
Forord 

Innledning 


Interessen for aksjonsforskning er okende i Norge og internasjonalt, og 
aksjonsforskning er i ferd med å bli en akseptert forskningstilnærming. Mange 
norske aksjonsforskere har likevel erfart at det fortsatt blir stilt spørsmål ved 
kombinasjonen av utviklingsarbeid og forskning som er en kjerne i aksjons- 
forskningen, og at det er et betydelig behov for å styrke kunnskapen om 
aksjonsforskning. Hensikten med denne antologien er å bidra med kunnskap 
om teoretisk og empirisk arbeid med aksjonsforskning i norske kontekster. 

Utgangspunktet for arbeidet med antologien var en aksjonsforskningskon- 
feranse i Tromsø i regi av CARN - Collaborative Action Research Network - i 
2013. Dette er et internasjonalt forskernettverk som er åpent for alle med 
interesse for og erfaring med aksjonsforskning. Aksjonsforskere fra flere nor- 
ske forsknings- og utdanningsinstitusjoner tok på denne konferansen initiativ 
til å etablere et norsk nettverk av CARN. Bakgrunnen var et felles opplevd 
behov for å synliggjøre og styrke aksjonsforskningens rolle og plass i norske 
utdannings-, arbeidslivs- og forskningskontekster. Nettverket har arrangert 
årlige studiesamlinger hvor norske aksjonsforskere har knyttet kontakt og lært 
av hverandre. Redaktørene for denne antologien har vært nettverkets ledere, 
og har gjennom sine institusjonstilknytninger sikret en nasjonal spredning fra 
Tromsø i nord til Trondheim, Stavanger, Drammen, Ås og Oslo. Allerede på 
den første samlingen ble det besluttet å samarbeide om å publisere en antologi 
med bidrag fra ulike aksjonsforskningsmiljøer over hele landet. Hensikten 
med å utvikle antologien har nettopp vært å gi et overblikk over mangfoldet i 
aksjonsforskning i Norge. Alle deltakerne i nettverket ble invitert til å sende 
inn abstrakt til antologien, som så ble vurdert ut fra relevans og vitenskapelig 
kvalitet av fagfeller i og utenfor Norge. 

Mange av bidragsyterne i antologien er erfarne aksjonsforskere som har 
arbeidet med denne forskningstilnærmingen gjennom lang tid, mens andre i 
større grad er på vei inn i feltet. Forfatterne er blitt bedt om å bidra med teore- 
tiske og empiriske artikler som belyser vesentlige sider ved aksjonsforskning 

pa nye mater, og som viser hva slags resultater som kan komme ut av denne 
typen forskning. De har fått rom til å skrive om teoretiske og metodologiske 
sider ved aksjonsforskning som de er særlig opptatt av, eller om konkrete 
aksjonsforskningsprosjekter. Resultatet er en rekke interessante artikler som 
handler om ulike tilnærminger til aksjonsforskning og om forskjellige typer 
aksjonsforskningsprosjekter i varierte kontekster. 

Med antologien tar vi ikke mål av oss til å gi en fullstendig oversikt over hva 
aksjonsforskning kan være, eller å dekke all aksjonsforskning som foregår i 
Norge. Hensikten er snarere å gi et innblikk i noen vesentlige teoretiske og 
metodologiske diskusjoner, med et knippe empiriske prosjekter for å få frem 
mangfoldet. Spennet som de ulike bidragene innebærer, har medført at det 
ikke har vært helt enkelt å ordne rekkefølgen på kapitlene. Etter møysomme- 
lige overveielser er artiklene imidlertid organisert i tre hoveddeler. I den første 
delen handler artiklene primært om grunnlagstenkning i aksjonsforskning. 
I den andre delen dreier artiklene seg om pedagogisk aksjonsforskning i 
forbindelse med profesjonskunnskap, undervisningspraksis og organisasjons- 
utvikling. Den tredje og siste delen løfter frem diskusjonen om validitet i 
aksjonsforskning og betydningen av deltakende prosesser i ulike kontekster. 
En kort omtale av de tre delene i antologien følger nedenfor. 


Grunnlagstenkning i aksjonsforskning 


Den første delen av antologien begynner med artikkelen «Aksjonsforskning 
som forskning - epistemologiske og metodiske utfordringer» av Morten Levin. 
På bakgrunn av mange års arbeid med aksjonsforskning i arbeidslivssammen- 
henger diskuterer forfatteren kvalitetskriterier i denne typen forskning. Han 
argumenterer for at aksjonsforskningen nødvendigvis har andre kvalitetskrite- 
rier enn konvensjonell forskning, og foreslår og diskuterer en rekke vesentlige 
kriterier. Forfatteren fremhever dessuten positive erfaringer med utdannings- 
tilbud i aksjonsforskning på ph.d. -nivå, og argumenterer for viktigheten av å 
styrke forskerutdanningen på dette feltet. 

I Hilde Hiims artikkel, «Relevant lærerutdanning og aksjonsforskning», 
blir søkelyset rettet mot mangel på profesjonsrelevans og indre sammenheng 
i lærerutdanningen. Forfatteren presenterer en aksjonsforskningsbasert, 
didaktisk tilnærming til utdanning av lærere og lærerforskere, hvor 

hovedprinsippet er at profesjonelle erfaringer og utproving i praksisfeltet er et 
nodvendig grunnlag for a utvikle profesjonsbegreper. Epistemologiske per- 
spektiver på forholdet mellom læreres profesjonskunnskap, lærerutdanning og 
aksjonsforskning blir diskutert. Det blir argumentert for at aksjonsforskning 
hvor profesjonelle lærere forsker i sin praksis, er en vesentlig tilnærming når 
målet er å utvikle og dokumentere læreres profesjonskunnskap. 

Artikkelen «Praksisrettet forskning og formativ intervensjonsforskning: 
forskning for utvikling av praksisfeltet og vitenskapelig kunnskap» er skrevet 
av May Britt Postholm og Kari Smith. Forfatterne presenterer ulike retninger 
innenfor det de fra et overordnet perspektiv har valgt å kalle praksisrettet fors- 
kning. Det blir lagt særlig vekt på aksjonsforskning i form av lærerforskning 
og praktikerforskning og ulike tilnærminger til denne typen forskning i USA, 
Storbritannia og Australia. Deretter presenteres hovedbegreper i formativ 
intervensjonsforskning som er utviklet med grunnlag i bl.a. Yrjö Engeströms 
aktivitetsteori. I diskusjonen av de ulike tilnærmingene blir oppmerksomhe- 
ten rettet mot at både praksisrettet forskning og formativ intervensjonsfors- 
kning har til hensikt å videreutvikle praksis, å binde sammen teori og praksis 
og utvikle forskningsbasert kunnskap med stor nytteverdi. 

«Teoribruk og teoriutvikling i aksjonsforskning i møte med mangfold som 
samfunnsrealitet» er en artikkel som tar utgangpunkt i at verden vi lever i pre- 
ges av endring og mangfold. Her betraktes etnisk, religiøst og språklig mang- 
fold som en utfordring for eksisterende kunnskap og praksis, men også som en 
mulighet for ny praksis og ny kunnskap. Dag Husebø, Geir Skeie og Øystein 
Lund Johannessen vender i artikkelen tilbake til aksjonsforskningsprosjektet 
«Religionsundervisning og mangfold» (2007-2015). Her diskuterer de hvor- 
dan etablert teori innenfor aksjonsforsknings- og mangfoldsfeltet ble brukt på 
ulike måter i ulike faser i prosjektet. Artikkelen viser hvordan teori både har 
informert og vært brukt for å kvalifisere løpende praksisutviklingsprosesser, 
men også dannet grunnlag for analyser av empiriske forskningsdata og utvik- 
ling av ny teori. 

Artikkelen «Hvordan og hva aksjonsforskning kan bli til?» er en autobio- 
grafisk tekst som handler om en forskers utvikling fra å bedrive sosialant- 
ropologisk forskning til å orientere seg mot humanistisk aktivisme og 
aksjonsforskning. Det er forfatterens aksjonsforskning ut fra et førstepersons- 
perspektiv som beskrives. Artikkelen handler i så måte om hvordan Erling 

Krogh, som jeg-stemme, har utviklet et eget standpunkt for sin forskning knyt- 
tet til personlige livserfaringer i samhandling med andre. Han argumenterer 
for at dette ikke er unikt i seg selv, men noe de fleste som bedriver kvalitativ 
forskning utvikler for sin egen del, koblet til egne preferanser og verdier. 
Hvordan dette utvikles, er i for liten grad dokumentert og analysert. Artikkelen 
løfter frem livshistorier som har hatt innflytelse på hans forskningspraksis. 

Olav Eikeland presenterer og diskuterer forholdet mellom aristotelisk 
filosofi og aksjonsforskning i artikkelen «Aristotelisk aksjonsforskning?». 
Utgangspunktet tas i Arbeidsforskningsinstituttets (AFI) arbeid over 25 år, 
nært knyttet til en aristotelisk forståelseshorisont. Det argumenteres for at 
dette er en konseptuell tolkningsramme som gir grunnlag for konsolidering og 
videreutvikling av aksjonsforskningen, ut over det som har vært vanlig ved 
AFI. Aksjonsforskning og aristotelisk filosofi deler forståelseshorisont når det 
gjelder spørsmål om autonomi og deltakelse, medvirkning, betydningen av 
erfaringskunnskap, problemorientering, dialog og dialektikk som grunnlag for 
kunnskapsutvikling. Fritid (skholé) ses som en nødvendig forutsetning for 
refleksjon og dialog og for læringsspiraler som kretser omkring refleksjon og 
aksjon. Samtidig ser ikke forfatteren aristotelisk filosofi og aksjonsforskning 
som et alternativ til eksisterende normalforståelser og forskning, men som en 
potensiell immanent kritikk som viser til ufullkommenheter, inkonsistenser 
og tause forståelser i etablerte forskningstilnærminger. 


Profesjonskunnskap, undervisningspraksis og 
organisasjonsutvikling 


Antologiens andre del har aksjonsforskning med fokus på profesjons- og prak- 
sisutvikling i utdanningssektoren som temaområde. Pedagogisk aksjonsfors- 
kning har etter hvert blitt anerkjent som en særegen og verdifull metode for å 
studere og utvikle utdanningsfeltet. Alle artiklene i denne delen har fokus på 
profesjonsutvikling for å forstå, utvikle og endre praksis. Tematisk løfter arti- 
klene opp spørsmål om utvikling av profesjonskunnskap, utvikling av under- 
visningspraksis og organisasjonsutvikling. 

Eli Moksnes Furu og Else Stjernstrøm er forfattere av artikkelen «Utvikling 
av akademisk identitet i et aksjonsorientert praksisfellesskap». Denne er skre- 
vet med inspirasjon fra selvstudier om betydningen av å utvikle lokal akade- 
misk identitet for forskere som samarbeider i forskergrupper med forskere fra 

flere land. Det har vært lite fokus på hvordan lærere og forskere i høyere utdan- 
ning ivaretar sin egen profesjons- og kunnskapsutvikling. Deltakelse i praksis- 
fellesskap som skaper rom for åpen og tillitsfull kommunikasjon og for 
kunnskapsutvikling i selvreflekterende forskergrupper, kan bidra til anerkjen- 
nelse av fellesskapets betydning for egen profesjonsforståelse. Deltakelse i et 
slikt gjensidig forpliktende praksisfellesskap kan samtidig bidra til å forene 
den enkelte forskers opplevelse av profesjonsidentitet, tilhørighet og mening. 
For lærerutdannere kan slike studier skape gode læringsprosesser og bidra til 
å utvikle profesjonskunnskap. 

«Strategier for samarbeidende aksjonsforskning i lærerutdanning» er skre- 
vet av Sigrid Gjøtterud, Solveig Strangstadstuen og Erling Krogh. Artikkelen 
er basert på en studie av samarbeid og utvikling av veiledningspraksis i lærer- 
utdanningens praktisk pedagogiske utdanning. Enhver utdanningspraksis til- 
hører etpraksisfellesskap, og nar denenkeltelerer endrer sin undervisnings- eller 
veiledningspraksis, vil dette pavirke den praksisen som studenter i den aktu- 
elle konteksten moter. Samarbeidende aksjonsforskning, der alle i et arbeids- 
kollegium er involvert, forutsetter et fellesskap der alle bidrar og har innsikt 
i og tiltro til den forskningsmessige tilnærmingen. Samarbeidende aksjons- 
forskning kan være en metode for å utvikle individuelle ferdigheter, samar- 
beidsferdigheter og ferdigheter i å utvikle og nydanne praksis. I slike 
samarbeidskulturer er medvirkning, grad av deltakelse og reelt samarbeid 
avgjørende. 

Artikkelen «Utvikling av nytilsatte universitetslæreres profesjonskompe- 
tanse» av Brit Hanssen, Dag Husebø og Vegard Moen er en studie av universi- 
tetslæreres profesjonalisering av egen undervisningspraksis. Innenfor høyere 
utdanning har verken utdanningsinstitusjonene eller de vitenskapelig tilsatte 
selv satset særlig mye på profesjonalisering av de ansattes undervisningskom- 
petanse. Profesjonskompetanse dreier seg i denne sammenhengen om å utøve 
undervisningsarbeid tilpasset studenter, fag og situasjon. Det handler også om 
å kunne beskrive, analysere, forklare og vurdere undervisningsarbeid i lys 
av teori og forskningsbasert kunnskap. For å profesjonalisere seg som under- 
visere i høyere utdanning må lærerne ha et felles språk og beherske et 
begrepsapparat som gjør dem skikket til å undervise og delta i formaliserte 
læringsfellesskap. 

I artikkelen «I stormens øye: Eksistensielle utviklingsdialoger i lærerutdan- 
ning» skriver Barbro Fossland om eksistensielle danningsprosesser hos lærere 

som deltok pa et videreutdanningsstudium i radgivning. I veiledede grupper 
utforsker studentene erfaringer som har betydd noe spesielt for dem. Denne 
eksistensielt rettede aksjonsforskningstilnærmingen åpner opp for undrende 
dialoger og refleksjoner av dannelsesmessig karakter og bevisstgjør og utvikler 
deltakernes måte å være yrkesutøvere på. Å bevisstgjøre seg det å være men- 
neske og medmenneske i profesjonsrollen er en form for eksistensiell danning. 
Spørsmål som berører menneskers forhold til seg selv og andre er grunnleg- 
gende i all profesjonsutøvelse, samtidig som slike danningsaspekter er sær- 
lig utfordrende innenfor utdanningssystemet. Hvis vi ønsker å legge til 
rette for danningsprosesser, må vi utvikle arbeidsformer som ivaretar slike 
dimensjoner. 

Birgitte Bjønness setter fokus på forskerrollen i et pedagogisk aksjonsfors- 
kningsprosjekt i artikkelen «Forskeren som fasilitator i et aksjonsforsknings- 
prosjekt i naturfag». Artikkelen knytter seg til et prosjekt som dreide seg om å 
utvikle utforskende arbeidsmåter i naturfag i videregående skole. Her deltok to 
forskere og tre naturfaglærere. Mange pedagogiske aksjonsforskningsprosjek- 
ter gjennomføres som samarbeidsprosjekter mellom lærerutdannere og lærere 
i grunn- og videregående skole. Forskeren, eller fasilitatoren, har ansvar for å 
forankre prosjektet hos deltakerne, sørge for at avgjørelser tas i fellesskap, og 
bidra til et godt samarbeidsklima. Fasilitatorens oppgave er også å bidra til 
refleksjon, peke på taus kunnskap, stille oppklarende og kritiske spørsmål, 
svare på spørsmål, sørge for at alle blir hørt, og å være et bindeledd mellom 
deltakerne. Fasilitatoren skal bidra med kunnskap om fenomenet som utfor- 
skes, og bringe inn litteratur og eksempler som kan belyse lokal praksis. 

I artikkelen «Aktivitetsbasert undervisning i naturfag» skriver Anne-Lise 
Strande og Janne Madsen om et pedagogisk aksjonsforskningsprosjekt hvor et 
team naturfaglærere i ungdomsskolen samarbeidet med to forskere for å øke 
elevenes læringsutbytte i naturfag. Mange pedagogiske aksjonsforskningspro- 
sjekter har hatt fokus på elevenes læring og på hvordan forskere og lærere kan 
samarbeide om å øke elevenes aktive deltakelse i læringsprosesser. I slike pro- 
sjekter går forskere og lærere gjerne sammen om å planlegge undervisnings- 
opplegg, prøve dem ut og dokumentere og analysere det som skjer. I slike 
samarbeidsprosjekter inngår det som regel observasjoner av utprøvinger med 
påfølgende diskusjoner og refleksjonssamtaler. Til slutt blir hele prosessen 
evaluert, slik at alle som deltar kan lære av erfaringer de har fått med seg 
underveis. 

Tove Steen-Olsen skriver i artikkelen «Profesjonsutvikling i skolen - et til- 
bakeblikk» om et skoleutviklingsprosjekt hvor ett av formålene var å utvikle 
skolen til en lærende organisasjon. Kollektive ambisjoner om å utvikle organi- 
sasjoner innenfra og nedenfra har tidligere gitt positive resultater. Kollektiv 
læring bygges trinnvis opp ved at hvert trinn i læringsprosessen hviler på for- 
utgående refleksjoner og konklusjoner hvor alle deltar i en gjensidig lærings- 
og utviklingsprosess. Typiske trekk ved lærende organisasjoner er gjensidige 
forpliktelser mellom de ansatte og at ny læring har blitt internalisert i form av 
varig kunnskap som vises i synlige endringer. Andre kjennetegn er åpenhet, 
tillit og støttende kollegarelasjoner. Godt samarbeid mellom ledelsen og 
lærerne er avgjørende for å lykkes. Når ny kunnskap ikke nedfelles i styrende 
dokumenter, strategier og rutiner, vil organisasjonen ikke lære. Ikke all peda- 
gogisk aksjonsforskning leder til ønsket endring, men for å øke forståelsen 
av kompleksiteten i endringsprosesser er det også viktig å dokumentere 
slike forsøk. 


Metodologisk, empirisk og kontekstuelt mangfold 
i aksjonsforskning 


Artiklene i den tredje delen løfter frem betydningen av deltakende prosesser i 
aksjonsforskning, i kunnskapsdannelsen og endringer i praksis. Med empi- 
riske eksempler gjøres det rede for hvordan samarbeidsprosesser kan bidra 
med ny kunnskap og samtidig bidra til lokale og samfunnsmessige forbe- 
dringsprosesser. Forskerne gjør rede for hvordan de inngår i samarbeidet med 
en gjensidig relasjon til og påvirkning av deltakerne, i motsetning til å være 
tilskuer eller observatør. Flere tar opp validitetsspørsmålet og hvordan aksjons- 
forskere kan legge til rette for medvirkningsprosesser i forskningsprosessen: å 
forske «med» og se seg selv som forsker i et felles prosjekt. 

De to artiklene «Feministisk aksjonsforskning i det yrkesfaglige feltet» av 
Nina Amble, Ellen Møller og Inger Vagle og «Mangfoldig aksjonsforskning for 
et mangfoldig skole- og arbeidsliv» av Inger Vagle og Ellen Møller belyser ulike 
tilnærminger innen aksjonsforskning i et feministisk perspektiv. Her brukes 
empiriske eksempler fra endringsprosesser i kvinnedominert så vel som 
mannsdominert arbeid. Den første artikkelen drøfter hvordan begrepene 
klasse og kjønn kan berike forståelsen av demokrati i aksjonsforskningsprak- 
sis. Den andre artikkelen drøfter hvordan et bevisst valg av arbeidsmåter og 

metoder fra pedagogisk, dialogbasert og kritisk utopisk aksjonsforskning kan 
ivareta og utnytte ulikheter og mangfold i samarbeidsressurser, og dermed 
sikre et bredere demokratisk fundament for forskningen. Det feministiske per- 
spektivet går utover den individuelle frigjøringen den enkelte arbeidstaker kan 
oppleve. Det dreier seg om å bryte ned grenser som begrenser, og lydhørhet 
overfor de forskjellige stemmene på arbeidsplassene. 

Eva Schwencke diskuterer i artikkelen «Kritisk utopisk aksjonsforskning - 
utfordringer i deltakende prosesser» bakgrunnen for fremtidsverksteder, og 
hun gir et empirisk eksempel på gjennomføringen av et slikt verksted. Hun 
drøfter hvordan forskeren kan styrke validiteten i aksjonsforskning ved for det 
første å legge til rette for deltakelse, dialog og demokrati. Ved å etablere reelle 
frirom, gjerne med skapende estetiske tilnærminger, kan deltakerne gjøre 
erfaringer rettet inn mot å forestille seg alternativer til dagens virkelighet, et 
utopisk perspektiv. For det andre er det en forutsetning at den skapende virk- 
somheten og den estetiske holdningen kombineres med en form for analytisk 
arbeid. Strukturen i fremtidsverkstedet er å etablere samarbeidende prosesser 
om et saksforhold. Forskeren inngår som en fasilitator med sitt engasjement og 
sitt ståsted og blir en viktig drivkraft som legger til rette for deltakelse, dialog 
og demokrati, slik at deltakerne opplever reell og ikke bare tilsynelatende 
medvirkning. 

I artikkelen «Aksjonsforskning i Norske Vitensentre: Vitensenterpedagogers 
refleksjon i og på praksis» beskriver Dagny Stuedahl bakgrunnen for vitensen- 
trene og deres bidrag til økt forståelse av naturvitenskapelige og teknologiske 
fag ved å ta i bruk interaktive presentasjoner som vekker engasjement og utfor- 
skende læringsopplevelser. Mens installasjoner tidligere var kjøpt og levert av 
eksterne produsenter, diskuterer Stuedahl hvordan vitensenterpedagoger kan 
involvere brukere og utviklere i konkrete fysiske re-designprosesser i eget 
vitensenter. Ved empiriske eksempler diskuterer Stuedahl hvordan fremtids- 
verkstedet kan anvendes som metode i aksjonsforskningsbasert designarbeid 
for å styrke erfaringsdeling, konkretisering og refleksjoner over de teoretiske 
modellene og designarbeidet. 

Arild Berg diskuterer i artikkelen «Utøvende kunst i aksjonsforskning» 
hvordan aksjonsforskning kan bidra til kunstnerisk produksjon, og hvordan 
kunst kan utvide grensene for aksjonsforskning. Ved tre empiriske eksempler 
diskuterer Berg hvordan et deltakende aksjonsforskningsdesign kan bidra til 
å skape samtidskunst i det offentlige rom. Eksemplene er fra et bårerom i en 


22 


INNLEDNING 


kirke, deretter i en foajé pa en ungdomsskole og til slutt i en alderspsykiatrisk 
avdeling pa et sykehus. Han belyser sporsmalet om hvordan kunsten, som 
skapes i samspill mellom kunstner og brukere, bidrar til endring av praksis, 
og hvordan kunst og kunstnere kan bidra til samfunnsutvikling og 
systemendringer. 

Liv Helene Jensen og Marthe Lyngas Eklund diskuterer i artikkelen «Bruk 
av foto i praktisk medvirkningsbasert aksjonsforskning» hvordan fotografe- 
ring og bruk av foto kan bidra til dokumentasjon av utviklingsprosesser og 
lokal kunnskap og styrke deltakernes stemme og medvirkning i aksjonsfors- 
kningsprosessen. Ved bruk av fotografering i forskningsprosessen blir delta- 
kerne ekspertene, de velger hvilke situasjoner de vil fotografere, og far dermed 
eierskap til utviklingsarbeidet. Ved empiriske eksempler diskuterer Jensen og 
Eklund hvordan fotografering, systematisering av bildeserier og fotorefleksjon 
kan bidra til utvikling av ny kunnskap og forbedringer i praksis i omsorgen for 
personer med demens. 

I artikkelen «Validitet i aksjonsforskning» diskuterer Ann Lisa Sylte hvor- 
dan man kan ivareta validitetskriterier, med bakgrunn i yrkesfagopplæring 
og praktisk pedagogisk aksjonsforskning. Validitet belyses ut fra empiriske 
eksempler fra datainnsamling i aksjonsforskningsprosessen og utfordringer i 
forskerrollen. For å ivareta validitet i aksjonsforskningsprosessen er troverdig- 
het i dokumentasjonen av data som viser deltakernes praksis, opplevelser 
og erfaringer, viktig. Det samme er hvordan forskeren bidrar til demokratiske 
prosesser og medinnflytelse i analyseprosessene. 


Avslutning 


Denne antologien viser hvordan aksjonsforskningsvirksomheten i Norge 
bidrar på bred front med tanke på fagfelt og profesjonsområder i dag. En av 
grunnene til det er at sentrale trekk ved aksjonsforskningen samsvarer med 
sentrale myndigheters og lokale aktørers forventninger til hva forskning kan 
bidra med i samfunns- og arbeidsliv og for enkeltmennesket. Samarbeid og 
åpenhet, gjensidig relevans og utbytte, praksisnærhet og brukerorientering er 
viktige trender i dagens samfunn og noe som utdanningsforskning, helse- og 
arbeidslivsforskning generelt er mer opptatt av å innfri nå, sammenlignet 
med tidligere. Som antologien viser, er dette kjennetegn ved aksjonsforskning. 
I tillegg ligger tanker om livslang læring og kontinuerlig praksis- og 

kompetanseutvikling hjertet nært. Samlet sett viser artiklene hvordan denne 
typen grunnlagstenkning preger aksjonsforskningen i Norge på tvers av ulike 
samfunnssektorer og fagdisipliner. Antologien viser samtidig hvordan aksjons- 
forskning som forskningstradisjon er opptatt av å klargjøre og utvikle sitt epis- 
temologiske og metodologiskegrunnlag, fremskaffegyldigeforskningsresultater 
og formidle relevant og troverdig ny kunnskap med betydning for hvordan vi 
praktiserer, kommuniserer og forstar i et mangfold av kontekster. 

Aksjonsforskning som 
forskning - epistemologiske 
og metodiske utfordringer 


Morten Levin 


This paper focuses on how action research can produce rigorous research. This analy- 
sis is based on how the author's own published research has dealt with this issue. The 
point of departure argues that professional critical discourse is vital for the develop- 
ment of action research. The quality of the research depends on producing desirable 
outcomes, understanding the context, the transparency of the research process, the 
higher education options in training to become an action researcher, broad participa- 
tion, control of biases, cooperation between researchers and systematic data collec- 


tion. Finally, the practical challenges in securing the quality of research are discussed. 


Innledning 


Denne artikkelen er en kritisk diskusjon om kvalitet i aksjonsforskning. 
Utgangspunktet er bade a vise svakhetene ved aksjonsforskning (AF) og sam- 
tidig å vise styrken. Det grunnleggende spørsmålet er hvordan man kan sikre 
kvalitet i AF. Mer presist er utfordringen å vise at aksjonsforskning er sam- 
funnsforskning så god som noen. Mitt utgangspunkt er at AF i bunn og grunn 
er et konstruktivistisk prosjekt (Berger & Luckmann, 1971), og at forsknings- 
strategien anvender både kvalitative og kvantitative data. Derved har vi avgren- 
set oss mot en vanlig misforståelse om at aksjonsforskning er bruk av kvalitativ 
metode. Aksjonsforskning er slik jeg forstår det, en integrert strategi for sam- 
funnsvitenskapelig forskning (Greenwood & Levin, 1998/2007). 

Kvalitet brukes som et generelt begrep for å si noe om troverdighet, det vil si 
om det er grunnlag for å feste tillit til forskningens resultater. I konvensjonell 
positivistisk språkbruk og begrepsforståelse kan dette bli avklart ved å 
begrunne validitet og reliabilitet. Fordi AF er et konstruktivistisk prosjekt, er 
det nødvendig med andre kriterier. Guba og Lincoln (1989, s. 234) utviklet i 
boken Fourth Generation Evaluation kriterier og prosedyrer som kan anven- 
des for å vurdere kvaliteten av forskningen. De to forskerne reiste følgende 
spørsmål: 

How can one establish confidence in the «truth» of the findings of a particu- 
lar inquiry for the subjects [sic] with whom and the context in which the 
inquiry was carried out? (Guba & Lincoln, 1989, s. 234). 

Et vesentlig poeng i denne artikkelen er at AF krever alternative kvalitetskri- 
terier. Siktepunktet med artikkelen er å konkretisere og operasjonalisere 
et slikt sett av kriterier. Data og erfaringsgrunnlag i denne drøftingen er 
prosjekter jeg har vært engasjert i. Alle mine tekster som det refereres til, er 
fagfellevurdert. 

Artikkelen bygger på en dypere forståelse av AF som praksisform. Forskernes 
handlingsrelevante kompetanse må innrulleres i et regime av validitet og relia- 
bilitet (troverdighet). Aksjonsforskere må trenes ved å reflektere over og kunne 
integrere praksisrelevant erfaring på en slik måte at kvaliteten av forskningens 
kan vurderes. 

Grunnutdanningene og profesjonsutdanningene (Master og ph.d.) må ta 
høyde for å utvikle analytisk kapasitet til å tolke og forstå sosiale prosesser hvor 
man selv er deltaker. Et viktig poeng er å kunne trene opp evnene til både å 
kunne leve seg inn i og forstå den sosiale konteksten prosjektene gjennomføres 
i, samtidig som forskeren innehar en kritisk evne og analytisk distanse. 

Denne koplingen mellom trening i konkret involvering og sosial empati og 
en kritisk analyse er grunnleggende for vurdering av kvaliteten av forskning. 

La meg starte med å presentere bredden og dybden i erfaringer og data- 
punkter som denne artikkelen bygger på. Dette gir leseren en mulighet til kri- 
tisk og konstruktivt å forholde seg til AF som praksisform. Kritisk konfrontasjon 
og analytisk distanse blir to sentrale begreper i min drøfting av AF (Levin & 
Ravn, 2007). Deltakelse i sosiale endringsprosesser skaper erfaringer som 
eksplisitt blir tilgjengelig, men også den skjulte innsikt som Polayni (1983) 
betegner som «tacit knowledge» som er avleiret i opplevelsene ved å jobbe med 
konkret problemløsning i en «virkelig» sosial verden. 

Jeg har stort sett i hele mitt profesjonelle liv jobbet med AF-prosjekter. Jeg er 
en type hybrid sivilingenior eller en hybrid samfunnsforsker. Jeg ble nesten en 
maskiningeniør, tok en mastergrad i operasjonsanalyse og endelig en magis- 
tergrad i sosiologi. I ti år var jeg ansatt ved Institutt for industriell miljøfors- 
kning før jeg ble ansatt ved NTNU. 

IFIM (Institutt for industriell miljøforskning) var et miljø som historisk sett 
var preget av aksjonsforskning. Jeg fant fort ut at jeg trivdes i grenselandet 
mellom teknologi og mennesker. Jeg var engasjert i prosjekter med problem- 
stillinger som spente fra design av industrielt arbeid til sammenslåing av 
sosialkontor, arbeidskontor og trygdekontor, det vi i dag kjenner som NAV, og 
som lokale aktører på Steinkjer allerede hadde lansert noen tanker om (Levin 
& Svarva, 1990). Ved IFIM ble ikke aksjonsforskningen lenger den domine- 
rende forskningsstrategien. Miljøet kom til å bli en blanding av aksjonsfor- 
skere og oppdragsforskere. Det er en klar sosioteknisk profil som kjennetegner 
disse arbeidene (Thorsrud & Emery, 1970). (Se også Emery, 1959; Herbst, 
1977; Trist, 1981.) 

Min undervisning ble etter hvert fokusert på ph.d. -nivået, både i forelesnin- 
ger og i veiledning. Ved å lage et AF-basert kunnskapsløp til ph.d. -graden, var 
det viktig samtidig å kunne vise at en ph.d. i AF er å likestille med en konven- 
sjonell ph.d. Dette innebar blant annet at det teoretiske pensumet måtte være 
av samme omfang og samme dybde. Videre var det en forutsetning at det 
metodiske grepet også inkluderte trening i å ta ansvar for utviklingsprosesser. 

Det ble naturlig å fokusere på de faktorer som fremstår som de mest kritiske 
for å sikre kvalitet i aksjonsforskning. Et grunnleggende faglig ståsted som er 
utviklet av min kollega Davydd J. Greenwood og meg selv, var at AF er minst 
like vitenskapelig som tradisjonell arbeidsforskning. Den praksis som dyktige 
aksjonsforskere har vist, borger for det (Greenwood & Levin, 1998/2007). 

Spesielt viktig blir kvalitetsdiskusjonen i relasjon til praksis. I AF må man 
kunne omsette teorier om og forventninger om utvikling til konkret faglig 
aktivitet som vil sikre god AF. 


Faglig kritikk 
Det sentrale argumentet er god samfunnsvitenskapelig forskning. Kvaliteten 


av de faglige resonnementene er likeverdig de som f.eks. Bryman (2008) 
anvender. Et viktig poeng i denne artikkelen er at en levende faglig kritikk er 

krumtappen i faglig utvikling. Den faglige kritikken utfordrer konvensjonelle 
«tatt for gitt» -sannheter. Dette er en dynamisk prosess som inkluderer utfor- 
dring og forsvar av faglige standpunkter. Habermas' (1984, 1987) diskursetikk 
peker mot en forståelse av hvordan en faglig diskurs gir viktige erkjennelser 
som gir grunnlag for utvikling. 

Én retning har vært opptatt av forskningens ontologiske og epistemologiske 
basis. En annen hovedstrømning har vært en detaljert kritikk mot de enkelte 
elementer i en AF-basert forskningsstrategi, men det har vært en langt mindre 
kritisk debatt om AF enn det man skulle forvente. All levende forskning må 
inngå i en kritisk debatt om metode, teori og forskningspraksis. Denne diskur- 
sen er selvsagt også helt grunnleggende for at AF skal kunne utvikles. 

Kritikken mot AF har kommet både fra folk eksterne til AF og fra 
AF-kolleger. Noe av kritikken har bare til hensikt å skade renommeet til AF. 
Da inngår den gjerne i en strategi for å hindre finansiering av aksjonsfors- 
kning. Andre kritikere er genuint opptatt av å forbedre aksjonsforskningen. 
Det er åpenbart slik at både den eksterne og den interne kritikken er viktig og 
må tas på alvor. Forskere som anvender en AF-basert strategi bør tiljuble de 
fagfolkene som er interessert i å skape en diskurs rundt de grunnleggende 
ontologiske, epistemologiske og metodiske spørsmålene. Det skjerper overvå- 
kenheten til å delta i en debatt om hva en konkret vitenskapsteoretisk posisjon 
betyr for egen forskning. Man får ofte følelsen av å bli urettferdig behandlet, 
men uansett er det viktig å kunne begrunne eget vitenskapelig ståsted. Dette er 
en tolkning av kritikken som nok tenderer til å gi et for rosenrødt bilde av det 
daglige arbeidet. Politiske og strategiske spill om forskningspenger gjør at for- 
svar av AF ofte blir svært krevende. Faglig kritikk har, som jeg har påpekt tid- 
ligere, en viktig misjon når den tar form av en diskurs slik som Habermas 
(1984, 1987) forestiller seg «den ideelle samtalen». 

Kritikken blir uregjerlig eller en parodi når den tar form av ord i lukkede 
rom. Faglighet vil ikke bety noe i maktkampen om hvilken metodologi 
som kan anvendes på aktuelle forskningsmessige utfordringer. Dette er en 
diskurs AF er dømt til å tape rett og slett fordi vi ikke har en stemme i disse 
samtalene. 

Sørensen (1993) inntar en positivistisk og konvensjonell posisjon i det han 
hevder å være et grunntrekk ved aksjonsforskning. Først og fremst er dette 
forbundet med engasjement og involvering. Subjektivitet, ikke repliserbarhet, 
og manglende mulighet for generaliserbarhet er noen av problemene som 

blir påpekt. Disse utfordringene må løses av aksjonsforskere for at forsknings- 
resultatene skal kunne få gjennomslag. Samtidig vises de problematiske sidene 
ved konvensjonell samfunnsforskning, men da bare med motsatt fortegn. 

I Tidsskrift for samfunnsforskning (1993) ble det publisert en kritisk analyse 
om hvordan en god faglig debatt kan føres. Tilsvaret kom fra Pålshaugen 
(1993). Argumentasjonen til Pålshaugen (1993) var arrogant og utfordrende, 
ikke inkluderende og problemorientert. Det er ikke slik jeg ser for meg en god 
faglig debatt. Dessverre valgte han ikke å vise både de problematiske og de 
grensesprengende perspektivene ved AF. Pålshaugen tok en heller arrogant 
tone i en postmoderne kritikk av konvensjonell samfunnsforskning og uten 
villighet til å gå inn på AFs spesifikke utfordringer. I store trekk ble dette en 
dårlig faglig debatt. Det kom ingen stor debatt i kjølvannet av disse to arti- 
klene. Fagfeltet syntes ikke å være modent for en slik diskurs. 

Omtrent samtidig var det en skarpere og mer fruktbar debatt i tidsskriftet 
Human Relations bygget på en spesialutgave om AF som Elden og Chisholm 
(1993) redigerte. Debatten tiltrakk seg både ihuga venner av AF og de som var 
provosert over at denne typen «vitenskapelighet». I tillegg var dette en relativt 
bred debatt som engasjerte forskere i flere forskjellige miljøer. Hvor denne 
debatten står i dag, er ikke umiddelbart enkelt å avklare. Kanskje er det aller 
viktigste som har skjedd i det siste tiåret, at dagens samfunnsforskning ofte blir 
avkrevd et svar på den praktiske nytten av forskningen? Dette er en utfordring 
som passer som hånd i hanske for aksjonsforskere fordi man nettopp i AF 
kopler praktisk nytte og forskning i samme prosess. Konvensjonelle samfunns- 
forskere har det langt vanskeligere med å kunne svare på denne utfordringen. 

Et spesielt problem for AF er at kritikken sjelden blir en åpen debatt med 
bredt engasjement. Sladder er det vanskelig å vegre seg imot. Argumenter som 
ikke tilbakevises forblir stående som sannheter. Ryktespredning lever sitt eget 
liv uten mulighet for den det gjelder til å gripe inn eller gjøre sin stemme hørt. 
Denne kritikken er viktig, men sakens natur gjør det vanskelig, for ikke å si 
umulig, for alle å kunne delta. Derfor er det umulig for AF-baserte forskere å 
ha en stemme ettersom debatten har foregått i lukkede rom. 

Den dominerende åpne kritikken av AF er å finne i evalueringer av fors- 
kningsprogrammer hvor aksjonsforskning har vært benyttet. Særlig tre kilder 
er viktige. Norges råd for anvendt samfunnsforskning (NRS) evaluerte norske 
AF-miljøer. Den danske harvardbaserte sosiologen Sørensen (1993a) var 
krumtappen i dette arbeidet. Sørensens hovedargument er at AF er forskning 

hvis de tekstene som produseres kan innga i den vitenskapelige diskursen pa 
feltet. Ontologiske, epistemologiske og metodiske posisjoner i AF ma kunne 
forsvares. Det er for eksempel sjelden at man finner drøfting av problemstil- 
linger vedrørende generaliserbarhet eller om hvordan endringsstrategier kan 
influere på resultater av samfunnsvitenskapelig forskning. Sørensens kritikk 
(1993 a, b) er et annet ontologisk ståsted enn det AF innbyr til. I tillegg vil det 
være strutsepolitikk å stikke hodene i sanden for å unngå å se disse markerte 
hindrene. Disse tekstene (Pålshaugen, 1993 og Sørensen, 1993 a, b) reflekterer 
en gjensidig kritisk holdning ved å reise vitale innvendinger mot AF, eller ved 
å gjøre som Pålshaugen (1993), å gå utenom kritikken. 

Bemerkelsesverdig er to andre spesialutgaver av Tidsskrift for samfunnsfors- 
kning (TSF), som begge hadde fokus på norsk AF. Det første spesialnummeret 
kom i 1969 og var antakelig redigert av Philip G. Herbst’. Det hadde tittelen 
«Spesialnummer om sosioteknisk forskning». 

Den andre spesialutgaven av TSF kom i 1982 og hadde Max Elden som med- 
redaktør. Denne spesialutgaven hadde tittelen «Arbeidsmiljø». Ambisjonene 
var nok fra redaktørens side å vise bredden av aksjonsforskning og ikke å inn- 
lede til en kritisk analyse av tradisjonens forskningsmessige bidrag. 

Nærmest kommer vel det avsluttende bidraget fra Max Elden. Tittelen var 
«Kommentar; Deltakerforskning - Om å arbeide med forandring gjennom 
forskning». Hovedfokuset var knyttet opp til problemer og utfordringer som 
blir skapt ved lokal deltakelse i forskningsprosessen. Særlig viktig var diskusjo- 
nen om medvirkningens krav til ressurser. Artikkelen åpnet opp for en kritisk 
vinkling, men dette ble ikke i noen særlig grad fulgt opp. I stedet kom en 
«hands-on» drøfting av hvordan man kunne realisere høyere grad av medvirk- 
ning. Elden skal ha honnør for å være en tidlig kritisk røst i AF, selv om den 
ikke hadde volum nok til å skape et bredt engasjement. 


Det vitenskapsteoretiske grunnlaget for AF 


AF er et knippe av forskjelligartede praksiser og refleksjonsmodeller som 
aktive forskere på feltet har valgt å benevne som aksjonsforskning. Det vil 
være feil å forvente at aktørene jobber på en spesifikk måte som aksjonsfor- 
skere. Ser vi på feltets omfang, så er det et bredt spekter av ulike tilnærminger 


1 Herbst er den som har skrevet perspektivartikkelen «Innledning: Utvikling av sosioteknisk analyse». 


32 


AKSJONSFORSKNINGSOM FORSKNING - EPISTEMOLOGISKE OG METODISKE UTFORDRINGER 


som har nedfelt seg i et antall aksjonsforskningsmodeller. Det er mange ulike 
praksisformer som av aktørene selv blir betegnet som AF, og det viktig å innse 
at AF ikke kan begrenses til den ene «rette» måten å definere og praktisere 
aksjonsforskning på. Ingen AF-praksis er den eneste rette. Det er altså ikke 
slik at en bestemt ontologisk og epistemologisk posisjon er den eneste riktige. 
Problemstillingen er ikke slik. Derimot er det viktig at presentasjonen og 
begrunnelsen for en bestemt ontologisk og epistemologisk posisjon er faglig 
konsistent og troverdig. Det er ikke grunn til å gjennomføre en heksejakt på 
metodiske grep som ikke alle er enige i. Poenget er å kunne begrunne den 
posisjon man har valgt å anvende. Debatten bør så gå mellom de ulike posi- 
sjonene, og det vil neppe være ønskelig å kåre en seierherre. Hensikten må 
heller være å stille som krav til en aksjonsforsker at man kan begrunne 
sin egen forskning i et konsistent ontologisk, epistemologisk og metodisk 
perspektiv. 

Jeg har valgt ut et antall arbeidsmetodikker som viser bredden i AF. Denne 
presentasjonen har til hensikt å vise bredden i forskningsstrategier og er ikke 
ment som en intern rangering. Reason og Bradbury (2001) gir en god oversikt 
over feltet. 


PAR (Participative Action Research) har som målsetting å bygge politisk mobilise- 
ring for frigjøring (Fals Borda & Rahman 1991; Freire, 1972). 


PAR (Pragmatic Action Research) bygger på pragmatisk filosofi (Greenwood & 
Levin, 1998/2007). 


Sosio-teknisk tenkning har medvirkning som et sentralt begrep i prosjekter rettet inn 


mot å skape et godt arbeidsmiljø (Thorsrud & Emery, 1970; Trist, 1981). 


Aksjonsforskning i undervisning har som fokus å drive utviklingsarbeid, gjerne på 


klassenivå (Mills, 2003). 


Evaluering som aksjonsforskning er rettet inn mot å kombinere evaluering med 
utvikling av konkrete og praktiske løsninger (Finne, et al., 1995; Guba & Lincoln, 
1989). 


Denne opplistingen viser at det er et vidt spenn i praktisering av AF. Det er 
et poeng i seg selv at mangfoldet på feltet er stort, og at det ikke på noen måte 
er et mål med reduksjon. Tvert imot vil jeg hevde at det er et gode at det er 
mange AF-strategier som er åpne for anvendelse. Det er bare å velge. Ikke 

tilfeldig, men bevisst og systematisk. Hensikten er 4 kunne begrunne den 
plattformen som AF bygger pa. Enhver som driver med AF må altså kunne 
argumentere for den ontologiske og epistemologiske posisjonen man har. 
Konsekvensen er ikke at alle tekster om aksjonsforskning skal være en eksess i 
vitenskapsteoretisk argumentasjon. Noen ganger er AF-forskningen knyttet 
opp til grunnlagsproblemer, og da er det selvsagt nødvendig med en fordyp- 
ning mot vitenskapsteori, mens man i andre situasjoner bare trenger en kort 
referanse til egen posisjon. 

Presentasjonen av ulike av AF-strategier kunne med letthet ha blitt lengre, 
men det er ikke i seg selv et poeng å gjøre listen lang. Hensikten er å vise at det 
er flere faglige posisjoner som kan begrunne valget av AF-teori og metodikk, 
og at den som arbeider med aksjonsforskning må kunne levere en faglig og 
vitenskapsteoretisk begrunnelse for egen praksis. Mitt hovedpoeng er at en 
aksjonsforsker må kunne levere en begrunnelse for sin praksis. Det burde selv- 
sagt også enhver annen samfunnsforsker kunne gjøre. 

Aksjonsforskningen er sårbar for slik kritikk fordi man svært sjelden finner 
en AF-posisjonering i artikler som argumenterer med at AF er ledesnoren. Jeg 
har i mange år hatt rollen som fagfelle i vurdering av manuskripter. Altfor 
mange ganger har jeg fått oversendt artikler fra forskere som sier at de er 
aksjonsforskere, mens det gis ingen faglig begrunnelse for denne posisjonen. 
Det er nesten slik at man skulle tro at når det er mangelfull eller tynn ontolo- 
gisk og epistemologisk begrunnelse for forskningen, så kan man henge 
aksjonsforsknings-lappen på arbeidet. Dette blir for amatørmessig. Skriver 
man en artikkel bygget på AF, er det som tidligere påpekt nødvendig å gi en 
vitenskapstoretisk begrunnelse for valget. I tillegg vil det være viktig å presi- 
sere en begrunnelse for den aktuelle AF-inspirerte ontologiske posisjonen. På 
den annen side kan selvsagt ikke en hvilken som helst praksisform som bidrar 
til kunnskapsutvikling gjennom praktisk arbeid, rubriseres som aksjonsfors- 
kning. I det perspektivet som er presentert ovenfor, vil jeg fremheve følgende 
faktorer som grunnleggende for at en forskningspraksis skal kunne benevnes 
som aksjonsforskning:* 


2 Den avgrensningen som gjennomføres i denne artikkelen, er sterkt influert av pragmatisk filosofi 
(Dewey 1938/1991). «Inquiry is the controlled or directed transformation of an indeterminate situa- 
tion into one that is as determinate in its constituent distinctions and relations as to convert the ele- 
ments of the original situation to a unified whole” 


34 


AKSJONSFORSKNINGSOM FORSKNING - EPISTEMOLOGISKE OG METODISKE UTFORDRINGER 


e Problemeierne må sammen med forskerne inngå i et felles forsknings- og 
læringsfellesskap. 

e Forskningen, eller kunnskapsutviklingen, må bidra til å skape konkrete 
løsninger på aktuelle problemer. Å finne en løsning som virker (dvs. løser 
det aktuelle problemet) er det mest krevende troverdighetskriterium i 
AF. Noe tilsvarende krav til «troverdighet» finnes ikke i konvensjonell 
samfunnsforskning. 

e Utvikling og implementering (prosess og konkrete løsninger) gir grunnlag 
for vitenskapelig strukturering og analyse. 

e Aksjonsforskning er en syklisk prosess av konkret eksperimentering og 
læring. 

e Aksjonsforskning er i sin natur kontekstbundet. 


I de ulike standardverkene om AF vil man finne en nærmere presentasjon 
og drøfting av hva som avgrenses som aksjonsforskning. Se for eksempel: 
Bradbury, 2015; Greenwood og Levin, 1998/2007; Fals-Borda og Rahman, 
1991; Reason og Bradbury, 2008. 


Kvalitet i aksjonsforskning 


Jeg har så langt argumentert for betydningen av en faglig debatt. Den er 
grunnlaget for faglig utvikling. Kvaliteten av AF sikres ved at forskerne er 
aktive i den faglige debatten. Derved skjerpes den kritisk-analytiske kapasi- 
teten og evnen til å bygge gode teoretiske modeller for forskningen. Hva er 
det så denne debatten bør omhandle? Grunnleggende problemstillinger som 
ontologi, epistemologi og metode har allerede vært presentert. Hvis vi ven- 
der blikket innover, blir kvalitetskriterier for god aksjonsforskning det som 
kommer til å stå i sentrum. Siktepunktet er å vise et sett av faktorer som har 
betydning i vurderingene over tid, og som i svært beskjeden grad har vært 
fremholdt. Et knippe på fire variabler peker seg ut som sentrale for å kunne 
levere god aksjonsforskning. Disse er bred lokal deltakelse, kontroll av 
forutinntatthet, samarbeid mellom flere forskere og systematiske data om 
endringsprosessen. 

Man må selvsagt kunne vise at AF er like rigorøs som konvensjonell sam- 
funnsforskning. Relevansen er ikke under debatt. Fordi et AF-prosjekt blir ini- 
tiert for å kunne løse praktiske problemer, er relevansen sikret. Ikke nok med 

det — i løpet av AF-prosjektets gjennomføring vil det svært ofte dukke opp 
tema som er viktig å forske på. Hvis forskerne og problemeierne velger å bruke 
tid på en slik problemstilling, er det klart at temaet bringes inn under forsknin- 
gens rigorøse refleksjon nettopp fordi det fremstår som praktisk relevant. I tra- 
disjonell samfunnsvitenskapelig forskning utvikles gjerne problemstillingene 
fra lesning av andres forskningsarbeid. De faglige utfordringene søkes ved å 
jobbe med teori (fra teori til teori), men i AF går prosessen fra teori til praksis 
og tilbake til teori. En drøfting av samspillet mellom rigorøsitet og relevans er 
presentert i Levin, 2012. 

Den største utfordringen i arbeidet med AF er å utvikle en begrunnelse for 
at aksjonsforskningen er rigorøs, altså at den oppfyller de krav som forsknin- 
gen stiller til kunnskapingsprosessen for at man skal kunne «tro» på resulta- 
tene. Kravet til kvalitet, som jeg velger å bruke som et samlende begrep for 
rigorøsitet, vil variere alt etter ontologisk posisjon. Hva kjennetegner så en 
posisjon i AF som sikrer kvaliteten? Det er grunnleggende viktig å ha et velbe- 
grunnet svar på denne utfordringen. Først og fremst må forskningsstrategien 
være transparent. Det må være mulig å ettergå forskeren i hans eller hennes 
arbeid med forskningsprosessen. 

Det genuine kriteriet for å avgjøre om forskningen er god, er om den produ- 
serer brukbare eller virksomme resultater. I en AF-prosess er målsettingen å 
løse konkrete og praktiske problemer samtidig som man også utvikler relevant 
teori. Brukbarhet er et kriterium som ingen annen samfunnsvitenskapelig 
forskningsstrategi kan vise en parallell til. Brukbarhet er en test på om teore- 
tisk innsikt kan begrunne en virksom praksis. Dewey (1938/1991, s. 114) var 
den første betydelige filosofen som utviklet kunnskapingsprosessen ut fra et 
integrert praktisk-teoretisk perspektiv: 


But the final test on its possession of these properties is determined when it is actually 
functions — that is, when it is put into operation to institute by means of operation 
facts not previously observed, and is then used to organize them with other facts into 


a coherent whole. 


Dewey posisjonerte på en kraftfull måte pragmatisk filosofi som en fruktbar 
måte å drive AF på. Jeg har tidligere påpekt at AF resulterer i kontekstbundet 
kunnskap. AF produserer altså innsikt som i første omgang har en avgrenset 
gyldighet knyttet til den aktuelle konteksten forskningen er gjennomført i. 

Dette er den prinsipielle posisjonen, men det er en vei rundt dette hinderet. 
Kunnskapen som er utviklet i en bestemt kontekst, vil kunne overføres til 
andre kontekster ved at forskeren gjør en analyse av påvirkningen av de kon- 
tekstuelle variablene på forskningsfunnene, for derved å kunne si noe om kon- 
tekstens betydning. Denne partikulære kunnskapen kan så brukes til å si noe 
om hvorvidt andre kontekster gir de samme kjennetegn. I så fall er det grunn 
til å tro at kunnskapen vil være gyldig i denne alternative konteksten. Dette er 
så langt en diskusjon om hvorvidt kontekstuell kunnskap kan «generaliseres» 
på bakgrunn av en kontekstuell analyse. 

Vanligvis vil en drøfting av kvalitet av forskningen begynne når forskning 
skal rapporteres. Grunnlaget for å forstå hva kvalitet krever av aksjonsforske- 
ren, må være bygget inn i grunnutdanningen. Det er grunnleggende viktig at 
det etableres forskerskoler som kan gi undervisning på ph.d. -nivå for studen- 
ter som ønsker å utvikle sine ferdigheter som aksjonsforskere. Kravene til 
intellektuell dybde og litteraturomfang som forventes lest, må stå opp til de 
samme krav som konvensjonell samfunnsforskning stiller. 


Forskerutdanning i aksjonsforskning 


Jeg har drevet med systematisk AF-undervisning på ph.d. -nivået siden 1989 
(se Levin, 2008). Det opplegget som vi utviklet ved Universitetet i Trondheim 
(UIT, senere NTNU), kan sammenlignes med det som i dag har betegnelsen 
forskerskole. Sammen med min kollega Max Elden fikk vi på slutten av 
1980-tallet finansiert en ph.d. -gruppe på seks studenter. De fulgte et spesi- 
alopplegg som vi la til rette for i ph.d. -undervisningen. Elden forlot Norge 
ett år inn i programmet. I utgangspunktet var jeg kritisk til deler av den 
aksjonsforskningen som IFIM (Institutt for industriell miljøforskning) og 
AFI (Arbeidsforskningsinstituttet) hadde drevet. Bakgrunnen var liten flek- 
sibilitet med hensyn til hvilke interesser som skulle være representert i sty- 
ring av og i det konkrete arbeidet i prosjektene. Dette kommer til uttrykk i et 
kapittel i en bok, skrevet sammen med Roger Klev (Klev & Levin, 1998). Et 
vesentlig poeng var at aksjonsforskningen i arbeidslivet ikke utelukkende 
måtte bygge på samarbeid mellom arbeidstakere og arbeidsgivere. Hvilke 
grupper av aktører man jobber sammen med, vil variere, avhengig for eksem- 
pel av etiske vurderinger, makt og konflikt (se Borum, 1980). Prosjekter som 

var initiert av enten ledelse eller fagforening, kunne vere like mye AF som et 
prosjekt som bygget pa samarbeidsbaserte opplegg mellom arbeidsgivere og 
arbeidstakere. Den viktigste læringen var at aksjonsforskning hadde sin egen 
metodiske strategi uavhengig av hvem deltakerne var (Greenwood & Levin, 
1998/2007). Epistemologien og metoden var altså uavhengig av hvem som 
var forskere eller deltakere. Hvem som deltar, blir bestemt av hvilke pro- 
blemstillinger som er aktuelle. Å sette en lokal fagforening i stand til å ta et 
selvstendig standpunkt til teknologisk utvikling innebærer ikke at ledelsen 
skal eller må delta. 

Første gang jeg reiste spørsmålet om AF som en del av undervisningstilbu- 
det på universiteter, var i artikkelen «Ph.d. programs in action research: Can 
they be housed in Universities?» (Levin, 2003). Denne publikasjonen var bygget 
på erfaringer fra tre programmer som gjør det klart at AF kan tilpasses under- 
visningsopplegg på universiteter. Hovedargumentet er at et AF-basert ph.d. 
-program må være like ambisiøst som et standard ph.d. -program i samfunns- 
forskning med hensyn til innhold og omfang. Poenget er at en AF-basert ph.d. 
må ha en profesjonell plattform som gjør deltakerne faglig skikket til å delta i 
brede faglige diskusjoner. Med andre ord så må AF-forskere være integrert i 
den løpende profesjonelle faglige diskusjonen. 


Bred deltakelse av lokale krefter og forskere 


I artikkelen «Organizing Change Processes» (Levin, 2004) drøftes spesielt 
betydningen av bred deltakelse. En inkluderende plattform for deltakelse er 
viktig både for å sikre at AF bygger på lokale problemstillinger, og for å like- 
stille forsker og problemeiere i en viss grad. Dette åpner opp for et bredere grep 
om troverdighet og kvalitet fordi oppnådde resultater må tolkes av både for- 
skerne og problemeierne. Denne grunnleggende diskusjonen om deltakel- 
sens betydning i AF er viktig. Primært betinger medvirkning at deltakerne er i 
stand til å utvikle en gjensidig forståelse, noe som er en betingelse for å kunne 
lære i fellesskap. Denne diskusjonen er fulgt opp i teksten «Knowledge and 
Technology Transfer: Can Universities Promote Regional Development» 
(Levin, 2007) hvor poenget er at det vil være slik at det må etableres et felles 
språk som samtidig bygger på gjensidig forståelse før medvirkningsbaserte 
utviklingsprosesser kan etableres. 

Kontroll av forutinntatthet 


En forsker er selvsagt aldri fri fra å ha forestillinger og modeller om det 
sosiale systemet han eller hun ønsker å forske på. Ettersom forutinntatthet 
alltid vil være til stede, må forskningsprosessen være slik at det er mulig å 
kontrollere og korrigere så mye som mulig av den «skjevheten» som forut- 
inntattheten har generert. Den aller enkleste måten å gjøre dette på er å 
notere / skrive ned hva en tror er tilstanden i det sosiale systemet, og sjekke 
ut dette mot hva man trodde før systematisk datainnsamling begynte. 
Likheter og forskjeller med hensyn til hva data sier, må begrunnes. En slik 
analyse vil gi et grunnlag for å forstå egen forutinntatthet og derved også 
sikre kvaliteten på forskningen. 


Flere forskere (minst to) samarbeider 


Selvsagt er det slik at den sosiale organiseringen av forskningen er viktig. Jeg 
har ovenfor påpekt betydningen av å kontrollere for egne «vrangforestillin- 
ger». Aksjonsforskeren bør ikke jobbe alene i felten. Når man er engasjert i 
pågående endringsprosesser, vil det ofte være nødvendig å handle umiddel- 
bart. Det vil være til god hjelp hvis man i fellesskap og umiddelbart kan tenke 
igjennom ulike situasjoner og drøfte alternative handlingsveier. Det er faglig 
viktig for å kunne drøfte hvordan man skal tolke innspill og vurdere interes- 
sentene i prosjektet, men ikke minst gjør to personer i felten det mulig å samle 
inn data på en grundig måte. Kanskje burde det være et krav, hvis ambisjonen 
er å levere forskning av høy kvalitet. 

Poenget med å få minst to til å jobbe sammen om et AF-prosjekt er at det er 
mulig for forskerne å teste ut tolkningen av hendelser eller konversasjoner de 
har deltatt i. Å være to personer gjør en drøfting der og da til en mulighet. Det 
vil også være en styrke i ethvert prosjekt at to personer kan veksle om å lede 
utviklingsprosessene. De engasjerte forskerne kan også dele på arbeidet med 
kontinuerlig å oppdatere feltarbeidsboken. 


Systematisk datainnsamling i et endringsløp 


Arbeid med en AF-strategi i forskning genererer datapunkter i seg selv, rett og 
slett fordi man arbeider med sosial endring gjennom konkret problemløsning. 

Data fra denne prosessen ma registreres og systematiseres. En vanlig posisjon 
i debatten om AF er a skape et skille mellom handlingskomponenten, som 
tolkes som konsulentarbeid, og en mer teoretisk posisjonering, som er fors- 
kningskomponenten. Ideen bak denne todelingen er å skille ut forskningen 
som uavhengig av deltakelse. Dette innebærer å gjøre AF om til konvensjonell 
forskning. Da har også utvikling gjennom aktiv deltakelse i konkret foran- 
dringsarbeid blitt faset ut av aksjonsforskningen. I en slik situasjon bidrar ikke 
endringsarbeidet til å høste erfaringer og impulser som går ut over det en 
konvensjonell og distansert forskning kan bidra med. Herbst (1977) er tillagt 
å ha formulert dette på en kraftfull måte. «Det er først når man forsøker å 
endre et system, at man forstår hvem som har makt og innflytelse.»? Følger 
man denne argumentasjonslinjen, vil ikke handlingskomponenten i AF gi 
noe bidrag til forskningen. Tvert imot er forandringsarbeidet ivaretatt av 
«konsulenten» og er derved skilt fra aksjonsforskningen. Dette innebærer at 
bare konvensjonelle data blir tilgjengelig og brukt i forskningsprosessen. 
Arbeidsdelingen mellom forsker og konsulent fører til at forskningen bare 
kommer til å bygge på det som tradisjonelt forstås som data. Denne delingen 
mellom en konsulent som har et utvendig forhold til data og en forsker som 
har levd i feltet er svært uheldig. Det grunnleggende i aksjonsforskning, nem- 
lig integrering av forskning og handling, blir umulig å realisere ved en slik 
arbeidsdeling mellom forsker og konsulent. 

Aksjonsforskerne må altså sikre seg data fra endringsforløpet, og de må 
ha data fra før/etter situasjonen. For å ta et siste først; før/etter situasjonen kan 
kartlegges ved bruk av vel etablerte samfunnsvitenskapelige metoder. Både 
kvalitative og kvantitative data kan anvendes. Poenget her er at et bredt spek- 
ter av data kan samles inn. Ofte ser man at det genereres for mye data. 
Forskeren har ikke gjennomført en tilstrekkelig analyse som indikerer hvilke 
data som trengs. Den metodiske litteraturen innenfor evaluering kan være til 
stor nytte her (se Guba & Lincoln, 1989; Lincoln & Guba, 1985). Det meto- 
diske grepet som her er skissert, er enkelt å forholde seg til. Standard lærebø- 
ker om metode vil her utgjøre et fundament for å kunne gjøre før/etter studier. 
Men fortsatt savnes en metodisk angrepsvinkel som kan fange de sosiale 
endringsprosessene. 


3 Dette utsagnet blir gjerne tillagt Herbst. Det er tydelige spor etter dette utsagnet i Herbst (1977). 
Herbst var dessuten tydelig i sin muntlige argumentasjon for denne posisjonen. 

Feltdagbok 


En feltdagbok vil kunne danne en bro som vil bidra til å samle data om pågå- 
ende endringsprosesser. En feltdagbok kunne gi et vesentlig bidrag med hen- 
syn til data som kan forklare utviklingsdynamikken. La meg begynne med å 
avklare hva en feltdagbok er. Det forutsettes at forskeren ved slutten av hver 
dag i felten noterer hva som har skjedd og hvordan han eller hun tolker det 
som har skjedd, og anfører eventuelle nye innsikter. Nye innsikter og oppda- 
gelser blir en viktig del av den daglige refleksjon over aksjonsforskningspro- 
sjektets utvikling. Dette gir AF et innslag av faglig spenning. Forskeren blir 
deltaker i en dynamisk læringsprosess, noe som i praksis ikke er mulig ved 
konvensjonell samfunnsforskning. Antropologene kommer kanskje nærmest 
denne rollen ved å være en deltakende observatør. 


1. Alle løpende hendelser som er relevante for prosjektet noteres. Her er det 
viktig at forskeren noterer ned hendelsene så «nøytralt» som mulig. I et 
forskerteam på minst to personer gir noteringen av daglige hendelser en 
mulighet til en kritisk gjennomgang, noe som vil bidra til å sikre kvaliteten 
av data. For denne typen data er det åpenbart mulig å registrere hendel- 
sene gjennom lyd- eller videopptak. 

2. En første analyse av hvorfor situasjonen har utviklet seg i en spesiell ret- 
ning. Hva er bevegelsen, og hvordan kan den forklares? Er det alternative 
forklaringsmodeller som kan kaste lys over hendelsene? Bør hendelsene 
sjekkes ut ved å samle data fra flere tilgjengelige kilder? 

3. Var det uventede hendelser som fant sted? Denne typen data er særlig viktig. 
Ofte vil data knyttet til det uforutsette være stedet hvor ledetråder til særegne 
og ikke forutsette situasjoner blir synlige. Ofte vil slike data være tett innvevd 
i prosjektets dynamikk. Denne potensielt tette oppfølgingen over tid er en 
vesentlig mulighet og et kjennetegn ved AF. Det er her de nye og ikke forut- 
sette hendelsene opptrer og etter hvert kan gi inntak til ny innsikt. 


De praktiske utfordringene for å sikre kvaliteten i 
aksjonsforskningen 


Den faglige diskusjonen som jeg har ført om kvalitet i aksjonsforskningen, 
tok utgangspunkt i den kritikk som er reist mot AF som forskningsstrategi. 
Det er viktig å kunne argumentere for den vitenskapsteoretiske basisen 


41 


KAPITTEL 1 


for aksjonsforskning. Poenget her er ikke a gjore AF til en vitenskapsteoretisk 
eksess, men den som praktiserer AF ma kunne svare pa denne typen kritikk. 
For det andre ma De samme krav om vitenskapsteoretiske begrunnelse utfor- 
drer selvsagt alle som driver med forskning. Dette gjelder enten det er kvalita- 
tiv eller kvantitativ, positivistisk eller hermeneutisk forskning. Det som ofte er 
synlig, er at forskere ikke begrunner sin forskning i en vitenskapsteoretisk 
posisjon med mindre de blir konfrontert med dette. 

Den tradisjonelle kritikken av AF er at den er konsulentarbeid, og ikke fors- 
kning. Kort sagt - det publiseres for lite substansielt fra AF-prosjekter. Det har 
kritikerne rett i. Aksjonsforskere har veert darlig forberedt for sin praksis rett 
og slett fordi det til na har eksistert få master- og ph.d. -programmer i aksjons- 
forskning. Det blir en grunnleggende utfordring for aksjonsforskere og for 
akademiet å sikre at det er tilbud innen høyere utdanning i aksjonsforsknin- 
gens praksis. I dag vil man i norsk høyere utdanning finne kurs og utdanning 
på master- og ph.d. -nivå ved flere universiteter og høgskoler. Slike tilbud kan 
man for eksempel finne ved Høgskolen i Oslo og Akershus, Universitetet i 
Tromsø og NTNU. 

Relevant lærerutdanning og 
aksjonsforskning 


Kunnskapsteoretiske 
perspektiver i en didaktisk, 
aksjonsforskningsbasert 
tilnærmingtil utdanning av 
lærere og lærerforskere 


Hilde Hiim 


In this article, attention is drawn towards relevance problems in teacher education 
concerning insufficient opportunities for student teachers to develop practice based 
professional knowledge. It is argued that relevant teacher education must build on an 
epistemological understanding of how professional knowledge is constituted and 
developed. A dominating rationalist concept of knowledge, implying that theory 
governs practice, has led to a lack of inner coherence in teacher education, especially 
between student teachers’ campus and field work learning experiences. Additionally, 
due to a lack of coherence between professional work and research, knowledge in the 


teaching profession is not sufficiently grounded in professional practice. 


The article introduces an action research based, didactic approach to the education of 
teachers and teacher researchers inspired by pragmatic and critical epistemology. 
From pragmatic and critical epistemological perspectives relevant teacher education 
is structured around professional tasks and concepts based on professional experi- 


ence and critical reflection. To strengthen the practical basis of professional teacher 

knowledge, there is a need to educate teachers as researchers who are capable of 


integrating teaching and research through critical didactic action research. 


Innledning 


Mangel pa profesjonsrelevans og indre sammenheng er en stor utfordring i 
lærerutdanningen, selv om det blir gjort mye for å møte problemet. En rele- 
vant lærerutdanning kan defineres som en utdanning hvor studentene får 
anledning til å utvikle begynnende profesjonskunnskap. I denne artikkelen vil 
jeg argumentere for at relevant lærerutdanning må bygge på en epistemologisk 
forståelse av hva profesjonskunnskap er og hvordan den utvikles. 

Jeg vil først si noe om hva relevansproblemet består i, og presentere fors- 
kning som belyser problemet. Deretter vil jeg presentere en aksjonsforsknings- 
basert, didaktisk tilnærming til utdanning av lærere og lærerforskere. Et 
hovedprinsipp i tilnærmingen er at lærerstudenters og læreres profesjonelle, 
didaktiske erfaringer i praksisfeltet er grunnlag for utvikling av profesjonsbe- 
greper. På bacherlornivå er utdanningen strukturert omkring aksjonslærings- 
prosjekter hvor studentene lærer å lære av praksis. På masternivå er utdanningen 
strukturert omkring aksjonsforskningsprosjekter hvor studentene lærer å for- 
ske i lærerpraksis. 

Epistemologiske perspektiver på profesjonskunnskap og lærerutdanning 
som har inspirert den aktuelle tilnærmingen, blir så undersøkt og diskutert. 
Utfordringer som gjelder manglende profesjonsrelevans i lærerutdanning og i 
forskning relatert til læreryrket, blir først sett i lys av en dominerende rasjona- 
listisk oppfatning av læreres profesjonskunnskap, hvor teori blir ansett som 
styrende for praksis. Pragmatiske og kritiske epistemologiske begreper om 
læreres profesjonskunnskap blir deretter analysert og drøftet. Inspirasjonskilder 
er primært tolkninger av henholdsvis Wittgensteins (2003), Heideggers (1978) 
og Habermas' (1999) kunnskapsfilosofi. 

Hovedargumenter som trer fram i den epistemologiske analysen, handler 
om at profesjonsbegreper bare kan utvikles på grunnlag av praktisk erfaring 
med utøvelse av lærerarbeid. Innholdet i lærerutdanningen bør derfor struk- 
tureres omkring autentiske utfordringer studentene møter i praksisfeltet. For 
å utvikle ny profesjonskunnskap er erfaringsbasert forskning, utført av profe- 
sjonelle lærere, nødvendig. Utdanning av lærerforskere bør derfor inngå som 
en del av lærerutdanningen. Jeg vil argumentere for at aksjonslæring og 

aksjonsforskning i form av praktikerforskning (practitioner research) er særlig 
velegnet nar målet er å utvikle profesjonell, praksisforankret lærerkunnskap, 
og derfor er sentralt i lærerutdanningen. 

Til slutt vil jeg sammenfatte og drøfte hindringer og muligheter for relevant 
lærerutdanning, lærerforskning og utvikling av læreres profesjonskunnskap 
som kommer fram gjennom den epistemologiske analysen. 


Forskning relatert til relevansproblemet 


Gjennom de siste tiårene er det blitt rettet et stadig sterkere søkelys mot utfor- 
dringer i norsk lærerutdanning som handler om at utdanningen ikke er til- 
strekkelig relevant for profesjonsutøvelsen. Studenter har gitt uttrykk for at de 
ikke ser sammenhengen mellom innholdet i lærerutdanningen og den prak- 
tiske utøvelsen av læreryrket. Frafall av studenter er et problem. En del nyut- 
dannede lærere sier at de ikke føler seg godt nok forberedt til lærerjobben, og 
en del velger å forlate yrket (NNR, 2002, NOKUT, 2006). I studentbarometeret 
for 2016 kommer det fram at lærerstudenter er blant de som er minst fornøyde 
med sin utdanning. Flertallet i denne målingen er imidlertid relativt sett for- 
nøyd med arbeidslivsrelevansen, noe som kanskje kan tyde på at utdanningen 
er i ferd med å bli mer rettet mot lærerprofesjonen enn den har vært tidligere 
(NOKUT, 2016). 

Tradisjonelt har innholdet i lærerutdanningen vært inndelt i fag og disipli- 
ner. Innholdet i fagene kan i noen tilfeller bygge mer på fagenes vitenskapstra- 
disjoner enn på analyser av hva slags kunnskap det er behov for i utøvelsen av 
læreryrket. Det har også vært relativt stor avstand mellom undervisningen i 
faglig, didaktisk og pedagogisk teori på høgskolen/campus og praksisunder- 
visning på aktuelle skoler. Praksisundervisningen har dessuten hatt relativt 
lav status og lav økonomisk prioritet. Sammenheng mellom de ulike fagene og 
disiplinene, mellom læringsarenaene og mellom teoretisk og praktisk innhold 
har vært og er fortsatt et problem i norsk lærerutdanning (Smeby, 2015). 
Problemet medfører at det blir vanskelig for studentene å utvikle helhetlig 
profesjonskunnskap, og at utdanningen oppleves som lite relevant. Det er lik- 
nende utfordringer i andre land, for eksempel USA og England (Darling- 
Hammond, 2006; Grossman mfl., 2008; Little, 2015; Zeichner, 2010). 

I Norge er det i de siste arene iverksatt flere tiltak for 4 mote disse proble- 
mene. I nåværende rammeplaner for de ulike lærerutdanningene er det såkalte 

profesjonsfaget etablert som et fag som skal veere sammenbindende og ha 
et klart fokus pa profesjonsutøvelsen. Rammeplaner og andre formelle ret- 
ningslinjer framhever tydeligere enn før at utdanningen skal være profesjons- 
rettet (St.meld. nr. 11 (2008-2009); Nye forskrifter om rammeplaner for 
lærerutdanning, 2013). Det blir også lagt vekt på å etablere praksissko- 
ler og universitetsskoler som skal bidra til å styrke partnerskapet mellom 
lærerutdanningsinstitusjonene og praksisfeltet (St.meld. nr. 28 (2015-2016)). 
Lærerutdanningen skal dessuten styrkes gjennom å bli femårig. Det blir lagt 
vekt på at den skal være forskningsbasert, og at forskningen skal være profe- 
sjonsrettet. På tross av disse tiltakene ser det ut til at profesjonsrelevans fortsatt 
er en utfordring (Heggen, Smeby & Vågan, 2015). 

I en del av forskningen på lærerutdanning blir begrepet «sammenheng» - 
coherence — benyttet som hovedgrunnlag for å analysere og vurdere kvaliteten 
på lærerutdanningsprogram (Canrinus, Bergrem, Klette & Hammerness, 
2015; Smeby, 2015). Begrepet blir definert på litt ulike måter, men det blir 
framhevet at en felles visjon om gode lærere som preger både undervisningen 
på høgskolen og praksisundervisningen, er sentralt. Begrepsmessig sammen- 
heng mellom de ulike kursene/fagene på campus pluss sammenheng mellom 
disse kursene og studentenes erfaringer i praksisfeltet er også vesentlig. I en 
artikkel fra et omfattende forskningsprosjekt blir data fra fem lærerutdan- 
ningsprogram fra ulike land, inkludert Norge / Universitetet i Oslo, analysert 
og sammenliknet med hensyn til grad av sammenheng (Canrinus, Bergrem, 
Klette & Hammerness, 2015). Programmene hadde i noe ulik utstrekning 
arbeidet gjennom flere år med å utvikle sammenheng ut fra kriteriene ovenfor. 
Resultatene viste at studentene erfarte en rimelig god sammenheng mellom de 
ulike kursene/fagene på campus, men at det likevel var behov for å styrke 
denne. Sammenhengen mellom undervisningen på høgskolen og praksisun- 
dervisningen var mindre klar for studentene, og det blir framhevet at det er et 
betydelig behov for styrking her. 

I denne og flere andre artikler framstår det imidlertid som noe uklart hvor- 
for behovet for sammenheng i lærerutdanningen oppstår, og hvordan helhet 
og sammenheng kan utvikles (Canrinus, Bergrem, Klette & Hammerness, 
2015; Smeby, 2015). Det er dessuten vanskelig å forstå sammenheng som et 
mål i seg selv. Årsaken til uklarhetene er at utdanningens hensikt — å utvikle 
profesjonskunnskap - ikke er tydeliggjort. I denne artikkelen har jeg derfor 
valgt å benytte begrepet «relevant utdanning», definert som en utdanning hvor 

studentene får anledning til å utvikle profesjonskunnskap, framfor «sammen- 
hengende utdanning». Jeg skal utdype spørsmål om hvorfor behovet for sam- 
menheng oppstår og hvorfor sammenheng er en forutsetning for relevant 
utdanning, i undersøkelsene av profesjonskunnskap seinere i artikkelen. 

Jeg vil først presentere noen hovedprinsipper i en tilnærming til didaktisk, 
aksjonsforskningsbasert utdanning av lærere og lærerforskere, hvor målet er at 
studentene skal utvikle profesjonsbegreper med grunnlag i praktisk erfaring. 
Deretter blir kunnskapsteoretiske perspektiver på relevansproblemet og hvor- 
dan det kan møtes diskutert. 


En didaktisk tilnærming til relevant 
lærerutdanning og aksjonsforskning 


På Høgskolen i Oslo og Akershus, Institutt for yrkesfaglærerutdanning, har 
vi gjennom flere år arbeidet med en tilnærming til praksisbasert, helhetlig 
utdanning av lærere og lærerforskere (Hiim, 2010, 2016). Tilnærmingen er 
inspirert av Stenhouse-tradisjonen for lærerforskning og aksjonsforskning. 
Aksjonsforskning og lærerforskning har for øvrig vært nærmest synonymer i 
engelsk utdanningsforskning, selv om det finnes flere tilnærminger til aksjons- 
forskning (Carr & Kemmis, 1986; Elliott, 1991, 1998; Kemmis, 2012; Stenhouse, 
1975, 1988). 


Relevant utdanning og aksjonslæring pa 
bachelornivå 


Et grunnleggende prinsipp i utdanning på bachelornivå er systematisk samar- 
beid mellom lærerutdanningsinstitusjonen og praksisfeltet gjennom hele stu- 
diet. Utgangspunktet for lærerutdanningen er analyse av lærerens yrkesutøvelse, 
av sentrale profesjonsoppgaver og kvalifikasjonsbehov. Det blir lagt opp til at 
lærerutdannere på høgskolen, studenter og praksislærere samarbeider om å 
analysere lærerens samfunnsmandat og yrkesfunksjoner med utgangspunkt i 
rammeplan og fagplan for studiet. Hensikten er å oppnå en felles forståelse 
av målet med lærerutdanningen og bidra til at utdanningsinnholdet og lære- 
prosessen blir strukturert omkring sentrale profesjonelle yrkesfunksjoner og 
-oppgaver (Hiim & Hippe, 2001). 

Praksis blir ansett som en kjerne i lererutdanningen, og et hovedprinsipp er 
at arbeidet på høgskolen i stor grad er relatert til forberedelse, oppfølging og 
etterarbeid av praksis. Didaktikk har en integrerende funksjon når det gjelder 
utdanningsinnholdet, og blir definert som «praktisk — teoretisk planlegging, 
gjennomføring, vurdering og kritisk analyse av utdanning, undervisning og 
læring» (Hiim & Hippe, 1993, s. 99). Poenget med definisjonen er a få fram at 
læreres profesjonelle virksomhet dreier seg om didaktikk - dvs. om å plan- 
legge, gjennomføre, vurdere og ikke minst utvikle utdanning, undervisning og 
læring. Didaktiske begreper kan anses som konstituerende begreper i læreres 
profesjonskunnskap. En didaktisk modell bidrar til å visualisere didaktiske 
grunnbegreper og forholdet mellom dem: 

Innholdet i de didaktiske grunnbegrepene er ikke og blir aldri gitt - det 
dreier seg om generelle kategorier som blir fylt med innhold i lærerstudenter 
og læreres møte med både konkrete praktiske situasjoner og kunnskapsteore- 
tiske, pedagogiske og faglige teorier. Begrepene fungerer likevel som viktige 
analyseredskaper fordi de fokuserer direkte på læreres undervisningsoppga- 
ver. De gjør det mulig å reflektere over og identifisere gode og dårlige sammen- 
henger mellom for eksempel de ulike elevenes personlige, faglige og sosiale 
læreforutsetninger og faglige mål for læreprosessen, mellom innhold, arbeids- 
måter og vurderingsformer, osv. Didaktiske begreper bidrar til å skape et 
profesjonelt fokus i lærerutdanningen og i læreres arbeid, samtidig som de 


Læreforutsetninger 


Vurdering Rammefaktorer 


Læreprosessen Mål 


Innhold 


Figur 2.1 Didaktisk relasjonsmodell (Hiim & Hippe, 1989, etter Bjørndal & Lieberg, 1978). 

inviterer til stadig utvikling gjennom forbedring av didaktiske relasjoner i 
ulike kontekster. 

Det blir lagt vekt pa at didaktiske begreper blir benyttet som et felles begreps- 
apparat av pedagogikklærere, faglærere, praksislerere og studenter. Pa høg- 
skolen gjennomfører studentene øvelser hvor de underviser hverandre og 
analyserer erfarte undervisningssituasjoner ut fra didaktiske kategorier. I 
praksisundervisningen blir de samme hovedbegrepene benyttet i analyse av 
praksislærernes og studentenes egen undervisning. Studentene blir oppmun- 
tret til å identifisere didaktiske utfordringer og situasjoner som kan forbedres. 
De gjennomfører og dokumenterer små og større utviklingsprosjekter hvor de 
prøver ut og vurderer forbedringer i tett samarbeid med elever. Hensikten er at 
studentene gjennom fortløpende og gradvis mer avanserte utviklingsprosjek- 
ter lærer å analysere, lære av, utvikle og forbedre praksis. 

Utfordringer som studenter og praksislærere arbeider med i praksis, blir 
systematisk fulgt opp i undervisningen på høgskolen. Hensikten er at teorier 
og begrepsrammer fortløpende blir relatert til didaktiske erfaringer i praksis- 
feltet. På denne måten kan teoretisk og praktisk innhold i didaktiske, pedago- 
giske og faglige begreper utvikles som en helhet, med autentiske utfordringer i 
praksis som utgangspunkt. Skriftlig dokumentasjon av utviklingsprosjektene 
skal vise hvordan lærerstudentene identifiserer sentrale profesjonelle utfor- 
dringer av didaktisk, faglig og pedagogisk karakter, og hvordan de møter og 
vurderer utfordringene. 

Utdanningen på bachelornivå er i stor grad organisert omkring studentenes 
utviklingsprosjekter. Et hovedanliggende er at studentene utvikler en forsker- 
holdning til lærerpraksis, men de har ennå ikke lært å gjennomføre og doku- 
mentere sine prosjekter på en forskningsmessig kvalifisert måte. 


Relevant utdanning og aksjonsforskerutdanning 
på masternivå 


Også i utdanning på masternivå er samarbeid mellom høgskole og praksis- 
skole sentralt. På bacherlornivå har studentene lært å lære av og å utvikle prak- 
sis gjennom det jeg vil kalle aksjonslæring. På masternivå er målet at studentene 
skal videreutvikle sin profesjonelle lærerkompetanse samtidig med at de lærer 
å forske i lærerpraksis. Et hovedanliggende er at studentene lærer å bidra til å 
utvikle praksisbasert profesjonskunnskap. Tanken er at profesjonelle lærere 

selv er de nærmeste til å utvikle innhold i profesjonsbegreper og ny, relevant 
profesjonskunnskap (Stenhouse, 1975; Hiim, 2010). Dette kan gjøres gjennom 
forskningsbaserte utviklingsprosjekter hvor lærere identifiserer sentrale profe- 
sjonelle utfordringer og systematisk prøver ut, vurderer og dokumenterer 
hvordan utfordringene kan møtes. For at lærerstudenter på masternivå skal 
kunne forske i lærerpraksis, kreves det god tilgang til praksisfeltet. Jeg har 
erfart at deltidsstudier skaper særlig gode muligheter, siden studentene her er 
i arbeid og kan gjennomføre forskningsbaserte utviklingsforsøk i sin lærer- 
praksis. På heltidsstudier kan studentene gjennomføre slike forsøk i samarbeid 
med kolleger på praksisskolen. 

Utgangspunktet for studentenes prosjekter på masternivå er didaktiske 
utfordringer av generell interesse for lærerprofesjonen. Noen temaer det er 
blitt forsket på, er for eksempel: utvikling av opplevelsesbasert undervisning i 
samfunnsfag, praksisbasert innhold i matematikk, elevmedvirkning i vurde- 
ring. En definisjon av didaktisk aksjonsforskning er følgende: «forskning 
som innebærer systematisk samarbeid om planlegging, gjennomføring, vurde- 
ring og kritisk analyse av utdannings-, undervisnings- og læringsprosesser. 
Forskningen har til hensikt å forbedre kvaliteten på utdanning, undervisning 
og læring, samt å utvikle kunnskap om slike prosesser i skole og arbeidsliv» 
(Hiim, 2010, s. 48). 

Den enkelte masterstudent har ansvar for å lede og gjennomføre et større 
aksjonsforskningsprosjekt som grunnlag for sin masteroppgave. Prosjektets 
tema, mål og problemstilling blir diskutert med skoleleder, kolleger, elever og 
andre potensielle deltakere med henblikk på forankring. Den aktuelle utfor- 
dringen blir relatert til læreres samfunnsmandat slik det er omtalt i læreplaner 
og andre styringsdokumenter, og belyst gjennom didaktisk, pedagogisk og 
faglig litteratur. Studentene utformer en overordnet plan for utviklingsaktivi- 
teter i nært samarbeid med alle som deltar. Det blir planlagt hvordan data 
om utviklingsprosessen skal samles inn og analyseres. Dokumentasjonen i 
masteroppgaven skal tilfredsstille forskningsmessige kriterier for gyldighet 
og pålitelighet i denne typen aksjonsforskning. Sentrale kriterier er bl.a. at 
dokumentasjonen viser konkret hva som er gjort for å møte den aktuelle utfor- 
dringen, og hvilke profesjonelle muligheter og hindringer som er avdekket. 
Dokumentasjonen skal også vise hvordan samarbeidet med involverte parter 
har foregått gjennom prosessen, og gi uttrykk for de ulike deltakernes, ikke 
minst elevenes, opplevelse og synspunkter (Hiim, 2010). 

Lærerutdannernes oppgave i masterutdanningen er å bidra med teori- og 
metodekunnskap som blir systematisk relatert til studentenes prosjekter gjen- 
nom veiledning, diskusjoner og forelesninger. 

Vi har også gode erfaringer med at lærerutdannere på høgskolen samarbei- 
der med masterstudenter og praksisskoler/lærere om å organisere større pro- 
sjekter som omhandler en felles overordnet problemstilling. Masterstudentene 
inngår som forskningspartnere og leder og dokumenterer selvstendige delpro- 
sjekter på utvalgte skoler. Lærerutdannernes rolle er å lede prosjektet og doku- 
mentere resultater fra prosjektet som helhet (Hiim, 2013). 

Et hovedargument for den formen for aksjonslæring og aksjonsforskning 
som er skissert ovenfor, er at læreres profesjonsbegreper og profesjonskunn- 
skap nødvendigvis må utvikles med grunnlag i profesjonell utøvelse og lære- 
rerfaring. For å utvikle læreres individuelle og kollektive profesjonskunnskap 
må lærere forske i sin praksis. Dette argumentet blir brukt i en god del av teo- 
rien om lærerforskning (Carr & Kemmis, 1986; Elliott, 1991, 1998; Kemmis, 
2012; Stenhouse, 1975). Kunnskapsteoretiske begrunnelser for at lærere for- 
sker i sin praksis, er imidlertid varierende og til dels sprikende. Vår didaktiske 
tilnærming har grunnlag i pragmatisk og kritisk teori om profesjonskunnskap 
ogi kritikk av et ensidig rasjonalistisk kunnskapsbegrep. Jeg vil analysere noen 
sentrale epistemologiske begreper som kan belyse bakgrunnen for relevans- 
problemer og hvordan læreres profesjonskunnskap kan utvikles. 


Relevansproblemet i lys av et rasjonalistisk 
kunnskapsbegrep 


Relevansproblemet og mangel på sammenheng mellom praktisk og teoretisk 
innhold i lærerutdanningen og andre profesjonsutdanninger har blitt analy- 
sert i lys av et ensidig rasjonalistisk, teknologisk kunnskapsbegrep av ulike 
kunnskapsteoretikere (Dreyfus & Dreyfus, 1986; Molander, 1997; Schön, 1983, 
1988; Stenhouse, 1975, 1988). En teknologisk oppfatning innebærer at kunn- 
skap blir forstått som avbildning av gitte enheter i verden, relatert til hverandre 
gjennom lovmessigheter (Molander, 1997). Forholdet mellom teori og praksis 
blir ansett som et slags en-til-en-forhold mellom et kart og et terreng (Smeby, 
2015). Det er en oppfatning av at gitte, generelle begreper og begrepsstrukturer 
kan overføres gjennom verbale formuleringer og så anvendes i praksis. Dette 
innebærer at disiplinbasert kunnskap, for eksempel pedagogisk psykologi, 

sosiologi, didaktikk, osv., kan læres på høgskolen først, for sa å anvendes i 
lærerpraksis. Et teknologisk kunnskapsbegrep har en tendens til å innebære et 
systematisk skille mellom teoretiske og praktiske arenaer for læring og kunn- 
skapsutvikling. I lærerutdanningen har det vært og er fortsatt ofte et relativt 
skarpt skille både mellom ulike fagdisipliner og mellom teoriundervisning på 
campus og praksisundervisningen, noe forskningen som er referert til foran 
bekrefter. 

En teknologisk forståelse av forholdet mellom teori og praksis er også for- 
bundet med et institusjonalisert skille mellom profesjonsutøvelse og fors- 
kning. Det blir ansett som universitets- og høgskoleforskernes oppgave å 
utvikle teori, mens lærernes oppgave er å anvende teorien. En definisjon av 
didaktikk som har hatt og fortsatt har innflytelse i Norge, illustrerer dette: 
Didaktikk er «teori om undervisning og teori som anvisning for undervis- 
ning» (Gundem, 1998, s. 38). Definisjonen innebærer at det er universitets- 
forskernes oppgave å utvikle didaktisk teori, mens lærernes/praktikernes 
oppgave er å bruke den. Denne typen oppfatning har en tendens til å med- 
føre en mangel på kunnskapsutvikling, forskning og utdanningslitteratur 
basert på profesjonell praksis, som igjen fører til relevansproblemer i lærer- 
utdanningen. Et vanlig valg av synonym for didaktikk har også vært under- 
visningslære (Engelsen, 2012). I forskningen på lærerutdanning som er 
referert foran, er avstand mellom profesjonsutøvelse og forskning i liten grad 
nevnt eller problematisert. 

Tilnærmingen til lærerutdanning som er presentert foran, bygger på en 
oppfatning av at læreres profesjonskunnskap ikke kan utvikles som en «sum» 
av vitenskapsdisipliner, en «sum» av teoretisk og praktisk kunnskap eller 
som «anvendt» teori. Målet er at studentene skal utvikle profesjonskunnskap 
gjennom en lærerutdanning hvor utdanningsinnholdet er forankret i analy- 
ser av profesjonsoppgavene, i studentenes praksiserfaringer og i didaktiske 
hovedbegreper, snarere enn i atskilte teoretiske disipliner. Didaktikk blir for- 
stått som læreres profesjonelle undervisningsvirksomhet, og det blir lagt 
vekt på at kunnskap om virksomheten må utvikles gjennom utviklingsarbeid 
og aksjonsforskning utført av profesjonelle lærere. For å underbygge og 
kritisere en slik tilnærming er det viktig å gjøre kunnskapsteoretiske under- 
søkelser av læreres profesjonskunnskap. Jeg vil i fortsettelsen undersøke 
hvordan pragmatisk kunnskapsteori kan belyse relevant lærerutdanning og 
lærerforskning. 

Relevant lærerutdanning og aksjonsforskning i 
lys av pragmatisk kunnskapsfilosofi 


Pragmatisk kunnskapsfilosofi og tolkninger av bl.a. Wittgenstein (2003) og 
Heidegger (1978) har inspirert vår didaktiske tilnærming til lærerutdanning 
og lærerforskning (Hiim, 2010, 2016). Jeg vil undersøke hvordan epistemolo- 
giske begreper hos Wittgenstein og Heidegger kan belyse utvikling av læreres 
profesjonskunnskap. 


Relevant lærerutdanning og aksjonsforskning i lys 

av Wittgenstein 

Wittgensteins kunnskapsfilosofiske utgangspunkt kan dels forstås som 
en kritikk av en rasjonalistisk, teknologisk oppfatning av språk og læring. 
Wittgensteins (2003) spillmetafor forstår læring og erfaring som levende 
aktivitet, som praksis med grunnlag i livsformer som utvikles og endres. Ord 
og begreper er vevd inn i en livsform eller en kontekst, for eksempel kontek- 
sten som lærer. Å forstå et begrep er å ta del i en kontekst. For eksempel vil 
begrepet «elevenes læreforutsetninger» ha betydning i en konkret utdan- 
ningssituasjon i forhold til andre begreper, og begrepets betydning varierer 
med konteksten. 

Erfaring omfatter fra Wittgensteins perspektiv en helhet av handling, sans- 
ning, følelser, forståelse, vilje og språk. Involvering, sensitivitet og instinkt er 
like viktig som teoretisk og intellektuell fornuft. Kunnskapen er i kroppen, 
i vår måte å se på, i profesjonskulturen og i utdanningskulturen. Hans helhet- 
lige oppfatning av erfaring og språk framhever situasjonen som sentral 
meningsenhet og betydningen av å lære gjennom eksempler. Wittgenstein 
peker mot nødvendigheten av å delta i praktisk virksomhet, i de daglige «spil- 
lene» som begreper har grunnlag i. Det kan for eksempel være «spillet» som 
lærer. Nødvendigheten av å vise, av eksempler, har ikke bakgrunn i en mangel 
på generelle forklaringer. Generalisering innebærer en form for meningstap 
(Dreyfus, 1991). Eksempelets betydning er ikke primært eller bare å vise det 
generelle, men å vise variasjonen i betydningen av et begrep, for eksempel 
begrepet «elevenes læreforutsetninger» eller «vurderingsformer» (Janik, 
1996). For at lærerstudenter skal få innsikt i didaktiske begreper, kreves erfa- 
ring med begrepene i praktiske situasjoner. 

Å forstå et begrep er ifølge Wittgenstein å kunne bruke det. Bruk av et ord 
eller et begrep, for eksempel «elevenes læreforutsetninger», er forbundet med 
en form for bedømmelse som kommer til uttrykk i handling i ulike situasjoner. 
Dømmekraft i form av begrepsregulert handling kan anses som primært i 
forhold til det å kunne uttrykke verbale påstander om situasjonen. Bruk av 
begreper krever øvelse. Lærerstudentene må for eksempel få anledning til å 
bedømme elevenes læreforutsetninger i mange ulike situasjoner. Læring vil si 
å utvikle fortrolighet med bruk av profesjonelle begreper, å handle i menings- 
fylte kontekster og å bruke relevante ord. 

Et spill har nødvendigvis en hensikt. For å forstå spillet og praksisen, for 
eksempel som lærer, er det nødvendig å være innforstått med hensikten. 
Øvelse og erfaring, for eksempel i begrepet «elevenes læreforutsetninger», må 
være klart relatert til den grunnleggende hensikten, i vårt tilfelle til lærerpro- 
fesjonens samfunnsmandat, oppgaver og verdier. Læring innebærer å oppdage 
likheter og ulikheter som er relevante for de praktiske oppgavene eller «spil- 
lene». Studenter som lærer didaktikk, må i varierte situasjoner møte elever 
med ulike læreforutsetninger, ulike rammebetingelser, ulike mål, ulikt inn- 
hold, ulike arbeidsmåter og vurderingsformer. Dette er nødvendig for å forstå 
forholdet mellom de didaktiske kategoriene som utgjør undervisningssituasjo- 
nen, og utvikle kloke måter å handle på. For å lære et spill er det nødvendig å 
bli vist av noen som kan det og har andre erfaringer enn en selv. Samtale og 
refleksjon over spillets utfordringer sammen med kolleger er en forutsetning 
for læring, ingen kan lære et spill alene. 

Wittgenstein avviser at begreper kan defineres av absolutte generelle struktu- 
rer. Praktisk kunnskap innebærer ikke å anvende teoretiske definisjoner, begre- 
per eller påstander i spesifikke situasjoner, det kan ikke utvikles gjennom å 
anvende generelle regler på spesielle tilfeller (Janik, 1996). Relevansproblemer i 
lærerutdanningen har sammenheng med at man ikke er tilstrekkelig oppmerk- 
som på hvordan begreper konstitueres gjennom regelmessig praktisk erfaring. 

I lys av Wittgensteins spillmetafor er det bare mulig å studere praksis fra 
innsiden — man kan bare forstå og utvikle et begrep, for eksempel «elevenes 
læreforutsetninger», gjennom å bruke det. Læreres profesjonskunnskap kan 
anses for å bestå av kompetanse i en rekke sammenhengende, beslektede spill 
med en grunnleggende hensikt knyttet til lærerens oppgaver og mandat. 
Spillene læres, forstås og utvikles gjennom å delta i lærerpraksisen og erfare 
sentrale eksempler. 

Sett i lys av spillmetaforen krever undersøkelser som handler om å utvikle 
og dokumentere læreres profesjonskunnskap en fortrolighet med «spillene», 
tilegnet gjennom øvelse og erfaring. Dette er et argument for at lærere blir 
forskere. Forskningen dreier seg om å utvikle, beskrive og forklare ulike typer 
utdannings- eller lærer «spill» som omhandler sentrale profesjonsoppgaver 
og -begreper. Det kan for eksempel dreie seg om «elevmedvirkning», «opple- 
velsesbasert læring i samfunnsfag» osv. Hensikten vil være å studere begre- 
pene slik de blir brukt, og videreutvikle dem sammen med deltakere i den 
aktuelle konteksten. Lærerforskeren gjør for eksempel forsøk med å utvikle og 
forbedre elevmedvirkning eller opplevelsesbasert læring sammen med elev- 
ene. Hensikten er å utvikle betydningen av begrepene og vise andre profesjo- 
nelle lærere og lærerstudenter hvordan de kan praktiseres. Målet er ikke å 
komme fram til en entydig beskrivelse av lærerens praksis og dens struktur. 
Det er ikke mulig å «forklare» praktiske profesjonelle begreper, for eksempel 
«opplevelsesbasert undervisning i samfunnsfag», man må gi eksempler på 
hvordan det kan gjøres. Å utvikle og dokumentere eksempler på hvordan sen- 
trale profesjonelle utfordringer kan møtes og hvordan oppgaver kan gjennom- 
føres, er en hovedhensikt i vår tilnærming til lærerforskning. 

Wittgenstein understreker at eksempelet ikke er et middel til forklaring i 
mangel av noe bedre. Ord har en familie av betydninger — for eksempel ord 
som «elevmedvirkning» eller «opplevelsesbasert læring». Det er nødvendig å 
vise hvordan ordene kan brukes, eller hvordan spillet «elevmedvirkning» 
kan spilles. «Å vise» er derfor som tidligere nevnt et sentralt gyldighetsprin- 
sipp i vår tilnærming til lærerforskning. Dokumentasjonen av utviklings-/ 
aksjonsforskningsprosjekter som blir gjennomført, skal vise hvordan sentrale 
profesjonelle utfordringer kan møtes, hva lærere og elever gjør og opplever, og 
hvilke hindringer og muligheter som blir avdekket. Hensikten med forsknin- 
gen er å utvikle og dokumentere en form for paradigmatiske eksempler som 
andre lærere og lærerstudenter kan lære av, og bidra til å utvikle innhold i sen- 
trale profesjonsbegreper. Gode forskningsbaserte eksempler viser sentrale 
begreper og sammenhenger som gjelder utdanning og undervisning på 
ulike felt. 

Wittgenstein er også opptatt av forholdet mellom hva slags erfaringsaspek- 
ter som kan formuleres, hvordan de kan formuleres, hva som kommer til 
uttrykk gjennom handling og hva som kan vises gjennom kunstneriske 
uttrykk. Et krav til eksempler som utvikles i lærerforskning er at de uttrykker 


57 


KAPITTEL 2 


mangfoldet i elevers og læreres erfaring gjennom språk og bilder som omfatter 
både forståelsesmessige, handlingsmessige og følelsesmessige aspekter. 


Relevant lærerutdanning og aksjonsforskning i lys av 
Heidegger 
Heidegger (1978) kritiserer rasjonalistisk epistemologi for en misforstått reduk- 
sjonisme der alt som er, fundamentalt blir redusert til objektivt gitte enheter 
som kan «avbildes» i vår erkjennelse. Heidegger forstår erfaring, læring og 
kunnskapsutvikling som en del av vår menneskelige livsform. Hans verkstedme- 
tafor sammenlikner menneskelig erfaring med arbeid i et verksted hvor alt har 
en funksjon og en hensikt. Vi bruker for eksempel en hammer for å sette inn 
vinduer i et hus for å beskytte folk mot vær og farer. Bruk av ting og begreper er 
alltid knyttet til hensikter, funksjoner og kontekster som alltid er der i vår eksis- 
tens og vår kultur. «Å vite hvordan» er grunnleggende, «å vite at» er sekundært. 

Verkstedmetaforen framhever at erfaring og læring blir eksplisitt når vi 
møter en utfordring eller et problem, for eksempel en hammer som er for 
tung, eller en undervisningsmetode som ikke fører til læring. Vi får da en mer 
eksplisitt forståelse av hammeren og dens egenskaper, eller av undervisnings- 
metoden. Oppdagelse og innramming av problemer som erfares i konkrete 
situasjoner og kontekster, er et grunnleggende utgangspunkt for læring. 
Handlinger og begreper får mening gjennom meningsfylte kontekster som vi 
er involvert i. Begrepet «elevenes læreforutsetninger» eller «undervisningsme- 
toder» får for eksempel mening i forhold til undervisningssituasjonen som 
helhet og det aktuelle problemet. Vi lærer gjennom å bruke og å gjøre, gjen- 
nom intensjoner relatert til involvering, følelser og sanser. Fenomener og 
begreper har mening relatert til funksjoner og oppgaver. Vi er opptatt av vår 
praksis, og så oppstår et problem som krever overveielse og refleksjon. Praktisk 
overveielse skjer gjennom en form for samtale med og utprøving i situasjonen. 
Vi reflekterer aldri over alle sider ved arbeidet vårt, for eksempel over alle sider 
ved undervisningen, det ville ikke være mulig (Dreyfus, 1991). Vi reflekterer 
over problemer og utfordringer, for eksempel en hammer som er for tung, eller 
en undervisningsmetode som ikke fungerer godt. 

Sett ut fra Heideggers verkstedmetafor for erfaring og læring er det viktig 
at lærerstudenter får anledning til å delta i praktisk lærerarbeid fra starten 
av utdanningen - at de så å si får være med i verkstedet der arbeidet skjer. 

Dette er nødvendig for å forstå arbeidets hensikt, hvordan det blir utført og 
hva slags problemer som oppstår. Studentene må «vite hvordan» for at «å vite 
at» skal kunne ha mening. De må få anledning til å utforme sine egne prosjek- 
ter hvor de møter reelle utfordringer som de reflekterer over sammen med 
kolleger og lærerutdannere. Utviklingsprosjekter hvor studentene får anled- 
ning til å tolke og ramme inn utfordringer i sin praksis og prøve ut endringer, 
er sentralt i den didaktiske tilnærmingen foran, og kan fra et pragmatisk 
perspektiv anses som en grunnleggende arbeidsform i lærerutdanningen. 
Studentenes erfaringer i slike prosjekter kan anses som et nødvendig funda- 
ment i utvikling av profesjonsbegreper. 

Heidegger framhever viktigheten av å undersøke dagligdags aktivitet. 
Praksis involverer fortolkninger, for eksempel av å være lærer og av lærerens 
profesjonelle oppgaver. Sett fra et Heidegger-inspirert perspektiv er det viktig 
at forskning som gjelder læreres profesjonsutøvelse er basert på læreres daglige 
profesjonelle virksomhet, på funksjoner og oppgaver som blir utført i samar- 
beid med elever og kolleger. Forskningen omhandler læreres tolkninger av 
sentrale praktiske profesjonelle utfordringer og begreper, og utøves som en 
slags prøving, feiling og utvikling av praksis på det didaktiske feltet sammen 
med deltakere i utdannings- og undervisningssituasjonen. Lærerforskeres og 
elevers tolkninger av for eksempel «elevmedvirkning i vurdering» eller «opp- 
levelsesbasert undervisning i samfunnsfag» kommer til uttrykk gjennom 
eksempler på hva som blir gjort, som også viser de ulike deltakernes opplevelse 
og refleksjoner i den aktuelle konteksten. Slike eksempler viser hva sentrale 
profesjonelle begreper kan bety, og hvordan de kan praktiseres. Dokumentasjon 
av denne typen eksempler kan fungere som profesjonelle eksempler i utdan- 
ning av nye lærere. 

Heidegger framhever at erfaring er konstituert av helheter av involvert 
følelse, forståelse og handling. Involvering og engasjement er grunnlaget for 
hva vi ser og opplever som for eksempel lærere. Folk som ikke er involvert i 
en praksis, vil nødvendigvis se det som foregår i et annet perspektiv enn de 
som er det. Dette kan være et argument for at lærere forsker i sin praksis. 
Lærerforskeres beskrivelser av sin profesjonelle praksis gjør deres tolkninger 
av sitt samfunnsmandat og sine oppgaver synlig for andre og kan være en kilde 
til videre profesjonell læring og utvikling. 

Heidegger ser verden som en livssammenheng. Ting er ikke primært 
«nøytrale objekter», men inngår i bruks- og meningssammenhenger. Teori i 

tradisjonell forstand innebærer en reduksjon av kontekstuell mening. Teorien 
kan ikke i seg selv gi meningen tilbake, og kan ikke forklare betydningen av for 
eksempel begrepet «elevenes læreforutsetninger» — begrepet må erfares. For at 
generelle begreper og teorier, for eksempel psykologiske teorier som kan kaste 
lys over «elevenes læreforutsetninger», skal ha mening, må de fra et pragma- 
tisk perspektiv systematisk relateres til studentenes erfaringer i en form for 
dialog med praksisfeltet. Dialog mellom generelle begreper og konkrete situa- 
sjoner kan bidra til å synliggjøre hva generelle begreper praktisk kan bety, til å 
utvikle og endre innhold i begrepene og til å utvikle og endre praksis. Slike 
dialoger er viktige i lærerutdanningen og lærerforskningen. En del teorier som 
tradisjonelt blir benyttet i lærerutdanningen, er utviklet i kontekster som ikke 
omhandler utdanning og undervisning. Det er viktig å vurdere hvilke begre- 
per og teorier som er hensiktsmessige å relatere til lærerkonteksten og inklu- 
dere i lærerutdanningen og i forskerutdanning av lærere. 


Relevant lærerutdanning og aksjonsforskning i lys 
av Habermas 


En innvending mot pragmatisk kunnskapsteori kan være at praksiser fram- 
står som til dels lukkede enheter som bare kan forstås og utvikles innenfra 
(Apel, 1980). I så fall vil kommunikasjon og læring på tvers av praksiser være 
vanskelig. I den grad praksis, for eksempel lærerpraksis, primært blir forstått 
og utviklet innenfra, kan det dessuten ifølge Habermas (1999) være en fare for 
at den i stor grad blir styrt av eksisterende tradisjoner og strukturer som blir 
tatt som en selvfølge. Utvikling og forskning i læreryrket kan bli bundet av 
eksisterende premisser og bli for lite grenseoverskridende (Carr & Kemmis, 
1986; Nielsen, 2013). 

En del av svaret på denne kritikken kan som antydet ovenfor være at språk- 
spill, praksiser og profesjonsbegreper består av kompliserte, men til dels også 
beslektede mønstre som handler om menneskers deltakelse i verden på ulike 
felt og måter. Overlappinger og slektskap kan i noen grad gjøre det mulig å 
forstå og lære av «fremmede» praksiser, slik at for eksempel lærerprofesjonen 
kan lære av andre profesjoner. Sett fra et pragmatisk perspektiv kan vi likevel 
aldri forstå det fremmede annet enn på bakgrunn av noe vi har deltatt i og er 
fortrolig med. Deltakelse i lærerpraksiser er fundamentet for kommunikasjon 
og utvikling av lærerprofesjonen. 

Habermas’ anliggende i teorien om kommunikativ handling er å skape et 
grunnlag for kritikk og utvikling av sosial praksis, for eksempel utdannings- 
og undervisningspraksis. Han framhever at praksis har ulike hensikter og 
interesser knyttet til ulike typer handlinger. De ulike interessene og handlings- 
typene har ulike gyldighetskrav som hviler på ulike forutsetninger. Målrettet, 
instrumentell handling er resultatorientert. Læreren forsøker for eksempel 
gjennom et bestemt innhold og bestemte metoder å oppnå definerte resultater 
i klassen. Gyldighetskravet er om handlingen er virksom eller effektiv, og for- 
utsetter en delt objektiv verden. En annen handlingstype er samtale, hvor gyl- 
dighetskravet er om det som påstås av for eksempel læreren er sant, noe som 
også forutsetter en delt objektiv verden. Verdi- og normregulert handling har 
som gyldighetskrav at det som blir gjort og sagt er riktig og rettferdig ut fra 
normer som forutsetter en delt sosial verden. Dramaturgisk handling er 
Habermas” uttrykk for ekspressive handlinger. Gyldighetskravet her dreier 
seg om hvorvidt det som blir sagt og gjort av for eksempel lærere og elever i 
en undervisningssituasjon er oppriktig, og forutsetter en subjektiv relasjon 
menneske-verden. 

Fra Habermas’ perspektiv er kritisk vurdering ut fra disse gyldighetskrite- 
riene vesentlig for å avdekke uhensiktsmessige praksiser og skape grunnlag for 
endring. Den didaktiske forståelsen av lærerpraksis som er presentert foran 
innebærer en oppfatning av at utdanning er en sosial virksomhet, og at evne til 
vurdering ut fra kriteriene ovenfor i seg selv er en viktig del av læreres profe- 
sjonskunnskap. Lærerstudenter/lærere og elever må sammen vurdere for 
eksempel: Hvordan fungerer utdanningsmål, undervisningsinnhold og lære- 
prosess i forhold til elevenes interesser og faglige og sosiale bakgrunn? Er det 
som skjer, effektivt og forståelig? Er det rettferdig? Kan elevene uttrykke seg 
oppriktig om det som skjer i undervisningen? Hvilke behov for endringer trer 
fram? Utvikling av læreres profesjonskunnskap forutsetter demokratiske pro- 
sesser hvor elever og kolleger er aktivt med i kunnskapsutviklingen. 

Habermas framhever en tendens i vårt samfunn til å redusere ulike typer 
praksis, også utdanningspraksis, til et spørsmål om effektivitet i etablerte sosi- 
ale systemer. Skolers, læreres og elevers arbeid blir ensidig vurdert ut fra 
forhåndsbestemte, målbare effektivitetskriterier. Det er en fare for at spørsmål 
om rettferdighet, forståelighet og subjektiv mening trer i bakgrunnen, og for 
at sosiale verdier blir redusert til instrumentelle og økonomiske verdier. I 
lærerutdanning og lærerforskning er det nødvendig å rette søkelyset mot 

utdanningspraksisens ulike hensikter, ikke minst mot sporsmal om sosiale og 
etiske verdier relatert til demokrati, makt og rettferdighet. Det er behov for a 
utvikle forskningsbaserte eksempler som viser hva rettferdighet og demokra- 
tisk medvirkning kan bety i ulike undervisningskontekster. Eksemplene kan 
vise hva slags utfordringer og muligheter profesjonelle lærere star overfor, og 
hva slags endringer det er behov for å gjøre både i selve undervisningen og i 
utdanningssystemet. 

Sett fra et pragmatisk perspektiv kan Habermas kritiseres for sin oppfatning 
av en delt objektiv og sosial verden. Habermas (1999) og lærerforskning/ 
aksjonsforskning som er inspirert av Habermas kan også kritiseres for et ensi- 
dig fokus på verbale, formulerbare sider ved praksis og for en forståelse av at 
endring og utvikling primært skjer gjennom samtale (Carr & Kemmis, 1986). 
Sett fra et Wittgenstein-orientert perspektiv kan vi ikke forutsette en delt ver- 
den som kan forstås gjennom verbalisering og samtale. Verden består av ulike 
praksiser som bare i noen grad er overlappende. Læring, endring og utvikling 
av praksis skjer fra et pragmatisk perspektiv først og fremst gjennom å identi- 
fisere og møte utfordringer sammen med de som er involvert, i vårt tilfelle 
sammen med elever og lærerkolleger. 


Relevant lærerutdanning og lærerforskning - en 
sammenfattende diskusjon 


Med bakgrunn i de epistemologiske analysene ovenfor vil jeg sammenfatte 
og drøfte hindringer og muligheter for relevant lærerutdanning og diskutere 
hvorfor aksjonsforskning utført av lærere er vesentlig for å utvikle læreres 
profesjonskunnskap. 


Hindringer for relevant lærerutdanning og 
lærerforskning 

Jeg har argumentert for at spørsmål som gjelder relevans, helhet og sammen- 
heng i lærerutdanningen må ses i lys av en grunnleggende forståelse av 
hva profesjonskunnskap består i, og hvordan den utvikles. Jeg har forsøkt å 
vise hvordan relevansproblemer i lærerutdanningen dreier seg om man- 
glende muligheter til å utvikle begynnende profesjonskunnskap, og at pro- 
blemet er relatert til en rasjonalistisk kunnskapsforståelse. En dominerende 

oppfatning av at profesjonskunnskap består av anvendt teori, har medført 
sterke tradisjoner for å dele innholdet i lærerutdanningen inn i ulike akade- 
miske disipliner og emner og å skille undervisningen på campus og praksis- 
undervisningen. Forskning som gjelder lærerprofesjonen blir i liten grad 
utført av profesjonsutøverne selv og er i mange tilfeller relativt atskilt fra 
praksisfeltet. 

En del ansatte i lærerutdanningen har primært en teoretisk, disiplinbasert 
vitenskapelig fagbakgrunn og liten eller ingen praktisk profesjonsbakgrunn 
som lærere. Deres identitet, verdier og interesser kan være sterkere knyttet 
til vitenskapsfaget og -disiplinen enn til rollen som lærerutdannere. Man 
føler seg kan hende tryggere på sitt eget fagfelt enn på å forberede studen- 
tene konkret til profesjonelt lærerarbeid. Praksisveiledere har på sin side 
lavest status i lærerutdanningen, og har dermed i begrenset grad anledning 
til å realisere eventuelle ønsker om sterkere samarbeid med lærere på 
campus. 

Forskning på lærerutdanning bekrefter at mangel på sammenheng 
mellom emner og fag og ikke minst mellom undervisningen på campus og 
praksisundervisningen er et betydelig problem (Canrinus, Bergrem, Klette 
& Hammerness, 2015; Heggen, Smeby & Vågan, 2015; Zeichner, 2010). Det 
kan imidlertid framheves at sammenheng ikke et mål i seg selv. Målet med 
lærerutdanningen er at lærere utvikler profesjonskunnskap. Begreper om 
sammenheng kan bli relativt uklare hvis de ikke blir knyttet til epistemolo- 
giske spørsmål om hva profesjonskunnskap består i, hvordan den utvikles 
og hva som er bakgrunnen for sammenhengsproblemene. I Canrinus, 
Bergrem, Klette & Hammerness (2015) sin artikkel er det for eksempel 
snakk om at lærerstudentene skal ha anledning til å anvende strategier de 
har lært på campus i praksisundervisningen og til å integrere teori og prak- 
sis. Fra et pragmatisk perspektiv kan det stilles spørsmål ved en oppfatning 
av at profesjonskunnskap utvikles gjennom anvendelse av teoretiske strate- 
gier i praksis, og ved at det er studentenes oppgave å integrere teori og 
praksis. 

Mange av forsøkene på å skape sammenheng i lærerutdanningen og andre 
profesjonsutdanninger er utilstrekkelige fordi selve utgangspunktet er en for- 
ståelse av profesjonskunnskap som konstituert av ulike fragmenter som skal 
henge sammen. Forsøk på å skape sammenheng kan for eksempel dreie seg om 
at de ulike fagene på campus blir organisert omkring et felles tema relatert til 

lereryrket, og/eller at studentene far oppgaver hvor de skal anvende teorier og 
prosedyrer de har lært på campus i praksisundervisningen. Sammenhenger 
som oppnås kan bli overfladiske og uten dypere forankring i de profesjonelle 
læreroppgavene. 

En rasjonalistisk oppfatning av relasjonen teori-praksis har en tendens til å 
medføre at oppgaver og prosjekter i lærerutdanningen er for strukturerte og 
standardiserte og ikke gir tilstrekkelige muligheter for å utvikle profesjonelt 
skjønn (Dreyfus & Dreyfus, 1986; Schön, 1983, 1988). Ensidig vekt på instru- 
mentell teori kan også innebære at man ikke ser nødvendigheten av kunn- 
skapsutvikling og forskning med grunnlag i profesjonell praksis. Definisjonen 
av didaktikk i den didaktiske tilnærmingen som er presentert foran, har 
utgangspunkt i en kritikk av didaktikk som teori for praksis. Didaktikk blir i 
stedet definert som en kjerne i læreres profesjonelle virksomhet hvor kunnska- 
pen må utvikles med ankerfeste i virksomheten og gjennom forskning utført 
av profesjonelle lærere. 

En rasjonalistisk, instrumentell forståelse av utdanning og av lærerprofesjo- 
nen er dominerende i dagens nyliberalistiske styringsideologi, og preger lære- 
planer og retningslinjer. Utdanning og undervisning blir i stor grad sett som 
standardiserbare, målbare prosesser som kan og bør styres av eksterne poli- 
tiske, byråkratiske og økonomiske aktører. Styringen kommer til uttrykk gjen- 
nom standardiserte mål, vurderingskriterier og prøver. Utdanningsforskning 
som antas å kunne si noe om hva som «virker» og angir prosedyrer for praksis, 
blir prioritert. Tanken synes å være at både praktiserende og nye lærere skal 
lære seg å følge opp standardiserte mål og prosesser. De skal kunne følge «pro- 
grammer» som er utviklet av eksterne forskere. 

Fra et pragmatisk og kritisk perspektiv innebærer standardisering og sty- 
ring utenfra en fare for en deprofesjonalisering av lærere som nødvendigvis 
også vil prege lærerutdanningen. Læreres anledning til å utvikle selvstendig 
skjønn blir begrenset når likheter mellom situasjoner blir framhevet framfor 
ulikheter og kontekstuell tilpasning. Utviklingsprosjekter og lærerforskning 
som initieres innenfra profesjonen, blir av mindre interesse. Læreryrket har 
dessuten relativt lav status som en semiprofesjon. Det forventes ikke at lærere 
skal forske og utvikle profesjonskunnskap, og det blir heller ikke avsatt ressur- 
ser til det. Praksisbasert, «klinisk» forskning er mer vanlig i «ekte» profesjoner 
som tradisjonelt har hatt lengre utdanning, for eksempel i psykolog- eller 
legeprofesjonen. 

Muligheter for relevant lærerutdanning og 
lærerforskning 

Fra et pragmatisk epistemologisk perspektiv er deltakelse i livsformer og 
profesjonelle praksiser grunnleggende i erfaring, læring og utvikling av profe- 
sjonskunnskap i for eksempel læreryrket (Janik, 1996). Ord, handlinger og 
begreper er vevd inn i kulturelle mønstre og tradisjoner i praksisen som lærer. 
Praksisen har en hensikt som handlinger og begreper har mening i forhold til. 
Forståelse av lærerpraksisens hensikt er grunnlaget for lærerstudenters utvik- 
ling av meningsfylte begreper. 

Fra et pragmatisk epistemologisk perspektiv blir oppmerksomheten rettet 
mot ulike dimensjoner ved erfaring, læring og kunnskap. Læreres profesjons- 
kunnskap kan anses som å være konstituert av komplekse helheter av praktiske 
ferdigheter, intellektuell forståelse, følelser, verdier og verbaliserte begreper. 
Kontekstuelle sider ved læring og utvikling av profesjonskunnskap blir fram- 
hevet. Den praktiske situasjonen og eksempelet er grunnleggende i utvikling 
av læreres profesjonskunnskap. Læringen blir eksplisitt når vi møter et pro- 
blem, for eksempel en elev som ikke lærer, som krever intellektuell, ferdighets- 
messig og verdimessig overveielse, refleksjon og utprøving av alternativer. 
Profesjonelle praksiser kan bare læres fra innsiden. En som er involvert i og 
utøver en profesjonell praksis, vil ha en annen forståelse enn en som er på 
utsiden av for eksempel lærerpraksisen. 

Utgangspunktet for lærerutdanningen må være analyser av læreryrkets 
samfunnsmandat og hovedoppgaver. Analyse og diskusjon av de grunnleg- 
gende praktiske oppgavene som utgjør profesjonen, og av ulike grunnsyn 
på den profesjonelle virksomheten er vesentlig gjennom hele lærerutdan- 
ningsprosessen. Innholdet i utdanningen som helhet må være strukturert 
omkring profesjonelle oppgaver (Dreyfus & Dreyfus, 1986; Schön, 1983, 
1988). Didaktikk, definert som læreres undervisningsvirksomhet, kan anses 
som læreres hovedoppgave, og didaktiske begreper kan bidra til å skape en 
helhet som innhold og oppgaver i lærerutdanningen kan relateres til (Hiim og 
Hippe, 2001; Hiim, 2010, 2016). 

Fra et pragmatisk epistemologisk perspektiv kan det understrekes at lære- 
res profesjonskunnskap ikke kan reduseres til bare ord. Det kan ikke bare for- 
klares hvordan undervisningsoppgaver kan gjennomføres - det må erfares, 
prøves ut, bli vist og forklart. Verbaliserte begreper og teori med grunnlag i 

profesjonsutøvelsen er nødvendig i utvikling av profesjonskunnskap. Men 
profesjonskunnskap kan ikke komme til uttrykk bare gjennom ord, den må 
også uttrykkes gjennom handling. 

Autentiske profesjonelle praksissituasjoner kan anses som et hovedfunda- 
ment i relevant lærerutdanning. Hovedprinsipper for oppgaver og eksempler 
er at de er ulike, flertydige, komplekse og varierte, at det er profesjonell sam- 
menheng mellom dem, og at studentene får stadig mer ansvar. Hensikten er å 
utvikle et nyansert innhold i profesjonelle begreper, å lære å se forskjeller mel- 
lomsituasjonerså velsomlikheter, ogå utvikledømmekraft. Profesjonskunnskap 
på høyt nivå innebærer fra et pragmatisk synspunkt at lærerstudentene er i 
stand til å «lese» situasjoner og handle raskt og intuitivt, at de kan begrunne og 
kritisere sine handlinger teoretisk og at de er i stand til å lære av og utvikle sin 
praksis (Dreyfus & Dreyfus, 1986). 

Utvikling av profesjonell lærerkunnskap forutsetter muligheter for 
eksperimentering og refleksjon over sentrale praktiske utfordringer. 
Utviklingsprosjekter/aksjonslæringsprosjekter hvor studentene får anledning 
til å definere profesjonelle utfordringer og planlegge, gjennomføre, vurdere og 
begrunne teoretiske måter å møte dem på, er velegnet for å utvikle profesjonell 
lærerkunnskap. I læreryrket som semi-profesjon er mye av teorien som inngår 
hentet fra ulike vitenskapsdisipliner eller fra andre profesjonsfelt. Det er et 
behov for å tolke disipliner og teorier ut fra et ankerfeste i utøvelsen av lærer- 
yrket. Slike tolkninger kan ikke overlates til lærerstudentene, men må gjøres av 
didaktikk-, fag-, pedagogikk- og praksislærere i fellesskap, relatert til studente- 
nes praksiserfaringer og didaktiske utviklingsprosjekter. 

Profesjonsbasert læring og -forskning er to sider ved samme sak, og handler 
om å utvikle profesjonsbegreper med grunnlag i praktisk erfaring. Læreres pro- 
fesjonskunnskap kan utvikles gjennom praktikerforskning/aksjonsforskning 
hvor lærere definerer utfordringer i sin praksis og gjennomfører utviklingsfor- 
søk i form av eksperimenterende prosesser som det blir reflektert systematisk 
over. Prosessene blir dokumentert ut fra kriterier som er egnet for denne typen 
forskning (Hiim 2010; Schön, 1991). Forskningen skal bidra med eksempler 
som viser utvikling av sentrale profesjonsbegreper og hva de kan bety. Den skal 
belyse hvordan viktige profesjonelle utfordringer kan møtes, hva slags mulighe- 
ter som finnes og hva hindringer består i. For å utvikle læreryrket som en profe- 
sjon med et selvstendig kunnskapsgrunnlag er det nødvendig å utdanne lærere 
som forskere og å gi profesjonelle lærere rom for å forske i lærerpraksis. 


66 


RELEVANT LÆRERUTDANNING OG AKSJONSFORSKNING 


Avslutning 


Relevansproblemene i lærerutdanningen handler om utilstrekkelige mulighe- 
ter til å utvikle profesjonskunnskap. En dominerende rasjonalistisk kunn- 
skapsforståelse og utdanningstradisjon har medført at det ikke er god nok 
indre sammenheng i lærerutdanningen, særlig mellom undervisningen på 
campus og praksisundervisningen. Mangel på sammenheng mellom profe- 
sjonsutøvelse og forskning medfører dessuten at kunnskap om læreryrket ikke 
har tilstrekkelig grunnlag i profesjonell praksis. 

Fra et pragmatisk epistemologisk perspektiv er relevant lærerutdanning 
strukturert omkring undervisningsoppgaver og didaktiske begreper med 
ankerfeste i profesjonell erfaring og praksis. For å styrke læreryrket som en 
selvstendig profesjon er det behov for å utdanne lærere som forskere. Didaktisk 
aksjonsforskning, hvor undervisning og forskning er integrert, er en velegnet 
tilnærming for å utvikle læreres profesjonskunnskap. 

intervensjonsforskning: 
forskning for utvikling 
av praksisfeltet og 
vitenskapelig kunnskap 


May Britt Postholm og Kari Smith 


In this chapter various directions of practice oriented research, as they have develo- 
ped in English-speaking and the Nordic countries, are presented. The presentation 
suggests that different perspectives of action research relate to a wide research 
domain. In the current chapter, practice oriented research is used as the umbrella 
concept, however, this includes to a large extent, action research. Attention is drawn 
towards the development of practice oriented research in the USA, England and 
Australia, and in the Nordic context towards intervention research which stems from 
the cultural-historical activity theory (CHAT). Actions taken within this direction 
are called formative interventions. The text discusses how practice oriented research 
and formative intervention research contribute to scientific knowledge including 
various methodologies applied in these kinds of studies. Finally, we reflect on the 
intentions of practice oriented and formative intervention research, and how the dif- 


ferences enable complementarity among the various approaches. 


KAPITTEL 3 


Innledning 


I denne artikkelen vil vi presentere ulike retninger innenfor praksisrettet 
forskning som har utviklet seg i engelsktalende land og i Norden. I den engelsk- 
talende verden vil vi spesielt rette oppmerksomheten mot utviklingen i USA 
og referere til Marilyn Cochran-Smiths arbeid (Cochran-Smith & Lytle, 1993; 
Cochran-Smith & Donnel, 2006; Cochran-Smith & Lytle, 2004, 2009). 
Cochran-Smith er en av dem som har vært ledende i å fremme utviklingen av 
praksisrettet forskning, ikke bare i USA, men ogsa med en sterk internasjonal 
anerkjennelse. Cochran-Smith og Lytle (1993) definerte begrepet «Teacher 
research» som en systematisk og intensjonell undersøkelse gjort av lærere. 
I 1999 utvidet de forståelsen av «Teacher research» ved å bruke det som et 
overordnet begrep for praksisutøveres forskning. «Teacher research» er defi- 
nert som «[...] in the broadest sense to encompass all forms of practitioner 
inquiry that involve systematic, intentional, and self-critical inquiry about 
ones work in K-12, higher education, or continuing education classrooms, 
schools, programs and other formal educational settings. This definition inclu- 
des inquiries that others may refer to as action research, practitioner inquiry, 
teacher inquiry, teacher and teacher educator self-study, and so on [...]» 
(Cochran-Smith & Lytle, 1999, s. 22). Det er interessant å se at i boken Inquiry 
as Stance- Practitioner Research for the Next Generation fra 2009 har de gått 
bort fra «Teacher research» og bruker der «Practitioner research» som para- 
plybegrep: «In this book we use the phrase practitioner research as an umbrella 
term to encompass multiple genres and forms of research (including action rese- 
arch and self-study [...]» (Cochran-Smith & Lytle, 2009, s. viii). Borko, Liston 
og Whitcomb (2007) bruker også «Practitioner research» som det overordnete 
begrepet for «[...] action research, participatory research, self-study, and 
teacher research» (s. 5). Det kan spekuleres i hva som har fort til endring i 
begrepsbruken, og en mulig forklaring kan vere den sterke kritikken som 
ble rettet mot «Teacher research», særlig fra akademiet, om at lærere ikke 
kunne være forskere, og at lærernes forskning ikke er «ordentlig» forskning. 
Skoleforskning ble en stadig søken etter å finne den beste praksisen som kunne 
standardiseres over ulike kontekster (Cochran-Smith & Lytle, 2009). 
Hensikten vår med å presentere de ulike forståelsene er at aksjonsforskning 
er en del av et bredt forskningsdomene. I denne artikkelen vil vi derfor bruke 
begrepet praksisrettet forskning som det overordnete begrepet, men som i høy 

grad inkluderer aksjonsforskning. Vi vil ogsa kort diskutere utviklingen av 
praksisrettet forskning i England med Jean McNiff som den ledende personen, 
samt Stephen Kemmis’ arbeid i Australia. Deretter vil vi rette blikket mot ret- 
ninger innenfor utdanningsforskning, og vare eksempler er fra skole og utdan- 
ning. Det betyr imidlertid ikke at artikkelen vil være gyldig kun i den konteksten 
som den blir presentert i. Den er, slik vi ser det, overførbar til alle profesjoner 
hvor utvikling og forskning skjer i parallelle prosesser. 

I nordisk sammenheng ser vi spesielt på Yrjö Engeströms arbeid med den 
kultur-historiske aktivitetsteorien (KHAT), og vi går nærmere inn på inter- 
vensjonsforskningen som gjennomføres med utgangspunkt i denne teorien. 
Forskning med utgangspunkt i KHAT blir også kalt developmental work 
research (Engeström, 1987) eller R&D work (Postholm, 2008a, b), på norsk: 
forsknings- og utviklingsarbeid. Aksjonene som gjennomføres innenfor 
denne retningen kalles formative intervensjoner (Engeström & Sannino, 
2010). KHAT er utviklet med utgangspunkt i Lev S. Vygotskys tanker og ideer 
(Leontev, 1981). Yrjö Engeström har utviklet KHAT grafisk med modeller 
som aktivitetssystemet og den ekspansive læringssirkelen (Engeström, 1987, 
1999, 2001). 

I praksisrettet forskning og formativ intervensjonsforskning er intensjonen 
å gjennomføre intervensjoner for å fremme endringer. Bleijenbergh, Korzilius 
og Verschuren (2011) hevder at praksisrettet forskning har som hovedmål 
(a) å støtte bestemmelser eller (b) å utvikle ny kunnskap som kan løse et prak- 
tisk problem. De sier også at en intervensjon eller et nytt artefakt er nødvendig 
for å skape endringer. Ordet intervensjon er latinsk og betyr «inter» mellom, 
«venio» å komme, altså å komme imellom. Intervensjonsforskeren kommer 
mellom en aktørs handlinger slik at handlingene endres og dermed finner en 
ny retning. Rollen som intervensjonsforskeren vil ha i forskningen, vil være 
forskjellig alt etter hvilken form og retning forskningen tar. 

Vi presenterer i artikkelen ulike retninger innenfor praksisrettet forskning 
før vi går inn på formativ intervensjonsforskning. Videre presenterer vi aktivi- 
tetssystemet som analyseenhet for å oppdage motsetninger og spenninger som 
utgangspunkt for utvikling. Deretter beskriver vi hvordan utviklingsprosesser 
hvor forskere og praktikere deltar, kan foregå etter en struktur modellert i 
den ekspansive læringssirkelen. Vi går videre inn på hvordan praksisrettet 
forskning og formativ intervensjonsforskning kan bidra med vitenskapelig 
kunnskap (Wells, 2011), og i den sammenheng hvilke metodologier som kan 

benyttes. Helt til slutt reflekterer vi over de ulike intensjonene som praksisret- 
tet og formativ intervensjonsforskning har, samtidig som vi ser at denne ulik- 
heten åpner opp for en komplementaritet mellom tilnærmingene. 


Ulike retninger innen praksisrettet forskning 


Når vi beskriver de ulike retningene innenfor praksisrettet forskning, tar vi 
utgangspunkt i Ken Zeichners presentasjon i artikkelen «Educational Action 
Research» (2001) og i overnevnte arbeid av Cochran-Smith og Lytle. Den før- 
ste retningen ble utviklet i USA på 1940- og 1950-tallet med utgangspunkt i 
Kurt Lewins arbeid. Lewin brukte uttrykket «research leading to social action» 
i sin krasse kritikk av utdanningsforskning. Han sier: 


The research needed for social practice can best be characterized as research for 
social management or social engineering. It is a type of action-research, a compara- 
tive research on the conditions and effects of various forms of social action, and rese- 
arch leading to social action. Research that produces nothing but books will not 


suffice (Lewin, 1948, s. 202-3). 


I Lewins forskning pa 1940-tallet var det ofte en tredje part som definerte 
problemet, som for eksempel en regjering som ønsket å endre folks spisevaner, 
eller en direktør som ønsket å endre arbeidstakernes atferd (Lewin, 19474, 
1943). Ifølge Lewin inneholdt en vellykket intervensjon tre aspekter: eksem- 
pelvis «unfreezing» samarbeidsvaner som en gruppe har, bevege den til et nytt 
nivå, for så å fryse den nye samarbeidsformen (Lewin, 1947b). Dette var mål- 
rettede handlinger fra et dårlig til et bedre nivå planlagt og ledet av en ekstern 
endringsagent. Den praksisrettete forskningen i USA som var inspirert av 
Lewins arbeid, ble ofte gjennomført som et samarbeid mellom forskere og 
lærere. Forskere på universitetet i Columbia, for eksempel Zeichner (2001), 
mente at samarbeid mellom forskere og praksisutøvere minsket gapet mellom 
forskningsbasert kunnskap og praksisen i klasserommet. I utgangspunktet 
samarbeidet forskerne med lærerne, men etter hvert skilte disse forskernes 
arbeid seg fra Lewins sykliske forskningsprosess ved å bli hypotesetestende og 
lineær, og dermed mindre praksisrettet. 

I 1993 kom Cochran-Smith og Lytle (1993) med sin kjente bok Inside/ 
Outside: Teacher Research and Knowledge hvor de grunner bruken av begrepet 
«Teacher research» i Stenhouses (1985) definisjon av forskning som en 

systematisk og selvkritisk undersøkelse av praksis. Innenfor denne retningen 
ble læreres praktiske kunnskap anerkjent og verdsatt. Hovedpoenget i denne 
retningen er at lærerne kan, ved å forske på egen praksis under veiledning av 
en erfaren forsker, ikke bare bidra med ny kunnskap, men også være med å 
endre undervisningspraksis i skolen. Det er en kritikk mot synet som sier at ny 
kunnskap kommer utenfra og skal implementeres i skolen (Cochran-Smith & 
Lytle, 1993). Det er aktørene selv som skaper ny kunnskap. Lærere virker i 
Cochran-Smith og Lytles forståelse på ulike nivåer, både i skolen og i høyere 
utdanning. Men det er forskning på egen praksis som står i sentrum, og det er 
dette som skiller «Teacher research» fra den mer tradisjonelle formen som er 
mer akseptert i akademiet: forskning på undervisning (research on teaching). 
Skillet Cochran-Smith og Lytle fremmer, er i eierskap, støttestrukturer, fors- 
kningsspørsmål, generalisering, teoretisk rammeverk, dokumentasjon og ana- 
lyse. Det er interessant å notere seg at i 1993 skriver Cochran-Smith og Lytle at 
de ikke vil argumentere for at «Teacher research» skal få en privilegert posisjon 
i forhold til «Research on teaching», mens de i sin bok fra 2009 påpeker at 
«Practitioner research» er sentral i politiske og akademiske diskusjoner om 
hvordan skolen og utdanningen endres gjennom dynamiske og demokratiske 
prosesser. Samtidig setter de mer eksplisitte krav til «Practitioner research» 
enn de tidligere stilte til lærerens forskning, ved å påpeke kritikken mot prak- 
sisrettet forskning og hvordan den bør bli møtt. Kunnskapen som er utviklet 
bør ha relevans også utenfor den lokale konteksten for forskningen og være 
mer enn en profesjonell utviklingsaktivitet. Metodene som er brukt skal kunne 
forsvares i en metodediskusjon om det epistemologiske grunnlaget og validite- 
ten av instrumenter og datagrunnlaget. Den etiske kritikken ligger først og 
fremst i dobbeltrollen som forskere har, de er utøvere som forsker på egen 
praksis, og kritikken er at dette kan være på bekostning av ansvaret de har 
overfor elever og studenter som undervisere. Forskerens ståsted må derfor 
tydeliggjøres og som i metodekritikken forsvares (Cochran-Smith & Lytle, 
2009). Samtidig er verdien av praksisrettet forskning påpekt, og Ken Zeichner 
(1999) skriver at utviklingen av selv-studier, for eksempel, er kanskje den mest 
signifikante utvikling vi har hatt innenfor lærerutdanningsforskning. 

Fra 1990-tallet har det vokst frem en aksept for praksisrettet forskning som 
en metode for selv-studie blant lærerutdannere. En slik selv-studie er en kritisk 
undersøkelse av undervisningspraksis i lærerutdanningen for å styrke profe- 
sjonsutdanningen. Den internasjonale selv-studie gruppen ble formalisert 

innenfor AERA (American Educational Research Association) i 1993 (S-Step), 
og initiativtakerne var Lynn Hamilton og Tom Russell fra Canada, samt 
John Loughran fra Australia, som introduserte begrepet «Pedagogy of teacher 
education». Loughran hevder at i utvikling av lererutdanningspedagogikk 
må lærerutdannere selv undersøke, beskrive og artikulere relasjonen mellom 
undervisning og læring i lærerutdanningen. Det er ikke eksterne vitenskapsdo- 
mener eller politikere som skal definere hvordan lærerutdanningen skal være, 
men det er lærerutdannerne selv gjennom forskning på egen praksis, selv-stu- 
dier (Loughran, 2006). I dag har gruppen en egen anerkjent fagfellevurdert 
fagjournal for selv-studier, Studying Teacher Education, og de har gjennom flere 
tiår hatt sin årlige konferanse. Fra å fokusere på den enkelte lærerutdanners 
undervisning, er fokuset i dag mer på å skape kollektiv kunnskap om lærerut- 
danningens pedagogikk (Loughran, 2006), hvor den profesjonelle dialogen står 
sentralt. Nåtidens publiserte selv-studie artikler er forventet å ha relevans 
utover den lokale praksiskonteksten og være av interesse for lærerutdannere 
internasjonalt. Cochran-Smith (2005) hevder at forskning er en del av lærerut- 
danneres ansvar, og at det komplementerer de praktiske sidene ved jobben. 
Lunenberg, Dengerink og Korthagen (2014) har i sin oversiktsstudie av lærer- 
utdanningsforskning kommet frem til at lærerutdannere ser seg selv i seks 
ulike roller: lærer for lærere, forsker, veileder (coach), læreplanutvikler, port- 
vakt (gatekeeper) og megler. Lærerutdannernes virksomhetsrom er komplekst 
(Smith, 2011), og forskningen bør komme innenfra, fra profesjonen selv. Et 
eksempel på hvordan lærerutdannere er med på å definere sin egen profesjons- 
rolle og sitt ansvar gjennom selv-studier, er etableringen av The International 
Forum for Teacher Educator Development (InFo-TED) hvor også lærerutdan- 
ningsforskere fra Norge er aktive. 

Når vi retter blikket mot Storbritannia, finner vi at det var en oppblomstring 
av praksisrettet forskning i 1960-årene, og her var det begrepet «Action rese- 
arch» som ble brukt. John Elliot som underviste både i videregående skole og 
på universitetet, var en sentral person i denne formen for aksjonsforskning. 
Dette var en bevegelse ledet av lærere på bakgrunn av at storparten av elevene 
var misfornøyd med skolen. Denne retningen kan benevnes som «læreren 
som forsker», som innebar at undervisningen ble en systematisk reflekte- 
rende praksis. Denne formen for praksisrettet forskning samsvarer med 
Tom Tillers (2006) definisjon på aksjonslæring som en kontinuerlig lærings- 
og refleksjonsprosess støttet av kolleger der intensjonen er å forbedre 

undervisningen. I 1960- og 1970-årene initierte John Elliot og Lawrence 
Stenhouse flere forskningsprosjekter som hadde som intensjon å utvikle inn- 
holdet i lærernes undervisning. Når aksjonen blir gjort i samarbeidet med for- 
skere, nærmer vi oss den mest kjente forståelsen av aksjonsforskning. Forskere 
samarbeider med lærere for å utvikle undervisningen med utgangspunkt 
i lærernes evne til refleksjon, ikke med utgangspunkt i standarder eller en 
målbasert tilnærming. Jean McNiff er kanskje den som har konkretisert 
aksjonsforskning i sine mange publikasjoner og workshops i Storbritannia og 
over hele verden. På nettsiden hennes, http://www.jeanmcniff.com/, er hennes 
mange publikasjoner tilgjengelig, og det er særlig publikasjoner om innføring 
i aksjonsforskning for praksisutøvere som er blitt svært populære i arbeidet for 
skoleutvikling (McNiff, 1992, 2013; McNiff & Whitehead, 2005; McNiff, 2013). 
En mer akademisk tilnærming til aksjonsforskning i Storbritannia finner vi i 
arbeidet til Bridget Somekh som ser på aksjonsforskning som et bindeledd 
mellom teori og praksis (Somekh, 1995; Somekh & Zeichner, 2009). Somekh 
er i arbeidet sitt sterkt knyttet til den amerikanske utviklingen av praksisrettet 
forskning, og det ser vi også i publikasjonene hennes, hvorav flere er skrevet 
sammen med amerikanske forskere (Somekh & Zeichner, 2009; Noffke 
& Somekh, 2009; Altrichter, Feldman, & Somekh, 2013). 

I Australia ble forskere fra 1970-tallet inspirert av den skolebaserte utviklin- 
gen i Storbritannia. Bakgrunnen for dette var at Stephen Kemmis, en av de 
ledende forkjemperne for aksjonsforskning i Australia, hadde samarbeidet 
med Elliot og hans kolleger. Selv om de hadde denne forbindelsen, har retnin- 
gen i Australia utviklet sin egen praksis. Kemmis og hans kolleger utviklet en 
retning basert på kritisk teori som vektla læreres utvikling av undervisning, 
men i tillegg med et fokus på læreres engasjement i politikk (Kemmis &, 
McTaggart, 2005). Målet var å fremme likhet og sosial rettferdighet i skolen og 
i samfunnet. Retningen som aksjonsforskningen i Australia tok, er benevnt 
deltakende aksjonsforskning (participatory action research, PAR), da forskere 
og lærere samarbeidet om å utvikle læreres praksis og posisjon i skolen i det 
som også er kalt en frigjørende (emancipatory) aksjonsforskning (Zeichner, 
2001). Slik vi ser det, ligger ikke skillet mellom aksjonslæring og aksjonsfors- 
kning nødvendigvis i hvem som forsker, men mer i hvordan aksjonen blir 
utført. For at det skal være aksjonsforskning, er det nødvendig at spørsmålet 
og grunnlaget for intervensjonen er grunnet i tidligere forskning, datainnhen- 
tingen og analysen er systematisk, og forskeren har et formidlingsansvar. 

I dag har, slik vi ser det, alle retninger innenfor praksisrettet forskning en 
demokratisk innretning, som innebærer at målsettinger og endringsprosesser 
bestemmes og fremmes i et samarbeid mellom forskere og praktikere i skolen. 
Selv-studie-tradisjonen blant lærerutdannere har også utviklet seg til å bli en 
kollektiv prosess hvor dialogen mellom lærerutdannere knyttet til egen praksis 
står sentralt i utviklingen av kunnskap om lærerutdanningens pedagogikk og 
utøvelse. 


Formativ intervensjonsforskning 


Formativ intervensjonsforskning er, som allerede nevnt, utviklet med utgangs- 
punkt i KHAT. Når formative intervensjoner gjennomføres, er ikke innholdet i 
og målet for intervensjonen bestemt på forhånd. Innholdet og retningen inter- 
vensjonen skal ta, samt formen på intervensjonen blir diskutert med delta- 
kerne/praktikerne, som også tar ansvar for selve prosessen. Målet med formative 
intervensjoner er å skape nytt innhold i aktivitetssystemets ulike faktorer, som 
utgjør en modell som kan bli brukt som ramme for design av nye lokale løsnin- 
ger. Forskerens rolle i formative intervensjoner er å fremme og opprettholde en 
ekspansivtransformasjonsprosess som er ledet og eid av praktikerne (Engeström 
& Sannino, 2010, s. 15). Ekspansiv læring er definert som «to learn something 
that is not yet there» (Engeström & Sannino, 2010, s. 2). En ekspansiv transfor- 
masjonsprosess innebærer å ha skapt en ny kollektiv aktivitet. 

Med utgangspunkt i målsettinger som vokser frem i samarbeidsprosesser, er 
intensjonen med praksisrettet forskning gradvis å videreutvikle deler av en 
helhetlig praksis. Behovet for formative intervensjoner som orienterer seg 
mot en transformasjon og ikke mot en gradvis endring, melder seg når sam- 
menflettede endringsprosesser ikke imøtekommer de sosiale behovene, og 
aktiviteten oppleves som utilfredsstillende (Virkkunen & Newnham, 2013). 
«Aktivitet» er i denne sammenhengen et teoretisk begrep som omhandler 
virksomheten i en organisasjon, eksempelvis skolen og dens overordnede mål- 
settinger (Leontév, 1981). En skole som skal utvikles fra å ha en privatpraktise- 
rende praksis til å få en kollektiv skolebasert kompetanseutviklingspraksis som 
bidrar til ulike aktørers profesjonelle utvikling, må gjennomgå en transforma- 
sjonsprosess hvor aktiviteten og dens struktur og kultur endres. 

Vygotskys (1978) teori er at læring skjer på to plan. Hver funksjon i et barns 
kulturelle utvikling blir først utviklet på et sosialt plan (intermentalt plan) og 

sa pa et individuelt plan (intramentalt plan) (s. 57). Mens hans fokus var pa 
barn, har hans ideer også blitt anvendt på voksnes læring (Postholm, 2012). 
Læring starter på et sosialt plan mellom mennesker før den blir internalisert 
og former individets forståelse. Vygotsky (2000) vektla bruk av språket som et 
medierende artefakt i læringsprosessene, som for eksempel når lærere reflek- 
terer sammen. I sammenheng med læring og vurdering har Vygotsky (1978) 
introdusert to begrep, den aktuelle utviklingssonen og den nærmeste utvi- 
klingssonen. Den aktuelle utviklingssonen definerer hva en tenker og gjør 
alene. Den nærmeste utviklingssonen er differansen mellom det som en per- 
son kan gjøre alene, og hva denne personen kan gjøre ved hjelp av en mer 
kompetent annen. Engeström (1987) som har tilpasset Vygotskys individuelt 
orienterte begrep, den nærmeste utviklingssonen, til kolletiv aktivitet, skriver: 
It is the distance between the present everyday actions of the individual and 
the historically new form of the societal activity that can be collectively gene- 
rated [...]» (s. 174). Dette betyr at det er en ny kollektiv aktivitet i det aktuelle 
sosiale fellesskapet, som er utviklet og endret. Lignende tanker finner vi i 
Rommetveits bruk av begrepet intersubjektivitet. Det kan beskrives som en 
persons evne til å delta i dialoger og gjennom dialogen overkomme forskjel- 
lene på ulike synspunkt og livsverdener. Det skapes en felles forståelse som er 
sann i den situasjonen hvor den utvikles (Rommetveit, 1972, 1992). 

For at aktiviteten skal bli en kollektiv aktivitet, bruker en god tid innenfor 
formativ intervensjonsforskning for å utvikle et felles overordnet mål for akti- 
viteten. Dette skjer innenfor rammene av «Change Laboratory». En Change 
Laboratory periode inneholder ti til tolv ukentlige sesjoner fulgt av en til to 
oppfølgingssesjoner noen måneder senere (Engeström, Virkkunen, Helle, 
Pihlaja, & Poikela, 1996). Dette innebærer at forskere og praktikere, som ledere 
og lærere i skolen, samarbeider om å utvikle et overordnet mål som skal bevege 
kommende handlinger i retning av en ny kollektiv virksomhet. I skolen kan 
dette bety at lærere som en del av hverdagspraksisen, observerer hverandres 
undervisning og reflekterer sammen i etterkant. En slik praksis krever en 
endret timeplan og dermed en ny struktur. I tillegg fordrer en samarbeidskul- 
tur at det i utgangspunktet er en åpen dialog mellom de som samarbeider. 
Skolen må jobbe med læringsmiljøet blant lærere og de medmenneskelige 
relasjonene, slik at det skapes en god læringskultur. I tillegg vil gruppeproses- 
ser i form av dialog og refleksjon med utgangspunkt i undervisning, kunne 
bidra til å styrke lærernes samarbeidsprosesser (Given mfl., 2010). Dersom 

struktur og kultur ender opp i et godt samspill, vil forholdene ligge godt til 
rette for utvikling av undervisningspraksiser i skolen. Dette innebeerer at kol- 
legiet har beveget seg i den nærmeste utviklingssonen som «[...] is the dis- 
tance between the present everyday actions of the individuals and the 
historically new form of the societal activity that can be collectively generated 
[...]” (Engeström, 1987, s. 174). De har utviklet en ny kollektiv aktivitet i 
skolen. 

For at aktiviteten i skolen skal endres som resultat av det som i KHAT kalles 
for ekspansiv læring, må noe nytt ha blitt utviklet. Det er nettopp det som har 
skjedd i eksemplet over. For at ekspansiv læring skal kunne skje, er det mange 
steg som må tas. I det følgende går vi inn på hvordan aktivitetssystemet kan bli 
brukt for å oppdage spenninger og motsetninger som i KHAT forstås som 
utgangspunktet for endring og utvikling (Engeström, 1987; Engeström, 2001; 
Engeström & Sannino, 2010). 


Aktivitetssystemet som analyseenhet 


Nedenfor har vi presentert aktivitetssystemet (figur 3.1), som blir benyttet som 
analyseenhet for å oppdage spenninger og motsetninger som utgangspunktet 
for endring og utvikling. 

Faktorene som inngår i aktivitetssystemet, er «subjekt», «kulturelle hjelpe- 
midler» eller «artefakter», «overordnede mål», «utbytte», «regler», «fellesskap/ 
samfunn» og «arbeidsdeling/roller». Aktivitetssystemet er et dynamisk sys- 
tem, og faktorene i systemet påvirker hverandre gjensidig. Som et handlende 
subjekt tar mennesket i bruk kulturelle hjelpemidler for å bevege aktiviteten 


Kulturelle hjelpemidler 


Subjekt Overordnet mal — Utbytte 


> —T="=—T—=> 
Regler Samfunn/fellesskap Arbeidsdeling/roller 


Figur 3.1 Det komplette aktivitetssystemet (Engeström, 1987, 1999, 2001). 

mot det overordnede malet. Faktoren «utbytte» gir uttrykk for resultatet ulike 
individ eller fellesskap sitter igjen med etter avsluttet aktivitet for 4 na det over- 
ordnede målet. Den øverste trekanten i aktivitetssystemet som er dannet av 
faktorene «subjekt», «kulturelle hjelpemidler» og «overordnede mål», kalles 
handlingstrekanten (Postholm, 2010). Konteksten som handlingene foregår i, 
er representert med faktorene «regler», «samfunn/fellesskap» og «arbeidsde- 
ling/roller». Disse faktorene danner de tre nederste trekantene i aktivitetssys- 
temet. Faktoren «regler» står for retningslinjene som aktiviteten må innrette 
seg etter. Dette kan være stortingsmeldinger, forskrifter, gjeldende læreplan 
eller lokale planer i en skole. «Fellesskap/samfunn» står for alle personer i et 
fellesskap som deler samme overordnede målsetting. «Arbeidsdeling/roller» 
krever at arbeidet eller de målrettede handlingene er fordelt både horisontalt 
og vertikalt mellom menneskene i dette fellesskapet. En horisontal arbeidsde- 
ling innebærer fordeling av arbeidsoppgaver, og en vertikal fordeling forstås 
som en hierarkisk rollefordeling i fellesskapet. Disse faktorene som ligger på 
aktivitetssystemets grunnlinje, kan legge premisser for eller mulige begrens- 
ninger for hvilke handlinger som kan utføres (Engeström, 1987; Cole, 1996; 
Engeström & Miettinen, 1999). 


Spenninger og motsetninger som utgangspunkt 
for endring og utvikling 


Spenninger og motsetninger i og mellom faktorer i aktivitetssystemet og 
mellom ulike aktivitetssystem danner utgangspunkt for utvikling og end- 
ring. Spenninger i og mellom faktorer i aktivitetssystemet er kalt for pri- 
mære og sekundære motsetninger. Det kan også oppstå spenninger mellom 
nyutviklet og rester av gammel praksis, og også mellom aktivitetssystem, 
som skole og lærerutdanning. Disse spenningene blir benevnt som tertiære 
og kvaterne spenninger eller motsetninger (Engeström & Sannino, 2010). 
Innenfor faktoren «subjekt» kan det være noen individer som ønsker stabi- 
litet, mens andre ønsker endring. Dette er en motsetning som kan virke som 
utgangspunkt for endringsprosesser. Det kan videre være spenninger og 
motsetninger mellom mennesker representert i systemet i faktoren subjekt, 
og det overordnede målet for aktiviteten. De trenger ikke nødvendigvis å ha 
den samme oppfatningen av hva det overordnede målet er. Selv om målet 
står skrevet svart på hvitt, kan forståelsen knyttet til dette være forskjellig. 

Mennesker kan ha en personlig forståelse av det overordnede målet, og det 
blir nødvendig med dialoger dem imellom for å fremme en felles forståelse, 
slik at de kan jobbe mot et felles mål (Sannino, 2008; Postholm, 2015). Det 
kan også være spenninger mellom det overordnede målet og regler som 
menneskene må forholde seg til. Et eksempel er en skole som fikk fritak fra 
å gi sine elever karakterer nettopp fordi lærerne opplevde at karakterene 
hindret dem i å gjennomføre undervisningen, slik at de kunne nå det over- 
ordnede målet de hadde satt seg for undervisningen (Postholm, 2003). Det 
kan også oppstå spenninger mellom eksempelvis nyutviklet praksis for 
lærersamarbeid og rester av hvordan et samarbeid har fortonet seg tidligere. 
Det vil bidra til ytterligere utvikling å løse opp dette spenningsforholdet. 
Lærere i skolen som får støtte i utviklingsprosesser fra lærerutdannere, vil 
kunne oppleve at det er et spenningsforhold mellom aktivitetssystemet som 
lærerutdannere befinner seg i, og deres eget aktivitetssystem. Det er ikke 
samsvar mellom det som lærerne ønsker seg, og det som de får som bidrag 
fra lærerutdannerne. Dersom denne motsetningen eller dette spenningsfor- 
holdet blir opphevet ved at deltakere fra disse systemene utvikler et delvis 
delt overordnet mål, vil samarbeidsforholdet kunne skape utvikling i begge 
aktivitetssystemene. 


Forskere og praktikere i utviklingsprosesser 

I formative intervensjoner er det praktikerne som eier problemet og som har 
ansvar for utviklingsprosessene. Forskerens oppgave er å bidra til å opprett- 
holde en ekspansiv transformasjonsprosess. Det første steget er å finne ut 
hvilke spenninger eller motsetninger som er i praktikernes aktivitetssystem. 
Til denne analysen er, som allerede beskrevet, et aktivitetssystem som forske- 
ren kan introdusere til praktikerne, et godt verktøy. Hvor oppleves motsetnin- 
ger og spenninger? Etter at praktikerne og forskeren har kommet frem til 
«objektet» eller det overordnede målet som skal utvikles, utformes et utvi- 
klingsspørsmål, som eksempelvis kan være: «Hvordan kan lærerne på skolen 
utvikle en samarbeidskultur for å fremme ledelsen av elevenes læring, slik at 
elevene lærer mer?» Utformingen av hovedspørsmålet er første steg i den 
ekspansive læringssirkelen som visualiserer handlinger på vei mot et overord- 
net mål som fremmer en ny aktivitet (1). Den ekspansive læringssirkelen er 
presentert i figur 3.2 nedenfor. 

7. Konsolidering ~ —™ 1 Stille 
av ny praksis 


På spørsmål 
6. Refleksjoner 2A. Historisk analyse 
rundt prosessen 2B: Nåværende empirisk 
$ analyse 
5. Implementering j 
av ny l 
løsning/modell 3. Utforming av 
ny løsning/modell 
4. Gjennomgang a 


av den nye 
løsningen/modell 


Figur 3.2 Den ekspansive læringssirkelen (Engeström, 1987, 1999, 2001). 


Det overordnede målet er i dette tilfellet å utvikle en samarbeidskultur 
mellom lærerne, slik at elevene lærer mer. Elevenes læring vil være «utbytte» 
av denne aktiviteten. 

Det neste steget i den ekspansive læringssirkelen er å gjennomføre histo- 
riske og nåtidige analyser (2). For å forstå hvordan samarbeidet mellom 
lærerne i skolen har vært og hvordan de har ledet elevenes læringsprosesser, 
kan forskeren intervjue lærere som har jobbet lenge på samme skole. Dersom 
personer i skoleledelsen har jobbet på skolen over tid, kan disse også bidra 
med informasjon når det gjelder hvordan lærersamarbeidet og lærernes 
ledelse i klasserommet har fortonet seg på skolen. For å fange opp hvordan 
lærersamarbeidet og lærernes ledelse fungerer, kan forskeren observere sam- 
arbeid både i og utenfor klasserommet på skolen. I tillegg til å observere, kan 
forskeren intervjue både lærere og ledere for å innhente informasjon om det 
nåtidige samarbeidet og ledelsesarbeidet. Analyser av dokumenter kan også 
bidra til å forstå hvordan samarbeidet har vært og er i skolen. Lærere og ledere 
kan også samle inn informasjon gjennom eksempelvis å skrive i en loggbok 
om hvordan de har opplevd og opplever samarbeidet mellom lærere, deres 
ledelse av læringsaktivitet i klasserommet og hva dette betyr for elevenes 
læring. Informasjonen som forskerne samler inn blir kalt for «mirror data» 
(Cole & Engeström, 2007). Som begrepet tilsier, kan disse dataene speile til- 
bake til lærerne og lederne hvordan samarbeidet og ledelsen utspiller seg. 
Dataene, samt informasjonen som praktikerne har notert ned, vil være 

grunnlaget for 4 starte samtaler om hvordan en ny losning pa aktiviteten i 
skolen kan bidra til at lererne utvikler et bedre samarbeid og en bedre ledel- 
sespraksis for elevenes læring. 

Dialogen mellom forskere, ledere og lærere kan føre til at det utvikles en ny 
løsning eller en ny modell for praksisen i aktivitetssystemet; steg tre (3) i den 
ekspansive læringssirkelen. Faktorenes innhold i systemet kan endres, og i et 
dynamisk system vil endringer i en faktor påvirke de andre faktorene. Allerede 
når lærerne har utformet et nytt overordnet mål for aktiviteten synliggjort 
gjennom utviklingsspørsmålet, vil dette påvirke hvilke hjelpemidler de vil ta i 
bruk og innenfor hvilke rammer (regler) handlingene foregår. Det kan være at 
lærere og ledere vil lese teori om lærersamarbeid og relasjoner, og i tillegg 
ønsker de samtaler knyttet til både teori og egen praksis. Med støtte i forskning 
(Clausen, Aquino, & Wideman, 2009; Ono & Ferreira, 2010; Postholm, 2008a; 
Timperley, Wilson, Barrar, & Fung, 2007) foreslår forskeren at lærerne obser- 
verer hverandres praksis som utgangspunkt for dialog og refleksjon. Teori som 
leses, samt dialoger og refleksjoner vil utgjøre «hjelpemidler» som bidrar til at 
lærerne utvikler samarbeidet og relasjonene seg imellom og til elevene. For at 
observasjoner og refleksjoner mellom lærere skal foregå, er det høyst sannsyn- 
lig at det må gjøres timeplanendringer, som utgjør strukturen for praksisen i 
skolen, og som derfor kan plasseres innenfor faktoren regler. Som en del av 
skolesamfunnet/fellesskapet vil også skoleledelsen måtte innta en ny rolle og 
være aktive støttespillere for lærerne i deres samarbeidsprosesser og om det 
oppleves som nødvendig, innhente ekstern støtte. Den eksterne støtten blir et 
«hjelpemiddel» for å komme videre i utviklingsprosessen. For å kunne fange 
opp hvilke behov det er for ekstern støtte, er det en forutsetning at skoleledel- 
sen er tett på utviklingsprosessene. 

Når kollegiet med lærere og ledere sammen med forskeren har utformet en 
ny losning/modell, er det neste steget å analysere eventuelle utfall av modellen 
(4). Før den nye modellen implementeres i praksis (5), er det vanlig å prøve ut 
den nye modellen ved å gjennomføre nye handlinger hvor også nye hjelpemid- 
ler blir tatt i bruk. Det handler om å eksperimentere med utgangspunkt i den 
nye modellen for å teste ut ideene som det er tenkt skal løse de indre spennin- 
gene i aktivitetssystemet. Den mest fundamentale ekspansive læringssirkelen 
innebærer en fullstendig kvalitativ transformasjon av aktivitetssystemet. En 
slik transformasjon er en kompleks prosess som kan ta flere år, og den består 
av flere suksessive og parallelle mindre ekspansive sirkler som kan føre til en 

endring av deler av det helhetlige aktivitetssystemet. Disse mindre ekspansive 
leringssirklene bestar igjen av mindre ekspansive leringssirkler som bidrar 
til intervensjoner som er nødvendig for utvikling i den større prosessen 
(Virkkunen & Newnham, 2013). Større ekspansive læringssirkler består av 
mindre sirkler som representerer læring basert på handling, som handler om 
utprøving og eksperimentering, men som ikke nødvendigvis bidrar til ekspan- 
siv læring. Disse mindre læringssirklene strekker seg over dager eller timer, og 
blir betraktet som potensielt ekspansive. Det kan også være at disse lærings- 
sirklene med utgangspunkt i handling forblir isolerte handlinger som ikke 
fører til ekspansiv læring eller en ny kollektiv aktivitet for hele organisasjonen. 
Det kan likevel være læringsøyeblikk som får betydning for den enkelte og for 
team som har deltatt i denne læringssirkelen. 

Etter en kortere eller lengre periode med utprøving, skjer vanligvis en 
implementering av den nye løsningen (5). Dersom dette ikke skjer, og utvik- 
lingen ikke går lenger enn enkeltstående hendelser, er det ikke snakk om 
ekspansiv læring og implementering av en ny løsning eller modell på et kol- 
lektivt nivå. Dersom implementeringen finner sted, følger en refleksjon over 
denne som et neste steg (6), før en konsolidering av den nye losningen/ 
modellen (7). 

Som tidligere omtalt, er intensjonen med praksisrettet forskning gradvis 
å videreutvikle deler av en helhetlig praksis, mens formative intervensjo- 
ner orienterer seg mot en transformasjon av hele den kollektive praksisen. 
Transformasjonen blir drevet av et kollektivt overordnet mål. I skolen som 
organisasjon vil dette bety at alle lærere og ledere eksempelvis jobber mot å 
fremme gode relasjoner mellom alle aktører i skolen. En Change Laboratory 
periode inneholder ti til tolv ukentlige sesjoner fulgt av en til to oppfølgings- 
sesjoner noen måneder senere (Engeström mfl., 1996). I disse ti til tolv ukene 
handler det om å utvikle en ny løsning/modell for aktiviteten. Noen av aktivi- 
tetssystemets faktorer får omdefinert sitt innhold. Dersom utvikling av relasjo- 
ner fremmes som et kollektivt, overordnet mål for praksisen på alle nivå i 
skolen, er det også sannsynlig at det i analysen av det gjeldende aktivitetssyste- 
met avdekkes spenninger mellom det handlende subjektet og de artefaktene 
som aktørene har til rådighet. I det nye aktivitetssystemet (modellen) bringes 
derfor nye andre artefakter inn. Det neste steget er en periode med utprøving 
av den nye modellen på fire til seks uker. Etter dette følger oppfølgingssesjo- 
nene (Virkkunen & Newnham, 2013). 

Forskerens deltakelse i formative intervensjoner handler dermed om a delta 
i samtaler før og etter utprøving. Forskerrollen med utgangspunkt i KHAT, har 
også blitt utvidet ved at forskeren også har deltatt sammen med lærere og 
ledere i utprøvingsfasen, fasen etter at ny løsning/modell er utviklet og analy- 
sert. I tillegg til at forskeren har vært en støttespiller og utfordrer i oppstartfa- 
sen (Change Laboratory perioden), har hun eksempelvis også deltatt når 
lærere har observert hverandre og reflektert i etterkant med utgangspunkt i 
observasjonene for å fremme samarbeidet og læringen seg imellom (Postholm, 
2008a, b). Postholm benevner slike og andre innovative læringssirkler innen- 
for et forskningsprosjekt som også har som intensjon å bidra til utvikling av 
praksis, for aksjonslæring (Revans, 1982, 1984). 


Forskning og utvikling av vitenskapelig kunnskap 


Gjennomført forskning 

Relativt lite har blitt gjort når det gjelder metodologien innenfor KHAT. Det skri- 
ver også Yrjö Engeström og Annalisa Sannino i review-artikkelen fra 2010. De 
viser til artikler for å understøtte at noe er gjort når det gjelder forskning på utvi- 
klingsprosesser. Sannino (2008) har skrevet en artikkel om hvordan fokus kan 
rettes mot diskursen når mennesker i en organisasjon utvikler et felles mål. 
Engeström og Sannino (2011) fokuserer også på diskursen når de studerer mot- 
setninger. Cole og Engeström (2007) foreslår at forholdet mellom forskere og del- 
takere kan være fokus i intervensjonsforskning. Engeström (2000) skriver at det 
er viktig for forskere å samle inn data som kan være et «collective mirror» (s. 153) 
til deltakerne. Han mener videre at det er forskerens oppgave å studere historiske 
dokumenter og å intervjue erfarne praktikere for å identifisere tidligere utvi- 
klingssirkler og transformasjoner i aktivitetssystemet. Han foreslår også at forske- 
ren kan studere egne handlinger og interaksjoner. Engeström går imidlertid ikke 
inn på hvilken metodologi forskeren skal benytte for å gjennomføre denne fors- 
kningen. Virkkunen og Ahonen (2011) understreker viktigheten av å finne 
utgangspunktet for transformasjonsprosessen, for så å utforme utviklingsspørs- 
målet for tematikken, slik at den kan studeres historisk og nåtidig for å kunne 
utvikle en ny modell for aktiviteten. De presenterte artiklene, også definert som 
metodeartikler, fokuserer etter vår mening ikke så mye på metodologi, men på 
hva som kan være fokus i forskningen og hvordan datamaterialet kan samles inn. 

Forskningsfokus og metodologi 


Med utgangspunkt i aktivitetssystemet og den ekspansive læringssirkelen er 
det flere mulige fokus og metodologier som kan benyttes (Postholm, 2015). 
Med utgangspunkt i aktivitetssystemet kan en studere spenninger innenfor 
eksempelvis faktoren subjekt som kan bestå av et lærerteam. Spørsmålet en 
kan stille, er: «Hvordan er lærerne i 8. teamet motivert for utviklingsarbeid?» 
En biografisk studie og en studie som tar i bruk narrativ metodologi kan benyt- 
tes for å kunne forstå hvorfor noen av lærerne ønsker endring, mens andre 
ønsker stabilitet. Et annet fokus kan rettes mot faktoren «arbeidsdeling/roller». 
Spørsmålet kan være: «Ønsker lærerne å arbeide individuelt eller kollektivt?» 
En mikro-etnografisk studie (Creswell, 2013; Fetterman, 1998; Hammersley & 
Atkinson, 2007) kan i denne sammenhengen gjennomføres for å forstå kultu- 
ren i teamet eller i lærerkollegiet dersom hele kollegiet er representert av fak- 
toren «subjekt». Skolesamfunnet inkluderer både skoleledelsen og lærerne. En 
forskningsstudie kan for eksempel si noe om hvordan skolelederen som en del 
av skolesamfunnet/fellesskapet støtter lærerne, og hvorvidt lærerne er moti- 
vert til å handle for å nå samme mål. Forskere som inviteres til skolen kan bli 
betraktet som støttespillere og dermed som et kulturelt hjelpemiddel i utvi- 
klingsprosesser gjennom dialoger med lærere og skoleledere. Både mikro- 
etnografiske og fenomenologiske studier (Giorgi, 1985; Moustakas, 1994) kan 
bli gjennomført for å forstå prosessene og hvordan de blir opplevd av delta- 
kerne. Mikro-etnografiske studier og fenomenologiske studier kan også være 
relevante å ta i bruk for å studere den diskursive praksisen som finner sted når 
et overordnet mål blir utviklet. Stortingsmeldinger og læreplaner blir definert 
som å tilhøre faktoren «regler». Diskursanalyse kan bli brukt som metodologi 
når politiske dokumenter skal studeres. Mikro-etnografiske og fenomenolo- 
giske studier kan videre gi svar pa forskningsfokus som retter oppmerksomhe- 
ten mot spenninger mellom nyutviklet aktivitet og «rester» etter «gammel» 
praksis i aktivitetssystemet. Fenomenologiske intervju kan bli gjennomført for 
å få kunnskap om læreres og elevers læringsutbytte. 

Forskning gjennomført i og mellom aktivitetssystem vil bidra med 
kunnskap om tilstanden innenfor et aktivitetssystem før og etter en transfor- 
masjonsprosess. Med den ekspansive læringssirkelen som utgangspunkt 
vil handlinger på vei mot en ny løsning i aktivitetssystemet være i fokus. 
Forskeren kan studere hvordan lærerne utformer utviklingsspørsmålet som 

skal gi retning for og rammer inn utviklingsprosessene. Forskeren kan ogsa 
studere hvordan lærere og ledere gjennomfører historiske og nåtidige analy- 
ser. Fokus kan videre rettes mot lærere og hvordan de samler inn informasjon 
i løpet av implementeringsfasen, mot hvordan de reflekterer over denne pro- 
sessen i etterkant, og på hva som skjer i konsolideringsfasen. Alle steg i den 
ekspansive læringssirkelen kan slik være fokus for forskning. Både mikro- 
etnografiske studier og fenomenologiske studier kan gjennomføres for å 
forstå prosessene og også hvordan de oppleves av lærere og ledere. For å 
studere innovative læringssirkler når eksempelvis lærere eksperimenterer 
med den nye løsningen/modellen før den blir implementert, kan også mikro- 
etnografiske og fenomenologiske studier blir gjennomført. Kasusstudier som 
er studier av et «bundet system» som innebærer at de er begrenset i tid og sted 
(Creswell, 2013) kan også tas i bruk når et undervisningsprogram for en kor- 
tere eller lengre periode gjennomføres som utgangspunkt for observasjon og 
refleksjon. 


Utvikling av vitenskapelig kunnskap 


Innenfor KHAT rettes oppmerksomheten mot analyser av praksis både i et 
historisk og i et nåtidig perspektiv før mulige nye løsninger får oppmerksom- 
het (Engeström, 1987, 1999, 2001; Virkkunen & Newnham, 2013). I disse 
fasene samler forskeren inn datamateriale som grunnlag for utvikling. Ifølge 
Greenwood og Lewin (2007) kan også utforskning av praksis skje forut for 
handlinger for å utvikle praksis også i aksjonsforskning. Datamaterialet som 
samles inn kan, som vi også har beskrevet under overskriften «Forskningsfokus 
og metodologi», selvsagt også brukes i forskningsøyemed. På denne måten kan 
forskeren i sin rolle som støttespiller i utviklingsprosesser og som forsker på 
disse, bidra til at datamaterialet og analysene av dette kan støtte utviklingen 
mens arbeidet pågår på skolene, og videre til at det også kan presenteres i fors- 
kningstekster som andre i lignende settinger kan bruke som tankeredskap 
(Gudmundsdottir, 2001) for å utvikle egen praksis. Praksisrettet forskning og 
den formative intervensjonsforskningen får dermed stor nytteverdi. Den blir 
til nytte for de som er i den praksisen som utvikles og forskes på, og den kan 
også bli til nytte for andre som befinner seg i lignende settinger og situasjoner. 
Det kan skje gjennom naturalistisk generalisering, som innebærer at de som 
leser forskningsteksten, opplever praksisen som blir beskrevet som parallelle 

erfaringer som de kan tilpasse og overfore til egen situasjon og setting (Stake & 
Trumbull, 1982). Den nye kunnskapen er praksisnær. 

I løpet av den tiden som forskeren er i praksisfeltet i samarbeid med prakti- 
kerne, får praktikerne speilet sin praksis gjennom innsamlet materiale og ana- 
lyser av dette gjort av forskeren. I samtaler med praktikerne får forskeren også 
kontinuerlig tilbakemelding på hvordan han eller hun forstår praktikernes 
situasjon, men denne tilbakemeldingen har likevel en bredere relevans. Det 
foregår slik en member-checking (Lincoln & Guba, 1985) av innsamlet mate- 
riale i løpet av hele samarbeidet, og troverdigheten på forskningen vil derfor 
bli styrket, både den indre og den ytre troverdigheten eller kredibiliteten. 
Kunnskapen er både generert og testet i praksis. For at den ytre troverdigheten 
ytterligere skal styrkes, er det viktig for forskeren å skrive slik at leseren opple- 
ver at han eller hun blir invitert inn i utviklingsprosessene og forskningen på 
disse som har funnet sted. Det gjelder for forskeren å presentere utviklings- og 
forskningsprosessene gjennom tykke beskrivelser (Geertz, 1973). 

Kunnskapen som presenteres er knyttet til en spesifikk kontekst, og repre- 
senterer slik kontekstuell kunnskap knyttet til tid, sted og situasjon. Kunnskapen 
er en substantiv teori eller teorier knyttet til en spesifikk del eller spesifikke 
deler av en kompleks helhetlig virkelighet som utspiller seg i praksis (Postholm, 
2010). Det er utviklingsspørsmål og forskningsfokus gjennom en eller flere 
forskningsspørsmål som rammer inn praksis, slik at deler av den kan zoomes 
inn og utvikles og forskes på. Denne teoriens rolle er å beskrive og forklare 
hva som har foregått, og videre peke på fremtidige muligheter for utvikling 
og forskning. Teorien kan på den måten både understøtte og utdype funn i 
lignende studier, og den kan også bidra med ny kunnskap som kan spres 
gjennom naturalistisk generalisering. 


Avslutning 


Målet med praksisrettet forskning og formativ intervensjonsforskning er å 
videreutvikle praksis, til å binde sammen teori og praksis og til å utvikle forsk- 
ningsbasert kunnskap. Praksisrettet forskning og formativ intervensjonsforsk- 
ning vil dermed ha stor nytteverdi. 

Med utgangspunkt i målsettinger som vokser frem i samarbeidsprosesser, er 
intensjonen med praksisrettet forskning gradvis å videreutvikle deler av en hel- 
hetlig praksis. Behovet for formative intervensjoner som orienterer seg mot en 


89 


KAPITTEL 3 


transformasjon og ikke mot en gradvis endring, melder seg nar sammenflettede 
endringsprosesser ikke imøtekommer de sosiale, kollektive behovene og aktivi- 
teten oppleves som å gjennomføres på en utilfredsstillende måte (Virkkunen & 
Newnham, 2013). Praksisrettet forskning og formativ intervensjonsforskning 
har derfor ulike fokus selv om intensjonen med begge er utvikling av praksisfel- 
tet. Når eksempelvis lærere jobber for å utvikle egen praksis i klasserommet, 
trenger ikke nødvendigvis lærernes enkeltstående handlinger å være ledd i en 
kollektiv målsetting om å nå et felles overordnet mål. På samme tid som vi ser 
ulikheter mellom de retningene vi har beskrevet, erfarer vi også at denne ulik- 
heten åpner opp for en komplementaritet. I formative intervensjoner handler 
det om å utvikle en ny modell for den kollektive aktiviteten i en organisasjon. 
Dersom forskeren tar utgangspunkt i KHAT og gjennomfører formative inter- 
vensjoner når det overordnede målet er definert, kan den praksisrettete fors- 
kningen eller aksjonslæringen, slik vi har benevnt aktivitetene, tas i bruk for å 
prøve ut og videreutvikle praksis. Dersom forskeren ikke tar utgangspunkt i 
KHAT, kan selvsagt praktikere både i skolen og i lærerutdanningsinstitusjonene 
gjennomføre praksisrettet forskning for å fremme utvikling. 

Teoribruk og teoriutvikling 
i aksjonsforskning i møte 
med mangfold som 
samfunnsrealitet 


Dag Husebø, Øystein Lund Johannessen og Geir Skeie 


This chapter starts from two assumptions. First, Western European societies are 
characterized by changing religious, ethnic and linguistic diversity. Second, this is 
perceived as a challenge to both existing knowledge and practice, while at the same 
time it lays the basis for new knowledge and practice. The chapter discusses how 
knowledge production and the development of new practices may come about simul- 
taneously, using action research as a way of addressing existing social complexity. We 
also revisit an earlier action research project, which focused on religious education 
and diversity. A main aim was how to deal with sociocultural diversity as part of 
subject area teaching and learning. The chapter addresses how theory was used and 


subsequently developed through different phases of three sub-projects. 


Innledning 


Menneskers liv og samhandling i det vestlige Europa har de siste tiår vært 
preget av en økende sosiokulturell pluralisering der særlig et større språklig, 
etnisk og religiøst mangfold har blitt et fremtredende trekk ved samfunnslivet 
(Baumann, 1999). Denne pluraliseringen samvirker også med mange andre 
endringsprosesser knyttet til moderniteten, og begreper som refleksiv moder- 
nitet og kulturell kompleksitet har vært brukt for å beskrive disse prosessene 
(Beck, Giddens & Lash, 1994; Giddens, 1991; Hannerz, 1992). I denne artik- 
kelen vil vi ikke gå inn i noen diskusjon om hvilke av disse samtidsdiagnosene 

som er de mest presise eller overbevisende. Vart utgangspunkt er snarere at 
samfunnsendringer er tvetydige og motsetningsfylte fenomen, og som sadanne 
kan de oppfattes som positive muligheter samtidig som de kan utfordre eta- 
blerte forståelser og mater å leve pa. I arbeidslivet kan den økende pluraliserin- 
gen gjøre det vanskeligere for yrkesutøvere å skille mellom de personlige og de 
profesjonelle aspektene ved sin praksis, dette fordi alle mennesker i den sen- 
moderne situasjonen må erkjenne for seg selv og forvente å bli utfordret på sin 
forankring i spesifikke kulturelle verdier. Dette gjør det viktig å synliggjøre 
samspillet mellom det personlige og det profesjonelle for å sikre en kritisk 
refleksjon over hvordan det arter seg i praksis. I en slik refleksjon er det særlig 
viktig å tydeliggjøre forholdet mellom etiske verdier og instrumentelle mål hos 
aktørene. Hvis aktørene er uenige, hvordan kan dette best forstås; handler det 
primært om verdikonflikter eller om interessekonflikter? 

For mange er det i dag slik at yrkeslivet forventes å tilby også noe på det 
personlige plan, samtidig som deler av privatlivet profesjonaliseres. Slik brytes 
grensene mellom de to ned. Digitaliseringen av begge arenaer bidrar også til 
dette. Man er gjerne tilgjengelig både som privatperson og som yrkesutøver 
mesteparten av døgnet. Dette er utviklingstrekk som merkes i arbeidslivet 
generelt, inkludert offentlige tjenestesektorer som helse og utdanning. 
Spørsmål reises om hvordan individuelle aktører, sosiale grupper og profesjo- 
nelle institusjoner kan møte og håndtere det nye mangfoldet best mulig samti- 
dig som man skal utføre sitt samfunnsoppdrag. Slike spørsmål kan man ikke 
utsette til forskningen er kommet lenger, de må besvares daglig. Lærere og 
sosialarbeidere, leger og politifolk møter personer som har roller som klienter, 
brukere og borgere, men som forstår og utøver disse rollene ulikt, blant annet 
på grunn av sin forankring i ulike religioner, livssyn og kulturer. Mange yrkes- 
utøvere kjenner at de ikke har den kunnskap og oversikt som skal til for å 
foreta gode beslutninger i slike komplekse situasjoner. Ettersom kontekstene 
også skifter, vil konsekvenser og beslutninger måtte variere, både når det gjel- 
der innhold og adressat, for at overordnede mål skal nås. 

I denne artikkelen er utgangspunktet at samfunnet kjennetegnes av endring, 
og at disse endringsprosessene bidrar til nye praksiser, både i hverdagslivet og 
i forskning. Det er derfor også viktig å undersøke hvordan endringsprosesser 
gir nye betingelser for produksjon av forskningsbasert kunnskap, for hvordan 
vi anvender teori i empirisk forskning og for hvordan forskningen kan relateres 
til praksis (Qvortrup, 2004). Vi ønsker i tråd med dette å diskutere forholdet 

mellom kunnskapsteori og forskningspraksis i utdanningskontekster kjenne- 
tegnet av spraklig, etnisk og religiost mangfold. Fordi utdanningskontekstene 
er komplekse og uoversiktlige og aktorene i feltet like fullt ma foreta sine hand- 
lingsvalg og kommunisere i dem, er det behov for a tilby praksisfeltet relevant, 
praksisnær teori og praksisnære forskningsmetoder. Her har aksjonsforskning 
etter vår oppfatning et fortrinn på grunn av sin aktørorientering og kontekst- 
følsomhet. Vi diskuterer aksjonsforskningens bidrag til å skape sammenheng 
mellom —forskningsvirksomheten, kunnskapsproduksjonen og praksis. 
Framgangsmåten vår er å se tilbake på aksjonsforskning vi allerede har gjen- 
nomført der spørsmålet om sosiokulturelt mangfold var sentralt. Nærmere 
bestemt har vi undersøkt ulike måter forskningsbasert teori fikk betydning på 
i aksjonsforskningsprosjektet Religionsundervisning og mangfold* (ROM). I 
artikkelen løfter vi frem hvordan teori ble brukt og utviklet i ulike faser av den 
løpende aksjonsforskningsprosessen, med særlig vekt på analysefasen og frem- 
skrivingen av forskningens resultater. 


Aksjonsforskningen og den moderne pluraliteten 


Tidligere aksjonsforskning og dens forløpere hadde ofte en forankring i yrkes- 
kollektiver eller lokalsamfunn der man antok at det fantes ubrukt kompetanse, 
taus kunnskap eller behov for praksisbasert problemløsning. Aksjonsforskeren 
kunne her bidra med en form for endringskompetanse og et ønske om å knytte 
denne sammen med de verdier og interesser som fantes i det aktuelle kollekti- 
vet gjennom et kritisk-problemløsende samarbeid (Bjørnsrud, 2005; Carr & 
Kemmis, 1986; Elliott, 1991; Strømnes, 1967; Tiller, 2006). I nyere fremstillin- 
ger av aksjonsforskning kan man se at dette mønsteret er i ferd med å bli min- 
dre tydelig, noe som kommer til uttrykk blant annet i to forholdsvis nye 
håndbøker i aksjonsforskning. Her tales det om samspillet mellom «personal, 
political and philosophical groundings of actions research practice» (Reason & 
Bradbury, 2008, s. 15ff) og «the professional, personal and political dimensions 
of action research» (Noffke, 2009). Det kan med andre ord her avleses en ven- 
ding mot det personlige og individuelle som en nødvendig del av 


1 ROM-prosjektet ble finansiert av Norges forskningsråd gjennom forskningsprogrammet 
PRAKSISFOU 2006-2010. I ROM ble to praksisfellesskap etablert, ett mellom 9 lærere og 2 forskere i 
grunnskolesammenheng og ett i lærerutdanningssammenheng bestående av 5 studenter, 2 faglærere 
og 2 praksislærere. 

aksjonsforskningens grunntenkning. Vi tolker ikke dette forst og fremst som en 
individualisme som bryter med aksjonsforskningens ofte kollektivistiske ver- 
dier, men heller som et uttrykk for at ogsa aksjonsforskningen har fanget opp 
den refleksive moderniteten som sosiokulturell kontekst. Det innebærer imid- 
lertid at aksjonsforskning synes å inngå i et samspill med en rekke nye teore- 
tiske perspektiver, og vi antar at man ikke helt har sett hva rekkevidden av dette 
kan være. Tidligere aksjonsforskning varierte gjerne gjennom å forholde seg til 
et mangfold av ulike praksiser, mens det definerende nøkkelelementet var den 
sykliske lærings- og kunnskapsutviklingsprosessen og betydningen av praksis- 
fellesskapet (Kolb, 1984; Zuber-Skerrit, 2002). Et eksempel på at denne tradi- 
sjonen fortsatt står sterkt, er en instruktiv innføringsbok for lærere i å forske på 
egen praksis med aksjonsforskning som har kommet i flere utgaver (Altrichter, 
Feldman, Posch & Somekh, 2008). Her er det svært få henvisninger til bredden 
av teoretiske tradisjoner. I stedet fokuseres den typen teori som hører til kjerne- 
elementene i aksjonsforskning, med referanser til blant andre Kurt Levin, 
Michael Polanyi og Donald Schön sine klassiske arbeider. Bredden av posisjo- 
ner som de nyere håndbøkene presenterer, fra psykoanalyse og feminisme til 
marxisme og buddhistisk tankegods, er fraværende, til tross for at det er noen 
av de samme forfatterne som står bak. Hva kan bakgrunnen for dette være? 
Når det gjelder den brede tilnærmingen i håndbøkene, går det an å tenke seg 
at den generelle postmoderne eller poststrukturalistiske tidsånden smitter 
lettere av på aksjonsforskningen nettopp fordi den befinner seg i så tett kontakt 
med den samfunnsmessige praksis som den utforsker. Altså at dette i en viss 
forstand innebærer at aksjonsforskerne ønsker å «go native» og av den lettere 
grunn preges av «anything goes» -holdninger. Det demokratiske og deltakero- 
rienterte perspektivet i aksjonsforskningen fører med andre ord til at man 
følger med i tidens tankestrømninger. Det behøver ikke å være tale om en 
prinsipiell relativisme, men snarere at man følger den teoretiske impuls som 
synes gangbar i forskningsmiljøene. Man tillater seg som aksjonsforsker å 
prøve ut ulike teoretiske redskaper i møte med praksisfeltets omskiftelighet. 
Alternativt kan man forstå dette som en slags dualisme. Man ser aksjonsfors- 
kning som en type metode som er prosessuelt orientert. I stedet for å se den 
som «teori-impregnert», oppfattes aksjonsforskningen som en måte å skaffe til 
veie forskningsdata på, som i sin tur kan analyseres med utgangspunkt i mange 
ulike teoretiske perspektiver. En tredje mulighet er å se forholdet mellom prak- 
sis og teori som et abduktivt anliggende, hvor praksis ses som betydningsfull 


98 


TEORIBRUK OG TEORIUTVIKLING | AKSJONSFORSKNING 


for å informere teoriutvikling, samtidig som teori alltid vil prege praksis, også 
forskningspraksis (Afdal, 2010; Alvesson & Sköldberg, 2009; Timmermans & 
Tavory, 2012). Vi vil ta med oss disse antakelsene om hva som kjennetegner 
teoribruk og teoriutvikling i aksjonsforskning, når vi i det følgende vender 
tilbake til våre egne aksjonsforskningsprosjekter. 


Teoribruk og teoriperspektiver i tre delprosjekter 


For å bidra med ny kunnskap om teoribruk og teoriutvikling i aksjonsfors- 
kning rettet mot mangfoldsfeltet, har vi tatt med oss de analytiske perspekti- 
vene beskrevet i innledningen og reflektert over våre erfaringer fra et 
omfattende empirisk orientert aksjonsforskningsprosjekt i flere deler som vi 
gjennomførte og sluttførte våre analyser av i perioden 2006-2015. Dette arbei- 
det er dokumentert både i form av to avhandlinger og en bok i samarbeid med 
praktikere (Husebø, 2013a; Johannessen, 2015a; Skeie, 2010). Målet med å 
vende tilbake til dette er å undersøke betydningen av teori i aksjonsforskning. 
Det første vi vil trekke frem er at vi etablerte, diskuterte og brukte ulike teore- 
tiske perspektiver i ulike faser av aksjonsforskningen, og at forskningsvirksom- 
heten etter hvert utfordret eksisterende teoriforståelser. Hvorfor var det visse 
teoretiske perspektiver som ble dominerende i delprosjektene? Svaret på dette 
kaster nytt lys over våre prosjekter og vil kunne generere ny kunnskap om hvor- 
dan teoribruk og teoriutvikling i aksjonsforskning kan foregå, og kunne være til 
nytte for fremtidige prosjekter. I tilbakeblikket på teoribruk og teoriutvikling 
henter vi eksempler fra to ulike faser i hvert av delprosjektene, nemlig det vi 
kalte oppstartsfasen og analysefasen (Lund, Postholm & Skeie (red.), 2010). Det 
kan se ut som det særlig i disse to fasene var behov for å knytte an til teori for å 
avklare og forankre vår forskningspraksis og for å forstå de empiriske data som 
var produsert. De to fasene innebar dessuten et skifte i teorianvendelse, ved at 
det i den første fasen var tale om å bruke teori for å stimulere egen forsknings- 
praksis, mens det i den andre fasen handlet om å bruke teori som analytiske 
redskaper overfor et empirisk forskningsmateriale og å utvikle ny teori. 


Delprosjekt 1 - Lærerprosjektet 


Det første delprosjektet kaller vi her «lærerprosjektet». Dette ble ledet av Geir 
Skeie og Øystein Lund Johannessen, og involverte ni lærere fra den nordre 

delen av Rogaland. Sammen skrev vi blant annet en bok der vi dokumenterte 
innhold, erfaringer og resultater av arbeidet i det praksisfellesskapet som ble 
konstituert (Skeie, 2010). Det gar frem av boka at forskerne tok med seg flere 
teoretiske perspektiver inn i ROM-prosjektet. For det forste var det en bred 
samfunnsforstaelse forankret i den typen teoretiske begreper om moderne 
mangfold som ble introdusert i starten av denne artikkelen. Her forekom 
beskrivende analyser av en samfunnsmessig kontekst hvor kulturell komplek- 
sitet ble sett isammenheng med dynamiske prosesser. Boka viser i liten grad til 
faglitteratur for denne typen analyser, og beskriver i stedet samfunnssituasjo- 
nen «direkte» for eksempel slik: «Gamle religiøse tradisjoner har endret betyd- 
ning og uttrykk og nye religiøse og kulturelle tradisjoner skaper grunnlag for 
etablering av nye fellesskap basert på religiøs og etnisk tilhørighet. I mange 
tilfeller bidrar disse fellesskapene til en motkulturell tendens der mangfold 
basert på grupper og gruppetilhørighet og lojalitet til gruppen opprettholdes 
og styrkes i stedet for det individuelle mangfoldet» (Johannessen i Skeie, 2010, 
s. 112). Slike beskrivelser kobles sammen med beskrivelse av lærerens situa- 
sjon i klasserommet hvor det hevdes å være komplisert å overskue kulturelle 
identifikasjoner, posisjoneringer og prosesser (op.cit., s. 114f). Erfaringer fra 
ROM-prosjektet viser at det fra starten var viktig for forskerne å fremme en 
forståelse av mangfoldsbegrepet som uttrykk for en kompleks samfunnsvirke- 
lighet preget av forskjellighet langs mange dimensjoner. Dette må oppfattes 
som en posisjonering innenfor mangfoldsdiskursen der vekten ikke legges på 
det normative, men på en «fortolket virkelighet». 

Et annet perspektiv på mangfold med teoretisk betydning for ROM kom- 
mer til syne i argumentasjon for aksjonsforskning som metode. Forskerne 
argumenterer med at metoden kan «bidra til læring og forandring samtidig 
som man utvikler økt forståelse av et fenomen» (Skeie, 2010, s. 125), og at 
(positive) utfordringer er knyttet til det «å prøve ut teoretiske perspektiver og 
å se om de kunne belyse praksiserfaringene». Mer spesifikt ble mangfold 
beskrevet som noe som hadde «særskilt betydning i vårt arbeid med religions- 
faget, fordi det her var en indre sammenheng på flere plan» (op.cit., s.135). 
Både religionsdidaktisk tenkning, skolens (nye) læreplaner, enhetsskolens 
mangfoldige elevgrupper basert på lokalmiljørekruttering, og lærerens opp- 
gave med å få en mangfoldig gruppe til å fungere, ble sett i sammenheng. 
Oppsummerende ble dette uttrykt slik: «På den måten kan vi si at det har vært 
en indre sammenheng mellom idealene knyttet til praksisfellesskapet som 

arbeidsform, og den positive oppfatning av mangfold som har ligget innbygd i 
bade religionsfaget og lerernes utviklingsprosjekter» (op.cit., s. 135). Slike for- 
muleringer tyder på at bestemte forståelser av begrepet mangfold spilte en 
sammensatt rolle i prosjektet, som både beskrivende, ved å gi et kritisk-analy- 
tisk perspektiv på samfunnsvirkeligheten, og normativt ved å gi et verdimessig 
grunnlag for koordinering av handling og språkliggjøring i et praksisfelles- 
skap. Et spørsmål er hvorvidt denne dobbeltheten utgjør et problem. Forskernes 
tekster i bokprosjektet ligger nær opp til tematikken, men tar ikke opp tråden 
direkte. Lesning av lærernes tekster med dette spørsmålet i bakhodet gir imid- 
lertid interessante oppdagelser. Gro Waage pekte på at hennes svært ulike 
elever i småskolen både fikk nye tanker gjennom sine samtaleturer og forholdt 
seg til et oppdrag de øvde seg på i fellesskap (Waage, 2010, s. 28-29). 
Dokumentasjonen av undervisnings- og læringsforløpet i hennes klasse var en 
heterogen «tankesamling» som ble brukt retrospektivt. Vi tolker dette som en 
praktisk løsning av spenningen mellom mangfold som et komplekst faktum og 
som et normativt utgangspunkt. Det krevde både lydhørhet for variasjon i 
elevgruppen, tydelighet i oppgaveformulering og prosessorientering selv når 
det gjaldt resultatmål. I Skeies etterfølgende fagdidaktiske refleksjon kan man 
si at noe av dette fanges opp gjennom å tale om å «mykne» mangfold (i elev- 
gruppen) gjennom økt kommunikativ bearbeiding av både kollektive og indi- 
viduelle verdier. 

Et annet eksempel finnes i Ingun Mois artikkel om hvordan religiøst mang- 
fold kan gjøres konkret og materielt og til gjenstand for felles refleksjon i en 
elevgruppe ved å lage og innrede det hun kalte «religionenes mange hus» (Moi, 
2010). Her er det «ideer som blir konkrete». En grunntone er at religionsfaget 
handler om det som «for mange mennesker er det viktigste i livet», samtidig 
som dette gir ulike plasseringer i samfunnet: «identitet og tilhørighet til en 
mindre eller større gruppe» (op.cit., s. 83). Skeie knyttet dette i den etterføl- 
gende fagdidaktiske refleksjonen sammen med et etablert begrep i religionsdi- 
daktikken, nemlig «representasjon» (op.cit., s. 84). Dermed la han opp til at 
begrepet «representasjon» også innehar den dobbelthet som ble understreket 
ved mangfoldsbegrepet, nemlig at det både er deskriptivt og normativt. Slik 
dobbelthet må bli del av religionsundervisningen og ikke ekskluderes som 
problematisk i seg selv. 

Det er altså et tilbakevendende trekk ved ROM-boka at lærernes bidrag la 
vekt på et dobbelt perspektiv ved mangfoldet i elevgruppen og konteksten. På 

den ene siden uttrykker mangfold en kompleks virkelighet som man ma for- 
holde seg til og som utfordrer læreren, samtidig er det en ressurs som det 
bade er spennende og viktig å sette i bevegelse gjennom «arbeid med forskjel- 
lighet» (Hayes et al., 2006). Dette forholdt lærerne seg teoretisk til gjennom 
sin refleksjon over egen praksis, men mer muntlig enn skriftlig og lenge med 
lite referanse til akademisk teori, men mer til det vi kan kalle praksisteori. 
Forskeren ser ut til å ha lettere for å skriftliggjøre teoretiske perspektiver, 
enten det er i de «fagdidaktiske refleksjonene» eller i egne artikler, hvor det 
også er mer referanse til litteratur. Slik sett er de «fagdidaktiske refleksjoner» 
som Skeie skriver en interessant møteplass mellom forsker og lærer. Forskeren 
skriftliggjør et utkast til forståelse av lærernes praksisteoretiske tekster og 
forsøker å bringe disse i samtale med begreper fra den fagdidaktiske 
litteraturen. 

I ROM-boka kan vi tale om et sammenfall mellom teoretisk posisjonering 
som kan spores tilbake til prosjektets utgangspunkt (prosjektbeskrivelsen) og 
til Skeies doktoravhandling fra 1998. Omtrent samtidig ble Robert Jacksons 
(1997) innflytelsesrike fremstilling av «the interpretive approach» skrevet, og 
de to hadde allerede da innflytelse på hverandres arbeid. Dette teoristoffet kan 
også spores i lærertekstene i ROM-boka og i materialet fra møtene i praksisfel- 
lesskapet, med stigende bruk av nøkkelbegreper, særlig etter en studiereise til 
England hvor lærerne møtte Jackson og hans kolleger ved Universitetet i 
Warwick. Var dette akademisk teori som påvirket praktikerne, var det ny 
begrepsfesting av allerede eksisterende praksisteori, eller var det sammenfall 
av akademisk og praktisk kunnskapsutvikling? Vi tenker oss at dette er paral- 
lelle teoretiseringer som foregår i to ulike praksisfelt (skole og akademia), men 
som springer ut av en felles sosiokulturell kontekst. Møtet mellom de to er en 
«transversal» og muntlig hendelse, forårsaket og stimulert av det praksisfelles- 
skapet som ble etablert. 


Delprosjekt 2 - RLE-læreres møte med 
elevmangfold 

I det andre delprosjektet undersøkte Øystein Lund Johannessen hvordan 
religions- og livssynslærere møtte og arbeidet med elevmangfold, og hvil- 
ken profesjonskunnskap de utviklet og tok i bruk. En viktig inngang til dette 
delprosjektet var følgelig profesjonsteoretisk. Her ble læreres vitenskapelige 

kunnskap, deres praksiskunnskap og deres verdikunnskap i møte med 
kulturelt og livssynsmessig mangfold analysert ved hjelp av teori innen 
samfunnsvitenskap og pedagogikk om sosiokulturell forskjellighet, inter- 
seksjonalitet, mangfoldskompetanse og inkludering (Hargreaves, 2000; 
Hargreaves & Foray, 2002; Hartman, 1995; Jensen, 1998; Knudsen, 2006; 
Kolb, 1984; Pihl, 2010). Noen elementer av slike teorier ble i prosjektets tid- 
lige fase introdusert for deltakerne sammen med teoretiske perspektiver fra 
aksjonsforskning og den kulturbevisste, fortolkende religionspedagogikken 
(Jackson, 1997; Skeie, 1998; Zuber Skerritt, 2002). 

I oppstartsfasen av prosjektet ble det etablert et praksisfellesskap av forskere 
og lærere i tråd med kjente prinsipper fra aksjonsforskning. Praksisfellesskapet 
ble den organisatoriske rammen for gjennomføring av individuelle utviklings- 
prosjekter (Husebø & Johannessen, 2010). Selve forskningsdesignet var videre 
inspirert av ideene til Jean Lave og Etienne Wenger (Lave & Wenger, 1991; 
Wenger, 1998) og av arbeidsmåter og prinsipper fra aksjonslæring (Kolb, 1984; 
Tiller, 2006; Zuber-Skerritt, 2002). Deltakerne var alle erfarne RLE-lerere? 
som i løpet av prosjektets to første år gjennomførte «aksjoner» i form av nøye 
planlagte praksisutviklingsprosjekter i egne klasser. Utprøvingene ble doku- 
mentert i loggbøker, og deltakerne skrev dagboksnotater som ble delt med kol- 
legene i jevnlige samlinger i praksisfellesskapet. I samlingene ble forskernes 
universitetsbaserte og lærernes skolebaserte faglige kunnskap brakt i samspill 
med sikte på å vinne ny kunnskap om religions- og livssynsundervisning i et 
mangfoldspreget samfunn. 

Introduksjon av sentrale begreper fra teori om religionsundervisning og 
aksjonsforskning/aksjonslæring satte i gang en kollektiv prosess blant delta- 
kerne som blant annet innebar en kritisk undersøkelse av personlige og profe- 
sjonelle forforståelser, verdier, kunnskaper og praksiser. Dette bidro til å utvikle 
en felles faglig diskurs som gradvis førte til endrede forståelser av hvordan 


2 ROM-prosjektet ble gjennomført i en periode med hyppige endringer i religions- og livssynsfaget i 
grunnskolen. I løpet av prosjektperioden skifter faget navn fra Kristendom, religion og livssyn (KRL) 
til Religion, livssyn og etikk (RLE). De fleste lærerne som deltok i ROM-prosjektets delprosjekt 2 
(lærerprosjektet) hadde dessuten vært lærere i grunnskolen fra tiden før L-97 og hadde følgelig 
undervist både i fagene Kristendomskunnskap (- 1997), Kristendomskunnskap med religions- og 
livssynsorientering (KRL) (1997 - 2002), Kristendom, religion og livssyn (KRL) (2002 - 2008) og 
Religion, livssyn og etikk (RLE) (2008 - 2015). I dag heter faget Kristendom, religion, livssyn og etikk 
(KRLE). For enkelhets skyld i denne artikkelen omtaler vi konsekvent faget som RLE siden dette var 
fagets navn det meste av prosjektperioden for ROM-prosjektet. 

personlige verdier og overbevisninger kan spille sammen med profesjonell 
kunnskap i praktisk yrkesutovelse. En annen erfaring fra praksisfellesskapets 
samlinger og reiser var at faglig nytte, okt inspirasjon og styrket engasjement 
for fagundervisningen fulgte i kjolvannet av a bli kjent med og utfordret av 
representanter for andre religioner, trossamfunn og etniske minoritetsfelles- 
skap. Her ble deltakerne i praksisfellesskapet bevisstgjort på egne forestillinger 
og holdninger til sosiokulturelle forskjeller i sin alminnelighet og variasjoner i 
tro og tilhørighet innen religions- og livssynssamfunn i særdeleshet. Disse 
erfaringene ble brukt til å styrke og befeste egne selvforståelser som faglærere 
i skole og lærerutdanning. 

I Johannessens avhandling finner vi analyser av lærernes faglige utviklings- 
prosesser som følge av deres deltakelse i praksisfellesskapet. Spørsmålet om 
hvordan sosiokulturelt mangfold virker inn på læringsprosesser i skolen og 
utfordrer samhandlingen mellom lærere og elever, står sentralt. Her under- 
søker Johannessen også hvordan slik faglig utvikling kan beskrives med hen- 
syn til forholdet mellom personlige og profesjonelle aspekter ved deltakernes 
identitet og praksis (Johannessen, 2015b). Perspektiver fra living theory 
(Whitehead & McNiff, 2006), teori om aksjonsforskning og aksjonslæring 
(Noffke, 2009; Zuber-Skerritt, 2002) og teori om erfaringslæring knyttes her 
sammen (Kolb, 1984). Analysen viser hvordan samarbeidet i et praksisfelles- 
skap bidro til å utvikle lærernes forståelse av sin rolle som religions- og livs- 
synslærer. Johannessen viser videre at dersom profesjonsteori og pedagogisk 
teori skal kunne bidra til å forstå samtidens pluraliseringsprosesser i skole og 
utdanning, forutsetter det at de kan belyse hvordan den samfunnsmessige 
pluraliteten virker inn på identitets- og tilhørighetsprosesser hos den enkelte 
elev og i ulike læringsfellesskap i skolen. Sentrale perspektiver fra aksjonsfors- 
kning og virksomhetsteori utfordrer på sin side etablert religionsdidaktisk 
teori ved å vise hvordan slik teori i større grad må vektlegge dynamikken i 
møtet mellom eleven og den plurale elevgruppen. For at lærere skal kunne 
møte og støtte elevene i deres identitetsarbeid, når dette aktualiseres i fagene 
og elevkollektivet, forutsettes en økt refleksivitet hos lærerne selv i grense- 
feltene mellom den personlige, den interpersonlige og den profesjonelle 
kunnskapen. 

Gjennom dialoger og refleksjon i de jevnlige seminarer som foregikk i 
praksisfellesskapet, ble det i delprosjekt 2 knyttet nye forbindelser mel- 
lom det å være privatpersoner, allmennlærere og faglærere i religions- og 

livssynsfaget. Et slikt bevisstgjørings- og nyfortolkningsarbeid i relasjon til 
egne private og profesjonelle roller ble i varierende grad og form dokumen- 
tert. Johannessens avhandling aktualiserer på sin side hvordan et praksisfel- 
lesskap innen rammen av et aksjonsforskningsdesign kan aktivere og befeste 
læreres kunnskap og interesse for et skolefag utover læreplanens rammer, og 
skape grunnlag for en mer bevisst faglæreridentitet, ny autoritet og selvbe- 
vissthet i faglærerrollen. Den nye kunnskapen som ble utviklet, både av 
lærerne selv og forskningsmessig i Johannessens avhandling, er særlig knyt- 
tet til hvordan personlig religiøsitet og aspekter av det som vanligvis oppfat- 
tes som «privat» og nødvendigvis unndratt profesjonell bearbeiding, kunne 
veksles inn i profesjonalitet uten å blande det profesjonelle og det personlige 
på en problematisk måte. Her dukket det opp tilsynelatende nye og frigjø- 
rende måter å nærme seg forholdet mellom det personlige og det profesjo- 
nelle på. 


Delprosjekt 3 - Mangfold i lærerutdanningens 
RLE-fag 


Det siste delprosjektet ble ledet av Dag Husebø, og startet som en forlengelse av 
arbeidet i praksisfellesskapet beskrevet over. Målet var å gjennomføre en ny 
syklus i ROM, og aksjonsforskningen ble nå integrert i lærerutdanningens 
tredje år. I utdanningens rammeplaner og i fagplaner for RLE var mangfold 
sentralt i både målsettinger, arbeidsmåter og innhold. Bruk av aksjonsforsk- 
ning som metodologi for å arbeide med mangfold fikk dermed en gjennomgri- 
pende karakter og involverte studenter og praksislærere både i forskning og 
gjennomføring av lærerutdanning. I løpet av prosjektets første halvår ble indi- 
viduelle fagdidaktiske prosjekter formulert av de deltakende studentene og 
praksislærerne (fem studenter, to praksislærere). Disse ble klargjort for utprø- 
ving i praksisopplæringen. Hver enkelt deltaker forsøkte å koble tidligere 
utdanning og interessefelt med det som teoretisk ble beskrevet som en fortol- 
kende, kulturbevisst religionspedagogikk. Dette var en kombinasjon av ideer 
fra Robert Jackson (1997) og Geir Skeie (1998). Utvalgte kapitler fra Jackson og 
Skeie sine teoretiske arbeider ble gjort til pensum i den ordinære lærerutdan- 
ningen, og det samme gjaldt teori om aksjonsforskning og om praksisfelles- 
skap. I tillegg var dette delprosjektet inspirert av et parallelt prosjekt som foregikk 
i lærerutdanning ved Universitetet i Warwick hvor det religionsdidaktiske 

forskningsmiljøet WRERU var i gang med flere aksjonsforskningprosjekter. 
Felles planleggingsmøter ble gjennomført i forkant av oppstart. 

Et teoretisk hovedpoeng som fant gjenklang blant deltakerne i delprosjek- 
tet, var kritikk mot rene tradisjonsformidlende og deskriptive undervis- 
ningsformer. Undervisning som for ensidig retter seg mot et tradisjonsnivå, 
vil kunne overse mangfold som eksisterer også innenfor hver enkelt religi- 
ons- og livssynstradisjon. Den fortolkende tilnærmingen vektlegger i stedet 
en veksling mellom å fokusere på deskriptiv kunnskap om tradisjonene og 
det å knytte an til elevenes egne forståelser og livsverdener. Hovedstrategien 
er aller helst å starte i elevenes egne interesseområder og forforståelser. For 
å kunne starte undervisning i elevenes verden må læreren ha interesse for, 
og være sensitiv i møte med, enkelteleven og den kontekst vedkommende 
lever i (Jackson, 1997; Ipgrave, Jackson & O'Grady (red.), 2009). I tråd med 
denne typen teoretiske antakelse ble hver enkelt deltaker utfordret til å 
starte i egne interesser og kunnskaper for sine individuelle didaktiske 
utprøvinger. 

De fem studentene forankret sine didaktiske prosjekter i henholdsvis egen 
tidligere utdanning innenfor dramapedagogikk, personlig erfaringsbasert 
kunnskap om skrive- og lesevansker, tidligere musikkutdanning og egne 
erfaringer fra utenlandsreiser. Praksislærerne startet i sin erfaring som 
lærerutdannere på en praksisskole. Som prosjektleder og samtidig faglærer i 
lærerutdanningens RLE-fag forsøkte Husebø (2013a) å la de samme teoriene 
møte mangfold i studentgruppen gjennom egen undervisningspraksis. 

Det ble ansett som viktig at hver enkelt arbeidet selvstendig med et indivi- 
duelt prosjekt innenfor rammen av hva som var forventet av deres ordinære 
praksis som studenter, praksislærere og faglærere (Husebø, 2013a). Å ta 
utgangspunkt i egne personlige interesser og kunnskapsfelt var viktig med 
tanke på motivasjon, gjennomføringsvilje og å ta ansvar for eget didaktisk pro- 
sjekt. Det gjorde det også lettere å være støttespiller for de andre i deres pro- 
sjekter. Som ansvarlig bidragsyter i den kollektive veiledningsprosessen ble 
man del av et forpliktende praksisfellesskap som forhandlet frem felles målset- 
tinger, felles forpliktelser og felles repertoar (Lave & Wenger, 1991). 
Aksjonsforskningsteori fikk også en sentral betydning for å opplyse dette 


3 — Forskergruppen som hadde gjennomført disse prosjektene var betegnet Warwick Religious Education 
Research Unit) (WRERU) ved Universitetet i Warwick. 

møtet mellom mangfold og RLE-undervisning i teori- og praksisopplæring, 
blant annet knyttet til begreper som gjensidighet og komplementaritet, empo- 
werment og betydningen av demokratiske læringsprosesser (Afdal, 2010; 
Biesta, 2005; Whitehead & McNiff, 2006). 

Gjennom bevisst og systematisk utprøving ble teorigrunnlaget både gjort 
kjent og lært, samtidig som det ble utfordret og utviklet (Husebø, 2012). Et 
studiebesøk til universitetet i Warwick våren 2009 viste at de samme teorier 
som vi jobbet med i hver våre lærerutdanninger, ble forstått ulikt. Først ble det 
oppfattet som problematisk, men etter hvert ble det sett som et positivt uttrykk 
for at teori vil måtte oversettes og kontekstualiseres (Edwards, 2010; Sklair, 
1988; Wallis, 2010). Slik kunne utforsking av etablert teori sette i gang teoreti- 
sering og utvikling av ny teori basert på den etablerte (Husebø, 2012). Et annet 
eksempel på teoribruk i samme analysefase er knyttet til hvordan Steven 
Kemmis (2009) begrep meta-praksis kunne tas i bruk for å forstå utvikling av 
etablert praksis. Poenget til Kemmis er at det å arbeide systematisk i lys av 
aksjonsforskningsprinsipper i seg selv er en praksisutviklende aktivitet, en 
utvikling som foregår fra «within», der en ny praksis blir bevisst utprøvd med 
mål om å endre tidligere etablert praksis. 


Studienes håndtering av mangfold som 
samfunnsmessig problematikk 


I delstudiene som er beskrevet over, var ikke mangfold bare sett som et generelt 
trekk ved den sosiokulturelle konteksten, men som nettopp det særtrekk som 
deltakerne skulle forholde seg til, og med særlig vekt på religion og livssyn, som 
ble oppfattet som et sentralt trekk ved samfunnet. Aksjonsforskningsprinsipper 
ble tatt i bruk med mål om å bidra til empowerment, autonomi og felles eier- 
skap og forpliktelse blant de deltakende aktørene. Samarbeidet i praksisfelles- 
skapene hadde som mål å bidra til relevant kunnskaps- og praksisutvikling for 
grunnskole og høyere utdanning. Det var altså tre elementer som ble forsøkt 
holdt sammen: situasjonsanalyse (mangfoldsperspektivet), grunnleggende 
verdier (praksiseierskap) og felles målsettinger (praksisutvikling). Disse ele- 
mentene var forbundet fra starten ettersom forskerne hadde tatt dette inn i 
prosjektbeskrivelsen i samarbeid med de aktuelle skoleeiere. Siden mangfold 
var sentralt i den religionsfaglige og religionsdidaktiske diskursen, fantes det 
tidligere forskning og teoretiske ressurser å trekke på. En av hovedfunksjonene 

til det obligatoriske tros- og livssynsfaget vi arbeidet med, var nettopp handte- 
ring av mangfold. 

Delprosjektene hadde individuelle didaktiske utviklingsprosjekter som 
minste enhet for aksjonssyklusene. ROM-prosjektet forsøkte i så måte å starte 
i deltakernes individuelle interesser. Aksjonsforskningen involverte det per- 
sonlige allerede på et deltakerplan og fikk dermed frem den indre diversiteten 
i praksisfellesskapene som sådan. Hver enkelt deltaker drev med kunnskaps- 
og praksisutvikling ut fra sine egne premisser. I oppstarts- og etableringsfasen 
ble dette understreket som viktig ut fra sentral tenkning i Lave og Wengers 
sosiale læringsteori (1991) og i aksjonsforskningsteori for å stimulere til eier- 
skap og gjensidighet. Det ble altså en bevegelse fra individuelt eierskap til felles 
eierskap og engasjement og tilbake til individuell praksisutvikling. Parallelt 
med dette skjedde det en økende teoretisk refleksjon. 

I etterkant ser vi at dette fikk frem variasjonen i teorienes anvendbarhet og 
gyldighet i møte med de respektive praksiskontekstene hvor deltakerne satte sine 
aksjoner ut i livet. Det gjorde at de mangfoldsperspektivene som ble brukt ble 
utfordret på forskjellige måter og fikk ulik betydning og tolkning. I lærerutdan- 
ningsprosjektet virket det som om studenter og praksislærere var mer interes- 
serte i å «teste» teori forholdsvis konkret, mens lærerne i lærerprosjektet la 
mindre vekt på bestemte teoretiske og begrepsmessige forhold og i stedet vektla 
utvikling av egen undervisningspraksis og refleksjon over og språkliggjøring av 
sine praksiserfaringer i prosjektet som ny praksisteori. Totalt var det 15 individu- 
elle didaktiske aksjonsprosjekter som fikk utfolde seg i ulike klasserom med en 
overordnet målsetting om å håndtere mangfold. Dette ga prosjektet som helhet 
en variasjon som ser ut til å ha fanget inn mange sider ved det å lede læringspro- 
sesser sammen med elever og studenter. Her ble personlige dimensjoner blandet 
med de profesjonelle, noe som synliggjorde et indre mangfold i ROM. Også pro- 
sjektledelsen måtte av den grunn fremstå som en type «mangfoldsledelse». 

Åpenheten overfor variasjon ga ROM-prosjektet et mangfold av måter å 
møte mangfold på. I så måte viser dette tilbakeblikket på ROM at aksjonsfors- 
kning fanger opp den senmoderne kulturelle kompleksiteten både gjennom 
måten å forske på, gjennom det datamaterialet som produseres, og gjennom at 
deltakernes erfaringer av kulturell kompleksitet blir gjort til gjenstand for 
refleksjon. Dette synes imidlertid å forutsette en betydelig åpenhet både hos del- 
takere og ledere og vilje til å gå gjennom kritiske faser der det stilles spørsmål 
ved legitimitet, gjennomføring og resultater. I disse felles refleksjonene ble det 

ogsa satt et kritisk sokelys pa etablerte teorier innenfor fagomradene religions- 
didaktikk og flerkulturell pedagogikk foruten aksjonsforskningens eget teori- 
grunnlag. I de etterfolgende forskningspublikasjonene fra prosjektet ble disse 
kritiske perspektivene diskutert i forhold til ulike vitenskapstradisjoner 
(Husebø, 2012, 2013a, 2013b; Johannessen, 2014, 2015a, 2015b; Skeie, 2010). 


Avslutning 


I artikkelen har vi vist hvordan teoretiske kjerneelementer i aksjonsforskning 
og religionsdidaktikk ble tatt i bruk i tre konkrete delprosjekter, hvor samar- 
beid i etablerte praksisfellesskap var et sentralt anliggende. I møte med prak- 
sisfelt som hadde arbeidet med mangfold i utdanningskontekster som ett av 
sine utviklingsområder, ble disse teoretiske perspektivene anvendt og brukt i 
flere faser av et aksjonsforskningsprosjekt. Både implisitt og eksplisitt var 
åpenheten og refleksiviteten som kjennetegner aksjonsforskning som virk- 
somhet, noe som så ut til å egne seg i møte med den personlige og individuelle 
vendingen og den økende kompleksiteten og refleksiviteten som kjennetegner 
senmoderniteten slik den kommer til uttrykk i skole og utdanning. 

Et kritisk og refleksivt blikk på våre delprosjekter viser at det er mer åpent i 
hvor stor grad aksjonsforskning som teoritradisjon har bidratt til å begreps- 
feste nye forståelser i de studerte praksisfeltene. Ett eksempel som imidlertid 
peker i den retning, er hvordan begreper og perspektiver innen living theory 
og nyere aksjonsforskning var sentrale i å skrive frem noen av ROM-deltakernes 
erfaringer i å kunne gjøre personlige religiøse erfaringer didaktisk relevante i 
sin religionsundervisning. For øvrig har vår drøfting vist at aksjonsforsk- 
ningens teoretiske og metodiske perspektiver, som blant annet omfatter demo- 
kratisk deltakelse og samarbeid i praksisfellesskap, læringssyklusen og felles 
språkliggjøring av individuelle erfaringer, er virkemidler med potensial til å 
møte senmodernitetens komplekse mangfold. Teori som ble brukt som grunn- 
lag for aksjonsforskningspraksisen i ROM, ble på samme tid som den infor- 
merte og påvirket praksis, utfordret og informert av den forskningspraksisen 
som foregikk. Vårt tilbakeblikk viser at arbeidet med de individuelle didak- 
tiske utviklingsprosjektene ga grunnlag for å utvikle praksis i møte med mang- 
fold i skole og utdanning for deltakerne, at etablert teori også ble utfordret 
gjennom de individuelle utprøvingene, og at det ble skapt vilkår for at ny forsk- 
ningsbasert kunnskap kunne analyseres frem. 

Hvordan og hva 
aksjonsforskning kan bli til 


Erling Krogh 


This autobiographical article presents a research journey from social anthropology to 
action research, and a personal journey that gradually oriented itself towards huma- 
nistic activism. The mentioned action learning and later action research is primarily 
second person action research related to the cooperative inquiry into school farm 
collaboration as well as dialogue conferences. The focal point of this article is first 
person action research: How I have developed a standpoint for my research with a 
background in significant life occurrences and meaningful experiences in my inte- 
raction with others from when I was 16 years old to today at 58. This experience is 
not unique. My experience is that most people who do qualitative research influence 
the standpoint for their research according to their own preferences, values and 
beliefs. How this influence occurs, is too little documented in a transparent way and 


thereafter analyzed. 


I have selected the stories that I believe have had the greatest influence on the stand- 
points I have chosen for research I have been involved in. The presentation emerges 
as a history which I use as a case. Through analytic generalization, I give some critical 
input to the scientific standpoint for action research and to participative observation 
as a research method. An important point is that observation is a problematic desig- 
nation in ethnographic method since qualitative researchers cannot avoid influence 
in the research field. Another point is that the feelings of both the researchers and the 
project participants generally influence the research field, and more specifically 
the relationships between the participants themselves. Thorough documentation of 
the role and influence of feelings on the research is therefore necessary in order to 


ensure that the research is sufficient and tenable. 

Innledning 


«... hele menneskets streben til syvende og sist synes å bestå i at det stadig beviser for 
seg selv at det er et menneske og ikke en pianotangent! Om det så skal gråte blod, vil 


det bevise det!» (Dostojevskij, 1990, s. 30) 


I artikkelen tar jeg med leseren på en livsreise som har ført fram til aksjons- 
forskning. Underveis rydder jeg lysninger, både for å reflektere over erfaringer 
og innsikter fra forrige etappe og for å redegjøre for hvordan erfaringene og 
innsiktene bidro til å peile ut retning for veien videre. Framstillingen følger 
tidslinjen og framstår som en historiefortelling. Lysningene underveis inne- 
holder teoretiske perspektiver på forutgående hendelser og tjener som broer 
mellom det som hendte før lysningen og valgene for reisen videre. Reisen 
ender i Uluguru-fjellene i Tanzania, men har tråder tilbake til lærerutdanning 
og prosjekter ved høgskole- og universitetsmiljøet på Ås og strekker seg videre 
til aksjonsforskningsmiljøer i Norge og internasjonalt. 

Oppbyggingen av artikkelen med fortellinger som fører til refleksjoner og så 
til nye fortellinger likner aksjonsforskningssirkler med plan, tiltak, gjennom- 
føring og evaluering som grunnlag for valg av nye planer og tiltak. Men inspi- 
rasjonen kommer fra radikal empirisme slik det filosofiske begrepet fra James 
(1890) er videreutviklet i sosialantropologi (Jackson, 1989; Stoller, 1989). 
Stoller (1989) bygger sine perspektiver fra kapittel til kapittel gjennom fortel- 
linger hvor han selv medvirker i feltsituasjonen. Hver fortelling avsluttes med 
en refleksjon som også blir innfallsport til neste fortelling. Jackson (1989) 
utdyper hvordan menneskets forhold til verden er grunnlag for å skape viten. 
Tittelen på boka Paths Towards a Clearing bygger på Heideggers forståelse av 
tanken som en bevegelse inn i og gjennom verden, en bevegelse mot en lysning 
og opplysning (Jackson, 1989, s. 3). 

Radikal empirisme avviser å trekke klare grenser mellom iakttaker og den 
som blir iakttatt, og mellom metode for undersøkelse og objektet som under- 
søkes metodisk. Feltarbeid må ta utgangspunkt i gjensidighet mellom forsker 
og samtalepartner og mellom menneskene og deres fysiske omgivelser. Levd 
erfaring og levde steder blir viktige begreper (Jackson, 1989; Casey, 1996). 
Radikal empirisme bygger også på kroppsfenomenologi, der kroppen er det 
handlende subjekt, alltid forbundet med verden (Jackson, 1996; Merleau- 
Ponty, 1994). 


114 


HVORDAN OG HVA AKSJONSFORSKNING KAN BLI TIL 


Det kroppslige subjekt har situert frihet, frihet forutsatt av at du befinner 
deg i en kropp pa et sted og i en sosial og kulturell sammenheng (Crossley, 
2001, S. 134-135). Mennesket er alltid fysisk til stede i en verden som moter 
det med mening, og gjør valg gjennom denne fysiske og meningsbærende til- 
knytningen (Merleau-Ponty, 1994). Videre er mennesker påvirket av og kan 
også oppleve seg bundet av tidligere erfaringer, av sosial og kulturell bakgrunn, 
av status, makt og avmakt og av tilgang til økonomisk kapital, produksjons- 
midler og eiendom. Ifølge radikal empirisme er mennesket likevel ikke deter- 
minert, ikke en pianotangent (Jackson, 2005). 

Radikal empirisme er en retning i sosialantropologi, men slektskapet med 
Heron og Reasons (2008) fenomenologisk baserte samarbeidende aksjonsfors- 
kning og Whitehead og McNiffs (2006) levende teori er lett å spore. Likevel 
mener jeg aksjonsforskningstradisjonen fremdeles har noe å lære av fokuset på 
at mennesker alltid kan velge, at samfunnsforskeren alltid medvirker og blir 
påvirket i feltsituasjonen, og at det som sees alltid bare er ett av flere 
sanseinntrykk. 

Gjennom artikkelen kobler jeg en radikal empiristisk tilnærming med 
aksjonsforskning. Jeg mener en aksjonsforsker ikke bare er en pianist, men 
også en komponist som har betydelige muligheter for å velge når, hvordan og 
hvilke pianotangenter som brukes i musikkstykket aksjonsforskning. 
Maktfordeling mellom forskeren/forskerne og andre deltakere og berørte er 
viktige og interessante tema, men drøftes ikke i denne artikkelen. I artikkelen 
utforsker jeg hvordan skjellsettende erfaringer som vekker sterke følelser, har 
påvirket valg av retning, innhold og verdigrunnlag i forskningen jeg har vært 
med på. Gjennom en mannsalder som samfunnsforsker har jeg erfart at slik 
påvirkning heller er regelen enn unntaket også for andre forskere. Innflytelse 
av følelser og forskerens med- og påvirkning er kjente tema i aksjonsforskning, 
men hvor tydelig og nyansert gjør aksjonsforskere rede for disse temaene i 
forskningstekstene? For meg er det både nytt og utfordrende å vise motivasjo- 
nen bak forskningen min på en direkte, utilslørt måte og dessuten skrive i for- 
tellende og essayistisk form om indre motiver for valg som bestemmer 
forskningen. 

Inspirert av Stoller (1989) bruker jeg selvbiografisk og fortellende metode i 
drøftingen av forskningsspørsmålet. Jeg har plukket ut og satt sammen histori- 
ene i artikkelen ut fra hvilke hendelser jeg mener har betydd mest for innhol- 
det i forskningen min. Gjennom å bruke fortellingen som en case foretar jeg 

analytiske generaliseringer (Yin, 2014) for a gi innspill bade til aksjonsfors- 
kningens vitenskapelige stasted og til deltakende observasjon som metode. 
Innspillene kommer bade i ettertanker etter de enkelte delhistoriene og i kon- 
klusjonen. Likevel bygger alle refleksjoner pa at jeg gjenforteller, skaper og 
gjenskaper historien om situerte valg som skaper nye historier og nye valg for 
å munne ut i aksjonsforskning. 


Eksistensialisme som ståsted for forskning 


I april 1974 stiftet Erik Dammann Fremtiden i våre hender i Nadderudhallen. 
Den grønne bølgen skyllet inn over det næringsblå Bærum. Jeg var 16 år og 
begynte å kjøpe cordfløyelsjakker på loppemarkeder. To år seinere var det 
debattmøte mellom Moderat Ungdom og Rød Ungdom på Eikeli Gymnas, der 
jeg var elev. Jeg var mest opptatt av grønn politikk, men fulgte med barndoms- 
vennen Knut Mørk, medlem i Rød Ungdom, på møtet og satte meg sammen 
med vennene hans i skolens gymsal. 

Møtet ble en selsom opplevelse. Det var over 300 ungdommer i salen, 
hvorav en håndfull tilhørte Rød Ungdom. Støttespillerne for Moderat 
Ungdom hadde marineblå Hasegg boblejakker med et sirkulært MU-merke 
påsydd på brystet. Argumentasjonen fra de moderate bygget på hva som var 
lønnsomt for enkeltindividet, og malte skremselsbilder av fellesskapsorien- 
terte løsninger. Jeg opplevde det som ble sagt som egosentrert, kaldt og lite 
framtidsrettet. Det som tiltalte meg på den røde siden, var at verdiene under 
argumentene var i tråd med det jeg innerst inne sto for, å være solidarisk med 
og støtte de svake. I likhet med Karl Bertil i Hasse og Tages tegnefilm «Karl 
Bertil Jonssons julafton» hadde jeg tilbrakt mye tid på gutterommet, ofte med 
bøkene om Hjortefot, Den Ensomme Rytter og Coyote, der jeg drømte om og 
identifiserte meg med heltene som ofret seg for de svake, kanskje naivt, men 
like fullt dyptfølt. 

Satt til veggs av Rød Ungdom og tom for eller lei av flere argumenter prokla- 
merte lederen for Moderat Ungdom, seinere varaordfører for Fremskrittspartiet 
i Oslo, Petter N. Myhre, med nasal vestkantrøst: «La oss klappe dem ut av 
salen!» Da klappsalvene runget i gymsalen fra hendene i et blått hav av Hasegg- 
jakker, følte jeg meg uvel. Assosiasjonene gikk til mellomkrigstidens Tyskland, 
og flere tanker suste gjennom hodet. For det første bestemte jeg meg for at jeg 
aldri ville slutte meg til noen flokk som på slikt vis overhørte og overkjørte et 

mindretall. For det andre erkjente jeg at jeg ville stole pa egne erfaringer, for- 
nuft og følelser når jeg skulle danne meg en mening om en sak og treffe beslut- 
ninger. Selvfolgelig ville jeg lytte til andre og treffe beslutninger i lag om det 
gjaldt valg i en gruppe, men det sto likevel klart for meg at jeg alltid ville ha et 
valg og alltid ville at jeg skulle velge selv. 

For mange er visse hendelser i livshistorien skjellsettende for seinere valg og 
for verdigrunnlaget deres. Ofte framkalte hendelsene sterke følelser. Selv om 
hendelsene også førte til ettertanker og endringer i verdier og valg av handlin- 
ger, er få bevisst koblinger og årsaks/virkningsforhold mellom hendelse, vek- 
king av følelser og endringer av verdier, forståelses- og handlingsmåter. Da jeg 
30 år etter møtet på Eikeli holdt doktorgradskurs om forskningssamtalen, spo- 
ret de fleste kursdeltakerne den drivende begrunnelsen for tema og innhold i 
egen forskning til skjellsettende situasjoner og enkelthendelser, gjerne langt 
tilbake i tid. Få hadde erkjent sammenhengen mellom hendelsene og fors- 
kningsorienteringen deres før drøftingen under kurset. 

Kjennskap til, aksept av og beretning om slike hendelser gjør motivasjonen 
og begrunnelsen for forskningen mer gjennomskuelig og forståelig, både for 
forskeren selv og andre, men er som regel skjult og underkommunisert i aka- 
demia. Møtet på Eikeli gymnas og hendelser jeg forteller om i kommende 
underavsnitt mener jeg har bidratt til seinere fokus på eksistensialisme og 
menneskelige valg i forskningen jeg er med på. Jeg trekker fram følelsene i flere 
situasjoner, da jeg mener følelser er uttrykk for menneskets indre vesen og den 
grunnleggende motivasjonen for valg, også innen forskning. 


A forske i en fysisk verden - inngangen til radikal 
empirisme 

Under doktorgradsarbeidet snakket jeg med fastboende, hytte- og cam- 
pingturister om opplevelse av natur og landskap på barndomsøya mi, 
Jomfruland utenfor Kragerø (Krogh, 1995). Jeg hadde store forventninger 
til intervjuet med Anker Sørensen, nesten 90 år gammel og bonde på 
Hovedgården. Som liten satt jeg på fanget hans og hørte ham fortelle histo- 
rier fra øya. Da jeg som forsker spurte ham om hvilke steder og landskap 
han likte på øya, ble han stille. Omsider sa Anker at hele øya var hans fordi 
han hadde levd på Jomfruland all sin dag. Han kunne ikke foretrekke et 
sted framfor et annet. På vei ut fra Hovedgården innså jeg at jeg måtte gjøre 

om pa feltarbeidet. Samtalepartnerne matte fa fortelle sin jomfrulandshis- 
torie; nar de kom til oya forste gang, hva de vanligvis sysler med og hvordan 
en vanlig dag på øya forløper. I alle seinere feltarbeid har jeg fulgt samme 
prinsipp og spurt om hva samtalepartneren gjør sammen med hvem fra 
morgen til kveld, fra uke til uke og år til år. Samtalepartneren får fortelle sin 
historie. Jeg bringer inn den tematiske og faglige vinklingen underveis når 
det passer i samtalen. 

Fra jeg var liten har jeg også fisket alene utenfor Jomfruland og lært meg å 
ro båten fra stranda ut på havet over brenningene mot rullesteinene, selv i uro- 
lig vær. Årene har blitt en forlengelse av hendene og båten en utvidelse av 
kroppen når jeg ror båten i sprang over brenningene, jamfør Merleau-Pontys 
bilde av den blinde mannens stokk som kroppsforlengelse (Merleau-Ponty 
1994, S. 98). Gjennom feltarbeidet ble jeg klar over at både camping- og hyt- 
teturister og fastboende på samme måte var knyttet til øya gjennom kroppslige 
ferdigheter og sansemessige erfaringer. 

Interessen for radikal empirisme kom etter en ny aha-opplevelse. Jeg strevde 
med å komme inn på Frants Gundersen, fisker og forvalter i landskapsvern- 
området. Frants visste vi begge var glade i havet og fiske og inviterte meg med 
på hummerfiske. Etter turen åpnet vi oss for hverandre i samtale. Vi fikk noe 
felles å snakke om. I seinere studier har jeg deltatt i hverdagsaktivitetene til 
samtalepartnerne dersom det har vært naturlig og mulig. Innlevelse i andres 
levde erfaringer skjer etter min erfaring best når jeg gjør meg tilsvarende erfa- 
ringer. Kobling av å iaktta og delta samsvarer med ståstedet til radikal empi- 
risme (Jackson, 1989, 1996 og 2005). 

Innsiktene fra feltarbeidet på Jomfruland er også av interesse for aksjons- 
forskning. Forskning generelt, også aksjonsforskning, har tendens til å rangere 
synssansen øverst og knytte mening og refleksjon til utsagn som kan verbalise- 
res på grunnlag av synsinntrykk og lyd i form av ord. Den fenomenologiske 
tilnærmingen til feltstudien gjorde meg oppmerksom på at sanseopplevelsene 
kommer forut for og danner grunnlag for tenkningen, og at ulike sanser gir 
tilgang til forskjellige menneskelige kvaliteter, erfarings- og refleksjonsområ- 
der, jf. også Feld og Basso (1996): 


e — Synsinntrykk kan gi overblikk, men danner også grunnlag for deltakelse og 
innlemmelse. Uten lyd fra landskapet blir synsinntrykk opplevd forflatet, 
nærmest todimensjonalt. 

e Lyder danner lag og overlappinger som trenger inn i mennesket med ste- 
dets rytme og puls og forteller om bevegelse, handling og skapende virke. 
Lyd koblet med synsinntrykk gir romfølelse. 

e Lukter skaper assosiasjoner, vekker følelser og framkaller minner og 
erfaringer. 

e — Taktile erfaringer virker organiserende på handlingsvalg og vil for blinde 
være viktige redskaper for å orientere seg i rommet. 


Observasjon rangerer synsinntrykk øverst, eventuelt sammen med bånd- 
opptak av samtale/ord. Andre lyder, som budbringer bevegelse og handling, og 
lukter, som er portal for følelser og assosiasjoner, tar forskerne sjelden med 
eller løfter fram i lyset som relevante data. I den grad forskerne registrerer 
sanseinntrykkene og bringer dem inn i analysen, skjer det ofte underforstått 
eller på en tvetydig måte, for eksempel som poetisk krydring av teksten for å 
gjøre den mer levende. Utelatelse av lukter, lyder og taktile inntrykk som fors- 
kningsdata er høyst diskutabelt i aksjonsforskning, der følelser ofte er motiva- 
sjon og beveggrunn for forskningen og handling er forskningens gjenstand. 
For å gjøre aksjonsforskningen gyldig og holdbar er det etter min oppfatning 
nødvendig å sette søkelys på og kartlegge følelsene som har motivert forsknin- 
gen, samt å iaktta og skille mellom ulike sanseinntrykk som verdifullt 
datamateriale. 

I sosialantropologi deltar forskeren i felt gjennom å observere; deltakende 
observasjon. Ethvert menneske har med kroppen og alle sansene i handling 
(aksjon), i væren og i feltarbeid. Derfor trenger aksjonsforskning en annerle- 
des tilnærming til metode. Ved å erstatte observasjon med iakttakelse, tvinges 
forskeren til å drøfte sin mulige rolle som utenforstående betrakter og til å 
komme feltsituasjonen i møte og ta den i akt med alle sanser. Ved å erstatte 
deltakelse med medvirkning, blir aksjonsforskeren nødt til å erkjenne og gjøre 
tydelig rede for egne valg under forskningen og å drøfte hvordan valgene ved- 
varende påvirker forskerens samspill med feltet, som også er i bevegelse og 
igjen påvirker forskeren (Laplantine, 2015; Pine, 2015). 

lakttakende medvirkning bygger på at forskeren bevisst- og synliggjør egen 
forhistorie og motivasjon for å velge tema og fokus for forskningen. Da kan 
aksjonsforskeren kombinere iakttakelse av andre med kritisk og gjennomskue- 
lig selviakttakelse og grundig dokumentasjon av data fra sin iakttakende med- 
virkning i forskningsprosessen. 

Levande Skule - livgivende mening 


Prosjektet «Levande Skule» (1996-2000) ved Norges landbrukshogskole 
(NLH) brukte skolens nærområder og bondegårder med driftsbygninger, red- 
skaper, innmark og utmark som arenaer for læring i grunnskolen. Elevene 
skulle få kontakt med grunnleggende livsprosesser og produksjon av mat og 
lære gjennom praktiske og meningsfulle erfaringer. Prøveprosjektene viste at 
elevene ble mer motiverte for å lære og fikk sterkere tilknytning til og økt for- 
ståelse for matproduksjon og livsprosesser (Hugo, 2000). Initiativtakerne laget 
et kompetansegivende etterutdanningskurs i bruk av gården som læringsarena 
i regi av NLH. 

Våren 2002 takket lederen av Levande Skule ved NLH nei til videre ansvar 
for kurset. Ildsjelene bak prosjektet innkalte til krisemøte på NLH, der den 
lokale kurskoordinatoren Øyvind Lyngstad fra Levanger holdt et entusiastisk 
innlegg om elevers glede og nytte av å lære på en gård. Jeg opplevde historiene 
om elevene som rørende og inspirerende. Lyngstad understreket at kursets 
videre liv var avhengig av at en ansatt ved lærerutdanningen påtok seg videre 
kursansvar. 

Som midlertidig ansatt med korttidskontrakt, var jeg tilskuer under møtet, 
en tilskuer som hadde iakttatt Levande Skule fra sidelinjen. Med forundring og 
irritasjon så jeg at ingen tilstedeværende ansatte ved lærerutdanningen viste 
interesse for kurset eller vilje til å ta fagansvar. Samtidig følte og tenkte jeg at 
gård/skole-samarbeid virket mer meningsfullt enn mye av det vi ellers syslet 
med i lærerutdanningen. På et øyeblikk bestemte jeg meg, ba om ordet og 
påtok meg både kursansvar og ansvar for videreføring av prosjektet. I de påføl- 
gende åtte årene var jeg kursleder for mer enn 20 kurs å 15 studiepoeng og tre 
helgesamlinger, de fleste kursene i Troms, Nordland og Trøndelag. 

I tråd med Antonovsky (2012) påtok jeg meg kursansvaret fordi det der og 
da var følelsesmessig meningsfullt. Fra å se meg selv som tilskuer og uaktuell 
for oppgaven, innså jeg at videreføring av prosjektet sto og falt på meg. 
Beslutningen var like overrumplende for meg som for de andre på møtet. Jeg 
hadde verken fast stilling eller ideer om hvordan virksomheten skulle finansi- 
eres på lang sikt. Gjennom å lede kursene ble kursansvaret gradvis håndterlig 
og gjennomskuelig, som ved siden av følelsesmessig mening er to øvrige betin- 
gelser for opplevelse av sammenheng ifølge Antonovsky. Han mener opple- 
velse av sammenheng er innfallsport til å håndtere situasjoner preget av stress, 

til mestring og til helsefremmende liv. I tillegg erfarte jeg at å bestemme selv, å 
tilegne meg kompetanse i kursledelse samt å opparbeide tilknytning til virk- 
somhetsområdet utløste sterk indre motivasjon, i tråd med Deci & Ryan 
(2012). 

Samtidig erfarte jeg gang på gang at elevenes mestring og opplevelse av å bli 
til nytte på gårdene utløste indre motivasjon og ga dem egenstyrke. Jeg erkjente 
at læring forutsetter at mennesket beveger sitt indre på bakgrunn av møter 
med den ytre verden. I møtene søker ikke mennesket primært behovstilfreds- 
stillelse, men mening. Både for elevene jeg iakttok og for meg selv så jeg at 
mening snarere skapes ved at vi lytter til og møter hva verden forventer av oss, 
enn ved å fordype oss i hva vi eventuelt måtte forvente av verden (Frankl, 
1971). Mening er en mulighet som mennesket må velge å gripe, men det er 
mulig å legge til rette for grep, for eksempel ved å la elevene få tilgang til kraft- 
for til å fore sultne griser der veien er kort fra ilske skrik til tilfredse grynt. 
Meningen utløses i møtet og forbindelsen med grisene som vekker elevenes 
vilje til å handle ved å fore, og som seinere kan nære tankene deres for å forbe- 
dre og å utvikle dyreholdet. 

Den store majoriteten av de ca. 800 deltakerne i mer enn 20 kurs ville eta- 
blere gård/skole-prosjekter fordi de ville gi elever mulighet til å finne liknende 
mening. Ofte hadde bøndene selv, eller nære slektninger/bekjente, og flere av 
lærernes elever kommet til kort i en teoritung skole. Motivasjonen for å eta- 
blere samarbeid var at elevene ikke skulle miste motet ved å tape en kamp de 
ikke kunne vinne, men finne motivasjon for å lære ved å oppleve konkret 
mening og å være til nytte for andre. Kursdeltakerne ville lære å organisere 
læringsaktiviteter for å få dette til. Den rørende drivkraften for kursdeltakerne, 
slik de også ønsket å utvikle i elevene, var å kunne bli til nytte for og hjelpe 
andre. Etter at grunnleggende behov er dekket, hevdet Maslow (1971) at men- 
nesket blir selvaktualiserende ved å rette oppmerksomheten mot å dekke 
andres behov. 


Sammen blir vi sterke, og flere hoder tenker bedre 
enn ett 


Uten samarbeid hadde gård/skole-kursene aldri blitt noen suksess. De to kurs- 
lederne og to til fire veiledere hadde planleggingsmøter før hvert kurs og 

evaluering etter avsluttet kurs. I tillegg planla og evaluerte vi hver samling i 
kursene. Av og til endret vi opplegg mens vi var pa samling etter underveise- 
valuering. I etterkant innså jeg at vi, uten å være oss tradisjonen bevisst, utførte 
sirkler med aksjonslæring: plan, gjennomføring, evaluering, ny forbedret plan, 
gjennomføring, evaluering etc. (Revans, 1998). Kursene ble lagt opp slik at 
deltakerne fulgte en tilsvarende sirkel: motivasjon gjennom erfaringsdeling 
mellom kursdeltakerne og presentasjoner fra relevante og suksessrike prosjek- 
ter (kurssamling 1), planlegging av læringsaktiviteter på gård (kurssamling 2), 
gjennomføring (mellom kurssamling 2 og 3) og evaluering (kurssamling 3). 

Kursdeltakerne opplevde at aksjonslæring og bruk av den didaktiske rela- 
sjonsmodellen i planlegging, gjennomføring og evaluering av undervisning 
(Hiim & Hippe, 2009) ga en systematisk og forbedringsorientert tilnær- 
ming til gård/skole-samarbeidsprosjektene. Videre mente deltakerne at 
omvendt læreplanarbeid, med analyse av hvilke kvalifikasjoner oppgaven 
krever av utøveren for å bli utført godt, var et relevant og brukbart verktøy 
for planlegging av læringsaktiviteter på gården (Bergli & Myhren, 1999; 
Gjøtterud & Krogh, 2015). 

Strategien med planlegging, gjennomføring og refleksjon/evaluering som 
grunnlag for å forbedre gjaldt både undervisningen i gård/skole-prosjektene, 
utviklingen av hvert gård/skole-prosjekt og utviklingen av etterutdannings- 
kurset. Både kursdeltakerne, kollegene og jeg fant strategien strukturert og 
lærerik og at samarbeid om denne strategien både bedret måloppnåelsen og 
økte trivselen. Gruppemedlemmer som samarbeider kan inneha forskjellige 
roller i prosjekter og høste av positiv gjensidig avhengighet (Johnson, Johnson, 
Haugaløkken & Aakervik, 2006). 

Eksistensialisme fokuserer på den enkeltes valg, men når lærerne og bøn- 
dene forente seg om valgene, ble det lettere å realisere gård/skole-prosjektene. 
Samarbeid var også en nødvendig forutsetning for å forbedre etterutdannings- 
kursene. Radikal empirisme viser på liknende måte betydningen av gjensidig 
påvirkning i feltsituasjonen, men sosialantropologen er vanligvis eneregissør 
av feltarbeidet og forteller av historien. Målet med sosialantropologisk fors- 
kning er heller ikke at forskeren skal bidra i eller medvirke i en endringspro- 
sess, men å kartlegge, forstå og gjøre rede for kulturelle forståelsesmekanismer 
og handlingsmønstre. Det radikale ved radikal empirisme i sosialantropologi 
er at tilnærmingen konstaterer at forskeren, som kroppslig subjekt, medvirker 
og påvirkes av andre i et mangesanselig felt i bevegelse og nødvendigvis 

samskaper den sosialantropologiske fortellingen med denne situasjonen som 
utgangspunkt. 

Aksjonsforskning deler forutsetningene i felt og kan lære av radikal empi- 
risme, men formalet er ofte a bidra i en endrings- eller utviklingsprosess, som 
i aksjonsleringen over i gard/skole-prosjektene. Medvirkningen i endrings- 
prosesser gir etiske utfordringer som er inngående drøftet i aksjonsforskning 
og ikke utdypes her. Ved å koble radikal empirisme og aksjonsforskning er det 
mulig å ta vare på forskerens frihet og skapende potensial og samtidig bygge en 
felles plattform hvor forskere og prosjektdeltakere samhandler og lærer av 
hverandre. Dette krever balansegang. I drøftingen av et aksjonsforskningspro- 
sjekt ved lærerutdanningen på Ås i en annen artikkel i denne antologien, går vi 
inn på en slik kobling (Gjøtterud, Strangstadstuen & Krogh, 2017). 


Å møte Solomon og å møte ropene fra Uluguru- 
fjellene 


Sommeren 2006 oversatte Solomon fra swahili til engelsk da jeg gjorde feltar- 
beid for NMBU blant geitebønder i Uluguru-fjellene i Tanzania. Vi fant tonen 
i felles interesse for å forstå geitebøndenes liv og virke og i engasjement for å 
forbedre levekårene til bøndene og familiene deres. Fra første stund kartla vi 
utfordringer og drøftet mulige løsninger med geitebøndene, både enkeltvis og 
i fellesmøter i samvirket TWAWOSE («La oss gå sammen» på stammespråket 
kiluguru). Så evaluerte vi konsekvenser av igangsatte tiltak og planla nye tiltak 
i samarbeid med geitebøndene når jeg kom tilbake til fjellene to ganger årlig. 
Solomon hadde tidligere ledet et aksjonslæringsprosjekt i Uluguru-fjellene, 
der han organiserte 35 lærende grupper samtidig. 

Før jeg skulle reise tilbake til Norge forsommeren 2010, kom en eldre 
kvinne for å snakke med Solomon. Hun var aleneforsørger for to barnebarn, 
hvorav ett psykisk utviklingshemmet. Jeg ba Solomon om å gi de gjenværende 
hundre kronene i reisekassen min til kvinnen. «Vent, la oss snakke sammen 
først», sa Solomon. Resultatet av samtalen ble et geiteprosjekt for foreldreløse 
ungdommer. Utvalgte, særskilt sårbare ungdommer skulle få en geitekilling 
til låns, opplæring i foring, melking og stell av geiter og materialer til å bygge 
et geitefjøs. En avtale skulle sikre at inntektene gikk til ungdommen og ikke til 
vergene deres, som ofte var ressurssvake og trengte inntekter. Avtalen skulle 
undertegnes av den foreldreløse, vergene og landsbyledelsen. Ganske raskt 

var prosjektet 4G, Gamle Gutter Gir Geiter, pa beina, der venner og bekjente 
over 50 kunne fa stotte hver sin foreldrelose geitebonde. 

Konfutses filosofi lå til grunn for geiteprosjektet: «Gi en mann en fisk og han 
blir mett en dag. Lær ham å fiske og han kan mette seg selv resten av livet.» Salg 
av geitemelk, og etter hvert verdifulle geitekillinger, kunne gjøre de foreldre- 
løse selvhjulpne. Prosjektet trengte økonomisk støtte fra norske givere for kjøp 
av geitekillinger og materialer til geitefjøs samt lønn til Solomon for adminis- 
trasjon og opplæring. For å redusere avhengigheten til giverne, skulle hver for- 
eldreløs geitebonde gi det førstefødte hunkjeet tilbake til prosjektet og en ny 
foreldreløs geitebonde. 

Solomon lærte opp den første gruppen. Året etter sto det første kullet av 
geitebønder for opplæringen av neste kull foreldreløse. I tillegg organiserte 
Solomon ungdommene i mindre, selvstyrte grupper i landsbyene hvor de 
bodde. Med jevne mellomrom møttes de mindre gruppene i fellesmøter i sen- 
teret i Nyandira for å dele erfaringer og utfordringer, lære av hverandre og for 
å drøfte mulige løsninger på presenterte utfordringer. For å dokumentere pro- 
sess og vedtak førte en valgt sekretær referat fra møtene, både fra de selvstyrte 
gruppenes møter og fellesmøtene. Vi nærmet oss aksjonsforskning, men var 
ikke helt framme. 

Jeg var fascinert og imponert over hvordan Solomon la til rette for at de 
foreldreløse tok ansvar for sine geiter, sin utvikling og for hverandre, men 
også over hvor raskt de foreldreløse mestret nye oppgaver og nytt ansvar. 
Sommeren 2011 besøkte jeg fire ungdommer på hver sin gård for å se geita 
og fjøset de hadde bygget. Historien gjentok seg fra gård til gård. Stoltheten 
lyste fra øynene til ungdommene, holdningen var rank, og de forklarte i klare 
vendinger hvordan de tok vare på geita og hva den betød for dem. 
Forandringen fra de bøyde hodene, de flakkende blikkene og mumlingen 
sommeren før var slående. Jeg snudde meg bort flere ganger med tårer i 
øynene og snufset meg videre til neste gård. Følelsene førte til visshet. 
Egenstyrken jeg iakttok var lysende og kraftig og ga uventet håp. Hjelp til 
selvhjelp ville jeg jobbe videre med. 

Denne sommeren var min nære og kjære kollega Sigrid Gjøtterud med til 
Tanzania. Hun pustet ut etter å ha levert doktoravhandling i aksjonsfors- 
kning, der jeg var veileder. Sigrid gjorde raskt Solomon og meg oppmerk- 
somme på slektskapet mellom Solomons arbeid med de foreldreløse og 
aksjonslæring. Hun iakttok og ble etter hvert deltakende i de reflekterende 

samtalene våre, som igjen ledet til nye planer i arbeidet med de foreldreløse. 
Som aksjonsforsker gjenkjente hun mønstrene fra aksjonsforskning med 
planlegging, gjennomføring og refleksjon. Ungdommene dokumenterte 
arbeidet sitt gjennom rapporter fra månedlige gruppemøter og fellesmøter, 
og Solomon dokumenterte hvem som fikk geiter. For å gjøre aksjonslæringen 
til forskning manglet bare strukturert dokumentasjon av planer og refleksjo- 
ner (McNiff, 2016). 

Sigrid igangsatte et aksjonsforskningsprosjekt der de foreldreløse geitebøn- 
dene, Solomon, ferdskorpsarbeideren Cecilie Dyngeland og jeg var deltakere. 
I samråd med ungdommene fikk vi oversatt deres referater og øvrige doku- 
menter. Dokumentene ga bredere innsyn i ungdommenes utfordringer enn 
hjemmebesøkene, der de var opptatt av å gi uttrykk for takknemlighet overfor 
initiativtakerne. Sammen med ungdommene analyserte og drøftet vi erfarin- 
gene deres for å bedre forståelsen av prosjektets sterke og svake sider. Sigrids 
kompetanse i aksjonsforskning bidro til å systematisere prosjektet for å analy- 
sere prosessene og skrive om dem. Analysene målrettet planleggingen av tiltak 
for å bedre situasjonen til de foreldreløse (Gjøtterud, Krogh, Dyngeland & 
Mwakasumba, 2015). Sigrid la forskningen fram på konferanser og i artikler, 
da hun mente samarbeidet om aksjonsforskning med disse ungdommene kan 
inspirere annen aksjonsforskning blant lavt prioriterte grupper i fattige sam- 
funn (Zuber-Skeritt, 2012). Forskningsresultatene inspirerte Sigrid og meg til 
å velge aksjonsforskning som en felles og samlende strategi for videre innsats i 
Uluguru-fjellene i Tanzania. 


Fra aksjonsforskning til aksjoner tilbake til 
aksjonsforskning 


Beslutningen om aksjonsforskning som forskningstilnærming ble avgjørende 
for at Sigrid og jeg samarbeidet om å veilede to kvotestipendiater som har gjort 
deltakende aksjonsforskning, blant annet i lokalsamfunnene i Uluguru- 
fjellene, og en mastergradsstudent som har gjort aksjonsforskning på skoleut- 
vikling i samme område (Ahmad, Gjøtterud & Krogh, 2015 og 2016; Jåckle, 
2016). Prosjektene kobler nasjonsskaperen Nyereres fokus på at hver skole 
skulle ha sin egen gård og erfaringene fra gård/skole-prosjektene i Norge, især 
betydningen av erfaringslæring (Nyerere, 1967; Krogh & Jolly, 2012). 
Revitalisering av landbruket på skolene førte til at sultne elever fikk måltider 

med selvdyrket mat pa skolen, men ogsa til betydelig forbedring av eksamens- 
resultatene til elevene pa prosjektskolene. 

Det jeg erfarte i arbeidet med doktoravhandlingen min, i gard/skole-pro- 
sjektene, i forutgaende samarbeid med Solomon i Tanzania og med Sigrid pa 
lærerutdanningen i Norge gjentok seg igjen: 


Fysisk og følelsesmessig tilknytning kan tenne en glød og motivere. 
Motivasjon utløser viljen og retter viljen mot å nå mål. 
Måloppnåelse og mestring fremmer tenkning samt vilje og evne til å gjøre egne valg. 


Indre motivasjon og glede næres ytterligere ved å velge til nytte for andre. 


Disse enkle prinsippene for menneskelighet gjenspeiler etter min oppfat- 
ning ikke naiv og idealisert speidertankegang, men setter søkelys på mennes- 
kelivets mulighet og mening i sin ytterste konsekvens og i sin innerste 
betydning. Menneskelivets mulighet og mening er for meg også aksjonsfors- 
kningens grunnlag. Denne artikkelen gir ikke plass til å utdype veien fra for- 
bindelse til andreorientering. Sigrid, Linda Jolly, som er en annen nær og kjær 
kollega fra gård/skole-prosjektene, og jeg har utviklet en ny læringsteori og 
dennes filosofiske begrunnelse basert på tankegangen over. En foreløpig ver- 
sjon av teorien er publisert i Krogh (2013) og Krogh og Jolly (2013), men teo- 
rien foreligger snart i videreutviklet og engelskspråklig versjon. 

For å overføre erfaringene fra prosjektskolene til andre skoler med store 
utviklingsbehov, trakk Solomon meg inn i livssituasjonen og levekårene til 
dem som levde lengre inn i fjellene. Lengst inne i Uluguru-fjellene, med mer 
enn 300 barn og unge på hvert alderstrinn, besto bare få elever ungdomsskole- 
eksamen. Lang vei til skolen, få lærere og lærebøker og mørkt ute og inne etter 
klokka 7 skapte et nesten umulig læringsmiljø. Jentene hadde det verst med 
mange forpliktelser i hjemmet og utrygg skolevei der voldtekter ikke var uvan- 
lig. «Vi må skaffe ungdommene et hus å bo i ved skolen», utbrøt jeg til Solomon 
for fire år siden. Han stirret ettertenksomt på meg en stund med de varme 
øynene sine og sa, som ofte før: «Yes. It is possible.» 

Gjennom egen finansiering, hjelp av venner og bekjente og solidaritetspro- 
sjekter fra Steinerskolen i Moss og Tokke barne- og ungdomsskule i Telemark 
skaffet vi midler til å bygge et internat for 50 ungdomsskolejenter innerst i 
Uluguru-fjellene. Solomon var byggeleder og hadde en klar ideologi for pro- 
sjektet: Den som får, må yte tilbake for at samfunn skal bygges (Krogh, 2016). 
Halvparten av mursteinene til internatet ble støpt av åtte foreldreløse 

geitebønder som hadde fått støtte til videregående yrkesopplæring i tillegg til 
geita. Støpingen skjedde mens elevene var hjemme i fjellet på juleferie fra sko- 
len. Solomon fortalte dem at de skulle få reise tilbake til skolen etter jul om de 
støpte tusen murstein hver. Før de åtte elevene skulle reise tilbake til yrkessko- 
len i Kibaha i slutten av januar 2015, arrangerte elevene en avslutningsfest ved 
det halvferdige internatet. Under middagen sa eleven Mary Charles: 


«Det har vært slitsomt å lage murstein og både krevende og morsomt å samarbeide 
om dette. Jeg har blitt mett hver dag og ikke minst i dag etter dette festmåltidet med 
rikelig og god mat (mye latter fra de andre). Gjennom geiteprosjektet og nå pressing 
av murstein til internatet har jeg forstått hvorfor det er viktig og nødvendig å gjøre 


noe som er til nytte for andre for at samfunnet vil lever i skal utvikle seg og bli bedre.» 
Deretter sa eleven Happy: 


«Mennesker fra andre land langt borte fra Afrika har kommet til Mgeta for å bygge 
hus for jenter som bor her slik at de kan gå på ungdomsskolen. Av dette har jeg lært 
at det å hjelpe andre ikke bare dreier seg om folk fra egen familie og landsby, men at 
det også er mulig å hjelpe folk jeg ikke har et nært forhold til, som kanskje er fra 
andre land. Det har jeg ikke tenkt på før.» 


Bortsatt fra spesielt sårbare jenter, som ble fritatt for inngangsbillett til inter- 
natet, måtte hver jente som ville bo i internatet undertegne en kontrakt på å 
bære 100 bøtter jord til murstein, 200 sekker støpesand og 1 m3 stein til byg- 
geplassen. Flere dager erfarte vi at opptil 160 elever kom fra fjerntliggende 
skoler tre timers gange unna for å bære sand og jord til byggeplassen slik at 
jentene fra deres landsby skulle få gå på ungdomsskolen. Uke 8 i 2015 kom 
også 25 nordmenn til Uluguru-fjellene for å bidra under byggingen. Gruppen 
besto i hovedsak av medarbeidere i gård/skole-prosjektene i Norge og noen 
steinerskolelærere. Mer om internatet og prosjektene i Mgeta kan leses på 
http://mgetasfriends.com. 

Jentene i Luale har fått bedre vilkår for å fullføre ungdomsskolen. I oktober 
2015 fortalte de om framtidsdrømmene sine. I desember 2015 besøkte jentene 
yrkene de ønsket seg i grupper i Morogoro, nærmeste by. I februar samtalte vi 
om erfaringene deres fra besøkene i Morogoro og deres reviderte tanker om 
framtidsønskene, og i desember 2016 om hvordan og i hvilken grad de skulle 
kunne realisere sine ønsker ut fra eksisterende livsvilkår. Jentenes utviklingsvei 
er blitt et nytt deltakende aksjonsforskningsprosjekt samtidig som vi også 

samarbeider med jentene om å iverksette tiltak for å komme ønsker og behov i 
møte. I Uluguru-fjellene har trådene samlet seg i aksjonsforskningsprosjekter, 
som har inspirert og ført til nye aksjoner og utviklingsprosjekter uten fors- 
kning som formål. Aksjonene har likevel inspirert til nye aksjonsforsknings- 
prosjekter. Sirklene av aksjoner og aksjonsforskning er vever der tråder føres 
sammen og danner nettverk. 


Avslutning 


Noen vil hevde at eksistensialisme og spørsmålet om mennesket kan velge er 
for passasjerer på første klasse og lite relevant for unge i Uluguru-fjellene. 
Sigrid og jeg fant at å få en geit, å utvikle kyndighet i geitehold og å tilhøre, 
samarbeide med og få støtte av andre foreldreløse ble en nøkkel og så en portal 
for å utvikle egenstyrke og troen på å kunne velge selv blant ungdommene 
med færrest ressurser og lavest sosial status i de lutfattige landsbyene i Uluguru- 
fjellene (Gjøtterud, Krogh, Dyngeland & Mwakasumba, 2015). Vi er enige i 
kjellermenneskets påstand om at ingen ønsker å være en pianotangent, men 
forutsetningen for å gjøre noe med ønsket er gode nok levekår og samt mulig- 
het for å erkjenne ønsket og dernest velge å gjøre noe med det. 

Flere fagtradisjoner utfordrer antakelsen om menneskets mulighet for å 
velge selv om de materielle og samfunnsmessige forutsetninger er til stede. 
Evolusjonsbiologer og -psykologer er ofte opptatt av hvordan mennesket pre- 
ges av tilpassinger som har sikret artens overlevelse. Grener av psykologifaget 
drøfter pahvilke mater mennesketstyresav underbevisstheten. Samfunnsviterne 
Antonovsky (2012) og Illeris (2013) hevder at kjerneidentiteten oftest er fast- 
lagt i 30-årsalderen. Kulturanalytikere og sosialkonstruktivister har tendens til 
å framstille mennesket som kulturbestemt. Vi er enige med Vetlesens (2007) 
påstand om at valgfrihet kan bli en valgtvang i en samfunnsskapt virkelighet 
der så mye er forbudt og utenfor enkeltmenneskets rekkevidde, mens men- 
nesket får høre at det meste er mulig, men dets egen utilstrekkelighet stopper 
suksessen. Erkjennelsen bør likevel ikke sette opp nye stengsler for å velge. 

Min mentor, sosialantropologen Marianne Gullestad, framstilte å leve i en 
kultur som å bevege seg i et dunkelt, tåkelagt rom med skarpe kanter. Ettersom 
mennesket skader seg på kantene, velger det gjerne bevegelsesmønstre som 
unngår kantene og smerte. Dersom lyset slås på, kan mennesket se og velge 
hvor det vil ferdes i rommet, og kanskje også ta seg ut av rommet om dette er 

mulig og onskelig. Samme resonnement gjelder de nevnte begrensningene for 
valg. A bli kjent med evolusjonære disposisjoner, kjennetegn ved egen identi- 
tet og underbevisste mønstre i egen psyke åpner mulighet for å bearbeide og 
kanskje gjøre noe med påvirkningene og stengslene. Indre og ytre stengsler 
kan være monumentale, men opplysning om årsakene til hindringene er like- 
vel et steg mot endring. Å rydde lysninger og opplyse selvforståelsen kan klar- 
gjøre rommet for å velge, både for den enkelte og for sosiale grupper, men uten 
av den grunn å øke valgtvangen. 

Aksjonsforskerens innflytelse på forskningsprosessen er grundig drøftet i 
aksjonsforskning. Følelsenes betydning er også erkjent, men i mindre grad 
utdypet i litteraturen (Heen, 2005, s. 266). Jeg mener videre at konsekvensene 
av det eksistensielle grunnlaget for menneskelig væren og handling, som er 
drøftet i denne artikkelen, heller ikke er helt tydelig innarbeidet i refleksjoner 
omkring aksjonsforskningens ståsted og metodebruk. Følgende tre grunnleg- 
gende forutsetninger for aksjonsforskning mener jeg det er mulig å bevisst- 
gjøre enda tydeligere: 

For det første hevder jeg at motivasjonen og drivkraften for å handle er følel- 
sesmessig og bygger på erfaringer og erkjennelser gjennom livshistorien, både 
til forskeren, medforskerne og andre deltakere i aksjonsforskningsprosessen. 
Jeg mener videre det er umiddelbar kontakt mellom følelse og tanke, og at 
følelser er tennsats for viljen til å handle. For aksjonsforskeren er det derfor 
avgjørende å erkjenne og å synliggjøre sitt følelses- og verdimessige grunnlag 
for å velge og ville forske akkurat nå og akkurat på dette temaet. Det er like 
viktig å forstå og synliggjøre øvrige deltakeres verdimessige ståsted og å finne 
ut av på hvilke måter de har bevissthet om sitt ståsted. Dette krever blant annet 
kartlegging av relevante forutgående hendelser som har formet og påvirket 
forskernes og deltakernes verdigrunnlag, slik jeg har gjort gjennom fortellin- 
ger i denne artikkelen. 

For det andre er bakgrunnen for et valg, selve valget og handlinger som 
følge av valg alltid situert. Alt menneskelig virke finner sted i en historisk, 
sosial, kulturell, strukturell og fysisk sammenheng gjennom kroppen som det 
velgende og handlende subjekt. Bevisstgjøring bygger på erkjennelse av egne 
og andres levde og følte erfaringer i levde rom. Feltarbeidet kan danne grunn- 
lag for å utvide delte forståelser og erfaringer gjennom tilnærmingene fra radi- 
kal empirisme. Iakttakende medvirkning i hverdagsaktiviteter i feltet kan gi 
andre erfaringer enn både deltakende observasjon og møter der dialog og 

meningsutveksling star i fokus. Levd samhandling kan styrke gjensidig respekt 
og følelsesmessig forståelse mellom mennesker og således fremme den sosiale, 
delte forståelsen for å velge og seinere gjennomføre og evaluere aksjoner. 

For det tredje mener jeg aksjonsforskeren nødvendigvis involverer seg i 
feltet, både med kropp, følelse, vilje og tanke, men hva er problemet, viten- 
skapelig sett? Når forskeren gjør rede for bakgrunnen for sine valg, også 
følelsene som ligger til grunn, blir forskningsprosessen gjennomskuelig. 
Å gjøre deltakelsen synlig og å dokumentere steg og deler i alle prosesser og 
refleksjoner grundig og å være gjennomskuelig i forhold til begrunnelser for 
de valg som gjøres, styrker aksjonsforskningens legitimitet som forskning. 

Aristotelisk aksjonsforskning 


Olav Eikeland 


The chapter presents and discusses connections and relations between Aristotelian phi- 
losophy and action research (and by implication, apprenticeship learning). The starting 
point for the discussion is action research as it has been practiced at the Work Research 
Institute (WRI) in Oslo since the 1960s, and Aristotelian interpretive work done by the 
author at the WRI during an interval of almost 25 years as part of working with action 
research and organizational learning. Aristotelian philosophy provides conceptual 
tools for «mainstreaming» and developing action research further than what was com- 
mon at the WRI. Concretely, action research and Aristotelian philosophy are related 
through similar ways of thinking about autonomy and participation, user participation, 
the significance of practice and practically accumulated experience as the basis for 
conceptual thinking and understanding, task orientation, dialogue or dialectics as a 
method for knowledge development, leisure (skholé) as a necessary precondition for 
reflection and dialogue, and learning spirals alternating between reflection and action. 
To clarify and develop action research further as praxis research, more refined 
Aristotelian distinctions than the normal trichotomy between episteme, techne and 
phronesis as ways of knowing, are utilized. The text also argues that neither Aristotle 
nor action research is best conceptualized as alternatives to mainstream research. 
Through «immanent critique» showing insufficiencies, inconsistencies, and tacit kno- 


wing in mainstream approaches, they can be shown to belong inside the mainstream. 


Det finnes mange varianter av aksjonsforskning og forskjellige forsok pa 
kunnskapsteoretisk og metodologisk legitimering (Eikeland, 1995, 2006a, 
2012b). Artikkelen diskuterer sammenhenger mellom aristotelisk filosofi og 
aksjonsforskning, med utgangspunkt i organisatorisk aksjonsforskning pa 
Arbeidsforskningsinstituttet (AFI) gjennom en 30-arsperiode til ca. 2010, men 
ogsa med tanke pa en tydeliggjoring av aksjonsforskning som praxis-fors- 
kning, beslektet med en form for mesterlæring (Eikeland, 2015). Jeg jobbet pa 

AFI fra 1985 til 2008, med aksjonsforskning og organisasjonslering i norsk 
arbeidsliv og med kunnskapsteoretiske, forskningsmetodologiske og viten- 
skapsfilosofiske problemstillinger, bl.a. på bakgrunn av studier av antikk 
dialogfilosofi, primært Platon og Aristoteles (Eikeland, 1997, 1998, 2008, 
2016). Slektskapet mellom aristotelisk filosofi og aksjonsforskning er mangefa- 
settert, men artikkelformatet tillater bare diskusjon av utvalgte punkter. 


Arbeidsforskningsinstituttet 


AFI var fra etableringen som Arbeidspsykologisk Institutt i 1964 et forvaltnings- 
organ under det daværende Kommunal- og Arbeidsdepartementet og del av en 
departementsinndelt forskningsinstituttsektor utenfor universiteter og høgsko- 
ler, bygget opp etter andre verdenskrig som ledd i en «norsk modell» for fors- 
kningsstøtte til politikkutforming på mange områder. AFIs områder var 
bedriftsdemokrati og psyko-sosialt arbeidsmiljo*. Instituttet hadde en fors- 
kningsprofil basert på «felteksperimenter» og nært samarbeid om organisa- 
sjons- og bedriftsutviklingsprosjekter mellom forskere og arbeidslivets parter. 
Sektoren besto av institutter med en institusjonstilknytning som muliggjorde 
langsiktig «programmessig» utviklingssamarbeid. Tilknytningsformen var ver- 
ken bidrags-, oppdrags- eller markedsbasert og tillot etablering av utforskende 
samarbeidsformer, hvor problemstillinger og arbeidsmåter ble utviklet gjennom 
dialog og partssamarbeid, ikke forhåndsdefinert av oppdragsgivere som tidsav- 
grensede «prosjekter». Etter «fristillingen» fra statsforvaltningen i 2003 har 
imidlertid AFI utviklet seg til å bli et oppdragsbasert samfunnsforskningsinsti- 
tutt med uklar aksjonsforskningsprofil. 

Aksjonsforskningens særpreg og vitenskapelige status ble mye diskutert i den 
aktuelle perioden, forsterket av flere instituttevalueringer (Sørensen et al., 1992). 
Tilnærmingsmåter utviklet siden etableringen, kan med fordel tolkes inn i en aris- 
totelisk horisont, og flere begreper utviklet fra 1980-tallet har slike utgangspunkter 
(Eikeland, 2008a, 2012a). Uten å ha stått i fokus, er dette drøftet i flere engelsk- 
språklige publikasjoner. Det er underkommunisert og delvis ignorert på norsk. 

Verken den teoretiske horisonten eller forståelsen av forbindelseslinjene 
deles av alle involverte. Flere vil være uenige, og flere tolkninger er mulige. Fordi 


1 Bedriftsdemokrati ble nærmest nedlagt som politikkområde sammen med Senter for Bedre Arbeidsliv 
(SBA) i 1993. NOU2010:1 Medvirkning og medbestemmelse i arbeidslivet innebar et nytt initiativ, 
men har ikke avstedkommet mye. 

europeisk vitenskap og filosofi er del av en lang og dyptgripende virkningshis- 
torie for aristotelisk filosofi, utgjor denne likevel en hermeneutisk horisont for 
virksomheten som det gjelder å vise dialogisk gjennom en form for selvbevisst- 
gjøring, mer enn det gjelder å overbevise noen formalt og argumentativt, eller å 
overtale dem retorisk. I artikkelen forsøker jeg å tydeliggjøre en type teori- 
grunnlag for organisatorisk aksjonsforskning, primært på grunnlag av hvordan 
den er bedrevet på AFI. Gjennom en klargjøring av en aristotelisk strømning i 
AFI-forskningen, vil også utilstrekkeligheter i utbredte Aristoteles-anvendelser 
nasjonalt og internasjonalt bli antydet, samtidig som en vanlig forestilling om 
AFI-forskningens «teoriløshet» kan imøtegås”. Selv om artikkelformatet bare 
tillater antydninger av sammenhenger og sporadiske kildehenvisninger, forsø- 
ker artikkelen å strekke seg etter hva det forfekter nødvendigheten av teoretisk 
og metodisk ved å knytte fremstillingen til en kritisk-historisk drøfting av utvik- 
lingen ved AFI, nemlig begrepsutvikling gjennom immanent dialogisk kritikk 
med utgangspunkt i historiske grunnbegreper (Eikeland, 2008a). 


AFI, aristotelismen, kritisk teori og immanent 
kritikk 
Levin (2006:174) identifiserte en aristotelisk strømning i aksjonsforskningen 
ved AFI med referanse til undertegnedes avhandling, skrevet først fra 1985 til 
1990, revidert og forsvart i 1993, deretter revidert igjen til utgivelse på 
Universitetsforlaget i 1997. Mitt engasjement med Aristoteles" tekster springer 
imidlertid ikke ut av en pre-disponerthet for antikk filosofi. At jeg skulle havne 
hos Aristoteles, var usannsynlig. Utgangspunktet for 40 år siden var en form for 
teoretisk praksis-orientering med bakgrunn i erfaringer fra forsøksgymnasets 
(FGBs) direkte skoledemokrati tidlig på 1970-tallet, inspirert først av Deweys 
(1938) Erfaring og oppdragelse og dernest av kritisk teori (Hegel, Marx, Lukacs, 
Horkheimer, Adorno, Habermas, Negt). Jeg var skeptisk til muligheten for å 
finne noe relevant i før-moderne filosofi. Samtidig var min intellektuelle mis- 
nøye betydelig med den såkalte empiriske samfunnsforskningens vitenskapelig- 
het. Jeg har endret syn på før-moderne filosofi, men er ellers enig med meg selv. 
Jeg henter i dag mye fra Aristoteles, men oppfatter ikke meg selv som «aris- 
toteliker», hvis det betyr at man tar ukritisk, fortolkende eller «deduktivt» 


2 «AFI-forskning» brukes om aksjonsforskningen selv om dette aldri var AFIs eneste forskningsform. 

utgangspunkt i begreper og konklusjoner fra aristotelisk filosofi. Det som i dag 
måtte være relevant av aristotelisk tankegods, er dessuten verken «alternativt», 
«anti-vitenskapelig» eller «anti-moderne». Aristoteles er sentral i vår vestlige 
«kulturarv». Men dette er ikke viktigst i artikkelens diskusjoner. De aristote- 
liske tekstene - sammen med Platons dialoger og Sokrates' virksomhet — repre- 
senterer en dialogisk-dialektisk teori- og metodekritikk som fortsatt må tas på 
alvor. Den utgjør utgangspunktet for den europeiske filosofi- og vitenskapstra- 
disjonen, med potensielt store konsekvenser for hvordan samfunnsforskning 
bør bedrives, og for forståelsen av hvordan samfunnskunnskap og samfunns- 
forståelse utvikles. Aristoteles kan imidlertid ikke tas alvorlig bare ved en sat- 
sing på «praktisk kunnskap» snarere enn «teoretisk» slik enkelte av dagens 
«neo-aristotelikere» forestiller seg. 

Det dreier seg heller ikke om et forsvar for aksjonsforskning eller mester- 
lære som noe «annet enn» eller et «alternativ til» mainstream-tenkning. 
Aristotelismen, aksjonsforskningen og mesterlæren - tre beslektede tilnær- 
minger — representerer ikke «noe annet». Alle dreier seg om kjerneinnholdet i 
både tradisjon, modernitet, vitenskapelighet, pedagogikk-læring og rasjonali- 
tet. De begrunnes best som underforståtte og underkommuniserte, men prak- 
tisk uomgjengelige aspekter ved hovedstrømmen av filosofi og forskning. De 
er ikke inn-reflektert i forskningshovedstrømmenes selvbilde og utgjør 
mangler i hovedstrommens selvforståelse. T.o.m. den kvalitative samfunns- 
forskningen har en selvoppfatning preget av naturvitenskapenes modus ope- 
randi siden 1600-tallet, hvor filosofi, aksjonsforskning og mesterlære, ja til og 
med studieobjektene (mennesker og samfunn), er «utstøtt» som noe annet og 
andre enn forskerne, som forblir avholdende metodologiske tilskuere i «elfen- 
benstårn». «Knower» and «known» er forsøkt holdt utvendig fra hverandre. 
Det er imidlertid ingen løsning å akseptere utstøtingen som «alternativ». Ved 
å vise hvordan filosofi, aksjonsforskning og mesterlære utgjør fortrengte sider 
ved forskningshovedstrømmene, fremkommer de som og gjennom immanent 
kritikk (Janich et al., 1974). De fleste begrunnelser for aksjonsforskning og 
yrkespedagogikk tar likevel utgangspunkt i at de representerer noe annet enn 
- og dermed «alternativer» til - konvensjonelle metoder og tilnærminger. De 
bekrefter utstøtingen. Min tilnærming har lenge vært at selv om de virker 
«utstøtt» på overflaten, er den kunnskapsutvikling «alternativene» er på sporet 
av, langt mer grunnleggende (Eikeland, 1985). Den gjør seg gjeldende innenfor 
konvensjonelle tilnærminger. Påvisningen utgjør deres sterkeste begrunnelse. 

Det dreier seg derfor om å hente innsikt til en frontdiskusjon om samfunns- 
kunnskapens organisering, kunnskapsformer, forskningsmetodologi og vali- 
dering, med konsekvenser for hvordan samfunnsforskning bør 
institusjonaliseres, og samtidig om diskusjonens begreps-, metode- og teori- 
historiske forankring (Eikeland 2006a, 2008a, 2008b, 2012b). 

Aristoteles er imidlertid ikke det eneste utgangspunktet for AFI-forskningen. 
Andre filosofer har fått større plass i legitimeringsforsøkene. Sammen har 
Gustavsen og Pålshaugen hovedsakelig referert til J. Habermas og L. 
Wittgenstein. Pålshaugen alene har basert seg mye på J. Derrida. Deres erklærte 
horisont er en form for konstruktivisme (Gustavsen & Pålshaugen, 2015). 
Blichfeldts posisjon har vært antipositivistisk, men med utydelige filosofiske 
referanser. Blichfeldt er kanskje likevel den ved AFI som har forholdt seg mest 
til en av aksjonsforskningens sentrale inspiratorer i USA på 1940-tallet, nemlig 
Dewey (Corey, 1953). I dag bedriver Svare (2010) aksjonsforskning med 
utgangspunkt i en internasjonal «ny-sokratisk» bevegelse av filosofiske 
«praktikere». 

Selv om aristoteliske begrunnelsesstrategier på AFI har vært oversett, 
søker stadig flere innenfor internasjonal aksjonsforskning, profesjonsfors- 
kning og organisasjons- og ledelsesforskning løsninger i begrepet «phrönésis». 
Denne «neo-aristotelismen» har også representanter i norsk aksjonsfors- 
kning utenfor AFI (se nedenfor). Til tross for neglisjeringen av «AFI- 
aristotelismen», er det rimelig å snakke om aristoteliske innflytelser og 
forståelseshorisonter for aksjonsforskningsbegrunnelsene på AFI, mer prin- 
sipielt og i en bredere kontekst. Med bakgrunn i en aristotelisk virkningshis- 
torie gjennom dialektisk filosofi (Hegel, Marx), kritisk teori, fenomenologi 
og hermeneutikk (Heidegger, Gadamer), presenterer artikkelen noen 
aksjonsforskningsrelevante, aristoteliske teoretiske og metodologiske begre- 
per og begrunnelsessammenhenger. 


Hva er aristotelisk? 


Det er uklart hva «aristotelisk» betyr. Vestens filosofi- og vitenskapstradi- 
sjon er imidlertid i grunnen aristotelisk. Siden ingen innenfor en europeisk 
tradisjon kan undra seg den aristoteliske virkningshistorien, trengs en kort 
avklaring. Til tross for den naturvitenskapelige revolusjons selvforståtte 
«anti-aristotelisme» i det 17. århundret, og selv om dens matematiske 


137 


KAPITTEL 6 


innretning og erklærte epistemologi var mer «platonsk» i sin selvforståelse’, 
var grunnstrukturen aristotelisk hos Galilei, med vekt på Aristoteles? Andre 
Analytikk om deduktiv «vitenskapslære» (epistémé) og syllogismelæren i 
Første Analytikk. Aristoteles kunnskapsteori eller gnoseologi utgjør imidler- 
tid mer enn vitenskapslæren eller epistemologien (Eikeland, 2008b). Corpus 
Aristotelicum inneholder tekster innenfor mange disipliner. Derfor kan man 
være «aristoteliker» med vekt på forskjellige verk. 1600-tallets naturviten- 
skapelige revolusjon var et teoretisk oppgjør med Aristoteles” Fysikk og 
bevegelseslære, metodologisk med hans manglende vektlegging av eksperi- 
ment og med deler av hans tenkning som ble oppfattet som «uvitenskape- 
lige» som retorikk, poetikk, dialektikk og til dels hans etikk og politikk, men 
ikke med hans vitenskapelige eller epistemiske «form-lære» slik den ble tol- 
ket av samtidens italienske aristotelikere som også var Galileis læremestre 
(Wallace, 1986, 1991). 

Det 20. århundret innebar imidlertid en annerledes Aristoteles- 
renessanse med utgangspunkt hos Heidegger (Gutschker, 2002). Her ble 
Aristoteles" praktiske filosofi fremhevet med vekt på etikkens begrep om 
phrönésis. Hele hans presumptivt deduktive teoretiske filosofi ble tilside- 
satt som mistilpasset samfunnsforskning, humaniora og profesjons- 
kompetanse. Phrönésis hevdes å utgjøre et kunnskapsalternativ adskilt fra 
epistémé og tékhné. Heideggers elev H.G. Gadamer var klart aristotelisk. 
Andre elever, som H. Arendt og L. Strauss, var likeledes sterkt Aristoteles- 
inspirert. A. MacIntyre er åpenbart aristotelisk uten å være Heidegger-elev. 
P. Bourdieus (1980) begrep om habitus (héxis) springer ut av en aristotelisk 
middelaldertradisjon. Habitus er grunnlaget for tradisjonens tenkning om 
«dyd» (areté) eller etisk-politisk dyktighet. I det 18. og 19. århundret var 
Kant, Hegel og Marx sterkt aristotelisk påvirket (Sgarbi, 2016; Ferrarin, 
2001; McCarthy, 1992), uten at forskjellen mellom teknikk og naturviten- 
skap på den ene siden og samfunnsvitenskap og humaniora på den andre 
var blitt tydelig hos disse. Frankfurterskolens «kritiske teori» oppfattet seg 
neppe som aristotelisk, men var det gjennom sin hegelianisme og mar- 
xisme og gjennom kritikken av modellhegemoniet til naturvitenskap og 
teknikk. Hacker (2007) karakteriserer nå den wittgensteinianske innflytel- 
sen i det 20. århundret som del av århundrets aristoteliske vending. 


3 — I Theaitetos, 201C-202C og 210A-B. Epistémé = begrunnet sann oppfatning. 

Shotter (2011), grunnleggende Wittgenstein-inspirert, har ogsa omfavnet 
phrönésis. Aristotelisme fortsetter å gjøre seg gjeldende i mange sentrale 
sammenhenger. 

Både det modernistiske opprør mot aristotelisk skolastikk og det 20. århun- 
drets positivismekritiske opprør mot naturvitenskapenes paradigmatiske 
dominans var støpt i aristoteliske former. Den moderne vitenskapsforståelsens 
imperialistiske og enhetsvitenskapelige forsøk på å modellere alle kunnskaps- 
områder som fysikk og astronomi er imidlertid u-aristotelisk. Opposisjonen 
mot å la samfunnsvitenskap og humaniora isomorft etterape moderne natur- 
vitenskap og teknikk har derfor også kunnet være aristotelisk ved å vektlegge 
andre deler av Corpus Aristotelicum. Den aristoteliske gnoseologi samt en tyde- 
liggjøring av Aristoteles som dialektiker er nøkler til å forstå hvordan dette er 
mulig uten å betrakte delene av Aristoteles filosofi som selvmotsigende 
(Eikeland, 1997, 2008b). 


Aristoteles-tolkning 


Oppfatningen av Aristoteles som enten deduktiv vitenskapstenker eller reto- 
risk-praktisk etikk- og politikk-tenker er i endring, ikke minst pga. erkjennel- 
sen av dialektikkens sentrale rolle. Aristoteles' tekster legger selv til rette for en 
immanent kritisk lesning. Denne viser at det mange holder mot Aristoteles 
som «misogyni», anti-demokratisk «aristokrati» og «slaveideologi» i tekstene, 
samt en historisk betinget «lokalisme» bundet til antikkens bystater, er i uover- 
ensstemmelse med tekstenes grunnleggende dialogiske karakter (Eikeland, 
2008b). Slike «doxiske» elementer har åpenbart vært del av den aristoteliske 
virkningshistorien, noe som skyldes en ukritisk lesning og import til nye sam- 
funnsmessige sammenhenger vel så mye som tekstene selv. De aristoteliske 
tekstene kan imidlertid «frigjøres» fra deres virkningshistorie ved å bruke de 
indre spenningene mot hverandre. 

Mitt eget tolkningsarbeid (1997, 1998, 2008, 2016) har tydd til enkelte 
terminologiske «rekonstruksjoner» for å tydeliggjøre poengene. Det gjelder 
begrepet «dialogikk» for å skjelne det fra «dialog», «dialogisme» og «dialek- 
tikk» hvor nødvendig, skillene mellom «praxis», «praxis,» og andre kunn- 
skapsformer samt mellom «theörésis» og «theöria» som to vesensforskjellige 
teoribegreper (tabell 6.2), beslektet med Horkheimers (1937) skille mellom 
tradisjonell og kritisk teori. Begrepene er aristoteliske fordi de oppklarer 

uklarheter hos Aristoteles «innenfra», selv nar han ikke anvender dem ekspli- 
sitt selv (Eikeland 1997, 2008b). 


Hva er aksjonsforskning? 


«Aksjonsforskning» er også flertydig. AFI-forskningen har gjennomgått 
«faser» av forskjellig karakter (Eikeland, 2006a, 2012a). Første fase (1965- 
1975) besto i forskerutformede forsøk i industribedrifter beskrevet som 
«anvendt samfunnsforskning» og «felteksperimenter». Samarbeidsavtaler om 
utviklingsprosjekter mellom forskningstilsatte, sentrale og lokale arbeidsgi- 
vere (NAF / NHO) og arbeidstakere (LO) var sentrale. Forskningen sprang ut 
av en politisk omforent målsetting om å utforske mulighetene for større auto- 
nomi og alternativer til «scientific management» gjennom direkte «bedriftsde- 
mokrati», bedre arbeidsmiljø og utprøving av semi-autonome arbeidsgrupper 
som arbeidsorganisatorisk alternativ til taylorismens tidsstudier, tanke- og 
utførelseshierarki og samlebåndsprinsipp. Betegnelsen «aksjonsforskning» 
kom i omløp på 1970-tallet (Gustavsen, 1976). I en vurdering i 1989 (Mathisen, 
1989) ble arbeidsformen kalt «problemløsningsfellesskap» mellom forskning 
og arbeidsliv og lansert som modell for instituttsektoren. Røttene var hele 
veien klare til Kurt Lewin gjennom Einar Thorsruds personlige kontakter til 
Tavistock-instituttet i London fra omkring 1960. På 1970-tallet sto ellers utvik- 
lingen av arbeidsmiljøloven fra 1977 sentralt, en lov som sikrer autonomi og 
læring i arbeidet (Gustavsen, 1983). I dette tiåret kom også samarbeid med 
utdanningsinstitusjonene på dagsordenen (Blichfeldt et al., 1979). 

Gjennom 70-årene beveget man seg samtidig gradvis bort fra prosjekter basert 
på utprøving av selvstyrte grupper som «gitt» arbeidsorganisatorisk løsning, for- 
håndsutformet av forskerne, hvor medvirkningen hadde plass i det arbeidsorga- 
nisatoriske «resultatet» som «eksperiment», men ikke i design av eksperimentet. 

Utviklingen gikki retning av bredere medvirkning fra representanter for ansatte 
i deltakende virksomheter i utforming og utvikling gjennom selve prosjektarbei- 
det, dvs. i søking etter og «design» av nye arbeidsorganisatoriske løsninger, dvs. i 
prosessen eller veien frem til resultatet eller «modellene» som skulle utprøves. 
Dette fikk betegnelsen «partisipativ design» (tabell 6.1). I løpet av 70-årene 
begynte noen å utprøve søkekonferanser, innlånt fra Australia, som en måte å 
mobilisere en enda bredere medvirkning på i utforming av nye og mer autonome 
arbeidsorganisatoriske løsninger (Engelstad & Haugen, 1979; Haugen, 1984). 

Tabell 6.1 


Tabell 1 Lite Bred medvirkning i 
medvirkning i | prosess 
prosess 


1) f.eks. 2) f.eks. demokratisk 

Scientific valgt midlertidig 

Management | militær organisering 
som i antikke 
ordninger som 
«strateg» eller 
imperator. 


3 4) Partisipativ design 

Utgangspunkt | og re-design 

for AFI- prosjekter (fortsatt 

forskning pa midlertidige). 

1960-tallet Overgang til 
permanent 
utviklingsorganisering 


Ideelt sett skulle alle involverte og berørte (stakeholders) være med i kartleg- 
gings-, analyse-, søke- og utformingsarbeidet, basert på egne arbeidserfaringer 
med hvor skoen trykket, hva som trengtes og at man var henvist til hverandre 
i løsningen. Under betegnelser som kartleggings-, bedrifts- eller startkonfe- 
ranser inngikk arbeidsformen i Hovedavtalens tilleggsavtale 1 om partsbasert 
bedriftsutvikling, fremforhandlet av LO og NAF-NHO i 1982 (Gustavsen og 
Engelstad, 1986). Fra 1985 til 1988 ble tenkningen omkring konferanse- 
formene samt bredest mulig medvirkning i utrednings- og utformingsarbeidet 
videreutviklet, basert på begreper om «dialog» og praktisk «arbeidserfaring», 
noe som tidlig i 1988 munnet ut i en omdøping av alle til «dialogkonferanser». 
Selv om enkelte på AFI aldri aksepterte noe vendepunkt, snakker mange om 
en «kommunikativ vending» gjennom disse årene. 

Hovedfokuset forskjøv seg altså fra intervensjonistisk endring av arbeidsor- 
ganisasjonen, via stadig bredere prosessmedvirkning gjennom «partisipativ 
design» og dialogkonferanser som midlertidige prosjektvirkemidler, til forsøk 
på integrering og «institusjonalisering» av konferansenes arbeidsform - dialog 
- i bedriftenes hverdag gjennom organisering av ledig tid i permanente frirom 
eller «dialogiske fora» og en individuell og kollektiv «meta-kompetanse» i 
endrings-, utviklings- og læringsarbeid. Arbeidsorganisering av primæropp- 
gaver var fortsatt i fokus i de midlertidige prosjektvirkemidlene og i den etter 

hvert permanente utviklingsorganisasjonen. Det var imidlertid ikke lenger 
snakk om «direkte» innføring - om enn «eksperimentelt» — av én forhåndsde- 
finert men medvirkningsbasert arbeidsorganisatorisk løsning i form av semi- 
autonome grupper, men om oppbygging av en «utviklingsorganisasjon». 

Utviklingen kulminerte rundt årsskiftet 1987—1988 i etableringen av den 
begrepslig-organisatoriske distinksjonen mellom «arbeidsorganisering» og 
«utviklingsorganisering». Distinksjonen innebar en tydeliggjøring av et prak- 
tisk-logisk, organisatorisk nivåskille mellom organisasjonens primære, sub- 
stansielle arbeids- eller produksjonsoppgaver (av sko, biler, helse, utdanning 
etc.) på den ene siden og utviklings-, forbedrings- og læringsoppgaver som 
«meta-oppgaver» på den andre. Distinksjonen ble videreutviklet metaforisk på 
1990-tallet som et skille og veksling mellom å operere arbeidsorganisert og 
rollebasert «på scenen» og utviklingsorganisert ved å tre ut av rollene «bak 
scenen», som i teateret (Eikeland & Berg, 1997; Eikeland, 20124). 

I denne «kommunikative vendingen» ble filosofer som Wittgenstein og 
Habermas spilt inn. Samtidig ble nå den direkte Aristoteles-inspirerte 
påvirkningen påvisbar både i prosjektarbeidet og gjennom det samtidige 
arbeidet undertegnede gjorde fra 1984 med førsteutgaven av Eikeland 
(1997). Dessuten er de angjeldende distinksjonene eksempler på hvordan 
historiske grunnbegreper gjør seg gjeldende i det teoretiske arbeidet 
(Eikeland, 2008a, 2008b). 


Aksjonsforskningsvarianter 


AFI-forskningens «standardmodell» var annerledes enn andre internasjonale 
modeller (Eikeland 2006a, 2012b). Eikeland (2012a) skiller mellom flere for- 
mer. AFIs variant utviklet seg fra et utgangspunkt i 1) og 2) blant de følgende, 
i retning av 3). 

Mange oppfatter aksjonsforskning som 1) en Max Weber inspirert anvendt 
forskning som bruker konvensjonelle samfunnsvitenskapelige metoder (vari- 
anter av observasjon, utspørring, eksperiment, kvantitativ og kvalitativ data- 
behandling) for praktiske formål. Det weberske ligger i skillet mellom 
«subjektive» verdier, formål og valg av forskningsspørsmål og «objektive», ver- 
dinøytrale forskningsmetoder og resultater (Spjelkavik, 1995; Brox, 1990). 
Konvensjonell samfunnsforskning utforsket problemstillinger på etablerte 
maktinteressers premisser. Aksjonsforskningen stilte seg til rådighet som 

motekspertise for «underprivilegerte», «svake» grupper og deres utfordringer 
og forskningssporsmal. Verken denne eller de folgende tre formene (2, 3, 4) er 
metodekritiske. De utfordrer heller ikke arbeidsdelingen mellom forsker og 
utforsket. Forskningsmetodene anses som nøytrale teknikker som kan anven- 
des for forskjellige formål og tjene forskjellige verdier og interesser. 

Andre oppfatter aksjonsforskning som 2) intervensjonsforskning. Forskerne 
går åpent inn for å stimulere til eller prøve ut «forskningsbaserte» og forhånds- 
definerte endringer i andres aktiviteter. Felteksperimenter med «kvasi-ekspe- 
rimentell» design er av denne typen (Cook & Campbell, 1979). Første fase av 
AFI-forskningen må også plasseres her. Det er imidlertid uklart hvordan dette 
skiller seg fra såkalt «social engineering» med et teknisk-instrumentelt og der- 
med manipulerende tilsnitt”. 

En tredje form for aksjonsforskning kalles 3) «collaborative research», «sam- 
skapt læring» (Klev og Levin, 2009) eller «interaktiv forskning» (Svensson et 
al., 2002), hvor forskere og praktikere samarbeider om utvikling gjennom dia- 
log, men innen en avtalt arbeidsdeling seg imellom om forsknings- og utvi- 
klingsoppgaver. Forskerne representerer en delekspertise i et tverrprofesjonelt 
team, hver profesjon eller praktikergruppe med sine spesialområder. AFI- 
forskningen har ligget nært, men med en mindre klar arbeidsdeling. 

Nok en variant omtales som 4) «profesjonsforskning» eller «praktikerfors- 
kning», hvor profesjons- eller organisasjonspraktikere, eller overhodet antro- 
pologiens «innfødte», utfører forskningsoppgaver som ledd i utvikling og 
forbedring av egen praksis. AFIs utvikling av «partisipativ» design og bruk av 
dialogkonferanser overlot gradvis oppgaver til praktikere som innenfor et tid- 
ligere arbeidsdelt forskningsdesign ville hørt til forskernes oppgaver. Denne 
typen utviklingsarbeid utgjør en form for aksjonslæring. I AFI-modellen har 
det ikke blitt definert som forskning. I andre sammenhenger består praktiker- 
forskning i at praktikerne selv anvender konvensjonelle forskningsmetoder. 
Begrepet «praktikerforskning» trenger derfor en analytisk presisering og 
sortering. 

Først den femte formen, 5) praxis-forskning (tabell 6.2), er egentlig metode- 
kritisk, overskrider den konvensjonelle forskningsmetodologiens repertoar og 
utfordrer arbeidsdelingen mellom forsker og utforsket. Uten å avvise nytten av 
konvensjonelle metoder, bygger formen på kunnskapernes egne akkumulerte, 


4  Itabell6.2: poiesis eller khrésis (tekhné), mer enn praxis. 

praktiske erfaringer gjennom en dialogisk-refleksiv og analytisk artikulasjon 
samt refleksiv «reifisering» av praksisformer som begrepsutvikling og grunn- 
lag for teoriutvikling (f.eks. Marshall, 2016). Paradoksalt nok er den konven- 
sjonelle samfunnsforskningsmetodologien som disiplin, og metodelærens 
egne metoder, blant de beste eksemplene på slik praxis-forskning, noe som 
illustrerer umuligheten for hovedstrømmen av samfunnsforskning av å 
«utstøte» aksjonsforskning og mesterlære som «noe annet» utenfor seg selv. 
Aksjonsforskning, mesterlære og aristotelisme befinner seg innenfor konven- 
sjonell forskning som dennes egen metodologi og profesjonskompetanse. Jeg 
har i flere sammenhenger argumentert for hvordan praxis-forskning må 
utgjøre kjernen i aksjonsforskning, med metodelærens metoder som modell 
for andre profesjoners kunnskaps- og kompetanseutvikling (f.eks. Eikeland, 
2013). 

Aristoteliske begreper som praxis, phrönésis og habitus eller hexis er i ferd 
med å re-etablere seg internasjonalt i diskusjoner om aksjons-, organisasjons- 
og profesjonsforskning®. Også skandinaviske miljøer har lansert praxis og 
phrönésis i bøker om pedagogisk og organisatorisk aksjonsforskning (Kemmis 
& Smith, 2007; Rönnerman et al., 2008). Mange er imidlertid unyanserte og 
mangelfulle ved at de viderefører Heideggers forsøk på å sette opp phrönésis 
som selvstendig alternativ til epistémé og tékhné. Nodvendigheten av et teore- 
tisk grunnlag blir til dels avvist, samtidig som muligheten for en genuint dia- 
logisk teoriutviklingsmetode med støtte hos Aristoteles ikke er innreflektert. 
En bestemt og nødvendig form for teori (theöria) (tabell 6.2) kastes dermed ut 
med badevannet. 


Aristotelisk aksjonsforskning 


Aristoteles tenkemåte er ikke bare relevant for aksjonsforskning (Eikeland, 
2008b:34-35). Sterkere, men anakronistisk, kan det hevdes at Aristoteles verk 
hovedsakelig er et resultat av og et eksempel på aksjonsforskning. Aristoteles' 
filosofi er i sin helhet lærings- og utviklings- eller dannelsesorientert. Målet for 
hans praktiske filosofi er eksplisitt å utvikle enkeltindivider og sosiale felles- 
skap ved å dyrke og utvikle etisk-politisk dyktighet (dyd, areté) i dem begge, 


5 Jonsen & Toulmin, 1988; Schwandt, 2002; Shotter & Tsoukas, 2014a, 2014b; Flyvbjerg, 
2001; Nonaka et al., 2014; Kemmis, 2012; Carr, 2006; Antonacopoulou, 2010; Kinsella & 
Pitman, 2012; Gibbs, 2013. 

men ogsa alle andre, mer tekniske former for kyndighet. Den Eudemiske 
Etikken (1215a9. EN1094a1-18) hevder at malet for alle undersokelser, prak- 
tiske og teoretiske, er å klargjøre hvordan man kan leve godt. Politikkens bok 
IV (1288b10-1289a25) lister opp krav og mål aksjonsforskere kan kjenne seg 
igjen i, i form av hva man må kunne for å bistå forskjellige forfatnings- eller 
organisasjonsformer i å etablere og bevare seg selv, samt i å utvikle seg og for- 
andre seg, og dessuten hvilke former som passer for forskjellige forutsetninger, 
omstendigheter og anledninger. Klosko (1986:14) og Bodéüs (1993) påpeker 
at Platons og Aristoteles’ filosofiskoler var treningsleirer for medborgerlig 
medvirkning mer enn livsfjerne spekulasjonsrom og observatorier. 

Selv Aristoteles teoretiske filosofi bygger på praktisk ervervet erfaring og 
kompetanse (empeiria) hos handlende, reflekterende og utforskende individer 
- «kunnskapere» - mer enn pa moderne «data» eller «empiri». Aristoteles var 
en pioner når det gjelder datainnsamlende «empirisk forskning» innen natur- 
og samfunnsvitenskap. Tenkningen er likevel en praktiker- eller praxis-tenk- 
ning, dvs. metodisk tenkning basert på utøverkompetanse. Moderne 
samfunnsforskning har skydd «medvirkning» og vegret seg mot «to go native». 
For Aristoteles var det umulig å være vitenskapelig eller «epistemisk» uten å 
opparbeide seg praktisk erfaring gjennom øvelse, nærkontakt og medvirkning, 
til syvende og sist uten faktisk å være «innfødt», dvs. grundig innøvet og inn- 
viet i den praksis som studeres. 

I det følgende lister jeg opp noen sentrale begreper og tilnærmingsmåter i 
AFI-forskningen som kan tilknyttes tilsvarende aristoteliske®. Det gjelder 
«direkte medvirkning» og «brukermedvirkning», «autonomi», «praktisk erfa- 
ring» og «praksis» som grunnlag for tenkning, «oppgaveorientering», en 
«dialogisk» tilnærming til læring, forskning og kunnskapsutvikling, «frirom» 
som refleksjonsrom, samt betydningen av læringsspiraler gjennom fortlø- 
pende veksling mellom handling og refleksjon. På alle områdene er sammen- 
fall og slektskap betydelig. I forlengelsen er aksjonsforskning analysert som 
praxis-forskning ved hjelp av distinksjoner mellom relasjonelle kunnskaps- 
begreper og begreper som «organisasjonslæring som kollektiv erfaringslæ- 
ring», «immanent kritikk», «historiske grunnbegreper», «grammatikk» som 
paradigme for den mest grunnleggende teoriforståelsen (theöria) og andre 
(Eikeland, 2008b). 


6 Diskusjon og referanser henvises til Eikeland, 1997, 1998, 2008a og 2008b, 2016. 

Gnoseologi 

Diskusjonen krever imidlertid et overblikk over Aristoteles’ gnoseologi som 
mer enn hans vitenskapsteori eller epistemologi. Gnösis er fellesbetegnelse på 
forskjellige kunnskaps- og kjennskapsformer. Gnoseologien er flerdimensjonal, 
ikke-reduksjonistisk og relasjonell. Mange validitetsutfordringer i moderne 
vitenskapsfilosofi og samfunnsforskningsmetodologi er knyttet til spesifikt 
moderne begreper om teori, metode og erfaring som data. Disse kan imidlertid 
overskrides og omformes. 

Hvordan utnyttes og legitimeres praktisk erfaring, dvs. erfaring som «inn- 
født» i et praksisfelt som grunnlag for forskning og vitenskapelig innsikt? 
Svaret krever en nyansert kunnskaps- og vitenskapsforståelse. Spørsmålet 
om taus kunnskap - innøving, artikulering og eksplisering - er viktig 
(Polanyi, 1966), mesterlærens forhold mellom nybegynner og ekspert likeså 
(Dreyfus & Dreyfus, 1986; Lave & Wenger, 1991), begge sentrale i aktuelle 
diskusjoner. Kunnskapsformer kan dessuten defineres relasjonelt gjennom 
forskjellige forhold mellom knower and known. Slike former var sentrale i 
Habermas’ (1973) diskusjon av «erkjennelsesinteresser». Hans inndelinger 
stammer imidlertid fra Aristoteles via Arendt (1958)”. Her danner de opp- 
rinnelige aristoteliske kunnskaps- og kjennskapsformene utgangspunkt for 
gnoseologien i tabell 6.2. 


Gnoseologitabellen 

I gnoseologien er det alltid noen som vet eller kan (knower), og noe(n) disse 
vet eller kan noe om (known). Disse forholder seg til hverandre på måter som 
definerer forskjellige kjennskaps-, kunnskaps- eller kompetanseformer; rela- 
sjoner som også er påkrevet for å tilegne seg formene og sette dem i spill. 
Formene skjelnes også ved forskjellige forhold mellom mål og midler, og ved 
varierende lokalisering av prinsippene for endring i objektet. Epistémé og 
teori er formmessig todelt (tabellens 1 og 7) og sidestilt andre kjennskaps- og 
kunnskapstyper. Samtidig oppløses et unyansert begrep om «praksis» i for- 
skjellige former (tabellens 2-6). Både den modernistiske forestilling om 
enhetsvitenskap og den post-modernistiske om et mangfold av like gyldige og 


7 Habermas (1971:10; 1971:84) 

Tabell 6.2 Aristotelisk gnoseologi: kjennskaps- eller kunnskapsformer. Tabellens kategorier pretenderer 


verken fullstendig dekning eller gjensidig utelukkelse. Tabellen er forklart mer utførlig med kildehenvisnin- 
ger i Eikeland (1997, 2008b). 


1) Theörésis = Deduksjon, demonstrasjon, didaktikk Tilskueri: observasjon / 
epistémé, (belzering) forklaring av ytre fenomener 


2) Pathos F Passiv pavirkethet / 
reseptivitet for ytre 
fenomener / gjenstander / 
hendelser 

Empeiria (innøvethet, 3) Khrésis Tékhné (teknikk, kalkulasjon) Bruk av instrumenter / 
praktisk tilegnet verktøy 


erfaring) 4) Poresis Tingmaking, formgivning, 
skaping, manipulering av 
gjenstand som materiale 
5) Praxis, Phrönésis (overveielse, deliberasjon, Utøvelse: virtuositet, praktisk 
praktisk klokskap) tenkning 
Relatert til indre, i t 6) Praxis, KN le ee oe Hes 
objekt som saklig eien (i e O! ós) ra novise til ekspert, Innavel Ise av dy! tighet og 
standard (pragma fra taus til artikulert kunnskap innsikt (theöria) 
7) Theöria = epistémé, Kritisk dialog, deduksjon, deliberasjon Innsikt, forståelse 


sidestilte aspekter og perspektiver var fremmede for Aristoteles. Men gnoseo- 
logien muliggjør en re-integrering av tradisjonelle, praktiske, tause, emosjo- 
nelle, erfaringsbaserte og intuitive kunnskapsformer, marginalisert som 
utilstrekkelige av modernismen. 


Teoretiske, «vitenskapelige» kunnskapsformer 


Epistémé oversettes ofte med «vitenskap» (science). Tabellen skjelner to teori- 
eller epistémé- begreper. Aristoteles selv er utydelig. Distinksjonen gjør seg 
likevel gjeldende i tekstene (Eikeland, 1997, 2008b). Til tross for forskjeller, 
har begrepene likheter som gjør begge teoretiske eller epistemiske i aristote- 
lisk forstand. Hendelser, handlinger, fenomener, gjenstander og forhold som 
studeres teoretisk, forandrer og utvikler seg av seg selv, ikke fordi en utvendig 
bruker eller manipulator får dem til å handle, bevege eller endre seg. Det 
foregår naturlig, ikke kunstig. En teoretisk holdning respekterer gjenstan- 
dens natur; det den er og har i seg selv av bevegelses-, endrings- og utvi- 
klingsmuligheter. Dette forener tabellens teoriformer og skiller dem fra 
ikke-teoretiske former. Begge teoriformer er opptatt av det allmenne eller 
generelle, ikke det partikulære. Likevel er de grunnleggende forskjellige. 

Modellen for den første — theörésis — er antikkens astronomi*, for den andre 
- theöria - grammatikk. Theörésis kan oversettes med «tilskueri», theöria 
med innsikt. Hos Aristoteles er theörésis avledet og anvendt, theöria primær 
og grunnleggende. Moderne vitenskapsfilosofi og forskningsmetodologi har 
likevel hatt thedrésis som modell, men under andre betegnelser, som hypote- 
tisk-deduktiv metode (HDM), «covering law» -modell o.l. (Hempel, 1966; 
Hacking, 1983). 

Aristoteles bruker imidlertid også betegnelsen epistémé om andre kunn- 
skapsformer som var «for-det-meste» stabile og sikre, om «gjenstander» eller 
fenomener som selv stort sett var stabile eller regelmessige. Nederst i tabellen 
ligger den andre epistémé-formen, theöria. For Aristoteles var epistémé ikke 
bare det moderne mennesker i dag forbinder med «science». Terminologien er 
ikke konsekvent, men boksing, musikk, grammatikk, ortografi, medisin og 
andre ferdighetsfelter kunne også kalles epistémai fordi det foreligger en viss 
stabilitet og regularitet — en viss disiplin — i hva de representerer, hvor bestemte 
former går igjen gjennom forandring og variasjon. Regelmessighetsformen er 
imidlertid tilgjengelig på en annen måte og derfor annerledes enn moderne 
naturlover postulert som «covering laws». Utgangspunktet for «grammatikal- 
ske» teoriformer er beskrivelser og analyser av egen praksis hos utøveren selv, 
ikke «de andres», erkjent ved observasjon på avstand (som med stjernene) og 
gjennom innsamling av enkelt-data. Grammatikkens former uttrykker all- 
menne mønstre som går igjen i enkelthandlinger, basert på og utkrystallisert 
fra innøvet, ervervet praktisk erfaring eller empeiria. Det er ingen ytre avstand 
mellom subjekt og objekt som i astronomien. Som talere er vi interne i forhold 
til grammatikken eller den er intern i forhold til oss; vi har den i oss som fer- 
dighetsformer. Det betyr at «studieobjektene» - vår praksis former - ma 
ekstraheres og tingliggjøres refleksivt - utkrystalliseres og «heves ut av» prak- 
sis-strømmen - for å kunne gripes og begripes. Formene er ikke observerbare 
for ukyndige på avstand, bare gjennom egen praksis. Mens andre av tabellens 
former forholder seg til utvendige objekter, forholder praxis seg til indre, som 
standarder eller perfeksjonerings- «objectives» på engelsk. Kunnskapssubjekt 
og kunnskapsobjekt er sammenfallende. Derfor kan man fortsatt si at prinsip- 
pene for endring og utvikling - de stabile formene og mønstrene - er naturlige 


8 Spenninger i theörésis-begrepet kan ikke forfølges, f.eks. mellom en instrumentell og en 
realistisk teoriforståelse. 

og befinner seg i kunnskapsobjektet, slik Aristoteles teoribegrep krever. De 
befinner seg samtidig i det tendensielt sammenfallende kunnskapssubjektet. 


«Praktiske» former: pathos, khrésis, poiésis, praxis 


I theörésis befinner utviklings-, forandrings- og bevegelsesprinsippene — fel- 
lesformene - seg i objektene (som i himmellegemers selvbevegelse og forand- 
ring), men utenfor det adskilte kunnskapssubjektet. «Kunnskaperen» 
bestemmer ikke bevegelse og forandring. For å gripe og begripe bevegelse, 
endring eller utvikling må derfor kunnskaperen projisere forhåndsforståtte 
forklaringsmodeller og metaforer som analoge gjetninger på objektene for å 
forbinde innsamlede enkeltopplysninger eller «data» og predikere forandring. 
Tabellens ikke-teoretiske mellomformer khrésis (bruk) og poiésis (laging, ska- 
ping) forholder seg som theörésis, til eksterne objekter, men ikke som tilskuere. 
Khrésis og poiésis intervenerer gjennom bruk av verktøy eller manipulering av 
materiale. De får verktøy og materiale til å bevege og forandre seg på kunstig 
eller teknisk vis, styrt av «kunnskaperen». I slike relasjoner befinner derfor 
forandringsprinsippene seg i kunnskapssubjektene, men utenfor objektene. 
Grammatikken danner modell for theöria, men eksemplifiserer også praxis, 
hvor relasjonen mellom utgangspunkt, midler og mål er preget av formal iden- 
titet eller sammenfall. Når man bruker et språk, spiller et instrument eller dan- 
ser, er nybegynnervirksomheten formalt sett lik det man gjør underveis og 
som «fullendt virtuos». Målet - formen - er innebåret i virksomheten som 
dennes perfeksjonering. Virksomheten er autotelisk. I praxis er midlene ikke 
formalt forskjellige, utvendige og begrensede virkemidler for oppnåelse av 
separate og eksterne mål som i khrésis og poiésis, iverksatt mellom et start- og 
et sluttpunkt og deretter tilsidesatt ved måloppnåelse. I praxis finnes ingen 
instrumentelle metoder formalt adskilt fra startpunkt eller sluttresultat. Mål og 
formål er innebåret i øvelsen for å perfeksjonere praxis, som i forsøk på å 
handle etisk «dydig» (f.eks. modig, rimelig eller oppriktig). Man snakker, dan- 
ser og spiller gradvis bedre hele veien. Virksomhetens form er «emergent» eller 
gryende. Den vokser gradvis frem, kommer gradvis til syne som noe for seg 
selv og for oss, gjennom øvelse og tilvenning, som habitus, vane, erfaring, evne, 
ferdighet og til slutt «dyd» - dyktighet eller kyndighet. Gjennom trening 
«kommer vi i form». Praxis er veien fra nybegynner til virtuos og fra innøvet 
evne til utøvelse. Perfeksjoneringsformen kan foregripes tankemessig 

innenfra. Ekstrahering og grep om form eller mønster utgjør begrep i emning. 
Praxis er grunnlaget for artikulert theöria. 

Det finnes ingen praxis overfor ikke-kommuniserende, eksterne gjen- 
stander, levende eller døde, verken som instrumenter eller materiale. 
Kunnskap basert i slike relasjoner — selv hvor mennesker er objekter — trans- 
formeres til thedrésis (tilskueri), khrésis (bruk), poiésis (manipulering) eller 
komplementær påthos (passiv reseptivitet). For Aristoteles var slaveriet en 
bruksrelasjon hvor slavene var bruksgjenstander, mens profesjonell eller 
yrkesmessig kollegialitet og medborgerskap var praxis-relasjoner. 
Grammatikkanaloge teoriformer samordner sider ved vår praksis innenfra, 
som kolleger eller medborgere. Brukere av samme språk — praktikerne — har 
samme relasjon til grammatikken. Nybegynnere og eksperter er på forskjel- 
lige stadier når det gjelder artikulasjon av praxis-former. Vi er i forskjellig 
grad underveis eller innviet. Som utøvere har vi likevel ferdighetens, dydens, 
kunstens eller kompetansens «grammatikk» felles som standarder vi forhol- 
der oss til på den samme «perfeksjoneringsveien». Vi forholder oss som 
likestilte til grammatikken som standard i vårt felles tale- og skriftspråk. 
Praxis regulerer og organiserer m.a.o. relasjoner mellom likestilte. Den 
konstituerer og krever et «vi-fellesskap» med felles standarder for handling 
og kvalitet, og en felles praktisk mestring og forståelse. Alle med samme 
praktiske forhold til fellesstandardene, dvs. som er underveis til å realisere, 
artikulere og forstå dem, utgjør det relevante fellesskap av «vi/oss», mens 
alt og alle utenfor dette fellesskapet — f.eks. klienter, verktøy, materiale, 
utvendige studieobjekter eller tilskuere - behandles i henhold til andre 
standarder. 

Slik organiserer og strukturerer også grammatikalske kunnskapsformer 
overført til andre områder kompetansen til kunnskapsbærerne som en 
slags «metodekompetanse» innenfor bestemte virksomhetsområder eller 
generelt. De er primært en kvalifisering eller dannelse av sine bærere, indi- 
viduelt og kollektivt, og produserer en spesifikk «grammatikalsk» habitus 
gjennom erfaringsdannelse. Kollektivt produserer de kulturer og danner 
gradvis vår «andre natur», stabilisert og regulert vanemessig, formmessig 
tilgjengelig innenfra gjennom øvelse og refleksjon. Praxis er slik definert 
som «insider»- eller praktikerkunnskap delt blant antropologiens «inn- 
fødte» som kunnskapssubjekter, en relasjon mellom kolleger som deler fel- 
les standarder for hvordan en virksomhet skal drives profesjonelt. Slike 

felles relasjoner til praktiske standarder setter ogsa etiske standarder for 
praktisk-politiske fellesskap av likestilte medborgere, slik de gjorde blant 
innfødte menn i antikke pölis-fellesskap. Praxis og theöria deles gjennom 
kritisk kommunikasjon blant likestilte sinn - blant kolleger som mestre og 
lærlinger - innen kulturelle og profesjonelle praksisfellesskap eller i antik- 
kens «republikanske» politiske medborgerfellesskap. Praxis er en innviel- 
ses- eller perfeksjoneringsvei fra nybegynner til virtuos, fra barn til voksen 
eller myndig. 

Den aristoteliske perfeksjonerings- eller øvelsesveien er todelt i praxis, og 
praxis,: 1) innøvelse og utvikling av generell kompetanse og innsikt (theöria) 
og 2) tilpasning av utøvelsen i konkrete handlingssituasjoner. Den første veile- 
des av kritisk dialog for å definere og artikulere saksadekvate begreper og mål, 
den andre av deliberasjon (bouleusis), eller phrönésis i etikk og politikk, for å 
velge riktig og tilpasse en konkret handling til mål og omstendigheter på best 
mulig måte. 

Praxis setter også standard for en mulig samfunns- eller organisasjons- 
vitenskap; en medborger- eller politikkvitenskap basert på reflekterende og 
utforskende praktikerfellesskap — praxis-forskning - hvor kunnskapere stude- 
rer og artikulerer praksis og praksisinterne standarder for hvordan disse koor- 
dinerer egen virksomhet kollegialt. Bredden av fortolkende, kvalitativ 
samfunnsforskning har imidlertid forblitt innenfor modifiserte theörésis-ram- 
mer, selv uten å formalisere teorier som naturvitenskapen og selv med utvidel- 
sen av repertoaret av datainnsamlingsteknikker til å inkludere forskjellige 
utspørringsformer, noe som har generert mange vanskelig kontrollerbare 
«reaktivitets-utfordringer» (Eikeland, 1985, 1995, 2007). Det er fortsatt «de 
andres» praksis som studeres, ikke forsker-kunnskapernes qua handlende, 
utforskende, forstående og vitende. De avsondrede forskerne er «kunnska- 
pere», ikke de studerte. For å nærme seg theörésis-betingelser og modellens 
påkrevde distanse mellom kunnskapere og kunnskapsobjekter, har samfunns- 
forskningen påført seg en kunstig separasjon mellom kunnskaperne og deres 
studieobjekter ved en objektiverende utvendiggjøring av de siste. Selv om 
avstanden er vanskelig å opprettholde, krever modellen at forskeren ikke inter- 
venerer eller forstyrrer objektenes «naturlighet», og at ikke-intenderte virk- 
ninger av forskningsaktiviteten som kan fordreie funn, nøytraliseres. Innenfor 
metodologien som disiplin er imidlertid også de konvensjonelle samfunnsfor- 
skerne praxis-forskere. 

AFI-forskningen startet som «feltforsok». Aksjonsforskningen stammer fra 
eksperimentell forskning. Begge disse er kritiske til thedrésis-modellen som 
«upraktisk». Men tabellens to teoriformer blandes ofte på måter som kaster 
barnet ut med badevannet. Eksperimentalismen har utviklet en poiésis- og 
tékhné-basert kunnskap med prediksjon og kontroll som mål. De fleste 
aksjonsforskere vil ikke forveksles med en slik eksperimentalisme, men har 
selv en tendens til teorifiendtlighet. Det samme har den neo-aristoteliske 
fremhevingen av phrönésis adskilt fra andre former. Skjelner man tabellens to 
former for teori analytisk, kan imidlertid teori-kritikken unngå teori-avvisning. 
Theörésis-skepsis er forenlig med teoriutvikling av type to (theöria). Men 
samfunnsforskningens hovedstrøm har forlatt både eksperimentalismen og 
aksjonsforskningen. Ved å begrense seg praktisk og kunnskapsteoretisk til 
dokumentlesing, ikke-intervenerende observasjon og utspørring, har den for- 
blitt innenfor rammene for en avholdende theörésis-forskning. 


Aristotelismen i AFI-forskningen 


Gnoseologiske distinksjoner er viktige for en nyansert og prinsipiell diskusjon. 
I det resterende gjennomgår jeg noen slektskapspunkter mellom aristotelisk 
filosofi og AFI-forskningen. 


Direkte medvirkning og autonomi fremfor indirekte 
styrerepresentasjon 

AFI-forskningen startet på 1960-tallet i tilknytning til diskusjoner om hvor- 
dan et økonomisk demokrati kunne styrkes (Anker-Ording, 1965), med en 
kritisk analyse av indirekte medvirkning for ansatte gjennom styrerepresenta- 
sjon. Slik representasjon engasjerte få på en arena hvor bedriftseier- og ledel- 
sessidens privilegerte strukturplassering, oversikt og mestring ville dominere, 
uten å gjøre mye med hverdagsarbeidsforholdene (Thorsrud og Emery, 1964; 
Bråten, 1973). Direkte medvirkning og større autonomi i planlegging og utfø- 
relse av daglig arbeid ble oppfattet som viktigere. Autonomimålsettingen stik- 
ker imidlertid dypere enn en tilfeldig historisk godkjenning gjennom bestemte 
politiske konstellasjoner. Aristoteles ville neppe, som AFI-forskningen, kalt 
det «direkte demokrati». Likevel er den direkte medvirkningen og autonomi- 
bestrebelsene aristoteliske. 

Autonomi som evne og mulighet til å tenke og handle selvstendig uten direkte 
ytre styring eller pålegg, er overordnet mål for etikk og politikk hos Aristoteles. 
Etikk og politikk dreier seg om å utvikle dyktighet eller dyd hos den enkelte i 
etikken og tilrettelegging av individuelle og kollektive forutsetninger i politik- 
ken. Autonomi er avgjørende for dyktighet både i etikk og politikk og på andre 
områder. Autonome og kompetente egne vurderinger er nødvendige elementer 
i enhver profesjonalitet eller kyndighet. Aristoteles krevde profesjonalitet eller 
dyd også i etikk og politikk. Profesjonalitet krever autonomi, og autonomi krever 
bestemte typer tilrettelegging, analysert som del av politikken. 

Hos Aristoteles sikrer individuell mestring av epistémé en form for frihet og 
autonomi som personer uten ikke kan ha. Man kan ikke være autonom uten 
kompetanse. En uten innsikt, forståelse og oversikt, styrt av ubearbeidede, 
«udannede» følelser, er nødvendigvis vane- og ytrestyrt eller utlevert til krefte- 
nes spill (heteronom). For den som kan bringe en del av virkeligheten eller et 
kompetansefelt «på begrep» og språkliggjøre det, utvides mulighetsspekteret 
for handling, endring og utvikling. Man er mindre heteronomt determinert. 
En med medisinsk kompetanse kan produsere både helse og uhelse ut fra egne 
ønsker og vilje. Derfor er Aristoteles’ etikk og politikk grunnleggende utdan- 
nings-, lærings- og dannelsesorientert, men også frigjøringsorientert. 

Francis Bacons (1620) berømte tese om kunnskap som makt er basert på 
skillet i formene 1-4 i tabell 6.2 mellom kunnskapsobjekt og kunnskapssub- 
jekt. Makten ligger hos kunnskapssubjektet, mens objektene i den ytre natur 
manipuleres og forklares. Av denne grunn er en samfunnsvitenskap modellert 
på samme måte problematisk. Aristoteles etikk og politikk baserer seg ikke på 
dette skillet, men følger tabellens former 5-7. Alle med nødvendige forutset- 
ninger er potensielle medlemmer som skal innvies i et kollegialt eller medbor- 
gerlig praksis-, kompetanse- og kunnskaps-fellesskap. Delt generell kunnskap 
og kompetanse er nødvendig, men ikke tilstrekkelig. Aristoteles krever også 
phronésis eller praktisk klokskap i etikk og politikk - dvs. en konkret vurde- 
ring av hver sak og avgjørelse i kontekst — for å velge riktig og perfeksjonere en 
handling. Slike vurderinger krever selvstendig evne til å velge rett handling til 
rett tid, overfor rette vedkommende, på rett måte, av riktige grunner osv. 

Den franske revolusjonens slagord, «frihet, likhet, brorskap», sammenfaller 
med kravene til et medborgerfellesskap i Aristotele? Nikomakiske Etikk 
(1134a-25-1135a5). Aristoteles hevder riktignok at et politisk fellesskap per 
definisjon består av medborgere som er reelt frie og likeverdige, ikke bare 

formelt eller nominelt. Medborgerskap krever autonomi og frihet «begge 
veier». Medborgere ma sikres reell frihet og autonomi, hvis ikke reduseres de 
til slaver av makthavere og styrere. Samtidig er bare de som har eller har mulig- 
het for 4 oppna reell autonomi og frihet, kvalifisert som medborgere’. 

Det er forbilder fra kollegialiteten i håndverks- og profesjonsfellesskap — 
praxis-fellesskap som fagfellesskap - som styrer Aristoteles tanker om med- 
borgerskap eller politikk. Aristoteles krever aktiv og direkte medvirkning fra 
alle medborgere på tilsvarende måte som lærling- eller mestermedlemskap i et 
yrke eller en profesjon er absurd uten faktisk mestring som middel og mål, dvs. 
aktiv og direkte medvirkning gjennom øvelse, veiledning og kritisk dialog. Slik 
krever også medborgerskap etisk og politisk «dyd» eller dyktighet. Dyktighet 
er umulig uten autonomi, dvs. selvstendig innsikt, vurderingsevne og myndig- 
het. For å oppnå innsikt og forståelse må man erverve seg praktisk deltakerer- 
faring (empeiria) (EN1181a20-24, 1179a19-23, 1094b28-1095a4). For å 
skjelne og vurdere adekvat ma man delta i de relevante aktivitetene og vere 
underveis pa praxis-veien (Pol1340b22-26, b36-40, 1282a5-7). Derfor var 
direkte og aktiv medvirkning en forutsetning for medborgerskap. Representativt 
demokrati var en anomali uten plass i dette tankeuniverset. Det var også med- 
borgerskap for inkompetente, dvs. personer uten etisk eller politisk kompe- 
tanse. For Aristoteles var imidlertid flertallsavgjørelser blant kvalifiserte en 
selvfølge (Poli290a30-34, 1294a12-15). 

I Politikken understreker Aristoteles muligheten for å samle perspektiver gjen- 
nom en form for dialogkonferanse «avant la lettre» som en løsning av politikk- 
teoretiske vanskeligheter. En mønstring av kollektiv kompetanse vil ifølge 
argumentet overgå hva noen enkeltperson kan oppvise når det gjelder kvalitets- 
sikring, uansett dyktighet (1281a39—1282a42, cf. 1281a40—42, cf. Keyt, 2005; Ober, 
2005). Aristoteles foreslår dette for kollegiale fellesskap (Poli281b38-1282a7), 
men også i møter mellom produsenter og brukere (Pol1282a15-23). 


Dialogisk tilnærming 
AFI-forskningens dialogbegrep og dialogens betydning må forstås på 
bakgrunn av følgende: For det første forhandlingstradisjonen mellom 


9 Mange kunnskapsteoretiske og etisk-politiske nyanser kan ikke forfølges. Kvinners og 
såkalte «naturlige slavers» forutsetninger kommer alltid opp. Diskusjonen henvises til 
Eikeland (2008b). 

arbeidslivets parter institusjonalisert gjennom Hovedavtalen mellom LO og 
NAF fra 1935, befestet gjennom tilleggsavtale 1 om bedriftsutvikling fra 1982. 
Dialogens betydning må også forstås på bakgrunn av faseutviklingen i AFI- 
forskningen. Gjennom utviklingen fra forskerutformede eksperimenter i 
Samarbeidsforsøkene via partisipativ design og dialogkonferanser rykket den 
erfaringsbaserte dialogen mellom «stakeholders» i en organisasjon stadig mer 
i sentrum. Den overtok gradvis de spesialiserte og arbeidsdelte forskernes 
oppgaver. Skiftet ble imidlertid ikke tilstrekkelig innreflektert i AFI- 
forskningens selvforståelse. Vendingen innebar mer enn en dialog mellom 
arbeidsdelte forskere og «innfødte» som i aksjonsforskningsmodell 3. 
Arbeidsdelingen rokkes. Habermas’ (1981) og Apels (1973) teorier om «ideell 
kommunikasjon» og «transcendentale kommunikasjonsfellesskap» som 
Habermas (1973:81) selv oppfattet som dialogiske, ble hentet inn av Gustavsen 
i samarbeid med Ragnvald Kalleberg ved UiO. Distinksjonene mellom kritisk, 
innsiktskapende dialog, deliberasjon, retorikk og forhandling ble likevel ikke 
tydeliggjort. Som påpekt i Eikeland (1997:382f.) er distinksjonene utydelige 
også hos Habermas. De har forblitt sammenblandet i AFI-forskningens begrep 
om «demokratisk dialog» (Gustavsen, 1985; Eikeland, 1995). Det radikale 
potensialet i AFI-forskningen er derfor uforløst. 

Utviklingen av «partisipativ design» og dialogkonferanseformen rettet også 
oppmerksomhet mot nødvendigheten av organisert tid og sted til utviklings- 
arbeid. Ledig tid er nødvendig for å reflektere og bearbeide praktisk erfaring 
språklig og intellektuelt gjennom dialog. I den videre nyanseringen og utvik- 
lingen ble innsiktene fra Platon og Aristoteles viktige. Nødvendigheten av 
beskyttede frirom for reflekterende dialog - dialogiske fora — var allerede 
tematisert hos disse. Skholé, ordet som i alle europeiske språk ble til «skole», 
stedet for didaktisk undervisning og læring, betyr opprinnelig avlastet tid, fri 
fra nødvendighetsarbeid. Det var tiden og stedet for kritisk, reflekterende dia- 
log. Denne erkjennelsen var viktig for etableringen av begrepet «utviklingsor- 
ganisasjon» i 1987. 

Platon og Sokrates har fått «opphavsrett» til dialog. Eikeland (1997, 2008b) 
viser at Aristoteles også var dialektiker. Filosofien som virksomhet represente- 
rer hos alle tre en ikke-didaktisk, dialogisk form for utforskning og læring som 
har vært «hjemløs» i ettertiden uten noe tildelt institusjonelt rom, slik didak- 
tikken har hatt i skolevesenet og retorikken i domstolene og folkeforsamlin- 
gene. Der AFI-forskningen stoppet opp teoretisk i begrepet «demokratisk 

dialog» som en uavklart sammenfoyning av norsk forhandlingstradisjon og 
begreper om «ideell kommunikasjon», er den antikke dialogfilosofien mer 
nyansert. Det blir klarere gjennom negativ avgrensing av begrepet. Moderne 
dialogbegreper inkluderer mye som ikke er inkludert i den antikke dialogfilo- 
sofien'". Dialog er ikke: 


1. Retorikk for å vinne tilslutning, overtale eller forføre til handling eller 
beslutning. 

Ordstrid eller debatt (eristikk, polemikk) for å seire eller vinne. 
Deliberasjon (bouileusis) som overveielse, rådslagning eller refleksjon i 
handling (Schön, 1983) for å gjøre gode handlingsvalg og stake ut en vei, 
hvor profesjonelle rammer, mål eller prinsipper er gitt, kalt phrönésis 
innenfor etikk og politikk. 

4. Didaktikk som belæring, undervisning eller instruksjon med glidende 
overganger til mesterlæringstradisjonens «eisagogiske» innføringssamtaler. 

5. Anvendt formal slutningslære (alle pattedyr er dødelige, alle mennesker er 
pattedyr, Sokrates er et menneske, altså er han dødelig). 

6. Vekkelsestale eller protreptisk, diatribisk tale, vanlig blant antikkens 
omvandrende kyniske filosofer. 

7. Forhandlinger som kompromisser eller «bytte» ut fra makt, systemiske 
interesser o.l. (negotiate fra latinens nec-otium og greskens askholia. Begge 
betyr «uten fri tid» = «busyness»). 

8. Trøstesnakk, koseprat o.l. Dialog er ikke bare en snill eller «god samtale» 
med beroligende hensikt og effekt. 

9. Intervju for å kartlegge meninger eller egenskaper hos intervjuede. 


Hva er så filosofiens begrep om dialog, positivt definert? Platon anser indi- 
viduell tenkning som dialogisk. Dialogen er ikke nødvendigvis en samtale. 
Dialog eller dialektikk er snarere en måte å tenke eller samtale kritisk på gjen- 
nom talen og ordenes meningsinnhold. Dialogen er utforskende og utprø- 
vende uten gitte standpunkter, valg, «rett lære» eller bestemte konklusjoner å 
forsvare, med utgangspunkt i praktisk, personlig livserfaring, øvelse og utprø- 
ving. Den er åpen, forsøker å vise frem fenomenologisk, men samtidig kritisk. 
«Kritisk» betyr «skjelnende» på grunnlag av innøvet erfaring eller kompetanse 


10 Listen over hva dialog ikke er, har vært utgangspunkt for mine forelesninger om dialog de 
siste 25 årene. 

(empeiria). En dialog utforsker enkeltpersoners og praksisfellesskaps sprak- 
bruk kritisk. Egne og andres meninger (doxa) settes pa prove (Protagoras, 
348). Dialogen er induktiv og beveger seg fenomenologisk «nedenfra-og-opp» 
fra spontane meninger eller doxa, dvs. fra det som i Aristoteles’ terminologi er 
«først-for-oss» til «det-som-er-sist-for-oss», men «først-ut-fra-sakens-natur”. 

Hos Aristoteles er det dialogiske definert som komplementært forskjellig 
fra det didaktiske og en mer formal argumentasjon. I et formalt deduktivt 
argument må ordenes mening (logiske konstanter og variable) holdes enty- 
dig gjennom premisser og konklusjon. Slik resonnering er derfor ukritisk. 
En dialog resonnerer imidlertid ikke formalistisk (sofistisk) med gitt 
meningsinnhold. Ifølge Aristoteles (Eikeland, 1997: 165ff.) søker man 
sammen etter: 


1. Selvmotsigelser i ting som sies eller hevdes. 

2. Premisser, forutsetninger eller underforstattheter for resonnementer som 
må artikuleres. 

Forskjeller i ords betydninger ut fra bruk. 

Forskjeller i ting som synes like. 

Likheter i ting som synes forskjellige. 

Noes definisjon / avgrensning fra annet. 


MODY eo 


Vesentlige, særegne og tilfeldige egenskaper ved ting. 


Målet er å artikulere, avklare og gi form til personlige og praktisk «møn- 
strede» erfaringer (empeiria) og habitus (héxis) gjennom erfaringsdannelse for 
så å teste disse underveis fra nybegynner til virtuos, fra taus til artikulert kunn- 
skap og fra tilfeldige «meninger» eller doxa til velbegrunnet, saksadekvat inn- 
sikt: epistémé eller theöria. 

Dialog og organisert ledig tid (skholé) - etablering av refleksjonsfellesskap 
-iarbeids- eller praksisfellesskap er avgjørende for å institusjonalisere aksjons- 
forskning, aksjonslæring og utvikling av individuell og kollektiv dyd. Det 
samme er systematiseringen av aksjonsforskningens mest karakteristiske 
trekk, nemlig gjentatte læringsspiraler i veksling mellom arbeidsorganisert 
handling og utviklingsorganisert refleksjon. Læringsspiralene finner man 
ansatser til hos Aristoteles, men tydeligere i de første århundrene f.Kr. og e.Kr. 
hvor ekkoet tas videre i kristendommens «læringsspiral» gjennom fristelse 
(peirasmös), synd (hamartia), anger (metånoia) og tilgivelse (aphesis, apölusis) 
(Eikeland, 1997:467f£.). 

Avslutning 


Artikkelen har presentert et betydelig slektskap mellom Aristoteles og 
aksjonsforskningen. Sentrale begreper i AFI-forskningen har aristoteliske 
motstykker. Det gjelder «direkte medvirkning» og «brukermedvirkning», 
«autonomi», «praktisk erfaring» og «praksis» som grunnlag for kunnskap 
og tenkning, «oppgaveorientering», en «dialogisk» tilnærming til læring, 
forskning og kunnskapsutvikling, «frirom» som refleksjonsrom, samt 
betydningen av forsknings- eller læringsspiraler gjennom fortløpende 
veksling mellom handling og refleksjon. Bare noen er diskutert. Det er 
antydet hvordan aksjonsforskning er videreutviklet til praxis-forskning ved 
hjelp av distinksjoner mellom kunnskapsbegreper og bruk av «gramma- 
tikk» som paradigme for den grunnleggende teoriforståelsen. Den viktigste 
påpekningen i forhold til «neo-aristotelismens» ensidige vekt på «phröné- 
sis», er at betydningen av Aristoteles dialektiske, teoriutviklende filosofi 
blir borte. 

Avslutningsvis gjentar jeg Eikeland og Nicolinis (2011) etterlysning etter 
bidrag i kvadrant 4 i tabell 6.3, hvor kunnskapsformer fra tabell 6.2 er «omsatt» 
til moderne forskningstilnærminger. 

Mange «vender seg mot praksis» i profesjons- og organisasjonsforskningen 
for tiden. Få gjør vendingen til mer enn et skifte av theörésis-teori eller en ven- 
ding til det «nyttige». Til tross for årtier med metodediskusjoner, har verken 
naturvitenskapelig inspirert eller kvalitativ, fortolkende samfunnsforskning 


Tabell 6.3 


Tabell 3 


Forskere eller kunnskaperes Bredt praktisk Bredt teoretisk 
relasjon til teori og praksis som Mål: iverksette handling, forandring og forbedring Mal: vinne innsikt, forståelse og forklaring 
studeres. 


Ovenfra og utenfra 1 Spesialiserte teknikker/ anvendt forskning. 2 "Normal science" (både forklarende og 
Fra en posisjon utenfra | Anvendelse av etablert teori eller konvensjonelle ortolkende tilnærminger) 

angjeldende handling forskningsmetoder for «praktiske» formål (surveys, 
PBL, etc.) theörésis] 


[tékhné] 
Nedenfra og innenfra 3 Overveielser (bouléuseis) for å tilpasse / 4 Immanent kritisk dialog / basert pa 

Fra en posisjon innfelt i | perfeksjonere handling praktisk erfaring (empeiria) for å artikulere 
angjeldende praksis handlingsmønstre, kompetanseformer, dyd- 
[phrönésis / praxis,] dyktighet 


theoria / praxis,] 

tatt inn over seg at «vitenskapelighet» må være helt annerledes — teoretisk, 
metodisk, organisatorisk og institusjonelt — i studier og utforskning av kultur, 
samfunn og menneskeskapte virkeligheter enn i disipliner som fysikk og 
astronomi. I disse er forskerne virkelig «de første og eneste menneskene» som 
gjennom spesialinstrumenter og -metoder i laboratorier og observatorier kon- 
fronteres med mikro- eller makrokosmiske virkeligheter utilgjengelig for 
andre. 

Analoge modeller for menneskefagene dømmer imidlertid forskerne til 
en rolle som «de siste menneskene». Sosialantropologiens «innfødte» har 
alltid allerede vært der med sin kultur, sine institusjoner og praksisformer, 
sitt språk og sine fortolkninger før forskerne ankommer på midlertidige 
besøk. Derfor er det problematiske forholdet mellom «knower and known» 
og mellom «deltakar og tilskodar» (Skjervheim, 1959; Winch, 1958) fortsatt 
akutt til stede, selv i «post-positivistiske» forskningsretninger (Eikeland, 
2006). Frykten for «to go native» er sterk og styrende, metodologisk og insti- 
tusjonelt. Mange validitets- og reliabilitetsproblemer i samfunnsforsknin- 
gen, slik f.eks. Alvesson og Skoldberg (2009) drøfter dem, har imidlertid sin 
grunn i dette forholdet og det man kan kalle «othering-effects» (Eikeland, 
2006b). Evnen og viljen til å gjøre ting annerledes - praktisk, metodisk, 
organisatorisk, institusjonelt — er likevel svak. Konsekvensene av «dobbelt- 
hermeneutikken» Giddens (1976) påpekte, er ikke utforsket teoretisk og 
enda mindre trukket i praksis. Samfunnsforskningen foregår fortsatt - uan- 
sett metodevalg eller kunnskapsteoretisk «ståsted» — ved å besøke «virkelig- 
heten», «de innfødte» eller praktikerne midlertidig «der ute» for å samle 
«empiri» eller «data». 

Dagens empiriske samfunnsforskning er i ferd med å bli et kartleggende 
eller «monitorerende» byråkratisk underbruk for offentlige og private sty- 
ringsbehov, mens teoretisk samfunnsforskning mangler praktisk fotfeste". 
Aksjonsforskningen kan imidlertid utvikles som aristotelisk praxis-fors- 
kning i forlengelsen av hva Mills (1959) i sin tid kalte «sosiologisk fantasi» 
(Negt, 1975). 


11 For empirisk samfunnsforskning som styringsinstrument (Negt, 1974; Foucault, 1977). »Die 
Geschichte der Soziologie beginnt mit der Trennung von Gesellschaft und Staat“, Jonas (1968:15). 

Utvikling av akademisk 
identitet i et aksjonsorientert 
praksisfellesskap 


Eli Moksnes Furu og Else Stjernstrøm 


In this article we explore how a group of novice academic staff developed an acade- 
mic identity in interaction within and across a Nordic and an international network. 
We also discuss the significance of working together for professional development 
as we use Wenger's notion of “communities of practice” as an analytical frame. A 
community of practice presupposes an "open communicative space” where mutual 
agreements, common understanding and dialogues are important. Inspired by the 
idea of "teacher as researcher” we have an action research approach where active 
participation and involvement are central elements. The empirical data are books 
and articles produced by the group members, and minutes from conversations 
within and between the networks. The work of the group can be characterized as 
professional development and a contribution to developing practice and academic 


identity. 


Innledning 


I denne artikkelen vil vi se på hvordan vi som lærerutdannere i aksjonsfors- 
kningsgruppa ved UiT Norges arktiske universitet utviklet en akademisk 
identitet i et lokalt praksisfellesskap og i et nært samspill med nordiske og 
internasjonale utdanningsforskere. Mens det meste av lærerforskning bare 
fokuserer på utvikling av lærerens egen praksis, har lærerutdanningsfors- 
kning samme fokus, men også et tilleggsmål. Siden lærerutdannere i tillegg 

er akademikere, er det forventet at de skal bidra med kunnskapsutvikling 
gjennom publikasjoner i akademiske tidsskrift (Lunenberg, Zwart & 
Korthagen, 2010). Som lærerutdannere hadde vi var bakgrunn som lærere i 
grunn- og videregående skole og kom inn i akademia med en sterk læreri- 
dentitet. Swennen, Volman og van Essen (2008) har vist i sin studie at gren- 
sen mellom identitet som lærer og lærerutdanner kan være utydelig for 
nybegynnere i akademia. Dette opplevde vi også da vi startet vår karriere på 
universitetet. Vi kjente oss som noviser med en svak akademisk identitet 
knyttet til både forskning og undervisning, men særlig innen forskning. 
Utgangspunktet for den første forskningen var vårt engasjement i aksjonslæ- 
ring i skole og utdanning. Vårt behov for å få mer kunnskap om både aksjons- 
læring og aksjonsforskning som begrep og virksomhet, førte til opprettelse 
av en aksjonsforskningsgruppe som ble et viktig møtested og en læringsa- 
rena for oss i den første fasen. 

Det har tradisjonelt vært lite fokus på hvordan det akademiske personalet 
i lærerutdanningen har utviklet sin kunnskap og ivaretatt sin profesjonsut- 
vikling (Grossman, 2013; Haug, 2013). I USA har man tradisjon fra 1950-tal- 
let (Corey, 1953) for å ta i bruk «self-study research» (Zeichner, 1999; 2007) 
for å profesjonalisere lærerutdannere. Det sentrale i profesjonsutvikling 
innen «self-study research» er en kombinasjon av praktisk relevans og utvik- 
ling av ny kunnskap i kollaborative og kritiske selvreflekterende studier 
(Bullock & Ritter, 2011). Blant universitetsansatte som jobber med utdan- 
ningsfeltet, har denne formen for forskning økt de siste årene (Zeichner, 
2007; Lunenberg et al., 2010). 

Stenhouse (1975) og Elliot (1978) tok opp denne interessen for lærer- 
forskning gjennom arbeidet med ideen om «teacher as researcher» og 
aksjonsforskning (Lunenberg et al., 2010). Aksjonsforskningsgruppa hen- 
tet inspirasjon fra denne engelskspråklige utdanningstradisjonen i tråd 
med aksjonsforskningens idealer om aktiv deltakelse og involvering, der 
fokus på kollektive og kollegiale prosesser er sentralt. For å få ytterligere 
inspirasjon, tok vi initiativ til å etablere et nordisk og et internasjonalt for- 
skernettverk. I dialog med deltakerne i nettverket utforsket vi ulike utdan- 
ningstradisjoner og forståelse av begrepet «praksis» (Kemmis & Smith, 
2008). 

I arbeidet med denne artikkelen har vi, som henholdsvis forskningsgrup- 
peleder og medlem av gruppa, brukt bøker og artikler skrevet av medlemmer 

i den lokale gruppa", det nordiske og det internasjonale nettverket, samt sam- 
taler om egne erfaringer som grunnlag for å utforske gruppas utvikling. 
Artikkelen starter med å vise hvordan de første aksjonslæringsstudiene for 
skole og utdanning dannet bakgrunn for oppstart av den lokale aksjonsfors- 
kningsgruppa. Deretter presenteres virksomheten i nordisk og internasjonalt 
nettverk. I analysen og drøftingen fokuserer vi på utviklingen av praksisfelles- 
skap lokalt, nordisk og internasjonalt. Vårt bidrag er en analyse av praksisfel- 
lesskapets betydning for vår akademiske identitet. Vi anvender Wengers (2004) 
sosiale læringsteori om praksisfellesskap der gjensidig engasjement, felles prak- 
sis og felles repertoar er sentrale begrep og en ramme for å forstå betydningen 
av deltakelse i aksjonsforskningsgruppa. Slike praksisfellesskap forutsetter at 
man kan skape rom for åpen kommunikasjon («open communicative space»), 
der man tilstreber gjensidige avtaler, felles forståelse og maktfri dialog (Kemmis 
& Mc Taggart, 2005). 


Den lokale aksjonsforskningsgruppa 


Aksjonsforskningsgruppa ved universitetet i Tromsø hadde som nevnt sitt 
utspring i ansatte på praktisk pedagogisk utdanning (PPU). Parallelt med å 
undervise på lærerutdanningen, var mange engasjerte på de nye studiene i 
aksjonslæring for lærere. Begrepet «aksjonslæring» (Tiller, 1986) var et for- 
holdsvis ukjent begrep innen skoleverdenen på 1990-tallet, men ble tatt i bruk 
i forbindelse med opprettelsen av de nye studiene. Foranledningen var at pro- 
fessor Tom Tiller hadde forelest om aksjonslæring i flere kommuner i Sverige. 
Tre av disse kommunene gjorde i etterkant en avtale med universitetet om å få 
opprette og gjennomføre et desentralisert etterutdanningsstudium for 25 
lærere. Tiller og tre av hans kollegaer som var lærerutdannere fikk ansvaret for 
å lede studiet. 

Arbeidet med aksjonslæringsstudiene og videre utvikling av dem og andre 
partnerskapsprosjekter med skoler, medførte et behov hos oss som universi- 
tetslærere for mer kunnskap om aksjonsforskning og aksjonslæring. I 2002 


1 Den lokale forskergruppa var aktiv fra 2002 til fusjonen i 2009 mellom UiT og Høgskolen i Tromsø da 
gruppa slo seg sammen med aksjonsforskningsgruppa på høgskolen. Den nye gruppa har også 
aksjonsforskning og praksisnær forskning som sin profil. Medlemmene fra den tidligere UiT-gruppa 
fortsatte sitt engasjement i nordisk og internasjonalt nettverk, og det er i hovedsak disse medlemmenes 
aktivitet og utvikling som beskrives i artikkelen og omtales som deltakere i den lokale forskningsgruppa. 

ble det pa initiativ fra professor Tiller etablert en lokal aksjonsforsknings- 
gruppe. De fleste av oss var universitetslektorer med solid bakgrunn fra sko- 
len som lærere og ledere. Ut fra vår lange erfaring kunne man betrakte oss 
som erfarne lærere i skolen, men som lærerutdannere på universitet startet 
vi som nybegynnere. Selv om vi samlet sett hadde bred kunnskap om prak- 
sisfeltet, eksisterte det også en sterk erkjennelse om at det å være akademiker 
nødvendiggjør en kontinuerlig lærings- og utviklingsprosess gjennom litte- 
raturstudier, egen skriving av vitenskapelige tekster, kritisk refleksjon og dis- 
kusjoner. Som en følge av at mange var involvert i studiene i Sverige og 
tilbrakte mye tid sammen i forbindelse med studiesamlingene, utviklet det 
seg et faglig og sosialt fellesskap som fikk betydning for gruppas virksomhet 
og utvikling. 

Tiller (1999) som bygger på Ravens beskrivelse av egne aksjonslærings- 
prosjekter fra en rekke land (Ravens, 1996), skiller mellom aksjonsforskning 
og aksjonslæring. Mens aksjonslæring i Tillers forståelse er forbeholdt lære- 
res og skolelederes systematiske utviklingsarbeid, er aksjonsforskning knyt- 
tet til forskere som inngår i partnerskap med skoler, og som skal dokumentere 
arbeidet gjennom vitenskapelig publisering. Et hovedpoeng hos han er like- 
vel at lærere og skoleledere må forholde seg forskende til egen praksis 
(Stenhouse, 1975). Innholdet i aksjonslæring er blitt inspirert av ulike ret- 
ninger innen aksjonsforskning og kan plasseres innenfor feltet konstruktiv 
samfunnsvitenskap eller konstruktiv pedagogikk (Furu, 2007). Begrepet 
konstruktiv henspiller på evnen til å finne utveier og å søke nye løsninger på 
det som fortoner seg som problematisk. Kilden til kritisk pedagogikk finnes 
hos Habermas, men Tiller deler Kallebergs (1992) bruk av begrepet kon- 
struktiv i stedet for kritisk. Ved gjennomgang av litteratur om aksjonsfors- 
kning finner man mange begreper som handler om myndiggjøring og 
frigjøring, slike som frigjørende aksjonsforskning (Carr & Kemmis, 1986), de 
undertryktes stemme (Freire, 1970), praxis-inspired commitment (Fals Borda, 
2001) og Elden & Levins (1991) begrep empowering participation. Selv om 
Tiller støtter seg på Kallebergs bruk av begrepet konstruktiv pedagogikk, er 
han også opptatt av aksjonslæringens betydning for myndiggjøring av aktø- 
rene (Tiller, 1999). 

Tillers forståelse av aksjonslæring har mye til felles med hvordan Carr & 
Kemmis (1986) definerer aksjonsforskning. De har utviklet en aksjonsfors- 
kningsmodell som består av planlegging, handling, observasjon, refleksjon 

og ny planlegging osv., som en spiral som i prinsippet aldri tar slutt. Denne 
modellen var godt egnet for lærerne på aksjonslæringsstudiet til å ramme 
inn, forstå og endre sin praksis. På samme måte som hos Carr & Kemmis 
stod den kollektive refleksjonen sentralt. Gjennom refleksjonen forener man 
fortidige og framtidige tanker og handlinger og kan skape et potensial for 
utvikling av praksis. 

Som fersk akademiker i en ny setting er det forventninger om at man skal 
utvikle seg og finne sin nye identitet. Smith, Salo og Grootenboer (2010, s. 
58) kaller dette for «becoming and being». Wenger (2004) løfter fram at 
identitet handler om å utvikle en tilhørighet der man opplever et gjensidig 
engasjement som det er verdt å investere noe av seg selv i, samtidig som det 
gir en mulighet til å betrakte seg selv som en del av en større sammenheng. 
Involvering i en sosial praksis spiller en viktig rolle i hans teori, der aspekter 
ved identitet er uløselig knyttet til praksis, fellesskap og mening. I en slik 
prosess har vårt fellesskap bidratt til den enkelte akademikers kvalifisering 
og karriereutvikling innenfor akademia. Zeichner (2003) understreker også 
fordelen ved å delta i en kollaborativ forskningsgruppe. Et sentralt trekk ved 
en slik gruppe der både noviser og mer erfarne forskere deltar, er gjensidig 
utveksling av erfaringer som kan bidra til å forsterke utviklingen hos novi- 
ser. I dette kommunikative rommet (Kemmis & McTaggart, 2005) fremmes 
utviklingen fordi medlemmene kan inkorporere hverandres kunnskap for å 
skape ny innsikt (Lunenberg et al., 2010). En professor, en førsteamanuensis 
og 10-12 universitetslektorer var utgangspunktet for utvikling av den aka- 
demiske kompetansen i gruppa. Underveis skolerte mange medlemmer seg 
både ved å ta doktorgrad og ved å kvalifisere seg til opprykk i sine 
stillinger. 

To av gruppas medlemmer var drivere som organiserte innholdet og ledet 
møtene. Gruppa ble tidlig enig om at arbeidet skulle tuftes på gjensidig forplik- 
telse og aktiv deltakelse, og felles prosjekter ble viktige mål, deriblant en anto- 
logi som skulle handle om lokale samarbeidsprosjekter med ulike praksisfelt. 
Forskning som er gjennomført på lærerutdannere som kollektivt ønsker å 
utforske egen praksis, har vist at å sette opp eksterne mål for gruppa er sentralt 
for å støtte arbeidet (Hoban, 2007; Lunenberg et al., 2010). Hensikten med en 
kollegial prosess om å skrive bok var «... ønsket fra nytilsatte lærere og for- 
skere på UiT om å lære mer om aksjonsforskning, både som begrep og som 
virksomhet» (Tiller, 2004, s. 11). Tidlig i skriveprosessen ble pedagogikk- og 

arbeidslivsforskere i Norge og Norden invitert til 4 bidra i boka, og underveis 
deltok de pa flere skriveseminarer for a gi kritiske og konstruktive kommenta- 
rer. Boka fikk tittelen «Aksjonsforskning i skole og utdanning» (Tiller, 2004). 
Fra a vere en lokal forskningsgruppe, ble gruppa etter hvert involvert i oppret- 
telsen av nye forskningsnettverk som fikk betydning for den videre 
utviklingen. 


Etablering og utvikling av nordisk og internasjonalt 
nettverk 

På NERA-konferansen* på Island i 2004 der den første boka (Tiller, 2004) ble 
presentert, møttes skoleforskere fra Vasa, Göteborg og Tromsø. På bakgrunn 
av felles forskningsinteresse i skoleutvikling og aksjonsforskning, ble det opp- 
rettet et nordisk nettverk for aksjonsforskning (NNAF). 

Stiftelsesmøtet ble fulgt opp av en workshop der et felles prosjekt ble plan- 
lagt. Gjennom et kollaborativt arbeid ønsket vi å utforske forskerrollen, red- 
skaper og etiske aspekter i aksjonsforskning. På workshopen ble det etablert 
grupper på tvers av landene for å jobbe med disse temaene og forberede sym- 
posium til neste NERA-konferanse. Denne arbeidsformen ble videreført i et 
kontinuerlig arbeid på tvers av de nordiske landene og i årlige workshops for 
medlemmene i nettverket. Slike workshops ble arrangert som møteplasser for 
akademiske aktiviteter (forberede paperpresentasjoner/symposier til fors- 
kningskonferanser, publisering av artikler, arbeidsrapporter og bøker), men 
også for å styrke samarbeidet på utdanningsfeltet (Rönnerman, Salo, Furu, 
Lund, Olin & Jakhelln, 2015). 

Innenfor utdanningsfeltet vil vi løfte fram to sentrale samarbeidsprosjekter, 
den årlige NORALF-konferansen (Nordisk konferanse for aksjonslæring og 
aksjonsforskning) og nordisk masterstudium i aksjonsforskning. Konferansen 
samler forskere og praktikere og arrangeres annethvert år i Tromsø og 
Göteborg. Det legges stor vekt på aktiviteter i seminargrupper der pågående 
aksjonsforskningsprosjekter blir presentert av deltakerne. På den måten bidrar 
nettverket til å skape et «kommunikativt rom» (Kemmis & McTaggart, 2005) 
der deltakerne presenterer og diskuterer kritisk hva som skjer i praksisfeltet 
skole og barnehage (Rönnerman et al., 2015). Det andre felles prosjektet er 


2 (NERA) Nordic Educational Research Association. 

Nordisk masterprogram i aksjonsforskning som startet i 2011 og er et samar- 
beid mellom Göteborgs universitet og UiT. Forskerne fra Göteborg og Tromsø 
som utviklet programmets, har i flere år arbeidet med ulike aksjonsforsknings- 
prosjekter i sine respektive land og tok med seg sine erfaringer inn i master- 
programmet (Furu, 2007; Furu & Lund, 2014; Rönnerman, 2008; Rönnerman 
& Olin, 2013). 

Det allerede etablerte nordiske aksjonsforskningsnettverket gikk sammen 
med forskere fra Australia, Nederland og England i et nytt nettverk, Pedagogy, 
Education and Praxis (PEP). Etableringen av det internasjonale PEP-nettverket 
fikk betydning for den akademiske aktiviteten i det nordiske nettverket og 
bidro til styrking av vår akademiske identitet. Forskerne hadde en felles inter- 
esse i å utforske «dialogen om utdanningstradisjoner» (conversations of tradi- 
tions) fordi utdanningspraksis i den aristoteliske betydningen av «praxis» som 
etisk forankret, profesjonell klokskap er satt under press (Kemmis & Smith, 
2008, s. vii). Denne erkjennelsen ønsket forskerne å uttrykke gjennom en bok- 
serie (Sense Publishers) som tok utgangspunkt i ulike forsknings- og utdan- 
ningstradisjoner og partnerskapsprosjekter i skole og utdanning. Studier fra 
Nederland, Australia og Norden ble presentert i bokserien (Ax & Ponte, 2007; 
Kemmis & Smith, 2008; Rönnerman, Furu & Salo, 2008). I slutten av hver bok 
skrev internasjonale forskerkollegaer kommentarer til innholdet og represen- 
terte derved en kritisk stemme inn i skrive- og praksisfellesskapet. I dette 
internasjonale nettverket arbeidet forskerne på samme måte som i det nor- 
diske nettverket med årlige workshops, internasjonale konferansepresentasjo- 
ner og felles forskningsprosjekter (Edwards-Groves & Kemmis, 2015). 

Oppgaven for det nordiske nettverket ble primært å utforske aksjonsfors- 
kning i Norden. Med utgangspunkt i den enkelte forskers forskningsprosjekt i 
partnerskap med utdanningsinstitusjoner, undersøkte vi hva prosjektene 
hadde felles. Resultatene ble publisert i en nordisk antologi, Nurturing Praxis 
(Rønnermann et al., 2008), der målet med boka er reflektert i tittelen. Metaforen 
«nurturing» (gi næring til) refererer til at man ser på lærerne i de nordiske land 
som profesjonelle som er villige og i stand til å reflektere over og derigjennom 
påvirke utdanningspraksisen gjennom aksjonsforskning. 


3 Ettersom lærerutdanningen i Finland leder fram til en masterutdanning, var det ikke noen interesse 
fra Finland for å delta i dette masterprogrammet. 

I boka utforskes denne kontinuerlige profesjonsutviklingen av lærere, spesi- 
elt gjennom partnerskap mellom universitet og utdanningsinstitusjoner. I 
antologien knyttes aksjonsforskning i Norden til utdanningsbegrep som «dan- 
ning», «folkeopplysning» og «pedagogikk». De to første tradisjonene refererer 
til kollektive aktiviteter der mennesker kommer sammen for å delta i sosiale 
læringsprosesser. Studiesirkler som ble etablert på 1900-tallet er eksempler på 
kollektive aktiviteter for å reflektere over og finne løsninger på politiske, sosi- 
ale og religiøse utfordringer (Korsgaard, 2000). Når det gjelder begrepet 
«pedagogikk», er det i Norden et fokus på å oppdra barn til å bli gode sam- 
funnsborgere, samtidig som de skal få kunnskap. Relasjonen mellom lærer og 
elev utgjør en viktig moralsk dimensjon som fokuserer på hvordan man bør 
handle for å oppnå dette målet (Kansanen, 2003). Dette står i motsetning til 
det anglosaksiske begrepet om utdanning som kan tolkes som en verdsetting 
av aktivitet og læring for aktivitetens egen del (Rönnerman et al., 2008). 

Redaktørene av boka avslutter med å løfte fram tre ulike aspekter ved are- 
naer der profesjonsutvikling kan finne sted, og alle er relatert til begrepet «bil- 
dung» på en eller annen måte. Det første aspektet framhever måten grupper og 
nettverk er organisert på, mens det andre sier noe om partnerskap mellom 
forsker og en gruppe lærere. Det tredje aspektet handler om observasjon av de 
aktuelle møtene og hvordan diskusjonen og refleksjonen kan generere ny 
kunnskap som er knyttet til teorier og verdier. Gjennom å jobbe med denne 
boka bidro forskerne i den lokale gruppa med flere kapitler fra ulike aksjons- 
forskningsprosjekter, og dette arbeidet økte vår forskerkompetanse på vei mot 
en tydeligere akademisk identitet. I møtet med det internasjonale nettverket ble 
forskerne utfordret på hva som kjennetegnet aksjonsforskning i Norden, og 
gjennom arbeidet med boka fikk vi tydeligere øye på egne utdanningstradisjo- 
ner. Parallelt fikk de nordiske forskerne også innsikt i og kunnskap om utdan- 
ningstradisjoner i Australia og Nederland. 

I en spørreundersøkelse som ble gjort blant medlemmene i det nordiske 
nettverket etter fem års virksomhet, karakteriseres nettverket ved bruk av ord 
som «openness, inclusiveness, solidarity and tolerance» (Smith et al., 2010, s. 
61). Selv om det uformelle er vektlagt i undersøkelsen, understrekes det at 
arbeidet i gruppa alltid er nøye planlagt av ledergruppa. Den består av en for- 
sker fra hvert av de nordiske landene som er ansvarlig for å utarbeide forslag til 
løpende treårsplaner for nettverket. I undersøkelsen kommer det fram at det er 
regelmessige akademiske aktiviteter som fokuserer på konkrete mål med å 

produsere artikler og konferanseinnlegg som har gitt gode resultater, og som 
er vesentlig for å holde nettverket sammen. Dette arbeidet har gitt både trover- 
dighet og legitimitet innenfor de respektive akademiske institusjoner (ibid.). 


Analyse og drøfting av deltakelse i 
praksisfellesskap 


Gjennom å delta i nordisk og internasjonalt nettverk ble vår lokale virksomhet 
en integrert del av dette fellesskapet. Treårsplanene i det nordiske nettverket 
ble styrende for den lokale virksomheten, og data til vitenskapelige tekster ble 
samlet fra lokale aksjonsforskningsprosjekter. For at den lokale forskergruppa 
skulle utvikle seg som et praksisfellesskap, var det nødvendig med nærvær, 
aktiv deltakelse, gjensidig tillit, forpliktelse og ledelse. 

Som begrep refererer praksisfellesskap til de sosiale læringsprosessene som 
finner sted når mennesker møtes fysisk eller virtuelt og samarbeider om en 
felles interesse i en tidsperiode (Wenger, 2004). Men et praksisfellesskap kan 
også være relasjoner mellom personer og deres aktiviteter som går over tid, og 
dette fellesskapet kan ha relasjoner til andre praksisfellesskap (ibid.). Wenger 
hevder at deltakelse i slike fellesskap former både det vi gjør, hvem vi er og 
hvordan vi fortolker det vi gjør. Å være med i en forskergruppe eller å delta i et 
arbeidsteam er både en handling og en måte å høre til på. For vårt vedkom- 
mende kan vi referere til vår deltakelse både i den lokale gruppa og i nettver- 
kene vi er en del av, og knytte det til Wengers begreper om identitet, mening og 
tilhørighet. Likevel refererer ikke deltakelse bare til engasjement i bestemte 
aktiviteter med bestemte mennesker, men det er en mer omfattende prosess 
«... som består i at være aktive deltakere i sociale fællesskabers praksisser og 
konstruere identiteter i relation til disse fællesskaber» (Wenger, 2004, s. 14-15). 
Et praksisfellesskap er ikke en tilfeldig sammensatt gruppe mennesker og er 
heller ikke synonymt med gruppe, team eller nettverk. Det som definerer et 
praksisfellesskap, er gjensidig engasjement, felles virksomhet og felles repertoar 
(ibid., s. 91). 


Gjensidig engasjement 
Et gjensidig engasjement innebærer komplementære bidrag, og den lokale 
forskningsgruppa som var en heterogen gruppe i og med vår ulike bakgrunn 

og kompetanse, brakte inn ulike bidrag fra praksis og teori. Denne heterogeni- 
teten ble essensiell i utviklingen av akademisk identitet. Lunenberg et al. (2010) 
understreker fokusering av den enkelte i en kollektiv sammenheng som betyd- 
ningsfull for utvikling av identitet i en akademisk sammenheng. Identitet er 
sosialt konstruert gjennom hvordan andre oppfatter og definerer oss i relasjo- 
ner med andre, og av situasjonen vi befinner oss i (Bergner & Holmes, 2000). 
I den lokale aksjonsforskningsgruppa kom den enkelte i fokus gjennom å pre- 
sentere utkast til vitenskapelige tekster fra praksisfeltet som ble gjenstand for 
drøfting i et gjensidig engasjement. Det skal både mot og dristighet til for å 
presentere uferdig tekst i en ukjent setting, og mange kjenner på sårbarheten 
når skriftlige utkast blir lagt fram for kollegaer for kritisk gransking (Lunenberg 
et al., 2010). Men gruppelederne la opp til stor takhøyde med rom for ulikhet 
i gruppa, så det ble relativt raskt en åpen og støttende kommunikasjon (Kemmis 
& Mc Taggart, 2005). Dette var nødvendig for gruppemedlemmenes utvikling 
av sin akademiske identitet og for engasjement, involvering og læring av hver- 
andre. Gjensidig engasjement som ett av kjennetegnene ved et praksisfelles- 
skap viser til at medlemmene har evnen til å utnytte hverandres forskjellighet, 
der sentrale elementer er hvordan man samhandler og takler kollektive for- 
handlingsprosesser, og at man møtes og opplever tilhørighet til gruppa 
(Wenger, 2004). Som kollegaer på samme arbeidsplass var det lett å møtes 
uformelt, og gjennom regelmessige formelle møter ble prosessene vedlikeholdt 
og la grunnlaget for videre utvikling. Det gjensidige engasjementet skapte til- 
hørighet til gruppa der den åpne dialogen ble viktig for den enkelte. 

På lik linje med den lokale gruppa betinget det nordiske og det internasjo- 
nale nettverket også aktiv deltakelse og bidrag inn i nettverkene. For å holde 
nettverkene ved like var det nødvendig at deltakerne møtte på de årlige sam- 
lingene og deltok på utdanningskonferanser. Det forutsatte at forskerne kunne 
sette av tid og hadde økonomisk mulighet til å reise. På reisene ble forskerne 
godt kjent med hverandre både faglig og privat, noe som er viktig og nødven- 
dig for å skape gjensidig engasjement. Det var enklere å få til fysiske møter 
med våre nordiske kollegaer enn med de australske, så mange møter har også 
foregått over nett, via mail og Skype. Men når vi først var blitt kjent, ble distan- 
sen ingen hindring for nettsamarbeid. 

Flere studier om lærerutdanneres læring (Lunenberg, Loughran, 
Schildkamp, Beishuizen, Meirink & Zwart, 2007; Ponte, 2002) viser at en aka- 
demisk identitet utvikles lettere ved å gjennomføre forskning i et 

forskerfellesskap, slik som når vi deltok i forskningsprosjekter og skrev bøker 
og artikler sammen. Et slikt fellesskap forutsetter samarbeid og involvering i 
en sosial struktur som legger til rette for utvikling og deling av kunnskap 
(Wenger, 2004). Der mennesker møtes oppstår det meningsutvekslinger, og i 
dialogen kommer spenninger, vennskap, sårbarhet, glede, kollegialitet, for- 
handlinger osv. til uttrykk. Wenger understreker at langvarige engasjement og 
relasjoner må nødvendigvis forårsake noen spenninger og konflikter. Et felles- 
skap består av komplekse relasjoner der det samtidig er plass for allianse og 
konkurranse, støtte og motstand. I alle gruppene opplevde vi denne komplek- 
siteten og utfordringene med å skape et fruktbart forskningsfellesskap som 
måtte håndteres gjennom forhandlinger og dialoger. Denne kollektive praksi- 
sen utviklet aksept og støtte for ulikheter og usikkerhet som på mange måter 
kjennetegner en forskers hverdag. Dermed fungerte forskningsfellesskapet 
som en «trygg havn» (Smith et al., 2010, s. 64). 


Felles virksomhet 


Det andre kjennetegnet ved praksis som kilde til fellesskap er forhandling av 
en felles virksomhet der en gjensidig ansvarlighet er noe som holder praksisen 
sammen (Wenger, 2004). Vi kan dele virksomheten til den lokale forsker- 
gruppa inn i tre områder: 1) studier i aksjonslæring i utdanningsinstitusjoner, 
2) nasjonale og regionale forsknings- og utviklingsprosjekter og 3) utvikling av 
undervisning i lærerutdanningen. 

På studier i aksjonslæring oppholdt vi oss i Sverige i konsentrerte perioder 
og hadde ansvaret for ledelse, forelesninger, veiledning og eksamen. Ansvaret 
for gjennomføringen ble framforhandlet av oss som deltok. Det betydde ikke 
at alle var enige om alt, men at den endelige gjennomføringen var et resultat av 
forhandlinger. Siden dette var nye studietilbud og ble gjennomført langt unna 
campus, krevdes det stor fleksibilitet og godt samarbeid i forhandlinger om 
innholdet i studiene som utgjorde en felles praksis. Wenger (2004) understre- 
ker at en felles praksis aldri bestemmes helt av et ytre mandat. «Selv når et 
praksisfællesskab opstår som reaktion på et ydre mandat, udvikler praksis sig 
til fællesskabets egen reaktion på dette mandat» (Wenger, 2004, s. 98). 
Studieplan for studier i aksjonslæring alene bidro ikke til å forme et fellesskap. 
Det var nettopp gjennom forhandlinger om hvordan vi skulle forstå oppdra- 
get, at fellesskapet utviklet seg. Det gjensidige ansvaret som vi hadde for 

studiets gjennomføring, var helt avgjørende for realisering av oppdraget. Det 
ble produsert flere vitenskapelige tekster fra denne virksomheten (Furu, 2007; 
2008; Eilertsen & Jakhelln, 2008). 

Etter hvert deltok flere og flere forskere som veiledere i nasjonale og regio- 
nale forsknings- og utviklingsprosjekter (Lund, Rotvold, Skrøvset, Stjernstrøm 
& Tiller, 20104; Rotvold & Stjernstrøm, 20105; Furu & Lund, 20145; Jakhelln, 
20117; Stjernstrøm & Carstens Knudsen, 2014* Lund, Storvoll & Dagsvik, 
2016*). Når grupper av forskere deltar i ulike former for partnerskap med 
utdanningsinstitusjoner, kan likevel virksomheten karakteriseres som en «fel- 
les virksomhet», fordi alle jobbet i partnerskap med praksisfeltet. 

Til å begynne med var det få medlemmer i den lokale forskergruppa som 
gjorde forskning innen lærerutdanning. I PEP-nettverket etablerte det seg 
etter hvert en gruppe som hadde fokus på lærerutdanning, der også forskere 
fra vår aksjonsforskningsgruppe bidro med artikler (Eilertsen, Furu & Rørnes, 
2011"; Eilertsen & Strom, 2008"). Da innholdet i den nye femårige lærerut- 
danningen ved UiT skulle planlegges, bidro lærerutdannere fra forskergruppa 
til å utvikle emneplaner for aksjonslæringsoppgave på bachelornivå i nært 
samarbeid med universitetsskolene’* Det samme ble gjort for lektorutdannin- 
gen 8-13. Etter hvert utgjorde lærerutdanning en større del av gruppas felles 
virksomhet (Andreassen, 2016; Jakhelln, 2016; Rørnes, 2016; Furu & 
Kristoffersen, 2016). 

Med bakgrunn i virksomhetene skrev forskerne vitenskapelige artikler og 
bokkapitler. Også i den lokale forskergruppa måtte vi diskutere hvordan vi 
skulle forstå aksjonsforskning både som begrep og som virksomhet (Tiller, 
2004.) Et gjensidig ansvarsforhold var nødvendig for å utvikle bokprosjekter 
med fastsatte frister. «Felles virksomhet» i den lokale forskergruppa kan karak- 
teriseres som en veksling mellom praktisk virksomhet og vitenskapelig arbeid. 


4 «Fra ord til handling». Nasjonalt prosjekt. 

5 «Fra ord til handling». Nasjonalt prosjekt. 

6 «Vurdering for læring». Nasjonalt prosjekt. 

7 «Veiledning av nyutdanna lærere». Nasjonalt prosjekt. 

8 «Veiledning av nyutdanna lærere». Nasjonalt prosjekt. 

9  «Ungdomstrinn i utvikling». Nasjonalt prosjekt. 

10 «Praksis som integrerende del av lærerutdanningen- PIL-prosjektet». Nasjonalt prosjekt. 

11 «Studenten som medforsker». Lokalt prosjekt. 

12 Universitetsskoler er utvalgte praksisskoler som inngår i et avtalt formelt partnerskap med UiT. 

I det nordiske nettverket handlet felles virksomhet om partnerskap mellom 
aksjonsforskere og ledere og lærere i utdanningsinstitusjoner for å forstå prak- 
sis, forstå sammenhengen praksis inngår i og å endre praksis (Carr & Kemmis, 
1986). Det foregikk kontinuerlige forhandlinger om hvordan nettverket skulle 
utvikle seg. Også her var det nødvendig at alle deltok og tok ansvar for å bidra 
både på seminarer og med forskningsbidrag. 

I PEP-nettverket representerte dialogen (conversation) mellom ulike utdan- 
ningstradisjoner forhandlingene. Et årlig møtepunkt var sentralt for å bli enige 
om plan for det fremtidige arbeidet i nettverket. Det var stadig behov for drøf- 
tinger om hvordan man forstod ulike teoretiske begrep, og hvordan man kunne 
samarbeide om forskningsartikler fram til neste årlige treffpunkt. Dette var 
krevende fordi forskerne representerte ulike utdanningstradisjoner, og mens 
noen hadde engelsk som morsmål, var det for andre et fremmedspråk. De 
australske forskerne som språkgransket de nordiske tekstene før publisering 
på engelsk, var en god støtte for de nordiske forskerne (Smith et al., 2010). 

Den lokale forskergruppa bidro med eksempler fra ulike aksjonsforsknings- 
prosjekter, samtidig som vi speilet egen virksomhet opp mot nettverkenes 
aktiviteter. Vår deltakelse i nettverkene resulterte i en jevnlig vitenskapelig 
produksjon som ga legitimitet innad på egen institusjon. 


Felles repertoar 

Det tredje kjennetegnet ved praksis som kilde til fellesskap er ifølge Wenger 
(2004) utviklingen av et felles repertoar. Et praksisfellesskap utvikler felles 
rutiner, redskaper, symboler, begreper, handlinger og ikke minst felles histo- 
rier om sin virksomhet. Dette felles repertoaret inngår i den diskurs som med- 
lemmene anvender når de skal gi meningsfulle utsagn om omgivelsene. En 
viktig del av repertoaret som den lokale forskergruppa har utviklet, kan beskri- 
ves som teoriutvikling, kollektive arbeidsformer og felles historier. 

Innenfor teoriutvikling har forskerne bidratt til å utvikle en forståelse av hva 
som kjennetegner aksjonsforskning i nordiske land. I tillegg har forskergruppa 
bidratt til å løfte fram nordiske teoritradisjoner som f.eks. praksisteori (Løvli, 
1974; Eilertsen & Jakhelln, 2014) og translasjonsteori (Røvik, 2007; Røvik, 
Eilertsen & Furu, 2014). Disse to teoriene er anvendt i praktisk aksjonsfors- 
kning og presentert i den nordiske antologien Lost in practice (Rönnerman & 
Salo, 2014). I det internasjonale nettverket har forskere fra Australia utviklet 

en teori om praksis, betegnet som «praksisarkitektur» (Kemmis & Grootenboer, 
2008). Praksisarkitektur er en teori for å forstå praksis, forandringer i praksis 
og hva som muliggjør eller hindrer utvikling i en bestemt praksis. Flere i den 
lokale forskergruppa har tatt i bruk denne teorien for å analysere praksis (Salo, 
Nylund & Stjernstrøm, 2014; Olin, Karlberg-Granlund & Furu, 2016). 

Så langt har dette arbeidet ført til utvikling av nye kollektive arbeidsformer i 
nordisk nettverk og i møter med praktikere i utdanningsinstitusjoner. Den 
nordiske tradisjonen med demokratiske arbeidsformer med røtter i «bildung» 
og «folkeopplysning» har vært toneangivende. Demokratisk arbeidsform har 
lang tradisjon i aksjonsforskning i arbeidslivet, og et eksempel på en slik 
arbeidsform er dialogkonferanse. Dialogkonferansen som arbeidsform ble tatt 
inn i utdanningssektoren av forskerne i den lokale forskergruppa i forbindelse 
med prosjektet «Lære og lede i praksisfellesskap»'? (LLIP) (Lund, 2008; Lund 
Rotvold, Skrøvset, Stjernstrøm & Tiller, 2010). Dialogkonferansen er videreut- 
viklet og videreført i den nye 5-årige lærerutdanningen ved UiT (Jakhelln & 
Rørnes, 2014; Rørnes, 2015) og i regionale og nasjonale utviklingsprosjekter 
(Furu & Lund, 2014). 

Som nevnt ble vi som startet opp studiene i aksjonslæring godt kjent på våre 
reiser, vi ble «faglige venner». Dette ble forsterket og videreutviklet ved delta- 
kelse i de to eksterne nettverkene. Tilbake på institusjonen etter reisene, kunne 
vi henvise til ulike opplevelser vi hadde felles. Slike felles historier handlet om 
både faglig innhold og sosiale relasjoner. Det ble referert til interessante faglige 
innspill og til sosiale samvær med kollegaer. Etter hvert ble det mange felles 
historier som ble en del av repertoaret. Betydningen av felles opplevelser fin- 
ner vi også beskrevet i en artikkel om PEP-nettverket (Edwards-Groves & 
Kemmis, 2015). 


Avslutning 


I denne artikkelen har vi vist hvordan vi kom inn i akademia med en sterk 
læreridentitet som etter hvert utviklet seg til en akademisk identitet som lærer- 
utdannere. Aksjonsforskning har helt siden starten vært en sentral strategi for 


13 Lære og lede i praksisfellesskap (LLIP) var et lokalt ledelsesprosjekt med ledere i tre nordnorske 
kommuner og Svalbard 2006-2009. LLIP var en del av det nasjonale prosjektet Kunnskapsløftet - Fra 
ord til handling. 

å utvikle praksis som utgangspunktet for vår forskning. Gjennom aktiv delta- 
kelse i ulike praksisfellesskap har vi tatt hånd om egen utvikling. Begrep som 
«praksisfellesskap» (Wenger, 2004) og «kommunikative rom» (Kemmis & Mc 
Taggart, 2005) har gjort oss i stand til å begrepsfeste og forstå betydningen av 
aktiv deltakelse. 

Nettverkene har vært viktige for utviklingen av den lokale aksjonsforsknings- 
gruppa. Gjennom konversasjoner, forhandlinger, diskusjoner og refleksjoner har 
vi fått utfordringer og støtte fra «faglige venner» på veien mot å bli lærerutdan- 
nere med en akademisk identitet. Identitet handler om å utvikle en tilhørighet 
der man opplever et gjensidig engasjement som det er verdt å investere noe av 
seg selv i (Wenger, 2004). Samarbeidet som har pågått jevnlig i mer enn ti år, 
viser at vi som forskere synes at det har vært meningsfullt, utviklende og nød- 
vendig å inngå i en større sammenheng. I nettverkene er det åpnet opp for og 
etablert et felles «kommunikativt rom» hvor vi har arbeidet for å forstå hveran- 
dres ideer og språk, posisjoner og perspektiv. Det regelmessige og forpliktende 
samarbeidet har vært avgjørende for at nettverkene har bestått i så mange år. 

I forskningslitteraturen finner vi sterke begrunnelser for systematisk og kol- 
lektiv profesjonsutvikling i det akademiske personalet i lærerutdanningen 
(Jakhelln, 2016). På samme måte som det stilles krav til lærernes kunnskaps- 
base og forskningsbasert yrkesutøvelse, vil man kunne forvente at det stilles 
krav til lærerutdannere (Mausethagen, 2015). Self-study research som aksjons- 
forskningsstrategi kan i så måte være et bidrag til at lærerutdannere kan utvi- 
kle både egen praksis og akademisk identitet. 

Strategier for samarbeidende 
aksjonsforskning | 
lærerutdanning 


Sigrid Gjøtterud, Solveig Strangstadstuen og Erling Krogh 


In this article, we explore strategies for cooperative action research in teacher educa- 
tion. The analysis is based on an action research project carried out in a team of 
teacher educators over four years. The project is here analyzed as a case, where we 
apply Winter's principles for conduct and analyses of action research, collaborative 
resources and plural structure (Winter & Burroughs, 1989). Pretty's theory of levels 
of participation (Pretty, 1995) has been another lens we have used to analyze the case 
and discuss strategies for cooperation. We argue that it is possible to ensure democra- 
tic, cooperative action research in diversified teams of colleagues even when the rese- 
archers participate on different levels, when certain strategies are developed. It is then 
possible to become action researchers through participation, without prior experi- 
ence. Å main finding was the necessity of creating a common practice for analysis, in 


order for everyone to experience themselves as researchers rather than participants. 


Innledning 


Vi vil i denne artikkelen sette sokelyset pa strategier for samarbeid i aksjons- 
forskning. Townsend (2013) undersokte et stort antall artikler knyttet til del- 
takende forskning, og fant at samarbeidets karakter i sveert liten grad blir 
belyst og problematisert. Hensikten med denne artikkelen er nettopp 
å belyse og drøfte samarbeidets karakter, i et forskerfellesskap i et lærerut- 
danningskollegium. Sammen med vare kolleger ved Seksjon for lering og 

lererutdanning ved NMBU gjennomforte vi (forfatterne) et firearig aksjons- 
forskningsprosjekt, der hele teamet som var involvert i Praktisk pedagogisk 
utdanning (PPU), arbeidet med spørsmålet «hvordan kan vi forbedre var 
veiledningspraksis overfor lærerstudentene, og dermed utvikle PPU-studiet 
og vår kompetanse?» (Gjøtterud, 2011; Gjøtterud & Krogh, 2012; 
Strangstadstuen, 2011). Prosjektet ble ledet av Sigrid og var hennes doktor- 
gradsprosjekt. I denne artikkelen analyserer vi aksjonsforskningsprosjektet 
som en case, der vi identifiserer strategier for den samarbeidende forsknin- 
gen. Først gjør vi rede for det teoretiske fundamentet som lå til grunn for og 
vokste fram gjennom veiledningsprosjektet. Deretter beskriver vi det analy- 
tiske rammeverket for analysen av casen, før vi presenterer casen som vi har 
valgt å presentere i tre deler. Den første delen gir en oversikt over prosjektet 
som helhet. Deretter drøfter Solveig (deltaker i prosjektet) sin rolle og de 
samarbeidsformene hun spesielt bidro til å utvikle i prosjektet. Til slutt pre- 
senterer Erling (veileder for Sigrid og deltaker i prosjektet) den relasjonelle 
betydningen av prosjektet og hvordan det bidro til å endre hans forskertil- 
nærming. På bakgrunn av fortellingene fra prosjektet, utleder vi og til slutt 
drøfter strategier for samarbeid i aksjonsforskning. 


Veiledningsprosjektets teoretiske fundament 


Veiledningsprosjektet var inspirert av pragmatisk aksjonsforskning (Elliott, 
1991), samarbeidende aksjonsforskning (Heron & Reason, 2001; Heron & 
Reason, 2008) og living theory (McNiff & Whitehead, 2002; Whitehead & 
McNiff, 2006). Reason og Bradbury legger vekt på samarbeidende forskning 
som «søker å bringe sammen aksjon og refleksjon, teori og praksis, gjennom 
deltakelse og samarbeid om praktiske løsninger på utfordringer som er viktige 
for folk» (2008, s. 4, oversatt i Hiim, 2009). Dette mener vi samsvarer godt med 
Elliots pragmatiske ståsted, der utvikling av praksis og deltakernes kompe- 
tanse er et hovedanliggende. Heron og Reason (2008) har utviklet en episte- 
mologi for samarbeidende aksjonsforskning, der alle deltakere er involvert i 
alle fasene av forskningsprosessen. Det forutsetter et forskerfellesskap der alle 
engasjerer seg på lik linje og har en felles innsikt i og tiltro til den forsknings- 
messige tilnærmingen. Til tross for at alle deltakerne i vårt prosjekt hadde for- 
skererfaring, var det ikke alle som hadde aksjonsforskningserfaring. Heller 
ikke hadde alle like store tidsressurser. Dermed hadde deltakerne i vårt 

prosjekt ulike roller. Vi drøfter strategier vi mener kunne bidratt til mer bevis- 
ste valg av roller og nivåer for deltakelse. 

Whitehead og McNiff (2006) legger vekt på at det bare er den enkelte som kan 
forandre sin egen praksis, men enhver utdanningspraksis tilhører et fellesskap. Når 
den enkelte forbedrer sin praksis, påvirker det den helhetlige praksisen studentene 
møter. Vi valgte derfor å stille spørsmålet: Hvordan kan vi forbedre vår praksis? 
Målet var å forbedre det vi så på som vår felles lærerutdanningspraksis, både når 
det gjaldt veilednings- og forskerpraksis. Dette er i tråd med Heron og Reason 
(2008) som peker på at en gjennom slik samarbeidende aksjonsforskning utvikler: 
a) ferdigheter i å drive samarbeidende forsking, b) individuelle og samarbeidende 
arbeidsferdigheter (veiledningsferdigheter i vårt tilfelle) og c) ferdigheter til å 
nydanne den arbeidskulturen der ferdighetene hører hjemme (s. 377). 


Analyse 


Aksjonsforskningsprosjektet utgjør en case, som vi i denne artikkelen analyse- 
rer med henblikk på å identifisere strategier som fremmer samarbeidende 
aksjonsforskning. Ifølge Yin (2009, s. 18) defineres en casestudie ved at den 
utforsker fenomener fra virkelige kontekster og forholder seg til at den kom- 
plekse virkeligheten inneholder mange flere variabler enn dataene kan vise, og 
derfor avhenger av et bredt spekter av datakilder. Veiledningsprosjektet gikk 
over fire år, med jevnlige forskermøter som ble referert, videofilmet eller tatt 
opp på lydfil og transkribert. I tillegg skrev deltakerne refleksjonsnotater. 
Veiledningstekster og studentenes oppgaver samt en årlig loggundersøkelse 
blant studentene utgjorde sentrale datakilder. Omkring 120 studenter deltok 
over en fireårsperiode. 

Nar vi nå gjør en metaanlyse av studien, har vi vært interessert i å utforske 
arbeidsmetodene vi anvendte og utviklet. Winters (Winter & Burroughs, 1989) 
seks prinsipper for gjennomføring og analyse av aksjonsforskning sto sentralt 
i studien. Prinsippene er betegnet som refleksiv kritikk, dialektisk kritikk, 
samarbeidende ressurs, risiko, mangfoldig struktur og teori-praksis transfor- 
masjon. I metaanalysen av casen som ligger til grunn for denne artikkelen, har 
vi lagt størst vekt på de to prinsippene samarbeidende ressurs og mangfoldig 
struktur. Samarbeidende ressurs handler om å inkludere et mangfold av syns- 
punkter og innfallsvinkler for å forstå og belyse en situasjon. Mangfoldig 
struktur dreier seg om å gjøre den samarbeidende ressursen synlig også når 

forskningen presenteres for andre. Derfor har vi inkludert tre helt forskjellige 
fortellinger som til sammen utgjør casen vi analyserer. Det er dette sammen- 
satte bildet av casen vi nå benytter som analyseenhet. Fortellingene utgjør i seg 
selv fortettinger av prosessen (Kvale & Brinkmann, 2009), der vi har lagt vekt 
på å få fram strategiene for samarbeid. Deretter har vi kategorisert strategiene 
(McNiff, 2013). 

Prettys (1995) modell «The ladder of Pretty», som bygger på en modell for 
grader av deltakelse i samfunnsutvikling av Arnstein (1969), fant vi nyttig for 
å analysere ulike grader av deltakelse. Pretty påpeker at bare de øverste tre trin- 
nene innebærer reell medvirkning og makt for deltakerne, og dermed reelt 
samarbeid. Trinn fem står for funksjonell deltakelse, trinn seks beskriver inter- 
aktiv deltakelse, og på trinn sju er deltakerne selvgående i utvikling av egen 
praksis. Vi har sett etter samarbeidsformer som fremmer disse gradene av 
deltakelse. 


Fortellinger om et forskningsprosjekt i et 
forskerfellesskap 


Vi gjør altså rede for veiledningsprosjektet i tre deler. Først gir vi en oversikt 
over organisering og eksempler på arbeidsmåter, prosess og resultater. Deretter 
gjør Solveig rede for sin deltakelse i prosjektet med vekt på forskningsstrategi- 
ene hun utviklet i samarbeid med lederen av prosjektet. Til slutt gir Erling et 
innblikk i hva prosjektet førte til på det mellommenneskelige plan, samt dets 
betydning for utvikling av aksjonsforskningskompetanse. 


Veiledningsprosjektet - en oversikt (Sigrid) 

Alle kollegene i seksjonen som hadde undervisning og veiledning av studenter 
ved praktisk pedagogisk utdanning, var deltakere i prosjektet. Gruppen hadde 
en stabil kjerne på fem kolleger, nye kolleger kom inn og noen sluttet, så med- 
lemstallet varierte, men vi var oftest åtte. Alle tre forfatterne var i 
kjernegruppen. 

Skriftlige oppgaver både i didaktikk og pedagogikk har en sentral plass i 
PPU-studiet. Målet er at oppgavene skal bidra til at studentene utvikler sin 
lærerkompetanse. Vi valgte å konsentrere oss om den første didaktiske oppga- 
ven i studiet. I denne oppgaven skulle studentene gjøre rede for plan for en 

undervisningsøkt, gjennomføring og refleksjon over økta ved hjelp av didak- 
tiske begreper og grunnleggende didaktisk teori. De skulle altså lære av sine 
erfaringer. De skulle også samarbeide og gi hverandre tilbakemeldinger på 
tekstutkast, dermed la vi opp til aksjonslæring (Revans, 1998). Studentene ble 
i tillegg veiledet av oss lærere. Veiledning av disse oppgavene er dermed en 
kjernevirksomhet i lærerutdannernes praksis, og skrivekurset som innledet 
studentenes samarbeid om oppgaven, skulle vise seg å bli en viktig kilde til 
utvikling. 

Alle kollegene hadde forskningserfaring, men bare lederen av prosjektet 
hadde erfaring med pedagogisk aksjonsforskning. I begynnelsen var prosjek- 
tet preget av at et par av deltakerne uttrykte skepsis til aksjonsforskning som 
gyldig forskning, mens andre anerkjente forskningsstrategien og likevel ikke 
så seg selv som forskere, men deltakere. Til tross for positiv innstilling til pro- 
sjektet i utgangspunktet var prosessen en periode preget av usikkerhet og en 
viss motstand. 

Forskningsarbeidet startet med at hver enkelt deltaker ble bedt om å beskrive 
sin praktiske veiledningsteori. Noen av deltakerne hadde bakgrunn i veiled- 
ningspedagogikk, men ikke alle. Lauvås og Handals (2000) tilnærming til 
reflekterende veiledning av lærerstudenter og gestaltveiledning (Allgood & 
Kvalsund, 2005; Grendstad & Sandven, 1986) dannet en basis for vår felles 
praksis. Den reflekterende veiledningstradisjonen innebærer at studentene 
gjennom veiledning knyttet til konkrete, personlige erfaringer skal bli bevisst 
sin praksisteori, der egne handlinger belyses og analyseres ved hjelp av teori, 
og egne verdier blir bevisste. Den gestaltteoretiske tilnærmingen tar utgangs- 
punkt i et helhetssyn på mennesket der handlinger, holdninger, følelser og tan- 
ker henger sammen. 

I forberedelsesfasen gjennomførte vi en undersøkelse av studentenes utbytte 
av arbeidet med den første didaktiske oppgaven. Studentene oppfattet tilbake- 
meldingene som konstruktive og vurderingen som grundig. Likevel mente de 
det viktigste de lærte var hvordan de skulle skrive en slik oppgave, mens målet 
jo var at de skulle bygge lærerkompetanse. Dette gapet mellom studentenes 
opplevelse og vår intensjon dannet utgangspunkt for forbedringsarbeidet. 

Gjennom tre år fulgte prosjektet en grunnstruktur av planlegging, gjen- 
nomføring (av veiledning) og refleksjon, sykluser som kjennetegner aksjons- 
forskningsstrategien (Kemmis & McTaggart, 2005). Jevnlige forskermøter 
(som varte fra en halv dag til en dag, to det første året, seks det andre året, fem 

det tredje aret og ett analysemote det siste aret) utgjorde en grunnstamme i 
denne strukturen. I planleggingsfasen droftet vi utfordringer og mulige mater 
vi kunne forbedre veiledningen på. Tiltakene kunne være individuelle, eller vi 
samlet oss om en idé framsatt av en av kollegene. I veiledningsperioden iverk- 
satte vi endringstiltakene. Refleksjonsfasen var delt i en individuell fase der 
den enkelte skrev korte refleksjonsnotater, og en fase der vi delte erfaringene i 
forskermøtene. Kjernen i de reflekterende forskningssamtalene var deling 
av fortellinger fra veiledningssituasjonene og påfølgende refleksjon og ana- 
lyse av fortellingene. Utviklingen foregikk dermed i et dynamisk samspill mel- 
lom at den enkelte arbeidet med å utvikle sin egen veiledningspraksis, og at vi 
lærte av hverandre og dermed utviklet vår felles praksis. 

Analysene bidro til at vi kunne identifiserte dimensjoner og prinsipper vi 
ønsket skulle gjennomsyre veiledningen, rammene for oppgaven og undervis- 
ningen. Når vi satte søkelyset på oppgavene, oppdaget vi forbedringsområder 
knyttet til flere sider av virksomheten. For eksempel krevde oppgaven at stu- 
dentene skulle reflektere. De fleste studentene kom fra en realfaglig bakgrunn, 
der egne refleksjoner var irrelevante i tekster. Studentene trengte trening i 
refleksjon, og dette ble vektlagt i undervisningen gjennom samarbeidende 
øvelser, ikke minst i det innledende skrivekurset. 

Gjennom analysene i forskermøtene vokste begrepsparet «det kjærlige og 
kritiske møtet» fram som et samlende/felles perspektiv på veiledning. Flere 
av kollegene var opptatt av Bubers (1992) møtepedagogikk. Forskersamtalene 
førte til en økt bevissthet om at vi ønsket å møte studentene i Jeg-Du-møter. 
Når vi forholdt oss til teksten, så vi at den kunne bli et objekt for vår veiled- 
ning, vi møtte den som et Det. Denne erkjennelsen førte til at vi tenkte 
nøyere gjennom at teksten var et uttrykk for studentens intensjoner og 
kompetanse, og vi utviklet strategier for å møte studentene i et Jeg- 
Du-forhold også når vi forholdt oss til teksten. Vi forsøkte å se på teksten 
både med et «kjærlig blikk» som gjorde at vi kunne framheve og støtte stu- 
denten og hans eller hennes intensjoner, og et kritisk blikk som bidro til å 
yte motstand som er nødvendig for vekst (Gjøtterud, 2009; Gjøtterud & 
Strangstadstuen, 2013). 

Det tredje og det fjerde året avholdt vi forskermøter der vi i fellesskap gjen- 
nomførte overordnede analyser av prosjektet. Vi analyserte først hvordan pro- 
sjektet hadde påvirket vår veiledningspraksis. Analysen la grunnlag for vårt 
bidrag til feltet pedagogisk veiledning (Gjøtterud & Strangstadstuen, 2013). 

Deretter analyserte vi den aksjonsforskningskompetansen som var utviklet i 
gruppen, og hvilken kunnskap prosjektet tilforte aksjonsforskningsfeltet 
(Gjotterud & Krogh, 2012). Denne artikkelen videreforer dette aspektet. 

Den arlige loggundersokelsen, der studentene skulle skrive om sitt utbytte 
av arbeidet med oppgaven, veiledningen og samarbeidet med andre studenter, 
ga sammen med deres oppgaver viktige innspill til vare refleksjoner og 
analyser. 

Et hovedresultat av prosjektet var at en annen obligatorisk aktivitet i studiet, 
studentenes gruppebaserte pedagogiske utviklingsprosjekt, gikk i retning av 
aksjonsforskning, der studentene utforsket sin lærerpraksis. Vi var rollemo- 
deller som hadde utviklet en mer enhetlig plattform også for veiledning av 
denne oppgaven. Varige endringer i vår forskerpraksis gjenspeiles i forsknings- 
søknader og senere aksjonsforskningsprosjekter som for eksempel utvikling av 
gård-skolesamarbeid i et fattig fjellområde i Tanzania (Ahmad, Gjøtterud & 
Krogh, 2015) og utvikling av utforskende arbeidsmåter i realfag, ElevForsk (se 
kapittel 11). 


Veiledningsprosjektet - et deltakerperspektiv (Solveig) 

Jeg så fram til å være deltaker i prosjektet med veiledning som tema og at hver 
av oss definerte hva i vår praksis vi ville utforske. Jeg valgte å forbedre skrive- 
kurset for studentene som en introduksjon til deres arbeid i skrive- og respons- 
grupper, knyttet til skrivingen av den didaktiske oppgaven. Målet var at 
studentene skulle delta mer aktivt i gruppene sine for dermed å erfare gleden 
og nytten av det å gi og få respons (Strangstadstuen, 2011). Med grunnlag i 
living theory (McNiff & Whitehead, 2002) hadde jeg tro på at jeg kunne forbe- 
dre min undervisningspraksis ved å vie min egen læring ekstra oppmerksom- 
het gjennom å skrive detaljerte planer for og logger fra undervisningen og 
reflektere over disse. 

Allerede i det første prosjektåret viste det seg at de nye ideene til min under- 
visning ikke kom fra egne planer, men i interaksjon med andre, særlig med 
prosjektleder og studentene. Dette ble en aha-opplevelse. Som nybegynner i 
aksjonsforskning hadde jeg liten innsikt i hvordan jeg skulle forske i egen 
praksis. Jeg begynte mer systematisk å lese om aksjonsforskning og oppdaget 
at jeg hadde oversett et sentralt element i definisjonen av pedagogisk aksjons- 
forskning, nemlig at slik forskning innebærer «identifikasjon av strategier for 

planlagte handlinger som blir iverksatt og deretter systematisk underkastet 
observasjon, refleksjon og endring» (Carr & Kemmis, 1986, s. 164-165, min 
oversettelse og uthevelse). Jeg hadde gatt rett til planen uten a tenke pa hvilke 
strategier jeg kunne anvende i relasjonen til mine kolleger og til prosjektet som 
helhet. Dermed startet jakten pa hvilke strategier som forte til forbedringer. 

Den første strategien var å studere loggene hvor studentene skrev om egen 
skriving og læring. Det ble tydeligere for meg hvor krevende det er for studen- 
tene å skrive seg inn i et nytt fagfelt og ny fagsjanger. Studentene trenger lesing, 
veiledning og modeller, sier Hoel (2008). Dette tydeliggjorde behov for bedre 
skrivekurs og skrivegrupper. 

Den andre strategien var å bruke referatene som Sigrid skrev fra forskermø- 
tene. Når jeg leste hennes sitater av mine uttalelser, opplevde jeg å bli veiledet. 
Hennes oppmerksomhet fikk meg til å føle meg sett og respektert, og hun sjek- 
ket ut om hun hadde oppfattet meg rett. Gjennom referatene ble jeg parafra- 
sert, noe som ga meg mulighet til å utdype og nyansere tanker, meninger og 
ideer som jeg sendte tilbake til Sigrid. Denne skriftlige veiledningsrelasjonen 
ble et kognitivt redskap som strukturerte og fordypet min forståelse av egen 
praksis. 

Den tredje strategien var mitt samarbeid med Sigrid om refleksjon over vår 
veiledning. I studentenes logger leste vi at de brukte både medstudentene og 
oss lærere som modeller når de skrev og ga respons. For eksempel fulgte vi opp 
denne modelleringen ved at vi benevnte vår veiledning når vi veiledet studen- 
tenes tekster. I likhet med Tveiten (2008) så vi på begrepene som en profesjo- 
nell assistanse i studentenes utvikling av lærerkompetanse. Studentene lærte 
grunnleggende veiledningsteori gjennom sin responspraksis og ved at vi løftet 
fram veiledningsbegrepene i en form for metaveiledning. Etter hvert kunne 
studentene uttrykke hvilke veiledningsteknikker de brukte når de lyttet aktivt 
til hverandres tekstutkast. Gjennom prosjektet erfarte jeg at den skriftlige vei- 
ledningsrelasjonen jeg hadde med Sigrid og med studentene ble en sentral 
strategi for meg som prosjektdeltaker for å utvikle min veiledningskompe- 
tanse. Strategien tok Sigrid og jeg med oss videre inn i vårt samarbeid. 

Trinnene i Prettys (1995) modell er aktuelle for å analysere min deltakelse 
i veiledningsprosjektet. I starten av prosjektet opptrådte jeg som en funksjo- 
nell deltaker i møtene (trinn fem). Jeg ga innspill til beslutningsprosessene i 
prosjektet og lyttet til kollegene for å få ideer og erfaringer som jeg kunne ha 
nytte av. 

Interaktiv deltakelse i prosjektgruppen erfarte jeg i situasjoner hvor vi sam- 
arbeidet med felles sporsmal eller oppgaver, som for eksempel i analysefasen 
(trinn seks). Her var vi slik Pretty beskriver det, likeverdige ved at vi delte og 
utviklet kunnskap sammen. Samarbeidet med Sigrid var også interaktivt ved 
den veiledningsrelasjon vi hadde. I samarbeidet vi hadde om veiledningsun- 
dervisningen utgjorde vi en selvgående gruppe som definerte oppgaver og 
styrte arbeidet selv (trinn syv i Prettys stige). Vi involverte studentene gjen- 
nom deres tilbakemeldinger og utforsket veiledning og undervisning sammen 
med dem, og delte våre erfaringer med kollegene. 

Forskning i egen praksis ble altså i stor grad fremmet i et nært samarbeid 
med prosjektleder, studentene og prosjektgruppen. Jeg opplevde at det å 
opptre uavhengig av kollegene ikke førte fram, derimot var jeg avhengig av 
de andre for å finne strategier for å utvikle egen praksis. Kvalsund (1998) 
mener at vi i relasjon med hverandre beveger oss dynamisk mellom tre 
avhengighetsfaser. Når relasjonen preges av avhengighet, viser den både 
underordning, lojalitet og trygghet. Dette preget meg i relasjonen til pro- 
sjektgruppen i starten. Samtidig ønsket jeg å være uavhengig og styre mitt 
eget prosjekt. Da jeg erfarte hvor viktig interaksjonen med prosjektleder var, 
erkjente jeg betydningen av å være i gjensidig avhengighet. Forståelsen av å 
være gjensidig avhengig av den andre gjorde at jeg lyttet mer til de andres 
divergerende stemmer som forstyrret og beriket egne tanker (Bakhtin, 1986). 
Kvalsund sier at en slik overgang forutsetter en erkjennelse av at vi alle tren- 
ger hverandres ressurser og bekreftelser for å handle uansett hvor selvsten- 
dige vi er. Strategiene jeg bidro til å utvikle, bygger nettopp på denne 
erkjennelsen. 


Veiledningsprosjektet - et veileder- og deltakerperspektiv 

(Erling) 

I løpet av prosjektperioden fikk seksjonen flere og bredere arbeidsoppgaver. 
Ved siden av at studenttallet ved PPU ble fordoblet, kom integrert lektorutdan- 
ning i realfag godt i gang. Det lille teamet på fem fagansatte som jobbet sammen 
om PPU, vokste i størrelse ved inngangen til prosjektet. Gradvis ble det tette 
samarbeidet om planlegging, gjennomføring og evaluering i og av PPU erstat- 
tet av arbeidsdeling mellom kollegene for å utføre den økende bredden av 
arbeidsoppgaver. Dette førte til avstand og mindre løpende kontakt mellom de 

fagansatte. Jeg merket endringen, men fikk forst satt ord pa den under et for- 
skermøte i prosjektet. 

Jeg opplevde at veiledningsprosjektet ga oss fagansatte en ny oppgave å 
jobbe sammen om. Veiledning av studenter er en kjerneoppgave i PPU, og 
gjennom prosjektet fikk vi innsikt i hverandres strategier og tilnærminger. 
For min del fikk både blottstilling og deling stor betydning. Jeg lærte mye om 
måter å veilede på. Det viktigste var likevel at jeg «så» både kollegene og meg 
selv tydeligere. Jeg forsto kollegene bedre og ble rett og slett mer glad i dem, 
og kanskje en smule mer fleksibel overfor dem. 

Som sosialantropolog hadde jeg snust på aksjonsforskning, men ikke satt 
meg ordentlig inn i utførelsen av forskningshåndverket. Da jeg etter hvert ble 
den sentrale veileder for Sigrids avhandlingsarbeid, ble jeg nødt til å gå i 
dybden. I løpet av prosjektperioden innså jeg at jeg fra begynnelsen av eget 
doktorgradsarbeid i 1988 hadde drevet med aksjonsforskning, men kalt det 
radikal empirisme, en utkanttradisjon i sosialantropologi. Levende teori 
(Whitehead & McNiff, 2006) og samarbeidende aksjonsforskning (Heron & 
Reason, 2008) passet som hånd i hanske med teoriene jeg hadde brukt i 
sosialantropologi. 

Samarbeid om felles aktiviteter i yrkesutøvelse og om andre prosjekter førte 
til at kollegene lærte hverandre bedre å kjenne som mennesker og medmen- 
nesker. Jeg ble inspirert til å gå nærmere inn på likheter og forskjeller i arbeids- 
måter og faglige perspektiver oss kolleger imellom. Jeg erfarte at samarbeid 
kan føre til at kollegenes faglige horisonter utvides og til dels smelter sammen. 
Uten at vi bryr oss om hverandre og hva Den Andre arbeider med, får vi ikke 
særlig interesse for å utforske mulige felles horisonter. Samarbeidet og felles 
horisont førte til oppbygging av en aksjonsforskergruppe ved Seksjon for 
læring og lærerutdanning på Ås. Dette gjenspeiles blant annet i seksjonens 
forskningsstrategi. 


Strategier for samarbeidende forskning 


På bakgrunn av casen vi har presentert, har vi identifisert følgende 
syv strategier: synliggjøring av faglig og forskningsmessig ståsted, 
bevisst teoretisk fundament, likeverdig og ulik deltakelse, forskermøter, 
dialog med møtereferater, dialog med studentlogger og til slutt 
samanalyse. 

Synliggjøring av faglig- og forskningsmessig ståsted 

Gjennom den innledende øvelsen å beskrive egen praktisk veiledningsteori ble 
et mangfold av veiledningspraksiser synliggjort. På samme måte mener vi at 
en oppgave der den enkelte gjør rede for egne forskningserfaringer og eget 
ståsted og verdigrunnlag for forskning, vil kunne danne et viktig fundament 
for videre samarbeidende forskning. På grunnlag av en slik kartlegging og 
bevisstgjøring kan deltakernes ulike perspektiver og horisonter møtes gjen- 
nom prosessen, slik at kollegagruppen gjøres rede til å utvikle seg som samar- 
beidende aksjonsforskere. Det dreier seg om å oppøve empati og erkjenne 
betydningen av flerstemmighet som basis for forskningsprosessen. For å kunne 
utnytte potensialet i den samarbeidende ressursen, er det nødvendig å se og 
respektere hverandres perspektiver og verdier i forhold til det aktuelle temaet, 
veiledning, men også verdier og perspektiver i forskningen. Den første strate- 
gien vi peker på, er en tydeliggjøring og dermed synliggjøring av den enkeltes 
faglige og forskningsmessige ståsted som utgangspunkt for å danne en felles 
forståelse av og tillit til verdien av aksjonsforskning. Mangfoldige perspektiver 
er berikende og nødvendig i samarbeidende aksjonsforskning, men uten 
bevisstgjøring av hva mangfoldet inneholder og betyr, vil ulikhetene kunne 
skape blokkerende konflikter. 


Bevisst teoretisk fundament 

Veiledningsprosjektet var et doktorgradsprosjekt. Det innebar at prosjektet ble 
initiert av Sigrid, som også hadde et klart ønske om tema og problemstilling 
for prosjektet. Dette er ikke i tråd med grunnleggende demokratiske verdier i 
aksjonsforskning, som forutsetter at problemstillingen kommer fra deltakerne 
selv. Likevel skriver Heron og Reason (2001) at: «Noen grupper blir etablert av 
en eller to initierende forskere som kjenner metoden, som velger tema for fors- 
kningen, inviterer andre interesserte til å delta og initierer disse medlemmene 
i forskningsprosedyrene» (s. 181, vår oversettelse). Nettopp slik var starten av 
vårt prosjekt. Men fordi forskningsområdet angikk alle, var det ikke vanskelig 
å få tilslutning til temaet. 

I tillegg til at alle aksepterer aksjonsforskning som forskning, som belyst over, 
er et visst felles teoretisk fundament en forutsetning for medbestemmelse og del- 
takelse i forskningen, slik Solveig peker på. Valg av strategier og metoder innebæ- 
rer at gruppen som helhet har kunnskap om aksjonsforskningens idégrunnlag og 

strategier, muligheter og begrensninger. Det pahviler de deltakerne som har slik 
kunnskap, å initiere og oppmuntre til å etablere et felles teoretisk fundament. Nar 
ikke alle deltakerne har en viss felles kunnskap, begrenses mulighetene for å ta 
bevisste valg og beslutninger i gruppen, og det er fare for at deltakerne ikke blir 
interaktive deltakere (jf. Pretty, 1995). Nettopp det å gjøre bevisste valg i våre 
praksiser er en nøkkelkvalitet i aksjonsforskning, hevder Reason og Bradbury 
(2008). Riktignok har vi stor tro på å lære gjennom å være involvert i aksjonsfors- 
kning, men vår erfaring er likevel at det er verdifullt og nødvendig å lese og dis- 
kutere aksjonsforskningens teoretiske grunnlag. Når vi skulle utvikle vår 
veiledningspraksis, i den hensikt å bidra til at lærerstudentene skulle utvikle sin 
lærerkompetanse, var det essensielt for oss å kunne snakke om og drøfte veiled- 
ningspraksis og læring. Det å ha et forum for systematisk drøfting av fagets teori 
gjorde både planer, observasjoner og refleksjoner mer presise. Dermed var det 
lettere å reflektere over erfaringer i fellesskap, og kvaliteten på medvirkningen 
økte. Felles lesing av grunnleggende litteratur om aksjonsforskning og faginnhold 
er dermed den andre strategien for samarbeidende aksjonsforskning i et forsker- 
fellesskap som vi vil løfte fram. 


Likeverdig og ulik deltakelse 

Forskningen var en integrert del av undervisningen. Dette mener Elliot (2015) 
er sentralt fordi kunnskapen utvikles gjennom at forskerne handler for å skape 
verdifulle undervisnings- og læreprosesser. Fordi forskningen var så integrert 
i vårt daglige arbeid, kunne alle sette av noe tid til å delta i prosjektet. Likevel 
var det stor forskjell på hvor mye tid de enkelte valgte å bruke i prosjektet. 
Derfor vil ikke alle delta like aktivt i alle faser av prosjektet, men vi mener at 
under de forutsetningene vi har skissert så langt, kan deltakerne ta bevisste 
valg med hensyn til hvor mye de involverer seg. Vi mener derfor at likeverd 
ikke er det samme som lik deltakelse, men for det første at det dreier seg om at 
deltakerne kan velge omfang av deltakelse, forutsatt et minstenivå av deltakelse 
i gruppas felles obligatoriske aktiviteter tilsvarende Prettys femte trinn, funk- 
sjonell deltakelse. For det andre må de kunne velge fordypning i forsknings- 
tema og vinklinger ut fra egen interesse, forutsatt relevans i forhold til tema for 
felles prosjekt og forenlighet med aksjonsforskning som forskningsstrategi. En 
konklusjon fra vårt prosjekt er at det er viktig å kunne delta på ulike måter, 
med ulik grad av engasjement og innsats, da mange er involvert i andre 

prosjekter samtidig. Men det er et hovedpoeng at nettopp denne kunnskapen 
er delt, slik at deltakerne kan bli enige om ulik deltakelse og ulike roller pa bak- 
grunn av bevisste valg som blir synliggjort i forskergruppen. Dermed er også 
en bevisst valgfrihet med hensyn til grad av involvering en strategi for å sikre 
samarbeidet. 


Forskermøter 


De regelmessige forskermøtene dannet en struktur for samarbeidet. Innholdet 
i møtene ble bestemt av fellesskapet, og vi ble enige om strukturer for samta- 
lene. Møtene utgjorde en grunnstruktur for felles planlegging av forestående 
veiledningsperiode og refleksjoner over og analyse av erfaringene. Det var i 
disse møtene vi drøftet vår praksis, verdier og teoretisk fundament. Vi lyttet til 
hverandre, fanget opp og videreutviklet ideer, og beslutninger om endringer i 
oppgaver og rammer i studiet ble tatt på bakgrunn av de felles refleksjonene. 
Alle deltakerne prioriterte møtene. Forskermøtene utgjorde en strukturell 
strategi der vi skapte det Aagaard Nilsen (Aagaard Nielsen & Svensson, 2006) 
kaller et frirom. Frirommene er nødvendige for å kunne løfte seg ut over de 
daglige oppgavene som Erling pekte på stadig hadde tiltatt etter at etablerings- 
fasen ved vår seksjon var tilbakelagt. 


Dialog med møtereferater 


Forskermøtene ble dokumentert i skriftlige referater, som oftest bygget på 
lyd- eller videofiler. Prosjektleder transkriberte referatene og sendte dem til- 
bake til de andre deltakerne. Solveig beskriver over den dialogen som oppsto 
når hun mottok referater/transkripsjoner fra møtene. Når egne utsagn ble 
speilet tilbake, skapte det nye tanker og ideer hos Solveig som hun formidlet 
til Sigrid, og som Sigrid responderte på. Slik utviklet det seg en gjensidig 
veiledningsrelasjon som bidro til å strukturerte og fordype vår forståelse av 
eget bidrag til vår felles praksis. Den stadige responsen på tanker og ideer 
skapte nye tanker og ideer som vi kunne omsette i praksis, som eksempelet 
med å gi metaveiledning i studentenes tekster. Ideene ble brakt tilbake til 
forskermøtet og dannet basis for endret praksis for flere - de ble en del av 
vårt handlingsrepertoar. Dialogen i prosjektet kan beskrives som en bølge- 
bevegelse av kontakt, tilbaketrekning og retur (Macmurray, 1979). Kontakten 

skjedde i møtene, deretter trakk vi oss tilbake for å gjennomføre veiledning 
og for å reflektere over erfaringene. Tilbaketrekningen er nødvendig for 
bearbeiding og utløser utvidete muligheter for læring og utvikling i den for- 
nyede kontakten (Kvalsund, 2003). Derfor ble det å fortsette dialogen gjen- 
nom å gi og få respons knyttet til referatet en viktig strategi som Solveig og 
Sigrid utviklet for likeverdig deltakelse i aksjonsforskningen, der initiativ ble 
besvart og videreutviklet. 


Dialog med studentlogger 

En annen forskningsstrategi forskergruppen utviklet og som Solveig peker 
på, er den årlige, strukturerte loggen fra studentene, som de skrev etter at 
de var ferdig med den første didaktiske oppgaven. Loggene bidro til at stu- 
dentene utforsket sine egne læreprosesser på en systematisk måte. 
Studentene hadde planlagt, gjennomført og reflektert over egen undervis- 
ning i oppgaven. I loggen skulle de analysere sin egen læring og hva som 
hadde hatt innflytelse på læringen. Refleksjonene delte de med hverandre i 
grupper og med oss gjennom loggtekstene. Studentene forsket i sin læring 
og sin praksis. 

Gjennom analyse av studentenes logger fikk vi innspill til hvordan vi kunne 
forbedre veiledning, undervisning og rammene rundt oppgavearbeidet. 
Forskningsstrategien handlet altså om å gjennomføre loggundersøkelsen, men 
like mye om hvordan vi analyserte og brukte loggen for å forstå vår egen prak- 
sis og dermed oppdage muligheter for forbedring. Studentenes erfaringer spei- 
let vår praksis og bidro til refleksiv kritikk (Winter & Burroughs, 1989). 
Gjennom refleksiv kritikk blir vaner og rutiner belyst, det gjør det mulig å stille 
spørsmål ved hensiktsmessigheten av dem. 


Samanalyse 

Vi gjorde flere mindre vellykkede forsøk på å analysere sammen underveis i 
prosessen, men vi lærte av erfaringene, blant annet erfaringene med å analy- 
sere studentloggene og et felles prosjekt med å analysere veiledningskompe- 
tansen vi hadde utviklet og hvilke endringer vi hadde skapt i PPU. Da vi kom 
til avslutningen av prosjektet, kunne vi gjøre en felles analyse der vi rettet opp- 
merksomheten mot hvilken forskerkompetanse vi hadde utviklet. Vi hadde da 

utviklet et rammeverk for analysene etter Eneroths (1984) analyseenheter. 
Med vesensmetoden identifiserte vi kjennetegn ved den enkeltes forskerkom- 
petanse. Deretter kartla vi hvordan denne kompetansen hadde endret seg 
gjennom prosessen, prosessmetoden. Til slutt anvendte vi den dialektiske meto- 
den for a identifisere hvilke hendelser eller sider ved prosessen som hadde 
bidratt til endringer. De enkelte skrev pa forhand et notat der de pa denne 
måten analyserte sin egen kompetanse. I møtet presenterte hver enkelt essen- 
sen av sin analyse, deretter søkte vi etter fellestrekk i analysene og sammenfat- 
tet dem i en felles analyse. 

Det var først gjennom de felles analysene at alle oppfattet seg som forskere i 
prosjektet, og vi oppnådde at aksjonsforskning var «blitt et fellestrekk i vår 
måte å forske på i seksjonen» (E og A i notat fra avslutningsseminaret, 
14.12.09). Felles analyser oppdaget vi var en nøkkelstrategi for å oppnå likever- 
dig deltakelse i den samarbeidende forskningen. 


Oppsummerende kommentar 

Det langvarige forløpet og systematikken i samarbeidet ga en unik mulighet 
til å oppdage hverandres faglige styrker og svakheter, og utdype de mennes- 
kelige relasjonene slik Erling peker på. En forutsetning for at prosjektet 
kunne vare så lenge, var at det var så nært knyttet til de daglige gjøremålene 
i vår praksis. Varigheten var avgjørende for å utvikle aksjonsforskningskom- 
petanse, slik både Solveig og Erling løfter fram. I prosjektgruppen sammen- 
fattet vi vår veiledning av våre studenter i begrepene «det kjærlige og kritiske 
møtet». Disse begrepene kan også være et prinsipp for relasjonene i 
aksjonsforskningsgrupper. 


Drøfting 


I det foregående har vi utledet et sett med strategier vi brukte for å lære og gjen- 
nomføre aksjonsforskning i vår lærerutdanningsorganisasjon. Her skal vi sam- 
menfatte og drøfte strategiene i to kjernepunkter. Først faktorer vi mener er 
avgjørende for at aksjonsforskning skal fungere innen en organisasjon der delta- 
kerne har ulik kunnskap, erfaring og tid til disposisjon, deretter kvaliteter ved de 
relasjonelle sidene ved samarbeidet vi mener er avgjørende for en demokratisk 
prosess. 

Prosjektet som forenende struktur i en organisasjon 
iendring 

Prosjektet virket samlende i en tid da vår lille organisasjon var i vekst, noe som 
førte til store endringer i måter å samarbeide på, med mindre kontakt. 
Prosjektet var en støttestruktur for å gjøre noe grundigere, hver for oss og 
sammen. Samtidig utfordret det bestående oppfatninger om hva forskning er. 
Prosjektet viste med sine ulike faser, samarbeidsformer og refleksjoner at del- 
takerne var, og er, forskjellige. Vi kom til prosjektet med hver vår fagbakgrunn, 
forskningserfaring og undervisningserfaring. Kollegiet var mer preget av 
mangfold enn av likhet. Dette innebar også ulike syn på hva det vil si å være 
forsker og aksjonsforsker, noe som utfordrer Heron og Reasons (2001, 2008) 
tanke om likestilte roller. Slik vi forstår Heron og Reason, har de utledet sin 
teori gjennom arbeid i en forskergruppe der alle gikk til oppgaven med like 
ambisjoner, og der alle deltakerne hadde erfaring med aksjonsforskning. Disse 
forutsetningene var ikke til stede i vår gruppe, og over har vi vist hvilke strate- 
gier vi utviklet for å nærme oss idealet om likestilt deltakelse. 

Samtidig erkjente vi at det ikke var et mål at alle skulle delta på lik linje, 
nettopp for å sikre den rike samarbeidende ressursen som blir mulig når delta- 
kerne kan velge hvor mye tid og krefter de vil og kan bruke i prosjektet. Det er 
likevel avgjørende at det er noen som er engasjerte og har den nødvendige 
kunnskapen om aksjonsforskning, som driver prosessen. Men erkjennelsen av 
verdien av at noen deltakere kan ha en mer perifer rolle, bidrar til at alle kan 
delta når det finnes noen samlende strukturer som for eksempel de jevnlige 
forskermøtene vi hadde. Det er nødvendig at alle forplikter seg på et minste- 
mål av felles aktiviteter, og vi så det som avgjørende at alle bidro til å analysere 
prosesser og resultater. Denne fleksibiliteten mener vi er avgjørende for den 
brede deltakelsen som er nødvendig for å skape varige endringer i 
organisasjonen. 

Argyris og Schön (1996) argumenterer for at mennesker i en organisasjon 
kan lære uten at organisasjonen lærer. Når individenes kunnskap ikke blir 
nedfelt i styrende dokumenter, strategier og rutiner, vil ikke organisasjonen 
lære. Men når vi som enkeltmennesker lærer og kunnskapen samtidig blir syn- 
lig i organisasjonens virksomhet, det de kaller «theory-in-use», da lærer orga- 
nisasjonen også. Nettopp fordi hele teamet rundt PPU deltok på de jevnlige 
møtene og delte sine erfaringer og deltok i analyser av studentenes logger, selv 

om ikke alle leste like mye teori eller referater, sa ble beslutninger fulgt opp, 
rutiner og strategier ble nedfelt i dokumenter som oppgavetekster, fagplan og 
forskningsstrategi. De felles erfaringene og aktivitetene førte med seg endrin- 
ger i organisasjonen, både med hensyn til undervisning og veiledning og ved 
en generell aksept for aksjonsforskning, men også ved at flere beveget seg mer 
mot aksjonsforskning som strategi i egen forskning. 


Samarbeidets relasjonelle aspekter - kvaliteter som 
sikrer likeverdighet og demokrati 
Det nære samarbeidet stiller krav til at deltakerne respekterer hverandre og er 
åpne for å lytte, og samtidig gir arbeidet mulighet for videre utvikling av disse 
kvalitetene. Mangfoldet i vår gruppe bidro til sentrale diskusjoner som for 
eksempel spørsmålet om forskningens essens. Hva er den i aksjonsforskning? 
Spørsmålet hadde aldri blitt stilt om ikke flere av deltakerne hadde hatt en 
fenomenologisk forskningsbakgrunn. Hadde vi i utgangspunktet hatt de 
avklarende rundene på ulike forskningsmessige ståsteder, kunne aspekter ved 
de forskjellige forskningstradisjonene i enda større gradet preget og beriket 
valg av metoder og perspektiver. I stedet ble noen av forskjellene oppfattet som 
en trussel og framkalte lite fruktbare forsvarsmekanismer. Et viktig poeng hos 
Winter er nettopp at det er i forskjellene og mangfoldet at potensialet for end- 
ring ligger. Sett i bakspeilet mener vi at forskjeller mellom oss og også motset- 
ninger innen den enkeltes oppfatninger og erfaringer, i større grad kunne vært 
framhevet innenfor de samlende strukturene vi skapte. Større grad av både 
refleksiv og dialektisk kritikk, kritisk speiling og dekonstruksjon både av vår 
egen og vår felles praksis, ville kanskje åpnet opp for mer radikale endringer. 
Forskjellene som var tydelige, for eksempel en langvarig oppfatning blant flere 
deltakere av at de nettopp var deltakere og ikke medforskere, skapte spennin- 
ger og var avgjørende for utviklingen av strategiene. Macmurray (1957) peker 
på at det som gjør samarbeid krevende, er at våre handlinger fører til motstand 
fra andre og at det frustrerer vår vilje. Dette er i tråd med Hannah Arendts 
prinsipp om at mangfold er nødvendig for handling, men at mangfoldet i seg 
selv ikke er nok (Arendt, 1958). Prosjektet gjorde oss oppmerksomme på 
betydningen av å møte motstand, og å besvare den. 

Dette bringer oss direkte til aksjonsforskningens «vesen» og verdigrunnlag. 
Aksjonsforskning innebærer at vi tillater oss å bli forstyrret og desorienterte, 

men den krever ogsa at vi svarer pa andres initiativ. Derfor er de relasjonelle 
faktorene i aksjonsforskning så viktige. Det er to sider av det å være samarbei- 
dende forsker som vi kan ove i denne typen forskning. Den ene siden dreier 
seg om a utvikle evnen (i samarbeidet) til 4 se og anerkjenne hver av de andre 
medarbeiderne, bade som mennesker og som forskere, og dernest forholde 
deres perspektiver til sine egne i en mest mulig apen dialog, i Jeg-Du-forhold 
(Buber, 1992). Da blir den relasjonelle evnen delt og vil kjennetegne medlem- 
mene av gruppen som samarbeider. 

Den andre siden dreier seg om forutsetningene for å koble demokrati med 
anerkjennelse av den enkelte forskers perspektiv i samarbeidende aksjonsfors- 
kning. Med evnen til å se og anerkjenne den andre, vil det være lettere både å 
finne og å forenes om de mål og tiltak forskerne i dybden har felles. Det blir 
også lettere å støtte den enkeltes særegne ønske om retning og innhold i sin 
forskning. Dypt samarbeid både forener og våger å anerkjenne og oppmuntre 
en frisetting. Dette mener vi er kvaliteter som betegner en demokratisk pro- 
sess. Demokrati er ikke nødvendigvis at alle deltar likt, men at nettopp mang- 
foldet av deltakelser blir lyttet til og respondert på. Biesta utdyper dette når 
han poengterer at dersom en person starter noe, men ingen responderer, vil 
ingenting følge av personens initiativ, og dermed vil personens begynnelser 
heller ikke «komme til verden» (Biesta & Sjøbu, 2014, s. 132). Det er altså gjen- 
nom andres respons på våre initiativ at vi kommer til syne med vår unikhet. 
Når deltakerne deltar i beslutninger og påvirker prosess og resultater, skjer en 
maktfordeling. Fordelt makt fordrer fordelt ansvar. Derfor har samspillet mel- 
lom oss som unike, også med hensyn til grad av deltakelse, potensial til å utvi- 
kle demokratiske forskergrupper som kan bidra til endring og bærekraftig 
utvikling i våre organisasjoner. Refleksjon over praksis i et fellesskap bidrar 
ifølge Søndenå (2007) til utvikling av profesjonen. En forutsetning for beve- 
gelse og nytenkning er at den enkelte i samarbeidet (fellesskapet) er åpen for 
andres tilsynekomst, verdsetter forskjellighet og tar ansvar for å besvare denne 
forskjelligheten. 


Avslutning 


Fra å være et kollegium der bare en medarbeider hadde erfaring med aksjons- 
forskning, ble vi gjennom fire år en enhet der alle lærerne hadde kunnskap 
om og erfaring med aksjonsforskning, om enn i ulik grad. Det bidro til 

endret lærerutdanningspraksis og forskerpraksis. Tema vi valgte for prosjek- 
tet angikk alle i deres daglige virke og virket i seg selv samlende. Strukturen 
i prosjektet med jevnlige forskermøter, med faste mønstre for å se og aner- 
kjenne hverandre, dele erfaringer og reflektere sammen var utgangspunkt for 
andre strategier som vokste fram. For eksempel det å være i videre dialog om 
referatene fra møtene. Men viktigst for den likeverdige forskerdeltakelsen 
var hvordan vi prøvde oss fram og kom fram til gode måter å analysere våre 
prosesser og resultater på. Vi erfarte det Levin og Greenwood (2008) argu- 
menterer for, at aksjonsforskning kan bidra til at organisasjonen blir lærende, 
fordi forskningen er samarbeidende og bygger på verdier som demokrati, 
deltakelse og involvering. Vi mener at en viktig forutsetning for at dette 
kunne skje, var fleksibiliteten vi skapte gjennom strategiene for at alle kunne 
delta i noen sentrale sider av forskningen, som forskermøtene der deres egen 
praksis og erfaring ble delt, diskutert og reflektert over, samt i analysearbei- 
det, mens andre var involvert i alle prosjektets sider og pådrivere i 
prosjektet. 

Utvikling av nytilsatte 
universitetslæreres 
profesjonskompetanse 


Brit Hanssen, Dag Husebø og Vegard Moen 


This article discusses how academic staff in higher education can develop their 
practice when it comes to teaching. We ask in what ways participation in formally 
organized teaching groups and interaction with various mediating tools, may contri- 
bute to their competency and profession as university teachers? The empirical data is 
produced as part of a constructive action research project. The data consists of seven 
themes raised by the participant university teachers for upcoming tutoring sessions, 
five choreographies of the sessions made by the authors of the article and those 
responsible for the action research, and ten reflective notes written by the same last 
actor group. New colleagues starting their academic career in August 2015 participa- 
ted in the project which lasted one academic year. Three different cycles were con- 


ducted in the established teaching groups. 


Innledning 


Verken utdanningsinstitusjonene eller vitenskapelig tilsatte selv har vært opp- 
merksomme nok på betydningen av formelt å profesjonalisere seg som univer- 
sitetslærere! sammenlignet med å kvalifisere seg som forskere (Handal, 2006). 
Ved de fleste læresteder finner vi ulike arenaer for utvikling av forskerkompe- 
tanse, blant annet forskergrupper som i praksisfellesskap utvikler forsknings- 
søknader, publiserer sammen, kommenterer og veileder hverandre på tvers av 


1 Viviser til Hofgaard Lycke og Handal (2012:158) som bruker betegnelsen universitetslærer om faglig/ 
vitenskapelig ansatte som underviser i høyere utdanning for å understreke at fokus er på den ansatte i 
rollen som underviser. 

institutter og fakulteter. I mindre grad finner vi formaliserte arenaer eller fora 
hvor man kan kvalifisere seg som undervisere i høyere utdanning. Riktignok 
skjer det en viss form for utdanning, om enn ikke i det store formatet, i kolle- 
gaveiledningsgrupper ved de utdanningsinstitusjonene hvor disse etableres 
som en del av kurs i universitets- og høgskolepedagogikk (Lycke og Handal, 
2012). For øvrig synes kommunikasjonen omkring undervisning å foregå 
«back stage» innenfor små, uformelt etablerte grupper av kollegaer som nytil- 
satte må forsøke å få «medlemskap» i for å lære om «måten vi gjør det på hos 
oss» (Lauvås, Lycke & Handal, 2016, s. 165). Når Kyvik og Vabø (2015) viser til 
hvilken betydning deltakelse i forskergrupper har for å kvalifisere seg som for- 
skere, er det betimelig å spørre om deltakelse i tilsvarende tilrettelagte under- 
visningsgrupper og interaksjon med ulike medierende redskaper kan bidra til 
utvikling av profesjonskompetanse som universitetslærere. 

Dette reiser spørsmål om profesjonslæring; hvordan lærere kan lære med 
vekt på deltakelse. Innenfor denne tematikken har vi formulert følgende og 
mer presise forskningsspørsmål: På hvilke måter vil deltakelse i formelle under- 
visningsgrupper og interaksjon med ulike medierende redskaper bidra til utvik- 
ling av profesjonskompetanse som universitetslærere? Studien defineres som et 
aksjonsforskningsprosjekt forstått som et helhetlig forskningsopplegg av kon- 
struktiv karakter (Tiller 1999; Carr & Kemmis, 1986) og er gjennomført ved 
Universitetet i Stavanger (UiS). 

I artikkelen vil vi først redegjøre for studiens teoretiske rammeverk. Deretter 
beskrives selve aksjonsforskningsprosjektet. Så presenteres empiri som blir 
analysert og diskutert i lys av relevante teoretiske begreper. Til slutt diskuteres 
resultatene, før artikkelen rundes av med en oppsummerende diskusjon og 
noen etterord. 


Teoretiske og begrepsmessige perspektiver 


I og med at aksjonsforskningsprosjektet vårt handler om hvordan lærere 
lærer, eller mer presist hvordan universitetslærere kan lære for å utvikle egen 
profesjonskompetanse, er våre teoretiske perspektiver knyttet til profesjons- 
læring, teorier og begreper som er innskrevet i sosiokulturelle og virksom- 
hetsteoretiske perspektiver. Vi har tatt utgangspunkt i Anna Sfards (1998) 
to metaforer, tilegnelsesmetaforen og deltakelsesmetaforen, og vektlegger 
deltakermetaforen utvidet med redskapsperspektivet (Lahn & Jensen, 2008). 

Lahn og Jensen argumenterer for 4 utvide deltakelsesmetaforen med red- 
skapsperspektivet, fordi å sidestille læring med sosial samhandling i praksis- 
fellesskap kan «[...] redusere betydningen av kunnskapsdimensjonen i 
profesjonsarbeid» (2008, s. 295). Redskapsperspektivet tar høyde for at kol- 
legiale interaksjoner er gjenstandsmedierte, hvordan man samhandler og 
bruker redskaper i et læringsfellesskap, og at læreprosessen struktureres av 
målene for aktivitetene. Mediering, eller formidling, kan forstås som all den 
type støtte i læreprosessen en kan ha, enten det er ved hjelp av personer eller 
redskaper. Mediering handler altså her om de intellektuelle og praktiske res- 
sursene profesjonsarbeidere i høyere utdanning har tilgang til i sine respek- 
tive praksisfellesskap (Wenger, 1998; Lave & Wenger, 2003). Det viktigste 
medierende redskapet i denne sammenheng er språket (Heggen, 2010; 
Dysthe, 2001; Såljö, 2001). 

Læringsprosesser knyttet til formidling, mediering og distribusjon av kunn- 
skap beskrives som drivverk som «innrullerer» profesjonsutøveren i hans eller 
hennes respektive kunnskapsfelt (Jensen mfl., 2008). Gjennom å innrulleres i 
kunnskapsfeltet gis også grunnlaget for å engasjere seg i videre kunnskapsut- 
vikling. Når særlig nytilsatte læreres rammer for kunnskapstilknytning ser ut 
til å være vide og uavgrensede, vanskeliggjør dette sammenkoplingen av den 
enkelte lærers individuelle utvikling og praksisfellesskapets kollektive utvik- 
ling av kunnskapsfeltet (Heggen & Raaen, 2014; Hanssen & Helgevold, 2010; 
Heggen 2010). Heggen hevder det dreier seg om en «spenning» mellom det en 
oppfatter en må kunne for å utøve arbeidet, og den mer luftige akademiske 
kunnskapen. Kollektiv kunnskapsutvikling kan være identitetsutviklende hvis 
vi lener oss på en forståelse av læring som identitetsendrende deltaking i 
bestemte praksisfellesskap (Heggen, 2010). Essensen her er at konstruksjon av 
profesjonsidentitet handler både om «meg» og om «oss» (ibid, s. 150). 

Når vi snakker om profesjonskompetanse, er vi opptatt av hva slags kunn- 
skap (knowing what) og ferdigheter (knowing how) universitetslærere vil 
trenge for å utøve arbeidet sitt på en god måte. «Valet står ikkje mellom anten 
teoretisk eller praktisk kunnskap som grunnlag for profesjonelt arbeid. Å utvi- 
kle sin profesjonalitet føreset begge», skriver Heggen (ibid, s. 69). Aktør- og 
kommentatorkompetansen som deler av termen profesjonskompetanse 
(Heggen, 2010; Molander & Terum, 2008) kan fange det tosidige formålet. 
Aktørkompetansen handler om å kunne utøve undervisningsarbeid og gjøre 
bruk av ulike medierende redskaper alt etter studenter, fag og situasjon. 

Kommentatorkompetansen handler om 4 beskrive, analysere, forklare og vur- 
dere det som skjer i undervisningsrelatert arbeid i lys av teori og forskningsba- 
sert kunnskap. Det innebærer at universitetslærerne må ha et begrepsapparat 
for å kommentere spørsmål som studenter bringer inn i undervisningen, eller 
som kollegaer bringer inn i formaliserte læringsfellesskap. «Et visst felles språk 
med begreper som har en viss forankring i systematisert kunnskap om under- 
visning, vil være en grunnlagsinvestering dersom ulike personer som skal sam- 
arbeide om utvikling av undervisning, skal kunne snakke fornuftig med 
hverandre» (Handal 2006, s. 239). Språket blir dermed både et kollektivt og et 
interaktivt medierende redskap og en forutsetning for meningsskaping. I til- 
legg er språket et individuelt redskap og et bånd mellom individ og kultur 
(Gjems 2007; Såljö 2001; Vygotskij 2001). Mens Vygotskij (2001) bruker 
betegnelsen «sonen for nærmeste utvikling» som et bilde på utvikling på indi- 
vidnivå, og som viser til forskjellen mellom hva en person kan gjøre alene, og hva 
en kan gjøre sammen med en mer kompetent person, bruker Engeström beteg- 
nelsen som et bilde på utvikling i kollektive virksomheter (Engeström, 2005). 
I dette bildet skjer læring i prosesser der nykommerne først utfører aktiviteter 
sammen med mer kompetente personer. De er slik først i ytterkanten av akti- 
viteten som praksisfeltet sysler med, men etter hvert lærer de å utføre stadig 
flere av oppgavene som er aktuelle. En slik tilnærming er brukt i forskning for 
å vinne forståelse for hvordan grupper av mennesker tenker, forklarer og for- 
står bestemte fenomen - altså kunnskapsmessige interesser. En bærende idé i 
en slik måte å forstå kollektiv læring på er at man ser på posisjonene til de ulike 
aktørene som komplementære i et kompetent praksisfellesskap (Engelsen, 
2002) hvor siktemålet er å utnytte komplementære kompetanser til å utvikle 
og spre kunnskap. Alle aktørene blir sett på som ressurser i den kollektive 
kunnskapsutviklingen (Husebø & Johannessen, 2010). I praksisfellesskapet 
lærer en dessuten ikke bare den aktuelle praksisen, men også måter å fordele 
og forhandle om arbeidet på, verdier som fellesskapet er preget av, og yrkesi- 
dentitet. Å lære handler like mye om identitet, kultur, sosial meningsskaping 
og fellesskap som om individuelle evner og interesser. 


Etablering av undervisningsgrupper 


Hensikten med å etablere undervisningsgrupper i vår sammenheng er at universi- 
tetslærere gjennom deltakelse og interaksjon med ulike redskaper kan utvikle sin 

profesjonskompetanse som universitetslærere. Kommentatorkompetansen er tenkt 
utviklet gjennom ny forståelse og et visst felles språk relatert til undervisning, og 
aktørkompetansen er tenkt utviklet gjennom diskusjon og deling av mulige hand- 
lingsalternativer for praksis. 

«Å legge til rette for læring innebærer å organisere deltakelse og menings- 
dannelse», sier Havnes (2000, s. 96). Men deltakelse i sosiale praksiser er ikke 
nok for profesjonalisering i undervisningssammenheng; samhandlingen må 
skje innen visse rammer. Deltakelse og strukturer kan heller ikke ses isolert fra 
hverandre. De danner en enhet i sin dualitet og konstituerer kultur (Hanssen 
& Østrem, 2013). På den ene siden vil spesielle måter å delta på påvirke struk- 
turen. På den andre siden vil strukturer både kunne begrense og stimulere til 
deltakelse og på denne måten prege en undervisningskultur. Dermed vil delta- 
kelse og strukturer ses som nødvendige forutsetninger for hverandre. Gunnar 
Næss (1999) bruker ordet koreografi for å vise til struktur for deltakelse, sam- 
spill og dialog. Koreografi betyr danseskrift og er brukt om komposisjon og 
rekkefølge av bevegelsene i dans. I den videste betydning brukes koreografi 
også for andre sekvenser med bevegelse. En koreografi i vår sammenheng er et 
forsøk på å komponere og til en viss grad strukturere møtene i undervisnings- 
gruppene slik at de innfrir intensjonene om deltakelse, samspill og dialog 
(Hanssen & Østrem, 2013). Alle parter skal være bevisste på hensikten med 
møtet og hva de ulike partene skal bidra med i gjennomføringen av det. 
Forutsigbare rammer og forventninger kan skape trygghet hos de deltakende 
partene. Innholdet må ha relevans og mening og bygge på gode relasjoner mel- 
lom personene som deltar. Gitt disse premissene kan bruken av skriftlige kore- 
ografier være en måte å legge til rette for og strukturere deltakelse, samspill og 
dialog på (Hanssen & Østrem, 2013). 

Arbeidet i gruppene vil bygge både på en forståelse som vektlegger prinsip- 
per som likeverdighet, deltakelse, gjensidighet, felles refleksjon og bevisstgjø- 
ring (Lauvås, Lycke & Handal, 1996), og på en forståelse av læring som en 
prosess som foregår mellom kollegaer hvor alle er medskapere av mening 
(Gjems, 2007). I ProLearn prosjektet (Jensen mfl., 2008) hevdes det at læring 
gjennom sosial deltakelse i lokale «praksisfellesskap» ikke er tilstrekkelig for å 
gripe den økende kompleksiteten rundt praktiske undervisningssituasjoner. 
Samtalene blir for erfaringsbaserte og preget av en horisontal dimensjon. For å 
lære trenges det også vertikale dimensjoner inn i læringsfellesskapet hvor delta- 
kerne får tilgang til vitenskapelige teorier, modeller eller begreper for å utfordre 

etablerte forstaelser (Lahn & Jensen, 2008). Av den grunn understrekes betyd- 
ningen av gruppeledere, i var sammenheng forstatt som fasilitatorer (Lauvas, 
Lycke & Handal, 2016), som har ansvar for a fagliggjore diskusjonene gjennom 
a tilby vitenskapelige begreper for a utfordre etablerte forestillinger om under- 
visning. Fasilitatoren er en parallell til aksjonsforskeren som blant annet kan 
bringe inn teori og fortolke praksis gjennom nye briller (Tiller, 1999). I tillegg 
vil fasilitatoren ha som oppgave å strukturere møtene, sørge for at møtet har en 
retning og at alle får delta. Fasilitator skal også klargjøre holdninger, gjøre mot- 
setninger tydeligere, se hvor det er rom for konsensus og bringe inn relevant 
informasjon. I denne typen undervisningsgrupper kan nytilsatte kollegaer etter 
hvert bli en del av kulturen, samtidig som de gradvis blir trygge nok til å kunne 
påvirke og utvikle den ved at de utfordrer det som er befestet. 


Metodisk innramming 


«...et problem er en undren, der har taget den konkrete form av et spørgsmål» 
(Winter, 1973, S. 14). 
Og videre, vi siterer: 


«Ethvert problem implicerer et spørgsmål. Men ikke omvendt, der findes mange 
spørgsmål, som ikke rummer noget problem. En undring springer oftest ut av en 


opplevelse av at et fenomen, som man iakttar, er annerledes enn det man ventet seg.» 


Denne forståelsen av et problem eller en undring mener vi har fellestrekk 
med det som er essensielt med aksjonsforskning hvor problemstillinger alltid 
skal være knyttet til lærernes praksis; til deres erfaringer og utfordringer 
(Cohen & Manion, 1998). Vår undring retter seg mot forholdet mellom for- 
skergrupper og undervisningsgrupper; hvorvidt formelt etablerte undervis- 
ningsgrupper kan være like virkningsfulle med tanke på «utdanning» av 
universitetslærere som forskergruppene synes å være med tanke på kvalifise- 
ring av forskere (Kyvik & Vabø, 2015). Denne undringen var utgangspunktet 
for vårt forskningsspørsmål. 

Vi lener oss på en forståelse av aksjonsforskning som presiserer at aksjons- 
forskning ikke er en metode eller en særegen type data, men et helhetlig fors- 
kningsopplegg av konstruktiv karakter (Tiller, 1999; Carr & Kemmis, 1986). 
Dette er en forståelse av aksjonsforskning som ligger tett på evaluerende studier 

med et konstruktivt siktemal, i henhold til Kallebergs (1996) distinksjoner mel- 
lom ulike kvalitative studier. Det ligger i aksjonsforskningens natur a «evaluere» 
for sa 4 kunne justere eventuelt forandre eksisterende praksis med forsknings- 
basert kunnskap som utgangspunkt. I og med at studien er knyttet til deltaker- 
nes endringsprosesser og aksjonen er rettet mot en organiseringsform og vare 
egne begrunnelser for valg av undervisningsgrupper, vil det være naturlig å 
rette oss inn mot en slik forståelse av aksjonsforskning. Dette innebærer at vi 
skriver oss inn i det som kan kalles den prosessorienterte retningen i evalue- 
ringsforskning, der poenget er «å kunne beskrive, og i mange sammenhenger 
også kunne påvirke, et tiltaks gang, retning og innhold underveis i prosjektpe- 
rioden» (Sverdrup 2002, s. 33). Studien har da et pragmatisk eller konstruktivis- 
tisk siktemål. Den prosessorienterte tradisjonen skiller seg fra det Sverdrup 
benevner som beslutningsorienterte og brukerorienterte retninger, der for 
eksempel studenttilfredshet vil være den viktigste indikatoren på kvalitet i et 
utdanningsprogram. Idealet i den prosessorienterte retningen blir knyttet til 
aksjonsforskning og argumentasjonen om at utvikling må komme nedenifra og 
involvere de menneskene som skal gjennomføre aktivitetene. 

Tiller (1999) presiserer at forskeren skal delta aktivt med forandringsgrep i 
feltet som studeres. Det kan forstås dit hen at forskeren blant annet skal bringe 
inn teori og fortolke praksis gjennom nye briller (Såljö, 1999). Dette er sam- 
svarende med vår forståelse av en fasilitator. Forskningsspørsmålet bærer i seg 
begrepet deltakelse, som knyttes til demokratiske prosesser som er et bærende 
prinsipp i aksjonsforskning (Madsen 2004). 

Det vil være de innsamlede data som danner grunnlaget for utvikling, og 
det foregår kontinuerlige dialektiske bevegelser mellom forskning, teori og 
praksis. Det helthetlige perspektivet på forskningsopplegget kommer til 
uttrykk i forståelsen av aksjonsforskning som en uavbrutt syklisk prosess som 
kan modelleres i sirkelbevegelser og prosesser (Sverdrup, 2002; Engestrøm, 
Miettinen & Punamåki, 2001). Syklusene våre har gått fra det å definere pro- 
blemstillinger i et praksisfelt, via planlegging av aktiviteter og gjennomføring 
av bestemte aksjoner til observasjon, dokumentasjon, analyser og systematiske 
refleksjoner innen og mellom nivå. Erfaringer i å planlegge, gjennomføre, lede 
og vurdere faglige diskusjoner i undervisningsgrupper i tillegg til å analysere 
og diskutere ulike medierende redskaper som deltakerne kan interagere med, 
gir oss grunn til å vurdere egnetheten av de aksjonene som er gjort knyttet til 
etableringen av undervisningsgrupper med mål om å utvikle nytilsattes 

profesjonskompetanse. Dette vil gi oss muligheter til a diskutere og vurdere 
eventuelle nye aksjoner. Studien er gjennomfort i trad med forskningsetiske 
krav til metodisk stringens. 


Beskrivelse av prosjektet 
Første syklus på makronivå: Beskrivelse av kontekst 


På makronivå ses etableringen av undervisningsgruppene i sammenheng med 
det universitetspedagogiske arbeidet som foregår på Universitetet i Stavanger. 
Her inngår aksjonsforskningen i en overordnet institusjonell satsing på under- 
visningskvalitet uttrykt i ulike strategiske planer”. 

Høsten 2012 innførte UiS ved HR-avdelingen ordningen Veiledning for og 
med nyansatte (NyTi)? som en del av universitetets satsing pa god undervis- 
ningskvalitet. Programmets hensikt har hele tiden vært å bidra med undervis- 
ningsrelatert veiledning til nyansatte lærere slik at de skal få en god start som 
universitetslærere, og at studentene skal få en god undervisning så tidlig som 
mulig. Mottoet har vært: «Tett på og raskt på». Undervisningsrelatert veiled- 
ning vil i denne sammenheng si å ha oppmerksomheten rettet mot den enkelte 
nyansattes forhold til undervisningen, hvordan den planlegges, utføres og vur- 
deres, veiledning, samarbeidsforhold og relasjonen mellom studenter og nyan- 
satt lærer. Veiledningen har vært organisert på to måter: 1) undervisningsrelatert 
en-til-en veiledning på de nyansattes egne vilkår og 2) internundervisning i 
plenum knyttet til undervisningsrelaterte spørsmål. 

Siden oppstarten har ordningen fått god respons fra deltakerne gjennom 
erfaringsbaserte deltakervurderinger. Dette til tross, har vi hele tiden stilt 
spørsmål om hvorvidt vi er på rett vei, og lurt på hva som kan forbedres 
(Hanssen & Husebø, 2013). 


Andre syklus på makronivå: Todelt analyse 

Med bakgrunn i skriftlige tilbakemeldinger som ble gitt av de 75 deltakerne 
som hadde gjennomført programmet fra 2012 til 2015, avdekket vi at det var 
«internundervisning i plenum» som kunne forbedres. Vi hadde kontinuerlig 


2 Universitetetsstrategien 2013-2020, Plan for introduksjon av nytilsatte. 
3 — http://ansatt.X.no/article.php?articdelD=61760&categorylD=7953 

justert denne undervisningen, blant annet hadde den gått fra å være obligato- 
risk til å bli frivillig. 

Våren 2015 foretok vi en ny og mer grundig revisjon både på grunnlag av 
deltakervurderinger og på grunnlag av ny tilegnet teori og nye ideer som 
utviklet seg i løpet av arbeidet med en annen forskningsartikkel som hadde 
NyTi-programmet som studieobjekt (Hanssen, Husebø & Moen, 2017. 
Oppmerksomheten ble rettet særskilt mot profesjonslæringsteorier og bruk 
av ulike medierende redskaper som støtte i læring, og mindre mot veiled- 
ningsteorier (selv om vi finner likhetstrekk med veiledning i grupper, 
Lauvås, Lycke & Handal, 2016). I denne sammenheng fant vi også profe- 
sjonskompetanse som et meningsfylt begrep å tenke i, når det gjelder å utvi- 
kle undervisningskompetanse. 


Tredje syklus på makronivå: Aksjon og materiale 


Tenkningen basert på analysene gjort i andre syklus ble omsatt til praktisk 
handling gjennom etablering av tre fakultetsvise* undervisningsgrupper høsten 
2015. Undervisningsgruppene er foreløpig etablert som en del av NyTi, og ledes 
av universitetspedagoger” i rollen som fasilitatorer. Gruppene er tenkt å være en 
læringsarena for og med nytilsatte kollegaer, en læringsarena basert på delta- 
kelse og interaksjon med ulike redskaper, og hvor diskusjoner og samarbeid 
starter i spørsmål eller tema som eksisterer i universitetslærerens praksisfelt. 

Deltakerne i NyTi (2015-2016) ble invitert til å delta i fakultetsvise under- 
visningsgrupper ut over den obligatoriske en-til-en veiledningen. Tilbudet 
om å delta i undervisningsgrupper er altså frivillig. Tre universitetspedagoger 
deltar som fasilitatorer med hovedansvar for hver sin gruppe. Det er alltid to 
universitetspedagoger til stede, en som leder møtet og en som er medfasilita- 
tor. Så langt har vi gjennomført fem møter, hvor deltakerantallet har variert 
fra tre til åtte. 

Arbeidet i undervisningsgruppene er basert på at deltakerne før hvert møte 
blir invitert til å sende inn ønskede undervisningsrelaterte tema. På bakgrunn 
av dette lager fasilitator en skriftlig koreografi som ramme for møtet. Denne 


4 Det humanistiske fakultet, det teknisknaturvitenskapelige fakultet og det samfunnsvitenskapelige 
fakultet. 

5  Universitetspedagoger brukes som betegnelse på vitenskapelig ansatte som arbeider med universitets- 
og høgskolepedagogikk i hel stilling eller som del av sin stilling. 

sendes alle deltakerne minimum en uke før møtet, slik at alle er forberedt og 
dermed gitt forutsetninger for å delta. I koreografien spiller fasilitator inn fag- 
lige begreper knyttet til temaet, stiller spørsmål for å utfordre etablerte forestil- 
linger, og eventuelt ber deltakerne ta med emneplaner, skrive ned noen 
stikkord om temaet eller lese en artikkel som forberedelse. Alt dette er tenkt 
som medierende redskaper for å utvikle profesjonskompetansen som lærere. I 
etterkant skriver både fasilitator og medfasilitator et refleksjonsnotat. 

Det empiriske materialet består av sju temainnspill fra deltakere, fem møte- 
koreografier og ti refleksjonsnotater skrevet av universitetspedagogene som 
har vært ansvarlige for gruppemøtene. Deltakerne har skrevet under på et 
samtykkeskjema og gitt oss tillatelse til å bruke deres muntlige og eventuelle 
skriftlige innspill. Både koreografiene og refleksjonsnotatene varierer i omfang, 
fra en halv side til to sider. Vi vil videre presentere en autentisk koreografi som 
ble trukket tilfeldig blant de fem koreografiene vi har. Begrunnelsen for å gjøre 
et tilfeldig utvalg var at alle koreografiene representerte et godt utgangspunkt 
for diskusjon om undervisning. Vi er oppmerksomme på at det tilfeldige val- 
get av koreografi og det tematiske innholdet i den påvirker analyse og disku- 
sjon, mens valg av en annen koreografi kunne gitt en annen vinkling på analyse 
og diskusjon. Etter tilfeldig utvalg presenteres et refleksjonsnotat som følger i 
etterkant av det koreograferte undervisningsgruppemøtet, før både koreografi 
og refleksjonsnotat til slutt diskuteres i lys av teoretiske begreper for å gi et 
helhetlig inntrykk. Vi beveger oss nå fra makro- til mikronivå. 

Første syklus på mikro-niva — Planlegging av en koreografi som ramme for 
et møte i undervisningsgruppene, et eksempel. 


Eva: Hva fikk jeg ut av Future Workshop 
Hei alle! 


Her kommer en tenkt plan for undervisningsgruppemøtet under NyTi onsdag 
03.02. 2016. 

Møtet er som kjent fra kl. 12.30 til kl. 14.00 på møterom KA (Kjell Arholms hus) 
A-145/Møterom ved administrasjonen. 

Vi har invitert nye deltakere som starter opp på fakultetet dette semesteret, og 


håper dere også har anledning til å komme på kort varsel! 


boksen fortsetter neste side 

Vi har ikke fatt inn temainnspill denne gangen og har derfor valgt a ta utgang- 
spunkt i «universitetsforelesningen» siden dette er et tema vi har diskutert i en- 


til-en veiledning med flere. 


Før dere kommer til møtet ber vi alle gjøre et lite forarbeid. Tenk tilbake på de foreles- 
ningene dere har hatt dette semesteret. Har dere ikke hatt undervisning, så tenk på en 
forelesning du har deltatt på i forbindelse med din utdannelse, eller et foredrag du har 
hørt. Er det ett eller to forhold rundt forelesningen dere kan løfte frem i gruppen til dis- 
kusjon? Dette kan være forhold som går på praktisk gjennomføring og organisering. 
For dere som har undervisningserfaring kan det være tanker rundt egen personlige 
utvikling som foreleser, er dere blitt tryggere i rolle eller ikke osv. Bruk gjerne de temaene 
vi har diskutert i 11 veiledningen for de av dere som er kommet så langt. Forbered så 
et kort innlegg (ca. 10 minutter) der dere løfter fram ulike forhold rundt forelesningen. 
Avslutt gjerne innlegget med spørsmål dere ønsker vi skal drøfte. Hvis noen av dere 
føler dere så ferske at dere bare vil lytte til diskusjonen, er det selvsagt også helt greit! 

Vedhengt denne e-posten finner dere en kort artikkel av professor Arne Skodvin 
(2006) fra Universitetet i Oslo. Vi ber om at dere har lest denne til vi møtes. Bruk 


gjerne også artikkelen som bakteppe når dere forbereder dere. 
Nedenfor følger en tenkt plan for møtet. 


* Innledning ved universitetspedagog x, ca. 15minutter 
* Litt om ordningen med undervisningsgrupper 

* Informasjon om vår egen forsking på undervisning 

* Begrunnelse for organisering av dette møtet 

* Runden rundt, ca. 30 minutter 

» Dere legger fram det dere har forberedt på forhånd 

* Felles diskusjon ca. 60 minutter 

* Oppsummering ved x og y ca. 15 minutter 


» Veien videre, hvilke tema kan være interessante å ta opp på neste møte? 


Vel møtt! 


Mvh universitetspedagogene x og y. 


Andre syklus pa mikroniva: Refleksjonsnotat skrevet av medfasilitator til 
internt bruk. 

Bade fasilitator og medfasilitator har skrevet individuelt refleksjonsnotat og 
distribuert dette mellom seg. Refleksjonsnotatene har vært på om lag en side 

og er skrevet spontant etter hvert møte. Under følger et refleksjonsnotat etter 
den faglige samtalen i undervisningsgruppen med forelesningen som tema. 


Refleksjonsnotat undervisningsgruppe SV 03.02.2016, kl. 12.30 - 14.15. 

Fasilitator: x 

Medfasilitator: y 

Til stede for øvrig: 77727777 

Forberedelse 

Deltakerne ble invitert til å melde inn saker som for dem var viktige å diskutere. 
Da det ikke var kommet inn tema til diskusjon i forkant av møtet, valgte fasilitator 
«forelesningen» som tema. Et tema som ikke minst kunne være tjenlig da det var 
en del stipendiater til stede som skal undervise som en del av stillingen. God kore- 
ografi med innledende spørsmål og forventninger om deltakelse; en koreografi 
tenkt som medierende redskap. 

Selve møtet 

Innledning 

Fasilitator innledet til den faglige samtalen, etablerte relasjoner gjennom smaprat- 
ing og litt uformell prat, 

før sentrale begreper og dilemma knyttet til forelesningen ble presentert. 
Gjennomføring 

Deretter presenterte deltakerne seg og fortalte om hvor de underviste og hva 
slags undervisningsoppgaver de var tildelt, etter prinsippet om «runden rundt». 
Det varierte fra å være ute på «praksisbesøk», vurdere og veilede bacheloropp- 
gaver, være seminarleder og til å forelese. Det ble tatt opp utfordringer knyttet til 
forelesning i store grupper og differensiering ift. ulike målgrupper på et og 
samme studieemne. Det kom også opp spørsmål om håndtering av «sure» 
studenter. 

Deretter åpnet fasilitator opp for felles diskusjon ut fra det som var sagt innledn- 
ingsvis og i «runden rundt» presentasjonen. Fasilitator(ene) jobbet bevisst relas- 
jonelt ved støttende respons, ved blikk-kontakt, ved å lytte og forlenge og ved å 
utfordre gjennom å ta ulike perspektiv. Også narrativer ble brukt som medierende 
redskap. Det ble gitt rom for at deltakerne kunne få snakke om sammen om det 


som var viktig ut fra den konteksten som de sto i. Spennende diskusjon som fløt 


boksen fortsetter neste side 

fritt, og alle deltok. Det kunne virke som deltakerne ikke var forberedt godt nok i 
forhold til koreografien, men gjennom diskusjonen viste flere at de hadde lest 
både koreografien og artikkelen ved å henvise til begreper og formuleringer i disse 
tekstene. Fasilitator forsøkte å rette oppmerksomheten mot skiftet fra å tenke 
forelesning til å tenke undervisning og fra å tenke min undervisning til å tenke 
studentenes læring. I diskusjonen kom det frem ideer til hvordan man både kan 
starte undervisningen og lage naturlige stopp underveis, en god og erfaringsba- 
sert diskusjon. 

Til slutt 

Fasilitator takket for deltakelse og engasjement og honorerte gruppen for dette. 
Deltakerne uttrykte spontant at diskusjonen hadde vært kjekk og nyttig, og 
bestemte seg for at neste møte skal handle om gode forslag til hvordan bruke 
digitale redskaper i undervisningen. 

Avsluttende kommentarer i stikkordsform: 

Positivt å trekke på erfaringer. Lurer på hvorvidt det kan være lurt å ha egen gruppe 
for stipendiater. Det ser blant annet ut til at de får litt «sære» oppgaver som å 
være seminarledere og veiledere/vurderere på skriftlige oppgaver. 

God stemning og lærerikt atter en gang J 

X, 08.02.16 

Fasilitator Y 


Analyse og diskusjon av koreografi og 
refleksjonsnotat 


Vi ser av koreografien hvordan fasilitator forsøker å stille spørsmål som kan 
klargjøre bakgrunnen for temaet. I tillegg får deltakerne også noen oppgaver 
for å rydde i egne tanker. I dette tilfellet ber fasilitator deltakerne skrive ned 
egne tanker om forelesningen. Skriftlige tekster, modeller og teorier kan av og 
til være medierende redskaper, og deltakerne ble oppfordret til å lese et bok 
kapittel om «forelesningen». 

Koreografien danner rammen for gjennomføring av den faglige samtalen og 
kan skape trygghet mellom partene, fordi alle parter er forventet å være forbe- 
redt på sak og egen rolle i møtet. Men den brukes ikke slavisk. I dette tilfellet 
hadde ikke deltakerne meldt inn tema. Dette kan forstås i lys av at møtet bestod 
av nye deltakere, og at utfordringene derfor ikke ble forstått eller falt utenfor 

sonen for neermeste utvikling. Det er naturlig at usikkerhet og ambivalens vil 
forekomme (Lauvås, Lycke & Handal, 2016). Det at fasilitator i en slik situa- 
sjon tok valget om tema, kan indirekte ha kommunisert forventninger om 
mangel på involvering og deltakelse, og en kan derfor ha kommet til å under- 
grave koreografien som redskap. Sett i lys av utformingen av koreografien, som 
manglet en begrunnelse for valg av strategier og redskaper, må vi spørre om 
denne kunne vært utformet på en tydeligere og mer forpliktende måte. Vi 
understreker dette siden et av temaene som senere ble diskutert, var studenten- 
gasjement og studentforpliktelser, hvordan en kan følge opp studenter som er 
gratispassasjerer mm. Her viser lærernes «dobbeltrolle» at dette er en sam- 
mensatt problematikk, som aktualiserer hvordan en «klargjør» og forplikter 
deltakerne for undervisningsaktivitet. Det kan se ut som om det ikke holder å 
beskrive en redskapsmessig framgangsmåte, slik vi gjorde i koreografien. Tema 
og forpliktelser må derimot tydeliggjøres flere ganger, og kanskje også løftes til 
et begrunnelses- eller metanivå. Det er avgjørende at alle følger opp sine for- 
pliktelser og godtar prinsippet om arbeidsdeling som ligger i koreografien. Det 
er grunn til å stille spørsmål ved hvordan fasilitator og leder av den faglige 
samtalen tar tak i problemet med manglende deltakerforberedelse. Spørsmålet 
er dels overførbart til forholdet mellom lærer og student, men blir mer kom- 
plisert i undervisningsgruppen siden vi her forholder oss til egne kollegaer. Av 
refleksjonsnotatet går det fram at fasilitator bevisst jobbet med å myke opp 
situasjonen og kontekstualisere de prinsipielle temaene inn mot deltakernes 
livsverden. Fasilitator valgte også å starte runden rundt med de som hadde 
forberedt «innlegg», noe som ga de andre deltakerne anledning til å hekte seg 
på etter hvert. 

Da starten var «ryddet» og forventninger avklart, viste fasilitator i gjennom- 
føringen av den faglige samtalen evne til å lytte, spinne videre på nye kollegaers 
ytringer og utspill og bringe disse inn samtalen. På mange måter blir den fag- 
lige samtalen et møtested mellom de ulike forståelsene og kontekstene univer- 
sitetslærerne og universitetslærerne representerer. I dette møtet ligger kimen 
til ny erkjennelse. Hovedtemaet «forelesningen» og andre forhold som knytter 
seg til temaet, utspiller seg gjennom språklige uttrykk der fasilitator for en stor 
del påtar seg rollen som ansvarlig for å drive samtalen framover og innehar et 
begrepsapparat for å kommentere saken. 

Selv om samtalen starter med utgangspunkt i universitetslærernes erfa- 
ringsverden, hvor interaksjon med ulike fysiske redskaper dominerer, synes 

fasilitators kommentatorkompetanse å bety mye for hvordan forløpet utvikler 
seg, og i hvilken grad samtalenes tema blir løftet fram og diskutert på et mer 
overordnet og prinsipielt nivå. Altså fra det sansemessige og partikulære til det 
overordnede, prinsipielle og abstrakte, for så å bevege seg tilbake til det kon- 
krete og partikulære (Hanssen & Østrem, 2013). Slike bevegelser kan forstås 
som tegn på dialektiske forhold mellom spontane og vitenskapelige begreper, 
det vil si at de beveger seg nedenfra og oppover og samtidig ovenfra og ned- 
over (Vygotskij, 2001). Samtidig viser bevegelsene at de ivaretar både den hori- 
sontale og den vertikale dimensjonen som grunnlag for profesjonslæring 
(Lahn & Jensen, 2008) og aktør- og kommentatorkompetansen (Molander & 
Terum, 2008). Det kunne virke som deltakerne ikke var forberedt godt nok i 
forhold til koreografien, men gjennom diskusjonen viste flere at de hadde lest 
både koreografien og artikkelen ved å henvise til begreper og formuleringer i 
disse tekstene. Mot slutten av den faglige samtalen overtok deltakerne i større 
grad diskusjonen, og deltakerne utvekslet ideer, praktiske tips og råd til hvor- 
dan man både kan starte undervisningen og lage naturlige stopp underveis. 
Det tolker vi som tegn på engasjement og at deltakerne satte pris på det de 
andre bidro med (Lauvås, Lycke & Handal, 2016). Den faglige samtalen resul- 
terte i at deltakerne selv bestemte tema for neste faglige samtale, «hvordan 
bruke digitale hjelpemidler i undervisningen», og dette er et eksempel på en 
demokratisk prosess som er et bærende prinsipp i aksjonsforskning (Madsen, 
2004). At deltakerne selv har bestemt tema for neste møte i undervisnings- 
gruppen, forteller at de har opplevd at de kan lære til seg og lære fra seg (Wadel, 
2002), og at gruppen som kollektiv har gitt mening for den enkelte. Posisjonene 
til de ulike deltakerne ble sett på som komplementære i det kompetente prak- 
sisfellesskapet (Engelsen, 2002), hvor hensikten nettopp var å utnytte komple- 
mentære kompetanser til å utvikle og spre kunnskap. 

Etter gjennomføring av fem undervisningsgruppemøter ved alle de tre 
fakultetene er alle koreografier og refleksjonsnotater diskutert hver for seg og 
sammen. Vi har trukket tråder og pekt på forhold vi mener det er viktig å være 
oppmerksom på i videre arbeid. Så langt tyder analysene av koreografier og 
refleksjonsnotater på at formelle undervisningsgrupper som ledes av fasilitato- 
rer som kan språkliggjøre undervisningen, kan bidra i utvikling av 
profesjonskompetanse. 

Bruk av møtekoreografi har også en eksemplarisk verdi siden den kaster lys 
over både hvordan vi som universitetslærere forbereder deltakerne i den 

aktuelle undervisningsgruppen, og hvordan deltakerne i gruppene erfarer 
denne og tenker fram mot forberedelse av undervisning for egne studenter. 
Dermed har selve utformingen av koreografien, og de eksplisitte og implisitte 
forpliktelsene som ligger i denne, også potensial til å bli løftet fram som et eget 
tema i undervisningsgruppen. Problematikken er dermed både aktuell ved at 
den tydeliggjøres direkte i møtet, eksistensiell i den forstand at deltakerne selv 
har følt på den, og utfordrende ved at den rører ved spørsmål som oppfølging 
av felles forpliktelser i praksisfellesskap blant både studenter og lærere. 
Koreografiene vil, slik vi ser det, kunne være et viktig medierende redskap 
som kan legge til rette for deltakelse, samspill og dialog. Samtidig er det beti- 
melig å stille spørsmål om strukturen kan hindre det spontane og kreative som 
kan komme til å utvikle seg i en faglig samtale. Det er grunn til å stille spørs- 
mål ved om deltakerne kan føle seg bundet av og forpliktet på det planlagte. 
Selv om vi argumenterer for at vi er mer opptatt av klarhet i struktur enn av 
strenghet i struktur, har vi ingen garanti for at deltakerne oppfatter det sånn. 


Oppsummerende diskusjon 


Aksjonsforskningen har gitt oss noen svar eller indikasjoner på mulighetene 
for utvikling av profesjonskompetanse i formelt etablerte undervisningsgrup- 
per som vi avslutningsvis vil løfte fram, diskutere og kommentere med fors- 
kningsspørsmålet som ramme: På hvilke måter vil deltakelse i formelle 
undervisningsgrupper og interaksjon med ulike medierende redskaper bidra til 
utvikling av profesjonskompetanse som universitetslærere? 

Deltaking i et praksisfellesskap kan være en måte å innrullere nye kollegaer 
i de store maskineriene på. Metaforen «maskineri» bruker Knorr Cetian 
(Jensen mfl., 2008) for å fokusere på de sosiale og tekniske «maskinerier» som 
er i spill når kunnskap utvikles, deles og brukes, og som på ulike måter gir til- 
gang til kunnskap. Det å bli innrullet i de ulike maskineriene handler om at det 
legges til rette for mange og varierte måter for deltakelse i ulike praksiser 
sammen med andre og med interaksjon med ulike medierende redskaper. 
Samhandlingsperspektivet står sentralt, likeså spørsmålet om hvilke støtte- 
strukturer som kan aktiveres som grunnlag for læring. Sett fra nye kollegaers 
ståsted innebærer dette at de tidlig må få delta i ulike praksiser på ulike nivå og 
bli gitt profesjonsspesifikke ressurser som forutsetninger for å gjøre det lærer- 
arbeidet som forventes av dem. 

Det a etablere nye institusjonelle strukturer og ordninger, som undervis- 
ningsgruppene kan sies å vere, garanterer ikke i seg selv at lærere lærer 
(Feiman-Nemser, 2001). Kollegial samhandling med kunnskapsdeling, kunn- 
skapsutvikling og kunnskapsbygging gir muligheter for diskusjoner mellom 
deltakerne. En slik samhandling er preget av sirkulær kommunikasjon knyttet 
til spørsmål rundt undervisning generelt og til studenter, arbeidsmåter, vurde- 
ring og veiledning spesielt — gitt visse premisser. 

I lys av forskningsspørsmålet viser våre funn, dog ut fra et foreløpig spinkelt 
materiale, tegn på at universitetslærere kan lære og utvikle sin profesjonskom- 
petanse i formelt etablerte undervisningsgrupper gitt premissene om delta- 
kelse, interaksjon med psykologiske og fysiske redskaper og en fasilitator som 
kan fagliggjøre diskusjoner. Skal en utvikle seg som lærer uavhengig av utdan- 
ningsslag, må en trene seg i «å trene i tenkning» om undervisning (Dale, 1993). 
Faglig læring skjer i fellesskap som preges av åpne spørsmål, en kritisk hold- 
ning og engasjement i arbeidet som lærer (Feiman-Nemser, 2001). Det inne- 
bærer at universitetslærere i formaliserte undervisningsgrupper kan trene seg 
i å gjøre seg forestillinger om undervisning, undersøke dem begrepsmessig, 
trekke slutninger, begrunne og føre resonnement. Tanker, meninger og innstil- 
linger som ikke er tenkt ferdig, kan dermed utvikles videre. Betingelser for 
distribuert kunnskapsutvikling handler om å legge til rette for at deltakerne får 
trene opp sine muntlige ferdigheter gjennom å sette ord på sine tanker om 
undervisning, at de gir andre tilgang til egne tanker, at det gis rom for at delta- 
kerne får snakke sammen om det som er viktig (saken/temaet), og at det snak- 
kes om tema som er relevante for yrkesutøvelsen vi har. Dette handler blant 
annet om å utvikle språket vi anvender i vår undervisningspraksis. Samtidig 
handler praksisutvikling og læring i denne typen grupper om ledelse, fasilita- 
torer, som kan fagliggjøre diskusjonene gjennom å tilby vitenskapelige begre- 
per for å utfordre etablerte forestillinger om undervisning. Det å løfte 
kommunikasjonen om undervisning fra «back stage» til «on stage» vil være 
særs viktig for nytilsatte lærere. Dette fordi nye lærere bærer med seg ulike 
historier inn i akademia, og fordi den kompetansen de bærer med seg som 
undervisere ofte er førstepersons kunnskap. I møte mellom nytilsattes per- 
spektiver på undervisning og erfarne kollegaer, som representerer et andre og 
eller tredje persons perspektiv på undervisning, ligger det en kime til å lære 
noe nytt om undervisning for begge parter. Dette doble blikket, som noen gan- 
ger er framstilt gjennom bildet på å være deltaker og tilskuer (Skjervheim, 

1996), handler om hvilken subjektposisjon man inntar til ulikt arbeid, og vil 
vere fruktbart i utvikling av profesjonskompetanse bade for nytilsatte og for 
erfarne universitetslærere. 

Formelt etablerte undervisningsgrupper gir ut fra vårt materiale indikasjo- 
ner på å være en læringsarena der en kan utvikle fellesforståelser og kollektiv 
anerkjennelse av kompleksiteten ved dagens undervisning, av ansvar, begrun- 
nelser, valg og dilemmaer, og med det gjøre min undervisning til vår undervis- 
ning (Lycke & Handal, 2012). Vektleggingen av redskapsperspektivet anser vi 
som nødvendig for utvikling av aktør- og kommentatorkompetanse, fordi 
dette tar høyde for at kollegiale interaksjoner er gjenstandsmedierte, hvordan 
man samhandler og bruker redskaper i et læringsfellesskap, og at læreproses- 
ser struktureres av målene for aktivitetene (Lahn & Jensen, 2008). Samtidig 
som vår studie støtter Handal (2006) som argumenterer for at utdanningsin- 
stitusjonene må legge til rette for en viss utdanning av undervisere på lik linje 
med det å kvalifisere seg som forskere, utfordrer vi utdanningsinstitusjonene 
til ytterligere å styrke en slik utdanning gjennom større grad av formalisering 
og krav om deltakelse. Dette ser vi som nødvendig i en tid hvor oppmerksom- 
heten på undervisning ser ut til å tape terreng i forhold til politisk og byråkra- 
tisk styring av høyere utdanning. 

Det ligger i aksjonsforskningens natur (Carr & Kemmis, 1986) å «evaluere» 
for så å kunne å justere og eventuelt forandre eksisterende praksis med fors- 
kningsbasert kunnskap som utgangspunkt. UiS vil på bakgrunn av funnene 
diskutere og vurdere hvorvidt deltakelse i undervisningsgrupper skal gjøres 
mer forpliktende, slik deltakelse i forskergrupper er. I tillegg vil UiS diskutere 
hvorvidt det skal etableres egne undervisningsgrupper for stipendiater for 
bedre i ivareta deres behov som undervisere. Dette både for å utvikle den 
enkeltes profesjonskompetanse som underviser og som et ledd i utvikling av 
undervisningskvaliteten ved universitetet generelt. 


Avslutning 


Etter endt forskningsstudie sitter vi igjen med nye spørsmål. Vi ønsker å gå inn 
i nye aksjoner hvor vi vil hente ut deltakernes stemmer i høyere grad. Hva 
snakker universitetslærerne om når de snakker om undervisning, og hvordan 
snakker de om undervisning, er spørsmål som kan være interessante. For å få 
deltakernes stemmer tydeligere fram har vi allerede fem timer lydopptak fra 

gjennomføringen av møtene i undervisningsgruppene (desember 2015 - 
februar 2016) som på nåværende tidspunkt enda ikke er transkribert. Denne 
delen av studien er meldt til NSD. Disse transkripsjonene vil suppleres med 
lydopptak fra gruppemøter som avholdes senere våren 2016 (april — juni), og 
vil sammen med intervju inngå som materiale i framtidige analyser og fors- 
kningsartikler. Slik vil sirklene stadig leve og være i bevegelse mellom praksis, 
teori og forskning, og ny kunnskap kan genereres (Engestrøm, Miettinen & 
Punamaki, 2001). 

| stormens øye: Eksistensielle 
utviklingsdialoger i 
lærerutdanning 


Barbro Fossland 


Hypotesen (...) er, at det finnes muligheter innenfor vårt daglige språk, i særegne 
dialoger, å skape øyeblikk hvor det relasjonelle strev står i venteposisjon og 


overskridende endring blir mulig. 


Anne Lise Løvlie Schibbye, 2001 


In this article I argue that cooperative inquiry in focus groups may promote exis- 
tential ‘Bildung’ (development) among teacher students. I present some experi- 
ences from an action research project where I together with a group of students 
in pedagogical further education (school counsellor training) explored their 
personal-professional development processes in the course of the study. 
Multistage focus group discussions obviously created a space where the students 
were able to put existential experiences into words, reflecting on who and how to 
be as a teacher and counsellor. I elaborate on an aspect of procedure that I consi- 
der of crucial importance for the development of existential reflection in the 
group: namely an implemented dialogue of a wondering nature. Furthermore, by 
investigating the relationship between wonder and experiencing the presence of 
meaningful moments in dialogue, I seek to expand the understanding of how 
cooperative inquiry in focus groups may support students’ existential ‘Bildung’ 


processes. 

Innledning 


Hva det er å være menneske, er et eksistensielt spørsmål. Det er også et pedago- 
gisk spørsmål. Det handler om hvem vi er her og nå, og måten vi er til for andre 
på her og nå. Denne viktige dimensjonen ved utdanning står på spill i dag. Vi ser 
en økt tendens til nyttetenkning og resultatstyring i utdanningssystemet, som 
kan bidra til at pedagoger blir ensidig opptatt av hva elever og studenter skal bli 
som «sluttprodukter», på bekostning av å være opptatt av hvordan de er som 
mennesker i møte med andre (Biesta, 2008). Hvordan vi møter andre i bestemte 
situasjoner, handler om vår egen fortid og nåtid, tilstedeværelse, sinnstilstand, 
følelser, impulser, kroppslige uttrykk, forventninger, vaner, tro og intensjoner, 
det Maxine Greene (1967, s. 7) kaller vår «existing being». Å være en bevisst og 
reflektert profesjonsutøver innebærer å være bevisst og kunne reflektere over 
hvem jeg er og hvordan jeg er i møte med andre i konkrete situasjoner (Sævi, 
2015). Selv om spørsmål som berører livsmening og menneskers forhold til seg 
selv og andre har grunnleggende betydning for profesjonsutøvelse, så er slike 
danningsaspekter særlig utfordrende å arbeide med innenfor utdanningssyste- 
met. De krever åpne tilnærminger, varsomhet, oppmerksomhet og ro. Fokus på 
effektivitet og resultater bidrar gjerne til stereotyp tenkning og innsnevrer hva vi 
som lærere faktisk ser i pedagogiske situasjoner (Hansen & Amundson, 2009, 
s. 34). En instrumentell tilnærming hvor pedagogen har fokus på planlegging, 
kartlegging, tiltak og strategier for å nå bestemte mål, er noe annet enn danning. 
Den står i et klart motsetningsforhold til danning som noe selvoverskridende, 
påpeker Kjetil Steinsholt. Bildung-tradisjonens idé om at mennesket har en 
trang til å overskride seg selv i retning av noe større, noe som ligger utenfor men- 
nesket selv, har tapt terreng. Det er grunn til å spørre om vi er i ferd med å miste 
danningens selvoverskridende dimensjon av syne (Steinsholt, 2010, 2013). Når 
danning reduseres til å handle om selvperfeksjon med det formål å oppfylle poli- 
tiske og samfunnsøkonomiske mål, forsømmer vi de eksistensielle dimensjo- 
nene ved utdanning (Sæverot, 2010, 2012). 

Hvis vi vil legge til rette for eksistensielle danningsprosesser i studiehverda- 
gen, må vi utvikle arbeidsformer som ikke bare understøtter selvperfeksjon, men 
som også ivaretar eksistensielle dimensjoner ved det å være profesjonsutøver 
(Fossland, 2015; Sæverot, 2012). Finn Thorbjørn Hansen formulerer det slik: 


For når man læser de mange henvisninger til unges og voksnes søgen efter identitet 


og mening i senmoderniteten, er det umiddelbart svært at skelne mellem, hvornår 

det drejer sig om traditionel psykologisk «selvudvikling» og «personlig udvikling», 
og hvornår det forstås ud fra en sosialkonstruktivistisk tilgang som «selvdannelse» — 
eller hvorvidt der tilstræbes en dannelsesproces av mere eksistentiel og livsfilosofisk 
karakter. En sådan sondring bliver nødvendig at tænke i, hvis man vil nuancere 
debatten og udvikle former for pædagogikk og vejledning, der mere præcist tager fat 
i den eksistensielle — og ikke den psykologiske eller sosialkonstruktivistiske - dimen- 


sion i undervisning og vejledning (Hansen, 2008, s. 238). 


Hansen argumenterer for en styrking av værensbaserte aspekter i universi- 
tetspedagogikken og for en danningsforståelse som er mer orientert mot det 
eksistensielle området (Hansen, 2008, s. 238, 2011, 2012). Han er opptatt av at 
vi i større grad må invitere studentene til å delta i undringsfellesskap hvor de 
kan komme i kontakt med og forske ut fra det som dypest sett berører og moti- 
verer dem, slik at selvtransformasjon kan skje. I denne artikkelen vil jeg drøfte 
erfaringer fra et aksjonsrettet prosjekt som jeg gjennomførte sammen med ei 
gruppe studenter, hvor vi sammen gikk i dybden på erfaringer som hadde 
betydd noe spesielt for studentene gjennom studieløpet. Dette åpnet for reflek- 
sjoner av eksistensiell og livsfilosofisk karakter, som jeg senere vil komme til- 
bake til. Å bevisstgjøre og utvikle sitt forhold til det å være menneske og 
medmenneske i profesjonsrollen, kaller jeg for eksistensiell danning (eksistensi- 
ell Bildung). Jeg vil være opptatt av danning som noe som går utover det å 
perfeksjonere seg selv som fagperson og lærer/veileder, dvs. at jeg vil være 
opptatt av danning som noe selvoverskridende. 


En aksjonsrettet tilnærming til eksistensielle 
danningsprosesser 


Jeg gjennomførte prosjektet sammen med lærere i pedagogisk videreutdann- 
ing, nærmere bestemt lærere som tok en toårig, deltids videreutdanning i 
skolerådgivning. (Her vil jeg bruke lærerutdanning som en overordnet beteg- 
nelse for profesjonsutdanning/grunnutdanning og videreutdanning, ettersom 
eksistensielle utviklingsdialoger er en relevant arbeidsform i pedagogikkun- 
dervisning på begge disse nivåene.) 

Prosjektet ble organisert som flerstegsfokusgruppeintervjuer - en såkalt 
«co-operative inquiry»-tilnærming (Heron & Reason, 2006; Hummelvoll, 
2008, 2010). Som moderator i fokusgruppa la jeg vekt på dialog og undring. 

Forskningsprosjektet hadde i utgangspunktet to siktemål: 1) Jeg ønsket å fram- 
skaffe ny kunnskap om studenters personlig-profesjonelle utviklingsprosesser. 
2) Jeg ville prøve ut en aksjonsrettet tilnærming til personlig-profesjonelt utvi- 
klingsarbeid. I en tidligere artikkel (Fossland, 2015) har jeg belyst sentrale 
funn og drøftet pedagogiske implikasjoner av disse. Innholdsanalyse eller funn 
vil derfor ikke være hovedtema her. I denne artikkelen retter jeg søkelyset mot 
punkt 2, dvs. at jeg vil være opptatt av selve den aksjonsrettede arbeidsmåten. 
I fokusgruppesamtalene lot jeg deltakernes fortellinger få stor plass, samtidig 
som vi gjennom felles refleksjon satte ord på forskjeller mellom og fellestrekk 
ved de ulike studentenes erfaringer. En fenomenologisk-hermeneutisk veks- 
ling mellom på den ene siden å spørre seg inn i levd erfaring og på den andre 
siden å fortolke eller lytte etter noe allment i erfaringen, dannet rettesnor for 
samtalene så vel som for min mer teoretiske analyse av samtalene i ettertid 
(Fossland, 2015; Hansen, 2008; Hummelvoll, 2010; Lindseth & Norberg, 
2004). Jeg vil definere prosjektet som aksjonsforskning. Vi gjennomførte en 
aksjon som hadde til hensikt å framskaffe ny kunnskap om studenters eksis- 
tensielle danningsprosesser, samtidig som vi arbeidet med slike prosesser. Og 
foruten studentfortellinger og felles refleksjon over erfaring, omfattet prosjek- 
tet teoriutvikling utført av meg som den ansvarlige forskeren (jf. Steen-Olsen & 
Eikseth, 2007). 

I fokusgruppa fikk studentene mulighet til å utforske personlige erfaringer 
sammen med andre som grunnlag for å bevisstgjøre og utvikle sin måte å være 
veileder på. Tilnærmingen så ut til å skape et rom hvor deltakerne opplevde at 
eksistensielle erfaringer var relevante og velkomne, og hvor de gav slike erfa- 
ringer et språk. Prosjektet ligger tett opptil det Feldman (2002) definerer som 
eksistensiell aksjonsforskning. Han påpeker at mens aksjonsforskning tradi- 
sjonelt har hatt fokus på praksis, vil eksistensielt rettet aksjonsforskning foku- 
sere på væren (being), og spesielt på ens egen væren. Han bruker eksistensiell 
psykoterapi som modell for å begrepsfeste en eksistensiell form for aksjons- 
forskning, siden begge har fokus på væren, relasjoner og bevissthetsutvikling 
(Feldman, 2009, s. 387). Mens hensikten med psykoterapeutiske samtaler er å 
bedre klientens/pasientens helse, skal eksistensielt rettet aksjonsforskning 
undersøke og bidra til utvikling av deltakernes måte å være yrkesutøvere 
på (Feldman, 2002, s. 245; Feldman, 2009, s. 385-386; Elliott, 1991, s. 69). 
Feldman mener at det å forske på egen praksis innebærer å forske 

på situasjoner som er atskilte fra oss selv, mens vi innenfor eksistensiell 
aksjonsforskning undersøker hvordan vi som personer inngår i situasjoner og 
relasjonelle sammenhenger. Dette kan tjene til endring og utvikling på et 
værensplan ved at det forbedrer vår kapasitet til se forbi det gitte, med andre 
ord til å se på situasjoner med bevissthet om at de kunne vært annerledes 
(Feldman, 2009, s. 388; Greene, 1988, s.3). Feldman understreker videre at vi 
skaper oss selv gjennom våre erfaringer og vår frihet til å velge, og at vi derfor 
har ansvar for hvem vi er og hvem vi blir. Eksistensielle former for aksjonsfors- 
kning kan lede til større bevissthet om dette ansvaret og til at vi opptrer mer 
ansvarlig overfor oss selv og andre. 


Existential action research happens when people work together to research their own 
ways of being a teacher to increase their capacity to choose freely and to act 


responsibly for themselves and those they care for (Feldman, 2002, s. 244). 


Feldman tar utgangspunkt i en eksistensialistisk forståelse av frihet, og det 
er viktig å være oppmerksom på at her er ikke valgfrihet det samme som 
handlefrihet. Innenfor en eksistensialistisk forståelse er valgfrihet uavhengig 
av autonomi eller liberale rettigheter, valgfrihet handler om at man blir i 
stand til å se muligheter og alternativer enten de lar seg realisere eller ikke. 
Når vi innenfor eksistensiell aksjonsforskning samarbeider på en gjensidig 
og autentisk måte, kan vi utvide vår evne til å se forbi det gitte, sier Feldman 
(2009, s. 388). Det sentrale i Feldmans forståelse av eksistensiell aksjonsfors- 
kning er læreres refleksjon over sine måter å være i lærerrollen på. Mange vil 
stille som krav til aksjonsforskning at den også må inneholde systematisk 
refleksjon som leder til teoriutvikling (Steen-Olsen & Eikseth, 2007). Mitt 
prosjekt inneholder begge deler. I denne artikkelen legger jeg imidlertid til 
grunn at eksistensielle dialoger som dem vi hadde i fokusgruppa kan være av 
stor verdi for danning uavhengig av om det skjer teoriutvikling eller ikke, 
og at de i begge tilfeller vil falle under Feldmans definisjon av eksistensiell 
aksjonsforskning. 

Deltakerne i fokusgruppa var i sitt andre (og siste) studieår på rådgivnings- 
utdanningen. På utdanningen forsøker vi å legge til rette for studentenes 
danningsprosesser og utvikling av den enkeltes veiledningspraksis overfor 
elever. Mesteparten av undervisningen foregår via videokonferanse. Gjennom 
fokusgruppesamtalene ønsket jeg å gjøre studentene til medforskere i sine 

egne utviklingsprosesser, hvor vi tok utgangspunkt i erfaringer som hadde 
berørt den enkelte eller betydd noe spesielt for hver enkelt gjennom utdan- 
ningsløpet. Jeg valgte dette enkle og opplevelsesorienterte utgangspunktet 
fordi jeg ønsket å åpne for dypere erfaringsdimensjoner. Slik erfaring faller 
gjerne utenfor forhåndsdefinerte mål eller faglige kategorier, som represente- 
rer noe kalkulert og avgrenset og lett kunne blitt til barrierer mellom oss som 
forskere og den erfaringen vi skulle utforske. 

Gruppa bestod av tre studenter og en moderator/meg. Vi gjennomførte fem 
samtaler med varighet 1-1% time. De fire første samtalene foregikk over en 
periode på ca. en måned, mens den siste var en evaluerende samtale året etter. 
Den første samtalen foregikk i et fysisk rom og de øvrige i webkonferanse hvor 
vi satt på hvert vårt sted. Studentene hadde fulgt hverandre gjennom hele råd- 
givningsutdanningen og var svært fortrolige med det digitale mediet da fokus- 
gruppesamtalene ble gjennomført. Jeg hadde hatt fagansvar for klassen deres 
det første året på utdanningen, men var ikke læreren deres det andre året da vi 
gjennomførte fokusgruppesamtalene. Det at vi kjente hverandre og at vi møt- 
tes flere ganger, anså jeg som et viktig grunnlag for å kunne gå inn i personlige 
temaer sammen på en trygg måte. Det var samtidig et poeng at jeg ikke hadde 
undervisningsansvar for studentene lenger, slik at asymmetrien i lærer-stu- 
dent-forholdet ble minst mulig. Samtalene ble med studentenes samtykke tatt 
opp på bånd, men ingen personopplysninger er lagret eller publisert. 
Studentene har lest og gitt tilbakemelding på artikkelen. 

Som moderator gav jeg mye plass til den enkelte deltakerens fortellinger, før 
vi reflekterte over fortellingene sammen. Gjennom refleksjonene utviklet det seg 
nye undringsspørsmål (Puchta & Potter, 1999). Alle deltakerne dro fram erfa- 
ringer av eksistensiell, og særlig etisk, karakter. De fortalte hvordan de gjennom 
dype, personlige prosesser hadde arbeidet med spørsmål knyttet til eget liv og 
egen profesjonsrolle, og hvordan de hadde ført indre diskusjoner med faget og 
sin egen bakgrunn om hvordan de skulle være veiledere for elevene sine 
(Fossland, 2015). Underveis i denne prosessen fikk møtet med eleven («den 
andre») større betydning enn det å perfeksjonere seg selv som veileder. Jeg skal 
nå gå i dybden på den dialogiske måten å (ut)forske på. Den utgjorde det mest 
sentrale aspektet ved aksjonstilnærmingen. Som moderator i fokusgruppa la jeg 
hele veien vekt på å være til stede og undrende, for slik å forsøke å åpne for til- 
stedeværelse og undring i gruppa. Jeg mener at den undrende dialogen hadde 

avgjørende betydning for at refleksjonene utviklet seg i eksistensiell retning. Jeg 
vil hente inn teoretiske perspektiver fra eksistensielt orientert fenomenologi og 
psykologi for en dypere forståelse av undringsprosessene. Artikkelen får der- 
med en empirisk-filosofisk innretning (Golding, 2015). Jeg forsøker å vise hvor- 
dan undrende dialoger kan fremme eksistensiell danning ved at de bringer oss 
nærmere det usigelige. Jeg forsøker også å vise hvordan usigelige nå-øyeblikk i 
slike dialoger utgjør en kilde til kvalitativ og selvoverskridende endring. Med 
denne tilnærmingen beveger jeg meg bevisst bort fra en resultatorientert eller 
lineær forståelse av personlige utviklingsprosesser og forskning på slike proses- 
ser. Mot slutten kommer jeg inn på spørsmålet om hva slags «frirom» eksisten- 
sielle dialoger kan utgjøre innenfor utdanningssystemet. 


Om undring og undringskvaliteter 


Vi kan ikke alltid uttrykke eksistensiell erfaring gjennom språk, selv om erfa- 
ringen har stor innvirkning på oss og forholdet til andre mennesker. Slik erfa- 
ring er gjerne lite tilgjengelig for forskning. Den kan ha mange «lag», noen 
ubevisste eller skjulte. Som forsker går jeg naturligvis ikke inn i samtalepart- 
nernes selvprosesser på den måten eller i den grad som klinikeren gjør. I fokus- 
gruppesamtalene ønsket jeg like fullt å åpne for at et dypere innhold ved 
erfaringer kunne komme til uttrykk. Jeg valgte derfor en så gjennomført 
undrende tilnærming som mulig, da jeg mente dette skapte muligheter for at 
noe av det språkløse kunne komme til syne eller sanses. 

Jeg forstår undring som noe langt, langt mer enn et metodisk verktøy eller 
en samtaleteknikk. Undring er for meg en integrert eller implisitt væremåte, 
noe en er her og nå. Vi kan ikke fange eller kontrollere eksistensielle øyeblikk 
ved hjelp av en metode. Slike øyeblikk er noe vi kan motta når vi er i undring: 
stille, forsiktig og oppmerksomt til stede (Gadamer, 2010; Hansen & 
Amundson, 2009). Undring var det framtredende aspektet ved min rolle som 
moderator i fokusgruppa. Jeg hadde en spørrende språkform uten å kreve 
bestemte svar, stilte opplevelsesorienterte framfor saks- eller problemorien- 
terte spørsmål og la vekt på å være anerkjennende og ikke-vurderende. 
Undring dreier seg jo ikke om å finne en sannhet eller å oppnå et bestemt 
resultat, men om å være åpen for det ukjente og uforutsigbare (Schibbye, 2001, 
S. 634, 2002, S. 367). Det som ble samtaleformen i gruppa, vil jeg beskrive som 

stillferdig, oppmerksom og utprøvende høyttenkning. Jeg ønsket å skape et 
frirom hvor alle slags tanker og opplevelser var velkomne og ble anerkjent uten 
betingelser, i kraft av at de nettopp var studentenes betydningsfulle erfaringer. 
Det var hele veien opp til deltakerne hva de ønsket å dele. Jeg var opptatt av å 
lytte og gi tid uten å forsere noen prosesser, dvs. å hvile oppmerksomheten i 
øyeblikket uten umiddelbart å skulle forstå det som skjedde (de Vibe, 2010, 
s. 49). Å være uten forforståelse og forventninger som begrenser, kalles innen- 
for Zen-tradisjonen å ha et begynner-sinn, en åpen bevissthet. Jeg tenker at 
dette er den ultimate måten å nærme seg menneskelig erfaring på, ikke minst 
i en utdanningssammenheng. Dess mer vi kan sette forforståelse til side, dess 
mer kan vi se og sanse i pedagogiske situasjoner: «In the beginner's mind there 
are many possibilities, but in the expert's there are few» (Suzuki, 1970, s. 21). 

Vi gjenfinner slike tanker i Max van Manens eksistensielt orienterte feno- 
menologi, nar han beskriver hvordan forskeren kan neerme seg menneskelig 
erfaring. Et sentralt poeng hos van Manen er at vi ikke kan bruke kognitiv 
innsikt for å få tak i ikke-kognitiv mening eller det levde ved erfaringene, og 
at vi derfor trenger ikke-kognitive tilnærmingsmåter i tillegg til kognitive 
(van Manen, 1999, s. 13). Å utforske de levde dimensjonene ved erfaring 
handler - ifølge van Manen - om å utforske våre måter å være i verden på. 
Det handler om å utforske det førbevisste og førspråklige ved erfaring, dvs. 
subjektivt opplevd mening som ikke kan uttrykkes gjennom tradisjonelle 
begreper (van Manen, 1999, 2007, s. 20). Han understreker at nar fenomeno- 
logen skal reflektere over levd erfaring, må han/hun være så fri for teori, 
førforståelse og antakelser som mulig, og rette blikket mot det området hvor 
mening oppstår. Vi må gå bortenfor begrepene eller det kognitive og mot de 
navnløse dimensjonene ved livet. Selv om vi ikke kan utslette begrepene 
våre, så kan vi sette dem til side eller gjøre dem transparente, påpeker han. 
Det gjør vi når vi nærmer oss menneskers erfaring med innlevelse og opp- 
merksomhet; med et språk som er forsiktig, sakte og utprøvende, som når vi 
vandrer bort fra det kjente og mot en verden vi aldri har sett før (van Manen, 
1999, S. 1, 2007, S. 11). Vi må lytte og snakke på en slik måte at vi er opp- 
merksomme på det usigelige i verden, det dikteren Rilke kaller å se inn i 
hjertet av tingene: «The bliss of my earthly existence has been (...) in the 
indescribably swift, deep, timeless moments of this divine seeing into the 
heart of things» (sitert i van Manen, 1999, s. 3). Dette mener jeg beskriver 
den dype undringens kvaliteter. 

Det ubegripelige nå-øyeblikket: Undring og 
endring 


Van Manen sier på den ene siden at det fins dimensjoner ved menneskelig 
erfaring som ikke er «oversettbare» til språk, mens han på den andre siden 
leter etter en måte forskeren kan nærme seg eller forsøke å forstå slike erfa- 
ringsdimensjoner på - ved hjelp av et annerledes språk (van Manen, 1999). 
Dette illustrerer hvordan vi beveger oss i et paradoksalt landskap når vi arbei- 
der med eksistensielle erfaringsdimensjoner. I et større perspektiv kan vi si at 
dyp, eksistensiell erfaring unndrar seg språk, mens forskeren — pa samme måte 
som psykoterapeuten - alltid må lete etter språk. Vi forsøker å nå det usigelige, 
det ikke-språklige, ved hjelp av språk. Det usigelige er knyttet til å være, fram- 
for å gjøre. Og vi kan bare være her og nå - i øyeblikket. I opplevelsesøyeblik- 
ket må tanken vike for det som er. Vi kan ikke tenke eller uttrykke øyeblikk, for 
idet vi observerer oss selv og prøver å artikulere erfaringen, har vi fått avstand 
til den / oss selv. Øyeblikket glipper unna språket (Hansen & Amundson, 2009, 
s. 35; Schibbye, 2001, s. 638, 2002, s. 373). Vi kan også snu dette rundt og si at 
det usigelige er tilgjengelig bare når vi er til stede i øyeblikket, da er vi i en til- 
stand som er bortenfor vanlig tid og rom. Denne tilstanden kan sammenliknes 
med det å være oppslukt i lek (Steinsholt, 2004, 2010, 2013). Det fins psykote- 
rapeutisk orientert teori hvor fenomenet her og nå betraktes som en kilde til 
endring, som jeg mener kan åpne en vei til dypere forståelse av eksistensiell 
erfaring og dialoger om denne type erfaring. I fortsettelsen bruker jeg slik teori 
for å belyse dialogen i fokusgruppa nærmere. Siden jeg selv har arbeidet kli- 
nisk og er fortrolig med eksistensiell psykoterapi, finner jeg det nærliggende å 
låne perspektiver derfra i forskning på studenters danningsprosesser. Jeg støt- 
ter meg hovedsakelig på arbeider av Daniel Stern (Stern et al., 1998; Stern 
2007) og Anne Lise Løvlie Schibbye (2001, 2002). Schibbye kan på en spesiell 
måte bidra til min fortolkning av samtaleprosessene i fokusgruppa. Som klini- 
ker har hun vært opptatt av hvordan dialogisk undring åpner for eksistensielle 
erfaringer og selvoverskridende endring. Jeg tar utgangspunkt i et utsnitt fra 
fokusgruppesamtalene, som jeg mener er et godt eksempel på hvordan dialo- 
gen utviklet seg i eksistensiell retning. Den sekvensen jeg har valgt, er en 
utveksling mellom en av studentene og meg i samtale nummer to. De andre 
deltakerne lytter oppmerksomt. Utsnittet starter der jeg (moderator) har 
ønsket velkommen og vi har oppsummert forrige samtale. 

Jeg: ... Det vi gjor her, er jo at vi graver litt under overflata sammen, at vi funderer 
over ulike erfaringer dere har gjort dere, og hva som «på ferde» i ulike situasjoner... 
Så da undres jeg på.., om det er noen flere øyeblikk eller situasjoner i studieløpet som 
står fram når dere ser tilbake, som har hatt en bestemt betydning for hver av dere eller 
berørt dere på en spesiell måte (?) Jeg tenker på erfaringer eller opplevelser som har 


vært viktigere enn andre, for hver enkelt av dere... 
Stillhet 


Siri: Jeg tenkte på..; det har vært situasjoner hvor jeg får sånne a-ha (les: aha-opple- 
velser, min tilføyelse), hvor jeg oppfatter noe plutselig som jeg ikke har oppfattet 
før... Jeg husker jo spesielt da vi fikk veiledning på å ha rådgivningssamtaler med 
hverandre (...) Det var en stor a-ha for meg, det gikk liksom opp for meg hvor viktig 
det er rett og slett møtet med den andre, da, og ikke de ordene jeg kommer med.., for 
det har vært den store skrekk og gru for meg i forhold til det å skulle bli rådgiver å 


liksom skulle ha de rette rådene. (...) Men jeg vet ikke om det er sånt du tenker på? 


Jeg: Jo, jeg tenker at dette er helt åpent, og at det ikke fins noen oppskrifter på svar..., 


at det bare er du som kjenner til hva som har betydd mest for deg ... Mm... 


Siri (ivrig): Det gikk opp for meg at det viktigste faktisk er hvordan en møter men- 
nesker, da; at de føler at du er interessert i dem og er ærlig med dem og ikke er for- 
dømmende. For meg har det vært en sånn kjempesvær a-ha. Den svitsja helt for meg, 
hele tankesettet i rådgivning, — og det har hatt stor betydning for meg etterpå og i 


møte med elever å få den oppdagelsen. Det stemte så veldig inni meg, på en måte. 
Det var veldig, veldig flott å få den — hva skal jeg si, den oppdagelsen, da. 

Stillhet 

Jeg: Mm (anerkjennende) 

Stillhet 

Jeg: Det høres ut som noe viktig skjedde med deg ...(?) 


Siri (berørt, med inderlighet): For meg var dette..., det stemte så veldig inni meg, pa 
en måte, og så var det en sånn utrolig lettelse fordi det tok vekk en sånn angst for å si 
noe feil (...) Jeg var jo så i fyr og flamme, og jeg som har den troen jeg har, da; jeg tror 
på en Gud som er sånn, som er den ultimate rådgiver, og plutselig så skjønner jeg 


hvorfor han ikke sitter og forteller meg alle ting så jeg hører dem med øret, men hvor 

jeg kan gå i meg selv (...) Alt dette stemmer så innerst inni meg. Jeg vet ikke helt 
hvordan jeg skal beskrive det..., jeg tror at det øyeblikket der vil ha veldig stor betyd- 


ning for hvem jeg vil være i møte med elever. 
Stillhet 


Jeg: Takk, Siri. Det er en sterk erfaring du deler med oss. 


I dette utsnittet starter Siri med å fortelle saklig og nøytralt om erfaringen 
sin, mens hun gjennom utvekslingen blir tydelig mer engasjert og berørt. Det 
samme skjedde med meg, på den måten at jeg merket hvor dyp og betydnings- 
full erfaringen var for henne. Erfaringen gav resonans i meg. Mot slutten opp- 
levde jeg Siris fortelling så ladet med mening at en kort stund var det som om 
bare denne meningen eksisterte. Det var et sterkt øyeblikk. Sekvensen er rela- 
tivt kort, men vi ser likevel tydelig hvordan dialogen utvikler seg i eksistensiell 
retning. Det skriftlige utsnittet gir naturligvis et begrenset inntrykk fordi 
vi ikke kan sanse ikke-verbale aspekter som atmosfære, tilstedeværelse, 
ansiktsuttrykk, tonefall, tempo, stillhet osv. Jeg mener likevel at utsnittet er et 
godt eksempel på hvordan den undrende tilnærmingen bidrar til å utvide 
opplevelsesmulighetene. 

Samtalene i fokusgruppa hadde ei stille grunntone, det oppstod hele veien 
korte og lengre «pauser». Jeg opplevde dem imidlertid aldri som pauser, heller 
som et nærvær fylt av mening. Her ser vi hvordan stillhet er uløselig forbundet 
med undring eller er en av kvalitetene ved undring. Jeg er i ekte undring, sier 
van Manen (2002), når spørsmålet jeg reiser liksom kommer tilbake til meg, 
når det dveler og svøper seg inn i stillhet. Jeg opplevde at det først og fremst var 
i stillheten at vi innimellom skimtet det usigelige. Stillheten åpner for dypere 
kontakt med oss selv og verden, den er levde øyeblikk som oppstår i mennes- 
kelige møter, og lar seg ikke redusere til noe instrumentelt. Slik kunne stillhe- 
ten bidra til at deltakerne fikk tilgang til eksistensielle dimensjoner ved 
erfaringene sine, som de etterpå arbeidet med å sette ord på. Zimmermann og 
Morgan (2016) påpeker at nettopp fordi stillheten rommer det ukjente og 
uventede, har den potensial i seg til å fornye språket. 

Jeg går nå til Stern og Schibbye for en mulig dypere forståelse av hva som 
skjer når det eksistensielle kommer til syne i dialogen. Stern har utviklet teori 
om problemet eller fenomenet nå, nærmere bestemt teori om øyeblikkets 
betydning i psykoterapi og hverdagsliv (Stern et al., 1998; Stern, 2007). Han 

mener at oyeblikket objektivt sett varer mellom ett og ti sekunder, og at disse 
sekundene subjektivt sett er hva vi opplever som et uavbrutt na. Den eneste 
tiden vi opplever ra subjektiv virkelighet, det virkelige ved fenomenet, er her 
og na, og denne primære opplevelsen kan ikke beskrives mens den oppleves. 
Den må gjenkalles verbalt i ettertid, og da er den blitt omskapt eller (re)kon- 
struert av språket. Nå-øyeblikk er opplevde, følte eller levde historier som ikke 
er uttrykt i ord, men som vi kan lage fortellinger av — dvs. fortolkninger og 
abstraksjoner av - i ettertid, sier Stern. Å oppleve noe på et dypt nivå og det å 
forstå og forklare mening blir følgelig helt forskjellige ting. Og det er den fak- 
tiske opplevelsen i øyeblikket, ikke språklig førståelse og forklaring, som ska- 
per endring, understreker han. Derfor må terapeuten i dialog med pasienten 
ha nå-øyeblikk i fokus og ikke ha hastverk med å tolke pasientens opplevelse 
(Stern, 2007, S. 145-147, S. 238-239). Dette vil være like gyldig for andre kon- 
tekster hvor man ønsker å åpne for personlig utvikling, slik som i den typen 
eksistensiell dialog jeg er opptatt av. I den grad vi lytter rolig til hverandre i 
dialogen, er til stede i øyeblikket og ikke er opptatt av vår egen førståelse, vil de 
andres opplevelser få plass. I dette ligger nye utviklingsmuligheter. 

I dialogprosesser kan også uventede, felles nå-øyeblikk (møteøyeblikk) opp- 
stå, ifølge Stern. Disse er øyeblikk hvor vi deler en følelsesmessig og ikke- 
språklig opplevelse — en felles følelsesreise - som utvider det intersubjektive 
feltet. Da forandres den opplevde relasjonen. Den blir annerledes enn den var 
før møteøyeblikket, og det er ikke nødvendig å sette ord på forandringen eller 
fortelle om den for at den skal bli virkningsfull og varig (Stern, 2007). - Det 
opplevelsesøyeblikket som oppstod i dialogsekvensen med Siri og meg, kan 
kanskje forstås som et møteøyeblikk i Sterns betydning. Iallfall var det et nå- 
øyeblikk fylt med mening for hver av oss, og jeg mener at det var undringen i 
dialogen som skapte opplevelsesmulighetene. 

Anne Lise Løvlie Schibbye har vært opptatt av den kraften som ligger i dia- 
logisk undring. Schibbye er inspirert av eksistensialfilosofi og har utviklet 
Sterns teori om øyeblikket og dets forandringspotensial i eksistensiell retning. 
Hun mener at det nettopp er undring som er nøkkelen til selvoverskridende 
endring i dialog. Undring åpner rom i hverdagsspråket og gir oss tilgang til 
skjulte, ubevisste selvprosesser. Et undrende språk åpner for møteøyeblikk — 
hun kaller dem endringsøyeblikk — hvor det usigelige blir tilgjengelig og over- 
skridende endring kan skje. Mens Stern et al. (1998) beskriver møteøyeblikk i 
psykoterapi som en følge av et skifte i terapeutens væremåte, hevder Schibbye 

at det er egenskaper i selve dialogen som skaper endringsøyeblikk. Det viktige 
er at terapeuten er emosjonelt tilgjengelig, ekte interessert og har et intersub- 
jektivt og undrende språk. Hun poengterer at undringen må være totalt innar- 
beidet hos terapeuten, den må være noe terapeuten er. Da kan overskridende 
endring skje (Schibbye (2001, s. 629-635, 2002, $. 372, 381). Jeg tenker at det 
samme vil gjelde for læreren eller moderatoren i ei dialoggruppe som den jeg 
skriver om. Dess mer integrert undringen er, i desto større grad vil læreren 
«innvie» studentene i denne måten å være i situasjonen på. Og i desto større 
grad kan et undringsfellesskap utvikle seg. Gjennom en vedvarende, undrende 
dialog kan endringsøyeblikket stige fram. 

Schibbye (2002) drar et klart skille mellom kognitiv refleksjon og øyeblikks- 
opplevelsen. Når vi reflekterer over egne tanker og erfaringer, kan dette øke 
vår kognitive innsikt og gjøre at vi velger nye måter å handle på som profe- 
sjonsutøvere. I fokusgruppa gikk vi dypere i utforskningen. Jeg hadde bevisst 
åpnet for erfaringsdimensjoner som følelser og opplevelse av mening. Slik 
erfaring har ikke nødvendigvis et språk, men i nå-øyeblikket kan vi «kjenne 
på» følelsesmessige og kroppslige prosesser som er språkløse. Schibbye kaller 
det å få tilgang til ubevisste, organismiske prosesser. Hun tenker at økt kogni- 
tiv refleksivitet kun fører til endring horisontalt eller lineært, hvor dypere 
organismiske selvprosesser forblir uendret, mens organismisk endring er 
overskridende endring som skjer når skjulte prosesser blir tilgjengelige. 
Tankevirksomheten vår utgjør en hindring for at her-og-na-oyeblikk kan opp- 
stå, mener Schibbye, men det er her undring spiller en viktig rolle: Undring 
kan «overrumple» det kognitive slik at det organismiske eller usigelige får 
komme fram (Schibbye, 2002, s. 376-381). 

Når vi undrer oss, er vi i en prosess hvor vi ikke skal til et bestemt sted eller 
slå noe fast som sant og endelig. Det er viktigere å dele opplevelser enn å 
fremme argumenter. Schibbye kaller det vanlige hverdagsspråket tingliggjø- 
rende i den forstand at det er målrettet, konkluderende og lineært. Undring, 
derimot, er noe ikke-lineært og ikke-målrettet, akkurat som øyeblikket er det. 
Undring setter det kognitive i venteposisjon og bryter dermed ned objektive- 
rende aspekter ved språket, som for eksempel en lineær tankegang knyttet til 
samtalens innhold og mål. Den vanlige tiden kollapser; «vi er i endringsøye- 
blikket, grenseløse, utenfor språk, tanker og tid». Og i endringsøyeblikket slip- 
per vi fri fra det vanlige strevet med å gjøre oss forstått (Schibbye, 2001, 2002, 
s. 381). 

Figur 10.1 Undring og endring i øyeblikket (Schibbye, 2002, s. 376). 


La oss igjen gå tilbake til opplevelsesøyeblikket i dialogen med Siri. I ettertid 
vil jeg beskrive erfaringen nettopp som en utvidende opplevelse av mye dypere 
kvalitet enn kognitiv forståelse. Begrepene våre, det kjente som vi pleier å lene 
oss på, trer til side for opplevelsen. Når det vanemessige og forutsigelige i dia- 
logen kollapser, kommer det usigelige til syne. 

Det gir mening å se for seg at vi i fokusgruppa - gjennom de undrende sam- 
talene — gikk inn og ut av nå-øyeblikk, som ofte minst to av oss delte. Slik ble 
den horisontale, kognitive erfaringsdialogen stadig brutt av vertikale opplevelses- 
øyeblikk. I øyeblikkene var vi til stede på en dypere måte, før vi igjen gikk til- 
bake til den vanlige tiden. Og øyeblikkene skapte endringer i relasjoner i 
gruppa, slik at den horisontale samtalen fikk noen nye forutsetninger. En 
observerbar forandring var at åpenheten i gruppa økte utover i dialogen. Å 
dele opplevelsesøyeblikk berører dypere enn å reflektere over erfaring sammen; 
vi blir gjerne mer nærværende og åpne. 


Fortellinger og endringsøyeblikk 


Hos Stern og Schibbye har jeg nå funnet hjelp til å belyse og forstå opplevelses- 
øyeblikk i fokusgruppedialogene. Grunnlaget for dialogene var at studentene 
fortalte om - eller gjenkalte - tidligere erfaringer som hadde hatt stor 

personlig betydning for hver enkelt. Jeg vil gå videre ved å hente inn noen flere 
poenger hos Schibbye som jeg mener kan belyse sammenhengen mellom stu- 
dentenes fortellinger og opplevelsesøyeblikk. Inspirert av blant andre Søren 
Kierkegaard, forklarer Schibbye (2001, 2002) hvordan det å gjenkalle eller 
erindre noe vi har opplevd i fortiden, kan bli til nå-øyeblikk som skaper end- 
ring. Innfallsvinkelen hennes er et interessant bidrag til å forstå erfarings- 
fortellinger, slike som dem studentene i fokusgruppa delte. Schibbye tar 
utgangspunkt i Kierkegaards skille mellom tom gjentakelse og autentisk gjen- 
takelse (Kierkegaard, 2010; Schibbye, 2002, s. 636). Hun forstår tom gjenta- 
kelse som en repetisjon av tanker eller handlinger fra fortiden, men uten 
følelser eller opplevelse. Repetisjonen er ikke autentisk fordi den ikke når de 
dypere organismiske prosessene. Autentisk gjentakelse, derimot, handler om å 
gjenkalle en organismisk bevegelse og ikke et innhold. Slik kan fortiden bli 
tilgjengelig i øyeblikket. Og fordi øyeblikket alltid er nytt, er også opplevelsen 
ny. Det skjer en overskridende endring; fortiden endres fordi den oppleves på 
nytt nå (Schibbye, 2001, s. 636, 2002, s. 380). Studentenes fortellinger kan 
betraktes som autentiske gjentakelser, slik Kierkegaard forstår slike, i de tilfel- 
lene eller i de øyeblikkene hvor de er ladet med følelser og mening. Gjennom 
at deltakerne erindrer — dvs. gjør til noe indre eller «innerliggjør» — erfaringer 
fra tidligere i studieprosessen, oppstår overskridende øyeblikk. I den samtale- 
sekvensen jeg har sitert, gjenkaller Siri en opplevelse som på en grunnleggende 
måte hadde beveget henne, dvs. endret hvem hun kom til å være som rådgiver 
overfor elevene sine. Når jeg lytter til fortellingen hennes, kan jeg tydelig merke 
at hun opplever dette betydningsfulle (på nytt) og ikke bare formidler en kog- 
nitiv innsikt. Det usigelige kommer til syne. 


Avslutning 


Jeg startet med å understreke betydningen av å legge større vekt på eksistensi- 
elle danningsprosesser i høyere utdanning, spesielt i utdanning for arbeid med 
mennesker, som en type motvekt mot økt nyttetenkning og studieaktiviteter 
med forhåndsdefinerte mål. Vi har sett at deltakere i eksistensielle dialoger 
gjennom egne og andres fortellinger kan oppleve nå-øyeblikk som skaper 
endring. De får også mulighet til å sette ord på slike erfaringer og reflektere 
over dem, altså føre meningsfulle opplevelser tilbake til den beskrivelige 
verden (Steinsholt, 2004, s. 53). Forståelseshorisonten utvides, og nye 

handlingsmuligheter kan apne seg. Dette samsvarer med hva van Manen 
(2007, s. 26) kaller en fenomenologi for praksis: Fenomenologisk refleksjon 
transformerer ved at den nar inn til dypet av var veeren, til forbindelsen mel- 
lom hvem vi er og hvem vi kan bli, mellom hva vi tenker/foler og hvordan vi 
handler. Ved at eksistensielle dialoger på denne måten gir studenter trening i å 
kople sammen livsmening og yrkesutøvelse, kan dialogene bidra til utvikling 
av selvinnsikt, integritet og personlig trygghet i yrkesrollen. Dialogene oppø- 
ver dessuten en lydhørhet overfor andres annerledes livsfortellinger og en 
beredskap til å oppfatte hva som er betydningsfullt for andre. Hansen beskri- 
ver det å komme i dialog med værensdimensjonen nettopp som en toleddet 
prosess: Man blir først fortrolig med hvor man selv er, og derfra begynner man 
å lytte til det man selv ikke er, men som kaller på oppmerksomheten og som 
taler til en i konkrete øyeblikk. Til sammen utgjør disse to bevegelsene en dan- 
ningsprosess (Hansen, 2011, s. 252). Å være mottakelig for det som er anner- 
ledes, vil ha grunnleggende betydning for læreres danningsoppgave. Det vil 
styrke evnen til å se utviklingsmuligheter og til å støtte elever i deres livsvik- 
tige, meningsskapende prosesser. 

Jeg mener også at dialoger som dem i fokusgruppa på en spesiell måte kan 
styrke fellesskapet blant studenter. Det er ikke så underlig, hvis vi betrakter 
møteøyeblikk som felles følelsesreiser og utvidelser av det intersubjektive 
rommet. Å dele opplevelsesøyeblikk kan endre relasjonene eller skape nye 
forutsetninger for utvikling av dem. Dermed skapes det samtidig nye mulig- 
heter for felles opplevelse og refleksjon. For at møteøyeblikk skal kunne opp- 
stå, kreves en trygg og tillitsfull atmosfære. Vi var fire personer i dialoggruppa. 
Gitt at læreren/moderatoren og studentene kjenner hverandre, tror jeg antal- 
let i ei slik gruppe kan være vesentlig høyere når samtalene foregår i et fysisk 
rom. Vår gruppe arbeidet for det meste i webkonferanse. I digitale rom vil 
den teknologiske kvaliteten være avgjørende for hvor stort deltakerantallet 
kan være. 

Jeg har i denne artikkelen forsøkt å vise at eksistensielle dialoger, i kraft 
av undring og fenomenologisk refleksjon, representerer en mulighet til å 
arbeide eksistensielt og overskridende med egne erfaringer i en institusjonell 
utdanningssammenheng. Studentene får lodde dybden i erfaringer på en 
måte som de ellers ikke har anledning til, og gjennom dette utvikle sin måte 
å være lærer/veileder på. Slik sett utgjør dialogene et «stormens øye» i studie- 
hverdagen, hvor studentene har pause fra det vanlige, mer regisserte og 

resultatorienterte strevet. Dette betyr ikke at eksistensielle dialoger er «frie» 
for makt og styring, men jeg mener at de rommer særskilte muligheter for 
frigjøring. Jeg vil avslutte med noen refleksjoner over maktforhold og frihets- 
potensialet i slike dialoger. 

I forskningsprosjektet valgte jeg tilnærming og gjorde etiske vurderinger 
med det for øye at asymmetrien i forholdet mellom studentene og meg skulle 
være minst mulig. Selv om jeg ikke var læreren deres da vi gjennomførte 
fokusgruppedialogene, var jeg like fullt lærer i høyere utdanning mens de var 
studenter. Det vil aldri kunne foreligge et jevnbyrdig maktforhold mellom stu- 
dent og lærer; forholdet vil alltid være asymmetrisk grunnet lærerens kompe- 
tanse og posisjon (Torjussen, 2011). Som forsker var jeg den som satte i gang 
prosjektet ut fra faglige interesser og en faglig forståelse som jeg langt på vei 
har ervervet gjennom utdanningssystemet. Dermed deler jeg kunnskapstil- 
ganger og språk med det systemet jeg reiser en grunnleggende kritikk mot, og 
som jeg hevder at eksistensielle dialoger danner en type motvekt til. For å sette 
det på spissen: Som lærer/forsker inviterer jeg studentene til en mest mulig 
åpen dialog, men dialogen kommer naturligvis ikke i stand på uavhengige pre- 
misser, og den vil preges av en lang rekke maktforhold. Jeg tilstreber autonomi, 
men unnslipper ikke makten. Fordi makten ikke lar seg fjerne, vil all utdan- 
ning representere former for styring eller tvang. Det er innenfor dette pedago- 
giske paradokset at vi må arbeide med å forstå og fremme danning i utdanning, 
påpeker Løvlie (1984, 2007, s. 9, 2009). Dersom man velger a se bort fra 
maktforhold, er makten like fullt til stede, men på en skjult måte. Dette gjelder 
også for deltakende og demokratiske arbeidsformer, som aksjonsrettede til- 
nærminger må sies å representere. Ja, slike arbeidsformer kan i seg selv tåke- 
legge og legitimere maktforholdene (Skjervheim, 2002; Torjussen, 2011). For 
eksempel kan dialogformen lett skape en illusjon av frihet og jevnbyrdighet 
mellom lærer og student (Kvale, 2007). Dette er hva Jon Hellesnes (1975, 
s. 156) kaller «mjuk disiplin». 

Når danningsprosesser nødvendigvis må skje et sted mellom styring og 
enkeltindividets frie vekst, kan danning ifølge Skjervheim og Hellesnes best 
ivaretas gjennom en saksorientert dialogpedagogikk hvor vi prøver ut vår for- 
ståelse av en sak på hverandre og sammen finner fram til gyldig kunnskap 
(Hellesnes, 1992; Skjervheim, 2002). Vi utvider forståelseshorisonten gjennom 
å skape forbindelser mellom den faglige verdenen og vår daglige verden; det 
skjer en påvirkning utenfra så vel som en vekst innenfra. Med hensyn på selve 

prinsippet om 4 finne fram til gyldig kunnskap kan vi si at det eksisterer sym- 
metri mellom lærer og student, selv om maktforholdet er asymmetrisk på 
øvrige vis (Torjussen, 2011). Jeg betrakter eksistensielle utviklingsdialoger 
som en type saksorientert dialogpedagogikk, hvor studentenes fortellinger 
vies særskilt oppmerksomhet, og hvor opplevelsesdimensjonen ved fortelling- 
ene deres står sentralt. I slike dialoger er også studentene forskere, som for- 
sker på hvem - og hvordan - de selv er som mennesker i profesjonsrollen, med 
utgangspunkt i hva som berører dem. Hansen (2011, 2012) kaller denne typen 
tilnærming for «innenfra-og ut» -forskning. Han argumenterer for utvikling 
av slik forskning innenfor høyere utdanning - og spesielt innenfor relasjons- 
profesjonene — som et nødvendig supplement til en mer epistemologisk basert 
«utenfra-og-inn» -tilnærming og som en måte å ivareta den eksistensielle dan- 
ningsdimensjonen på. 


Det ‘sker’ noget i de kreative og mellemmenneskelige relationer og processer, som 
igjen og igjen synes at undslippe vores tekniske, systematiske, begrepslige og meto- 
diske tilgange. Og dannelse er at have gehør for dette ekstra og at kunne lade dette 


ubegribelige ‘noget’ komme til orde på indirekte vis (Hansen, 2012. s. 210). 


Fordi eksistensielle utviklingsdialoger tar utgangspunkt i erfaringer som 
studentene er grepet av, kan de på en spesiell måte imøtekomme studentenes 
personlige søken og lengsel etter visdom. I dette ligger et stort potensial for 
frigjøring, og også for kreativitet og nyskaping (Hansen, 2011). Eksistensielle 
utviklingsdialoger handler om å være undrende til stede slik at ny mening, det 
vi enda ikke kjenner, kan finne åpninger og bli synlig. Her er vi tilbake ved den 
eksistensialistiske forståelsen av frihet som Feldman legger til grunn for sin 
beskrivelse av eksistensiell aksjonsforskning. Innenfor denne forståelsen er fri- 
het noe mer og annet enn autonomi. Det er en kapasitet til å kunne overskride 
det gitte, se ting på nye måter i konkrete situasjoner og på grunnlag av dette 
kunne gjøre autentiske valg (Feldman, 2002; Greene, 1988, s. 3). Jeg har vært 
opptatt av at dialogene har et slikt frihetspotensial, at de åpner rom for eksis- 
tensielle danningsprosesser som strekker seg ut over det å arbeide mot kjente 
eller forhåndsdefinerte mål. 

Helt til slutt vil jeg på nytt trekke fram et sentralt moment hos Schibbye. Dette er 
et moment som jeg finner særlig interessant for en videre diskusjon om forhol- 
det mellom makt og frihet i undrende dialoger, nemlig hennes beskrivelse av hvor- 
dan nå-øyeblikket fortrenger de maktbærende mekanismene i dialogene. 

I opplevelsesøyeblikket, sier hun, kollapser det reifiserte, dvs. det som virker sty- 
rende og tingliggjørende. Da er vi utenfor den lineære tiden hvor vi er bundet til 
det begrepsmessige, vanemessige og målrettede. Vi overskrider oss selv, og det 
skjer en endring. Sagt på en annen måte; de overskridende dialogøyeblikkene 
utgjør dype og umiddelbare opplevelser av mening, som frasier seg disiplinering 
(Schibbye, 2002). Jeg oppfatter at det er slik (eksistensiell) danning forfatteren 
Hermann Hesse tenker på når han sier at ekte Bildung handler om å være til stede 
i det tidløse, og ikke om å forbedre bestemte ferdigheter og prestasjoner (Hesse, 
1996). Her ligger trolig det største frihetspotensialet i eksistensiell dialog. Den tid- 
løse opplevelsen av nå-øyeblikket blir det egentlige «stormens øye». Og vi må huske at 
selv om undring kan åpne for endringsøyeblikk, så betyr ikke det at vi kan plan- 
legge eller kalkulere fram overskridende endring. I eksistensielle utviklingsdialo- 
ger inviteres vi tvert imot til å sette oss selv på spill. Å være undrende er å stå i det 
åpne og uavsluttede og ha sluppet tak i ideer om resultat. Vi øyner her konturene 
av en kontemplativ forskerrolle for arbeid med eksistensiell erfaring. 

Forskeren som fasilitator i et 
aksjonsforskningsprosjekt | 
naturfag 


Birgitte Bjønness 


In action research built on collaboration between teachers and researchers in school, 
the researcher often takes the role of facilitator in the process. In this article, I engage 
in critical self-reflection about my role as a facilitator in an action research group 
aiming to improve science inquiry at an upper secondary school. Being a novice to 
action research, I faced several dilemmas and shortcomings regarding the facilitation 
of the process. Through a reflective process both during and after the completion of 
the study, I find three main challenges in managing the facilitator role: to balance 
support and freedom; multi-voice as a means for change; and «the double burden» of 


managing practice and research. 


Innledning 


[L]ærere må erfare gleden og spenningen elevene opplever når de får gjøre egen forskning. 


Det er mye arbeid, men det er verd det når du ser elevene dine vokse med oppgaven. 


Sitatet over er hentet fra en samtale med en erfaren naturfaglærer som del- 
tok i et treårig aksjonsforskningsprosjekt der målet var å utvikle utforskende 
arbeidsmåter i naturfag på videregående trinn. Vi var to lærerutdannere/for- 
skere som samarbeidet med en gruppe naturfaglærere om å utvikle en praksis 
der elevene fikk anledning til å utforske naturfenomener for å lære naturviten- 
skapelige tenke- og arbeidsmåter. Prosjektet var støttet av Forskningsrådets 

utdanningsprogram PraksisFoU (2005-2010), der en sentral målsetting var å 
styrke koblingen mellom lærerutdanningen og skolen. Dette stimulerte blant 
annet til bruk av praksisnære forskningsmetoder for å ivareta praksisinvolve- 
ringen (Borgen, Opheim, & Prøitz, 2009). 

Aksjonsforskning som tilnærming til endring og utvikling i skolen er på 
mange måter en respons på mangel på suksess når eksperter kommer utenfra 
for å implementere nye strategier og arbeidsformer i skolen (Herr & 
Anderson, 2005). Forskningstilnærmingen gir muligheter for å utvikle 
undervisning som tar hensyn til det unike i undervisningssituasjoner, og 
bygger på læreres profesjonskunnskap. Læreres eierskap ses på som viktig 
for langvarig effekt av endringen (Groundwater-Smith & Mockler, 2011). 
Dette finner vi også uttrykt i strategien Lærerløftet: «Videreutdanning som 
omfatter flere eller alle lærerne på en skole, og samtidig knyttes til undervis- 
ningspraksis, har større muligheter for å sette varige avtrykk i klasserommet 
(...)» (Kunnskapsdepartementet, 2014, s. 33). Likevel er det mange utfor- 
dringer knyttet til aksjonsforskning fordi kompleksiteten er svært høy og det 
stilles store krav til lærere og forskere. Tilnærmingen ses også på som en 
krevende forskningssjanger på grunn av større nærhet til og samhandling 
med praksisfeltet (Levin & Greenwood, 2001). 

I en vurderingsrapport for PraksisFoU (Borgen et al., 2009) ble behovet 
for å forsterke bevisstgjøringen rundt spenninger knyttet til samarbeid 
mellom forsknings- og praksisfeltet løftet fram. Et sentralt punkt var beho- 
vet for mer kunnskap om hvordan samarbeidet mellom praktikere i skolen 
og forskere blir forstått og operasjonalisert. I aksjonsforskningsprosjekter 
er forskeren ofte fasilitator av prosessen og har dermed en helt sentral rolle 
i samarbeidet. Det er derfor viktig at forskeren reflekterer over egen rolle i 
aksjonsforskningsprosessen for å bygge bro mellom teori og praksis, og 
hjelpe lærerne til «å komme dit de vil» (Kosmidou & Usher, 1991). Jeg vil 
benytte erfaringer fra et treårig aksjonsforskningsprosjekt for å reflektere 
over kompleksitet og utfordringer med rollen som fasilitator i samarbeid 
med lærere om å utvikle en praksis. Problemstillingen som blir belyst, er: 
Hvilke hovedutfordringer opplevde forskeren i rollen som fasilitator i samar- 
beid med lærere om å utvikle utforskende arbeidsmåter gjennom 
aksjonsforskning? 

I artikkelen utdypes aksjonsforskning som tilnærming for å utvikle utfor- 
skende arbeidsmåter i naturfag, med spesielt fokus på forskerens rolle som 

fasilitatoravsamarbeidetmellomlærereogforskere. Aksjonsforskningsprosjektet 
over tre sykluser blir beskrevet og danner utgangspunkt for refleksjon over tre 
hovedutfordringer knyttet til fasilitering av samarbeidet mellom lærere og for- 
skere i prosjektet. 


Aksjonsforskning for å utvikle utforskende 
arbeidsmåter i naturfag 


I forbindelse med Kunnskapsløftet ble det innført et nytt hovedområde i 
naturfag kalt «Forskerspiren» som skal sikre større vekt på naturvitenskape- 
lige tenke- og arbeidsmåter i utdanningen (Utdanningsdirektoratet, 2006). 
Innføringen av Forskerspiren i læreplanen var en del av en internasjonal 
trend der skoleforskere og politikere var opptatt av å øke elevers engasjement 
og læringsutbytte i naturfag gjennom utforskende arbeidsmåter (European 
Commission, 2007; National Research Council, 2000). Naturfag har tradi- 
sjonelt vært preget av formidling av naturvitenskapens produkter slik som 
Newtons lover og evolusjonsteorien. Med innføring av Forskerspiren fikk 
læreplanen i naturfag et eksplisitt fokus på prosesser som dreier seg om hvor- 
dan naturvitenskapelig kunnskap bygges og etableres. Forskningslitteraturen 
anbefaler at elever får egne erfaringer med naturvitenskapelige prosesser 
gjennom utforskende arbeidsmåter der elevene utvikler ideer, designer og 
gjennomfører eksperimenter, analyserer og presenterer funn (Crawford, 
2014). 

Kunnskapsløftet ble utformet slik at det skulle være rom for utvikling av 
lokale læreplaner og gjennom det styrke lærerprofesjonen (Aasen et al., 2012). 
Men det å utvikle nye praksiser er krevende, og tiden lærere har tilgjengelig for 
å diskutere grunnleggende ideer relatert til gode undervisningsstrategier og 
-metoder er begrenset. Til tross for flere tiår med fokus på utforskende arbeids- 
måter, viser forskning at lærere strever med implementeringen i klasserommet 
(Capps & Crawford, 2012), og at læreres ideer om hva det vil si å arbeide utfor- 
skende i naturfag, er svært mangefasettert (Asay & Orgill, 2010). Lærere står 
overfor flere dilemmaer i undervisningen: Utforskende arbeidsmåter tar len- 
ger tid; det ideelle bildet av arbeidsmåten formidlet gjennom læreplanen står i 
konflikt med realiteten i klasserommet; både lærer- og elevroller endres; og 
lærere frykter at elevene ikke lærer det de skal til videre fordypning i naturfa- 
gene (Anderson, 2007, s. 816). 

Lereren har uten tvil en nokkelrolle nar det gjelder utvikling av praksis, og 
mangel pa progresjon innenfor utforskende arbeidsmater blir ofte forklart 
med at implementeringer av reformer «ovenfra og ned» gjør at læreren får en 
svak posisjon i utviklingen (Crawford, 2014). Nyere forskning viser at ønskede 
- og varige - endringer i naturfag i retning av mer utforskende arbeidsmåter er 
avhengig av lærerens kapasitet til å integrere reformens epistemologi med eget 
kunnskap- og læringssyn samt eksisterende praksis (ibid.). Dette var også årsa- 
ken til at vi ønsket å benytte aksjonsforskning for å støtte naturfaglærere i å 
utvikle relevante undervisningspraksiser og styrke deres rolle i utvikling av 
kunnskap innen utforskende arbeidsmåter. Samtidig ga tilnærmingen mulig- 
heter for forskning som kunne bidra med relevant og kontekstnær kunnskap 
om utforskende arbeidsmåter i naturfag. 

Aksjonsforskningsprosjektet hadde altså to komplementære mål: 


e A utvikle utforskende arbeidsmåter i naturfag i en lokal kontekst 
e A utvikle kunnskap knyttet til undervisning og læring ved utforskende 
arbeidsmåter 


Det er mange forskningstilnærminger som kan plasseres under paraplyen 
«pedagogisk aksjonsforskning». Ifølge Hiim (2010) er det likevel stor enighet 
innen ulike tradisjoner om behovet for at lærere systematisk undersøker og 
forsker i egen praksis for å oppnå utvikling og forbedring på praksisens egne 
premisser. Den tradisjonelle formen for pedagogisk aksjonsforskning tar 
utgangspunkt i læreres utvikling av egen praksis gjennom «aksjon og reflek- 
sjon» sykluser. Tilnærmingen tar hensyn til lokale praksiser og bygger på lære- 
res profesjonskunnskap (Elliott, 1991). Aksjonsforskningsprosjektet 
«Forskerspiren» hører inn under en pragmatisk tradisjon der lærere og utdan- 
ningsforskere samarbeider om å utvikle praksis og bidra til kunnskapsutvik- 
ling i forskningsfeltet (Levin & Greenwood, 2001). Forskning innen 
naturfagdidaktikk viser også at nye forståelser knyttet til utforskende arbeids- 
måter i naturfag utvikles, og nye klasseromspraksiser oppstår, i kontekster der 
lærere samarbeider med hverandre og forskere (Hodson & Bencze, 1998). 

Forholdet mellom de to grunnleggende elementene «aksjon og refleksjon» 
er sentralt innenfor både aksjonsforskning og utforskende arbeidsmåter. 
I Experience and Education beskriver Dewey sine ideer om utforskende 
arbeidsmåter der rasjonell tenkning og aksjon henger sammen i en syklisk 
bevegelse (Dewey, 1938). Arven fra Dewey har blitt brukt til å begrunne alle 

mulige former for problembaserte og utforskende arbeidsmåter i skolen (Wong 
& Pugh, 2001). Likeledes har aksjonsforskning sine røtter i Deweys ideer 
(Helskog, 2014). Vi finner blant annet likheter i fasene i utforskningen. I utfor- 
skende arbeidsmåter stiller elevene spørsmål knyttet til naturfenomener, lager 
forøksdesign og utfører eksperimenter, analyserer emiriske data og evaluerer 
funnene. I aksjonsforskning utvikler forskere og lærere ekspertise gjennom 
repeterende sykluser av fire grunnleggende elementer: planlegge, gjennom- 
føre, analysere og reflektere. Hodson og Bencze (1998) foreslår at lærere, som 
deltakere i aksjonsforskningsprosjekter, ved å reflektere over likheter i prose- 
dyrene og egen læringsprosess, i større grad vil kunne være i stand til å forstå 
elevenes utfordringer og dermed veilede dem på en relevant måte. 


Fasilitering av samarbeid mellom lærere og 
forskere 


I litteraturen blir aksjonsforskerrollen beskrevet som mangefasettert, kom- 
pleks og flytende. Salo (2004) reflekterer over dette gjennom å peke på den 
utstrakte bruken metaforer som benyttes når man beskriver aksjonsforskeren: 
katalysator, forandringsagent, advokat, veileder, konsulent, linedanser og 
kunstner er noen eksempler. Forfatteren mener at bruken av metaforer reflek- 
terer en spenning eller kamp mellom oppgaver, roller og mandat aksjonsfor- 
skeren kan ha. I denneartikkelen har jeg valgt å reflektere over aksjonsforskerens 
komplekse rolle som fasilitator. Med begrepet fasilitator mener jeg én eller 
flere deltakere i aksjonsforskningsprosjekter som har ansvar for å tilrettelegge 
for og støtte prosessen. I vårt aksjonsforskningsprosjekt hadde forskerne fasi- 
litator-rollen, mens andre prosjekter rapporterer om et mer delt ansvar mel- 
lom forskere og lærere i et praksisfellesskap (f.eks. Skeie, 2010). 

Utøvelsen av fasilitator-rollen vil være avhengig av rammene for prosjektet 
og de ulike deltakernes kompetanse og erfaring knyttet til det som skal utvikles 
i en praksis, og erfaring med aksjonsforskning. Likevel finnes det i litteraturen 
noen generelle retningslinjer og utdypinger av fasilitatorens oppgaver og fer- 
digheter knyttet til rollen. Heron og Reason (2006, s. 151) beskriver tre grunn- 
leggende elementer av aksjonsforskningsprosjekter som fasilitatoren har 
ansvar for: (a) å introdusere metodologien for å myndiggjøre deltakerne, (b) å 
sørge for at avgjørelser tas i samarbeid mellom deltakerne, og (c) å sørge for 
et samarbeidsklima bygget på respekt, varme og tillitt som grunnlag for åpen 

dialog i gruppa. Jeg vil her ta utgangspunkt i de tre elementene for å løfte fram 
ulike sider ved fasilitator-rollen. 

Fasilitatoren vil som oftest være den som introduserer metodologien til 
lærerne og bestemmer derfor også nøkkelkarakteristikker knyttet til prosjek- 
tet, for eksempel om lærerne ser på aksjonsforskning som implementering av 
en ønsket innovasjon (produkt) eller som en prosess der individet og gruppa 
styrkes for å finne løsninger på utfordringer (Tripp, 1990). Hvordan deltakerne 
oppfatter overordnet hensikt med prosjektet og deltakeransvar, er vesentlig for 
prosessen, og det er derfor viktig at fasilitatoren har både kunnskap om og 
erfaring med aksjonsforskning (Herr & Anderson, 2005). 

Fasilitatoren skal sørge for at prosjektet forankres hos deltakerne og at avgjørel- 
ser tas i samarbeid, for eksempel det å komme fram til et felles mål på en slik måte 
at ulike deltakere kan oppnå ulik gevinst fra prosjektet, men som verdsettes likt av 
deltakerne (Tripp, 1990). I løpet av prosessen har fasilitatoren en viktig oppgave i å 
støtte refleksjon, gjennom å peke på taus kunnskap i den lokale praksisen, å stille 
oppklarende og kritiske spørsmål, å svare på spørsmål, å bringe fram de ulike 
stemmene i gruppa, samt å være et bindeledd mellom deltakerne. Det blir også lagt 
vekt på at fasilitatoren skal kunne bidra med kompetanse og kunnskap om feno- 
menet som skal utforskes, og bringe inn litteratur og eksempler fra andre case som 
kan belyse den lokale praksisen (Levin & Greenwood, 2001; Tripp, 1990). 

I alle former for samarbeid eksisterer asymmetriske maktrelasjoner som 
kan føre til mangel på deltakelse og utvikling (McArdle, 2008). I en aksjons- 
forskningsgruppe er derfor tillit og trygghet vesentlig for å bygge relasjoner 
der alle deltakere kan bidra (Grant, Nelson, & Mitchell, 2008). Fasilitatoren må 
finne en balanse mellom å hjelpe deltakerne (det kan minske deres autonomi 
og uavhengighet) og å holde igjen støtte (unødvendig å gjøre kjente feil og 
finne opp hjulet på nytt). Levin og Greenwood uttrykker det på følgende måte: 
«Too much feedback can block a group; too little can prevent the group from 
moving ahead» (2001, s. 125). 


Aksjonsforskningsprosjektet ved Dale 
videregående skole 
Det å arbeide på laboratoriet og i felt har alltid vært sentrale elementer av 


naturfaget i norsk skole, men veldig ofte er arbeidet mer preget av kokebo- 
koppskrifter enn av utforskning som reflekterer naturvitenskapens tenke- og 

arbeidsmåter (Kind, 2003). Problemet med kokebokforsøk er at elevene får en 
meget forenklet forståelse av hva forskning innen naturfagene er, blant annet 
støtter det ikke kompetanser som kreativitet og kritisk tenkning. Dessuten er 
det gode argumenter for at elever lærer bedre når de får arbeide mer autonomt 
gjennom å utforske fenomener de selv er interessert i (Crawford, 2014). En av 
naturfaglærerne, Amir, uttrykte sin idé om forskjellen mellom kokebokforsøk 
i skolen og utforskende arbeidsmåter på denne måten: 


Det er egentlig det jeg har observert i mange år, og det dukker ikke opp når du har 
oppskriftsbaserte forsøk, for eksempel «drypp noen dråper jodløsning på en potet» 
og da skal elevene se at den blir blå. Det vet du på forhånd, det har ingen glede. Det 
er ikke noe du blir tent på, men omvendt «se hva som skjer», ikke «dette skjer». Det 
er liksom forskjellen mellom det å ha kreative forsøk som er åpne der man har ikke 


noe svar. (Samtale med Amir, juni, 2010) 


Aksjonsforskningsprosjektet besto av et samarbeid mellom tre naturfaglæ- 
rere ved Dale videregående skole og to lærerutdannere/forskere fra NMBU. 
Skolen ligger i Oslo-området og har mange tilbud innen yrkesfagene og en 
mindre avdeling med allmennfag. Elevene i studien gikk på allmennfag og 
hadde fem timer naturfag i uka. En relativt stor andel av elevene strevde med 
naturfag og hadde utfordringer med grunnleggende ferdigheter i skriving og 
lesing. I tillegg var det en høy drop-out prosent blant elevene ved skolen. En av 
naturfaglærerne, Amir, hadde gjennom flere år gjennomført et prosjekt der 
elevene fikk utforske naturfenomener etter egen interesse. Han var spesielt 
opptatt av å gi elever som strever i naturfag en opplevelse av glede og mestring 
i faget. I forbindelse med at Forskerspiren kom inn i Kunnskapsløftets lære- 
plan i naturfag, var det flere naturfaglærere som ble interessert i å lære av 
Amirs opplegg som lå tett opp mot kompetansemålene i Forskerspiren. Felles 
mål for aksjonsforskningsprosjektet var å utvikle Forskerspiren i den lokale 
konteksten, med vekt på lærerens rolle i å støtte elevenes læring av naturviten- 
skapelige tenke- og arbeidsmåter gjennom veiledning, rammer og 
støttestrukturer. 

Læringsmålene som ble formulert av lærerne, var at elevene skulle lære 
naturvitenskapelige tenke- og arbeidsmåter ved å studere naturlige fenomener, 
samt å øke elevenes digitale kompetanse i naturfag ved å bruke digitale senso- 
rer i feltarbeid og digitale publikasjoner. Forskerspireprosjektet varte i ti uker, 
og elevene arbeidet med det ca. to skoletimer hver uke. Elevene 

arbeidet gruppevis og valgte tema etter egen interesse. Det var et stort spenn i 
utforskning bade tematisk og metodisk, for eksempel: «Hvordan virker sola- 
rium pa produksjon av D-vitamin i personer med ulik hudfarge?» og «Hva er 
sunnest av flaskevann og vann fra springen?». Elevenes prosjekter ble presen- 
tert pa en felles utstilling pa skolen der over 100 elever deltok (for mer om 
prosjektet se Bjonness & Kolstø, 2015). 


Aksjonsforskning over tre sykluser 


Samarbeidet ved Dale videregående skole varte fra august 2007 til juni 2010. 
Lærerne hadde hovedansvaret for undervisningen i klasserommet, mens for- 
skerne hadde hovedansvaret for å fasilitere samarbeidsprosessen og samle data 
for analyse. Prosessen kan karakteriseres som forskning med lærere, men fors- 
kningen ble ikke gjort av lærere (Herr & Anderson, 2005). 
Aksjonsforskningsgruppa besto av to forskere (Erik og Birgitte) og tre 
naturfaglærere (Amir, Berit og Bernard). I tillegg var en representant fra 

Figur 11.1 Oversikt over aksjonsforskningsprosjektet ved Dale videregaende skole. 

skoleledelsen til stede på møter i begynnelsen av og slutten av hver syklus. 
Amir og Berit var erfarne lærere med hovedfag i realfag, begge hadde også 
noe forskererfaring. Bernhard var en uerfaren lærer, men erfaren forsker 
innen realfag. Amir hadde en spesiell posisjon i gruppa fordi han var leder av 
naturfagseksjonen og bindeleddet mellom ledelsen og naturfaglærerne, i til- 
legg til at han hadde utviklet Forskerspireprosjektet. Han sto også i en spesi- 
ell relasjon til oss som forskere siden han var vår kontaktperson ved skolen. 
På denne tiden var jeg ph.d. -student med lang erfaring som lektor i skolen 
og som lærerutdanner i naturfagdidaktikk ved NMBU. Erik var min veileder 
og erfaren forsker og lærerutdanner i naturfagdidaktikk. Erik hadde ansvaret 
for å fasilitere aksjonsforskningen i første syklus, mens jeg tok over ansvaret 
i andre og tredje syklus. Det var en reise inn i ukjent landskap. Vi hadde 
støtte i en kollega som hadde arbeidet flere år med aksjonsforskning, og vi 
var også deltakere i et aksjonsforskningsprosjekt om veiledning i lærerut- 
danningen. Likevel var vi noviser til tilnærmingen i skolen og uten erfaring 
med fasilitator-rollen. Aksjonsforskningsprosjektet dannet grunnlag for min 
ph.d. om lærerens rolle ved utforskende arbeidsmåter. 

Prosjektet var forankret hos deltakerne på ulikt vis. Amir var glødende 
opptatt av å endre den tradisjonelle måten naturfag ofte blir undervist på, og 
ønsket å dele sine erfaringer med de andre lærerne. Berit og Bernhard ønsket 
i forbindelse med innføringen av Forskerspiren å prøve ut utforskende 
arbeidsmåter med sine elever. Erik og jeg var som forskere i prosjektet opp- 
tatt av å lære av praksisen ved skolen og utvikle kunnskap om undervisning 
og læring ved utforskende arbeidsmåter. Dessverre var det ikke en stabil 
gruppe med forskere, lærere og ledere de tre årene prosjektet varte, og dette 
påvirket aksjonsforskningsprosessen; forankringen i deltakergruppa, val- 
gene som ble tatt og retningen på prosjektet. Jeg vil nå beskrive gjennomfø- 
ringen av de tre syklusene med vekt på samarbeidet mellom lærere og 
forskere. 

Den første syklusen representerte først og fremst en mulighet for 
lærerne til å få noen egne erfaringer med implementering av 
Forskerspireprosjektet og for forskerne til å observere prosjektet i Amir og 
Bernard sine klasser. Syklusen varte fra august 2007 til juni 2008, der selve 
aksjonen ble gjennomført fra januar til april. Figur 11.2 viser hvordan 
lærere (Amir, Berit og Bernhard) og forskere (Erik og Birgitte) samarbei- 
det i første syklus. 

e møter for å bli e møter for å a møter for å a møter der 

Figur 11.2 Viser hvordan lærere og forskere samarbeidet i første syklus av aksjonsforskningen. 


I første syklus hadde vi et par møter i planleggingsfasen for å bli kjent 
med hverandre og finne felles mål for aksjonsforskningsprosjektet. Erik 
introduserte kort aksjonsforskning for lærerne, og Amir presenterte 
Forskerspireprosjektet slik han hadde gjennomført det i flere år. I gjennom- 
føringsfasen hadde vi møter annenhver uke der vi i hovedsak snakket om 
praktiske utfordringer, og der vi som fasilitatorer stilte spørsmål og lyttet. 
De fleste møtene varte i ca. 45 minutter og foregikk på skolen i tiden som 
vanligvis var satt av til møter i realfagsseksjonen. I planlegging- og reflek- 
sjonsfasen tok fasilitatoren ansvaret for å lede samtalene i møtet. Det fore- 
gikk gjennom først å lede en runde rundt bordet der lærerne fikk dele 
erfaringer, med åpning for utforskende spørsmål og innspill underveis. Vi 
benyttet også verktøy som «pedagogisk sol» der f.eks. lærerne oppsummerte 
hva de opplevde som muligheter og utfordringer i Forskerspireprosjektet. 
Erik og jeg forsøkte også å bidra med relevant forskningslitteratur og data 
fra gjennomføringen. Refleksjoner fra møter og samtaler dannet utgangs- 
punkt for et diskusjonsnotat som pekte på kritiske sider ved prosjektet og 
forbedringsmuligheter. Eksempler på forbedringsområder var: å støtte elev- 
ene i å diskutere forskningsspørsmål i lys av teori; implementere forskermø- 
ter mellom elevgrupper for å støtte deres utforskningsprosess og faglig 
snakk; vurderingskriterier med kjennetegn på måloppnåelse for å hjelpe 
elevene til å finne vei mot mål; og å benytte et felles tema for utforskning 
(f.eks. «vann») slik at det kunne bli lettere for elevene å se paralleller mellom 
prosjektene og dra nytte av medelevers utforskning og erfaring. 

I oppsummeringsmøtet uttrykte alle de involverte lærerne begeistring og 
ønske om å fortsette med utvikling av Forskerspireprosjektet. Men i samtale 
med lærerne enkeltvis kom det fram at de hadde ulike erfaringer med å være 
deltaker i aksjonsforskningsprosjektet — særlig var det tydelig i samtalene med 
Amir og Berit. 


Jeg synes det å se andres læringsmekanismer, altså særlig hvordan elevene lærer (...), 


kan være mer spennende enn å se på en aktiv vulkan. (Samtale med Amir, mai 2008) 


Ja, nei, så, men jeg var veldig usikker egentlig når jeg skulle sette i gang med dette, for 
jeg hadde ikke vært med på det før, også synes jeg det virket som det var en lang 
periode. Og jeg var egentlig glad når elevene sa at de ikke ville at dere skulle følge dem 
tett, for jeg var usikker selv, men hvis dere kommer tilbake neste år (...). (Samtale med 


Berit, mai 2008) 


Amir uttrykte begeistring for å utforske elevenes læring ved utforskende 
arbeidsmåter og at aksjonsforskningen ga han en verdifull ramme for å reflek- 
tere over egen undervisning. Han var svært trygg i klasserommet og som del- 
taker i prosjektet. Berit uttrykte derimot usikkerhet knyttet hva som var 
forventet i aksjonsforskningsprosjektet, og hvordan hun skulle gjennomføre 
utforskende arbeidsmåter med elevene. Likevel avsluttet hun samtalen med 
mange forslag til hva hun ønsket å utvikle, og med et ønske om å videreutvikle 
utforskende arbeidsmåter i gruppa. 

Andre syklus startet opp fem måneder senere i det nye skoleåret og varte fra 
januar til juni 2009. Samarbeidet foregikk i stor grad som i første syklus 
(Figur 11.2) med noe mindre tid i planleggingsfasen. Vi erfarte hvor sårbart et 
aksjonsforskningsprosjekt kan være; et medlem av gruppa skulle ikke under- 
vise i naturfag det året (Berit), og skolen hadde fått en ny utviklingsleder som 
ikke kjente prosjektet. En nyansatt naturfaglærer, John, kom inn i prosjektet, 
men ville følge det fra siden for å lære. Skolen hadde store problemer med 
drop-out og svært høy strykprosent i matematikk, og disse problemene førte 
til at realfaglærerne hadde mindre tid og ressurser for aksjonsforskningspro- 
sjektet. Vi var skuffet over denne utviklingen i og med at vi hadde brukt mye 
tid for å bygge opp gjensidig tillit og forankre prosjektet gjennom første syklus. 
Amir og Bernhard bestemte seg for å utvikle Forskerspireprosjektet ved å 
benytte et felles tema for utforskning, forskermøter, samt vurderingskriterier 
med kjennetegn for måloppnåelse. I en situasjon med mange problemer, både 

i klasserommet og på skolen, falt lærerne tilbake til kjent praksis, og de ønskede 
endringene ble bare delvis gjennomført. Lærerne implementerte forskermøter 
og vurderingskriterier, men kriteriene ble lite benyttet i praksis. I oppsumme- 
ringen etter andre syklus fortalte lærerne, til tross for lite utvikling, om mange 
positive erfaringer: variasjon fra «vanlig» undervisning; fikk med «nye» elever; 
mulighet for gå i dybden faglig; elevsamarbeid; eie noe selv og skape; metode- 
forståelse; tverrfaglighet; stolthet over elevenes produkter. De reflekterte også 
over utfordringer knyttet til prosjektet: tidkrevende; elevene jobbet lite effek- 
tivt; elevenes prosjekter manglet teoritilknytning; vurderingskriteriene var 
vanskelige og ble lite brukt. Dette var første året jeg fasiliterte aksjonsfors- 
kningsprosessen, og i en refleksjonslogg etter andre syklus fokuserte jeg blant 
annet på min rolle i prosjektet. 


Samarbeidet mellom lærerne og meg (+ Erik) har vært hyggelig, vi blir møtt med 
velvilje. Likevel skjer det lite utvikling av prosjektet. Jeg opplever lærerne som svært 
selvstendige, de ønsker å følge sin egen «oppskrift». Det er selvfølgelig fornuftig fordi 
elevgruppene kan ha ganske ulike utfordringer, samtidig hindrer det utvikling der 
den felles erfaringen (= samlede lærergruppe + forskere) blir lagt til grunn. Spørsmålet 
blir altså hvordan vi skal få lærerne til å arbeide mer som et team med felles mål. Jeg 
kan være en tydeligere fasilitator i den prosessen. (Forskers refleksjonslogg, juni 


2009) 


Jeg stilte meg også spørsmål om lærerne ville være komfortable med at jeg tok 
mer styring i prosjektet. For eksempel ønsket jeg i større grad å bringe inn rele- 
vant litteratur om utforskende arbeidsmåter og å benytte empiriske data i ana- 
lyse av prosjektet for sammen med lærerne å finne en retning for neste syklus i 
prosjektet. I oppsummeringsmøtet i juni 2009 ble det klart at Bernhard skulle 
slutte ved skolen, og en ny lærer, Anders, kom inn i aksjonsforskningsgruppa. 

I tredje syklus kollapset lærergruppa i aksjonsforskningsprosjektet. I plan- 
leggingsmøtet i januar 2010 ble det klart at John og den nyansatte læreren 
Anders ikke ønsket å arbeide med Forskerspireprosjektet, de syntes det ble for 
krevende som relativt ferske lærere. I en situasjon der jeg var ph.d. -student 
med krav om forskningsresultater og publiseringer, opplevdes dette svært pro- 
blematisk, men Amir ønsket å fortsette samarbeidet, og jeg bestemte meg for å 
fokusere mer spesifikt pa hans veiledning av elever i prosjektet. 
Møtevirksomheten foregikk mer spontant, og vi diskuterte særlig hans lærer- 
rolle i å støtte og veilede studentene i Forskerspireprosjektet. Jeg fulgte Amir 

og en av elevgruppene fra time til time og fikk dermed zoomet inn pa viktige 
sider ved prosjektet som det ikke hadde vert mulig 4 fa tid og rom for i de 
forgaende syklusene. 

I refleksjonen over aksjonsforskningsprosjektet som helhet uttalte Amir seg 
positivt om vart samarbeid som varte over tre ar. Han la vekt pa betydningen 
av at jeg hadde skolebakgrunn, fordi man som lærer vet hvordan en klasse 
fungerer, og at ting ikke alltid har en rask løsning. Han eksemplifiserte verdien 
av samarbeidet gjennom at jeg introduserte han til ideen om «forskermøter», 
og at det var lærerikt for han. I samtalen kom det også fram at Amir hadde 
negative opplevelser med prosjektet knyttet til stor arbeidsbelastning i gjen- 
nomføring av Forskerspiren, fordi de andre lærerne og ledelsen overlot mye til 
han. I tillegg var han skuffet over at det var så vanskelig å få flere av kollegaene 
med inn i prosjektet, og han savnet ledelsens støtte i utviklingsarbeidet, at de 
ikke bare ga han blomster, men at de burde ha fulgt opp arbeidet og tilbudt tid 
og ressurser til arbeidet. 


Refleksjon over hovedutfordringer som fasilitator i 
aksjonsforskningsprosjektet 


I løpet av samarbeidet med Dale videregående skole lærte jeg hvor vanskelig 
det kan være å fasilitere aksjonsforskningsprosjekter i skolen som novise til 
tilnærmingen. Kompleksiteten ved aksjonsforskningsprosjekter er høy, og 
utforskende arbeidsmåter er krevende å implementere i praksis på grunn av 
mange barrierer (Crawford, 2014). Aksjonsforskning blir løftet fram som en 
mulig løsning på å utvikle praksiser knyttet til utforskende arbeidsmåter som 
en respons på at implementering «utenfra» ikke har ført til ønskede endringer 
(Crawford, 2014; Hodson & Bencze, 1998). Men det var altså ingen udelt 
happy ending å rapportere fra den beskrevne casen ved Dale videregående 
skole. Lærerne uttrykte at de ønsket å utvikle praksis, men lite ble gjennomført 
i klasserommet. Herr og Anderson (2005) understreker at aksjonsforskning 
ikke nødvendigvis leder til ønsket endring, og de foreslår at mislykkede forsøk 
er viktige å dokumentere for å øke vår forståelse av kompleksiteten av endrings- 
prosesser. Jeg vil her reflektere over tre hovedutfordringer knyttet til fasilita- 
torrollen i aksjonsforskningsprosjektet ved Dale videregående skole: å finne 
balanse mellom støtte og spillerom; flerstemmighet for å endre praksis; og 
forskerens «doble blikk». 

A finne balanse mellom statte og spillerom 


Det å finne en balanse mellom å veilede lærere og å gi rom for deres egne ideer 
og autonomi er en viktig, men krevende oppgave (Levin & Greenwood, 2001). 
I videregående skole er det mange privatpraktiserende lærere, og det å samar- 
beide om å utvikle en praksis kan oppleves som vanskelig. Lærere investerer 
ofte mye av seg selv og sin identitet i skolearbeidet, og det er derfor sårbart å 
åpne klasserommet for observasjon og kritikk. Dette kom til uttrykk i en sam- 
tale med Berit etter første syklus der hun fortalte om sin usikkerhet som i stor 
grad var knyttet til selve aksjonsforskningen. Etter første syklus hadde Berit 
fått egen erfaring med prosessen og opplevde større grad av autonomi knyttet 
til prosjektet. Erfaringen gjorde at hun gjerne ville samarbeide tettere med oss 
om å utvikle opplegget. Berit hadde nytte av det spillerommet hun fikk til å 
gjøre egne erfaringer før hun kunne tre inn i en mer deltakende rolle i andre 
syklus. Amir på den annen side ønsket tett samarbeid og diskusjoner gjennom 
hele første syklus, noe som kan forklares med hans eierforhold og entusiasme 
til prosjektet. Aksjonsforskningslitteratur legger vekt på betydningen av å 
introdusere aksjonsforskningsmetodologien eksplisitt til deltakerne (Heron & 
Reason, 2006; Tripp, 1990). For å forankre prosjektet bedre kunne vi med for- 
del ha vært tydeligere på at hensikten ikke var implementering av en ønsket 
innovasjon eller vurdering av lærernes praksis, men heller en prosess der indi- 
videt og gruppa styrkes for å finne løsninger på utfordringer. 

Erik og jeg var som fasilitatorer antakelig mer opptatt av ikke å tråkke 
lærerne på tærne enn nødvendig, noe som kan være med på å forklare mangel 
på progresjon. Schön (1983) er opptatt av det han kaller dynamisk konserva- 
tisme i skolen, med det mener han at læreres normer, ferdigheter og verdier er 
en sterk kraft som kan hindre utvikling i skolen. Likeledes hevder Hodson og 
Bencze (1998) at fordi læreres syn på læring og undervisning er bygget opp 
over lang tid i praksis, må utfordringene være tydelige og eksplisitte hvis end- 
ring skal skje. Etter første syklus la lærerne planer for en del endringer i andre 
syklus med utgangspunkt i forslag som kom fram i et diskusjonsnotat etter 
første syklus. Likevel skjedde det lite utvikling i andre syklus, noe som delvis 
skyltes et turbulent skoleår for realfaglærerne. I en slik situasjon var det anta- 
kelig også et behov for tydeligere støtte i prosessen fra fasilitator slik at planer 
i større grad kunne gjennomføres. Lærere og forskere erfarte for eksempel at 
«forskermøte» som støttestruktur for elevenes utforskningsprosess og faglige 
snakk var verdifullt i veiledning av elevenes prosjekter (Knain, Bjønness & 

Kolstø, 2011). Utviklingen av «forskermøte» startet som et initiativ fra meg og 
ble tilpasset de situerte praksisene sammen med lærerne. I et annet aksjons- 
forskningsprosjekt gjorde kollega Gerd Johansen tilsvarende erfaringer knyttet 
til verdien av å utvikle støttestrukturer/verktøy til bruk i undervisningen. I en 
artikkel basert på de to aksjonsforskningsprosjektene reflekterer vi over hvor- 
dan det å utvikle konkrete verktøy i samarbeid mellom lærere og forskere for 
bruk i undervisningen kan virke som en drivkraft for endring av en praksis 
(Bjønness & Johansen, 2014). 

På den annen side kan for mye utfordring føre til sårbarhet og usikkerhet, og 
det kan nok forklare noe av grunnen til at de nye lærerne ved Dale videregå- 
ende skole var skeptiske til å delta i prosjektet. Utforskende arbeidsmåter er i 
seg selv en kompleks arbeidsform som krever mye av lærere. Vi erfarte som 
Eilertsen (2004) at det er vanlig at lærere tenker at forskere har svaret - og 
motsatt, forskere er redde for å interferere i lærerens utvikling. De to nyutdan- 
nede lærerne ved Dale videregående skole ønsket for eksempel at vi skulle gi 
dem oppskriften på hvordan de skulle få til utforskende arbeidsmåter i praksis, 
noe som naturlig nok ikke var i pakt med aksjonsforskning eller hensikten 
med Forskerspiren. Likevel kunne jeg ha støttet disse lærerne i å gjennomføre 
et mer strukturert opplegg knyttet til Forskerspiren, men kompleksiteten i fasi- 
litatorrollen kjentes også overveldende for en fersk aksjonsforsker. 


Flerstemmighet for å endre praksis 


I samarbeid om utvikling av en praksis vil det alltid være forskjeller mellom 
deltakernes interesser, erfaring og ambisjoner, dette kaller Engeström for fler- 
stemmighet: «It (multivoicedness) is a source of trouble and a source of inno- 
vation, demanding actions of translation and negotiation» (Engeström, 2001, 
s. 136). Begrepet stammer fra Bakthin, og sier noe om hvordan vi håndterer 
ulike meninger og ståsteder, det å anerkjenne at ulike deltakere har ulike per- 
spektiver og se dette som mulighet for utvikling. 

I aksjonsforskningsprosjekter har fasilitatoren et ansvar for å sørge for at 
avgjørelser tas i samarbeid mellom deltakerne og at alle stemmer blir hørt, 
gjennom blant annet å sørge for et samarbeidsklima bygget på respekt, varme 
og tillit som grunnlag for åpen dialog i gruppa (Grant, Nelson & Mitchell, 
2008; Levin & Greenwood, 2001). Likevel vil det i alle former for samarbeid 
eksistere asymmetriske maktrelasjoner som kan føre til mangel på deltakelse 

og utvikling (McArdle, 2008). I aksjonsforskningsprosjektet ved Dale videre- 
gaende skole hadde Amir en framtredende rolle, han var den eneste som hadde 
gjennomført utforskende arbeidsmåter med sine elever, og han presenterte sitt 
opplegg i planleggingsfasen i første syklus. I tillegg var han kontaktperson 
mellom skolen og oss forskere fra NMBU. Vi erfarte at dette påvirket prosessen 
på uheldige måter. Det ble lettere for de andre lærerne å trekke seg fra prosjek- 
tet når de strevde med implementeringen og tidsrammene. I tillegg virket det 
passiviserende på de andre lærerne når han tilsynelatende hadde «alle» sva- 
rene når de reflekterte over utfordringer. I en slik situasjon kan det være hen- 
siktsmessig at fasilitatoren eksplisitt løfter fram betydningen av flerstemmighet 
for utvikling av praksis. Det å samarbeide om å utvikle konkrete verktøy for 
undervisning kan også være med på å fremme flerstemmighet om sak og å 
redusere fokus på personer (Bjønness & Johansen, 2014). Flerstemmighet i 
dette prosjektet inkluderte også ledelsen ved skolen. Amir uttrykte skuffelse 
over deres manglede deltakelse og tilrettelegging for at lærerne skulle få res- 
surser og tid til møter for planlegging og refleksjon. En måte å støtte lærerne 
på som fasilitator kunne ha vært å synliggjøre aksjonsforskningsprosessen for 
ledelsen og forhandle om tid og ressurser til planlegging, gjennomføring og 
refleksjon. 


Forskerens «doble blikk» 


Forskeren i aksjonsforskningsprosjekter er ofte fasilitator og gjerne praktiker i 
tillegg. Det er lett å bli revet med av aksjonen i klasserommet, men som fasilita- 
tor har man også ansvar for forskningen. Det doble blikket henspiller på at fasi- 
litatoren må ha blikk for selve aksjonen og den formelle forskningen med dens 
krav til etikk, metoder osv. Aksjonsforskningsfeltets krav til nærhet og involve- 
ring er også tidkrevende og kan føre til at balansen mellom aksjon og forskning 
blir skjev, ofte i sistnevntes disfavør (Levin og Greenwood, 2001). Jeg erfarte at 
tid til forskning ble skadelidende, og at det å få en tilstrekkelig progresjon i ph.d. 
-arbeidet var vanskelig. Mengden datamateriale fra et aksjonsforskningsprosjekt 
var overveldende. Vi benyttet video i klasserommene, lydopptak i møtesam- 
menheng og intervjuer, logger fra elevene på læringsplattformen, elevrapporter 
og plakater, samt diverse dokumenter som ble benyttet av lærerne i undervisnin- 
gen. Å få tid og rom til bearbeidelse av data, skriving og lesing underveis var 
krevende i et langvarig aksjonsforskningsprosjekt. Det gikk også ut over tid til å 

forvalte fasilitatorrollen på en god måte, som for eksempel å bringe inn datama- 
teriale fra aksjonsforskningsprosjektet for felles analyse og refleksjon med 
lærerne over mulige veier videre for å forbedre prosjektet. 

Det er vanskelig å skjønne graden av kompleksitet i fasilitering av et aksjons- 
forskningsprosjekt før man har gjort seg egne erfaringer. I min situasjon som 
novise viste det seg at min lærererfaring var verdifull for å forstå undervis- 
ningssituasjonene og læreres kontinuerlige tilpasninger i møte med elevene — 
og dermed evne til å forstå aksjonen. Derfor var forskerrollen og fasiliteringen 
av prosjektet mest krevende. Det blir påpekt at man som novise til aksjonsfors- 
kning bør erfare å være medforsker i prosjekter som er fasilitert av mer erfarne 
aksjonsforskere (Herr & Anderson, 2005), eller at man i aksjonsforskningen 
inngår i et team med flere fasilitatorer (Eilertsen, 2004). 


Avslutning 


I dette aksjonsforskningsprosjektet var vårt felles mål å utvikle utforskende 
arbeidsmåter i naturfag for å støtte elevenes læring knyttet til naturvitenskape- 
lige tenke- og arbeidsmåter. Internasjonal litteratur peker på at lærere opplever 
utforskende arbeidsmåter som en krevende og kompleks arbeidsform 
(Crawford, 2014). Det var også tilfellet i prosjektet ved Dale videregående 
skole. I en slik situasjon blir fasilitatorrollen særlig viktig. Det er fasilitators 
oppgave å gi både spillerom og tilstrekkelig trygghet og støtte for hver enkelt 
lærers utvikling av en praksis. Vi erfarte at aksjonsforskning over lengre tids- 
perioder er sårbart i skolen fordi lærere ikke alltid underviser i det aktuelle 
faget hvert år, og det ved enkelte skoler er stor utskifting av lærere. Ved Dale 
videregående skole var naturfaglærernes erfaringer og ønsker med utforskende 
arbeidsmåter svært ulike, de nye lærerne ville blant annet gjennomføre mer 
strukturte opplegg. I en slik sammenheng vil fasilitatoren ha en viktig rolle i å 
forankre prosjektet også hos de nye lærerne for å sikre eierskap (Grant, Nelson 
& Mitchell, 2008; Tripp, 1990). Det kan for eksempel skje gjennom en intro- 
duksjon av aksjonsforskningsstrategien der det blir lagt vekt på at prosjektet 
ikke har til hensikt å implementere en ønsket innovasjon, men er en prosess 
der hver enkelt og gruppa styrkes for å finne løsninger på utfordringer (Heron 
& Reason, 2006; Tripp, 1990). I aksjonsforskning der det kommer til nye del- 
takere, vil det sannynligvis også være større utfordringer med asymmentriske 
maktrelasjoner (McArdle, 2008) mellom «nye» og «gamle» lærere, noe som 

kan fore til mangel pa deltakelse og utvikling. Samtidig vet vi at utvikling av 
undervisning og læring i skolen gjennom aksjonsforskning stimuleres av fler- 
stemmighet i samarbeidet mellom lærere og forskere (Engeström, 2001). 
Derfor har fasilitatoren har en viktig rolle i å skape trygge rammer for delta- 
kelse, slik at ulike meninger og ståsteder anerkjennes og blir sett på som en 
mulighet for utvikling. Det å planlegge konkrete verktøy for undervisning 
gjennom samarbeid gir muligheter og drivkraft i samarbeidet fordi det dreier 
seg om sak i større grad enn personer (Bjønness & Johansen, 2014). 

Det «doble blikk» henspiller på forskerens blikk for selve aksjonen i klas- 
serommet og den den formelle forskningen med dens krav til etikk og meto- 
der, samt prosessferdigheter i rollen som fasilitator. For noviser til 
aksjonsforskning vil det å kjenne til utfordringer med forskningstrategien og 
den krevende fasilitatorrollen være viktig for å kunne forberede seg på kom- 
pleksitet i prosessen. Herr og Anderson (2005) foreslår at noviser i aksjons- 
forskning med fordel kan tilegne seg erfaring gjennom å være medforsker i 
prosjekter som er fasilitert av mer erfarne aksjonsforskere. Dette kan være 
særlig viktig for ph.d. -studenter som også står i en situasjon der tid er 
begrenset og man tar en forskerutdanning med alt det innebærer. Likevel vil 
jeg framheve at det er vanskelig å skjønne graden av kompleksitet i et aksjons- 
forskningsprosjekt uten å ha gått turen i det ukjente landskapet, men det er 
lett å gå seg vill, og derfor bør den første turen helst foregå med en kyndig 
guide. 

Aktivitetsbasert undervisning 
og vurdering i naturfag 


Anne-Lise Strande og Janne Madsen 


This is an action research study where a team of natural science teachers 
collaborates with two researchers to develop teaching plans to increase 
pupils’ active participation and learning outcomes. We present the teacher 
Trine, as she organizes learning activities in natural science through con- 
versations and exploring talks as she presumes it will stimulate reflection, a 
higher degree of understanding and higher quality learning processes. The 
purpose of this study is to investigate how the pupils’ participation mirrors a 
teacher's organization of scientific, exploring activities embracing the use of 
ICT. The researchers and the teacher collaborate on documenting, discussing 
and changing the teaching and the possibilities for learning in natural science 
in lower secondary school. The changes are based on the understanding of 
the pupils’ active participation as an element of better learning processes and 
motivation. We examine the active use of Wikispaces and the development 
of teaching in light of two theoretical fields: dialogical activity with weight 
on exploring talks and the 5E-model. Empirical data is gathered in intervi- 
ews and observations. Data is categorized and interpreted, and we present 
research results within three categories: the teacher’s intentions, the teacher's 
instructions, and the importance of the teacher's feedback to the pupils. Our 
research results show that a teacher has to be conscious of her intentions and 
goals for teaching. She can improve by following her intentions with clearly 
formulated expectations, instructions and adjustments of the teaching plan. 
Clearly formulated criteria for assessment seem to increase the pupils’ enga- 
gement and motivation for participating in the learning processes. 

Innledning 


Artikkelen tar utgangspunkt i et aksjonsforskningsforlop hvor et team av 
naturfaglerere i en ungdomsskole arbeidet sammen med to forskere om a 
utvikle undervisning for å øke elevenes aktive deltakelse og læringsutbytte i 
naturfag. Vi presenterer lærer Trine som legger til rette for faglig aktivitet kom- 
binert med utforskende samtaler. Hun mener at dette stimulerer til tankepro- 
sesser, høyere grad av forståelse og økt kvalitet på elevenes læringsprosesser 
Hensikten med studien var å se på hvordan elevenes deltakelse gjenspeiler en 
lærers tilrettelegging for faglig, utforskende aktivitet med bruk av IKT. 
Naturfaglærerens forståelse av aktivitet og hennes tilrettelegging for læring ga 
oss en mulighet til å dokumentere, diskutere og endre undervisning og læring 
i naturfag i ungdomsskolen med bakgrunn i en forståelse av at elever som del- 
tar aktivt, lærer bedre og er mer motiverte enn passive mottakere. Vi ser akti- 
vitet sentrert rundt IKT-redskapet Wikispace og utvikling i lys av to teoretiske 
felt: dialogisk arbeid med spesiell vekt på utforskende samtale og 5E-modellen. 
Vi presenterer funn innenfor kategoriene lærerens intensjoner, læreren instru- 
erer og betydningen av at læreren følger opp. 

Vi vil først beskrive arbeidet på Dansebekken skole, teorien som ligger til 
grunn for arbeidet, og metode for innsamling og analyse av data før vi til slutt 
presenterer og diskuterer forskningsresultatene. 


Lærer og forskere i utviklingsarbeidet på 
Dansebekken skole 


Data i denne studien er hentet fra et undervisningsforløp i 8. kl. med 
tema Verdensrommet, et hovedområde fra læreplanen i naturfag 
(Kunnskapsdepartementet, 2006) ved Dansebekken skole. Skolen har i over- 
kant av 500 elever og ca. 50 ansatte. Dette undervisningsforløpet er en del av et 
større aksjonslærings- og aksjonsforskningsprosjekt hvor naturfaglærere på 
Dansebekken skole arbeider med begrepene læring, aktivitet og elevdeltakelse. 
De reflekterer systematisk over og lærer av aksjonene sine. 

I denne teksten presenteres Trines undervisning og tanker innenfor dette 
prosjektet. Hun er naturfaglærer og informant i forskningsprosjektet. Trine er 
realfagutdannet ved universitetet. I tillegg har hun tatt PPU (Praktisk pedago- 
gisk utdanning) som kvalifiserer for undervisning fra 8. til 13. trinn. Trine 

fremstår som en erfaren og reflektert lærer med lang erfaring fra undervisning 
i ungdomsskolen. Samtidig er hun åpen for nye ideer og tanker og går inn i 
dette prosjektet i håp om at det vil gi inspirasjon til egen undervisningspraksis. 
Hun ønsker også å være med å utvikle nye tanker som kan formidles utenfor 
egen skole. Året før dette prosjektet startet, gjennomførte Trine videreutdan- 
ning innenfor pedagogisk bruk av IKT, og hun koplet, naturlig nok, dette inn i 
mye av undervisningen. 

Den ene forskeren fra høgskolen er pedagog, den andre er naturfagdidakti- 
ker. Begge har jobbet som lærere i grunn- og/eller videregående skole. Begge 
har spesiell interesse i å være med å utvikle og øke kvaliteten i undervisningen 
i grunnskolen. 

I naturfag har man lang tradisjon for konkretisering ved å knytte læringen 
til observasjoner og funn i naturen eller til eksperimenter fra laboratoriet. 
Verdensrommet fremstår som et mer abstrakt teoretisk tema som Trine 
ønsker å konkretisere og engasjere ved hjelp av IKT. Før elevene starter opp 
med temaet Verdensrommet, får de en kort innføring i Wikispaces som red- 
skap for å utvikle og presentere kunnskap som kommer frem i gruppene. 
Elevene skal utforske fakta og utvide forståelse ved hjelp av digitale tekster, 
bilder og film. Trine har delt det overordnete temaet inn i deltema. Klassen 
er delt i grupper som hver skal finne opplysninger om et deltema og presen- 
tere og forklare dette på Wikispace, slik at sidene til slutt til sammen omfat- 
ter alt lærestoffet som elevene forventes å kunne til en avsluttende individuell 
prøve. Hver av elevgruppene er sammen ansvarlig for produktet som publi- 
seres på Wikispaces. 

Trines overordnete hensikt med undervisningen er å aktivisere elevene i 
arbeidet med å finne informasjon om et oppgitt deltema, inngå i gruppens 
diskusjoner og dermed utvide både egen og felles forståelse. Trine tror at 
Wikispace vil engasjere, og at hun dermed kan legge til rette for aktivitetsba- 
sert læring på tross av at temaet er teoretisk og kan fremstå som ganske abstrakt 
for elevene. Utvalgte deler av undervisningsopplegget om Verdensrommet 
beskrives mer detaljert i den empiriske delen av denne teksten. 

I samarbeid med forskere fra høgskolen har Trine også et mål om å lære. 
Hun inngår i reflekterende samtaler med resten av seksjonen, planlegger 
undervisningen med utgangspunkt i dette, blir observert og evaluerer hele 
prosessen slik at hun vil lære av aksjoner og erfaringene. Dette er organisert 
som et aksjonslæringsforløp (Zuber-Skerritt, 1992). 

Forskerne er med pa hele prosessen. Vi skal stille sporsmal i diskusjonene 
slik at lærerne i høyere grad argumenterer for synspunktene sine. Vi skal også 
komme med innspill basert på vår teoretiske kunnskap. I denne prosessen 
øker vår forståelse av hvordan lærere kan legge til rette for hvordan elevenes 
deltakelse gjenspeiler en lærers tilrettelegging for faglig, utforskende aktivitet med 
bruk av IKT. Dermed vil alle deltakerne gå gjennom læringsprosesser, samti- 
dig som lærerne har beslutningsretten og det faglige ansvaret for egen under- 
visning. Elevene er deltakere i undervisningen og informanter i studien, men 
har ikke direkte ansvar i utviklingsprosjektet. Hensikten er å øke elevenes 
aktive deltakelse og læringsutbytte i naturfag. Dette prosjektet generer meget 
store mengder data, og noen av resultatene formidles videre i denne teksten, 
men først vil vi gjøre rede for det teoretiske grunnlaget. 


Teorigrunnlag 


To teoretiske felt danner grunnlaget for denne artikkelen. Det ene er dialogisk 
arbeid med spesiell vekt på utforskende samtale, og det andre er 5E-modellen 
som brukes innenfor naturfagdidaktikk. 


Dialog, samarbeid og utforskende samtale 


Innen naturfagdidaktikk har konstruktivistisk tankegang over tid stått sterkt. 
Overordnet forståelse av hva, hvorfor og hvordan man lærer i faget naturfag, 
har vært et viktig element i naturfagdidaktiske debatter (Sjøberg, 2009). Man 
ser læring som en aktiv prosess der elever organiserer lærestoff og setter forstå- 
elsen i en meningsfull sammenheng. Vi har i denne studien valgt en sosialkon- 
struktivistisk innfallsvinkel (Prawat, 1996), hvor forståelse som konstrueres 
henger sammen med den sosiale og kulturelle settingen. Kontekst, sosiale rela- 
sjoner og språk vektlegges som grunnlag for læring og utvikling (Postholm, 
2010). 

Læring kan skje når det legges til rette for at elevene utfordres og strekker seg 
gjennom aktiv deltakelse i dialog og samspill med andre. Lemke (1990) hevder 
at «å snakke naturfag» er en del av det «å lære naturfag». Å lære naturfag inne- 
bærer samtale, aktivitet og samarbeid om etablerte naturvitenskapelige begre- 
per og teorier. I denne prosessen bevisstgjøres elevene om det spesielle ved 
naturvitenskapenes språk og kultur (Grønmo, Bergem, Kjærnsli, Lie & Turmo, 

2004; Sjøberg, 2009). Ifølge Knain og Kolstø (2011a og b) må lærerne veksle mel- 
lom å legge til rette for elevenes selvstendige utforskning og tett oppfølging gjen- 
nom ulike støttestrukturer i klasserommet for å utvikle elevenes tenkning og 
støtte deres læringsarbeid. Ved å kombinere faglig aktivitet, samhandling og dia- 
log kan lærestoff og teorier konkretiseres slik at elevene kan oppnå dypere inn- 
sikt i faget. Med elevene som utforskende deltakere i praktisk aktivitet vil samtale, 
refleksjon og læring bygge på handlinger og erfaringer. I en utforskende samtale 
i faget naturfag vil elevene utvikle ideer om verden rundt seg og forhandle om 
forståelse (Munkeby, 2016). Læringen øker når læreren legger til rette for at elev- 
ene utvider erfaringene og ferdighetene ut over et allerede eksisterende nivå, og 
elevene samarbeider utenfor sin aktuelle utviklingssone, men innenfor sin 
potensielle sone (Tharp & Gallimore, 1988; Vygotsky, 1978). 

Man har innenfor naturfag vært relativt enige om at utforskende, aktiv del- 
takelse kan fenge både faglig svake og faglig sterke elever (Sjøberg & Schreiner, 
2006). Flere forskere har også argumentert for at det kan finnes en positiv sam- 
menheng mellom utforskende aktivitet, motivasjon, engasjement og læring i 
naturfag (Kjærnsli, 2007; Wæge, 2007). Lærerne i prosjektet på Dansebekken 
skole har hatt flere diskusjoner om begrepene utforskning, aktivitet, undervis- 
ning og læring. Man har sett det i lys av rammebetingelsene som ligger i LKo6 
(Kunnskapsdepartementet, 2006), spesielt i tolkningen av fagplanen for natur- 
fag og IKT som en grunnleggende ferdighet. Disse perspektivene har utvidet 
og utviklet undervisningsplanene. 

Dataverktøyet Wikispaces har dannet rammen om læringsaktivitetene. 
Vekten har da vært på lesing og skriving, og elevene produserte sider på 
Wikispaces. Naturfaglige kunnskaper er ifølge Knain (2005) nært knyttet til 
lese- og skriveferdighet. Elevene fant med IKT som redskap, informasjon som 
de diskuterte, før de i fellesskap i gruppen presenterte forståelsen sin på Wiki- 
sider. Bruk av IKT er i læreplanen vektlagt som en viktig grunnleggende fer- 
dighet som skal brukes i alle fag, så dette redskapet tilfredsstiller også krav i 
planen. Wikispaces ga elevene mulighet for å inngå aktivt i samhandling og 
dialog som forberedelse til visualisering av faglige tema (Erlien & Mork, 2009). 
I naturfagstema som er mindre egnet for laboratorieøvelser eller uteaktivitet 
som f.eks. Verdensrommet, kan det være vanskelig å planlegge utforskende 
elevaktivitet. Wikispaces som redskap kan utvide disse mulighetene. 

Forventninger til en aktivitetsbasert tilnærming kommer tydelig frem i 
LKo6 (Kunnskapsdepartementet, 2006) hvor en kombinasjon av «å arbeide 

både praktisk og teoretisk i laboratorier og i naturen» er beskrevet som «nød- 
vendig for å få erfaring med og utvikle kunnskap om naturvitenskapens meto- 
der og tenkemåter» (s. 81). Aktiviteten skal ikke være tilfeldig og skal ha fokus 
på ulike problemstillinger (Kunnskapsdepartementet, 2006, s. 81). Gode akti- 
viteter er ifølge Mercer og Dawes (2008) de som fordrer omhyggelige, begrun- 
nete overveielser over ulike måter å løse problemene på. Det kan også være 
evalueringer av ulike mulige forklaringer på oppgaver som elevene opplever 
som meningsfulle. Mercer og Dawes (2008) ser dialog som et nyttig redskap i 
denne formen for læringsarbeid. 

Aktivitetsbasert tilnærming er ikke kun et spørsmål om fysisk aktivitet. For 
deltakerne i dette prosjektet er det i større grad et spørsmål om både handling 
og samhandling som utgangspunkt for mental aktivitet og kommunikasjon og 
som ramme rundt undervisning og læringsprosesser. Samtidig har skoler 
gjennom århundrer videreført en tradisjon hvor elevene skal sitte stille og tie, 
man har ikke sett på samtale mellom elevene som et ledd i læringsprosessene. 
Elevrespons skulle først og fremst forekomme på lærerens initiativ og med 
tilbakemelding og veiledning fra læreren (Mercer & Dawes, 2008). Ifølge 
Mercer mfl. vil en mer utforskende form for samtale som utfordrer elevene på 
å reflektere og skape mening, i høyere grad føre til læring (Barnes, 2008; Mercer 
& Dawes, 2008; Scott, 2008). Innenfor en slik ramme relaterer elevene nye 
erfaringer og ny informasjon til eksisterende kunnskap og erfaringer, opplever 
at de forstår og at sammenhengen gir mening. Aktiv bruk av språk er et viktig 
redskap i denne prosessen. Elever som samtaler og samhandler med gjensidig 
respons, øker forståelsen og utbyttet av læringsprosessene. Samspillet med 
medelever kan også gjøre det nødvendig og meningsfylt for hver enkelt å for- 
mulere egen forståelse mer presist og gjennomtenkt (Korsager, Slotta & Jordet, 
2014). 

Lærende dialoger er undersøkende, utforskende samtaler hvor deltakerne 
tenker høyt og tar en viss risiko fordi de presenterer ideer som ikke er ferdig 
gjennomtenkt, og som andre i gruppen lytter til og kan kommentere (Mercer 
& Dawes, 2008). Å få mange til å ta denne risikoen forutsetter at det er en grad 
av trygghet i gruppen. I klasser hvor utforskende samtaler etableres, fungerer 
språket både som et redskap i læringsprosessene til den enkelte eleven og sam- 
tidig som et felles redskap (Wertsch, 1991) som støtter en prosess hvor delta- 
kerne sammen undersøker, tenker, samtaler og lærer. Mortimer og Scott 
(2003) beskriver en I-R-E-kjede (Initiation-Respons-Evaluation) hvor lærer 

initierer spørsmål, elever tenker og responderer, hvorpå lærer evaluerer. Et 
høyt nivå på en evaluering etterfølges av ytterligere respons fra eleven. 
Gjennom denne interaktive tilnærmingen er læreren i stand til å utforske elev- 
ens ideer og forståelse på et dypere plan, som Mortimer og Scott (2003) vide- 
refører og beskriver som en I-R-E-R-E-kjede. Å legge til rette for dialog er 
derfor viktig i undervisning, selv om skolen, som tidligere nevnt, ikke har lang 
tradisjon for dette. Dialoger inviterer deltakerne inn i samtalen som likever- 
dige partnere. Det er denne positive effekten av utforskende samtaler mellom 
elever og lærer og mellom elevene innbyrdes vi ønsket å belyse i denne 
studien. 

Det er også dokumentert at i undervisning hvor lærere står for hovedparten 
av aktiviteten, passiviseres elevene lett (Barnes, 2008). Økt samarbeid og dia- 
log mellom elevene hever derimot aktivitetsnivået. Det er hensiktsmessig om 
denne ekstra aktiviteten er rettet mot det aktuelle læringsfokus, og Mercer og 
Dawes (2008) tar til orde for at elevene må lære å delta i utforskende samtaler. 
De foreslår noen grunnregler som læreren presenterer, elever og lærer tester 
ut, og som læreren følger opp. Vi har i denne studien undersøkt hvordan en 
lærer legger til rette for faglig aktivitet og samarbeid, samtidig som hun for- 
midler rammene for sjangeren for denne aktiviteten (Moen, 2006). 
Samhandling, dialog, aktiv deltakelse og forståelse er på denne måten begreper 
som henger naturlig sammen med vår problemstilling hvor vi undersøker 
hvordan en lærer forstår faglig aktivitet med bruk av IKT, og hvordan dette 
gjenspeiles i undervisningen. 

Dialog, samarbeid og utforskende samtaler kan øke elevenes motivasjon og 
engasjement i arbeidet med faglige tema og kan utvide forståelsen. Utforskning, 
engasjement, utvidelse av forståelse og forklaring er fire elementer vi også fin- 
ner i 5E-modellen som gjennom lang tid har fungert som en ramme for under- 
visning og læring i USA, og som også de siste årene har vunnet innpass i 
naturfagdidaktikken i Norge. Denne modellen beskriver vi under. 


5-E modellen 

Aktiv deltakelse både i laboratorium, på turer ut i naturen (feltarbeid) og i 
samtaler om det som er observert, har en lang tradisjon i naturfag. Ifølge Knain 
og Kolstø (2011a og b) må lærerne veksle mellom å legge til rette for elevenes 
selvstendige utforskning og tett oppfølging fra læreren gjennom ulike 

stottestrukturer i klasserommet. Dette for a utvikle elevenes tenkning og stotte 
deres læringsarbeid. Ved å knytte faglig aktivitet, samhandling og dialog 
sammen, kan lærestoff og teorier konkretiseres slik at elevene kan oppnå 
dypere innsikt i faget. 

5E-modellen, som er utviklet over en tidsperiode ved Biological Sciences 
Curriculum Study (BSCS), inneholder disse elementene. Modellen kan benyt- 
tes som et planleggings- og styringsverktøy som sikrer høyere grad av tilrette- 
legging for elevenes læring (Donovan & Bransford, 2005; Bransford, Brown & 
Cocking, 2000). Modellen legger også vekt på sammenhengen mellom tenk- 
ning og vitenskapelige undersøkelser (Bybee mfl., 2006). Fiskum og Korsager 
(2013) har bearbeidet modellen for norske forhold og beskriver fem faser som 
kan være delvis overlappende: engage (engasjere), explore (utforske), explain 
(forklare), elaborate (utvide) og evaluate (vurdere). 

I engasjement-fasen pirres elevenes nysgjerrighet. Læreren jobber for å 
motivere elevene. Når man ser spirer til interesse, bygger man ytterligere opp 
under dette. Deretter kommer en fase hvor elevene utforsker det gjeldende 
temaet. Med utgangspunkt i deres aktuelle kunnskap utvikles nye ideer og ny 
kunnskap, og elevene når et nytt nivå innenfor sin potensielle sone (Vygotsky, 
1978). For å oppnå dypere forståelse av den nye kunnskapen knyttes den til 
forklaringer og begreper, dette er forklaringsfasen. Elevene forklarer selv, lytter 
til lærerens og medelevenes forklaringer og har tilgang til forklaringer i lære- 
bøker og annet materiell. 

Elevenes forståelse utvides ytterligere i utvidelsesfasen hvor elevene knytter 
kunnskapen til andre aktiviteter. Det kan være observasjoner i naturen, øvelser 
i laboratoriet eller, som i vårt tilfelle, semikonkrete beskrivelser på film, bilder 


Figur 12.1 Fra Fiskum og Korsager (2013, side 34). 

og animasjoner pa nettet. Vurderingsfasen er i denne modellen helt sentral og 
integreres i alle fasene (Fiskum & Korsager, 2013). Den er derfor plassert i 
midten av figuren. Vurderingen skal ikke kun veere summativ og bedomme 
elevenes måloppnåelse. Den skal være formativ, foregå kontinuerlig, være vari- 
ert og støtte videre læring. Gjennom kontinuerlig vurdering innhenter læreren 
informasjon som påvirker hvordan undervisningen av et tema videre følges 
opp (Knutsen, 2015). 

Elevene skal kunne reflektere over om de har lært, hva de har lært, hvordan 
de har lært og hva som kan være neste steg i læringsarbeidet (Santa og Engen, 
1996). Dette er også helt i tråd med styringsdokumentene som foreskriver at 
vurdering skal støtte elevenes videre læring (http://www.udir.no/Vurdering- 
for-laring/). Mortimer og Scott (2003) bruker begrepet evaluering i stedet for 
vurdering og benevner dette med en Ei I-R-E kjeden. 


Metode 


I denne studien har en kombinasjon av aksjonsforskning og aksjonslæring 
vært en overordnet strategi. Forskerne og lærerne har deltatt aktivt gjennom 
hele prosessen med ulike roller i et systematisk arbeid med å endre og utvikle 
(McNiff, 2009; Tiller, 1999). Lærerne i naturfagseksjonen har diskutert grunn- 
laget for og hensikten med å endre i undervisningen og har fungert som disku- 
sjonspartnere for Trine og forskerne. Forskerne har regelmessig deltatt i 
diskusjoner og stilt spørsmål, slik at argumentene for planleggingen kunne tre 
tydelig frem. Lærerne har planlagt, modifisert og gjennomført undervisnings- 
forløp som til slutt ble kritisk vurdert. Denne aksjonslæringsprosessen 
(Madsen, 2007) har ført til forbedringer og utvikling av undervisningen i 
naturfag med utgangspunkt i lærernes erfaringer og refleksjoner og har dannet 
rammen om studien. 

Innenfor denne rammen ble en aksjonsforskningsstudie gjennomført. 
Aksjonslæring og forskning ses som to sider av samme prosjekt (Zuber- 
Skerritt, 1996) og inngår i et komplekst samspill. I aksjonslæring inngår delta- 
kerne systematisk i prosessen og lærer av den. Aksjonsforskningen hever 
denne læringsprosessen ut over den lokale settingen ved at kunnskapen som 
kommer frem, formidles og kvalitetssikres innenfor et akademisk miljø. Data 
var samlet inn og analysert i henhold til kriteriene for en kvalitativ kasusstudie 
(Creswell, 1998; Postholm, 2010) med fokus på deltakernes forståelse av faglig 

aktivitet og leering. Studien pagikk over ett ar, fra mars til mars. Forskerne 
deltok i hele perioden. Det har vert avholdt 13 meter mellom lerere i natur- 
fagseksjonen og forskerne, nesten alle disse møtene var med lydopptak. 
Diskusjoner med teoretisk og praktisk innfallsvinkel og refleksjoner over plan- 
legging og evaluering har vært hovedelementene i disse møtene, som har vært 
avholdt på skolen. Lærerne planla undervisningen og forskerne beskriver, ana- 
lyserer og drøfter her Trines undervisning om temaet Verdensrommet. Klassen 
var observert av en eller to forskere i åtte undervisningstimer. Observasjonene 
dekker både oppstarten, forløpet og evalueringstimen. I evalueringstimen 
samtalte elevene i klassen og læreren om læringsprosessen og læringsutbyttet. 
Trine spurte elevene hvordan de hadde opplevd undervisningsopplegget om 
Verdensrommet, hvordan gruppearbeidet hadde vært og om de mente å ha lært 
nok. I tillegg stilte forskerne utdypende spørsmål til enkeltelever og klassen. 
Forskerne skrev feltnotater under observasjonene (Hammersley & Atkinson, 
1996) og refleksjonslogger i etterkant (Kullberg, 2004). 

Trine ble intervjuet både før, underveis i og etter undervisningsforløpet. 
Intervjuene var semistrukturerte med lydopptak (Kvale, 1997). I tillegg gjen- 
nomførte vi uformelle samtaler fulgt opp av refleksjonslogg. Grupper av elever 
ble også intervjuet i semistrukturerte intervju med lydopptak. Gruppene ble 
valgt ut slik at både elever som etter lærerens vurdering hadde jobbet godt, 
middels og dårlig var representert. Utgangspunktet for samtalene var samme 
intervjuguide for alle gruppene, slik at alle intervju omhandlet de samme 
temaene. I tillegg ble også elevenes innspill utdypet. Vektlegging av elevenes 
innspill førte til meget ulik lengde på intervjuene. De lengste varte en skole- 
time, de korteste i ca. 15 minutter. Elevintervjuene ble transkribert, mens dette 
kun gjaldt utvalgte passasjer og elementer av opptak fra intervju med Trine og 
fra møter. Her gikk samtalene ofte utenfor vårt forskningsfokus. Kun samtaler 
som vi oppfattet som relevante i forhold til vårt fokus, ble transkribert. 

Det empiriske datamaterialet består dermed av observasjonsnotater og 
lydopptak fra møter i naturfagseksjonen, intervju med Trine, observasjons- 
notater fra klasserommet, forskernes refleksjonslogger og lydopptak med 
grupper av elever. Elevenes navn eller andre kjennetegn er ikke registrert. 
Transkriberte lydopptak og observasjonsnotater utgjør hoveddelen av våre 
empiriske data. Den store mengden data er redusert ved gjentatte kategorise- 
ringsprosesser. Den første og mest omfattende redusering av datamengden 
skjedde ved at forskerne lyttet gjentatte ganger til lydopptak og 

leste observasjonsnotater, for så å velge ut data som var direkte i relasjon til 
forskningens fokus «aktivitetsbasert undervisning». Deretter ble prinsip- 
pene fra den konstant komparative analysemetode gjennomført flere ganger 
gjennom åpen koding (Postholm, 2010; Strauss & Corbin, 1998). Resultatet 
av kodingsprosessen var tre kategorier: 1) lærerens intensjoner, 2) læreren 
instruerer, 3) læreren følger opp. Alle kategorier hadde fokus på lærerens 
arbeid med å legge til rette for aktivitetsbasert læring. De første to var viktige 
elementer i forskernes forhåndsforståelse, men den siste var sterkt vektlagt 
av informantene. Disse tre kategoriene dannet grunnlaget for fortolkning og 
dermed funn i henhold til vårt forskningsspørsmål i dette arbeidet. Funn i de 
tre kategoriene diskuteres opp mot 5E-modellen (Bybee, 2006; Fiskum & 
Korsager, 2013, Knutsen, 2015). 


Funn på Dansebekken skole 


I det følgende vil vi presentere og tolke empiriske data innenfor våre tre hoved- 
kategorier, før vi deretter drøfter våre funn. I alle tre kategorier vil vi også vise 
hvordan Trines refleksjoner over elevenes tilbakemeldinger og diskusjoner 
med kolleger førte til at undervisningsopplegget endret seg underveis. Dette er 
et uttrykk for kjente prosesser i forskningsforløp hvor hensikten nettopp er å 
lære av aksjonene som gjøres og få dette tydelig frem i rapporteringen (McNiff, 
2009; Tiller 1999; Zuber-Skerritt, 1992). 


Lærerens intensjoner 


Lærer og forskere var ved oppstarten enige om at elever må være aktive delta- 
kere for å lære, men man hadde ulike forståelser av begrepet aktivitet. Noen 
mente at man må jo gjøre noe, mens andre mente at det var mental aktivitet 
som førte til læring. Det var enighet om at sannsynligheten for at elevene er 
mentalt aktive, er større når elevene også rent fysisk er i aktivitet. Videre var 
det enighet om at det er lettere for læreren å vite om og påvirke den mentale 
aktiviteten hvis denne kommer til uttrykk på et eller annet vis. Det var også 
enighet om at lærerne måtte legge til rette for aktiv bruk av språket. Diskusjoner 
førte til endring i lærerens intensjoner, og undervisningsoppleggene ble grad- 
vis rettet mer mot å aktivisere elevene mentalt og språklig i tillegg til konkrete 
fysiske aktiviteter. 

Elevene ble satt i grupper for å jobbe sammen og snakke sammen. Trine 
uttalte at hvis elevene prater sammen, vet vi i hvert fall hva de tenker på. Trines 
intensjoner med de faglige samtalene var at elevene skulle avdekke sine for- 
kunnskaper og støtte hverandre videre i læringsprosessene. Lærerens intensjo- 
ner var knyttet til hennes oppfattelse av aktivitetsbasert læring. Hun ønsket å 
legge til rette for elevene som aktive, produserende deltakere i læringsarbeidet. 
Et funn i denne kategorien er at Trine hadde intensjoner om å skape en lærings- 
situasjon hvor elevene var aktive og deltakende. Hun var opptatt av at elevene 
skulle være i aktivitet. 

Samtaler med Trine viste at det i hennes intensjoner og tolkning av akti- 
vitet lå mange elementer som på flere hold var sammenfallende med utfor- 
skende undervisning og flere av fasene i 5E-modellen (Fiskum & Korsager, 
2013). Aktivitet og deltakelse skulle føre til at elevenes engasjement og 
motivasjon økte, og at de dermed lærte mer. Hun ga elevene en felles «fag- 
plattform» i linkene, og la til rette for å la elevene undersøke, samle infor- 
masjon og ta beslutninger. De ble oppfordret til å lese, snakke sammen, 
samarbeide om beskrivelser og forklaringer. Intensjonen om å forklare lå i 
krav til sluttprodukt. Temaet verdensrommet gir lite rom for fysisk utfors- 
kning. Fokus på de digitale muligheter med Wiki og lister med nettadresser 
ble et verktøy og virkemidler som muliggjorde en utforskning som igjen 
ville ligge til grunn for en utvidet forståelse. Selv ønsket Trine å være nær 
elevene og i dialog med dem for å bidra til å bygge bro mellom forkunnska- 
per og nye kunnskaper. Lærer Trines intensjon om å styrke forståelsen av 
verdensrommet gjennom digitale søk, samtaler, diskusjoner og skriftlig- 
gjøring i Wikispaces peker i retning av utvidet forståelse. Aktivitet, enga- 
sjement, forklaring, utforskning og utvidet forståelse, alle elementer i 
5E-modellen (Fiskum og Korsager, 2013) var dermed til stede med varier- 
ende tyngde i lærerens planlegging. 

Elevene viste seg å være usikre på hva som ble forventet av dem i dette opp- 
legget. Trine bestemte seg derfor for å utarbeide mer konkrete vurderingskri- 
terier. Vurdering fremsto som et styringsverktøy, hvor det som skulle vurderes 
også ble det elevene arbeidet med i gruppene. Vekt på vurdering kom, for 
Trine, som en utvidet intensjon og aksjon underveis. Hun oppfattet, akkurat 
som Fiskum og Korsager (2013) og Knutsen (2015), vurdering som et sentralt 
og nødvendig element i undervisningen. Dette fikk igjen følger for Trines 
instruksjoner og oppfølging av elevene. 


284 


AKTIVITETSBASERT UNDERVISNING OG VURDERING | NATURFAG 


Læreren instruerer 


Vi vil i denne seksjonen for det første presentere den informasjon og instruk- 
sjon om betydningen av aktivitet og samtale i læringsprosessene som var gitt i 
oppstarten. For det andre vil vi trekke frem lærerens bruk av vurdering til for- 
midling av kjennetegn, krav og forventninger ved læringsprosessen. 

Elevene startet med en time ferdighetstrening hvor de fikk instruksjon og 
øvelse i å bruke Wikispaces. Dette tilsvarer I-en i I-R-E-modellen (Mortimer & 
Scott, 2003). De skulle kunne opprette en profil og legge inn tekst. En del av 
elevene lærte også å legge inn bilder og filmsnutter fra YouTube. Elevene mes- 
tret det tekniske før det etterfølgende gruppearbeidet. Treningstimen var pre- 
get av aktivitet og engasjement, men i liten grad av samarbeid mellom elevene. 
De fleste spørsmål i klassen gikk fra elevene direkte til læreren, og elevene ble 
ikke henvist til å ta opp problemene med hverandre. 

Trine hadde relativt høye forventninger til elevene og mente at dette ville 
støtte deres innsats og læring. Hun la i instruksjonen vekt på at elevene skulle 
delta aktivt, og hun forklarte (modellerte) elementer av en god samtale. Hun 
hadde på forhånd laget en oversikt med lenker som var kvalitetssikret med 
tanke på innhold og språk tilpasset elevene. Lenkene var tilpasset hver enkelt 
oppgave og skulle være til hjelp for utvidet forståelse. Trine viste hvordan man 
åpnet et par lenker, og instruerte elevene i å hente ut meningsbærende nøk- 
kelbegreper og illustrasjoner. Elevene viste høy grad av engasjement og invol- 
vering. Selv om arbeidsinnsatsen varierte noe, fikk Trine mye respons fra 
elevene (dette tilsvarer R-en i Mortimer & Scott (2003). Elever og grupper som 
ikke arbeidet aktivt, ble oppsøkt av Trine. Hun tok opp arbeidsformen i tillegg 
til faglige spørsmål og svar. 

Ved oppstarten hadde elevene fått utdelt relativt generelle vurderingskrite- 
rier med vekt på grunnleggende ferdigheter, innholdet på Wikispaces og 
arbeidsprosessen. Trine lyktes ikke med å få alle elevene til å arbeide målrettet 
mot sluttproduktet, og hun opplevde at det var behov for en justering av det 
opprinnelige undervisningsopplegget. Elevene hadde behov for mer presise 
vurderingskriterier med konkrete beskrivelser av forventningene til gruppear- 
beidet. Vektlegging og bruk av vurderingskriterier endret seg dermed under- 
veis i prosessen. Vurderingskriteriene ble et styringsverktøy hvor Trine kunne 
beskrive forventninger til arbeidsprosessene. Instruksjon og modellering ble 
knyttet mye tettere til vurderingskriteriene. 

Litt ut i prosjektfasen la Trine frem et sett med ytterligere spesifisering av de 
faglige kriteriene. Her beskrev hun hva som krevdes for 4 oppna en bestemt 
karakter. For eksempel måtte elevene for å oppnå karakteren 2, kunne forklare 
hvordan den [månen] beveger seg i forhold til Jorda. For å oppnå karakteren 3-4 
måtte eleven i tillegg kunne forklare hvorfor ingen har sett hele månens over- 
flate, og forklare hvorfor månen har forskjellige faser (månefaser). Mens karak- 
teren 5-6 ytterligere forutsatte at eleven kunne forklare hva Neil Armstrong 
mente med det han sa da han satte sine bein på Månens overflate: Et lite skritt 
for et menneske, men et stort skritt for menneskeheten. Lignende spesifikke kri- 
terier var beskrevet for alle delemnene i prosjektet. Disse kriteriene var langt 
mer konkrete i sin utforming enn de innledende, mer overordnete kriteriene. 

Trine opplevde at disse nye mer konkrete og faglig rettede formuleringene 
tok fokuset bort fra helheten og hennes intensjoner om læringsprosesser i grup- 
per. Elevene samtalte mindre og var lite opptatt av Wikispaces-sidene til med- 
elevene, men brukte energi på å pugge til prøve. I stedet for å sette seg inn i 
medelevenes arbeid, la elevene vekt på å finne stoffet som de spesifikke kriteri- 
ene vektla. Neste gang et lignende undervisningsopplegg skal gjennomføres, 
ønsker Trine å la elevene lese og lære seg det de andre elevene har skrevet, og 
vurdere med utgangspunkt i de generelle kriteriene. Først i direkte relasjon til en 
avsluttende prøve skal elevene forholde seg til spesifikke faglige kriterier. Ifølge 
Trine ville dette ha forbedret arbeids- og læringsprosessene ytterligere. 

Trines intensjon om bedre læringsutbytte for elevene ble ivaretatt med en 
aksjon med fokus på vurdering. Hun opplevde at tydelig bruk av vurderingskri- 
teriene samtidig var å instruere elevene tydeligere inn i arbeidsprosessen og å 
presse elevene med støttestrukturer (Knain & Kolstø, 2011a og b) som la press på 
arbeidsinnsatsen og støttet fremdrift på læringsarbeidet. Dette ledet elevene i 
målrettet faglig aktivitet og engasjert deltakelse. Flere elever nevnte i intervjuene 
at de brukte kompetansemål og vurderingskriterier som hjelp til å vite hvordan 
de kunne jobbe. Men ikke alle elevene mestret dette uten hjelp. En gutt sa: Vi 
glemte bort hele arket. På et annet tidspunkt i intervjuet sa den samme eleven: 
Vurderingskriteriene hjelper oss til å vite hva vi skal gjøre. Vi tolket det som at han 
visste at kriteriene kunne være til hjelp, men han trengte støtte for å mestre dette. 

Innstramming av vurderingskriteriene skapte et læringstrykk. Elevene job- 
bet, engasjerte og involverte seg mer. I elevintervjuene gir elevene uttrykk for 
å være mer fornøyde og interesserte etter at krav og forventninger er presisert 
og Trine har instruert og modellert så de vet mer presist hva som forventes. 

Samtidig er det ogsa et funn i denne kategorien at spesifikke faglige kriterier 
økte elevenes aktivitet når det gjaldt å jobbe individuelt mot en prøve, mens det 
faglige samarbeidet avtok. 

Både lærerne og elevene ga klart uttrykk for at når man har jobbet med et 
tema, det vil si at man har lest, diskutert og skrevet, så har man lært. Elevene 
var helt entydige i sine uttalelser om at vi kan best det vi selv har skrevet om, det 
vil si det gruppen har arbeidet med. De evaluerer arbeidet og arbeidsinnsatsen 
sin. Dette tilsvarer E-en i Mortimer og Scott (2003). Et funn i denne kategorien 
er at en kombinasjon av muntlig og skriftlig instruksjon synes å øke elevenes 
forståelse av hva som forventes. I tillegg er det en fordel for elevene at Trine 
følger opp instruksjonene og modellerer hva som forventes. 

I den avsluttende evalueringen kom det frem at elevenes engasjement hadde 
vært høyt. De fleste uttalte at de syntes det var gøy, vi lærte mer, vi skrev og rettet 
hverandres tekster. En stor gruppe av elevene ga tydelig uttrykk for at de opp- 
levde dette prosjektet som mer variert og engasjerende enn mer tradisjonell 
undervisning. Elevene uttrykte altså større tilfredshet på tross av at det var 
nødvendig med større arbeidsinnsats for både å lære seg Wikispaces og å lære 
seg fagpensum. 

Trines instruksjoner og modellering hadde flere fellestrekk med 5 E-modellen 
(Fiskum og Korsager, 2013; Knutsen, 2015). Elevene skulle gjennom instruk- 
sjon og modellering engasjeres til å utforske temaet verdensrommet. De skulle 
videre gjennom tekster på nettet, gruppesamtaler og skriftlige arbeider på 
Wikispaces utvide sin forståelse og forklare. Trines intensjon om et høyt 
læringsutbytte syntes å nå langt bedre frem etter at hun selv utvidet sin forstå- 
else for og av vurdering. Hun engasjerte, aktiviserte og utfordret elevene, sam- 
tidig som vurdering fikk en mer sentral plass (Fiskum og Korsager, 2013; 
Knutsen, 2015). Trines instruksjon, modellering, observasjon og forståelse av 
elevenes arbeid belyste interaksjonen mellom hennes handlinger og elevenes 
deltakelse og engasjement (Knutsen, 2015). 


Læreren følger opp 

Trine planla undervisningsopplegget om verdensrommet med mye selvstendig 
gruppearbeid og bruk av Wikispaces. Hun mente at en slik utforskning av ver- 
densrommet ville passe til elevenes faglige nivå og engasjere dem. Hun instru- 
erte og modellerte i henhold til sine hensikter. Hun kjente sine elever og klassen 

ganske godt, noe som naturlig nok pavirket oppfolgingen, da relasjoner hadde 
blitt bygd opp i lopet av de forste manedene i 8. klasse. Trine uttalte at hun van- 
ligvis opplevde stor utvikling fra 8. til 10. trinn nar det gjaldt elevenes kompe- 
tanse i å jobbe selvstendig. På 8. trinn er det nødvendig med både «pottetrening» 
og «dressur», sa Trine med et smil om munnen. Vi tolket det som et uttrykk for 
at hun mener det er nødvendig både at læreren setter noen grenser, og at dette 
skjer i samhandling med elevene. Hun ønsket å etablere en kontekst hvor lærer 
og elever hadde en felles forståelse av hvilke skrevne og uskrevne regler som 
gjaldt. Dermed etablerte hun et sosialt og faglig fellesskap basert på noen grunn- 
leggende regler (Mercer & Dawes, 2008) som regulerte både lærerens og eleve- 
nes atferd. Trine førte elevene på 8. trinn inn i «sjangeren» å gå på skole (Moen, 
2006) ved å følge opp både faglig innsats og gruppearbeid. 

Ved overgang fra barne- til ungdomsskole står elevene, ifølge Trine, uten det 
kjente rammeverket. De har gått på barneskolen i sju år og vet selvfølgelig hva det 
innebær å gå på skole, men det er ikke alt som kan overføres ved overgangen til 
ungdomsskolen. De står dermed uten den felles forståelse som har regulert deres 
innsats og aktivitet hittil i skoleforløpet. En ny felles forståelse av hva som er nød- 
vendig innsats i denne nye settingen må etableres, og Trine var bevisst på at mye av 
lærerens energi i det første halve året på 8. trinn skulle gå til denne jobben. 
Oppfølgingen av elevene var derfor et arbeid i skjæringsfeltet mellom undervis- 
ning og oppdragelse. Elevenes erfaringer det første halve året får derfor stor betyd- 
ning for læringsmiljøet i resten av ungdomsskolen. Trine mente at hvis elevene ved 
overgangen til ungdomsskolen lærer at her skal læreren stille spørsmålene, elevene 
skal svare og læreren kan komme med kommenterende feedback, så tar de dette 
med seg videre. Hvis elevene erfarer at her går det best om man engasjerer seg i 
arbeidet, så blir det i høyere grad gjeldende for resten av ungdomsskoleløpet. Vi 
kunne observere at elevene fikk informasjon om planene for dette undervisnings- 
opplegget. Trine informerte om forventninger til gruppearbeidet og til presenta- 
sjonene som elevene skulle lage på Wikispaces. Deretter fulgte Trine aktivt og tett 
opp sine elever i arbeidstimene, ved å stille spørsmål og komme med råd både til 
det faglige arbeidet med verdensrommet og til arbeidet i gruppene. 

Elevene var også oppmerksomme på støtten de fikk fra Trine, og en elev 
uttalte i intervju: 


Jo, for vi har hatt sånne diskusjoner da, hvor Trine liksom har kommet og sagt.... Og 


så har vi begynt å diskutere oss imellom, diskutert det faglig på en måte. 

Trines respons til elevene hang tydelig sammen med instruksjonene hun hadde 
gitt dem: Dere må diskutere og drøfte problemstillingene før dere skriver inn på Wiki. 
Trine modellerte på denne måten hva hun forventet av elevene, og hvordan dette 
skulle evalueres. Denne eleven viste tydelig at han hadde forstått hensikten med 
instruksjonen, og ga uttrykk for at dette påvirket elevenes faglige samtale. Vi ser at 
Mortimer og Scotts (2003) I-R-E-kjede kommer tydelig frem også som en forlen- 
get kjede med mye interaksjon mellom lærer og elever (I-R-E-R-E). 

Vi fant at om lærerens instruksjoner ble fulgt opp i praksis, så det ut som om 
elevene var klar over hva som var rett og galt. Men det var likevel ingen selv- 
følge at elevene gjorde nøyaktig som forventet og fikk erfaringer med lærings- 
arbeidet på en hensiktsmessig måte. Observasjonene viste at elevene ikke 
selvstendig klarte å gjennomføre læringsprosessen uten tett oppfølging. De 
hadde ikke god nok felles kompetanse til at de selv kunne ta fullt ansvar for 
prosessen i gruppene. 

Underveis i forløpet presenterte Trine vurderingskriteriene til en avslut- 
tende prøve. Denne prøven skulle være individuell og skulle teste faktakunn- 
skap relatert til Verdensrommet. Presentasjonen av prøve og vurderingskriterier 
førte til mindre felles aktivitet og mindre samtale i gruppene. Elevene ga 
uttrykk for at de heller ønsket å pugge tekst i læreboka. En individuell prøve 
som skulle teste faktakunnskap, støttet kun opp om en del av hensikten med 
dette undervisningsopplegget: å kunne forklare fakta. En utforskende lærings- 
prosess hvor elevene utvidet forståelsen i samarbeid med medelever, var ikke 
testet. Det var meget tydelig at vurderingskriteriene som var lagt frem hadde 
en sterk påvirkning på elevenes oppfattelse av hva som var viktig. Trines opp- 
følging, det hun sa, det hun gjorde i interaksjon med elevene hadde da mindre 
innvirkning. 


Avslutning 


I denne teksten har vi presentert og drøftet en lærers tilrettelegging for faglig, 
utforskende aktivitet med bruk av IKT med utgangspunkt i en aksjonsfors- 
kningsstudie som har til hensikt å dokumentere endringer og utvikling. Vi 
har vært spesielt opptatt av hvordan lærerens tilrettelegging påvirket eleve- 
nes deltakelse, fordi teorien vi bygger på, på forskjellig vis dokumenterer at 
læring og forståelse øker hvis den lærende er aktiv deltaker både muntlig 
og skriftlig. Vi hadde i utgangspunktet kunnskap om at elevenes 

aktive deltakelse var viktig, og vi onsket med aksjonsforskning som ramme a 
utforske og utvikle dette samspillet mellom lærer og elever, samtidig som vi 
presenterer vitenskapelige resultater med relevans også utenfor Dansebekken 
skole. 

Studien viser at læreren hadde sterke intensjoner om å legge til rette for 
aktiv deltakelse. På tross av dette var elevene i Trines klasse usikre på hva som 
var forventet av dem. Trine utarbeidet ulike sett med vurderingskriterier. De 
fungerte som styringsredskap for å hjelpe elevene til å forstå forventningene 
fra læreren og til å delta aktivt i læringsprosessene. Ifølge Fiskum og Korsager 
(2013) og Knutsen (2015) er vurdering et sentralt og nødvendig element i 
undervisningen. Resultatene våre viser likevel at det må være nøye overens- 
stemmelse mellom lærerens intensjoner og kriteriene for vurdering, fordi vur- 
deringskriteriene virker mye sterkere inn på elevenes arbeid enn annen 
instruksjon. 

Studien vårt bekrefter at læreren må legge til rette for elevenes aktive delta- 
kelse i undervisningen. Elever i ungdomsskolen trenger både tydelige krav og 
klare forventninger. Disse skal helst formidles til elevene akkurat når de har 
bruk for dem. Informasjon som blir gitt for tidlig, har en tendens til ikke å bli 
brukt før læreren gir feedback. Instruksjon og modellering fungerer best når 
elevene har behov for rettledning, og lærer og elever går i dialog. Samspillet, 
det vil si relasjonen, mellom lærer og elever har derfor betydelig innvirkning 
på elevenes læring. 

Læreren må planlegge og formidle det faglige innholdet i undervisnings- 
opplegget. I dette tilfellet planla Trine innholdet og presenterte en del len- 
ker til Internett med relevant innhold og en utforming som gjorde det 
mulig for elever på dette trinnet å tilegne seg stoffet. Men det er ikke nok å 
presentere det faglige innholdet. Resultatene våre viser at disse elevene 
trenger instruksjon og oppfølging som støtter lærerens intensjoner om 
elevenes aktive deltakelse. Læreren må formidle sine forventninger, krav 
og kriterier for vurdering, men i tillegg er elevene avhengige av at dette 
følges opp underveis i undervisningsforløpet, slik at de får hjelp til å regu- 
lere deltakelsen sin. 

Å skape mening og forståelse i faget er et grunnleggende element i naturfag- 
didaktikken i dialog. Mortimer og Scott (2003) har presentert en struktur hvor 
dette skjer. Denne strukturen er gjennomgående i Trines undervisning. Hun 
instruerer innledningsvis for å hjelpe elevene i gang, men legger deretter til 

rette for dialog og samspill, både mellom seg og elevene og mellom elevene 
innbyrdes. Samtidig står hun hele tiden til rådighet som fagperson. 

I arbeidet vårt har vi sett at det ikke er lett å engasjere elever i 8. klasse i 
lærende dialoger og utforskende samtaler. Trine har vist oss behovet for at 
læreren instruerer og modellerer slike samtaler. Vurderingskriterier kan bru- 
kes som støtte. Disse skal omfatte både vurdering av deltakelse og faglig vurde- 
ring. Vurderingen skal være en støtte til læringsarbeidet og må da omfatte 
både læringsaktiviteten og det faglige nivået. 

Profesjonsutvikling i skolen - 
et tilbakeblikk 


Tove Steen-Olsen 


This article aims to discuss the outcome of an R&D project where the overriding goal 
was to develop a school into a learning organization. To achieve this, a research team 
of seven, organized in four sub projects, cooperated with the school’s teachers and 
leadership for two years. The development work was based on an action research 
approach, and the teachers decided which area of their practice they wanted to develop. 
The teacher team for the lower grades (1-5), which is the focus of this article, decided 
to develop their competence in formative assessment. During the development work, 
the teachers used planned colleague observations, followed by systematic sharing 
of knowledge and reflections. Before the researchers left the school, we cooperated 
with the teachers in developing progression plans for continued development work. 
Interview data at the end of the R&D project indicated that the teachers wanted to 
continue the development work on their own. With a point of departure in a follow-up 
study two years later, this article explores what happened after the researchers had left 
the school. Findings show that the teachers found the development work worthwhile 
as long as they cooperated with the researchers, but that they had lost the opportunity 
for knowledge sharing activities after the researchers left. When the common learning 


focus disappeared, different, and conflicting practices evolved among the teachers. 


Innledning 


Bakgrunnen for dette arbeidet er et avsluttet, treårig skoleutviklingsprosjekt 
hvor den overordnede målsettingen var å utvikle skolen til en lærende organi- 
sasjon. Et annet formål var å etablere en praksis som ville vedvare etter at 

forskerne hadde forlatt skolen. Skolen, som var en 1-10 skole med 40 lerere og 
500 elever, var organisert i tre lererteam, lærerteam 1 for småskoletrinnene, 
lærerteam 2 for mellomtrinnene og lærerteam 3 for ungdomstrinnene. 
Alle lærerteamene deltok i prosjektet, og sju forskere, organisert i fire delpro- 
sjekter, samarbeidet med skolens lærere og ledelse i en periode på to år 
(Steen-Olsen & Postholm, 2009). Denne artikkelen bygger på resultater fra et 
av delprosjektene hvor to forskere samarbeidet med 17 lærere på småskole- 
trinnene. De to forskerne hadde ansvar for hvert sitt delprosjekt, men samar- 
beidet på teamnivå. 

Utviklingsarbeidet var basert på ideer om at aksjonsforskning med et del- 
takerperspektiv ville være hensiktsmessig for å utvikle skolen innenfra. 
Tidligere forskning har vist at kollektive ambisjoner om å utvikle organisa- 
sjoner innenfra og nedenfra har gitt positive resultater (Argyris & Schön, 
1978, 1996). Av samme grunn ble det lagt vekt på at lærerne selv skulle 
bestemme hvilke områder i sin praksis de ville utvikle. Lærerne i lærer- 
team 1, som er fokus for denne artikkelen, bestemte seg for å utvikle sin 
kompetanse i formative vurderingsmetoder med bruk av mappevurdering 
(Eikseth & Steen-Olsen, 2009, 2010). 

I løpet av utviklingsarbeidet benyttet lærerne seg av planlagte kollegaobser- 
vasjoner og av systematisk deling av kunnskaper, erfaringer og refleksjoner på 
trinn- og teamnivå. Tanken var at felles visjoner, kunnskapsdeling og eierskap 
til prosjektet ville være en drivkraft for kollektiv og varig læring. Det ble avsatt 
ressurser i form av ekstra tid for at lærerne lettere skulle kunne delta i utvi- 
klingsarbeidet. Før vi forlot skolen våren 2008, samarbeidet forskerne og 
lærerne om å utforme progresjonsplaner for det videre utviklingsarbeidet som 
lærerne skulle drive på egen hånd. 

Problemstillingen i denne artikkelen er å undersøke hvilke erfaringer 
lærerne på småskoletrinnene satt igjen med etter det toårige utviklingsarbei- 
det, og hva som skjedde etter at forskerne hadde forlatt skolen. Som forskere 
var vi opptatt av at lærerne skulle utvikle et eierforhold til prosjektet, og et 
viktig mål var å etablere en praksis som ville bestå etter at vi hadde forlatt sko- 
len. Etter to års samarbeid hadde vi inntrykk av at lærerne hadde utviklet entu- 
siasme og eierforhold til prosjektet, og at de ønsket å fortsette utviklingsarbeidet 
på egen hånd. Intervjuer som ble gjennomført med lærerne ved prosjektslutt, 
viste at nesten alle ønsket å fortsette med utviklingsarbeidet etter at forskerne 
hadde forlatt skolen. I en oppfølgingsstudie to år seinere ønsket vi å få svar på 

om lærerne hadde gjort dette. Vi ønsket også å finne ut om skolen hadde utvi- 
klet seg til en lærende organisasjon. 

Forankret i teorier om diskursive praksiser, kunnskapsproduksjon og 
mikropolitikk i organisasjoner, og med utgangspunkt resultater fra det toårige 
utviklingsarbeidet og oppfølgingsstudien to år seinere, drøfter vi i denne artik- 
kelen hva som skjedde med prosjektet før og etter at forskerne forlot skolen. 
Funnene viser at lærerne hadde hatt nytte av utviklingsarbeidet de to årene de 
samarbeidet med forskerne, men at de hadde mistet muligheter for kunn- 
skapsdeling etter at forskerne dro. Da det felles læringsfokuset ble borte, opp- 
stod det ulike og til dels motstridende praksiser hos lærerne. 

Artikkelen starter med en presentasjon av det toårige utviklingsarbeidet. 
Etter dette følger konseptuelle rammer for kunnskapsutvikling og mikropoli- 
tikk i organisasjoner. I det videre presenteres funn fra det toårige utviklingsar- 
beidet, etterfulgt av oppfølgingsstudiens empiriske funn. Artikkelen avsluttes 
med en drøfting og oppsummering av lærernes utviklingsarbeid i lys av dis- 
kursive praksiser og skolens mikropolitikk. 


Utviklingsarbeidet 


Utgangspunktet for det toårige utviklingsarbeidet var å etablere en felles for- 
ståelse av hva som fungerte bra, og hva som kunne utvikles og endres i lærer- 
nes praksis. Samarbeid om planlegging, implementering, refleksjon, evaluering 
og ny planlegging fremmet en aktiv og involverende deltakelse hos lærerne 
(Carr & Kemmis, 1986; Coghlan & Brannick, 2005; McNiff, 2010). Fra starten 
presiserte vi at dette skulle være lærernes prosjekt, og at forskerne var der for å 
støtte og veilede dem (Steen-Olsen & Eikseth, 2007, 2009). 

Den nordiske aksjonsforskningstradisjonen vektlegger deltakermedvirk- 
ning og demokratiske verdier som grunnlag for samarbeidet mellom forskere 
og praktikere (Eikeland, 2012; Furu, Lund & Tiller, 2007; Hiim, 2010; Levin & 
Klev, 2002; Rönnerman & Salo, 2012). Ved prosjektstart fikk alle lærerne til- 
bud om et kurs i aksjonslæring. I tillegg til halvårige seminarer med kunn- 
skaps- og erfaringsdeling på tvers av trinn og team, hvor hele kollegiet var 
samlet, arrangerte vi heldagsseminarer med inviterte foredragsholdere som 
hadde spisskompetanse innenfor de fagområdene som de tre lærerteamene 
arbeidet med. For å delta i utviklingsarbeidet ble lærerne tildelt ekstra timeres- 
surser ved hjelp av kombinerte midler fra prosjektet og skolen. 

Det andre prosjektaret fikk skolen en ny rektor pa grunn av pensjonering. 
For å gjøre seg kjent med prosjektet gjennomførte hun høsten 2007 en spør- 
reundersøkelse om lærernes tilfredshet med det pågående utviklingsarbeidet. 
Majoriteten av lærerne svarte at såfremt det ble sørget for ressurser til fortsatt 
kunnskaps- og erfaringsdeling, var de positive til å fortsette utviklingsarbeidet 
etter at forskerne hadde forlatt skolen. Lærerne ønsket også at utviklingsarbei- 
det skulle diskuteres på deres ukentlige faglige forum, og at det skulle utpekes 
en leder for utviklingsarbeidet etter at forskerne hadde trukket seg ut. 

Datamaterialet fra det toårige utviklingsarbeidet er omfattende. Det består 
av feltnotater, video- og lydopptak av lærernes undervisning, fra refleksjons- 
møter på trinn og team og fra fellesmøter hvor alle de tre lærerteamene var 
samlet. I dette arbeidet er det spesielt intervjudata og data fra lærernes reflek- 
sjonsmøter og fellesmøter som er aktuelt. Det ble gjennomført individuelle og 
gruppeintervjuer med prosjektets lærere i starten (2006) og slutten (2008) av 
det toårige utviklingsarbeidet, og i en oppfølgingsstudie to år etter (2010). 
Videre intervjuet vi to påfølgende rektorer i 2006 og 2007. Alle opptak ble 
transkribert, kategorisert og analysert med tanke på å få et mest mulig nyan- 
sert bilde av hvordan de involverte partene gjennomførte og oppfattet 
utviklingsarbeidet. 


Kunnskapsutvikling i lærende organisasjoner 


For at utviklingsarbeid skal overskride dagligdags problemløsing, er aktiv del- 
takelse og avsatt tid til å dvele og reflektere over erfaringer avgjørende faktorer 
(Argyris, 2003). I vårt prosjekt reflekterte lærerne individuelt og kollektivt 
over hvorvidt utviklingsarbeidet gikk i ønsket retning. Temaer som ble tatt opp 
ble initiert av både lærerne og forskerne. Kritiske spørsmål, uenigheter og 
utfordringer bidro til å sette i gang diskusjoner, refleksjoner og læring. 
Uenigheter ble ikke betraktet som negativt, men heller som et bidrag til utvik- 
ling og ny forståelse. Kunnskap ble skapt i en kollektiv prosess som inneholdt 
elementer av fortolkning og forhandlinger, systematisk refleksjon og refleksivi- 
tet, og skapte en bane for kollektiv læring (Steen-Olsen, 2010). Prosessorientert 
læring, som handler om personlig læring i en sosial kontekst, tar tid. For å 
oppnå vellykket læring var det viktig å skape en atmosfære hvor deltakerne 
hadde tillit til hverandre og samarbeidet. Den kollektive læringen skjedde i en 
prosess hvor hvert trinn hvilte på forutgående diskusjoner, avgjørelser og 

konklusjoner, og når refleksjonsarbeidet var avsluttet, kunne deltakerne se til- 
bake på en trinnvis og gjensidig lærings- og utviklingsprosess. 

Nonaka og Takeuchi (1995) har utviklet et konseptuelt rammeverk for å 
analysere kunnskapsproduksjonen i lærende organisasjoner. Ved hjelp av 
representasjonsformene eksternalisering, kombinering og internalisering viser 
de hvordan kunnskap kan konverteres fra implisitt, personlig og kontekstbun- 
det kunnskap til eksplisitt, formell og overførbar kunnskap. Prosesser som 
involverer deling, interaksjon, observasjon, kollektiv refleksjon og rekonfigu- 
rering av kunnskap, er avgjørende i denne sammenhengen. Mens eksternalise- 
ringsprosessen uttrykker og formidler personlig kunnskap, innebærer 
kombineringsprosessen at eksisterende kunnskap omdannes til felles og delt 
kunnskap. Til sist innebærer internaliseringsprosessen at ny kunnskap person- 
liggjøres slik at den blir anvendbar. Ut fra et slikt perspektiv vil lærernes til- 
gang til hverandres implisitte kunnskaper bidra til kollektiv læring og til 
kunnskapsutvikling i organisasjonen. I vårt prosjekt var tanken at kunnskaps- 
delingsseminarer på tvers av skolens tre lærerteam ville bidra til å gjøre impli- 
sitt kunnskap eksplisitt, og på den måten åpne opp for kunnskapsdeling i 
skolen som helhet. Det viste seg imidlertid at ikke alle lærerne oppfattet dette 
som interessant eller som nyttig bruk av tid. Spesielt observerte vi at lærerne på 
ungdomstrinnene ikke var så interessert i hva lærerne på småskoletrinnene 
hadde å bidra med (Steen-Olsen, 2012). 

I arbeidet med å etablere en lærende organisasjon vil både strukturelle og 
individuelle faktorer influere. Ressurser, slik som økonomi og tid, og tilrette- 
legging av møteplasser med muligheter for kunnskaps- og erfaringsdeling 
utgjør vesentlige strukturelle faktorer (Argyris & Schön, 1978, 1996; von 
Krogh, Ichijo & Nonaka, 2000). Skal skolen lykkes med kunnskapsdeling, bør 
tid og rom for dette avsettes i skolens administrative planer (Postholm, 2008, 
2011; Steen-Olsen & Eikseth, 2010). På individnivå vil lærernes engasjement 
og opplevelse av eierskap, relevans og autonomi være av betydning. 

Lærere har langvarig tradisjon for å arbeide alene, og læreryrket har lenge blitt 
assosiert med stor grad av selvstendighet og selvråderett (Sachs, 2001). Selv de 
mest overbevisende utviklingsprosjekter kan strande dersom de undergraver 
lærernes opplevelse av å handle autonomt (Hargreaves, 2002). Forskning viser at 
lærernes vaner med å arbeide alene kan skape konservatisme og motstand mot 
kollektiv læring, og at elementer av tvang eller mangel på valgmuligheter 
kan oppleves som en devaluering av lærernes profesjonalitet (Flores, 2001; 

Kvam, 2009; Thomson & Halloway, 1997). Pa samme maten kan klasseromsfors- 
kning oppleves som en mulig trussel mot lærernes selvbilde (Hargreaves, 2002; 
Steen-Olsen, 2010, 2012). For å motvirke dette er støtte og oppmuntring fra sko- 
leledelsen viktig for lærernes trygghet, og de mest betydningsfulle faktorene 
for lærernes profesjonsutvikling og læring er hvordan de blir vurdert av sine 
ledere, og hvordan ledelsen legger til rette for kunnskapsdeling i organisasjonen 
(Elmore, 2000; Lillejord, 2003; Møller, 1996; Postholm, 2011). 

Typiske trekk ved lærende organisasjoner er gjensidige forpliktelser mellom 
de ansatte og at ny læring har blitt internalisert i form av varig kunnskap som 
vises i synlige endringer. Andre kjennetegn er åpenhet, tillit og støttende kol- 
legarelasjoner. Godt samarbeid mellom ledelsen og lærerne er avgjørende for 
å lykkes i arbeidet med å etablere skolen til en lærende organisasjon. Endringer 
som bekrefter at man har lyktes med å etablere en lærende organisasjon, sees 
først når kunnskap har blitt transformert fra individnivå til organisasjonsnivå. 
Når læring og utvikling, individuell og kollektiv, integreres i en kontinuerlig 
prosess i lærernes daglige praksis, kan man si at skolen har blitt en lærende 
organisasjon. Å arbeide mot dette målet lå hele tiden implisitt i utviklingsar- 
beidet vårt (Steen-Olsen & Eikseth, 2007, 2009). 


Skolens mikropolitikk 


I skolesamfunnet eksisterer det mange sideløpende diskurser, og det pågår 
kontinuerlig diskursive kamper der man konkurrerer om definisjonsmakt. 
Slike kamper bidrar til både å produsere og å reprodusere skolens sosiale prak- 
sis, noe som kan føre til hegemonidannelser, dominans og undertrykkelse. 
Diskursanalysens oppgave er å følge kampene og analysere deres innebygde 
struktur, makt og logikk. Videre er det vesentlig å kartlegge forbindelsen mel- 
lom tekst og kontekst, språk og sosial praksis (Fairclough, 1995). Innenfor kri- 
tisk diskursanalyse er det sentralt å gjenkjenne hvilke maktrelasjoner og 
dominansteknikker som er til stede, og å studere hvordan disse etablerer og 
posisjonerer seg «such that some are able to incorporate the agency of others 
into their own actions and thus reduce the autonomous agency capacity of the 
latter» (Chouliaraki & Fairclough, 1999, s. 24). 

Diskurser er en form for sosial praksis, med en iboende kraft til å reprodu- 
sere eller endre kunnskap, identiteter og sosiale relasjoner, inkludert maktrela- 
sjoner. Diskursiv praksis er en funksjon av usynlige regler og maktdistribusjon 

som kontrollerer hva som skal betraktes som «riktige» meninger, verdier og 
praksiser. Når en gitt diskursiv praksis har skapt en hegemonisk posisjon, kan 
andre bli holdt nede eller ekskludert. Slik makt er produktiv fordi den repro- 
duserer sosial praksis. I dagliglivet kan praksiser bli så fikserte eller tatt-for-gitt 
at de ikke lenger diskuteres eller stilles spørsmål ved. På samme måte kan ure- 
flekterte tatt-for-gitt rutiner fungere som en barriere mot forandring, og i ste- 
det for å finne nye måter å handle på, er det ofte enklere å fortsette med gamle 
vaner og rutiner. Problemet med slike fikserte praksiser er at de har blitt non- 
diskursive, og dermed reproduktive, og på denne måten vanskelig å endre 
(Chouliaraki & Fairclough, 1999). 

De fleste former for praksis er en funksjon av regler og ressurser som er 
etablert i møtet mellom individuelle og strukturelle egenskaper. Strukturerende 
regler og ressurser bidrar til å produsere kontekstuell praksis, som igjen repro- 
duserer kontekstuelle betingelser. Strategisk handling er å ta i bruk gitte regler 
og ressurser på en måte som gjør det mulig å overkomme strukturelle hindrin- 
ger. Handlekraft og selvbestemt handling forutsetter strategisk handling, og 
begge kan bidra til profesjonsutvikling. Ut fra et slikt perspektiv er det ikke 
nødvendigvis slik at det som oppfattes som strukturelle begrensninger trenger 
å hindre individets muligheter til å handle autonomt. Ved å handle annerledes, 
eller på nye og uventede måter, kan individet unngå å bli offer for strukturelle 
hindringer, som for eksempel ressursmangel. Også refleksivitet og diskursiv 
praksis er mulige innganger til å handle autonomt. Dette fører oss over til neste 
punkt hvor handlekraft og diskursiv praksis sees i relasjon til mikropolitikk i 
organisasjoner. 

Begrepet mikropolitikk henspiller på individers og gruppers bruk av for- 
mell og uformell makt som middel til å oppnå sine mål. Både samarbeidende 
og motstridende interesser er en del av det mikropolitiske bildet. Iannaccone 
(1975) var den første som tok i bruk begrepet mikropolitikk innenfor skole- 
feltet, og han definerte begrepet som de politiske prosessene som utspiller 
seg i og i tilknytning til skolen som interessefelt. I et seinere arbeid var han 
opptatt av at skoler har sitt eget indre liv, sitt eget sosiale klima, sin egen 
organisasjonskultur og sine egne subsystemer, og at studier av hvert subsys- 
tem og forholdet mellom dem kan gi vesentlige bidrag til å forstå skolens 
mikropolitiske dynamikker (Iannaccone, 1991). Andre har definert mikro- 
politikk som individers og gruppers strategiske bruk av makt for å innfri 
sine interesser i organisasjonen (Ball, 1987; Blasé, 1991). Gaventa og 


301 


KAPITTEL 13 


Cornwall (2008), som har vært opptatt av forholdet mellom makt og kunn- 
skap innenfor aksjonsforskning, sier at dersom bestemte stemmer er fravæ- 
rende eller ikke høres i organisasjonen, tas dette gjerne som et tegn på 
inkompetanse, og ikke som et tegn på ekskludering eller usynliggjøring. 
Mikropolitikk kaster lys over makt, innflytelse, koalisjoner, autoritet, domi- 
nansposisjoner, hegemonier og evnen til å tilegne seg knappe, men verdifulle 
ressurser. Organisasjonspolitiske forhandlinger dreier seg gjerne om hvem 
som får hva, når, og under hvilke betingelser. Slik sett utgjør mikropolitiske 
forhandlinger en vesentlig del av lærernes arbeidssituasjon (Steen-Olsen, 
2012; Steen-Olsen & Eikseth, 2010). 

For å identifisere maktrelasjoner og diskursive kamper benyttes kritisk dis- 
kursanalyse både som et teoretisk og som et metodisk rammeverk i dette 
arbeidet. Analysen av diskurser gjøres ved å studere maktrelasjoner innenfor 
og mellom grupper og ved å se på diskursenes styrke til å produsere og repro- 
dusere gitte praksiser. Den metodiske tilnærmingen er å identifisere mønstre 
og trekk i datamaterialet og å studere hvorvidt diskursive praksiser represente- 
rer bestemte interesser. Et sentralt element er å gjenkjenne maktkamper, domi- 
nansposisjoner og koalisjoner og å studere hvilken funksjon kampene har for 
å promotere bestemte interesser. 

De empiriske funnene drøftes i lys av teorier om lærende organisasjoner 
(Argyris & Schön, 1978, 1996; Nonaka & Takeuchi, 1995), og i denne kontek- 
sten studeres lærernes utviklingsarbeid innenfor rammen av mikropolitikk 
(Ball, 1987; Iannaccone, 1991) og diskursive praksiser (Chouliaraki & 
Fairclough, 1999; Fairclough, 1995). 


Empiriske funn - utviklingsarbeidet og 
oppfølgingsstudien 

I løpet av prosjektperioden benyttet lærerne seg av kollektive læringsaktivite- 
ter hvor de samarbeidet om planlegging og observasjoner av hverandres 
undervisning med påfølgende deling av erfaringer, kunnskaper og refleksjo- 
ner. Før kollegaobservasjonene sendte lærerne ut planleggingsdokumenter 
med opplysninger om temaer, aktiviteter og mål for timen, og hvilken spesi- 
fikk feedback de ønsket å få fra observatørene. I refleksjonsmøtene som ble 
holdt i etterkant, var tilbakespilling av videotapeopptak fra lærernes undervis- 
ning et nyttig hjelpemiddel. Lærerne satte stor pris på kollegaenes 

tilbakemeldinger, og gjennom spørsmålene de fikk, ble de oppfordret til å 
reflektere over sin egen praksis. En av lærerne sa dette: 


Refleksjonene jeg delte med kollegaene mine og forskerne etterpå, var svært nyttige 
fordi de fikk meg til å oppdage nye ting som jeg ikke hadde sett tidligere. For å si det 


på en annen måte, de fikk meg til å se praksisen min på en ny måte. 


I dette tilfellet hadde lærerens implisitte kunnskap blitt utfordret og ekster- 
nalisert (Nonaka & Takeuchi, 1995). En annen lærer sa: «Ved å observere 
andre læreres undervisning, blir jeg mer oppmerksom på min egen.» Denne 
typen kollektiv læring, hvor alle lærerne fikk innblikk i hverandres praksis, 
viste seg å være verdifull, og en tredje lærer sa: «Det er nyttig å ha avsatt tid og 
sted til felles refleksjoner, og det er positivt å dele erfaringer og lære av hveran- 
dre». Gjennom systematiske observasjoner og refleksjoner ble lærerne i stand 
til å eksternalisere, kombinere og internalisere kunnskap, og de sa at denne 
måten å dele erfaringer og refleksjoner på utgjorde en innsiktsfull måte å 
utvide kunnskapsfeltet sitt på (Nonaka & Takeuchi, 1995). 

Da vi intervjuet skolens rektor ved prosjektslutt våren 2008, var det hennes 
inntrykk at lærerne hadde lært mye av utviklingsarbeidet. Det var likevel noen 
utfordringer sett fra hennes perspektiv. Som ny rektor fra høsten 2007 var det 
viktig å stake ut en egen retning for skolens visjoner og å fokusere på egenini- 
tierte prosjekter. I intervjuet sa hun: «Da jeg kom til skolen, følte jeg at det var 
forventninger om at jeg skulle fronte nye visjoner og retninger for skolen.» Et 
annet moment var at skolen på dette tidspunktet mistet det økonomiske til- 
skuddet som prosjektet hadde bidratt med for å frikjøpe timer av lærernes tid 
til utviklingsarbeidet. Det må også nevnes at den nye rektoren mente at utvi- 
klingsarbeidet hadde blitt selvgående i lærernes praksis: «Prosjektet er nå så 
solid integrert i lærernes praksis at det vil overleve og fortsette også uten at 
forskerne er her.» Det var tydelig at rektors betraktninger var knyttet til utvi- 
klingsarbeidet i de enkelte lærerteamene, og ikke til skolen som helhet, hvor 
målsettingen var å utvikle skolen til en lærende organisasjon. 

For å undersøke hvordan det gikk med utviklingsarbeidet, bestemte vi oss 
for å gjennomføre en oppfølgingsstudie to år seinere. Her ble tolv gjenværende 
lærere intervjuet i to grupper, alt etter hvilket trinn de hadde arbeidet på og 
hvem de hadde samarbeidet med i løpet av utviklingsarbeidet. Den ene grup- 
pen representerte seks lærere som hadde arbeidet på trinn 1-2, og den andre 
seks lærere som hadde arbeidet på trinn 3-5. Noen av lærerne hadde fortsatt 

med de samme elevene som de hadde våren 2008, andre hadde blitt flyttet til 
nye trinn, alt etter hvor skolen trengte dem. 
Følgende forskningsspørsmål ble stilt: 


e Hadde lærerne fortsatt utviklingsarbeidet på egen hånd og benyttet pro- 
gresjonsplanen som vi hadde utarbeidet i fellesskap før forskerne dro? 

e Fikk lærerne støtte av skolens ledelse til å fortsette utviklingsarbeidet, og 
fikk de etablert faste rutiner og arenaer for kunnskapsdeling? 

e Fikk lærerne anledning til å dele sine kunnskaper på tvers av trinn og 
team, og på denne måten bidra til å utvikle skolen til en lærende 
organisasjon? 


Ved gjennomføring av oppfølgingsstudien våren 2010 overvar vi helt tilfel- 
dig et lunsjmøte hvor ledelsen og hele lærerstaben var samlet. Formativ vurde- 
ring hadde nå blitt et nasjonalt satsingsområde, og Utdanningsdirektoratet 
(2010) hadde pålagt alle landets skoler å arbeide med formativ vurdering i 
perioden 2010-2014. På dette møtet ble de nye nasjonale vurderingsdirekti- 
vene tatt opp. Vi forstod at skolens ledelse strevde med å finne sin egen vei for 
å møte de nye kravene, men uten å trekke inn at et av skolens egne lærerteam 
hadde opparbeidet seg solid kompetanse på dette området. 

Vi hadde tidligere observert at det var knyttet statushierarkier til lærernes 
undervisningsnivåer, og at lærerne på de laveste trinnene ikke fikk den opp- 
merksomheten de fortjente på møter hvor alle lærerne var samlet. Dette kom 
tydelig fram de gangene alle lærerne var samlet for å dele erfaringer og kunn- 
skaper fra utviklingsarbeidet på tvers av team og trinn (Steen-Olsen, 2012). På 
slike fellessamlinger syntes det å være uskrevne regler for hvem som var i posi- 
sjon til å styre kunnskapsdiskursen og dermed til å uttale seg (Chouliaraki & 
Fairclough, 1999; Gaventa & Cornwall, 2008). Usynliggjøring av kompetansen 
til lærerne på småskoletrinnene kan knyttes til den hierarkiske strukturen vi 
hadde observert mellom trinnene, og hvor lærerne på ungdomstrinnene ikke 
viet utviklingsarbeidet til lærerne på småskoletrinnene særlig oppmerksom- 
het. På det tidligere nevnte fellesmøtet, hvor skolens strategier for formativ 
vurdering var tema, ble kompetansen til lærerne på småskoletrinnene verken 
synliggjort eller benyttet som en ressurs som hele skolen nå kunne dra nytte av 
(Ball, 1987; Iannaccone, 1991). Til tross for at lærerne på smaskoletrinnene 
hadde hatt formative vurderingsstrategier som tema for utviklingsarbeidet sitt 
i to år, var det andre stemmer som fikk ordet på dette møtet. Her så vi et 

eksempel på at skolens indre hierarkidannelser, fortielser og eksklusjon av 
lærerstemmer lett kunne forveksles med inkompetanse (Gaventa & Cornwall, 
2008). 

I oppfølgingsstudien kom det tydelig fram at den nye ledelsens satsing ikke 
var i overensstemmelse med lærerteamets egne planer om å fortsette utvi- 
klingsarbeidet, og at ønsket om avsatt tid og sted til erfarings- og kunnskaps- 
deling ble ignorert. Lærerne hadde gitt uttrykk for slike ønsker allerede da den 
nye rektoren kom til skolen høsten 2007. Etter at prosjektet formelt ble avslut- 
tet våren 2008, hadde lærerne gjentatte ganger bedt om ekstra ressurser uten å 
bli hørt. I oppfølgingsintervjuet sa en av lærerne: 


Jeg er medlem av lederteamet nå, og jeg har bedt om avsatt tid for prosjektaktiviteter 
ved flere anledninger, men på grunn av at slik tid ikke er prioritert av ledelsen, får jeg 


ikke gjennomslag for dette. 


I gruppeintervjuet i oppfølgingsstudien la jeg også merke til at en lærer som 
hadde fortsatt med utviklingsarbeidet uten ekstra ressurser, ikke fikk respons 
fra sine kollegaer da hun nevnte dette. Hun var tydeligvis klar over at hun 
skilte seg ut, for som svar på intervjuerens spørsmål om hvem som hadde fort- 
satt med utviklingsarbeidet, startet hun med å stille et spørsmål: «Jeg har inn- 
trykk av at på småskoletrinnet så blir det brukt, for der er det en del av 
praksisen. Har jeg rett?» Ingen av de andre lærerne svarte på spørsmålet hen- 
nes, men fortsatte i stedet å snakke om manglende ressurser. Intervjueren 
vendte tilbake til spørsmålet om hva som hadde skjedd med utviklingsarbei- 
det, og samme lærer svarte: 


Det er på en måte forventet at det er en praksis som skal leve videre av seg selv, hvis 
du skjønner, at en har innarbeidet en praksis vi er lojale mot, da. I hvert fall når det 
gjelder smaskoletrinnene. (...) Ellers så tror jeg at det bare drives videre i kraft av at 
du gløder litt for det fordi du ser nytten av det, og vet noen ting om det. Mens andre 
igjen ikke gløder for det, og har den innstillingen, og da blir det opp til dem, ikke 
sant? (...) Men jeg synes jo at jo mer du involverte deg, jo mer positivt ble det, og jo 


mer skjønte du. 


Denne læreren bekreftet verdien av å være engasjert og betydningen av å ha 
etablert et eierforhold til utviklingsarbeid. Under hele prosjektperioden hadde 
denne læreren fungert som en ildsjel. Her setter hun selv fokus på betydningen 
av engasjement og egeninvolvering, noe som anses som sentralt for at 

utviklingsarbeid skal lykkes (Argyris & Schön, 1978; Coghlan & Brannick, 
2005). Hennes uttalelser om at prosjektet nå hadde blitt en integrert del av 
hennes daglige praksis, og at hun også hadde lært opp nye kollegaer i prosjek- 
tet, ble forbigått i taushet av de andre lærerne. At denne ene læreren hadde 
klart å fortsette utviklingsarbeidet uten ekstra ressurser, ble ikke applaudert. 
Til tross for strukturelle hindringer hadde den siterte læreren klart å fortsette 
utviklingsarbeidet med de ressursene hun hadde til rådighet, men hun var 
alene om å handle slik. De øvrige lærerne skiftet fokus hvor de i stedet kriti- 
serte ledelsen for manglende ressurstildeling og manglende interesse for pro- 
sjektet. Sistnevnte lærere ga uttrykk for at kampen om tilrettelagte vilkår for 
kunnskapsdeling måtte vinnes før utviklingsarbeidet kunne fortsette. 

Dette var en interesse- og maktkamp mellom lærerne og ledelsen, hvor 
læreren som satt i ledergruppen kjempet for lærernes interesser, en kamp hun 
ønsket å fortsette. Læreren som hadde fortsatt utviklingsarbeidet alene hadde 
gjort dette av ren profesjonsinteresse, men hennes stemme ble overhørt og 
holdt nede fordi den truet den interne kontrollen over hva som var lærernes 
«riktige» meninger i denne saken (Chouliaraki & Fairclough, 1999; Fairclough, 
1995). 


Avsluttende diskusjon 


I oppfølgingsstudien ga lærerne ulike begrunnelser for hvorvidt de hadde 
fortsatt med utviklingsarbeidet eller ikke. Til tross for ferdige progresjons- 
planer for videreføring av utviklingsarbeidet, viste det seg at disse knapt ble 
benyttet. Og til tross for forespørsler om permanente systemer for kunn- 
skapsdeling eksisterte det ingen slike strukturer etter at forskerne hadde for- 
latt skolen våren 2008. I stedet for å finne støttende, kollektive og forpliktende 
samarbeidsmønstre slik man forventer å finne innenfor lærende organisasjo- 
ner, fant vi individuelle og til dels splittende strategier som begrunnelser for 
hva som hadde skjedd med utviklingsarbeidet. På individnivået var det kun 
læreren som hadde etablert et sterkt eierforhold til prosjektet, og som viste 
profesjonell handlekraft og autonomi, som hadde fortsatt utviklingsarbeidet. 
Lærere som hadde vært mindre engasjert og pådrivende i prosjektperioden, 
overbetonte strukturelle hindringer i form av ressursmangel og manglende 
interesse hos ledelsen som grunn for at de ikke hadde fortsatt med 
utviklingsarbeidet. 

I organisasjonen som helhet hadde vi på et tidlig tidspunkt observert at 
temaer som ble presentert av lærerne på de laveste trinnene ikke ble betraktet 
som interessante for lærerne på de høyeste trinnene, og at kunnskapsdeling på 
tvers av team og trinn ikke ble vurdert som nyttig bruk av tid og ressurser. 
Formativ vurdering, som hadde vært hovedtema i vårt delprosjekt, hadde nå 
blitt et landsomfattende satsingsområde (Utdanningsdirektoratet, 2010), men 
til tross for dette var det lærernes undervisningsnivå, og ikke deres kunnskaps- 
og kompetansenivå, som styrte kunnskapsdiskursen på fellesmøter 
(Chouliaraki & Fairclough, 1999; Ball, 1987; Gaventa & Cornwall, 2008). Den 
manglende anerkjennelsen av kompetansen til lærerne på småskoletrinnene 
kan være knyttet til ulike profesjons- og fagkulturer og til manglende kjenn- 
skap til hverandres arbeid (Steen-Olsen, 2012). Til sjuende og sist er det likevel 
skolens organisasjonskultur som slår uheldig ut når samarbeidet mellom sko- 
lens subsystemer ikke fungerer (Iannaccone, 1991). 

I tillegg til statushierarkier mellom lærerteamene og interessekonflikt 
mellom ledelsen og lærerne, fant vi også koalisjonsdannelser og interesse- 
motsetninger innad i eget lærerteam. I oppfølgingsstudien var lærerne mer 
opptatt av ressurser og posisjoner enn av utviklingsarbeidet. En av lærerne, 
som sa at hun gjentatte ganger hadde forhandlet med ledelsen om ressurser 
til kunnskapsdeling, uttrykte tydelig at «uten ekstra ressurser — intet ekstra 
(utviklings-)arbeid!» Denne læreren var fagpolitisk talskvinne for lærernes 
generelle arbeidsvilkår, men selv om hun nå var medlem av ledergruppen, 
nådde hun ikke fram med sine krav. Dette opplevde hun som et nederlag, 
og for å beskytte lærerne mot ekstraarbeid, lå det implisitte krav i form av 
usynlige «regler» i deres handlingsstrategier. Som motstrategi mot ledel- 
sens manglende støtte, hersket det en mer eller mindre uttrykt enighet om 
at man ikke skulle påta seg utviklingsarbeid med mindre man fikk ekstra 
ressurser for det. Det virket som lærerne voktet på hverandre, og at de kon- 
trollerte at ingen brøt «reglene». Da den ene læreren fortalte at hun hadde 
fortsatt med utviklingsarbeid uten ekstra ressurser, var det nettopp det hun 
gjorde. Siden lærerne kritiserte ledelsen for manglende ressurser til utvi- 
klingsarbeid, likte ingen at denne ene læreren demonstrerte at det var 
mulig å fortsette utviklingsarbeidet uten dette. Ved å handle strategisk ut 
fra tilgjengelige ressurser unngikk hun å bli offer for systemet, men samti- 
dig brøt hun kollegaenes implisitte krav om mer ressurser (Chouliaraki & 
Fairclough, 1999). 

To kontrasterende diskurser, en profesjonell og en fagpolitisk, som delvis 
kjempet mot hverandre, men som begge hadde som formål å forsvare lærer- 
profesjonen, kom til syne her. Skolens mikropolitikk er styrt av maktrelasjo- 
ner, statushierarkier og diskursive kamper hvor grupper og individer kjemper 
om å få innflytelse (Ball, 1987; Chouliaraki & Fairclough, 1999; Gaventa & 
Cornwall, 2008; Iannaccone, 1991). Diskursen om at det var umulig å drive 
med utviklingsarbeid uten ekstra ressurser, hadde fått en hegemonisk posi- 
sjon. Slik diskursiv makt er produktiv fordi den har en iboende evne til å 
reprodusere seg selv, og dermed også sosial praksis. Diskursen om at det var 
mulig å drive utviklingsarbeidet innenfor tilgjengelige ressurser, ble tilsva- 
rende holdt nede. Dominansposisjoner og fikserte praksiser kan fungere som 
et forsvar for status quo, og ved at de blir non-diskursive, fungerer de også som 
en barriere mot forandring (Chouliaraki & Fairclough, 1999; Steen-Olsen & 
Eikseth, 2010). 

Statushierarkier mellom lærerne, mangel på felles møteplasser og mangelfull 
anerkjennelse av hverandres kompetanser hemmet skolens muligheter til å bli 
en lærende organisasjon. På denne måten ble ikke kunnskapsdelingen så vellyk- 
ket som ønskelig i skolen som helhet. En lærende organisasjon kjennetegnes ved 
at det er etablert varige systemer for kunnskapsdeling, og ved at hele skolen er 
preget av samarbeid og anerkjennelse av hverandres kompetanser og ressurser 
(Argyris & Schön, 1978, 1996). Siden målsettingen om å dele kunnskaper på 
tvers av team og trinn ikke ble innfridd, ble heller ikke kombinasjonen av kunn- 
skap i skolen som helhet vellykket (Nonaka & Takeuchi, 1995). 

Hver enkelt lærer sa at de hadde hatt nytte av utviklingsarbeidet. Likevel 
viser oppfølgingsstudien at kun én av lærerne hadde fortsatt utviklingsarbei- 
det på egen hånd. Hun som hadde gjort det hadde vært aktiv og engasjert 
under hele utviklingsarbeidet, og hun hadde etablert et varig eierforhold til 
prosjektet. De øvrige lærernes anmodning om å få etablert permanente struk- 
turer for kunnskapsdeling reflekterte et genuint ønske om å fortsette utvi- 
klingsarbeidet, men siden ledelsen ignorerte dette, ble målsettingen om å 
etablere en lærende organisasjon ikke innfridd. Med tanke på at organisa- 
sjonslæring tar tid, er det likevel ikke usannsynlig at skolen hadde startet en 
utviklingsprosess mot dette målet (Argyris & Schön, 1996). 

Kollektiv læring er noe annet og noe mer enn individuell læring, det dreier 
seg om hvordan læring skapes, deles og spres i organisasjonen (Argyris & 
Schön, 1978, 1996; Nonaka & Takeuchi, 1995). Ved å operere på systemnivået 

løfter lærende organisasjoner kollektiv læring til et høyere kapasitetsnivå hvor 
det kan etableres ny forståelse og ny innsikt. Det mest positive funnet i oppføl- 
gingsstudien var at lærerne ønsket å få reetablert muligheter for kunnskapsde- 
ling, noe som viser at de hadde opplevd utviklingsarbeidet som nyttig, og at de 
ønsket å utvikle sin praksis videre. Dette prosjektet gir støtte til antakelsen om 
at lærernes personlige engasjement og eierforhold til utviklingsarbeid er den 
sikreste kilden til varig læring, og at skoleledelsens støtte over tid er avgjørende 
for at utviklingsarbeid skal gi varige endringer i organisasjonen. 

Feministisk aksjonsforskning 
i det yrkesfaglige feltet 


Nina Amble, Ellen Møller og Inger Vagle 


In classic action research, democratization through broad participation in work organiza- 
tions’ development work has been thought to take care of minorities and underrepresen- 
ted groups (Gustavsen et al. 2010). This so-called (gender) neutral perspective has been 
criticized (Macguire 2001; Marshall 2001; Amble & Foss 2005; Gunnarsson 2006; Vagle 
& Miller 2014). Still, there is little research that demonstrates how action research can 
fulfil both the democratizing and the feminist project, in practice. But there are excep- 
tions (Beinum 2000; Berge & Ve 2000). In this article, the approach is to display how this 
double perspective on gender and class can be played out in practice. What challenges 
does this ‘double scope’ provide? And how can this possibly be a critical perspective that 


brings action research further? The last topic will be discussed in the concluding part. 


Theoretically, the article is based on academic concepts such as gender and intersec- 
tionality (Ellings.ter & Solheim 2002; Egeland & Gressg.rd 2008; Gunnarsson 2006). 
Empirically we use fieldwork from our dissertations (Amble 2012; Vagle & Mller 
2014) as an illustration, case or demonstration experiment (Herbst 1993). This is the 
empirical foundation of our paper whose purpose is to show how we have done this 
in practice. Our experience is to look for boundaries that limit, ie. perforating bor- 
ders and control through an emancipatory perspective, and being sensitive to the 
different groups in the workplace. This is the key to action research that incorporates 


what we call «a double scope in AR-practice». 


Innledning 


Vi er tre aksjonsforskere som har var forankring i feministisk endringsarbeid 
innen ulike felt. Som deltakere i den andre feministiske bolgen pa 1970- og 

80-tallet har vi gjort utdannings- og yrkesvalg, og levd våre liv, med en konti- 
nuerlig kvinnepolitisk klangbunn. Vårt blikk har uavhengig av hverandre ret- 
tet seg mot ufaglærte og faglærte yrkesklasser. Kjønns- og klasseperspektivet 
har dermed vært vesentlige dimensjoner, som vi insisterer på å forene. 

Aksjonsforskning i det norske arbeidslivet har tradisjonelt ikke vært opptatt 
av kjønn, muligens fordi den i stor grad har vært utviklet i felt hvor kvinner 
eller menn har utgjort en dominerende majoritet (Eikeland 2012). I de siste 
tiårene med økt aksjonsforskning innen pedagogisk forsknings- og utviklings- 
arbeid har kjønns- og kvinneperspektivet likevel blitt sterkt nedtonet i sam- 
funnsdebattene og forskningen (NOU 2012:15). Klassebegrepet blir også 
relativt lite brukt i norsk forskning i dag, og sammensetningen klasse- og like- 
stillingsspørsmål er viet lite oppmerksomhet (Brekke & Reisel 2012; Holter 
2008). Fravær av feministisk aksjonsforskning har dermed blitt spesielt fram- 
tredende innen yrkesklassene ufaglærte og faglærte, som rommer store grup- 
per av tradisjonelt kvinne- og mannsarbeid. 

Aksjonsforskning som demokratisering gjennom bred deltakelse i utviklingsar- 
beidet har vært antatt å ivareta minoriteter og underrepresenterte grupper. Etter 
hvert har det imidlertid demret en forståelse av at bred medvirkning bare under- 
støtter status quo hva gjelder makt og underrepresentasjon (Gustavsen et al. 2010). 
Dette såkalt (kjønns)nøytrale perspektivet har vært kritisert (Macguire 2001; 
Marshall 2001; Amble & Foss 2005; Gunnarsson 2006; Vagle & Møller 2014). 
Likevel finnes det lite forskning som demonstrerer hvordan aksjonsforskning kan 
ivareta både sitt demokratiserende og sitt feministiske prosjekt i praksis. 

Men det finnes unntak (Beinum 2000; Berge & Ve 2000). I Beinums aksjons- 
forskning holdes eksplisitt fokus på kjønn som likestilling, samtidig som dette 
integreres i en aksjonsforskningsstrategi. Hun inviterte derfor alle ansatte på 
arbeidsplassen, ikke bare kvinnene - i typiske blandede arbeidsmiljø — til en 
samtale som ikke «integrerte ut av syne» hva det dreier seg om, nemlig en 
underordning av de kvinnelige ansatte. Gjennom diskusjon, det vil si «bruk av 
ord», flytter hun likestillingsfokus fra «å hjelpe kvinner» til «å endre situasjo- 
nen» for både kvinner og menn på arbeidsplassen. 

Feministisk skoleforskning har i liten grad lagt vekt på aksjonsforskningsme- 
todikk, med unntak av Berge og Ve' (2000). I likhet med Beinum ble likestilling 


1 Ve har i tillegg til å være opptatt av likestilling og utdanning vært med på å utvikle begrepet 
ansvarsrasjonalitet. 

og kjønnsroller det sentrale omdreiningspunktet i Berge og Ves aksjonsfors- 
kning i skolen. I et femårig arbeid i Bergen ble læreres og elevers kjønnsper- 
spektiv utfordret. I skoleforskningen ble gutter og jenter delt i egne grupper og 
kjønnsstereotype roller og aktiviteter utprøvd på ulike måter. Parallelt fikk 
lærerne stilt spørsmål til egen praksis og muligheter til kontinuerlig refleksjon 
og endring. I motsetning til samtidig skoleforskning var endringsperspektivet 
det sentrale i Berge og Ves arbeid, ikke konstatering av sosialt eller biologisk 
kjønn som tradisjonell likestillingsforskning gjerne dreiet seg om. Feministisk 
endringsarbeid og aksjonsforskning på denne måten har klare fellestrekk med 
hensyn til spørsmål som avdekker maktstrukturer, og mekanismer som for 
eksempel skaper og bevarer kjønnsstrukturer (Amundsdotter, 2009; 
Gunnarsson, 2006). Helt konkret blinker Gunnarsson (2006:138) ut to felt 
hvor det er særlig behov for at aksjonsforskning og feministisk kjønnsfors- 
kning kvalifiserer hverandre. Det første er i «grounding and contextualising», 
som vi fortolker som «felles (bak)grunn og forskningsomgivelser», og ved det 
å kvalifisere og oppnå økt sosial robusthet i kunnskapsproduksjon. Det andre 
er hvordan aksjonsforskningsprosessen kan organiseres når den inkluderer 
hensynet til kjønn. I denne artikkelen ønsker vi å bidra i begge disse feltene. 

I denne artikkelen er derfor problemstillingen å vise fram hvordan vi har 
ivaretatt det doble blikket i aksjonsforskningsprosessen på kjønn og klasse. 
Hvilke utfordringer gir det? Og hvordan kan dette eventuelt representere et 
kritisk, feministisk perspektiv som bringer aksjonsforskningen videre? Det 
siste vil vi diskutere avslutningsvis. Artikkelen vil ta utgangspunkt i akade- 
miske begreper som kjønn og interseksjonalitet (Ellingsæter & Solheim 2002; 
Egeland & Gressgård 2008; Gunnarsson 2006). Men før vi går inn i disse 
begrepene, vil vi gjøre rede for vår forskningstilnærming, den nordiske 
aksjonsforskningstradisjonen, som bakgrunn for hvordan vi har fanget vår 
empiri. 


Bakgrunn - kontekst og begreper 


Aksjonsforskning 


Aksjonsforskning kan oppfattes som en paraplybetegnelse for forskjellige 
former for handlingsorientert samskapt forskning. Vår aksjonsforskning er 
forankret i den nordiske tradisjonen (Svensson 2002; Nielsen & Svensson 

2006; Gunnarsson 2006; Greenwood og Levin 2007; Gustavsen et al. 2010; 
Hiim 2010). Den tar utgangspunkt i noen historisk validerte, demokratiske 
verdier som finner sin anvendelse gjennom samarbeid i spesifikke lokale 
omstendigheter (Gustavsen 2001). Reason og Bradbury (2001) omtaler denne 
norsk-nordiske grenen av aksjonsforskningen som den demokratiske dialog- 
tradisjonen. Dette lokale samarbeidet inkluderer tre parter, politikerne, 
arbeidsgiverne og arbeidstakerne og/eller deres organisasjoner, i det som kal- 
les trepartssamarbeidet, typisk for norsk og nordisk arbeidsliv. Prosjektene 
som er bakgrunn for denne artikkelen, var handlingsorienterte utviklingspro- 
sjekter, eller aksjonsforskningsprosjekter. Ifølge Greenwood og Levin (2007:1) 
er aksjonsforskning et sett av selvbevisste samarbeids- og demokratisk orien- 
terte strategier for å generere kunnskap og designe handling i et samarbeid 
mellom trenede aksjonsforskere og lokale interessenter. Det helt spesielle med 
aksjonsforskning er relevansen, først og fremst i forhold til feltet (Pålshaugen 
1991; Nielsen & Svensson 2006) - i vårt tilfelle kvinner i mannsfag og kvinner 
i kvinnefag. 

I denne andre feministiske bølgen fra 1970-tallet har det vært klare motset- 
ninger mellom den gynosentriske feminismen eller kjønnsessensialismen, 
som framhever noe spesielt kvinnelig, representert ved kvinnedominerte mid- 
delklasseyrker og «mannefagsstrategien» som har forsøkt å bryte ned det and- 
rosentriske arbeidsmarkedet. Det androsentriske representerer slik sett det 
komplementære til det gynosentriske hvor kjønn tenkes som medfødte dispo- 
sisjoner for noe genuint kvinnelig eller mannlig, men hvor det mannlige er 
normen som også definerer det kvinnelige. Vi velger derfor å se kjønn i et felles 
frigjøringsperspektiv (Beauvoir 1949/1970), hvor det å bryte grenser er viktig. 
Dette fører oss til begrepene myndiggjøring /empowerment (Kanter 1977, 
Nielsen 2004) og ansvarlig autonomi (Trist & Bamforth 1951). Dette - mydig- 
gjøring/empowerment og ansvarlig autonomi - representerer i tråd med 
Gustavsen (2001) nevnt over vår ordsetting av «noen historisk validerte, 
demokratiske verdier» som grunnlag for vår aksjonsforskningstilnærming. 
Det vil si å tilrettelegge for omfattende demokratiske prosesser samtidig som 
kvinnenes særegne stemme som minoritet, eller relativ minoritet, blir ivaretatt. 
Dette nødvendige doble blikket krever en «dobbel strategi» hvor lovpålagt 
likestillingsstrategi ovenfra og en deltakerdemokratisk, klasseovergripende 
medvirkning nedenifra møtes. Dette doble blikket på kjønn og klasse blir 
feministisk aksjonsforskning hvor ønsket er å bidra i demokratiserende 

prosesser i tradisjonelle kvinne- og mannsyrker. Vi trekker på denne måten 
også tråden tilbake til 1970-tallets kvinnekamp og kvinnefrigjøring. 


Fra individ til kollektiv 


Vi ønsker å framheve aksjonsforskning som en interaktiv eller samskapt demo- 
kratiserende forskningsprosess (Svensson & Nielsen 2006; Gustavsen 2014) og 
at forskning som ikke ivaretar kjønnenes ulike stilling, vanskelig kan kalles 
aksjonsforskning i denne forståelsen av begrepet (Gunnarson 2006; Vagle & 
Møller 2014). En feministisk kritikk av en felles praksis mellom forskere og 
deltakere er også at denne praksisen raskt hviler på en mannsdominert praksis 
dersom ikke det feministiske aspektet er inkludert og vektlagt eksplisitt. Det 
finnes ingen kjønnsnøytral praksis (Gunnarsson 2006; Maguire 2001). 

Feministisk aksjonsforskning, hvor en på den ene siden produserer ny 
kunnskap med krav til akademisk standard og på den andre bidrar til mer 
demokratiske arbeidsplasser på tvers av kjønn og profesjon, må ha dette doble 
blikket. I tillegg må den gå utover den individuelle frigjøringen hver enkelt 
arbeidstaker måtte oppleve. Det betyr at ny praksis og ny kunnskap må insti- 
tusjonaliseres slik at effektene spres fra individ til kollektiv og på den måten 
sikres for ettertiden. 

I de to neste avsnittene vil vi si litt mer om kvinners situasjon og utviklingen 
fra 1970-tallet fram til i dag, før vi går inn i beskrivelsen av begrepene vi bru- 
ker når vi trekker ut vår empiri i dagens arbeidsliv. 


Yrkesdeltakelse og segregering 


Etter Island, har kvinner i Norge den høyeste yrkesdeltakelsen i OECD- 
området. Forskjellen mellom kvinners og menns yrkesdeltakelse er blant de 
minste i området, men Norge har blant de høyeste andelene kvinnedeltid og 
det mest kjønnsdelte arbeidsmarkedet blant de aktuelle landene. Dette kan 
framstå som likestillingens paradoks: Mange norske kvinner arbeider, men de 
arbeider relativt lite og i helt egne lommer av arbeidslivet. Arbeidsmarkedet er 
kjønnssegregert horisontalt mellom ulike yrker og bransjer og vertikalt mel- 
lom overordnede og underordnede stillinger/posisjoner. Det er en tendens til 
noe mindre vertikal segregering. Den horisontale segregeringen har derimot 
vært svakt økende, selv om det er noe mindre kvinnedominans innen de 

offentlig dominerte omsorgsyrkene, men store private sektorer som handverk 
og industri har blitt enda mer mannsdominerte (Holter, Svare & Egeland 
2008). Innen den faglærte delen av arbeidslivet er de fleste retninger nærmest 
enkjønnede. I bilfag og elektrofag, som er to store mannsdominerte yrkesfag- 
lige arbeidsområder, er andelen kvinner kun mellom tre og fire prosent. I hel- 
searbeiderfaget er det omtrent motsatt. Arbeidet for bedre kjønnsbalanse og 
styrking av kvinners stilling i arbeidslivets forskjellige deler har en lang 
historie. 


Likestilling 

Kvinners muligheter og rettigheter på arbeidsmarkedet uansett klasse, har 
gjennom tidene adskilt seg fra menns. På begynnelsen av 1900-tallet var det 
store diskusjoner innen den sosialistiske bevegelsen i Europa om hvorvidt 
kvinner skulle ha rett til arbeid eller frihet fra arbeid. Gjennom en omfattende 
likestillingspolitikk i Skandinavia har kvinner fått rett og mulighet til utdan- 
ning og yrkesdeltakelse i stort omfang. Prinsippene om likestilt adgang til 
lønnsarbeid og likestilte arbeidsvilkår er sentrale i likestillingslovgivningen i 
Norge. Kjønnssegregering i arbeidslivet skjer likevel både horisontalt og verti- 
kalt. Det yrkesfaglige feltet er ett av områdene med størst horisontal kjønns- 
segregering i Norden (NOU 2012:15, 2012). 

Når det gjelder den horisontale kjønnssegregeringen, har det vært to 
vesentlige debatter og satsningsområder angående kvinner i Norge de siste 
tiårene. Det ene har vært spørsmålet om økonomisk og sosial oppgradering 
av tradisjonelle kvinneyrker, spesielt innen helse- og omsorgssektoren. Det 
andre har vært satsning på at kvinner skal velge realfag og for eksempel 
ingeniørutdanning, det vi over omtalte som «mannefagsstrategien». 
Fagutdanning blir i utdanningsdebatten ofte utelatt, kanskje fordi det regnes 
som en del av grunnutdanningen. Likelønnskommisjonens innstilling fra 
2008 inkluderte for eksempel ikke faglærte yrker i sitt arbeid, men henviste 
til Handlingsplan for likestilling i barnehager og grunnopplæring 2008 - 
2010 (KUF 2008). I mange sammenhenger kan det se ut til at fagopplæring 
blir sett på som et grunnlag for videre utdanning, ikke som en verdsatt 
utdanning i seg selv. Det er likevel viktig å huske at Reform-94 ga all ung- 
dom, både gutter og jenter, rett til tre års videregående utdanning etter 
grunnskolen, til sammen tretten års utdanning. 

Fra 1970-tallet og et par tiår framover var den organiserte kvinnebevegelsen 
en sterk premissleverandør til offentlig likestillingspolitikk og bidro til grunn- 
laget for statsfeminismen. Kvinners rett til arbeid på alle nivåer var sentral, 
men den inkluderte i liten grad spørsmålet om det yrkesfaglige feltet innen 
tradisjonelt mannsdominerte fag; det var jo heller ikke mange kvinner der. De 
siste tiårene har på den ene siden vært preget av en mer borgerlig likestillings- 
politikk med fokus på høyere utdanning og kvinners representasjon i ASA?- 
styrer. På den andre siden har utviklingen vært preget av en sosialdemokratisk 
familiepolitikk med utbygging av barnehager og utvidelse av foreldrepermi- 
sjon, inkludert fedrekvoter. Den generelle familiepolitikken og utdanningspo- 
litikken har vært klasseoverskridende og har gitt mange kvinner økt spillerom, 
men arbeiderklasseyrkene har kommet i skyggen. 

I utredningen «Politikk for likestilling» (NOU 2012:15) framholdes to 
vesentlige områder for videreutvikling og styrking av partssamarbeid for reell 
økt likestilling for store grupper kvinner i Norge; redusert deltidsarbeid ved 
rett til heltid kan gi bedre kompetanse blant ansatte i helsesektoren? og bedre 
kjønnsbalanse i hele det yrkesfaglige feltet. Dagens likestillingspolitiske spørs- 
mål er hvordan dette kan gå fra ord til handling og bli et skarpt oppdrag hvor 
en i tråd med Berge og Ve (2000) går fra å konstatere sosialt eller biologisk 
kjønn til å nå et endringsperspektiv. 


Interseksjonalitet 

I de siste tiårene i forrige årtusen var det å håndtere en gynosentrisk likestil- 
ling, som framsnakker noe generelt kvinnelig og dermed tilslører forskjeller 
blant kvinner, et gnagende problem. Det er forskjeller mellom kvinner, for- 
skjeller som forankres eller samspiller med andre kategorier som klasse, rase 
og seksualitet. Utfordringen er å finne det Egeland og Gressgård (2008) kaller 
en trygg havn for feminister som ikke ønsker å forankre endring - i vårt tilfelle 
feministisk aksjonsforskning for frigjøring og likestilling - i kjønnsessensia- 
lisme. For oss er det ikke avgjørende å avvise essensialisme i seg selv. Vi ønsker 
å tøye muligheter innen alle mulige rammer som begrenser arbeidet, i den tro 
at det er, slik Herbst (1993 b) sier, større slakk i systemene enn vi tror, også det 


2 ASA = Allmennaksjeselskap, i praksis de store børsnoterte bedriftene. 
3 Bla. ved en redusert andel ufaglærte, som i dag utfører 25 % av årsverkene. 

kroppslige, og pa den maten sta pa for positiv endring. Kjonnsessensialisme er 
begrensende og kan lett bli farlig idylliserende gynosentrisme for kvinner i 
mannsfag sa vel som for kvinner i kvinnefag. Fra et begynnende, utydelig 
mangfoldsperspektiv har begrepet interseksjonalitet vokst fram som noe mer 
distinkt. Begrepet krediteres Moore (1994) i boken A Passion for Difference. 
For alle kvinner, forskeren sa vel som fagarbeideren, er det snakk om en foro- 
verlent selvrefleksjonsprosess som vektlegger en aktiv og livsbekreftende tilbli- 
velse av erfaring. Pa en sensitiv og ansvarlig mate adderes ikke den ene 
kategorien med den andre. Den blir heller «en osteklokke» over forstaelsen av 
den andre. Med andre ord blir det en figur-grunn-konstellasjon mellom kate- 
goriene, i vårt tilfelle kjønn og klasse. Faren er ifølge Egeland og Gressgård 
(2008) at interseksjonalitet på denne måten reduseres til en etisk dimensjon, 
hvor det som gjør feminismen skarp og endringspotent, nemlig tilegnelse av 
makt, tapes av syne. Vi har intet svar på denne kritikken utover å være bevisst 
maktaspektet, i tråd med van Beinum (2000), Berge og Ves (2000) erfaring, 
omtalt innledningsvis. Til det hjelper vi oss med myndiggjøringsbegrepet på 
individnivå og ansvarlig autonomi på kollektivt nivå, begge inneholder en 
maktkomponent. Det interseksjonelle blikket bidrar således til en differensier- 
ing av den feministiske forståelsen — særlig i forhold til perspektivet som er 
opptatt av å beskrive eller telle biologisk kjønn. I våre arbeider veves klasse- 
spørsmålet og profesjonshierarkiet i det norske arbeidslivet sammen med 
kjønn. Aksjonsforskningens frigjøringsperspektiv kan slik sett tydeliggjøres og 
øke mulighetene for endring i maktstrukturene. Dette utgjør det doble blikket, 
og gjennom det trekker vi tråden fra arbeid med myndiggjøring og økt ansvar- 
lig autonomi til demokrati. 

I forskningsarbeidet betyr det å ha flere «baller i luften» samtidig, alterna- 
tive handlinger for å kunne prøve dem ut i diskusjonene på arbeidsplassen, 
og å trykke på for å perforere og bryte grenser: Må lederen av refleksjons- 
gruppa på en arbeidsplass i eldreomsorgen være en sykepleier, eller holder 
det med en ildsjel, eller en pleier? Hvordan «løfter» vi synlighet fra individ til 
kollektiv? Vil skriftlighet i refleksjonsarbeidet være motstrøms for fagarbei- 
deren som har aversjon mot skolsk læring? Og hvordan kan utviklingsarbeid 
gis tyngde ved å organisere forbindelser til linjeorganisasjonen? Dette er tan- 
ker i aksjonsforskerens hode, i tillegg har vi bevissthet om vår egen blinde 
flekk: hva mister vi når vi er jenter blant jenter, hvis vi tror vi er en av jentene, 
og hva glir forbi når vi ikke skjønner at «jeg som forsker» har makt som 

kvinne blant kvinner? Hvor det å diskutere for å tørre å prøve, prøve, mestre, 
lære og endre blir det motiverende, det gode i arbeidet, det frigjørende og 
demokratiserende som utvikler faglig trygghet og yrkesstolthet. Denne siste 
setningen beskriver erfaring som gir kraft og vil kunne gjøre oppdraget 
skarpt. Vi vil illustrere dette tydeligere med eksempler i den empiriske delen 
av artikkelen som følger senere. 


Krefter på individnivå, myndiggjøring 

Den amerikanske organisasjonsforskeren og feministen Kanter (1977; 1990) 
har sett spesielt på kvinner som minoritet i mannsdominert industri og hvilke 
tiltak som er nødvendige for å øke andelen kvinner, i et bedriftsøkonomisk 
perspektiv. Hun vektlegger bedriftenes ledelsesansvar for å legge til rette for 
kvinner og for å forstå hvilke ulike roller kvinner kan bli fastlåst i, i et overvel- 
dende mannsdominert miljø. Kvinner som «bryter» seg inn på menns territo- 
rium i arbeidsorganisasjonene, opplever som regel å være en av svært få, 
sammen med veldig mange av en «annen type». Denne posisjonen som «mer- 
ket» («token») og representant for en kategori, mer enn et uavhengig individ, 
er ifølge Kanter (1977; 1990) ofte bakgrunnen for de problemene som eventu- 
elt står i veien for en inkluderende bedriftskultur for små minoriteter. Den 
merkede posisjonen oppmuntrer til sosial segregering og stereotypisering og 
påvirker atferden til både majoriteten og minoriteten (Vagle & Møller 2014). 
Som en del av en empowermentstrategi for ansatte kvinner framhever Kanter 
at det bør legges til rette for egne kvinnenettverk. Slike nettverk kan være 
grunnlag for en kollektiv stemme - som løfter blikket — og kan i tillegg gi økt 
selvforståelse og egenutvikling for den enkelte. Empowerment kan derfor også 
innenfor rammen av en bedriftskultur være første skritt til en videreutvikling 
til søkt myndiggjøring, som innebærer større grad av frigjøring og sosial fan- 
tasi utover etablerte rammer (Nielsen, Nielsen & Olsén 1999; Schwencke 2012; 
Vagle & Møller 2014), for den enkelte og grupper. Behovet for myndiggjøring 
gjelder i like stor grad kvinner i kvinnedominerte arbeiderklasseyrker som ofte 
er del av et vertikalt kjønnsdelt arbeidsmarked. Kanters (1977) teorier er inspi- 
rerende, men den norske modellens trepartssamarbeid representerer en mer 
kollektivt orientert virkelighet hvor lov og avtaleverket aktivt tas i bruk for å 
sikre medinnflytelse, eksempelvis med pålegg om handlingsplaner for 
likestilling. 

Krefter på kollektivt nivå, ansvarlig autonomi 

På kollektivt nivå bruker den sosio-tekniske tradisjonen, som er utgangspunktet 
for vår aksjonsforskningsstrategi, begrepet ansvarlig autonomi. Herbst (1993A; 
1993B) spesifiserer det til råderett og læring knyttet til arbeidsfellesskapets 
rammebetingelser, men begrenset til den daglige driften. 

Grenseoppgangen mellom arbeidsfellesskapets myndighet og ledelsen gikk 
ved det strategiske ansvaret, som fremdeles var en lederoppgave (Herbst 19934; 
1993b). Det går derfor an å se for seg det feministiske perspektivet inndelt som 
myndiggjøring og selvledelse i forhold til egne arbeidsoppgaver på individnivå 
og som selvstyre i forhold til arbeidsfellesskapets autonomi på kollektivt nivå. 
Dette siste perspektivet, arbeidsfellesskap, det vil si de utførende — de varme 
hendene - med selvstyre og autonomi, betinger bevissthet om ulikhet i makt 
og derfor maktoverføring fra ledelse til kollektiv. I praksis og da særlig i kom- 
munehelsetjenesten betyr det fra sykepleieren til helsefagarbeiderne. Hvor 
Herbst (1993 a) til forskjell fra andre som er opptatt av å se arbeidsorganisasjo- 
nen som et læringssystem, også tillegger kollektivet makt og myndighet til å 
bidra med å regulere arbeidets rammebetingelser. 

Selv om tiden er overmoden for å bidra til et langt tettere forhold mellom 
feministisk forskning og aksjonsforskning, har spørsmålet om kollektivet og 
individet fortsatt en underliggende motsetning. I det yrkesfaglige feltet har 
dette ofte spilt seg ut som en kamp mellom likestilling og faglig utviklingsar- 
beid. På 1970- og 80-tallet var det av avgjørende betydning å utvikle egne 
begreper, teorier og modeller for feministisk forskning frigjort fra den mann- 
lige normen. Selv om dette nå er endret, er det fortsatt et spørsmål om kvin- 
nenes stemme drukner i en felles stemme i det enkelte arbeidskollektivet eller 
i fagbevegelsen som helhet. Men klassespørsmålet vil alltid ha en helt annen 
karakter enn kjønn, etnisitet og seksuell legning, da det kan representere en hel 
fagforening eller andre mer omfattende grupper. Dersom klassekollektivet 
deles opp i en rekke enkeltgrupper i aksjonsforskningen, vil den felles stem- 
men pulveriseres og kollektivet individualiseres (Gunnarsson 2006). Det er 
her vi bruker dobbeltblikket, hvor vi benytter osteklokke-metaforen som him- 
melen vi hele tiden ser kjønn eller klasse i forhold til. Med det interseksjonelle 
blikket insisterer vi på å myndiggjøre med et kjønnsperspektiv: at kvinner i det 
yrkesfaglige feltet styrkes på sin måte, uten at vi på den måten underbygger 
kjønnsessensialisme, vi bryter (bare) grenser! 

Empiri 

Empirisk er det prosjektene fra feltarbeidene som er grunnlaget for våre 
avhandlinger (Amble 2012; Vagle & Møller 2014). Disse vil bli brukt som illus- 
trasjon, case eller demonstrasjonseksperiment (Herbst 1993 a), for å vise hvor- 
dan vi har utøvd et dobbelt blikk i praksis. Våre arbeider har innebygde 
motsetninger og sammenfallende forutsetninger hva gjelder kvinnedominerte 
så vel som mannsdominerte arbeidsorganisasjoner, men er begge innen det 
arbeiderklassedominerte, yrkesfaglige feltet. Det ene i mannsdominert arbeid, 
det andre i kvinnedominert. Vi vil begynne med kvinnearbeidet, hvordan for- 
skjeller blant kvinner underordner de kvinnene som er fagarbeidere og ufag- 
lærte, men at et blikk for både klasse og kjønn kan brukes i utviklingsarbeidet. 
Det handler om å se kvinner blant kvinner. 


Kvinner som relativ minoritet 


Vi har kalt det teoretiske begrepet interseksjonalitet en form for «dobbelt 
blikk», hvor vi som aksjonsforskere må ha to tanker, to hensyn i hodet når vi 
deltar i aksjonsforskningsprosesser. Hvordan gjør vi det i praksis når kjønn er 
osteklokken over forståelse av klasse, eller motsatt i det neste eksemplet: når 
klasse blir osteklokken over forståelsen av kjønn? I det første eksemplet der 
klasse ses i ly av kjønn, dvs. at kvinner utgjør det store flertallet i arbeidsfelles- 
skapet, men i de laveste lagene av profesjonshierarkiet, vil vi illustrere dobbelt- 
blikket, slik det ble benyttet i et prosjekt i eldreomsorgen. 

På bestilling fra Helsedirektoratt skulle vi, to forskere fra 
Arbeidsforskningsinstituttet, sammen med grupper av ansatte utvikle et 
refleksjonsverktøy i form av en håndbok for mestring av krevende arbeid i 
eldreomsorgen. I vårt tilfelle var dette offentlig ansatte i kommunenes helsetje- 
neste, en tjeneste preget av et høyt innslag av ufaglærte, små deltidsstillinger 
og en lav andel sykepleiere. Dette er en tjeneste som på bakkeplanet i stor 
grad drives av helsefagarbeiderne, gjerne omtalt som «de varme hendene». 
Refleksjonsverktøyet er utviklet og prøvd ut i løpet av en periode på fem år, i ni 
kommuner, i 19 institusjoner. Verktøyet er evaluert av 30 refleksjonsgrupper, 
54 fasilitatorer av refleksjonsgrupper og rundt 150 deltakere (Gjerberg & 
Amble 2011; Amble 2012). Tanken var at det vi utviklet skulle være en modell 


4 Den gangen i 2005 Sosial- og helsedirektoratet. 

for refleksjon og læring organisert og drevet av de ansatte selv: et såkalt lavter- 
skeltilbud hvor kompetanse om mestringsstrategier skulle diskuteres og over- 
føres mellom de ansatte i eget arbeidsfellesskap. Modellen i form av en ny 
refleksjonsrutine skulle bidra til ansvarlig autonomi og bli en ny arbeidsform 
tilpasset denne tjenesten. I forskningsprosjektet som er eksempel her, ble 
resultatet at vi utviklet en liten arbeidshåndbok, som fikk navnet Hjerte hode 
hender — Et refleksjonsverktøy for mestring i pleie og omsorgstjenesten (Amble & 
Gjerberg 2009)°. 

I utgangspunktet startet vi forskere med en språklig bevissthet knyttet til å 
velge og bruke ordet «pleier». En pleier kan være en sykepleier, en hjelpepleier, 
en omsorgs- eller helsefagarbeider eller en pleiemedhjelper/assistent. I valget 
av begrepet «pleier» var intensjonen «å ikke-framheve» ved språklig å overse at 
denne typen kompetanseutvikling eller veiledning vanligvis ledes av sykeplei- 
ere (Tveiten 2008). Vi visste at en garvet medarbeider eller ildsjel med real- 
kompetanse kunne være en god og relevant leder av refleksjon på arbeidsplassen. 
Derfor valgte vi å bruke ordet pleier; en pleier kunne lede refleksjonsarbeidet. 
Det var vårt utgangspunkt, å være bevisst med hensyn til å bruke ordet pleier. 
Dette hadde en klasseovergripende intensjon, å bygge ned barrierer mellom 
sykepleiere som overordnet helsefagarbeidere og assistenter. 

I neste omgang møtte vi diskusjonene på arbeidsplassene med å foreslå å 
være to som ledet refleksjonsgruppene; om det var en god idé? Å være to var i 
forskernes sosio-tekniske tradisjon den minste dialogiske enheten, en enhet 
hvor en får felles erfaring og mulighet til å utvikle erfaringen ved å diskutere 
den, et såkalt oppgavefellesskap som utgangspunkt for forbedret kvalitet (Trist 
1981). Fra vår side var dette en anbefaling. Samtidig hadde vi i bakhodet 
damers uvilje mot å være en monolittisk leder, og vi stilte oss spørsmålet om 
«ledelse i par» kunne være en kjønnet ledelsesform (Amble 2007). Å lede i par 
er for mange paradoksalt, en leder er jo nettopp den ene som tar ansvar for de 
mange. Vår praktiske og teoretiske erfaring var at dette i stor grad er en ledel- 
sesform utviklet av menn. Samtidig var vi klar over at mange menn faktisk 
leder i en form for «par». Det vil si at de ofte har en uformell bakspiller, en 
sekretær, assistent eller partner som brukes som støttespiller og uvurderlig dis- 
kusjonspartner (Amble & Gjerberg 2009). Kunne det å formalisere denne 
arbeidsformen i ledelse passe for damer? Vår tanke var at det å være to er en 


5  Arbeidshandboka er gratis og fremdeles tilgjengelig pa www.helsedirektoret.no. 

måte å fordele press og stress i en hektisk hverdag på, samtidig som kanskje 
spesielt damer nyter og har glede av å dele ledelse med en annen. Denne delte 
lederformen var en viktig del av lavterskelinnretningen i det verktøyet vi 
utviklet. 

Evalueringer viste at fasilitatorene i praksis hadde vært både sykepleiere og 
helsefagarbeidere/hjelpepleiere. Resultatene viste dessuten at de fleste grup- 
pene valgte å starte med to som ledet refleksjonsgruppene sammen, mens 
noen få valgte å være to i en overgangsfase når en leder ble skiftet ut med en ny. 
Dette siste, å være to i en overgangsfase, ble gjort for å sikre opplæring og kon- 
tinuitet i refleksjonsarbeidet. I evalueringene fikk vi bekreftet at det å være to 
sammen ga diskusjonene vi var på jakt etter. Mange lederpar framhevet at de 
samsnakket både før og etter møter i refleksjonsgruppa, og at dette på sitt beste 
utviklet seg til det de omtalte som en form for «hånd i hanske» -samarbeid. Det 
vil si at denne måten å lede på ble en mestringsopplevelse som ga motivasjon 
og arbeidsglede når de fikk til dette sammen. «Hånd i hanske-formen» ble 
utdypet til å være avtalte roller dem imellom som hjalp dem i arbeidet med 
gruppene: En ledet diskusjonen, en tok tiden osv. Det var særlig to ting leder- 
parene engstet seg for, at det skulle bli stille eller at gruppene skulle pludre og 
prate seg bort fra det de skulle reflektere over. Ved å forberede seg sammen, 
men også ved å fortelle gruppene om den interne rollefordelingen, hva som var 
den enes og den andres ansvar i refleksjonsprosessen, var det lettere å hånd- 
heve grenser. Det var lettere å kunne si høyt: «Hei damer, nå er vi på viddene, 
nå må vi holde oss til agendaen for møtet!» «Å bære stillhet» var en annen side 
det var lettere å takle sammen. Alle var enige om at det er viktig å kunne være 
stille når ting ble vanskelig, og ikke ødelegge refleksjoner ved å ta ordet og føre 
det videre for tidlig. Å være to og å være forberedt på stillhet gjorde at de let- 
tere sto pausene ut. Dette hevet kvaliteten på refleksjonsarbeidet. 

I dette eksemplet er det derfor samspillet mellom bevisstheten knyttet til 
ordet «pleier» og innspillet «ledelse i par» som illustrerer poenget om et dob- 
belt blikk i praksis. Det doble blikket som representerer en ordmessig opera- 
sjonalisering av interseksjonalitet i vår forskerpraksis. Å bruke ordet pleier og 
i praksis åpne opp for at alle kan lede refleksjon på egen arbeidsplass, vil i 
praksis si å overføre makt fra mellomledere, ofte sykepleiere, til «de varme 
hendene», de som står i første linjen og utfører det daglige omsorgsarbeidet 
overfor en bruker eller pasient. «Ledelse i par» blir eksemplet på den kjønns- 
spesifikke lederformen, i opposisjon til det tradisjonelle monolittiske 

lederidealet. Ledelse i par har ogsa i seg et demokratiserende element. Samtidig 
har vi løftet blikket fra individ til kollektiv ved å gjøre refleksjon til en grup- 
peprosess med faste medlemmer, men også til en arbeidsform når vi oppfor- 
dret til å beskrive refleksjonsrutinene i organisasjonens prosedyrer, noe som 
dessverre ikke alltid skjedde (Amble 2012). 

Det yrkesfaglige feltet i Norge faller ofte mellom to stoler sett i et intersek- 
sjonelt perspektiv, både politisk og innen forskning. Klasseperspektivet vies 
generelt langt mindre oppmerksomhet enn for noen tiår tilbake, og kjønnsper- 
spektivet rettes i stor grad mot kvinner i høyere utdanning, ledelse og politikk. 
For å etterstrebe aksjonsforskningens demokratiske og frigjørende intensjon 
har vi søkt å se hva dette medfører for kvinner innen det yrkesfaglige feltet. Nå 
har vi presentert et eksempel fra kvinnearbeidet, og vi vil fortsette med et 
eksempel fra typiske mannsyrker. 


Kvinner som minoritet 

Aksjonsforsknings- og utviklingsprosjektet «Jenter i bil og elektro» ble etablert 
i 2008 som et samarbeid mellom de fire partene Norsk Teknologi, EL & IT 
Forbundet, Norges Bilbransjeforbund (NBF), Fellesforbundet, Hovedorganisas- 
jonenes Fellestiltak (HF) og Høgskolen i Oslo og Akershus. Fram til sluttkonferan- 
sen i 2013 arbeidet et titalls bedrifter i fire fylker sammen med sentrale og lokale 
hovedorganisasjoner, fylkesrepresentanter, kvinnenettverk og prosjektveiledere/ 
forskere for å utvikle og dokumentere tiltak for å øke kjønnsbalansen og forbedre 
arbeidsmiljøet i de deltakende bedriftene og bransjene (Vagle & Møller 2015). 
Arbeidets omfang av ulike utviklingsarenaer og deltakergrupper innen det parts- 
sammensatte arbeidslivet gjorde det aktuelt å anvende aksjonsforskning. Videre 
var det konkrete innholdet knyttet til jenter som minoritet innen tradisjonelt 
mannsdominerte fagfelt, og både feministisk og minoritetsperspektiv var av avgjø- 
rende betydning for å sette arbeidet inn i nødvendige forståelsesrammer. Til tross 
for feminismens og aksjonsforskningens felles røtter, er disse tilnærmingene i liten 
grad sammenstilt i felles arbeider. 

Som et partssammensatt aksjonsforskningsarbeid ble det etablert arbeids- 
grupper i bedriftene som kartla vilkårene for kvinner i virksomhetene. Deretter 
utviklet vi lokale handlingsplaner for økt rekruttering og bedre ivaretakelse av 
kvinnelige lærlinger og fagarbeidere. Utarbeidelse og kontinuerlig evaluering 
av handlingsplanene ble det sentrale omdreiningspunktet for forsknings- og 

utviklingsarbeidet. En viktig forutsetning var at partene, og ikke jentene, sto 
ansvarlig for iverksettelse av endringer. Dette kunne være fjerning av seksuelt 
sjikanerende bilder og skriverier eller forbedring av sanitærforhold. Den ene 
eller de få kvinnene i hver bedrift skulle ikke bære ansvaret for dette. Derimot 
forsøkte vi — sett fra en feministisk frigjøringsvinkel — fra starten av arbeidet å 
etablere egne fylkesvise tverrfaglige kvinnenettverk. I første omgang framsto 
disse spede nettverkene som referansegrupper for arbeidsgruppene i bedrif- 
tene ved å bidra til å sette aktuelle spørsmål på dagsordenen. Etter hvert som 
nettverkene utviklet seg til mer selvstendige «organismer» med bl.a. digitale 
plattformer, framsto de som tilnærmet «maktfrie rom» uavhengig av partene 
eller andre organisasjoner. Nettverkene viste seg å bli det viktigste redskapet 
for å synliggjøre kjønnsblikket for jentene selv og omverdenen. I prosjektopp- 
summeringen sa kvinnene: «Før vi startet med nettverksarbeidet, hadde vi 
barrierer mot andre jenter når vi møtte dem på byggeplasser, hos grossistene 
eller på skolen. Det var som vi som minoritet ikke skulle stikke oss ekstra ut 
ved å hilse, prøve å bli kjent eller snakke med hverandre.» 

For å styrke nettverksarbeidet etablerte vi egne kvinnekonferanser. Dette 
som en del av de årlige dialogkonferansene for alle deltakerorganisasjonene fra 
alle fylkene. I tillegg arrangerte vi egne samlinger med representanter fra kvin- 
nenettverkene mellom hver dialogkonferanse. Kvinnene selv omtalte nett- 
verksarbeidet som en «mental styrketrening», og de utviklet gjennom dette 
lokale arbeidet og samlingene «en felles stemme» til partene i bedriftene, men 
også til offentligheten. Dette illustrerer det doble blikket, hvor kvinner blant 
kvinner - i kvinnefellesskapet - myndiggjøres og får en sterkere stemme i det 
daglige arbeidsfellesskapet. 

Gjennom nettverkene kom kvinnene i vårt forskningsarbeid også, som 
Kanter beskriver det, «ut av skapet» som kvinner. I det daglige samarbeidet 
med fagbevegelsen ble flere mannlige tillitsvalgte, spesielt i EL & IT, engasjerte. 
Disse ble viktige pådrivere for endringer i bedriftene og støttespillere for 
nettverkene. 

I sluttfasen av forskningsarbeidet ble spørsmålet om nettverkenes forank- 
ring og videre virksomhet vurdert. I forskningsprosessen hadde ulike samar- 
beidsordninger vært utprøvd eller forsøkt etablert, med enkelte bedrifter, 
enkelte fylkeskommuner og ikke minst med EL & IT Forbundet lokalt og 
sentralt. Kvinnene hadde både en kjønnsidentitet og en arbeidstakeridentitet, 
og dette «dobbeltskapet» synliggjorde tydelig at deres forankring lå i 

fagbevegelsen. En av kvinnene uttrykte det slik: «Vi vil være en av jentene, men 
også en av gutta.» Tradisjonelt har de mannsdominerte fagforeningene hatt et 
androsentrisk ståsted og i liten grad vært i stand til å ivareta et dobbelt blikk. 
Da Grafisk forbund ble sammenslått med Fellesforbundet i 2006, ble deres 
interne kvinnenettverk sett som uønsket. Fagbevegelsens ønske om å forhin- 
dre fraksjonsvirksomhet har vært et hinder for særegne tiltak for kvinner i 
mannsdominerte forbund (Jensen 2003). EL & IT vedtok derimot på sitt lands- 
styremøte i 2012 blant annet: «Fagbevegelsen må ta ansvar for varig etable- 
ring og videreutvikling av nettverkene.» Aksjonsforskningen har i dette 
eksemplet bidratt til at deler av fagbevegelsens klasseperspektiv har inkludert 
kvinneperspektivet. 


Resultat og diskusjon 


Denne artikkelen er inspirert av et savn etter kritisk feministisk aksjonsfors- 
kning. Det vil si at sann demokratiserende forskning virkelig må kombinere 
hensyntaken til både klasse og kjønn. Når dette mangler, er det i dagens norske 
skole og arbeidsliv særlig det yrkesfaglige feltet som blir lidende. Manglende 
innsats overfor det norske kjønnssegregerte arbeidsmarkedet er et eksempel 
på dette. I artikkelen retter vi søkelyset mot begrepet interseksjonalitet og 
hvordan vi hjelper oss med dette abstrakte begrepet ved å operasjonalisere det, 
ved i praksis å bruke et dobbelt blikk, å være tvisynt. 

Forskningsresultatene i våre prosjekter kan ikke telles opp i (økt) antall 
kvinner og menn i de ulike organisasjonene, i ledelsen eller i andre tellbare 
fora, men handler om endringsprosesser i kvinnedominert så vel som 
mannsdominert arbeid. Resultatet viser at frigjøringsperspektivet i tilnær- 
mingen til kjonnsbegrepet er nært knyttet til aksjonsforskning. 
Frihetsfeminismen med sine røtter tilbake til både Simone de Beauvoirs og 
Hannah Arendts tenkning og virke, vektlegger to vesentlige aspekter som 
understøtter våre forskningsarbeider — det finnes ikke noen bestemt måte å 
være kvinne på, og hverdagslivet er det sentrale i menneskers liv. Dette har 
vært to viktige tråder i renningen i den ellers så mangfoldige veven 
som kvinnene har skapt i sine ulike funksjoner. Økt myndiggjøring på 
individnivå og ansvarlig autonomi i arbeidsfellesskapet i samspill med 
nettverk, fagforeninger og arbeidsorganisasjoner er et viktig resultat av 
frigjøringsperspektivet i vår feministiske aksjonsforskning. 

Vår erfaring er at blikk for grenser som begrenser, det vil si grenseregulering i 
et frigjørende perspektiv, det være seg å frigjøre seg fra kulturelle forventninger 
som gjelder både kjønn og klasse og lydhørhet overfor de forskjellige stemmene 
på arbeidsplassen, er nøkkelen til en aksjonsforskning som ivaretar det vi kaller 
«et dobbelt blikk i aksjonsforskningspraksis». Dette ivaretar et dobbelt blikk, 
interseksjonalitet, slik vi har valgt å operasjonaliseres det, og det arter seg som et 
samspill mellom et fenomen og en klangbunn som vi kalte osteklokke i tråd med 
Egeland og Gressgård (2008), men med maktperspektivet tydelig in mente. 

Gjennom feministisk aksjonsforskning i det mannsdominerte yrkesfaglige 
arbeidslivet framstår kjønn «i ly av klasse» som en individuell dimensjon som 
igjen kan lede til en kollektiv bevegelse. Kvinnene er som individer ekstremt syn- 
lige, men forsøker som vist, som regel å bli mest mulig usynlige som kvinner i 
arbeidskollektivet. Gjennom nettverk i bedrift, fagforening eller lokalt på tvers 
av fag og yrker kan kvinnene opparbeide en kollektiv stemme inn i sine arbeids- 
kollektiver og ut i samfunnet. — A være en av gutta, men også en av jentene. 

Endringer med hensyn til tilrettelegging for kvinner i androsentriske 
arbeidsorganisasjoner forutsetter på denne måten at ikke bare aksjonsfor- 
skerne, men også partene i arbeidslivet utvikler «det doble blikket». «Her skal 
alle behandles likt» -tanken er utbredt hos ledere og tillitsvalgte, men også 
mange ansatte kvinner gir selv uttrykk for dette (Kanter 1977). Den grunnleg- 
gende likhetstanken, spesielt i fagbevegelsen, kan bli en hindring for å innføre 
tiltak for kvinnene. 

I kvinnedominert arbeid blir det annerledes. Klasse «i ly av kjønn» eller det 
å styrke de laveste nivåene i profesjonshierarkiet i den kommunale eldreom- 
sorgen med et blikk for kjønn i en enkjønnet virkelighet, krever følsomhet på 
en spesiell måte. Mens kvinner i mannsfag har guts og mer enn nok synlighet, 
har damer i damefag nederst i profesjonshierarkiet tonn av usynlighet å bakse 
med, slik vi har erfart det i våre prosjekter. I eksemplene har vi derfor gjennom 
språk og mestringsopplevelser søkt å styrke fagligheten på en kvinneønsket 
måte, uten å støte andre kvinner fra oss. 


Skarpt oppdrag med potensial for endring 


Et kritisk feministisk blikk kan styrke aksjonsforskningens demokratiske og 
frigjørende dimensjon, men er avhengig av evnen til å arbeide med et dobbelt 
blikk for å opprettholde sin legitimitet som demokratiserende. 

Som konklusjon kan vi si at dobbeltblikket er interseksjonalitet i praksis. 
Det handler om et perspektiv som skal gi okt likeverd og demokratisering. 
Faren er at fokuset blir uskarpt; kjønn drukner i klasse, eller interseksjonalitet 
eller klassespørsmål blir pulverisert til individuelle løsninger (Egeland & 
Gressgård 2008; Gunnarsson 2006). Vårt bidrag til feministisk aksjonsfors- 
kning har vært et forsøk på å vise fram en balansegang, i to ulike yrkesfaglige 
felt, men med et felles tydelig blikk for kvinnenes hverdagsliv kombinert med 
blikk for organisering og struktur i arbeidsorganisasjonene. 

Mangfoldig aksjonsforskning 
for et mangfoldig skole- og 
arbeidsliv 


Pedagogisk, dialogbasert og kritisk 
utopisk aksjonsforskning i bevisst 
samspill 


Inger Vagle og Ellen Møller 


Researchers in the field of pedagogic action research, dialogue based action research 
and critical utopian action research give the impression of having very little mutual 
contact. This article spotlights the principles for action research (Winter 1989; McNiff 
&Whitehead 2001), and the hallmarks of knowledge development in a democratic 
and cooperative research process (Greenwood & Lewin 1998). The objective is to 
show coinciding, supplementary and conflicting factors in the different approaches 


to action research in technical education and working life. 


Our article is based on our action research project, where the priority goal was to find 
methods to increase the actual possibility for women’s open choice of vocation, and a 
rewarding working life in the technical trades. Our work must be seen in a democra- 
tic, including feminist, perspective. By creating research areas, which increased com- 
munication between employer and employees organization in the workplace, women 
as a minority group and us as researchers and mentors, we created new competence 
and knowledge in this field. This contributed to spreading knowledge on gender skil- 


led trades making the subject more visible for social resources in media and politics. 

Innledning 


All aksjonsforskning tilhører en samfunnsforskningstilnærming som søker 
endring i et demokratisk perspektiv. Imidlertid ser vi at aktører i det pedago- 
giske aksjonsforskningsfeltet', det dialogbaserte feltet? og den kritisk uto- 
piske aksjonsforskningen i svært liten grad gir inntrykk av å ha gjensidig 
kontakt. Denne artikkelen vil sette søkelyset på prinsipper for aksjonsfors- 
kning (Winter 1989; McNiff & Whitehead 2001) og kjennetegn på kunnskaps- 
utvikling (Greenwood og Levin 1998) i en demokratisk og samarbeidende 
forskningsprosess. Demokratisk kunnskapsutvikling betyr at deltakere og 
forskere i fellesskap og hver for seg skal ha mulighet til økt viten og innfly- 
telse. Vi vil se nærmere på hvilke faktorer som er sammenfallende, supple- 
rende og motsetningsfylte i de ulike aksjonsforskningstilnærmingene når de 
anvendes i det yrkesfaglige opplæringssystemet og arbeidslivet. I tillegg vil vi 
se på hvorvidt det demokratiske perspektivet inkluderer et frigjørende per- 
spektiv (Carr & Kemmis 1986; B. S. Nielsen & Nielsen 2006) og ikke minst et 
interseksjonelt perspektiv (Egeland & Gressgård 2008; Greenwood & Levin 
1998, Vagle & Møller 2014;) slik den kritisk utopiske aksjonsforskningen set- 
ter som premiss. De ulike aksjonsforskningsretningene har i stor grad «spe- 
sialisert» seg på sine ulike felt, som arbeidslivets organisasjoner, utdanning 
eller «utenforskap». I den grad ulike aksjonsforskningsretninger likevel bru- 
kes i samme arbeid, blir dette som regel i liten grad spesifisert. De ulike inn- 
retningenes muligheter og begrensninger blir ikke tydeliggjort i arbeidet for 
å oppnå optimal kunnskapsutvikling for den enkelte og samfunnet, verken 
hver for seg eller i samspill. I artikkelen argumenterer vi for en bevisst og 
synliggjort sammenstilling av ulike aksjonsforskningstilnærminger i aksjons- 
forskningsarbeider som befinner seg i mangfoldige landskap. 

Artikkelen er basert seg på et omfattende forskningsarbeid (Vagle og Møller 
2015) som et illustrerende eksempel på et aksjonsforskningsprosjekt som har 


1 Pedagogisk aksjonsforskning omfatter alt fra utvikling av ett nasjonalt undervisningssystem til læreres 
forskning på egen praksis i sin undervisning og har sine røtter i skoleforskning, men anvendes også 
innen utviklingsforskning i arbeidslivet. 

2 Dialogbasert aksjonsforskning har lange tradisjoner i norsk arbeidsliv spesielt, og har vært viktig for 
utviklingen av trepartssamarbeidet eller den norske modellen i arbeidslivet og fagopplæringen. 

3 Kritisk utopisk aksjonsforskning ble utviklet i Danmark på 1980-tallet og har hatt et kritisk ståsted i 
forhold til de etablerte organisasjonene og fokusert på myndiggjøringsprosesser for grupper som «står 
utenfor». 

søkt å anvende de ulike tilnærmingene i et stadig mer bevisst målrettet sam- 
spill gjennom forskningsprosessen. I likhet med mange andre aksjonsfors- 
kningsarbeider, beveget vårt arbeid seg i et mangfoldig landskap med etablerte 
organisasjoner, offentlige myndigheter og mer eller mindre uorganiserte eller 
marginale grupper. Til slutt vurderer vi hvilke konsekvenser dette kan ha hatt 
for utviklingen av demokratiserende kunnskapsutviklingsprosesser for 
aksjonsforskingsarbeid med ulike deltakergrupper. 

Det norske forskningsrådets «Aksjonsforskningsprosjekt for implemente- 
ring av nye læreplaner» (KIP- AF), som vårt utviklingsarbeid var en del av, var 
et samarbeidsprosjekt på tvers av ulike aksjonsforskningstilnærminger*, og i 
løpet av vår forskningsprosess fra 2009 til 2014 framkom de ulike aksjonsfors- 
kningstilnærmingene som både komplementerende og motsetningsfylte for 
oss. I våre teoristudier parallelt med arbeidet, syntes vi derimot å se at de ulike 
tilnærmingene mer eller mindre «tiet hverandre i hjel» eller satte opp tilnær- 
met antagonistiske motsetninger. Vi startet arbeidet med å forsøke å synlig- 
gjøre hvordan en bevisst og synliggjort sammenstilling av tilnærmingene 
kunne øke mulighetene for endringer og økt empowerment eller enn videre 
myndigjøring med hensyn på kvinner som minoritet i mannsdominerte tek- 
niske yrkesfag (Vagle og Møller 2015). Denne artikkelen bygger på en videre 
analyse av disse funnene. 

Forskning- og utviklingsarbeidet bygde på et større arbeidsmiljøprosjekt 
med to store bransjeorganisasjoner i LO og NHO lokalt og sentralt for å til- 
passe og åpne mer eller mindre rene mannsarbeidsplasser for både kvinner og 
menn, kalt «Jenter i bil og elektro». En del av forutsetningene for prosjektet var 
i tillegg til partssamarbeidet, å etablere kvinnenettverk i de deltakende regio- 
nene. Dette ble søkt realisert innen ulike aktuelle yrkesfaglige områder, for å 
bidra til identitetstrygghet for de kvinnelige deltakerne og kvalitetssikring av 
bedriftsutviklingsarbeidet.3 

Alle deltakerbedriftene/avdelingene hadde i utgangspunktet kvinnelige lær- 
linger eller fagarbeidere, og partene lokalt hadde ønske om å delta i 


4 Et samarbeidsprosjekt mellom Høgskolen i Oslo og Akershus (HIOA) og Roskilde Universitetcenter 
(RUC), et samarbeid hvor både pedagogisk aksjonsforskning, dialogbasert aksjonsforskning og kritisk 
utopisk aksjonsforskning ble implementert i den tilknyttede forskeropplæringen. 

5 I fem år arbeidet vi sammen med ledere og tillitsvalgte i tjueen elektroinstallatorbedrifter og 
bilverksteder fordelt på fire fylker i Norge. I snitt er det 3 til 4 % kvinnelige elektrikere og bilmeka- 
nikere. Se Kjønn på dagsordenen gjennom to-tre og firepartssamarbeidet i det yrkesfaglige feltet 
(Vagle og Møller 2015) 

bedriftsutviklingsarbeidet. Kvinnene ble invitert inn i nettverk pa tvers av 
bedrifter og ulike tekniske fag som var representert i regionen. Vi har selv fag- 
kompetanse innenfor elektro og mekanikk, og erfaring fra kvinnenettverket 
Kvinner i «mannsyrker» fra 1980- og 90-tallet. Dette var en del av vår bak- 
grunnskompetanse som veiledere og deltakende forskere på alle nivåer i 
prosjektet. 

Vår intensjon var å etablere demokratiske forskningsprosesser i samarbeid 
med partene i arbeidslivet og å finne myndiggjørende og frigjørende arbeids- 
metoder i samarbeid med kvinnenettverk i en feministisk aksjonsforsknings- 
tradisjon. Rammene for vårt arbeid var innen en pedagogisk aksjonsforskning 
med forskerne i en dobbeltrolle som veiledere og forskere. Ut fra partene i 
arbeidslivets forankring i den dialogbaserte aksjonsforskningstilnærmingen 
var dette for oss den tradisjonelle supplerende retningen. Gjennom forsknings- 
prosessen ble vi i tillegg opptatt av hvordan den kritisk utopiske tilnærmingen 
til aksjonsforskning i langt større grad kunne bygge opp under unge kvinners 
myndiggjøringsprosesseri samspill meddeandretilnærmingene. Refleksjonene 
etter de ulike fasene viste oss stadig klarere hvor vesentlig denne triangulerin- 
gen av tilnærmingen var for å styrke de demokratiske prosessene i dette mang- 
foldige arbeidet, som jo er unikt, men sannsynligvis ikke så unikt. 
Samfunnsforskning som ivaretar interseksjonelle perspektiver vil raskt innbe- 
fatte etablerte organisasjoner, minoritetsgrupper eller uorganiserte grupper. 
Skal forskningsprosessene på sikt ha en reell demokratisk funksjon, er det 
avgjørende å søke forståelse for denne helheten og samspillet. I denne artik- 
kelen vil vi gjennom eksempler og erfaringer fra vårt forskningsarbeid forsøke 
å synliggjøre hvorfor vi mener det er mulig og ønskelig å anvende ulike aksjons- 
forskningstilnærminger i et bevisst og synliggjort samspill når konteksten til- 
sier det. 

En kan naturligvis stille seg spørsmål om det er nødvendig å skille mellom 
de ulike tilnærmingene, kan en ikke bare bruke de metodene som passer der 
og da? Vi vil forsøke å vise at dette ikke er teoretisk forsvarlig eller praktisk 
hensiktsmessig, da grunnlag, rammer og metoder er avhengig av de ulike rol- 
lene, målene, deltakerne og konteksten for å gi etterprøvbare funn og fram- 
stille eksemplariske eksempler. Spørsmålet er heller hvordan aksjonsforskning 
kan være åpen for ulike tilnærminger, prinsipper og metoder for å oppnå mest 
mulig demokratiske og deltakerstyrte prosesser uten å kamuflere ideologiske 
og politiske motsetninger. 


340 


MANGFOLDIG AKSJONSFORSKNING FOR ET MANGFOLDIG SKOLE- OG ARBEIDSLIV 


Forutsetninger og prinsipper i aksjonsforskning 


I et aksjonsforskningsarbeid er forskerne involvert i kontinuerlig refleksjon og 
utarbeidelse av nye planer og endringer underveis i arbeidet. Spesielt i arbeid 
med endring av maktbalanse, i spørsmål knyttet til majoritets- og minoritets- 
problematikk slik som kjønnsbalanse, er aksjonsforskning en tilnærming som 
kan bidra til demokratiske prosesser. Ulike deltakergrupper, i samarbeid med 
forskerne, kan delta i et systematisk endrings- og evalueringsarbeid. Forskerne 
kommer ikke inn i etterkant av et utviklingsarbeid og «forteller» hva som 
burde vært gjort, men er i et kontinuerlig samspill med deltakerne. Streben 
mot økt demokrati og myndiggjøring for alle som er involvert i forskningspro- 
sessen, er grunnleggende verdier for all aksjonsforskning (Gustavsen 2014; 
Lewin 1946; B. S. Nielsen, Aagaard Nielsen & Olsén 1999). 

Aksjonsforskningen vokste fram i en tid med stor selvransakelse etter 2. ver- 
denskrig med bakgrunn i de autoritære ideologienes store utbredelse. Metoder 
for en demokratiserende og folkeopplysende forskning ble utviklet i ulike mil- 
jøer. Den skandinaviske velferdsmodellen har vært spesielt velegnet for utvik- 
ling av aksjonsforskningsarbeider, og det norske trepartssamarbeidet har til 
dels blitt utviklet i samarbeid med forskningsmiljøer i nærhet av denne tradi- 
sjonen (Greenwood & Levin 1998; Gustavsen 2014). Disse sosiotekniske eller 
dialogbaserte forskningstradisjonene har likevel blitt kritisert fra mer kritisk 
teoretiske miljøer for å snevre inn rammene for demokrati og sosial fantasi. 

Bevissthet i bruk av tilnærminger er viktig for å tilpasse aksjonsforsknings- 
arbeidet til de ulike deltakergruppene og målene for forskningsarbeidet. Det er 
avgjørende å skille mellom samarbeid med etablerte organisasjoner for eksem- 
peliarbeidslivet, uorganiserte grupper eller uformelle nettverk når man velger 
tilnærminger. Bevisstheten i valg av aksjonsforskningstilnærminger er en 
nødvendig del av forskerrollen, som varierer fra samhandling og veiledning til 
fasilitering av prosesser i samspillet med deltakerne. 

Prosjektet «Jenter i bil og elektro» hadde et omfang av ulike utviklingsare- 
naer og deltakergrupper som gjorde det spesielt aktuelt å anvende flere aksjons- 
forskningstilnærminger. Med prosjektets plassering i det yrkesfaglige feltet, i 
skole og bedrift, lå skjæringspunktet i utgangspunktet mellom den pedagogiske 
aksjonsforskningen og den dialogbaserte arbeidslivsaksjonsforskningen. Da dette 
var et prosjekt som handlet om jenter som minoritet innen tradisjonelt manns- 
dominerte fagfelt, var den feministiske aksjonsforskningstradisjonen viktig 

som et supplement og korrektiv til de andre aksjonsforskningsretningene. 
Kjonnsperspektivet og feminisme har hatt en utydelig rolle i all aksjonsfors- 
kning (Greenwood & Levin 1998; Holter 2008, Vagle og Moller 2014), men 
dette lar vi ligge her. 

Pedagogisk aksjonsforskning i arbeidsorganisasjoner vil som regel bygge pa 
en eller annen form for gruppeveiledning eller forskningssirkler. Forskeren 
kan være en del av et lærerkollegium, eller det kan være eksterne forskere og 
veiledere som samarbeider med en eller begge parter i bedriften (McNiff & 
Whitehead 2001a; Persson 2007). 

Den dialogbaserte aksjonsforskningen har beveget seg fra en eksperiment- 
dreven utviklingsform til den i dag dialogdrevne, hvor den lokale diskursen 
anses som kjernen i det strategiske arbeidet i organisasjonen. Dialogen ses ikke 
som et teoretisk begrep, men som en metode for å fokusere på de praktiske 
eksisterende problemene og for i de refleksive forskningsstøttede prosessene å 
utvikle ny forståelse (Gustavsen 2010). Samarbeidet mellom forskere og par- 
tene i bedriftene for å utvikle arbeidsorganisasjonene innen konsensusfeltet 
står sentralt i dagens dialogbaserte aksjonsforskning. 

I likhet med de fleste forskere med en pedagogisk tilnærming anser vi 
Winters (1989) seks hovedprinsipper for aksjonsforskning som gode retnings- 
linjer for en kvalitetssikring av arbeidet med å samle data og arbeidet for å få 
fram flest mulig nyanser både i prosessene og i sluttresultatene (E. Møller 2000; 
Vagle 2003). Han vektlegger å få fram deltakernes stemmer, slik vi ønsket å 
formidle oppfatningene til både ulike deltakere i bedriftene, bedriftsnettverk 
og jentenettverkene, deres opplevelser av situasjonen og eventuelle endringer. 
Prinsipper bør som alt annet heller ikke være statiske, men vi oppfatter disse 
som dynamiske og gode redskaper både i innhentning og analyse av doku- 
mentasjonsmaterialet (McNiff & Whitehead 2001b). Sett i sammenheng med 
de to sentrale aksjonsforskerne Greenwoood og Levins (1998) såkalte kjenne- 
tegn på kunnskapsutvikling innen dialogbasert aksjonsforskning framstår den 
pedagogiske og dialogbaserte tilnærmingen som både sammenfallende og 
komplementerende. 

Med utgangspunkt i Winters prinsipper har vi sammenstilt dem med 
Greeenwood og Levins (1998, s. 75-76) sammenliknbare kjennetegn (Vagle og 
Møller 2015). Med vårt forskningsarbeid som bakteppe ser vi på det første 
prinsippet, som er refleksiv kritikk. Dette medfører at vi må stille oss kritiske til 
våre egne tolkninger og finne metoder for å få fram andre tanker og 

forståelsesrammer enn våre egne. Alle våre forforståelser, observasjoner og 
analyser vil være subjektive, men ved å stille flest mulig dokumenterte spørs- 
mål til den subjektive framstillingen, kan det framstå ikke som objektivitet, 
men som bevisst, dokumentert subjektivitet (Vagle 2003). Ved å være to veile- 
dere og forskere mangedobles muligheten til denne selvrefleksjonen. I et for- 
prosjekt til bedriftsutviklingsprosjektet utførte vi en kartleggingsundersøkelse 
med intervju av bortimot seksti jenter som er i bransjene eller har sluttet, 
bedriftsledere og tillitsvalgte. Intervjuene ble avsluttet med en dialogkonfe- 
ranse hvor mange av intervjuobjektene deltok sammen med representanter for 
utdanningsmyndighetene, konsernledelser og hovedorganisasjonene for par- 
tene i arbeidslivet. Diskusjonsreferatene inngikk som en del av rapporten 
(Vagle & Møller 2007). Dette la grunnlag for andre forståelsesrammer og 
stemmer enn våre egne, i utgangspunktet for forskningsarbeidet. Greenwood 
og Levins fjerde kjennetegn er at kunnskapsutviklingen må være preget av at 
forståelsen som blir skapt i utforskningsprosessen gir grunnlag for sosial hand- 
ling, samtidig som refleksjon over handling skaper ny mening (s. 76). Dette 
kunnskapssynet understreker ytterligere den praktiske dimensjonen og hand- 
lingsperspektivet som grunnlag for den refleksive kritikken, i stadig sirkulære 
prosesser. Gjennom aktiv bruk av ulike dokumentasjonsformer i utviklings- 
og forskningsprosessen vil muligheten til å få fram stemmene til ulike grupper 
og å bidra til dialog mellom de forskjellige gruppene øke. 

Winters neste prinsipp er dialektisk kritikk. I det legger vi at alt står i sam- 
menheng med omgivelsene og gjennom utvikling av ulike motsetninger er 
under kontinuerlig påvirkning. Det innebærer et behov for å gjennomskue, 
avklare og benytte dette i forskningsarbeidet. I kartleggingsundersøkelsen 
framkom det klare motsetninger mellom de ulike stemmene. Jentenes fram- 
stilling av sine erfaringer var ofte ikke sammenfallende med bedriftslederes og 
tillitsvalgtes oppfatninger av hvordan forholdene var for kvinner i bedriftene. 
Dette var et viktig grunnlag å trekke inn i utviklings- og forskningsarbeidet for 
å klargjøre, synliggjøre og legge grunnlag for å utvikle og endre grunnlaget for 
motsetningene. I kartleggingsarbeidet ble ikke majoriteten av mekanikere og 
elektrikere i bedriftene trukket med. Likevel var vi oppmerksomme på at det 
var grunnlag for motsetninger mellom gutter/menn som majoritet og jenter/ 
kvinner som minoritet i dette prosjektet. Som arbeidstakere er de i samme 
posisjon, men på grunn av årelang tradisjon med svært få kvinner i disse mil- 
jøene er det grunnlag for motsetninger som måtte synliggjøres og bearbeides. 

Greenwood og Levin legger spesielt vekt pa og innleder sin beskrivelse av 
kjennetegn pa kunnskapsutvikling innen aksjonsforskning med at den er kon- 
tekstbunden og ser som sin oppgave å lose praktiske hverdagsproblemer definert 
av lokale aktører sammen med aksjonsforskeren (s. 75). Med dette understreker 
de aksjonsforskningens problemløsende kontra problempåpekende funksjon 
hvor det dialektiske prinsippet blir en drivende kraft i samspillet mellom indre 
og ytre motsetninger. 

Det tredje prinsippet, samarbeidsressurs, omhandler samarbeid og mulighe- 
tene ved nettopp å se på de iboende motsetninger som kjernen til utvikling. 
Prosjektet omfattet to ulike bransjer, og bedrifter med svært ulik størrelse og 
svært forskjellige geografiske regioner. I tillegg til de beskrevne motsetnin- 
gene, bidro de ulike aksjonsforskningstilnærmingene til økt utvikling. I pro- 
sessdokumentasjonen var det minst like viktig å få fram interessante ulikheter 
og uenigheter som enighet og konklusjoner. Samspillet mellom de ulike mot- 
setninger var drivkraften for å komme fram til nye ideer og utvikling av nye 
lokale løsninger. Greenwood og Levin vektlegger i spørsmålet om mangfold 
ytterligere maktbalanse og demokratiske prosesser ved formuleringen av sitt 
andre prinsipp, at aksjonsforskning er utforskende ved at deltakerne og aksjons- 
forskeren utvikler kunnskap sammen i en kommunikativ prosess hvor alle parter 
deltar og blir tatt seriøst (8. 75). 

Veien blir til mens vi går, og aksjonsforskningsprosjekter kan hele tiden 
risikere å ta nye eller helt andre retninger enn planlagt. Winters fjerde prin- 
sipp omhandler risiko, og vårt prosjekt var svært risikofylt da vi var avhengig 
av private bedrifters vilje og mulighet til å sette av tid og ressurser til å delta. 
Selv om ledelsen av partene i arbeidslivet var positivt innstilt til prosjektet, 
var dette ingen garanti for at den enkelte bedrift ønsket å prioritere dette 
arbeidet akkurat i denne tidsperioden, snarere tvert om, da en ikke planlagt 
finanskrise oppsto. Vi visste heller ikke om det lot seg gjøre å etablere jente- 
nettverk, det var avhengig av at det var enkeltpersoner i bedrifter, fagfore- 
ninger eller andre i de valgte regionene som var villige til å bruke tid og 
krefter på det. Det er interessant at Greenwood og Levin ikke berører risiko- 
spørsmålet i sine prinsipper. Den dialogbaserte aksjonsforskningen bygger i 
stor grad på avtalte samarbeidsprosjekter mellom partene i arbeidslivet, og 
arenaen for forskningssamarbeidet ligger i dette rommet som allerede eksis- 
terer. Samarbeidet kan utvikles mer eller mindre vellykket, men vil uansett 
være til stede. 

I sitt femte prinsipp legger Winter vekt på pluralistisk struktur, som er så 
godt som identisk med Greenwood og Levins tredje forutsetning: mangfoldet 
av erfaring og evner hos deltakerne blir sett som på som en mulighet og et poten- 
sial i utforsknings- og handlingsprosessen (s. 76). Dette anser vi er en konse- 
kvens av refleksiv kritikk og en samarbeidsressurs. De ulike stemmene må 
høres både underveis og i sluttproduktet. Målet er ikke et riktig svar, men ulike 
tanker, erfaringer og forhåpentligvis mange nye spørsmål som vi eller andre 
kan ta fatt i. For å oppnå dette var vi opptatt av å bruke et mangfold av doku- 
mentasjonsformer tilpasset den enkelte deltaker og situasjon. I forprosjektet 
hadde vi nytte av både intervjuer og dialogkonferanse og ikke minst samspillet 
mellom disse. Helt fram til sluttprosessen var deltakernes oppsummeringer på 
veggaviser og diskusjonsinnlegg sentralt i kunnskapsutviklingen. For å bidra 
til økt pluralisme i strukturen og dokumentasjonen valgte vi som supplement 
til planer, logger, referater og refleksjoner å ta i bruk framtidsverksteder og 
dramatisering som arbeidsmetoder, med forankring i kritisk utopisk aksjons- 
forskning. Dette vil vi komme tilbake til. 

Det siste prinsippet er teori-praksistransformasjon, som er grunnleggende 
for både veiledning og aksjonsforskning, og som bygger på et kontinuerlig 
samspill mellom teori og praksis. Det er egentlig ingen begynnelse eller slutt. 
Gjennom kontinuerlige refleksive prosesser i veiledningsarbeidet med delta- 
kerne og mellom oss som forskere ble det skapt rom for refleksjon over egen 
praksis, utvikling av ny kunnskap og innhenting av annen erfaring og teori. Vi 
valgte å ha med oss et fokus på spørsmål knyttet til kjønnsbalanse, majoritets- 
kultur og yrkesfag inn i arbeidet. Deltakerne brakte med seg sin praksisteori 
om organisasjonene, som fagarbeidere og som kvinnelige minoriteter. I 
aksjonsforskningsprosessen er det et poeng å dokumentere og synliggjøre 
disse prosessene underveis og ikke skille mellom praksis og teori. I både vei- 
ledningsarbeidet og aksjonsforskningsarbeidet er behovet for tilføring og 
utvikling av begreper en del av teori-praksistransformasjonen. Greenwood og 
Levins femte prinsipp gir Winters formulering en konkretisering ved: at tro- 
verdigheten og validiteten til kunnskap generert i aksjonsforskning blir målt ut 
fra om problemene blir løst og i hvilken grad deltakerne styrker sin kontroll over 
egen situasjon (s. 76). Teori løsrevet fra den konkrete praksisen har i seg selv 
ingen nytteverdi. 

I den praktiske virkeligheten i vårt forskningsarbeid viste det seg at de plan- 
lagte halvårige dialogkonferansene for representanter for partene i arbeidslivet, 

jentenettverkene og andre samarbeidspartnere ble altfor ressurskrevende for 
deltakerbedriftene. Tyngdepunktet for samarbeidet med bedriftene ble derfor 
lokale og regionale utviklingssamlinger, med fokus pa egne handlingsplaner, i 
trad med en pedagogisk tilnærming. 

Vi ønsket at kvinnenettverkene skulle ha en likeverdig stemme og mulighet til 
selvstendig kunnskapsutvikling i forskningsprosessen. I pedagogisk aksjonsfors- 
kning ville deres rolle derimot lett bli som en form for referansegruppe (Møller 
2000, Vagle 2002), og i en dialogbasert tilnærming som en av flere deltakere i 
dialoggrupper. Med en kritisk utopisk aksjonsforskningstilnærming så vi mulig- 
heter for samlinger og prosesser som ga nettverkene en selvstendig posisjon. 


Arenaer for sosial fantasi og økt myndiggjøring 
utenfor de etablerte organisasjonene 


Etablering av samarbeid med de etablerte androsentriske organisasjonene 
innen bilbransjen og elektrobransjen i et feministisk utviklings- og forsknings- 
prosjekt var skapt for utfordringer, men både arbeidstaker og arbeidsgiveror- 
ganisasjonene stilte segi utgangspunktet positive. Jente- eller kvinnenettverkene 
eksisterte ikke verken formelt eller uformelt. Flere av jentene uttalte i den opp- 
summerende fasen: «vi hadde barrierer på å ta kontakt med hverandre» eller 
var «redde for å bli oppfatte som rødstrømper». Andre var ganske enkelt godt 
fornøyd og ønsket ikke å stikke seg fram og bli oppfattet som misfornøyde eller 
negative. Dette var klart den mest risikofylte (Winter 1989) delen av fors- 
kningsprosessen. I samarbeid med deltakerbedriftene, de lokale fagforenin- 
gene og andre kontaktnett inviterte vi likevel kvinnelige fagarbeidere og 
lærlinger til samlinger for å dele erfaringer og ta opp eventuelle problemer på 
egne arbeidsplasser. Det første møtet i den ene regionen beskrev vi slik: 


Møtet var preget av mye latter og felles humor og gjenkjennelse, og dette ble supplert 
med kvinnelig «stand up»- komiker som satte en del problemstillinger på spissen. 
Noe av tanken bak å dele jentene i faggrupper var å prøve ut ideen om å knytte nett- 
verkene opp til sine respektive fagforeninger, El & IT og Fellesforbundet, men kon- 
klusjonen ble et ønske om felles nettverk i regionen. Samlingen fulgte primært i 
dialogtradisjon. Vi tilrettela for nettverksbygging og dialog. Vi deltok ikke i grup- 
pene, men ønsket en mest mulig maktfri dialog mellom jentene (...) (Vagle og Møller 


2014, 8.184). 

Vi befant oss i et felt som kan identifiseres som det Holter (2008) kaller 
«Diversfication stage»: Kjønns- og likestillingsspørsmål har fått allmenn 
aksept, og aksjonsforskning og det mannsdominerte tekniske arbeidslivet stil- 
ler seg spørsmål om hvordan de kan gjøre seg bedre bruk av kvinner. Når kvin- 
nene møttes, ble derimot deres ønske om bedre innflytelse på sin praktiske 
hverdag og frigjøring fra påtvungne roller tydelig. Empowermentprosesser 
startet mer eller mindre av seg selv når samling av et titalls unge kvinner i hver 
region ble en realitet (Kanter 1977). I Sør-Trøndelag ble det tidlig utviklet en 
tydelig samarbeidsressurs (Winter 1989) mellom alle deltakerbedriftene, det 
lokale opplæringskontoret og kvinnenettverket. Det ble etablert et felles arbeid 
med å rekruttere unge kvinner til spesielt elektrobransjen. Gjennom nettver- 
kene «turte» jentene i større grad å tre ut av «en av gutta» -rollen og synliggjøre 
seg selv som en minoritet. Usynliggjøringen har en funksjon for å hindre stig- 
matisering (Kanter 1977), men kan også være uttrykk for en del av kvinnenes 
ansvarsrasjonalitet ved ikke å bryte «rekkene» og samholdet med mannlige 
kollegaer (Westberg-Wohlgemuth 1996). Som noen oppsummerte: «Når vi 
dro rundt for å rekruttere nye jenter, var det viktig å vise at vi var helt normale 
folk.» 

Det framkom et dilemma. På den ene siden var det ønskelig at kvinnene 
skulle kunne skape egne rom for å utvikle en kollektiv stemme og bevissthet 
uavhengig av organisasjonene. På den annen side var de samtidig «plassert» 
som et ledd i en pedagogisk aksjonsforskningssirkel, hvor hovedhensikten var 
å skaffe informasjon og korrektiv til det pågående utviklingsarbeidet i 
bedriftene. 

Jentene var hovedpersonene i prosjektet «Jenter i bil og elektro», og målet 
var endringer og forbedringer i den enkelte bedrift for å rekruttere og ivareta 
kvinner. Likevel var kvinnenes minoritetssituasjon så framtredende at deres 
mulighet som likeverdige deltakere i ulike dialoger var avhengig av at hadde 
arenaer for å utvikle sine tanker i en form for fellesskap (Amundsdotter 2009). 

Etter hvert som alle kvinnenettverkene var etablert eller «påbegynt», arran- 
gerte vi en egen konferanse med tjueseks deltakere fra alle de fire regionene. 
En tredjedel av deltakerne hadde ikke deltatt i nettverk tidligere og ble rekrut- 
tert gjennom konferansen. Vi så behovet for å endre perspektivet i arbeidet 
med nettverkene til en mer kritisk utopisk tilnærming. 

I motsetning til dialogkonferansene har framtidsverkstedmodellen i den 
kritisk utopiske aksjonsforskningstilnærmingen en kritikkfase som en del av 

arbeidsmetodikken. Denne tilnærmingen betød at det ble skapt et rom hvor 
kvinnene i langt større grad fikk mulighet til å stille seg kritisk til egne og andre 
bedrifters virksomhet, kvinnesyn osv., selv om alle offisielt var for flere kvinner 
i bransjene. Vi begynte å lete etter ulike måter å øke de unge kvinnenes mulig- 
het til selv å kontrollere målet og hensikten med kvinnenettverkene på i et 
frigjørende, feministisk minoritetsperspektiv. 

Kvinnenettverkenes frigjøringsorientering oppmuntret oss til å tenke videre 
og legge til rette for bruk av framtidsverkstedsliknende samlinger med drama- 
tisering for å kunne bidra til mer kroppslige og fysiske eller gestisk kompetanse 
i tråd med kritisk utopisk aksjonsforskning. Slik ble det gjennom egne kvin- 
nekonferanser tilrettelagt for frirom for de unge kvinnene der de kollektivt 
kunne slippe løs fantasien og skape utkast til et arbeidsliv ut fra egne drømmer 
og ønsker uten hverdagslige barrierer (Hustad & Tofteng 2007). Vi ønsket å 
bidra til prosesser som kunne øke jentenes mulighet til å påvirke egen situasjon 
som individer og minoritet, både i arbeidsorganisasjonen og i fagbevegelsen. 

Temaene på kvinnesamlingene ble etter hvert styrt av de regionale kvinne- 
nettverkenes ønsker. Arbeidsformene varierte noe ut fra temaer. Mange ga 
klart uttrykk for at de ønsket former som innebar aktivitet og samhandling, og 
ikke tradisjonelle konferanser med foredrag e.l. Vi fortsatte derfor å bruke ele- 
menter fra framtidsverksteder (B.S. Nielsen et al. 1999) og dramatisering 
(Husted & Tofteng 2007) som ledd i kompetanseutvikling og forskningstil- 
nærming. På bakgrunn av ønsket om selvtillitstrening fra kvinner i nettver- 
kene tok vi kontakt med en profesjonell teaterinstruktør. Hun benyttet på den 
påfølgende jentesamlingen dramatiseringsøvelser som selvtillitstrening. En av 
«øvelsene» var for eksempel knyttet til stemmebruk og bruk av kroppen i sam- 
spill mellom to og to deltakere, hvor de skulle veksle mellom å rope «NEI» med 
kraft og styrke. 

Nettverkene fikk en funksjon som en arena for «mental styrketrening», som 
en gruppe beskrev dem. Ulike drømmer og visjoner ble presentert i fargerike 
veggaviser dominert av figurer og tegninger. Slik ble felles drømmer og visjo- 
ner på tvers av regionene en del av grunnlaget for utformingen av arbeidet i de 
lokale nettverkene. «Som eneste jente i et mannsdominert miljø kan det av og 
til føles litt enspora, da er det deilig med en dose med jenter av og til som 
skjønner nyansene i det man snakker om og er opptatt av. Det er en gjenkjen- 
nelse i å møte andre jenter som kjennes fint.» Sa de samme unge kvinnene som 
hadde kviet seg for å hilse på hverandre. 


348 


MANGFOLDIG AKSJONSFORSKNING FOR ET MANGFOLDIG SKOLE- OG ARBEIDSLIV 


Et viktig element i den kritisk utopiske aksjonsforskningstilnærmingens 
myndiggjøringsprosesser er deltakelse i offentligorientering av forskningen. 
På avslutningskonferansen hadde vi invitert en av nettverkslederne til å holde 
et innlegg. Hun valgte i stedet å invitere de nærmere tjue representantene for 
nettverkene til å komme opp på podiet og i fellesskap fortelle og svare på 
spørsmål fra forsknings- og utviklingsprosessen. For oss ble dette en fysisk 
opplevelse av hvordan en kollektiv stemme hadde utviklet seg fra en referanse- 
gruppe, via empowermentprosesser til et langt skritt mot økt myndiggjøring. 


Ulik kunnskapsutvikling, ulike arenaer; ulike 
aksjonsforskningstilnærminger 


Ut fra våre erfaringer og vår økte forståelse av de ulike aksjonsforskningstil- 
nærmingenes sprikende epistemologi ser vi et stort behov for tydeliggjøring og 
diskusjon om betydningen av og hensikten bak ulike prosedyrer og verktøy i 
aksjonsforskningsarbeider. Aksjonsforskning som et samlebegrep er sammen- 
satt av flere vitenskapsteoretiske retninger. Innen pedagogisk aksjonsforskning 
er det en klar pragmatisk tilnærming med røtter i Deweys pedagogiske tenk- 
ning, men også en mer kritisk tilnærming (Carr & Kemmis 1986; Habermas 
1997). Den dialogbaserte aksjonsforskningen har klare røtter i marxistisk 
vitenskapsteori, men er i dag kanskje den tydeligste eksponenten for den kom- 
munikative kritiske tilnærmingen representert ved Habermas. Kritisk utopisk 
aksjonsforskning har et felles utspring i kritisk teori tilbake til Frankfurter- 
skolen representert ved Adorno og Horkheimer (i B.S. Nielsen & Nielsen 
2006), men med vektlegging av det utopiske og frigjørende element gjennom 
bruk av den tyske sosialfilosofen og framtredende representanten for kritisk 
teori Oskar Negt, som var sentral i utviklingen av friromsbegrepet. Den kritisk 
utopiske aksjonsforskningen rendyrker kritisk teori, men ser likevel mulighe- 
ter til å samhandle og anvende metoder fra andre tilnærminger. 

Det er derfor ingen klare og entydige skillelinjer mellom disse tre tilnær- 
mingene sett i et vitenskapsteoretisk og ontologisk perspektiv. De epistemolo- 
giske antakelsene vil derimot framstå som svært ulike, i for eksempel 
ytterpunktene fra et dialogbasert aksjonsforskningsarbeid med kun etablerte 
parter i arbeidslivet for å oppnå økt produksjon og lønnsomhet i en bedrift 
(teknisk nivå), til kritisk utopisk aksjonsforskning med uorganiserte arbeids- 
løse ungdomsgrupper (frigjørende nivå). Kurt Aagard Nielsen beskriver dette 

som «kontroversen imellem en sprogfilosofisk forankret aktionsforskning og 
en subjektsteroretisk forankret aktionsforskning» (s. 522, 2007). 

I likhet med Kurt Aagaard Nielsen anser vi at disse forskjellighetene 
avspeiles i sporsmal om hva slags kunnskap og kompetanse forskningen 
kan frambringe, og hvilke forskningsarenaer og metoder som anvendes. 
Ved å forene ulike aksjonsforskningstilnærminger i ett og samme arbeid 
kan man dermed bevege seg inn i et minefelt. Den dialogbaserte aksjons- 
forskningen i arbeidslivet i Norge i dag er i all hovedsak kommunikativ i 
Habermas’ and, hvor spraket som samhandlingsverktoy er det essensielle, 
som regel mellom etablerte organisasjoner i arbeidslivet. Selv om Habermas 
har sitt utspring i kritisk teori og vektlegger praksis og handling utover det 
rent språklige. 

Ifølge kritisk utopiske aksjonsforskere er dette en hemsko for den frigjø- 
rende og emansiperende aksjonsforskningens myndiggjøringsmål og bidrar til 
å «låse» deltakerne til rammene for samarbeid mellom deltakerorganisasjo- 
nene: «Erkendelsen drives af ønsket om at legitimere den institution, man har 
forbundet seg med. (...) Dette kan kun undgås, hvis teori er konsekvent kritisk 
og løsner sig fra samarbejde med bevegelser og organisationer» (Nielsen, K. 
A., 2007, S. 527). 

For å håndtere disse motsetningene redelig, og ikke misbruke de ulike til- 
nærmingene, er det viktig å klargjøre mål, midler og hensikter i det enkelte 
aksjonsforskningsarbeid eller deler av det i sammensatte arbeider. 

Den pedagogiske aksjonsforskningen ser muligheten for å kombinere en 
pragmatisk og en kritisk tilnærming til arbeidet: «Den epistemologiske 
basisen i denne tilnærmingen til aksjonsforskning kan antydes. De metodo- 
logiske grunnprinsippene bygger på pragmatiske og kritiske analyser av 
læreres yrkeskunnskaper» (Hiim 2010, s. 22). McNiffs (2001b) arbeidsfelt er 
i like stor grad i arbeidslivs- og organisasjonsutvikling, men nyttiggjør på 
samme måte både den pragmatiske og den kritiske tilnærmingen i arbeidet 
med kontinuerlige deltakende refleksive prosesser som blir staende som det 
sentrale i denne tilnærmingen. Fra et pragmatisk pedagogisk epistemolo- 
gisk perspektiv vil konteksten og den deltakende forskningen med utspring 
i livsformer skape erfaringer og begreper. Gjennom utvikling av eksempler 
som er planlagt gjennomført i samspill med ulike aktører, legges grunnlag 
for refleksjon som bidrar til ny viten og kunnskap om feltet (Hiim 2010; 
Elliot 1991; Gjøtterud 2011). Sentralt står lærerens forskning på egen 

praksis i samspill med kollegaer, studenter eller elever, læreplaner eller 
utdanningsmyndigheter. Men utover dette er det ingen særegne epistemolo- 
giske prosedyrer eller verktøy. 

Samarbeidet med LO og NHO i vårt arbeid har vært organisasjonsbundet til 
en språklig kommunikativ prosess, mens de selvstendige myndiggjørende jen- 
tenettverkene har vært frie og arbeidet utopisk. Rammen rundt det hele har 
vært en pragmatisk pedagogisk epistemologi. Felles for all aksjonsforskning er 
at forskerne forsøker å gjøre rede for hvordan de står i en gjensidig relasjon og 
påvirkning til deltakerne, i motsetning til en tilskuer eller observatør. 
Aksjonsforskningens epistemologi og kunnskapsutvikling er således uansett 
basert på samarbeid og samhandling, om enn på ulike måter og på ulike are- 
naer (Gjøtterud 2011). 


Flere sammenstilte 
aksjonsforskningstilnzerminger - okt 
kunnskapsutvikling 


I starten pa «Jenter i bil og elektro» og i tidligere forskningsarbeider har vi, i 
likhet med mange andre, anvendt aksjonsforskning som en «sekkepost» 
(Møller 2000; Vagle 2003). Derimot opparbeidet vi i den siste forskningspro- 
sessen økt bevissthet på å anvende arbeidsmetoder og analyseverktøy fra de 
tre aksjonsforskningstilnærminger ut fra deltakernes ulike roller og maktpo- 
sisjoner underveis, som vi denne artikkelen har forsøkt å analysere videre. Vi 
arbeidet eksplisitt med å prøve ut og synliggjøre hvordan de demokratiske 
prosessene kunne styrke pluralismen og samarbeidsressursene gjennom 
sammensetning av ulike tilnærminger i det komplekse feltet hvor ulike 
motsetninger framkom (Winter 1989; Greenwood og Levin 1998; Vagle og 
Møller 2014). 

Partssamarbeidet er det viktigste grunnlaget for utvikling og forankring av 
endringer og forbedringer i arbeidslivet i Norge. Lange samarbeidstradisjoner 
har skapt et av verdens mest avtaleregulerte og demokratiske arbeidsliv, selv 
om det de siste tiårene har blitt satt under sterkt press. Aksjonsforskning i spe- 
sielt den dialogbaserte tradisjonen har i sterk grad bidratt til dette samarbeids- 
klimaet, men tiden er klart inne for å tydeliggjøre og synliggjøre hvordan 
et samarbeid på tvers av aksjonsforskningsretninger kan styrke og utvide 
arbeidet. Vi anser vårt aksjonsforskningsarbeid som et konkret eksempel på 

en synlig og bevisst sammensetning av de ulike tilnærmingene. Vår videre 
analyse av dette sammenfaller med Bjørn Gustavsen (2014), som også tar til 
orde for mer og bredere samarbeid mellom aksjonsforskere: 


The role of action research must be seen in terms of a movement where researchers 
from different schools work together to promote participative constructivism in the 
form of ability of those concerned to themselves create and shape the society in 
which they live. It is these broadly framed movements that represent the primary gene- 
ralization of action research knowledge, not textually expressed claims to generality, nor 
the specific measures applied to broaden and strengthen the movements (Gustavsen 


2014, S. 14). 


Omfattende demokratiske prosesser krever mer enn samarbeid og inn- 
flytelse for etablerte parter eller deltakere i skole og arbeidsliv. Rammeverket 
de etablerte organisasjonene representerer, kan i et utvidet interseksjonelt 
og emansiperende perspektiv derimot ses som begrensende. Grupper 
utenfor dette samarbeidet får begrenset handlingsrom og begrensede 
muligheter til deltakelse og makt i samfunnet. For å skape reel myndig- 
gjøring og fritt spillerom hevdes det at aksjonsforskning må fristilles fra 
etablerte organisasjoner (Nielsen, K.A. 2007). Samfunnsdialogen blir 
innen den kritisk utopiske aksjonsforskningstradisjonen i stor grad ivare- 
tatt av forskerkonferansene, hvor deltakere og forskere presenterer sine 
eksperimenter for aktuelle eksperter og samfunnsaktører. Skriftlig doku- 
mentasjon og analyse supplerer og utfyller konferansene. Faren er at 
et kortvarig demokratisk eksperiment aldri fører til systemendring. 
Forhåpentligvis vil deltakerne oppleve økt kompetanse og myndiggjøring, 
men dessillusjon kan også være et resultat. Teppet går ned, lysene slukkes 
og alt går tilbake til det «normale». Dersom troverdigheten og validiteten 
til kunnskapen generert gjennom aksjonsforskning skal føre til at proble- 
mene blir løst og at deltakerne styrker sin kontroll over egen situasjon 
(Greenwood & Levin 1998), er forankring i de etablerte organisasjonene i 
alle fall en mulighet. 

Dialogkonferanser i en dialogbasert epistemologisk tradisjon var i vårt 
arbeid en arena for deling av kunnskap om for eksempel kjønn som minoritet 
i det mannsdominerte arbeidslivet. Som deltakende forskere i samhandling 
med de andre deltakerne så vi det som vår plikt og vårt ansvar å dele kunnskap 

og erfaringer vi hadde på feltet, når vi så det som nyttig eller deltakerne etter- 
spurte verktøy, forståelsesrammer eller liknende. Hans Skjervheim (1957) 
mener at forståelse av mening bare er mulig eller interessant hvis den som skal 
forstå en annen også ser seg selv i et felles prosjekt med den andre. I et slikt 
sammensatt prosjekt fantes det mange eksperter på hver sine felt. Jentene var 
eksperter på å være minoritet, ledere var eksperter på å være ledere, tillits- 
valgte på å være tillitsvalgte, og vi kom inn med forsker-, veilednings- og 
minoritetskompetanse (Amundsdotter 2009; Kanter 1977). Utveksling av 
kompetanse, teorier, modeller og ulike forståelsesrammer, i tillegg til reflek- 
sjon over egen praksis, inngikk som en viktig del av praksis—teoritransforma- 
sjonen (Winter 1989). Slik ble dette også en arena som tok opp i seg store deler 
av forskerkonferansene i den kritisk utopiske tradisjonen. 

En klar forutsetning for at de unge kvinnene skulle ha en selvstendig og kol- 
lektiv stemme inn på denne arenaen, var de selvstendige kvinnenettverkene. 
Dersom kvinnenettverkene hadde forblitt en type referansegruppe, slik det har 
vært i våre tidligere arbeider (Møller 2000; Vagle 2003; Møller og Vagle 2003), 
tilsvarende den rollen elever ofte får i pedagogisk aksjonsforskning når lære- 
ren forsker på egen eller kollegiets praksis, ville dette frambrakt en annen og 
mer begrenset kunnskap. 

En rendyrket epistemologi knyttet til hovedorganisasjonene, eller fristilt fra 
dem, ville hverken frambrakt nødvendig kunnskap om de unge kvinnenes 
situasjon eller om hvordan arbeidsorganisasjonene kunne endres for bedre å 
ivareta og rekruttere kvinner. 

Alle aksjonsforskningstilnærminger har store grunnleggende likheter 
og et godt grunnlag for å samarbeide (Nielsen, B. S. & Nielsen, K.A. 2007; 
Gustavsen 2014). Bak de epistemologiske antakelsene og påfølgende verk- 
tøy og prosedyrer er det likevel ulike logikker og perspektiver. Den episte- 
mologiske praksis og diskusjon er viktig for å ivareta de demokratiske 
verdiene, bærekraft og forankring av forskningsprosessene. For å bidra til 
økt demokrati, myndiggjørende prosesser og kunnskapsutvikling for den 
enkelte og samfunnet må bevisstheten om sammenheng mellom perspek- 
tiver, hensikter og virkemidler i aksjonsforskningen, enten det anvendes 
en pedagogisk, en dialogbasert eller en kritisk utopisk tilnærming, synlig- 
gjøres og framstå transparent for deltakerne som en del av 
dokumentasjonen. 

Kritisk Utopisk 
Aksjonsforskning (CUAR) 
og utfordringer i deltakende 
prosesser 


Hvordan kan frirom og estetisk 
holdning bidra til a videreutvikle 
validiteten i aksjonsforskning? 


Eva Schwencke 


The purpose of this article is to create a discussion of the validity of action research 
aimed especially at the challenges and opportunities in the researcher's role and faci- 
litation of participatory processes. Critical Utopian Action Research (CUAR) empha- 
sizes facilitating the development of the subjectivity of the participants in the research 
process, and hence of contributing to the independence of the participants. Thus 
being aware of the subjectivity in their action research, participants will not need to 
choose ways of presenting and expressing that they think the researchers will appre- 
ciate. Kurt Aagaard Nielsen, Birger Steen Nielsen and Peter Olsen at Roskilde 
University (RUC), developed a theoretical and practical framework for CUAR based 
on the legacy of Critical Theory. 


This article uses examples from a Future Creating Workshop, which was conducted at 


Oslo and Akershus University College (HiOA) as a research method. The workshop 

was arranged in collaboration with students from the Master’s program in vocational 
pedagogy (MAYP) 2015. This is a subproject of the research project Relevant 


Curriculum Development in Vocational Education and Training (VET). (Hiim 2014). 


It is especially Oskar Negt’s concept of social imagination that is central to developing 
subjectivity. Moreover, Birger Steen Nielsens notion of aesthetic stance and the rela- 
tionship between sensitivity and reason through gestic knowledge are important 
concepts for discussing the dialectics in Future Creating Workshop, and for facilita- 


ting the development of free space and social imagination. 


This article concludes with some assumptions that discussions on the development of 
validity may help to clarify the three objectives of action research; contribution to local 
development, to the research community and to the development of the researcher, and 


thus overall contribute to building a democratic knowledge and research culture. 


Innledning 


Hensikten med forskning er å utvikle vitenskapelig kunnskap for å gi bedre inn- 
sikt i virkelighetens fenomener ut over vanlig oppfatning av dem. Validitet hand- 
ler om sannhetsinnholdet i forskningen og kraften i argumentene. Dette handler 
om tillit til resultatene og er viktig både for den enkelte forsker, for forskningens 
anerkjennelse, og ikke minst for aksjonsforskningen i forhold til mainstream’ 
forskning. I denne sammenhengen ser jeg særlig utfordringer i forskerens ståsted 
og den oppmerksomhet hun gir sin egen virksomhet som forsker, forskerrollen. 
Forskereffekten er til stede i enhver forskning, også usynlig og ubevisst. Den 
ubevisste påvirkningen av resultatet kan foregå gjennom at forskeren med sine 
egne erfaringer og sitt ståsted påvirker andres formidling av virkeligheten. Det 
kan skje både gjennom egen formidling av andres utsagn eller handlinger og 
ved at deltakere uttrykker det de tror forskeren vil høre. Målet for mainstream- 
forskningen er å gjøre tiltak for å prøve å eliminere denne forskerpåvirkningen. 
Aksjonsforskningen derimot, prøver å ta problemet på alvor, ikke gjennom å 
prøve å fjerne det, men ved å møte det åpent i samarbeid med deltakerne i fors- 
kningsprosessen’. Utfordringene for aksjonsforskere ligger særlig i hvordan vi 
legger til rette for samarbeidet om forskningen. 


1 Begrepet brukes i denne sammenhengen på samme måte som konvensjonell forskning, om kvantitative 
og kvalitative forskningstilnærminger, i vid betydning, slik det forstås i dag. 
2 Dette var grunnleggende for Kurt Lewin da han først brukte begrepet aksjonsforskning (Lewin, 1946). 

Aksjonsforskning kjennetegnes ved at den skal bidra med ny kunnskap til 
forskersamfunnet, samtidig som den skal bidra til lokale og samfunnsmessige 
forbedringsprosesser*. Dette doble formålet til aksjonsforskning gjennom 
dens uttrykte handlings- og endringsaspekt, gjør at den skiller seg fra main- 
streem-forskning hvis hovedfunksjon bare er konsentrert om det første ele- 
mentet, forskningsbidraget. Anvendelse av forskningsresultater oppfattes 
snarere som et annet felt som overlates til andre, anvendt forskning, i eller 
utenfor feltet. Når både forskning og handling skal kombineres av samme for- 
sker, utfordres forskerrollen og dermed validiteten. Aksjonsforskningen må ta 
kravene til validitet på alvor for å styrke vitenskapelig kunnskapsutvikling 
(Eikeland, 2006; Schwencke, 2006a; Nielsen, 2004). 

Utfordringene med validiteten i den doble forskerrollen, som bidragsyter 
både til forskersamfunnet og til utviklingsprosesser i den lokale sammenhen- 
gen, prøver Kritisk Utopisk Aksjonsforskning (CUAR) å møte på flere måter. 
Forskerens subjektive engasjement og normative ståsted blir en viktig drivkraft 
i samarbeidende lokale endringsprosesser. Den grunnleggende arbeidsformen 
er det normative prinsippet om reell deltakelse fra de ulike partene i forsknings- 
prosessen, både i det lokale endringsarbeidet og i den helhetlige forskningen. 
Forskeren inngår som deltakende i et reelt samarbeid om utviklingen av de 
lokale prosessene så vel som den forskningsmessige analytiske siden. Forskerens 
normative bidrag blir å legge til rette for demokratiske prosesser for at delta- 
kerne kan utvikle, synliggjøre og formidle egne erfaringer gjennom endrings- 
prosessene. Forskeren kan bruke makten i forskerrollen til tydelig å redusere 
asymmetrien mellom deltakerne i forskningsprosessen i stedet for å skjule den. 

Forskeren bidrar i den lokale situasjonen med sin forskerekspertise og sub- 
jektivitet. Parallelt må hun utvikle distanse til de konkrete endringsprosessene 
for å se etter de allmenne elementene, commons (Nielsen & Nielsen, 2006), det 
som er felles for mange ut over den konkrete situasjonen, og gjøre vitenskape- 
lige analyser til nytte for forskersamfunnet. Hvis samarbeidet fundamenteres 
på godt organiserte deltakende premisser, og der andres tidligere oppsum- 
merte erfaringer og analyser i form av teori blir en del av den felles utviklings- 
prosessen og analysen, trenger ikke forskningen lenger utvikles i en 
ekspertkultur og forbeholdes en elite. Kombinasjonen av nærhet og distanse 


3 CUAR legger også vekt på et tredje element, den personlige utviklingen til forskeren. Innledningsvis 
konsentrerer jeg meg særlig om dette doble formålet. 

kan bidra til at forskningen blir en del av en demokratisk samfunnsmessig 
utvikling (Nielsen, 2004; Nielsen & Nielsen, 2006; Eikeland, 2006). 

Likevel er validiteten en utfordring. Hvordan det er mulig 4 unnga at delta- 
kerne sier det som de forventer at lederen og forskningslederen vil hore? Et 
sentralt begrep hos CUAR i denne sammenhengen er Oskar Negts begrep om 
sosial fantasi (Negt, 1981). Dette begrepet, mente han, kan bidra til at den 
enkelte kan se muligheter og alternative fremtider i samfunnet. Forskerens til- 
rettelegging for utvikling av sosial fantasi kan medvirke til deltakernes uavhen- 
gighet, og at det dermed ikke er behov for deltakerne til 4 velge formuleringer 
som de tror forskeren vil hore. Begrepet rommer kreativitet, estetisk holdning 
og frirom og uttrykkes szerlig i metoden Fremtidsverksted (Nielsen, 2004; 
Nielsen & Nielsen, 2006; Schwencke, 2006a, b). 

Hensikten med denne artikkelen er å presentere noen kjennetegn ved CUAR 
gjennom å drøfte utfordringer ved deltakende prosesser i aksjonsforskningen 
og dermed mulige bidrag som kritisk utopisk aksjonsforskning kan ha til vali- 
diteten. Med utgangspunkt i sosial fantasi vil jeg løfte frem begrepet frirom 
som grunnlag for deltakelse gjennom å drøfte estetisk og sanselig, gestisk, kunn- 
skap som innfallsvinkel. 

Dette arbeidet er forankret i erfaringer fra gjennomføring av flere aksjons- 
forskningsprosjekter og Fremtidsverksteder de siste arene *°. 

Den empiriske delen av artikkelen vil bestå i en kort presentasjon og drøf- 
ting av bruk av Fremtidsverksted som forskningsmetode i et aksjonsfors- 
kningsprosjekt i samarbeid med studenter fra masterstudiet i yrkespedagogikk 
(MAYP) i 2015. Dette er et delprosjekt til forskningsprosjektet Relevant curri- 
culum development in vocational education and training (VET) (Hiim, 2014). 
Dessuten bygger jeg på sentrale arbeider omkring det miljøet som har utviklet 
CUAR ved RUC de siste arene’. 

Den nye kunnskapen i denne artikkelen er en ny sammenstilling av teori og 
erfaringer gjennom flere tiår, kombinert med egne aksjonsforskningsprosjek- 
ter i stadig nye kontekster. 


4 Se blant annet Larsen og Schwencke (2011). 
Ph.d. -avhandling «Bedre dialog og frirom i oppdragsprosjekter - Myndiggjørende utdanning for 
IT-studenter» (Schwencke, 2006a). 

6 Blant andre Husted, M. & Tofteng D. (2010); Nielsen, B. S. (2010); Nielsen, B. S. & Nielsen, K. Aa. 
(1999); Nielsen, B. S., Nielsen, K. Aa. & Olsén, P. (1999, 2003), Nielsen, K. Aa. (2004); Nielsen, K. Aa. & 
Nielsen, B. S. (2006); Paaby, K., Nielsen, B. S. & Nielsen, K. Aa. (1988). 

Nedenfor drøftes to hovedområder i CUAR som jeg mener kan bidra 
til å styrke validiteten innen aksjonsforskning, a) deltakelse, dialog og demo- 
krati, og b) sosial fantasi, frirom og estetisk holdning. Jeg går særlig inn i gjen- 
nomføringen av Fremtidsverkstedet som eksempel. Men først gir jeg en kort 
presentasjon av bakgrunnen for utviklingen av CUAR. 


Kritisk Utopisk Aksjonsforskning (CUAR) 
Forankring i Kritisk Teori 


CUAR som er en av tilnærmingene til aksjonsforskning som er levende i 
Skandinavia i dag, har røtter i flere ulike retninger. Det teoretiske fundamentet 
er forankret i Kritisk teori og Frankfurterskolen (Nielsen, 2004; Schwencke, 
2006a; Tofteng & Husted, 2014). Utgangspunkt for Kritisk teori var en kritikk 
av de udemokratiske samfunnsstrukturer som særlig var i ferd med å vokse 
frem i Tyskland i mellomkrigstiden. Analyser viste at årsaken til at samfunns- 
borgerne aksepterte de autoritære strukturene, var at folk hadde en opplevelse 
av fremmedgjøring, en oppfattelse av samfunnsstrukturene som «fastfrosne», 
noe som de ikke kunne påvirke eller gjøre noe med (Adorno & Horkheimer, 
1972). Adorno og Horkheimer forholdt seg ikke til praktiske endringsproses- 
ser, men deres teori om dialektikk mellom kritiske og utopiske perspektiver 
åpnet imidlertid for muligheter for endring. Estetikken var det elementet som 
kunne bidra til at mennesker kunne komme i kontakt med et indre naturlig 
behov for frihet og utgjøre en kraft for endring, mente de. Frihetsbehovet kan 
ligge som et skjult potensial og gjøre at folk ikke lar seg bryte helt ned, men har 
en overskridende mulighet, eller «det transcendentale egoet», i Skjervheims 
ord (1957). Men for å gjøre teorien anvendbar i dag, ble det nødvendig å gjøre 
den praktisk og forskningsrettet. 


Forskningstilnærming 

Inspirasjon til å utvikle en praktisk aksjonsforskning, basert på Kritisk teori, 
kom gjennom flere uavhengige kilder. For det første ble Kurt Lewins arbeider 
(1946) med deltakende og demokratiske forskningsprosesser interessante. 
Lewin mente at forskningen ikke kunne være verdifri, men at forskerne 
hadde ansvar for å utvikle forskning gjennom en deltakende forskerrolle 
(Nielsen, 2004). Dessuten ble forskningens verdifrihet satt under debatt med 

Skjervheims deltakerbegrep (1957) og den pafolgende positivismekritikken i 
universitetsdiskusjonene. For det tredje ble utviklingen av den sosiotekniske 
aksjonsforskning og organisasjonsutvikling på 1960-tallet i Norge en viktig 
inspirasjonskilde”. Videre la Negts prosjektsamarbeid med fagbevegelsen 
i Tyskland grunnlag for praktisk forskningsrettet Kritisk teori med samfunns- 
messig forankring (Negt 1981, 1985. Dermed ble oppmerksomheten mot sosial 
fantasi og utopiske perspektiver relevant for å bidra til å åpne folks opplevelse av 
de fastfrosne autoritære samfunnsstrukturer i arbeidslivet (Nielsen & Nielsen, 
2006). På bakgrunn av disse retningene utviklet Kurt Aagaard Nielsen, Birger 
Steen Nielsen og Peter Olsén teoretiske og praktiske rammer for en egen ret- 
ninginnenfor aksjonsforskningensom de kalte Kritisk Utopisk Aksjonsforskning 
(blant andre Nielsen, Nielsen & Olsén, 1999, 2003; Tofteng & Husted, 2014; 
Schwencke, 2006a). 


CUARs særlige kjennetegn som bidrag til styrket 
validitet iaksjonsforskning 


I dette avsnittet vil jeg diskutere de særegne trekkene ved CUAR som jeg mener 
kan bidra til å styrke aksjonsforskningens validitet når det gjelder forskerens 
egen rolle i forskningsprosessen. Det gjelder for det første hvordan og hvorfor 
en kan legge til rette for deltakelse, dialog og demokrati for at deltakerne skal 
oppleve at det er reelt og ikke bare tilsynelatende. Det andre området som jeg 
vil diskutere nærmere, er hvordan og hvorfor en skal legge til rette for sosial 
fantasi, frirom og estetisk holdning. 


Deltakelse, dialog og demokrati 

For å bryte ned oppfatninger om at det er forskere alene som kan skape viten- 
skap, er det et kjennetegn ved aksjonsforskningen, til forskjell fra konvensjo- 
nell forskning, at endringsarbeidet og forskningen skjer i samarbeid med dem 
det gjelder. Skjervheims deltakerbegrep ansees for å være en av linkene mel- 
lom Kritisk teori og Kritisk Utopisk Aksjonsforskning (Schwencke, 2006a). 
Deltakelse, i Skjervheims perspektiv, handler om å se den andre som et sub- 
jekt, i stedet for som et objekt. Han har et poeng til forskeren og mener at 


7 — Sosioteknisk teori (Thorsrud & Emery, 1965) ble utviklet gjennom forskning på bedriftsmedvirkning 
ved Arbeidsforskningsinstituttet (AFI) i Norge i samarbeid med Tawistoc-instituttet i England på 
1960-tallet. 

forstaelse av mening bare er mulig eller interessant dersom den som skal forsta 
den andre, ogsa ser seg selv i et felles prosjekt med den andre, «saman om 
noko tridje... ego og alter er medsubjekt i høve til det sams sakstilhøve» 
(Skjervheim1957, s. 72). Ved å etablere samarbeidende prosesser om en felles 
gjenstand eller et saksforhold, vil partene forholde seg til det felles objektet 
som subjekter. Da vil objektet utgjøre «det felles tredje» (Husted & Tofteng, 
2010), saksforholdet og arbeidsprosessene som relasjonen dreier seg om. 
Skjervheim lager i denne sammenhengen store utfordringer for aksjonsforske- 
ren og viktige diskusjoner i forhold til validiteten i aksjonsforskningen. De 
særlige diskusjonene handler om hvordan en kan involvere deltakerne, lytte og 
skape reell dialog mellom ulike synspunkter og interesser slik at fellesskapet 
styrer, ikke forskeren. Dessuten er det viktig å diskutere hva det innebærer å ta 
konsekvensene av andres meninger selv om de strir imot ens egne. For at de 
dialektiske prosessene mellom folks friheter skal være realistiske, er det nød- 
vendig å utvikle reelle dialoger. Skjervheim utfordrer forskerens vilje til samar- 
beid gjennom sin formulering: «Å ta den andre alvorleg er det same som å 
vera viljug til å ta hans meiningar opp til ettertanke, eventuelt diskusjon” 
(Skjervheim, 1957, 8. 75). En slik kommunikasjon innebærer å være opptatt av 
saksforholdet og lytte til den andres meninger om innholdet i dette. Dette dia- 
logbegrepet supplerer et konvensjonelt dialogbegrep, slik Habermas (1999) 
uttrykker det, som primært har oppmerksomheten rettet mot den språklige 
formen, kommunikasjonsformen, og i mindre grad mot essensen i innholdet i 
det som sies (Schwencke, 2006a). 

Bakgrunnen for bruken av deltakerbegrepet inn i CUAR var en erkjennelse 
av at medbestemmelses- og medvirkningsbegrepet fra sosioteknisk teori 
(Thorsrud & Emery,1969) ikke var nok til å bidra til endring i samfunnet. 
Disse begrepene fungerte primært som strukturelle og kollektive prosesser der 
bedriftsmedvirkning ble en viktig forhandlingsfaktor mellom partene i 
arbeidslivet. I tillegg var det behov for at det enkelte individ som involvert 
deltaker ble satt i fokus, for at de kollektive prosessene skulle fungere. 

For å forstå deltakerbegrepet rettet Skjervheim oppmerksomheten mot det 
individuelle ansvaret, ikke minst for å utvikle sin egen subjektivitet, «... sub- 
jektet si oppgåve ‘at blive subjektiv, sjølv å ta valet, sjølv å velja eigenleg» 
(Skjervheim1957, s. 87). Individbegrepet uttrykkes som en del av et kollek- 
tivt begrep, ikke i motsetning til det. Paulo Freire som også er en sentral 
inspirasjonskilde til innholdet i deltakerbegrepet hos CUAR, er opptatt av 

dialektikken mellom individ og kollektiv, at den gjensidige friheten er en 
forutsetning for samarbeid: «... Freedom becomes mature in confrontation 
with other freedoms, defending its rights in relation to parental authority, the 
authority of teachers, and the authority of the state» (Freire, 1998, s. 96-97). 
Freire kan leses slik at den individuelle friheten modnes i møtet med andres 
frihet og dermed kan gjøre subjektbegrepet til både et individbegrep og et 
kollektivt begrep. På den måten kan det individuelle deltakerbegrepet og de 
demokratiske prosesser bli grunnleggende for å gjennomføre kollektive og 
strukturelle samfunnsendringer. 

Dette dialogbegrepet er det noe mer enn et språklig begrep, det har en inn- 
holdsmessig side som retter oppmerksomheten mot hva som skal til for å få 
frem den kunnskapen som ligger skjult hos folk, og for at vanlige folk skal være 
i stand til å skape ny kunnskap. Kritisk teoris begrep om individuelle og kol- 
lektive samfunnsmessig fastfrosne strukturer krevde utvikling av metoder for å 
løse opp det frosne, der reelt deltakende og demokratiske prosesser ble en del 
av dialogbegrepet, og folk kunne bruke egne erfaringer og åpne seg for å skape 
nye muligheter, slik Jungk og Mullert (1984) bidro til med utvikling av 
Fremtidsverkstedet som en metode i aksjonsforskningen. Utvikling av begre- 
per om frirom og estetiske holdninger ble en viktig vei videre for å styrke reell 
deltakelse, dialog og demokrati innenfor aksjonsforskningen. 


Sosial fantasi, frirom og estetisk holdning 

Sosial fantasi kan bidra til at den enkelte kan oppdage muligheter og alternativer til 
dagens samfunnsorganisering (Negt, 1981). Utvikling av sosial fantasi uttrykker 
ønsker omkring fremtidige samfunnsmessige forhold som kan brukes som per- 
spektiver for hverdagslivets virkelighet og behov for forbedringer. Forutsetninger 
for å bryte barrierer og fastfrosne strukturer og utvikle sosial fantasi er at man på 
den ene siden kan ferdes i en atmosfære av tillit og anerkjennelse, et frirom, og på 
den andre siden har muligheter for å utvikle en estetisk holdning. 


Frirom 

Mennesket har behov for et rom i dagliglivet hvor det er mulig å kjenne på sin 
uavhengighet fra ytre sosial kontroll, hvor dets egne tanker og følelser er 
akseptert og utfordret. Det kan skapes et felles rom for erkjennelse og reflek- 
sjon som åpner muligheter for fantasi og kreativitet i samfunnslivet, erfarings- 
utveksling, overskridelser og læring som kan bidra til å fremme og synliggjøre 

potensialer som ligger skjult hos folk. I umiddelbare opplevelser av anerkjen- 
nelse og aksept ligger muligheter for å styrke subjektivitet og myndiggjørende 
prosesser (Nielsen, 2010; Schwencke, 2006b; Honneth, 2003). 

For at frirommet skal bli reelt og bidra til frigjørende prosesser, er det nød- 
vendig å ta Foucaults begrep om «makt i alle relasjoner» alvorlig. Makten lig- 
ger innebygd i både hierarkiske relasjoner og akademiske diskurser om rett og 
galt som blir sosialisert og internalisert hos individene. Den innebygde mak- 
ten får sosiale konsekvenser i arbeidsdelingen gjennom samfunnsmessige 
nivåer som uttrykker rangering av mennesker. Derfor må det bygges inn 
strukturer med noen grep og teknikker som reduserer og nøytraliserer mak- 
ten, og som tar vare på en demokratisk atmosfære av aksept for kritiske inn- 
spill og fellesskap utenfor ledelsens ønske om kontroll (Schwencke, 2006b). 

For å redusere maktrelasjonene i rommet må det derfor stilles krav til struktu- 
relle, organisatoriske grep, som blant annet de seks prinsippene som ligger til 
grunn for organiseringen av Fremtidsverkstedet (nærmere utdypet nedenfor). Det 
understrekes at frirommet er et kollektivt rom der fellesskapet kan utvikle og for- 
handle visjoner og forslag, uavhengig av den makten som ledelsen signaliserer. 
Opplevelsen av reelt frirom, ikke bare fiktivt, kan bidra til styrking av egne myn- 
diggjørende prosesser og yrkesstolthet i hverdagen (Nielsen, 2004; Schwencke 
2006a og b; Larsen & Schwencke, 2011, 2015). CUARs begrep om frirom kan sees 
som å utvide organisasjonsteoriens begrep «leasure», fri tid. Frirommet kan der- 
med være et begrep om fysisk rom og tid, uavhengig av produksjonslogikken i 
arbeidssituasjonen, med klare regler for demokratiske prosesser. 


Estetisk holdning og «gestisk» kunnskap 

Gjennom Adornos innflytelse har Kritisk teori vært opptatt av estetisk hold- 
ning. Her lå mulighetene for å oppdage og uttrykke samfunnskritikken og 
alternativene. Adornos begrep om "Aesthetic Cognition” utvikler innholdet i 
sosial fantasi og friromsbegrepet og åpner potensialer for kontakt med både den 
ytre naturen og seg selv som uferdig naturvesen. Uferdighetene som ligger i 
naturelementet, er kimen til å bryte ut av fastfrosne mønstre og kan bidra til 
utvikling og endring både i samfunnet og i organisasjoner, så vel som hos indi- 
videt. Birger Steen Nielsen (2010) går dypere inn i denne diskusjonen gjen- 
nom en studie av arbeidet til Rudolf zur Lippe, elev av Adorno, og analyserer 
hvordan estetisk holdning kan utvikle seg til gestisk kunnskap, som er et uttrykk 
for at sanselighet og fornuft arbeider sammen. Han drøfter hvordan gestisk 

kunnskap er relevant for Kritisk teori og kan bidra til muligheter i aksjonsfors- 
kning. Det er særlig på tre områder Nielsen trekker frem at estetisk holdning 
kan bygge gestisk kunnskap. 

Estetisk holdning utgjør en skapende dimensjon i all menneskelig praksis, 
inklusive det vitenskapelige og filosofiske arbeidet (Nielsen, 2010, s. 26). Men 
det er to forutsetninger. For det første er det en forutsetning for den skapende 
dimensjonen at den estetiske holdningen forholder seg til verden omkring 
gjennom sanselighet og «bæres av en relation til verden, kendetegnet ved gen- 
standsmæssig sensitivitet» (Nielsen, 2010, s. 26), slik Nielsen uttrykker det. 
Slik jeg forstår hans bruk av gjenstandsmessig sensitivitet, menes det at sans- 
ningen av verden omkring oss, saksforholdet og fysisk gjenstander, er en nød- 
vendig kilde til erkjennelse. Videre sier han at det estetiske kommer til syne og 
oppdages gjennom vårt møte med «verden», samfunnet omkring og den ytre 
naturen. Dermed har sansebevisstheten «karakter av en livsytring», en subjek- 
tivitet som er noe mer enn kroppslighet og ikke betraktes som mindreverdig 
der resultatene blir sett på som upålitelige (Nielsen, 2010, s. 28). «Gestus er 
kropslige bevægelser der samler sig til gestalter eller rytmer ... gestus også på 
èn gang udtrykk for en oplevelse og en meddelelse. Gestus betoner således en 
dimensjon af sansligheden som ikke på samme måde kan gribes af begreber 
som ’kropsliggorelse’ eller embodiment’» (Nielsen. 2010, s. 30). 

For det andre er det en forutsetning for den skapende virksomheten og este- 
tisk holdning som kilde til kunnskap at den estetiske holdningen kombineres 
med «en form for analytisk arbejde der forenede en begreps-refleksiv (og der- 
med kritisk-distancerende) form» for dermed å utvikles til gestisk kunnskap 
(Nielsen, 2010, s. 26). Slik jeg leser dette, understreker han at gestisk kunnskap 
er både en sanselig opplevelse og samtidig et analytisk uttrykk og en medde- 
lelse, og i dette begrepet «indgår de en særlig tæt forbindelse» (Nielsen, 2010, 
s. 32). Denne enheten av skjerpet mottakelighet og en kritisk eksperimente- 
rende utprøving av spørsmål og tilganger utgjør grunnlaget for Kritisk teoris 
skapende kraft og sosial fantasi. 

Nielsen diskuterer videre noen mulige konsekvenser av begrepet «gestisk» 
kunnskap. For det første er han opptatt av å vise at «gestisk» kunnskap er noe mer 
enn taus kunnskap og ferdigheter. Dette er viktig for å gå imot både et syn på 
kroppslige aktivitetsformer som bare utførende, og et syn om at estetiske aktivite- 
ter bare er uttrykkende eller ekspressive. På den annen side er han på vakt for en 
motsatt holdning om en idealisering av «gestisk» kunnskap. Han mener vi bør se 

andre kunnskapsformer som viktige bidrag til kunnskap og se de ulike kunnskaps- 
formene som komplementære (Nielsen, 2010, s. 32). Videre er han opptatt av 
praktisk konsekvenser av å utvikle estetisk holdning. Nielsens poeng er at dette 
ikke bare kan isoleres som tradisjonell kunst, men må være en del av en dannelses- 
prosess som åpner for nye muligheter og gjelder alle områder i hverdagslivet. 

Når det gjelder hvilken betydning estetisk holdning har for Kritisk teori, peker 
Nielsen på betydningen av uferdighetene i frirommet og erfaringen, og uttryk- 
ker at estetisk holdning er en forutsetning for den «uræglementerede erfaring» 
som er like relevant og nødvendig i hverdagslivet som for eksempel i pedagogisk 
eller vitenskapelig arbeid (Nielsen, 2010, s. 33). Nielsens understrekning av at 
den estetiske holdningen og sansebevisstheten blir til gjennom vårt møte med 
verden, innebærer at det performative gjøre-elementet, de eksperimenterende 
utprøvingene, både hos aksjonsforskeren og hos deltakerne, utvider grunnlaget 
for kunnskap. Gjennom enheten av sanselighet og rasjonalitet uttrykkes et av 
Kritisk teoris viktigste bidrag til aksjonsforskningen. Deltakernes umiddelbare 
subjektive erfaringer får grunnleggende betydning for å skape noe nytt og være 
kilde til helhetlig kunnskapsutvikling. På en slik måte kan Kritisk teori bidra til å 
utfylle begrensningene til andre forskningsmessige tilganger. 

I videre drøftinger om estetisk holdning og gestisk kunnskap og deres bidrag 
til å skape frirom vil det være interessant å trekke inn andres erfaringer med 
kunstbaserte og estetiske lære- og forskningsprosesser (bl.a. Meltzer, 2015; 
Husted &Tofteng, 2010; Wilson & Flicker, 2014; Winnicot, 1971; George, 2014; 
May, 1994). I denne sammenhengen vil jeg særlig drøfte bruken av 
Fremtidsverksted som metode i aksjonsforskningen som uttrykk for et funda- 
ment i CUAR der sanselighet og fornuft arbeider sammen. 

Nedenfor vil jeg drøfte frirommet og utvikling av gestisk kunnskap som driv 
til deltakende og demokratiske prosesser i Fremtidsverkstedet i lys av et kon- 
kret eksempel som ble gjennomført ved Masterstudiet i Yrkespedagogikk, 
MAYP, ved Høgskolen i Oslo og Akershus, HiOA, oktober 2015. 


Fremtidsverksted som forskningsmetode i 
aksjonsforskningen - et eksempel 


Nedenfor vil jeg drøfte tilrettelegging og gjennomføring av frirom i 
Fremtidsverkstedet gjennom et konkret eksempel. Men først vil jeg redegjøre 
kort for Fremtidsverkstedets plass i studentaktive læringsmetoder, særlig 

yrkespedagogisk utviklingsarbeid (Schwencke & Houge-Thiis, 2015; Larsen & 
Schwencke, 2011, 2015), og deretter nærmere for Fremtidsverkstedet som 
metode i aksjonsforskningen. 

Ulike tilnærminger til aksjonsforskning i Norge bygger på utviklingsarbeid 
og endringsprosjekter er blitt en del av studentaktive læringsmetoder. FoU- 
basert utdanning der studentene gjør utviklingsprosjekter på egen arbeidsplass 
eller i andre lokale situasjoner, etterlyses av studentene og får stadig mer utbre- 
delse i profesjonsrettede utdanninger i dag (Schwencke & Houge-Thiis, 2013). 
Gjennom å etablere samarbeidsprosjekter mellom utdanningene og arbeidsli- 
vet bygd på studentenes utviklingsarbeider, kan bruk av aksjonsforskning 
gjøre utviklingsarbeid til forskning og bidra til å styrke studentenes lærings- 
og forskningskompetanse. Slike studentaktive læringsmetoder utfordres imid- 
lertidpåenrekkeområder, bl.a.paautonomi,faglig dybde, forskningskompetanse 
og validitet. Gjennomforing av Fremtidsverksted med vektlegging av erfa- 
ringslering og grunnleggende begreper som sosial fantasi, frirom og estetisk 
holdning, kan bidra til 4 mote disse utfordringene (Nielsen, 2010; Nielsen & 
Nielsen, 1999; Schwencke, 2006a, b; Schwencke & Houge-Thiis, 2015, Larsen & 
Schwencke, 2015). 

Fremtidsverksted er en variant av verkstedmodellen som har til hensikt a 
legge til rette for frirom (bl.a. Paaby & al. 1988; Jungk & Mullert, 1984; Nielsen, 
L.D. 2006). Den særegne strukturen i et Fremtidsverksted er å etablere reelle 
frirom for deltakerne slik at de kan gjøre erfaringer med reduserte maktfor- 
hold og kraften i utviklingen av kritikk, sosial fantasi og utforming av hand- 
lingsutkast for å bidra til forbedringer både i arbeid, i organisasjon og i 
samfunnet for øvrig. Det overordnede målet med Fremtidsverksted er å 
undersøke spørsmålene: «Hva kan vår verden ser ut som?» og «Hvordan 
ønsker vi at det skal være?». Spørsmålene uttrykker et utopisk perspektiv, ret- 
tet inn mot å forestille seg alternativer til dagens virkelighet. Gjennom å skape 
en eksperimenterende demokratisk arena, et laboratorium for sosial fantasi 
(Nielsen & Nielsen, 2006)*, kan verkstedet bidra til å øke bevisstheten om ver- 
dier og styrke hverdagslige drømmer for å bidra til å frigjøre folks oppfinn- 
somhet og sosiale fantasi, for å utvide og åpne horisonten og å prøve ut nye 
handlinger i virkeligheten. Helheten i Fremtidsverkstedet er bygd opp omkring 
tre hovedelementer for å legge grunnlaget for frirommet. For det første skal 


8 Nielsen og Nielsen uttrykker inspirasjon fra Winnicotts begrep om mulighetsrom (Winnicott, 1971). 

deltakerne gjøre erfaringer med grunnleggende demokratiske prosesser, det 
sentrale normative elementet i aksjonsforskningen. For det andre er det et 
grunnleggende ståsted at kunnskap utvikles i sammenhengen mellom sanse- 
lighet og fornuft, «gestisk» kunnskap, og for det tredje er strukturen bygd opp 
rundt et dialektisk forhold mellom de tre fasene, kritikk, utopi og realisering, 
for å ivareta de uferdige prosessene. Disse hovedelementene konkretiseres i 
seks anerkjente prinsipper for å ivareta frirommet i Fremtidsverkstedet, nær- 
mere utdypet nedenfor (Nielsen, 2004; Schwencke, 2006a, b; Nielsen & al., 
1999; Nielsen & al., 2003). 

Dette konkrete Fremtidsverkstedet, oktober 2015, ble gjennomført i egne 
lokaler ved HIOA i samarbeid med en kollega og 42 masterstudenter. 

Den samlede tittelen for verkstedet var: «Fremtidens fag- og yrkesoppleering — 
med fokus på relevant yrkesforankret utdanning gjennom sammenheng mel- 
lom skole, høgskole og arbeidsliv — Et godt liv og arbeid i utdanningen - Hva 
kan vi gjøre og hvordan vil vi arbeide?» 

Titler for Fremtidsverkstedets tre ulike faser, kritikkfase, utopisk fase og rea- 
liseringsfase, var som følger: 

Kritikkfasen: «Hva er vi misfornøyd med i måten dagens fag- og yrkesopplæ- 
ring gjennomføres på med hensyn til relevans og yrkesforankring? (Identifisere 
de kritiske punktene som er relevante for alle faser av masterprosjektet)» 

Den utopiske fasen: «Hvordan ser vi for oss den ideelle fag- og yrkesopplæ- 
ring som fremmer yrkesrelevant og meningsfull utvikling, dersom hvis vi får/ 
fikk bestemme selv? (Ønskene og drømmene våre med utgangspunkt i erfarin- 
gene våre og den uttrykte kritikken i fasen foran)». 

Realiseringsfasen: «Hva må vi gjøre for å føre ideene våre ut i livet og få fag- 
og yrkesopplæring slik vi vil ha det? (Bade de allmenne og konkrete ideene — 
hva slags forskning og utvikling peker dette mot? — for eksempel hva må vi 
undersøke nærmere, prøve ut, hva slags utvikling vil vi legge opp til?)». 

Verkstedsleders rolle var å fasilitere gjennomføringen av verkstedet og sørge 
for at arbeidet fulgte den definerte strukturen for å ivareta frirommet og de 
demokratiske prosessene for deltakerne. Nedenfor redegjøres det for hvordan 
og hvorfor de seks prinsippene som inngår i strukturen ble gjennomført, og 
hva de bidro til. 

1 Livsutkast som tema. Hverdagslivets logikk trekkes inn som alterna- 
tiv til systemlogikken for å rette perspektivet ut over virksomhets- og 
organisasjonsinteressene. Den overordnede tittelen på verkstedet pekte to 

grunnleggende forhold. For det forste var temaet om fremtidens yrkesutdan- 
ning, den arbeidssituasjonen de fleste av deltakerne sto oppe i som yrkesfag- 
lærere i den videregående skolen, en faglig utfordring relatert til bade 
deltakerne som profesjonsutøvere og som masterstudenter i yrkespedagogikk 
på ulike stadier i arbeidet med masteroppgaven. Den overordnede tittelen på 
verkstedet, så vel som titlene i alle fasene, var knyttet til det virkelige sam- 
funnslivet, ikke til en tenkt case. Valg av tema bidro til at deltakerne ble eiere 
av det faglige innholdet i verkstedet, og de kunne bruke sine tidligere erfarin- 
ger som utgangspunkt for prosessene, slik at de ble realistiske, relevante og 
meningsfylte for dem i deres daglige virke. Like viktig som å utfordre deltaker- 
nes profesjonsfelt, var det imidlertid å legge inn «Et godt liv og arbeid i 
utdanningen» som retter oppmerksomheten mot hverdagslivet, både som 
yrkesutøvere og som hele mennesker som lever et hverdagsliv i samfunnet i 
tillegg. Dette prinsippet utgjør en del av den grunnleggende strukturen for 
at deltakerne skal oppleve seg verdsatt som den de er, noe mer enn som 
profesjonsutøver. 

2 Frittsvevende oppmerksomhet. Prinsippet for arbeidet i verkstedet er at del- 
takerne skal assosiere på hverandres ideer. Alle må lytte til de andre og ikke 
kritisere utspill som kommer frem. Prinsippet legger regler for at alle deltaker- 
nes stemmer og ideer skal fremmes, høres og verdsettes, og å forhindre at noen 
av deltakerne overkjører andre. Verkstedslederens rolle som fasilitator skal 
være aktivt styrende for at disse demokratiske prinsippene skal ivaretas, og 
lederen må selv være bærer av prinsippet. I dette aktuelle eksempelet med en 
stor forsamling ble verkstedet organisert i grupper som reorganiserte seg i hver 
fase, i stedet for plenumsprosesser. Denne organiseringen utfordret verksteds- 
leders rolle. 

3 En utopisk horisont: utforming av ønskebilder for fremtiden. Målet for 
Fremtidsverkstedet er at det skal utvikles kollektive ønskebilder basert på uto- 
pier, som åpner for muligheter og setter virkeligheten i perspektiv. Utvikling 
og formulering av fremtidsønskene for yrkes- og hverdagslivet i samfunnet gir 
muligheter for nye perspektiver. Hovedspørsmålet for verkstedet gjenspeilte 
dette. Dessuten ga verkstedstrukturen med de tre fasene, kritikkfasen, utopifa- 
sen og realiseringsfasen, og dialektikken mellom dem, rom for å utvikle fanta- 
sien og kjenne på ønskene. Studentene arbeidet systematisk med alle fasene, og 
i formuleringer av fremtidsperspektiver ble det åpnet kritiske blikk på det som 
er i dag. Dialektikken mellom kritikkfasen og utopifasen er ment å vekke 

menneskets skjulte potensialer og frihetsbehov og skape nye perspektiver for a 
apne for opplevelsen av at samfunnsstrukturene ikke lenger er fastfrosne, men 
mulige a endre. Dialektikken mellom utopifasen og realiseringsfasen er ment 
a bidra til a sette samfunnsutopiene inn i et hverdagsperspektiv for se hvordan 
muligheter og alternativer kan realiseres i dagens virkelighet. Dialektikken 
mellom de ulike fasene uttrykker prinsippet om uferdige prosesser i herme- 
neutikken som er sentralt i aksjonsforskningen. 

4 Egal deltakerkrets. Bare én interessepart kan delta pa Fremtidsverkstedet. 
Dersom flere parter med strukturelt motstridende interesser, for eksempel i for- 
melle autoritetsrelasjoner, deltar sammen, kan det fore til at det legges begrens- 
ninger pa ideene, ut fra frykten om at de kan fa konsekvenser i ettertid. Derfor 
ble dette verkstedet gjennomført med bare den aktuelle studentgruppen, uten 
lærere, veiledere eller eventuelle andre ledere. Dette prinsippet star i motsetning 
til andre verkstedmodeller i aksjonsforskningen, blant annet dialogkonferansen, 
der hensikten er å skape dialog på tvers av interessegrupperinger. 

5 Bevegelig og mimetisk rom. Det tilrettelegges for at estetiske sider ved indi- 
videne skal brukes for å forsterke en åpning for flere følelser for å gå ut over de 
kjente rasjonelle rammene for ideer og assosiasjoner. Verkstedet ble gjennom- 
ført i store, lyse lokaler med god plass for å ivareta bevegelse og fremføringer. 
Det lagt vekt på at deltakerne fikk anledning til å lage rollespill i plenum både 
i kritikkfasen og i utopifasen. Flere av gruppene laget relevante spill og levende 
bilder for å vise kritikken og ønskene sine. Det ble også valgt flere farger på 
tusjer for å gi muligheter for å tegne bilder. Dette prinsippet er ment å bidra til 
å utvikle den estetiske holdningen og sanseligheten i de ulike fasene i verkste- 
det. Hver fase inkluderte brainstorming, stemmegivning og kort gruppearbeid 
i tillegg til presentasjoner i bilder eller i små rollespill. På den måten ble det 
estetiske koblet sammen med sanseligheten, virkelighetens verden og de kog- 
nitive prosessene for å utvikle «gestisk» kunnskap. 

6 Prøvehandlinger — gradvis overgang til strategisk handling. Utopiene settes i dia- 
log med virkeligheten og danner overgangen til realisering og implementering. 
Dette gjennomføres i den siste fasen av Fremtidsverkstedet der det rasjonelle kom- 
mer sterkere frem. I den siste fasen, realiseringsfasen, ble oppmerksomheten rettet 
mot handlingselementet, det performative elementet, hva som kan gjøres for å rea- 
lisere fremtidsbildene. Prøvehandlingene fortsatte i forlengelsen av verkstedet, 
hvor verkstedsleder var advokat for fremtidsbildene til studentene. Disse følges 
opp og videreutvikles i individuell og felles veiledning i etterkant. 

Disse seks prinsippene er grunnleggende for a bygge frirommet i 
Fremtidsverkstedet. De gjennomføres på noe ulike måter avhengig av verk- 
stedsleders oppmerksomhet. Alle prinsippene er laget for å ivareta frirommet 
og fremme ulike sider ved estetisk holdning for å åpne for nytenkning og for å 
bygge en demokratisk kultur. Gjennomføringen av dette aktuelle 
Fremtidsverkstedet gikk over fem timer, og det ble lagt vekt på å følge alle de 
ovennevnte prinsippene for at frirommet skulle oppleves slik intensjonene var. 
Studentene ga positive uttrykk underveis, og det var innholdsrike og menings- 
fulle temaer og bilder som ble presentert. Likevel trengs det analyser av hvor- 
dan frirommet kan videreutvikles for å styrke de deltakende og demokratiske 
prosessene. 


Foreløpige konkrete resultater av Fremtidsverkstedet 

- og noen allmenne perspektiver 

Nedenfor vil jeg drøfte noen foreløpige resultater fra Fremtidsverkstedet i 
2015. Dokumentasjonen besto av studentenes fremtidsutkast fra realiserings- 
fasen, i tillegg til verkstedprotokoller, egne logger og plenumssamtaler i etter- 
kant. Dette utgjør empirien i forskningsprosjektet. Det var særlig fem områder 
som studentgruppene var opptatt av som ønsker for fremtiden: 

Gruppe 1 ønsket at det gjennom samarbeid med arbeidslivet og myndighe- 
tene skulle etableres en treningslandsby som praksisarena for fag- og yrkes- 
opplæringen. Denne skulle bygges og drives av skoleelever i alle programfag i 
videregående skole, i samarbeid med fagarbeidere. Gjennom dette forslaget 
satte de søkelyset på organisering av praksisbasert opplæring som en sam- 
funnsoppgave, ikke bare et anliggende for den enkelte lærer og skole. Dermed 
kritiserte de indirekte manglende relevante praksismuligheter og samfunns- 
messig ansvarliggjøring for fag- og yrkesopplæringen innenfor det eksiste- 
rende systemet. 

Gruppe 2 ville at myndighetene måtte gi mulighet for lærernes innflytelse 
på implementering av læreplaner. Studentene uttrykte bekymring for utviklin- 
gen og gjennomføringen av læreplaner i fag- og yrkesopplæringen slik det 
foregår i dag, ved at lærernes kompetanse ikke ble vektlagt. 

Gruppe 3 var opptatt av at kommunikasjonen internt på skolen måtte styr- 
kes ved å stille krav til ledere om klarhet, synlighet og deltakelse. Disse studen- 
tene så muligheter for å drive god fag- og yrkesopplæring gjennom forbedret 

samarbeid innenfor den enkelte skolen. Dermed uttrykte de kritikk av den 
okte avstanden mellom ledelse og lerere slik de opplevde det i dag. 

Gruppe 4 var opptatt av tilrettelegging for at leerere skulle kunne vere hos- 
pitanter og delta i det praktiske arbeidet i arbeidslivet innenfor sitt eget yrke, 
slik at de fikk systematisk faglig oppdatering. Dette ville bidra til å gjøre fag- og 
yrkesopplæringen relevant og meningsfull for elevene. Her ble det uttrykt 
bekymring for at det i dag ikke er et system for kontinuerlig oppdatering av 
yrkesfaglærernes fagkompetanse for å være på høyde med samfunnets fag- og 
teknologiutvikling. 

Gruppe 5 var opptatt av at fag- og yrkesopplæringen måtte få bedre øko- 
nomi. Dette kunne gjøres gjennom lærernes deltakelse i prosesser for å gjen- 
nomføre omdisponering av økonomien. Her kommer igjen behovet for at 
yrkesfaglærernes kompetanse blir brukt i ressursutvikling og styring av fag- og 
yrkesopplæringen. 

Ved analyse av de foreløpige resultatene av dette Fremtidsverkstedet er det 
særlig tre allmenne elementer som kan trekkes frem. 

For det første ser vi at når masterstudentene i kraft av å være yrkesfaglæ- 
rere legger vekt på økt samarbeid mellom arbeidslivet, myndigheter og 
utdanningsinstitusjonene for å forbedre fag- og yrkesopplæringen, settes 
de konkrete utfordringene i opplæringen i et større perspektiv. Vi ser at de 
skaper ny kunnskap sammen, og forbedringsforslagene på hvert av disse 
områdene kan bidra til felles visjoner for yrkesutdanning i Norge så vel 
som internasjonalt. Hvert av forslagene vil forbedre innholdet og kvalite- 
ten i utdanningen dersom de blir gjennomført. Samtidig blir masterstu- 
dentenes konkrete prosjekter på egen arbeidsplass satt i en større 
sammenheng, og de kan bruke felles kunnskap til å lage strategier og gjøre 
nye utprøvinger. 

Dernest er det et felles trekk at det uttrykkes ønske om deltakelse i sam- 
funnsprosesser og beslutninger som angår deres profesjonsfelt, fag- og yrkes- 
opplæringen i Norge. Yrkesfaglærerne savner strukturelle deltakende prosesser 
som kan bidra til at de kan komme til orde med sine kunnskaper og meninger 
som profesjonsutøvere. De har gjort noen nye erfaringer med å fungere i et 
demokratisk miljø, og deres fremtidsutkast kan utgjøre horisonter og perspek- 
tiver i hverdagen for å virkeliggjøre ønsker om forbedringer. 

For det tredje ser vi at studentene har utviklet en kritisk holdning i hverda- 
gen. De har overskredet noen barrierer av fastfrossen konformitet når de setter 

ord pa alternative veier i utvikling av utdanningen. Enkelte tydeliggjor at de 
har blitt mer oppmerksomme på egne verdier og på å se etter muligheter og 
alternativer i den daglige forsknings- og utviklingsprosessen i sitt arbeid i 
masterstudiet. 

Masterstudentene vet, i kraft av egne erfaringer som yrkesfaglærere og pro- 
fesjonsutøvere, at de vil møte motstand i hverdagen når disse forslagene lanse- 
res. Utfordringen for dem vil være hvordan de kan integrere denne alternative 
og kritiske holdningen i sine kortsiktige endringer og strategiske krav og sam- 
tidig kunne ha rom for sine refleksjoner og sin forskning. Utfordringen for 
høgskolens veiledere er hvordan de kan bidra til å videreutvikle disse proses- 
sene og kombinere praktisk utvikling med forskning både fra masterstudente- 
nes perspektiv og fra eget ståsted, både som lærerutdannere og som 
aksjonsforskere. 

Disse allmenne trekkene ved resultatene av Fremtidsverkstedet legger vekt 
på a) nye perspektiver i utvikling av fag- og yrkesopplæring, b) demokratise- 
ring i arbeidslivet, særlig i utvikling av programplaner for fag- og yrkesopplæ- 
ringen og c) utvikling av kritisk holdning og alternative perspektiver. Disse tre 
resultatene er av en slik allmenn karakter at de kan bidra inn i den vitenskape- 
lige debatten om fag- og yrkesopplæringen. Dermed uttrykker de også noe om 
at aksjonsforskningens prinsipper om allmenngjøring, kan gi bidra til viten- 
skapelig kunnskap ut over den konkrete situasjonen. 


CUARs bidrag til styrket validitet i aksjonsforskningen, 
noen avsluttende kommentarer 

Gjennom drøftinger i denne artikkelen har jeg pekt på noen prinsipper som er 
sentrale i CUAR. Det er særlig to områder og sammenhengen mellom dem 
som jeg mener skaper utfordringer blant aksjonsforskere. 

For det første har jeg prøvd å vise hvordan forskeren konsekvent kan bruke 
sin forskermakt til å styrke reelle deltakende, dialogiske og demokratiske pro- 
sesser og dokumentasjon av disse. En slik normativ bruk av forskerrollen kan 
bidra til å skape ny kunnskap gjennom samarbeidende endringsprosesser der 
deltakerne fremstår som uavhengige individer som ikke trenger å velge formu- 
leringer som de tror forskeren eller verkstedslederen vil høre. Slike demokra- 
tiske prosesser kan også føre til større muligheter for at deltakerne kan 
videreføre forbedringsprosessene i hverdagslivet. 

For det andre har jeg argumentert for hvordan og hvorfor forskeren sys- 
tematisk kan bidra til 4 skape ny kunnskap gjennom sammenhenger mel- 
lom sanselighet og fornuft. Det innebærer å bidra til å bryte barrierer og 
løse opp i frosne forestillinger gjennom å legge til rette for utvikling av 
sosial fantasi gjennom frirom og estetiske prosesser i samarbeid med 
deltakere i aksjonsforskningsprosesser. 

En viktig hensikt med disse drøftingene har vært å reise diskusjoner 
omkring validitet i aksjonsforskningen ved å peke på noen særlig områder. 
Slike diskusjoner kan føre til at de tre formålene ved aksjonsforskning, 
bidrag til lokal utvikling, til forskersamfunnet og til egen utvikling som for- 
sker, kan tydeliggjøres og samlet bidra til å bygge en demokratisk kunn- 
skapsutvikling og forskningskultur. Diskusjoner om validitet vil utfordre 
forskerrollen og forskerens utvikling av egne holdninger, verdier og normer 
for å bidra i disse prosessene. Samtidig krever det mye praktisk erfaring å se 
nærheten mellom det lokale endringsarbeidet og utvikling av allmenne ele- 
menter i den konkrete situasjonen som kan bidra til kunnskapsutvikling 
i forskerverdenen. Styrking av disse sammenhengene kan forene og videre- 
utvikle forholdet mellom teori og praksis og kanskje anerkjennelsen av 
aksjonsforskning. 

Aksjonsforskning i Norske 
Vitensentre 


Re-design og utvikling av pedagogisk 
praksis i vitensentre 


Dagny Stuedahl 


The article reports on the Norwegian Science Center research project Expand, 
2012-2017, where the action research method Future Workshop was introduced to 
science educators as a creative and collaborative method for extending involvement 
in the design of exhibition installations. The project included theoretical learning 
models as resources for observation, analysis of visitor interaction and participatory 
brainstorming methods for finding solutions to redesigning the installations to better 
communicate science content. Meanwhile, several obstacles were met when introdu- 
cing the method as part of a professional development course. The article reflects on 
the necessity of theoretically informed facilitation of the participatory method, as 
well as specific knowledge of the installation and the goal of the institution and par- 


ticipants to produce outcomes relevant for redesign. 


Innledning 


I denne artikkelen diskuterer jeg hvordan aksjonsforskningsprinsipper kan 
benyttes for a stotte videreutvikling av pedagogisk praksis i vitensentre gjen- 
nom samarbeid om konkret re-design av utstillingsinstallasjoner. Artikkelen 
bygger pa et to ars etter- og videreutdanningskurs som ble etablert i det 
nasjonale forskningsprosjektet UtVite som hadde som mal 4 videreutvikle 

pedagogisk praksis i vitensentre. UtVite-prosjektet var basert pa aksjonsfors- 
kningsprinsippet om aktiv deltakelse i utformingen og gjennomføringen av 
forskningen. For å sikre at vitensenterpedagoger fikk anledning til å sette av 
tid til å delta i forskningsprosjektet, etablerte UtVite-prosjektet et videreut- 
danningskurs der kursdeltakerne samtidig ble medvirkende i forskningspro- 
sjektet. Kurset ble arrangert som en del av videreutdanningstilbudet ved 
NMBU i studieårene 2013-2015. Gjennom kurset knyttet vi til oss pedago- 
ger og formidlere ved alle norske vitensentre. Deltakerne utførte et konkret 
utviklingsarbeid i form av å re-designe en installasjon i eget vitensenter. 
Dette konkrete, materielle og fysiske aspektet av å skulle re-designe en instal- 
lasjon var UtVite-prosjektets tilnærming til aksjonsforskningsbasert praksis- 
utvikling. Slik ble samarbeid om fysisk re-design av en installasjon et viktig 
metodisk utgangspunkt for vår aksjonsforskningsmetodikk som hadde som 
mål å støtte videreutvikling av pedagogisk praksis i vitensentre. 

Vi arbeidet med metoder for medvirkning utviklet innen feltet teknologide- 
sign og utvikling som er basert pa en aksjonsforskningstilnærming. 
Teknologiutvikling er nært knyttet til praksisutvikling, og kan likne den prak- 
sisutviklingen pedagoger gjennomfører når de engasjerer seg i re-design av 
installasjoner på et vitensenter. Praksisutvikling knyttes i begge tilfeller til kon- 
krete og fysiske funksjoner av teknologien eller installasjonen. 
Brukermedvirkende design har derfor som mål å involvere brukere i design- 
prosessen for å forstå hvordan produktet best kan utvikles slik at det støtter 
eksisterende og fremtidig praksis. Samarbeid om idégenerering i designpro- 
sessen mellom bruker og utvikler er derfor sentralt i brukermedvirkende 
design. I denne artikkelen vil jeg fokusere på hvilke avveininger man må ta når 
man henter aksjonsforskningsmetoder fra ett forskningsfelt og benytter dem i 
et annet. 

I naturvitenskapelige museer og vitensentre har endring av læringssyn ført 
til at formidling har gått fra å være fokusert på presentasjon av realfag gjen- 
nom objekter, kategorier og sannheter, til et fokus på hvordan man kan støtte 
besøkendes aktive læring og meningsdannelse gjennom konkrete opplevelser, 
refleksjon og eierskap til kunnskap (Quistgaard & Højland, 2010; Macdonald, 
2002; Pedretti, 2002 og 2004). Museer og vitensentre representerer med dette 
helt spesifikke sosio-kulturelle rammer for naturfaglige læringsopplevelser, 
der det materielle utgangspunktet i gjenstanden eller installasjonen er sentralt 
for læringen som foregår der (Wertsch, 2002). Man skulle tro at dette 

spesifikke utgangspunktet for naturfaglig læring i vitensentre var knyttet til en 
praksis der vitensenterpedagoger var involvert i utstillingsdesign. Men slik er 
det ikke. Mange installasjoner i vitensentre er kjøpt og levert av eksterne pro- 
dusenter og designere. Og innen forskning om læring i vitensentre har spørs- 
mål om pedagogisk design av utstillinger og installasjoner også vært mindre 
sentrale. 

Utstillingsdesign har i første omgang vært gjenstand for kuratorisk fors- 
kning, og vi mangler derfor et eget rammeverk til å observere, analysere og 
kontekstualisere læring og interaksjon på en måte som er direkte relevant for 
design av utstillinger og installasjoner (Macdonald, 2007). Det er også behov 
for å sette fokus på hvordan utstillinger blir til, hvordan vitenskapelig innhold 
blir bearbeidet og hvordan representasjoner og installasjoner blir formet og 
plassert i utstillinger, samt hvilket didaktisk grunnlag dette bygger på 
(Macdonald, 2007; Knutson, 2002). Dette fordi forståelse av læring i utstillin- 
ger i stor grad avhenger av hvilke didaktiske avveininger som ble gjort da 
utstillingen ble designet og bygget (Achiam & Marandino, 2014). 

Jeg vil i artikkelen drøfte hvordan refleksjon og praksisendring knyttet til 
konkret designarbeid kan styrkes ved å lage en kobling mellom teoretisk argu- 
mentasjon og praktiske vurderinger, eller mellom techne og phronesis (Elliot, 
2006). I aksjonsforskning i utdanning anbefales denne koblingen for å styrke 
realiseringen av praktiske endringer. Og artikkelens bidrag vil være å diskutere 
hvordan kobling mellom teori og praksis kan foregå metodisk, og hvordan 
dette kan kobles med et konkret og fysisk basert utgangspunkt for praksisend- 
ring. Dette gjennom å ta i bruk design metodikk som baserer seg på prinsipper 
som likner collaborative action research. 


Bakgrunn: Utfordringer for praksisendring i 
vitensentre 


Vitensentres rolle for kommunikasjon av naturvitenskapelig kunnskap, real- 
faglig interesse, forståelse og engasjement for naturvitenskapelige spørsmål 
har vært utgangspunktet for oppbyggingen av regionale vitensentre som ufor- 
melle realfagsinstitusjoner. I Norge ble Vitensenterprogrammet startet i 2003 
på oppdrag fra Kunnskapsdepartementet, som en viktig strategi for rekrutte- 
ring til realfagene og for livslang læring i realfag gjennom regionale tilbud til 
skole og samfunn. Viktig for Vitensenterprogrammet er å sørge for bredde, 

mangfold og kontekstualisering av naturvitenskapelige og teknologiske fag og 
a tai bruk «interaktive presentasjoner, som viser vitenskap som prosess og set- 
ter den inn i et bredere samfunnsperspektiv» (Strategi for vitensentre 2006- 
2009, $. 1). Vitensentre betegnes i strategien som laboratorium for utvikling av 
interaktiv formidling, fordi deres pedagogiske metoder bygger på læringsteo- 
rier som legger vekt på utforskende læring, motivasjon og multiple læringsmå- 
ter (ibid.). På denne måten blir vitensentre ansett som en ressurs som kan tilby 
bedre formidlingsmetoder også til museer. Sentralt i denne pedagogikken er 
installasjonene og fysisk interaksjon med dem. 

Innen realfagsdidaktisk forskning blir vitensentre oppfattet som uformelle 
læringsarenaer, som åpner for mange og ulike former for meningsdannelse 
og involverer ulike aktører i realfagslæring (Bell et al., 2009; Falk et al., 2012). 
Forskning på realfaglig læring har fokusert på hvordan realfaglig interesse 
stimuleres, hvordan realfaglig forståelse, kunnskap og refleksjon utvikles, 
hvordan man kan engasjere i realfaglig resonnering og argumentasjon og 
hvordan folk identifiserer seg med naturvitenskapelig utvikling (Bell et al., 
2009). Realfaglig læring i museer og vitensentre har i tråd med dette hatt 
spesielt fokus på selvstyrt læring, eller «free-choice learning» og på lærin- 
gens sosiale, personlig og fysiske kontekster (Falk, 2001; Falk & Dierking, 
2000). Denne parallellen mellom disse teoriene om museumslæring og pågå- 
ende diskusjoner innen realfaglig læring (Osborne & Hennessy, 2003) hand- 
ler især om fokus på læring fra den lærendes perspektiv. Dette har ført til 
interesse for sosiokulturelle aspekter ved læring og for hvordan læringspro- 
sesser er kumulative og går på tvers av formelle og uformelle kontekster 
(Erstad & Sefton-Green, 2013; Erstad et al., 2016). Oppmerksomhet på kon- 
tekst har vært sentralt for diskusjonen om uformelle læringsarenaer utenfor 
skolen som likevel har betydning for skoleelevers læring, så som i museer og 
vitensentre. Sentralt for perspektivet på læring på tvers av kontekster er å 
forstå hvordan engasjement, deltakelse og læringsopplevelser påvirkes av 
ulike læringsomgivelser, og hvordan den lærendes identitet og kulturelle 
praksis samspiller med dette. Dette perspektivet støttes især av ideene om 
selvstyrt eller semi-selvstyrt, utforskende og opplevelsesbasert læring som er 
sentrale i vitensentre. 

Disse diskusjonene danner i korte trekk bakgrunnen for UtVite-prosjektet 
og for videreutdanningskurset i vitensenterformidling som denne artikkelen 
tar utgangspunkt i. Sentralt for kurset var kunnskap om hvordan vi skal forstå 

interaktiv leering, og hvordan denne pedagogiske kunnskapen kan informere 
design av utstillinger og installasjoner. Kurset var ogsa et insentiv for a skape 
en plattform for samarbeid mellom praksis og forskning pa vitensenterformid- 
ling, og malet var 4 samle empirisk erfaring og utvikle et felles teoretisk og 
konseptuelt rammeverk for vitensenterlæring og formidling. Men aller mest 
fokuserte kurset på å snakke om utstillingsdesign og design av interaktive 
installasjoner som en tverrfaglig prosess som også trenger et pedagogisk 
fagspråk. 


Brukermedvirkning i design som 
aksjonsforskningstilnærming 


Som metodisk rammeverk tok vi i bruk designtilnærminger som fokuserer på 
sosiale og kulturelle prosesser knyttet til produktutvikling, også kalt collabora- 
tive design eller co-design. Co-design innebærer involvering og samarbeid om 
både planlegging og gjennomføring av en co-design-prosess og tilbyr flere 
metodikker, slik som assosiasjonskartlegging, scenarioer, mockups og prototy- 
per, for å støtte dette samarbeidet. Denne metodikken er i stor grad hentet fra 
en tradisjon for brukermedvirkning i design knyttet til teknologiutvikling med 
et sterkt demokratiseringsideal (Greenbaum & Kyng, 1991; Bjerknes & 
Bratteteig, 1995; Bannon & Ehn, 2013; Beck, 1996; Bratteteig & Wagner, 2014). 
Brukermedvirkning i design av teknologi er en metodisk tilnærming som byg- 
ger på aksjonsforskningsprinsipper og på en forståelse av teknologiutvikling 
som et politisk anliggende. I de skandinaviske landene tok man tidlig i utvik- 
lingen av datateknologi på arbeidsplasser tak i dette politiske aspektet og gjen- 
nomførte teknologi-utviklingsprosjekter i samarbeid, i første omgang i 
samarbeid med fagbevegelsen. Målet var at arbeidernes deltakelse i design av 
ny teknologi skulle styrke (industri)arbeidernes rettigheter (Sjöberg, 1996) og 
dermed også deres innflytelse på teknologiutviklingen på arbeidsplassen. 
Designprosessen ble bygget på et nært samarbeid mellom fagforeninger, for- 
skere og systemutviklere. Denne samarbeidsmodellen ble støttet av arbeids- 
miljøloven, kampen for industrielt demokrati og fagforeningenes sterke 
posisjon i Skandinavia på 1970-tallet (Ehn, 1993). De grunnleggende kriteri- 
ene for brukermedvirkning som ble utviklet i disse prosjektene, var knyttet til 
tilgangen til informasjon og mulighet for å delta i beslutningsprosesser 
(Nygaard & Bergo, 1974). Denne skandinaviske tradisjonen utviklet et 

designprinsipp kalt «design-by-doing» (Bjerknes & Bratteteig, 1995). Her ble 
de medvirkende involvert i designarbeidet ved at de bade viste sitt arbeid og 
fikk forstaelse av teknologien og hvordan den ville innvirke pa deres arbeid 
gjennom praktiske demonstrasjoner, med andre ord med konkrete metoder 
(Kyng, 1991). For produsenten bygger brukermedvirkning imidlertid pa et 
generelt prinsipp og rasjonale, der det finnes bade pragmatiske, politiske og 
teoretiske grunner for 4 trekke inn brukere i utviklingsprosesser (Greenbaum, 
1993). Dagens diskusjon om brukermedvirkende design tar opp behovet for 
nye modeller og metoder for brukermedvirkning - fordi det har foregått et 
skifte i premissene for design av IKT. 

Den politiske tilnærmingen til brukermedvirkende design har fått en mer 
pragmatisk parallell i collaborative design. Og metoden benyttes for demokra- 
tisk medvirkning i endringsarbeid utover teknologiutvikling (Björgvinsson 
et al., 2010). Det politiske aspektet er tonet ned, til fordel for et større fokus på 
samarbeid og involvering av ulike grupper av brukere i designprosesser. Dette 
har aktualisert aksjonsforskningsprinsippene om praksisendring og hold- 
ningsendring som har ligget til grunn for brukermedvirkende design siden 
begynnelsen av 1970-tallet. Basert på implementering av denne metoden vil 
jeg her drøfte hvordan co-design kan tilby konkrete metoder og materielt 
fokus for pedagogisk praksisutvikling i vitensentre, i dette tilfellet ved å knytte 
utforskning og teoretisk refleksjon rundt egen praksis til oppgaven å re-designe 
en kjent installasjon som står i egen institusjon. Dette gir et praktisk fokus for 
aksjonsorientert arbeid, som legger vekt på lokale og praktiske problemer som 
sentrale for praksis- og profesjonsutvikling kjent fra collaborative action rese- 
arch (Clift, Veal, Johnson & Holland, 1990). Gjennom refleksjon rundt prak- 
tiske utfordringer kommer spørsmål opp som trenger systematisk utforskning, 
og gjennom slik utforskning kommer refleksjon og endring (Miller & Pine, 
1990). Co-design fokuserer i tillegg på utvikling av metoder som støtter sam- 
arbeid rundt praktiske og materielle utfordringer, samarbeid om idé-genere- 
ring og kollektive beslutningsprosesser. 


Aksjonsforskning i vitensentre 


Samfunnsendringer og endringer i kommunikasjonspraksiser generelt de siste 
tiårene har ført til en re-tolkning av det demokratiske prinsippet som ligger til 
grunn for museumskommunikasjon, nemlig tilgang til kunnskap for alle. 

Oppmerksomhet rundt besøkendes aktive deltakelse i utstillinger har ført til et 
større fokus på interaktive publikumstilbud og mulighet for å påvirke egen 
museumsopplevelse. Denne kommunikasjonsformen har medført diskusjoner 
om endring av kuratorisk og pedagogisk praksis i museer og vitensentre. 

Brukerinvolveringen, utover interaksjon som kommunikasjonsform i utstil- 
linger, har medført at tidligere former for involvering av publikum i evaluerin- 
ger og testinger av prototyper av utstillinger er blitt videreutviklet til at brukere 
medvirker i utstillingsutforming og har innflytelse på beslutninger (Taxén, 
2005; Smith, 2013; Stuedahl, 2014; Stuedahl & Skaatun, under publikasjon). 
Involvering av publikum i form av enten deltakelse eller medvirkning repre- 
senterer på denne måten ulike involverings- og medvirkningsgrader, og flere 
museer utforsker for tiden ulike varianter og forståelser av de to involverings- 
formene og hvordan de kan gjennomføres i praksis (Davies, 2010; Lynch, 2011; 
Mygind & Hållman, 2015; McSweeney & Kavanagh, 2016). For eksempel har 
participatory action research (PAR) prinsipper vært anvendt i britiske museer 
som metode for å involvere ungdomsgrupper etter skoletid i et treårig pro- 
sjektarbeid for å utvikle forslag til nye samarbeidsformer mellom museum og 
lokale ungdomsgrupper (Tzibazi, 2013). 

De ulike involverings- og medvirkningsgradene handler i bunn og grunn 
om ulike forståelser av hvordan demokratiske kulturinstitusjoner skal arbeide, 
hvem som skal medvirke i beslutninger og hvordan denne medvirkningen skal 
foregå. Spekteret av nivåer for deltakelse fra involvering til medvirkning kan 
kategoriseres med Arnsteins «Ladder of participation» (Arnstein, 1969). 
Denne inndelingen foreslår åtte nivåer av deltakelse, fra manipulasjon og 
terapi som substitutter for reell deltakelse, til delegert makt, beslutningsmyn- 
dighet og kontroll som indikatorer for reell demokratisk medvirkning. Benyttet 
på brukermedvirkning gir denne inndelingen indikasjoner på de mange ulike 
nivåer av medvirkning, der beslutningsmyndigheten til syvende og sist utgjør 
graden av deltakernes medvirkning. I museer kan spekteret benyttes for å kate- 
gorisere ulike former for involvering, hvem som deltar, hvem som bestemmer 
og på hvilket tidspunkt dette skjer i designprosessen frem mot en utstilling. 


Aksjonsforskning i UtVite 


Selv om debatten rundt involvering og engasjement har vært sentral i museer 
og vitensentre de siste årene, har det vært rettet lite oppmerksomhet 

mot hvordan museumsansatte skal tilegne seg den kompetansen medvirkning 
krever som del av en ny museumspraksis (Davis, 2013). Pa vitensentre og i 
naturfagsdidaktisk profesjonsutvikling pa uformelle leringsarenaer slik som 
uteskole, zoologiske hager, kolonihager etc. har aksjonsforskning veert tatt i 
bruk med spesielt henblikk pa a stotte samarbeid mellom profesjonsutovere og 
forskning (se Ash, Rahm & Melber, 2012) i deres profesjonsutvikling. UtVite- 
modellen fokuserer pa a ruste vitensenterpedagoger til a gjennomfore praktisk 
utviklingsarbeid pa nye mater, og bygger med det pa prinsipper hentet fra 
aksjonsbasert utdanningsforskning om pragmatisk kunnskap og argumenta- 
sjon basert på praksis og erfaring, såkalt practical reasoning. Dette ble gjen- 
nomført vedå opprette et videreutdanningskurs som delav forskningsprosjektet. 
I kurset ble vitensenterpedagogenes gjennomføring av re-design i egen institu- 
sjon støttet gjennom å gi pedagogene metodiske og teoretiske redskaper for å 
kunne gjennomføre denne endringen. 

Normalt er det kuratorer og utstillingsdesignere som har dette som primær- 
oppgave, og pedagogene designer et pedagogisk opplegg rundt de gitte ram- 
mene i utstillingsdesignet. Endringsarbeidet innebar dermed også spørsmål 
om hvordan man kan håndtere rolleendringene og de interne prosessene som 
følger når pedagoger trer inn i diskusjonen om design av installasjoner i utstil- 
lingen, samt å reflektere over hvordan pedagogiske prinsipper kan supplere 
utstillingsdesign. Det var et mål for UtVite-prosjektet å stille spørsmål ved 
denne praksisen og å få vitensenterpedagogene til å komme med forslag til 
hvordan den kan endres lokalt på deres vitensenter. Dette praktisk-teoretiske 
fokuset var et bærende element som ga samarbeidet mellom pedagoger og for- 
skere både et teoretisk og et metodisk utgangspunkt for refleksjon og diskusjon 
av endringsoppgavene som kurset fokuserte på. Videreutdanningskurset nær- 
met seg med det praksisutvikling ved vitensentre gjennom et større fokus på 
handling og refleksjon (Lauvås & Handal, 2000) på egen arbeidsplass. 

Gjennomføring av kurset ga deltakerne 30 ECST poeng og diplom etter to 
gjennomførte kursmoduler over to år, og tilsvarer 0,5 års fulltidsstudium. 
Kurset var på denne måten designet for å støtte pedagogers praksisutvikling 
gjennom re-designarbeid, og det longitudinelle perspektivet i kurset var nød- 
vendig for at vitensenterpedagogene skulle tilegne seg kursinnholdets metoder 
og teori, for deretter å gjennomføre ombyggingen av installasjonen basert på 
funn. Første fase i kurset involverte fire samlinger supplert med skypemø- 
ter der de kursansvarlige og deltakerne diskuterte skriving av kursoppgave. 

Denne forste fasen fokuserte pa innforing i etnografisk baserte observasjons- 
metoder og teoretiske modeller for å analysere besokendes læring og interak- 
sjon i utstillingsrommet. Deltakerne lærte å bruke video-kamera til å 
gjennomføre observasjoner av besøkende, å utforme korte spørsmålslister 
samt en fremgangsmåte for å analysere innsamlet video-materiale ved hjelp av 
teoretiske læringsmodeller. Og som følge av det å definere hvordan installasjo- 
nen feil-kommuniserte det naturfaglige innholdet eller førte til at besøkende 
interagerte annerledes enn tenkt. Den andre fasen av kurset fokuserte på re- 
designarbeidet, som innebar å finne praktiske løsninger på hvordan installa- 
sjonen kunne endres for å støtte den læringen som var tenkt. Donald Schöns 
rammeverk om refleksjon i praksis og om praksis (Schön, 1983) har på den 
måten vært viktig for designet og gjennomføringen av kurset. 

Kombinasjonen av refleksjon, praksisutvikling og konkret utviklingsarbeid 
gjorde det nødvendig at kurset ble organisert fleksibelt nok til å gi rom for at 
deltakerne kunne diskutere praktiske detaljer som re-designprosessen førte 
med seg, underveis og når de hadde behov for det. Praksisendringen kurset 
hadde som mål, innebærer rolleendring, håndtering av nye samarbeidskon- 
stellasjoner og å skape tverrfaglige rom for kollektiv refleksjon der alle ansatte 
ved vitensenteret kan delta. Dette krevde tid for refleksjon og utveksling mel- 
lom deltakerne. 


Future Workshop som metode for kobling mellom 
teori og praksis i designarbeidet 


For å gi kursdeltakerne metoder som kunne støtte et slikt tverrfaglig samar- 
beid mellom ulike fagavdelinger internt i vitensenteret, introduserte og gjen- 
nomførte vi Future Workshop-metodikken. Denne ble utviklet på 1970-tallet 
av Robert Jungk, Ruediger Lutz og Norbert R. Muellert for å fasilitere grup- 
pedialog og generering av ideer og løsninger på sosiale problemer og plan- 
prosesser. Metoden er utviklet spesielt for å involvere folk som ikke har 
erfaring med kreative prosesser, og blir ansett som en aksjonsforskningsme- 
todikk som involverer det imaginære og visjonære. Future Workshop består 
av fem faser: forberedelse, kritikk, fantasi, realisering og oppfølging (Jungk & 
Muellert, 1987; Vidal, 2005). I alle fasene er deltakerne like aktive og bidrar 
med ideer og forslag til løsninger knyttet til problemområdet, og innenfor 
rammene av fasen. 

FW-metodikken ble gjennomfort pa tredje samling i det forste UtVite-kurset, 
etter at deltakerne hadde gjort observasjon av elever i utstillingen, analysert 
materialet og definert hva som gikk galt i de besokendes interaksjon med instal- 
lasjonen. Deltakerne var i en fase der de skulle begynne a definere hva som var 
problemet med installasjonen, og finne mulige losninger. For 4 tilpasse Future 
Workshop til tidsrammen for samlingen ble den gjennomfort over kun to timer. 
Vi anrettet tre bord i rommet der FW foregikk, der hvert bord skulle represen- 
tere hver sin fase: ett bord dekket den kritiske fasen, ett bord fantasifasen og det 
siste bordet realiseringsfasen. Ved hvert av de tre bordene satt en fasilitator, og 
deltakerne beveget seg i grupper pa fem personer fra bord til bord, og med det 
fra fase til fase. Ved hvert bord ble det gjennomført brainstorming rundt de fem 
installasjonene gruppemedlemmene presenterte. Et viktig element i denne 
brainstormingen var at deltakerne skulle benytte seg av læringsmodellen de 
hadde arbeidet med i kurset for å støtte forslag og argumenter. Alle deltakerne 
fikk på denne måten gjennomgått sin installasjon kritisk og basert på teoretisk 
argumentasjon, i samarbeid med gruppemedlemmene. Og alle gruppemedlem- 
mene engasjerte seg samtidig i brainstormingsfasene om de andre gruppemed- 
lemmenes installasjoner. I hver av fasene fikk deltakerne erfaring med hvordan 
samarbeid med andre kan gi verdifulle innspill til eget designarbeid, og hvordan 
idémyldring kan rammes inn og støttes av et teoretisk rammeverk. 
Opprinnelig er Future Workshop-metoden ikke laget for å gå igjennom så 
mange ulike designprosjekter i de ulike fasene som vi gjennomførte i UtVite- 
kurset. Tvert imot er metoden utviklet for å samarbeide om en og samme utfor- 
dring eller idé. Imidlertid ble alle prosjektene gjennomgått ved denne 
demonstrasjonen av metoden, slik at alle formidlerne som deltok i kurset skulle 
få erfaringer med hvordan metoden kunne bidra til deres designutfordring. På 
den måten fikk de også erfaring med hvordan andre fagfolk kan bidra til deres 
egen tenkning og gi innspill til konkretisering i installasjonen. Future Workshop- 
sesjonen ble avsluttet med at alle deltakerne presenterte i plenum hvordan sesjo- 
nen hadde gitt dem nye ideer til redesign av installasjonen de arbeidet med. 


Analyse 


Etter Future Workshop gjennomførte deltakerne en mikroskrivingoppgave, der 
de reflekterte over hva de hadde fått ut av metoden. Mikroskriving er en 
læringsmetode som består av skriving for å lære, og kan utformes som 

problemformuleringer i enkle setninger, i definisjoner av begreper eller i sma 
tekster om et tema. Metoden benyttes i undervisning for å hjelpe studenter til å 
artikulere sin forståelse med egne ord. Samtidig benyttes den som verktøy for å 
gi læreren innblikk i studenters forståelse og læring. I UtVite ble mikroskriving 
benyttet som pedagogisk grep for å la deltakerne sammenfatte en økt med egne 
ord og relatere økten til eget arbeid. Mikro-skrivingsoppgavene ble imidlertid 
også brukt som datainnsamlingsmetode, som ga viktig empiri for vår forskning 
på refleksjonsarbeidet som vitensenterpedagogene gjorde underveis i kurset. 

Disse tekstene fra mikroskrivingoppgavene benyttes om empirisk grunnlag 
for analysen i denne artikkelen. Av de 15 mikroskrivingsoppgavene fra Future 
Workshop har vi hentet utdrag som beskriver refleksjoner deltakerne har gjort 
seg om relevansen av FW-metoden for eget arbeid. 

I mikroskrivingoppgavene var alle deltakere fornøyd med Future Workshop- 
metoden og så verdien av en slik metode for å støtte samarbeidsprosessen. 
Noen deltakere syntes det liknet brainstormingsprosesser de kjente til fra sin 
institusjon, men satte pris på at idégenereringen og samarbeidet her var struk- 


turert i ulike faser. Flere deltakere fant at tiden som var satt av til å prøve meto- 
den var for kort, og flere opplevde at deres installasjon ikke fikk samme 
oppmerksomhet som andres. 

FW som metode for dypere refleksjon 


Noen deltakere reflekterte over hvordan Future Workshop-metoden fungerte 
for tolkning og dypere forstaelse av hvordan tankeprosessmodellen kunne rea- 
liseres i designarbeidet. For Victoria forte metoden i kombinasjon med den 
pedagogiske modellen som ble introdusert i kurset til at hun fikk storre innsikt 
i kompleksiteten ved hennes installasjon: 


Victoria: Hva fikk jeg ut av Future Workshop? 


Masse, masse, masse! Jeg fikk dypere forstdelse for de individuelle installasjonene pa 
gruppen jeg var i. Jeg fikk gjort koblinger og forbindelser til min egen installasjon. Jeg 
fikk avdekket noe om kompleksiteten i tankeprosessene, og fanget noe av essensen av 
hvordan tankeprosessene som kvalitetsmarkører bidrar til å klargjøre viktige prioriter- 


inger som: 

- valg av mål med installasjonen 

- valg av ønsket utbytte 

Det var en virkningsfull og utbytterik fase - men utrolig energikrevende. 


Den burde vært mer strukturert, på den måten at fasilitatoren var beinhard på tids- 
bruken (slik at alle på gruppen fikk noen innspill til sin installasjon (...) Var veldig sliten 
etterpå og var varm i hodet. Men utbyttet var overveldende, og jeg sitter igjen med 


mange gode tips, råd, kritiske spørsmål som jeg får med meg inn i arbeidet. 


Metoden tvang gruppemedlemmene til å sette seg inn i og komme med 
forslag til andres installasjoner, samt til å lytte til andres forslag til egen instal- 
lasjon. Dette samarbeidet mellom gruppedeltakerne om brainstorming knyttet 
til de ulike installasjonene var det sentrale for Victorias dypere forståelse av 
hvordan tankeprosesser kan støtte tenkning rundt hvilke kvaliteter hun ønsket 
at interaksjon med installasjonen skulle ha for at besøkende skulle tilegne seg 
det didaktiske innholdet. Ulike tolkninger av installasjonen og ulike didaktiske 
synspunkter på hvilke mangler og løsninger ved installasjonen man kunne 
arbeide med, ga Victoria opplevelsen av å fange en kompleksitet som hun ikke 
ville fanget på egen hånd. Samarbeid og det kollektive aspektet av Future 
Workshop-metoden har i Victorias tilfelle beriket hennes teoretiske forståelse 
av læringsteorien gjennom å avstedkomme ulike tolkninger innbakt i konkrete 

forslag til installasjonens re-design. Vi ser hvordan techne knyttet til arbeidet 
med installasjonene utspiller seg best for Victoria i en kollektiv setting og i 
direkte tilknytning til konkrete og fysiske endringer. Den kreative prosessen i 
Future Workshop innebar læring og forståelse av hvordan teori kan utspille seg 
i ulike praktiske sammenhenger. Dette beskrev Victoria som å forstå komplek- 
siteten av den teoretiske modellen i samarbeid med andre formidlere og 
installasjoner. 


Refleksjon rundt teori og praksis 


Forholdet mellom teoretisk modell og designarbeid virker sentralt for flere av 
deltakerne. Men det er utfordrende å huske på teori i møte med ulike praktiske 
utfordringer. Gruppen var sammensatt av pedagoger fra institusjoner med 
ulike pedagogiske tilnærminger, ulike slagord og ulik praksis. Idémyldringen 
ble formet av disse, og selv om gruppemedlemmene kjente godt til forskjellene 
mellom institusjonene, var de ikke kjent med hvordan disse utspilte seg i krea- 
tive prosesser. For Eva var det vanskelig å holde fokus på tankeprosesser i idé- 
myldringen fra gruppemedlemmer som kom fra ulike fagretninger og 
institusjoner; 


Eva: Hva fikk jeg ut av Future Workshop 


Mange kreative ideer, synes det var lærerikt å jobbe med alle sine installasjoner for å gi 
ideer og se muligheter til forbedringer. Det ble litt hektisk og litt lite tid slik at ikke alle 
fikk jobbet igjennom sine modeller hver gang. Allikevel lærerikt, i perioder litt vanskelig 
å holde fokus på [teorien] i prosessen. Enkelte ganger litt vanskelig å ha helt klart for 


seg hva oppgaven gruppen gikk ut på. 


Selv om den teoretiske modellen var et grunnelement på lik linje med instal- 
lasjonen i Future Workshop, opplevde Eva det som krevende og vanskelig å 
følge assosiasjonsrekken til andre gruppemedlemmer når de tolket og knyttet 
teorien til praktiske vurderinger og endringer av installasjonene. Disse prak- 
tiske vurderingene utgjør phronesis (Elliot, 2006) og er verdibaserte og knyttet 
til oppfattelser av hvordan mål best kan realiseres. Denne koblingen mellom 
techne og phronesis i designarbeidet ble utfordret og utført i gruppesamarbeid 
i Future Workshop. 

A tolke generell pedagogisk litteratur blir anbefalt av Hilde Hiim (2010) 
som en del av lærerforskerens ansvar for å knytte det aktuelle praktiske proble- 
met til tolkning av pedagogisk og faglig litteratur. Dette er ikke uten videre 
enkelt, og Hiim anbefaler at en i tolkningsarbeidet fokuserer på å utvikle kon- 
kret meningsinnhold knyttet til generelle begreper. Dette vil kunne skape 
grunnlag for å utvikle nyanseringer av begrepene, noe som kan være en styrke 
i utviklingsarbeidet. Evas opplevelse av at det var vanskelig å holde fokus på 
teorien i idégenereringen som foregikk i gruppen, viser hvordan vurderinger 
blir en viktig del av designarbeid med konkrete installasjoner, og hvordan kon- 
kret meningsinnhold knyttet til begreper gjør utviklingen av praktiske løsnin- 
ger mer kompleks. I Evas tilfelle var det noen ganger vanskelig å gripe hvilket 
problem gruppen til enhver tid diskuterte og relaterte de teoretiske begrepene 
til. Det er med andre ord viktig at sammenknytningen mellom teoretiske og 
praktiske vurderinger ledes og støttes for at deltakernes tolkning og begreps- 
danning skal være vellykket i et Future Workshop med mange re-design av 
installasjoner. 

Normalt ville en Future Workshop ikke fokusere på mange installasjoner. I 
kurset ble workshop gjennomført på denne måten fordi målet var å gjennom- 
føre FW for å gi kursdeltakerne innblikk i metoden, ikke for at de nødvendig- 
vis skulle komme frem til en løsning på sitt re-designarbeid. Målet var å gi alle 
deltakerne erfaring med hvordan brainstorming rundt et designproblem kan 
foregå i gruppe, erfaring med raskt å gjøre rede for problemet og samtidig 
erfaring med at problemet kan forstås på mange ulike vis og relateres til teori 
på mange vis. 


Å gjøre rede for fysiske utfordringer med 
installasjoner 


Imidlertid krever koblingen mellom teori og praksis i et konkret designarbeid 
også at designobjektet ikke er for krevende å forstå. Brit arbeidet med en robot- 
installasjon som var meget kompleks og sammensatt, der installasjonen skulle 
formidle hvordan en robot arbeider, men i tillegg måtte de besøkende forstå 
programmeringen som skal til for at den gjør arbeidet slik den skal. 

Brits refleksjoner viser at noen installasjoner kan være for sammensatte og 
vanskelige å sette seg godt nok inn i til at en kan bidra med kritiske eller fanta- 
sifulle ideer og komme med forslag til realisering i løpet av en Future Workshop. 

Brit: Hva fikk jeg ut av Future Workshop? 


Jeg fikk veldig mye ut av Future workshop. Det kom frem veldig mange gode ideer til 
endringer pa eksperiment. | tillegg har vi fatt med oss eit verktay som vi kan bruke i 
senere arbeid. Sannsynligheten for at teknisk ansvarlig og utstillingsansvarlig er med 
på alle disse ideene er heller liten, men de kan da i neste omgang vere med på en future 
workshop i lag med meg for å finne løsninger som er gjennomførbare. Det var også 
veldig fint å få komme med innspill til andre slik at man ikkje blir helt låst i egne tanker 
og egne eksperiment. Det som er litt vanskelig med akkurat mitt eksperiment, er at det 
er vanskelig å forklare og vanskelig for andre å forstå hvordan det virker, derfor også 
vanskelig for andre å komme med forslag til forbedringer. Denne måten å jobbe på var 


veldig produktiv. 


Dette viser til at tolkning og forståelse av praktiske problemer knyttet til design 
av installasjoner representerer ytterligere en utfordring for aksjonsforsknin- 
gen. Kombinasjonen didaktisk innhold og installasjonens fysiske funksjon til- 
fører en tolkningskompleksitet som overgår lærerforskerens utfordringer med 
tolkning av generell pedagogisk litteratur i lys av konkrete profesjonelle pro- 
blemer (Hiim, 2010). Brits fortelling viser at å arbeide med didaktiske 
installasjoner handler om både å forstå innholdet og det didaktisk målet for 
installasjonens formidling, å forstå hvordan dette er løst i den fysiske kon- 
struksjonen av installasjonen, og hvordan installasjonen i nåværende form 
mislykkes i formidlingen. Det handler derfor ikke kun om en generell begreps- 
messig forståelse av læringsinnhold og læringsprosess, men også om å forstå 
funksjonen fysiske læringsmaterialer har for den lærendes kroppslige interak- 
sjon og meningsdannelse. Dette er en spesifikk innsikt som krever dybdefor- 
ståelse av hvordan det didaktiske budskapet er konkretisert i installasjonen, og 
hvordan interaksjoner med denne foregår. I Brits tilfelle var hun allikevel i 
stand til å se relevansen av Future Workshop-metodikken for å involvere fag- 
krefter på sitt vitensenter i arbeidet med å forbedre en installasjon. Dette vil 
føre til en idégenerering mellom fagkrefter som alle har samme kjennskap til 
installasjonens innhold, utforming, mål og svakheter, noe som vil kunne styrke 
utviklingen av realiserbare re-designforslag. 

For vår vurdering av Future Workshop som egnet metode for aksjonsfors- 
kningsbasert designarbeid, kan vi konkludere med at konkret re-design er 

avhengig av spesifikke tolkninger, som er forskjellig fra tolkning av generelle 
begreper knyttet til profesjonelle problemer (Hiim, 2010) i utvikling av lerer- 
praksis. Vi har her å gjøre med en vurderingsform som har en praktisk, fysisk 
og situert ramme for tolkning. Dette behøver ikke å være til forkleinelse for 
metoden, men setter krav til sammensetningen av gruppen som deltar i Future 
Workshop. I tilfeller der installasjonen er spesifikk og ikke har felles gjen- 
kjennbare elementer med andre installasjoner, bør metoden derfor benyttes på 
en tverrfaglig gruppe som kjenner installasjonen og dens funksjoner godt nok 
til å kunne artikulere kritiske utfordringer, ta utgangspunkt i det didaktiske 
innholdet for kreativ idémyldring og til slutt komme med realiserbare forslag 
til potensielle løsninger basert på begge disse fasene. I noen tilfeller vil Future 
Workshop derfor egne seg bedre som en metode for internt utviklingsarbeid 
enn som støtteverktøy for enkeltansatte på kurs slik vi har gjennomført i 
UtVite-kurset. 


Future Workshop som metode for intern 
praksisutvikling 


Ida Marie og Anna gjennomførte Future Workshop med sine kolleger, med 
nettopp intern praksisutvikling som formål. I gjennomføringen la Ida Marie 
og Anna vekt på å formidle den teoretiske modellen for læring til seks kolleger 
som ble samlet om en Future Workshop rundt installasjonen de arbeidet med, 
Bossbanken. For å sikre at kollegene hadde dype nok kunnskaper om instal- 
lasjonen, ble de oppfordret til å teste installasjonen før workshopen. 

Vi ser at Ida Marie og Anna ved gjennomføringen av Future Workshop med 
sine kolleger la stor vekt på å støtte deltakernes tolkninger av læringsteorier. 
For å støtte disse tolkningene benyttet de analysene de selv hadde gjort av 
installasjonen, og bestemte seg deretter for fire teoretiske aspekter de skulle 
arbeide med i idémyldringen og problemløsningen. Denne prosessen viser at 
selv med kolleger som har kjennskap til den fysiske installasjonen, utformin- 
gen og dens didaktiske mål, er det viktig også å ha egen erfaring med interak- 
sjon med installasjonen og kunnskap om hvordan publikum interagerer med 
den. Ida Marie og Anna sørget for at deltakerne fikk resultater fra observasjon 
og analyser av besøkendes interaksjoner som grunnlag for valg av relevante 
tankeprosesser som idémyldringen skulle baseres på. Ida Marie og Annas 
arbeid viser hvor viktig fasilitering av Future Workshop er for at resultatet skal 

Ida Marie & Anna: Workshop med kolleger 


Vi ønsket å jobbe mer med det vi hadde lært på kurset og involvere kolleger på VilVite i 
arbeidet med «å etablere en felles forståelse på egen institusjon om hva en god" inter- 
aktiv utstilling er» (UtVite II, 2015). Vi gjorde en spørreundersøkelse om hva ansatte 
tenker om vår utstillingspraksis (...). Med inspirasjon fra dette inviterte vi seks kolleger 


fra ulike avdelinger til workshop. 


Deltakerne fikk i forkant av workshopen i oppdrag å teste Bossbanken og vur- 
dere hvilke tankeprosesser de opplevde. Vi var usikre på hvordan våre kolleger ville 
forstå tankeprosessene, er det for abstrakt eller teoretisk, men det gikk veldig bra. 
Sammen så vi på resultatene fra UtVite-1 og ble enige om hvilke [teoretiske aspek- 
ter] som er relevant for å oppnå målet til Bossbanken. Vi jobbet deretter med å 
konkretisere tankeprosessene og idémyldret rundt mulige endringer. Det var en 
god prosess for å avklare hva vi mener eksperimentet bør oppnå: vi ble enige om 


fire [aspekter av læringsmodellen] og endringsforslag i tråd med UtVite-1. [... ] 


være relevant for videre utviklingsarbeid. Det kan indikere at i enkelte tilfeller, 
der re-designarbeid er knyttet til en kompleks installasjon, kan teoretisk fasili- 
tering være viktig for at FW-metoden er relevant og fokusert på den situerte 
kunnskapen om installasjonens fysiske utforming. 


Avslutning 


Norge har ingen egen utdanning innen interaktiv formidling, og innen real- 
faglig lærerutdanning finnes få koblinger mellom didaktikk, læring og interak- 
sjon med utstillinger og installasjoner i vitensentre. Pedagoger som blir ansatt 
som formidlere ved vitensentre, har alt overveiende pedagogisk bakgrunn og 
utdanning knyttet til skolen. Det betyr at selv om de er motiverte og meget 
engasjerte i interaktiv formidling i uformelle læringsarenaer, er det teoretiske 
rammeverket og den helhetlige forståelsen av interaktiv læring stort sett byg- 
get på kunnskap om læring i klasserommet. Forståelsen av selvstyrt læring i 
åpne utstillingsrom bygger for eksempel på teorier basert på lærerstyrt under- 
visning i definerte undervisningsrom og i styrte sekvenser av tid. Med andre 
ord veldig annerledes læringskontekster enn de kroppslige læringsopplevel- 
sene som interaktive utstillinger tilbyr. 

Dette behovet for et faglig teoretisk og metodisk rammeverk for profesjonen 
dannet bakgrunnen for forsknings- og utviklingsarbeidet i UtVite. Kurset i 
UtVite skilte seg derved fra andre modeller for bruk av aksjonsforskning og 
aksjonsleering innen profesjonsutdanning (se Hiim, kap. N) ved at malet ikke 
kun var refleksjon over egen praksis med hensyn til hvordan formidlingsavde- 
lingen samler kunnskap om besøkende og deres opplevelser i utstillingen. 
Kurset hadde også som mål å få vitensenterpedagoger til å gjennomføre end- 
ringer av praksis som del av endringer av utstillingsinstallasjoner i egen insti- 
tusjon. Dette innebar en intern rolleendring i tillegg til praksisendring, der 
pedagoger søker en plass for pedagogiske avveininger i utstillingsdesignpro- 
sessen og i utviklingen av installasjoner. 

Det er generelt stort fokus på hvilke naturvitenskapelige faktakunnskaper 
besøkende i vitensentre tilegner seg, og mindre fokus på selve læreprosessen 
(Davidsson & Jakobsson, 2009). Kurset hadde som mål å fokusere på både 
læreprosess og faktakunnskaper, slik dette utfolder seg i installasjonene. 
Dette gjennom å benytte teorier for å forstå den lærendes synlige prosess i 
interaksjon med installasjoner. Implementeringen av teori i kurset var meget 
styrende i og med at formidlerne ble tvunget til å ta teori i bruk, både i ana- 
lyse av besøkendes interaksjoner og i argumentasjon for re-design av instal- 
lasjonen. Det fysiske arbeidet med installasjonen ga formidlerne anledning 
til å artikulere konkrete praksisendringer og definere sin forståelse av lære- 
prosessen i forhold til interaksjoner man ville at besøkende skulle ha med 
installasjonen. 

Donald Schöns rammeverk om refleksjon i praksis har på denne måten vært 
viktig for utformingen av kursoppleggets rammer for deltakernes re-design i 
løpet av kursmodulene. Re-design av installasjoner i utstillinger kan involvere 
mange faggrupper på vitensenteret, kuratorer, teknisk stab, publikumsansvar- 
lig osv. Observasjonene pedagogene gjorde og det teoretiske grunnlaget som 
de fikk i kurset, måtte formes og tilpasses disse gruppene for at pedagogene 
skulle kunne argumentere for endringer overfor resten av staben ved senteret 
de tilhørte. På denne måten ble kurset en stimulans til å overskride den tradi- 
sjonelle rollefordelingen mellom formidlere og utstillingsansvarlige ved viten- 
senteret. Pedagogene måtte finne rom for samarbeid og refleksjon over 
institusjonens praksis knyttet til utstillingsdesign. Kursets innhold nødvendig- 
gjorde med dette derfor også elementer av refleksiv praksis ikke bare med hen- 
syn til egen praksis, men med hensyn til hvordan refleksjoner rundt en ny og 

delt praksis kan bygges opp pa tvers av institusjonens praksis. Arbeid med 
fysiske og konkrete installasjoner gjorde dette tverrfaglige og tverrsektorielle 
arbeidet konkret og relevant. 

Et forhold som imidlertid skiller aksjonsforskningen i UtVite fra annen 
aksjonsforskning og læring, er at refleksjonen var knyttet til en konkret utvi- 
klingsoppgave som formidlerne skulle gjennomføre i løpet av kurset. Fokuset 
på et konkret utviklingsarbeid ga et lengre tidsaspekt enn tradisjonelle utvi- 
klingsoppgaver i etter- og videreutdanningen. Et viktig aspekt ved kurset var å 
lage rom for samarbeid mellom formidlere ved ulike vitensentre i refleksjon 
rundt hvordan installasjoner legger føringer for sosial interaksjon og læring. 
Dette konkrete utgangspunktet i re-designoppgaver var et avgjørende utgangs- 
punkt for deltakernes refleksjoner rundt sammenheng mellom læringsteorier 
og interaksjon med fysiske installasjoner. Det materielle utgangspunktet var 
også tenkt som bevisstgjørende for hvordan læring i vitensentre skiller seg fra 
læring i skole og samfunn. 

Vi har i denne artikkelen sett hvordan Future Workshop kan være et verk- 
tøy for bevisstgjøringsprosessen, ved at flere deltakere blir involvert i re- 
designarbeidet. Vi har også sett at arbeid med konkret design i Future 
Workshop tvinger en til å konkretisere teori i forhold til spesifikke og situerte 
aspekter ved installasjonen. Men vi har også sett at bruk av denne metoden 
krever at i de tilfeller der man kobler en teoretisk modell, techne, til design- 
prosess, bør anvendelse av teorien fasiliteres spesielt ved å lage koblinger til 
praksis, phronesis. 

Kunsten i aksjonsforskning 


Arild Berg 


Action research can be a suitable approach for artists who want to contribute to sys- 
temic change. Although action research to some extent has been explored as an artis- 
tic approach internationally, there has been no case study of this in a Norwegian 
context. Through a participatory action research approach public art was created for 
a church, a school and a hospital. The site-specific art was incorporated into the uni- 
que practices at each place. The discussion concerns ontological and epistemological 
issues emerging from such art practice and how action research can enable artists to 


work as co-creators of society in a new way. 


Det transformative potensialet i kunst 


Ofte blir kunst og vitenskap sett pa som to motsetninger, men målet med 
denne artikkelen er å vise kunstens forhold til forskning med et spesielt fokus 
på hvordan aksjonsforskning kan bidra til kunstnerisk produksjon, og hvor- 
dan kunst kan utvide grensene for aksjonsforskning. Et grunnleggende 
utgangspunkt er å stille seg spørsmål om hva kunst egentlig er. Kunst lages på 
mange måter og av ulike aktører. Det rigges til ulike måter for hvordan folk 
skal møte og oppleve kunst. Det diskuteres om kunsten oppstår fra kunstne- 
rens hånd eller i møtet mellom betrakter og kunstverk. Dette er grunnleggende 
tema om kunst, og det fins mange ulike syn. Det fins blant annet flere tradisjo- 
ner som knytter kunst til sosiologi og samfunnsutvikling. 

Et slikt syn er fra sosiologen Kagan som mener at kunst i større grad kan 
brukes til å skape en bærekraftig endring av samfunnet (Kagan, 2011). Han 
har utforsket hvordan det er mulig gjennom kunstens kommunikasjon og 
uttrykksformer å finne flere og alternative måter å endre samfunnet på. Dette 
er en måte å tenke på hvor kunst - ideologisk sett - tar en aktiv del i 

samfunnsutviklingen for a bidra til en systemendring. Kunsten blir en del av 
en ønsket endring - en del av en politisk prosess. For noen vil det oppleves 
som negativt fordi kunsten kan reduseres til å bli et instrumentelt verktøy for 
politikere. Men det kan også ses som at kunstnere på eget initiativ intervenerer 
i politiske prosesser for å påvirke dem. 

Dette berører ideologiske syn på hva kunst skal være, og ifølge kunstfilosofen 
Varto er det viktig ikke å være moralsk eller fordømmende overfor ulike kunst- 
praksiser, men det som er sentralt med kunstpraksis i forskning, er at det blir 
avdekket grunnleggende holdninger i kunstprosjekter; at det skjer en bevisstgjø- 
ring om hvilke ideologier som fins i prosjektet, hvilke syn på verden som er 
representert når det gjelder kunstnerisk praksis, og hvilke kunnskapssyn som er 
til stede: Hva skal en kunstner kunne og gjøre (Varto, 2009)? Varto er opptatt av 
at en kunstner som forsker kan ta utgangspunkt i prosjektets indre sammen- 
heng, og så dokumentere praksisen for dernest å reflektere over hva kunstproses- 
sen består av, både faglig, tematisk, ideologisk og i samfunnet. Disse ontologiske 
og epistemologiske problemstillingene blir tatt opp i diskusjonsdelen til slutt i 
artikkelen, hvor fokuset stilles på forholdet mellom kunst og aksjonsforskning. 


Relasjonell kunst 


Et annet syn på hvordan kunst kan bli en del av en politisk og sosial prosess, 
er å bruke performance og installasjoner for å utvikle en type «sosiale skulp- 
turer» slik den tyske konseptkunstneren Beuys gjorde (Ekstrand, 2001). Han 
tok utgangspunkt i stedets historikk og brukte dette i stedsorienterte forestil- 
linger og utstillinger. Hans mål var å frigjøre kunsten fra det konkrete kunst- 
verket. Beuys var kritisk til det salgbare verket, og han ønsket i stedet å 
forsterke den sosiale dimensjonen i kunsten. Han ville at kunsten skulle virke 
som en katalysator for mellommenneskelige forhold og slik bli en sosial 
skulptur, et levende verk. Mange kunstpraksiser har blitt inspirert av denne 
tilnærmingen, blant annet har håndverksbasert kunst hatt som mål å endre 
samfunnet gjennom Craftivism (Corbett & Housley, 2011). En annen kunst- 
praksis som har utviklet seg i det som ofte kalles det utvidete kunstfeltet 
(Krauss, 2006), er relasjonell kunst som handler om kunst som sosiale rom 
(Bourriaud, 2002). Her er det relasjonen mellom mennesker og hendelser 
som oppstår i menneskers møte med ulike former for kunst, som er selve 
kunstverket. 

Aksjonsforskning handler om sosiale endringsprosesser og kan derfor være 
en egnet tilnærming for kunstnere som ønsker å jobbe på lignende måte og 
samtidig bidra til en systemendring. Aksjonsforskningstilnærminger kan vari- 
ere. Et relevant eksempel er handlingsorientert forskningssamarbeid slik det 
har blitt brukt i akuttpsykatri (Hummelvoll, 2003). I en slik tilnærming blir 
prosjektet utviklet gjennom å etablere en fokusgruppe hvor planen er å ha flere 
møter, en flerstegsfokusgruppe. For å få til en mest mulig relevant og naturlig 
intervjusituasjon kan fokusgruppeintervjuet gjennomføres i selve lokalene der 
praksisen er. Å slik skape en mest mulig naturlig samtalesituasjon var et ideal 
som også er i tråd med Fogs (2004) kvalitative metoder for intervju. Dette er 
nært opptil en situasjon som ofte oppstår i kunstnerisk praksis: å gjøre en 
utforskning av rommet og omgivelsene, stedet og historikken. Forskjellen blir 
at deltakerne i større grad blir eksplisitt invitert inn i prosessen, og at det blir 
brukt en forskningsbasert metodisk tilnærming. 

Andre relevante tilnærminger fra aksjonsforskning er dialogbaserte sosiale 
eksperimenter slik de har blitt brukt i undervisning av aksjonsforskeren Kurt 
Lewin (1997). Et av Lewins eksperimenter i det sosiale rom ble utført i før- 
krigstidens Tyskland hvor han delte en klasse i to grupper, og begge grupper 
skulle lage masker. Den første gruppen fikk foreslå måter å gjøre maskene på, 
og fikk innflytelse på hvor lang tid de fikk på å gjøre maskene ferdige. Den 
andre gruppen fikk overført beslutningene fra den første gruppen til å gjelde 
sin gruppe, uten dialog. Deretter målte Lewin hvordan konfliktnivået i den ene 
og den andre gruppen var. Det viste seg at i den første gruppen som fikk med- 
innflytelse i beslutningene var det få registreringer av konflikter, mens i den 
andre gruppen ble det registrert vesentlig flere konfliktsituasjoner. Fra dette 
tilsynelatende enkle sosiale eksperimentet utledet han en diskusjon om demo- 
kratisk ledelse kontra autoritær ledelse, om demokratiske system i forhold til 
mer autoritære system, eksemplifisert med USA som et mer demokratisk sty- 
resett og Nazi-Tyskland som et mer autoritært styresett. Dialogen som oppstår 
i en demokratisk prosess, skaper et refleksivt rom som er nødvendig for 
sammen å bli enige om noe. Aksjonsforskning kan slik være relevant for kunst 
fordi kritiske perspektiver fra deltakere kan i større grad føre til at endringen 
blir akseptert hvis man baserer utviklingsprosessen på deltakelse og dialog. 

Et slikt rom for refleksjon, ettertanke og innspill om nye måter å gjøre ting 
på kan også være viktig i utviklingen av kunstprosesser i et inkluderende, 
bærekraftig samfunn. Et slikt frirom (free space) er vist i en studie utført av en 

pedagog og forsker innen yrkesfag, Schwenke (2006); det er et frirom som 
forbereder folk pa skiftende yrkesroller i et samfunn i endring, en kompetanse 
som kan bidra til varige og bærekraftige løsninger. Hun viser hvordan aksjons- 
forskning kan bidra til å skape slike frirom, en type refleksive rom i 
praksisen. 

Selv om det internasjonalt i noen grad har vært forsket på hvordan aksjons- 
forskning kan bidra til kunstneriske prosesser, har det ikke vært gjort noen 
studier av dette i en norsk kontekst. I en slik endring kan kunstnere i større 
grad være aktive medskapere av samfunnet heller enn distanserte observatører 
som bidrar med kritisk korrektur sett utenfra. I en slik situasjon, hvor en 
kunstner kan se det som et dilemma å velge mellom rollen som deltaker, like- 
verdig med andre aktører, og rollen som tilskuer, med et kritisk utenfra-blikk, 
fins det historisk sett ideologiske paralleller i sosiologisk forskning, slik filoso- 
fen Skjervheim formulerte sitt ideologisk dilemma: Er idealet at en forsker skal 
være objektiv og utenfor det som studeres, eller er idealet heller at forskeren 
trer inn i situasjonen med sitt subjektive blikk og sine aktiviteter som påvirker 
situasjonen (Skjervheim, 1957)? Hans svar var at i sosiologien hvor man stu- 
derer sosiale relasjoner, bør forskeren etisk sett se seg selv som en del av den 
verden man studerer, og derfor bør man også være deltakende forsker framfor 
observatør. For mange kunstnere som jobber med kunst i samfunnet, kan det 
på samme vis være frigjørende i større grad å kunne velge å ha sin kunstne- 
riske praksis som en integrert del av samfunnet framfor å være en som kom- 
menterer fra sidelinjen. 

Tilsvarende dilemmaer fins i sosialantropologi. I den senere tid har sosial- 
antropologen Taussig, som har spesialisert seg på etnografiske studier med et 
kunstperspektiv, etterlyst en mer deltakende rolle fra etnografer, som han 
mener i for stor grad har blitt preget av et positivistisk og naturvitenskapelig 
ideal om å framstå som objektive i sine observasjoner (Taussig, 2009). Han 
framhever i stedet et dialektisk ideal som oppstår mellom den personlige iakt- 
takelse av de nære og umiddelbart overraskende ting, og hvordan dette kan 
være i samspill med et mer distansert analyserende syn, slik at subjektive 
mikroperspektiver er i dialog med makroperspektiver og mer allmenne og 
generelle blikk på fenomen i verden. 

Det er slik sett flere kunstpraksiser som utøves i det offentlige rom som 
synes nært knyttet til aksjonsforskning. Likevel er det for lite kunnskap om 
forholdet mellom aksjonsforskning og kunstnerisk praksis i det offentlige rom. 

Forskningsspørsmålet i denne studien var derfor hvordan aksjonsforskning 
kan bidra til samtidskunst som skaper en transformativ effekt, og spørsmålet 
tok utgangspunkt i min doktorgrad i samtidskunst som handlet om å bruke 
deltakende metoder for å lage kunst i det offentlige rom (Berg, 2014). Det nye 
i denne artikkelen er vektleggingen av aksjonsforskningsperspektivet. Dette 
var relevant ettersom det ble brukt deltakende design som tilnærming i dok- 
torgradsstudiet, og dette er en tilnærming som er utviklet fra aksjonsforskning 
(Asaro, 2000). Med et nytt teoretisk perspektiv vil analysen bidra til identifise- 
ring av en kunstbasert utviklingsprosess med et bredere tverrfaglig perspektiv. 
Disse temaene blir diskutert med en ideologisk og epistemologisk vinkling 
som bidrar til et teoretisk rammeverk for kunstnerisk praksis i aksjonsfors- 
kning (Varto, 2009). Analysen tar utgangspunkt i deskriptive meningsfortet- 
tinger knyttet til hva som er problemstillingen i hver case; hvordan framtrer 
den for deltakerne, hvordan skaper den mening og hvordan framtrer dette i 
forhold til relevant teori og filosofi (Giorgi & Harlow, 2014)? Problemstillinger 
som utdyper aksjonsforskningstilnærmingen for kunst i det offentlige rom var 
å undersøke prosessen: hvordan en kunstnerisk idé kunne utvikles i fellesskap, 
og dernest hvordan en slik kollektiv idé kunne materialiseres i et kunstverk. 
Den tredje utdypende problemstillingen for prosessen var hvordan kunstver- 
ket kunne bli en del av hverdagen i en institusjon. Slik beskriver prosessen en 
endring av en institusjon som går fra idé til involvering, til kunstverk og til 
tilpasning, montering og endret praksis - en systemendring. 

En felles forståelse er viktig for å få til tverrfaglig samarbeid. Et metodisk 
valg var derfor å gjøre en beskrivende, hermeneutisk forskningstilnærming 
hvor hensikten var å skape økt, bredere tverrfaglig forståelse for fagfeltet 
aksjonsforskning i kunstfaglig praksis. Dette bygde på å prøve å skape forstå- 
else for både deler og helhet. I dette prosjektet var det for eksempel å ta hensyn 
til deltakernes forforståelse og fordommer for å etablere en felles forståelsesho- 
risont, slik det ble beskrevet av den tyske filosofen Gadamer (2004). Målet for 
denne studien var at kunsten skulle bli meningsfylt for både kunstneren og 
menneskene som hadde den i sine omgivelser, ved at den skulle virke estetisk i 
forhold til arkitektur og virke sosialt i mellommenneskelige relasjoner. 

Casestudie var en egnet metode fordi da kunne jeg utforske praksis i kom- 
plekse, realistiske kontekster i forhold til eksisterende teori på feltet (Yin, 
2009). Casestudietilnærmingen ble lagt opp med et teoretisk rammeverk 
basert på at 1) kunsten har et endringspotensial for et bærekraftig samfunn 


405 


KAPITTEL 18 


(Kagan, 2011), 2) et kunstsyn kan framheve kunsten som en sosial skulptur 
framfor som et salgbart kunstverk (Ekstrand, 2001), og 3) det relasjonelle 
rommet kan veere et kunstverk i seg selv (Bourriaud, 2002). Dette kunstsynet 
ble koblet sammen med en kunstnerisk prosess, basert pa tre aksjonsfors- 
kningstilnærminger: 1) handlingsorientert forskningssamarbeid brukt i akutt- 
psykatri (Hummelvoll, 2003), 2) dialogbaserte sosiale eksperimenter brukt i 
klasserom (Lewin, 1997) og 3) refleksive frirom omkring egen praksis 
(Schwencke, 2006). Gjennom å ha dette teoretiske rammeverket som styrende 
tilnærminger ble historiene i casene utviklet til helhetlige fortellinger, basert 
på meningsfortettinger (Giorgi & Harlow, 2014) og case study metode hvor 
empiriske data samles til et helhetlig narrativ (Yin, 2009). Slik ble relevante 
stadier for en prosess med kunst og aksjonsforskning identifisert og gjenfortalt 
i casene. 

Jeg valgte tre offentlige institusjoner som kontekster for den kunstneriske 
utforskningen. Kunstneriske, sosiale eksperimenter ble gjennomført som case- 
studier (Yin, 2009), først i et bårerom i en kirke, deretter i en foajé på en ung- 
domsskole og til slutt i en alderspsykiatrisk avdeling på et sykehus. De tre 
institusjonene utgjør til sammen bærebjelker i samfunnet, og er institusjonelle 
rammer for viktige situasjoner i livet. Her kunne kunst spille en sentral rolle. 
Det var etiske dilemmaer knyttet til de aktuelle stedene som handlet om sør- 
gende, barn og syke som krevde en deltakende og empatisk tilnærming som 
menneske og forsker. Det var derfor knyttet formelle, etiske tillatelser til alle 
studiene, blant annet anbefalinger fra Personvernombudet og godkjenning fra 
en regional etisk forskningskomité. Hensikten var å utforske og dokumentere 
hvordan kunst kunne spille en rolle i disse kontekstene. 


Aksjonsforskning i et bårerom 


En deltakende og empatisk tilnærming var påkrevet i det første prosjektet — 
både som forsker og kunstner. Oppdraget mitt var å lage kunst i et bårerom 
hvor det skulle skapes en sjelesørgerisk stemning. I utgangspunktet var båre- 
rommet - som i dette tilfellet var integrert som et eget rom i en nybygd kirke 
- det som ofte omtales som et helt nøytralt rom, det vil si med hvite vegger og 
enkle stoler og bord. Problemet, ifølge administrativ leder i kirken, var at 
mange pårørende hadde følt at dette ikke var nøytralt, men at det tvert imot 
skapte en uverdig ramme rundt syningen. Når de så sin kjære for siste gang, 

sammen med familie og barn, og de var i en situasjon hvor de tok et siste farvel 
med en person som hadde stått dem nær, var det mange som reagerte på at 
rommet hadde uttrykk som et lagerlokale. 

Det kunstneriske rådet i kirken gjorde derfor en henvendelse til det regio- 
nale kunstnersenteret for å finne en kunst som kunne skape en spirituell 
atmosfære, eller en sjelesørgerisk og trøstende stemning. Det kunstneriske 
rådet på kunstnersenteret foreslo flere kunstnere som kunne være aktuelle. 
Menighetsrådet gjorde sitt valg fordi de mente at mine bilder i porselen kunne 
passe i rommet. Slik ble jeg involvert og fikk derfor muligheten til både å lage 
kunsten og å dokumentere prosjektet som en deltakende forsker. Dette var en 
kvalitativ studie fordi det ikke var egnet å bruke statistiske analyser eller fysiske 
måleinstrumenter, i stedet var jeg som forsker den som både dokumenterte og 
fortolket prosessen. 

Prosessen ble laget som en variant av aksjonsforskning slik sykepleieren 
Hummelvoll hadde gjennomført det på en lukket psykiatrisk avdeling i et 
sykehus (Hummelvoll, 2003). En ny variant av forskningsmetoden var at 
kunstneriske skisser, materialprøver og formeksperimenter ble tatt inn som en 
integrert del av intervjusituasjonen. Dette ble gjort for å skape en realistisk 
ramme for hva som var mulig å lage, samt at det kunne bli en dialog omkring 
hva som kunne egne seg i rommet. Noen av spørsmålene som ble stilt i rom- 
met, var hvorfor man hadde syning og hvilke verdier som kunne knyttes til 
syning. I etterkant av dette ble det vist ulike kunstneriske prøver, og alle i grup- 
pen fikk uttale seg. Tilnærmingen skapte mye dialog og kommunikasjon om 
tema som ble inspirasjon for kunstneriske motiver. På denne måten kom jeg i 
berøring med deltakernes livsverden — og det gjorde prosessen mer menings- 
fylt for meg som kunstner. Det var inspirerende og lærerikt, og det skapte en 
god kommunikasjon. 

Det ble gjennomført tre slike fokusgruppeintervjuer før kunsten ble ferdig- 
stilt og montert i rommet. Det var tolv bilder i porselen med abstrakte motiver 
og vertikale og horisontale former som kunne assosieres til korset, det blå og 
det jordfargete kunne assosieres til himmel og jord, og det var noen mer figu- 
rative skissetegninger av en due, en fisk og et kors (Figur 18.1). Kunsten ble 
implementert i menigheten ved at den ble presentert av meg for menigheten 
etter søndagsmessen. Etter barnedåpen introduserte presten at kunsten til 
bårerommet nå var ferdig, og at alle i menigheten var velkommen inn etter 
messen. Da presten trådte ned fra prekestolen, gikk jeg opp og sa noen ord om 

ideene bak kunsten. Deretter ble rommet apnet for menigheten. I etterkant 
bestemte det kunstneriske radet i kirken at barerommet ogsa skulle fungere 
som et «stillerom», et rom som alltid var åpent når det ikke var syning, hvor 
alle kunne komme inn for å tenke over livet og døden. Slik ønsket de å endre 
det som tidligere hadde vært et lukket «dødens rom», til et alltid åpent rom for 
refleksjon og ettertanke. 

Aksjonsforskningstilnærmingen i dette prosjektet var spesielt det å bruke 
kunstneriske materialprøver og forslag til motiver og tema underveis i den 
deltakende prosessen. Dette skapte en spesiell atmosfære som sprang ut av det 
fysiske, det materielle og det verbale: deltakernes berøring av overflater i mate- 
rialprøvene, deres ulike syn på mulige tema visualisert i tegninger, og en dyna- 
misk refleksjon i rommet hvor kunsten skulle være. Kunsten påvirket samtalen, 
slik at jeg som forsker kom i berøring med deltakernes livsverden, deres histo- 
rier og holdninger, og kunsten bygde på og utviklet det refleksive rom. Dette 
var også inspirerende for meg som kunstner, og det forankret den kunstneriske 
prosessen i dem som brukte kirken og i selve omgivelsene. 


Figur 18.1 Kunst med en «sjelesørgerisk stemning» i bårerommet, Udland kirke, Haugesund. 

Aksjonsforskning pa en ungdomsskole 


Det neste prosjektet var en aksjonsforskningstilnærming som tok utgangs- 
punkt i erfaringene fra kirken, en videreutvikling av Hummelvolds tilnærming 
(2003). En ungdomsskole skulle bygges ut, og etter reglene skulle en del av 
budsjettet brukes til kunst. Det ble en prosess hvor kommunens kulturledelse 
ikke var helt enig med skoleledelsen om hva slags kunstprosess dette skulle 
være. Skoleledelsen ønsket å bruke egne lærere i kunst og håndverk for å fylle 
skolen med deres kunst. Kommunen ønsket på den annen side å bruke eksterne 
kunstnere valgt ut etter en modell fra statens samling for kunst i det offentlige 
rom: KORO. Det ble slik kommunen ønsket, ettersom de var skoleeier. En 
kunstnerisk konsulent arrangerte en lukket konkurranse med noen inviterte 
kunstnere. Jeg vant denne konkurransen og fikk slik tilgang til det andre pro- 
sjektet hvor jeg igjen valgte å bruke en tilnærming i en kombinert rolle som 
kunster og deltakende forsker. 

Framfor å etablere en større gruppe med en serie møter, ble det har eta- 
blert ett enkelt fokusgruppeintervju med elever på skolen. Årsaken til dette 
var at det var mer krevende å få organisert en gruppe for intervju. Det var 
ingen etablert gruppe som kunne brukes på skolen. I stedet ble andre invol- 
verte intervjuet separat. Tema for tilnærmingen var Olav Duun ettersom han 
var en forfatter som hadde bodd på stedet og kunne inspirere til generell 
refleksjon og til lokalhistoriske referanser. Et to timers intervju med elevene 
startet med en samtale rundt et bord ved rektors kontor, med materialekspe- 
rimenter og bilder, en samtale som likevel gikk svært trått. Deretter ble elev- 
ene tatt med rundt i skolen for å fortelle om de ulike stedene sine, og da gikk 
praten livlig. Dette samsvarte med Fogs teorier om at den naturlige samtalen 
glir lettere når intervjuobjektene er i sine naturlige omgivelser (Fog, 2004). 
Her viste det seg at arkitekturen og de fysiske rommene, elevenes egne ste- 
der, var forløsende for samtalen og intervjuene. Stedene skapte engasjement, 
trygghet og hadde i seg mange opplevde historier fra elevene. Tema var fort- 
satt Duuns Medmenneske, et krevende tema i seg selv, og jeg trodde kanskje 
at det var særlig krevende for ungdomsskoleelever. Men selv om dette 
temaet ble lite besvart rundt bordet da elevene ble spurt om dette, ble temaet 
behørig kommentert i vandringen på skolens område. Elevene klarte i 
den nye romlige konteksten å finne språk og historier som var relevante til 
temaet, den fysiske arkitekturen var en utvidelse av det refleksive rom 

(Schwencke, 2006). Det kan ogsa vere et uttrykk for at nar elevene fikk mer 
innflytelse pa situasjonen ved a ga rundt og vise sine steder, folte de seg friere 
og mindre styrt enn nar de matte sitte rundt «rektors bord», og det er i trad 
med at det skaper et bedre læringsmiljø når elevene får innflytelse og medei- 
erskap i prosessen (Lewin, 1997). 

Elevene assosierte medmenneske til å være grei mot andre, og at det handlet 
om å respektere hverandre. Det kom opp en historie om en psykisk utviklings- 
hemmet som ble dyttet, og dette var elevene enige om var dårlig gjort. Da de 
ble spurt nærmere om dette, kom det fram at de syntes at denne jenta var «ver- 
dens snilleste person», men at hun ikke passet inn på skolen, hun hadde det 
ikke bra. Videre sa de at det var ikke alle som passet inn, men at noen var 
«alltid på utsida». Et annet tema knyttet til Medmenneske var at når de hadde 
kranglet med noen, så brukte de å si «Sorry» når de skulle gjøre det bra igjen. 
Alle disse sitatene som er «uthevet», ble brukt som tekster på sitteskulpturene 
i betong som ble laget for foajeen (Figur 18.2). På et vis var disse tekstene på 
betongbenkene fysiske og konseptuelle manifestasjoner i omgivelsene 
av meningsforettinger av elevenes fortellinger om tema i Olav Duuns 
Medmenneske, slik Giorgi og Harlow framhevet (Giorgi & Harlow, 2014). 


Figur 18.2 Kunst på Gjøklep ungdomsskole Holmestrand med elevers tolkning av Duuns Medmenneske. 

Etter at kunsten var ferdig, var det en offentlig markering hvor kunstnerisk 
konsulent og rektor sammen erklærte den nye kunsten for installert. 
Lokalavisene var der, og i etterkant kunne man lese at elevene var spesielt for- 
nøyd med at det var kunst som kunne brukes og sittes på. Kunstnerisk konsu- 
lent viste til at de ønsket å satse på arbeidsmiljø og omgivelser ikke bare for de 
voksne, men også for elever. Rektor utfylte dette med at selv om han hadde 
vært skeptisk innledningsvis, kunne han allerede nå merke at det var blitt et 
bedre arbeidsmiljø på skolen etter at det var kommet kunst i miljøet. Den 
kunstneriske intervensjonen hadde skapt en endring av miljøet. 


Aksjonsforskning i en alderspsykiatrisk avdeling 


Det tredje og siste prosjektet var på et sykehus. Erfaringer fra den aksjonsfors- 
kningsinspirerte tilnærmingen i de to første casestudiene ble samlet og utvidet 
til en mer avansert metodisk tilnærming som inkluderte de teoretiske 
(Hummelvoll, 2003; Lewin, 1997; Schwencke, 2006) og de praktiske erfarin- 
gene; en kunstnerisk og fysisk inkluderende og intervenerende tilnærming på 
sykehuset. Både metoden med flerstegsfokusgrupper og bruk av arkitekturen 
og fysiske omgivelser ble brukt som samtaleutgangspunkt, samtidig som dette 
ble utviklet med møter i flere ulike kontekster. Etter en serie innledende møter 
på sykehuset ble interesserte fra sykehuspersonalet invitert til en workshop i 
keramikkverkstedet. De som deltok var en psykiater, to sykepleiere, en fysiote- 
rapeut, to forskere i sykepleie, en sykepleieleder og en leder i designutdanning 
foruten meg i rollen som deltakende forsker og kunstner. 

Jeg hadde satt opp flere stasjoner med ulike tema som tok utgangspunkt i rele- 
vante situasjoner på stedet, for eksempel inngangspartiet, spisesituasjonen og utvi- 
klende samtaler i lysterapirommet. På hver stasjon var det plassert kunstneriske 
objekter, prøver, skisser, stikkord og materialeksperimenter. Alt ble videodoku- 
mentert. Ved å vandre fra stasjon til stasjon dukket det opp et utall av tema og 
ideer, samt at det også framkom mye uenighet om hva som var mulig. Blant annet 
ble det diskutert omkring små keramiske objekter med ulike motiver, farger og 
overflater, objekter som lignet på steiner. Noen tvilte om disse kunne være egnet til 
lukket psykiatrisk avdeling, ettersom de kunne brukes som våpen av aggressive 
pasienter. Dette forårsaket en ganske lang diskusjon blant deltakerne om hva som 
kunne være risiko og skadelig på avdelingen, hvor noen mente at dette var inkon- 
sekvent tenkning, fordi en kaffekopp kunne være like skadelig, og at hovedpoenget 

her var at det alltid var fagpersonale til stede for a skjerme de som eventuelt skulle 
veere voldelige. Selv om noen av ideene ble sett pa som urealistiske, ble prosjektet 
beskrevet og sendt til de forskningsetiske komiteene (REK) for godkjenning. Da 
godkjenningen var i orden, kunne prosjektet gjennomfores. 

Mange av ideene fra workshopen hadde blitt forkastet, men noen ble vide- 
reført til å implementeres i sykehuset, deriblant de omdiskuterte steinene. De 
ble først plassert på lunsjrommet for de ansatte, fordi de ville ha dem, men 
visste ikke hvor. Ideen var å overlate til de ansatte å bestemme hvor og hvordan 
kunstobjektene skulle brukes. Disse kunstobjektene fikk en lang reise fra å bli 
tatt fra lunsjrommet til å bli en del av fysioterapeutens aktivitetstime. De «for- 
svant» etter hvert, men det viste seg at de hadde blitt flyttet på av ulike ansatte 
som ut ifra hvilken favoritt de hadde, tok dem med til hver sin pult hvor de ble 
liggende. Noen ble satt inn i lysterapirommet og lagt i sandkasser (Figur 18.3). 

Slik begynte kunstobjektene «å leve sitt eget liv» i sykehussystemet. De ble 
brukt faglig for kommunikasjon med pasienter, og de ble brukt som hjelpe- 
middel for fysioterapeuten som leste kroppsspråket til pasientene ut fra deres 
omgang med steinene, og de skapte et intimt, taktilt og refleksivt rom for de 
enkelte når de holdt i dem. De abstrakte kunstformene gikk slik på kryss og 
tvers mellom pasienter, administrasjon og faglig ansatte. 


Figur 18.3 Steiner av porselen i marmorsand i lysterapirommet på alderspsykiatrisk avdeling, AHUS. 

Noen av de største formene sendte jeg til juryerte kunstutstillinger for å se 
om de ville bli aktuelle i en annen kontekst enn sykehuset, og tre av formene 
ble antatt og stilt ut på Nasjonalmuseet for kunst, arkitektur og design (Berg, 
2011, 2012). Prosjektet ble blant annet omtalt i et fagtidsskrift for kunst 
(Dynna, 2012) og i fagtidsskrifter for sykepleie i Norge (Dietrichson, 2013), og 
en av artiklene om prosjektet ble valgt ut som en av to pensumartikler for vide- 
reutdanning i psykisk helse i sykepleie, i Journal of Psychosocial Nursing and 
Mental Health Services (Ingeberg, Wikstrøm, & Berg, 2012). Gjennom en 
aksjonsforskningsbasert tilnærming ble prosjektet slik implementert i samar- 
beid med de ansatte, og teoretisk ble resultatene spredt både innen sykepleie og 
i kunst. 


Et epistemologisk rammeverk for kunsten i 
aksjonsforskning 


Diskusjonen rundt disse kunstprosjektene dreier seg om forholdet mellom 
kunst og aksjonsforskning. Det berører også grunnleggende syn på hva kunst 
egentlig er, og syn på hvordan samtidskunst og aksjonsforskning kan påvirke 
hverandre som fagfelt på nye måter. De beskrevne temaene i utforskningen er 
deler av en kreativ prosess, men de er også identifiserte kunnskapsfelt fra prak- 
sis og teori, som er et bidrag til en epistemologisk diskusjon om hva som kan 
være relevant kunnskap for en utøvende kunstner som jobber med aksjons- 
forskning som tilnærming. Hva gjør en kunstner? Hva skal man kunne? 

Den praktiske gjennomføringen av kunstneriske prosesser var basert på 
aksjonsforskningen, og den analytiske refleksjonen ble gjort basert på kunstfi- 
losofen Vartos seks punkter som berører både epistemologi, syn på kunnskap, 
og ontologi, syn på verden (Varto, 2009, p. 143). De seks punktene han fram- 
hever, er 1) menneskesynet og hvordan det blir reflektert i kunstutdanningens 
kunnskapsfelt og valg av forskningstema, 2) syn på verden, 3) avdekking av 
ideologi, 4) standardisering — hva er lov og ikke lov i fagfeltet, 5) relevant inn- 
flytelse av konsepter og lånord fra andre fagfelt og 6) selv-identifisering. Disse 
seks punktene påvirket utvalget av kunnskapsfelt som ble identifisert i møtet 
mellom samtidskunst og aksjonsforskning, og en analyse ved bruk kategorise- 
ringer av meningsfortetninger i prosessene (Giorgi & Harlow, 2014) er visua- 
lisert til sentrale kategorier i dette forholdet mellom aksjonsforskning og 
samtidskunst (Figur 18.4). 

Etnografisk 
kunstprosess 


Ny identitet Felles 
med kunst i idéutvikling av 
lokal praksis kunstprosjekt 


Materialisering Identifisering 
og installasjon av ideologiske 
av kunst i miljø verdier 


Gjensidig 
forståelse av 
integritet 


Figur 18.4 Visualisering av identifiserte forhold mellom aksjonsforskning og samtidskunst. 


Menneskesyn er reflektert i kunstutdanningens valg av kunnskapsfelt (Varto, 
2009), som i denne tilnærmingen gjenspeiler seg gjennom en etnografisk 
basert kunstprosess (Taussig, 2009). Gjennom deltakende og etnografisk 
kunstpraksis kan et interaktivt feltarbeid kartlegge hvordan kulturelle verdier 
og sosiale bevegelsesmønstre er direkte knyttet til et fysisk miljø. Disse møtene 
danner grunnlag for en felles idéutvikling av kunstprosjekt. 

Aksjonsforskning i kombinasjon med kunstnerisk praksis representerer et 
syn på verden hvor en ferdighet som trengs er å kunne se steder som nye kon- 
septer, slik kunstneren Beuys laget sosiale skulpturer (Ekstrand, 2001). En 
generell kompetanse i aksjonsforskningsbasert kunst er å kunne engasjere 
relevante deltakere til nye konsepter og utvikle disse gjennom dialoger. 
Ytterligere kompetanse er å kunne involvere relevante eksterne referansegrup- 
per for å skape en større grad av intersubjektivitet i prosessen, slik det har blitt 
gjort i aksjonsforskning i akuttpsykiatri (Hummelvoll, 2003), og slik det er 
vanlig med kunstneriske juryer med brukerrepresentanter i kunstfeltet. 

Identifisering av ideologiske verdier (Varto, 2009) kan oppstå som et bevisst- 
gjørende resultat fra møter mellom mennesker med ulike verdier. I en tilnær- 
ming med aksjonsforskning og kunst vil det være hensiktsmessig å kunne 
utvikle det som kan være motstridende verdier inn i nye felles ideer, i tråd med 

Lewins funn fra klasseromseksperimentet hvor elever som fikk innflytelse, 
skapte færre konflikter i læringsmiljøet (Lewin, 1997). Man skal slik kunne 
foreslå og justere provoserende løsninger slik at det over tid får nok aksept til 
å kunne gjennomføres. Slik kan det utgjøre en produktiv overgang fra noe 
kjent til noe ukjent. Dette blir relevant når man skal følge formaliserte proses- 
ser innen politiske og institusjonelle rammer. Slik bygger den kunstneriske 
praksisen på omforente verdier som blir identifisert i hvert tilfelle. 

Det fins uskrevne regler om hva som er lov og ikke lov i fagfeltet, noe som 
kan ses som en standardisering innen ulike fagfelt (Varto, 2009), og et eksem- 
pel på dette fra studien er gjensidig forståelse av integritet. Som en reflekte- 
rende kunstutøver skal man kunne bruke sin kunstneriske frihet, men med 
hensyn til konsekvensene som dette har for andres faglige og personlige inte- 
gritet. Man kan slik skape rom og muligheter som bidrar til en gjensidig åpen- 
het, slik at deltakerne tar del i en kreativ prosess for eksempel ved å gjennomføre 
intervjuer som inkluderer bruk av kunst. Slik kan man se «den andre» som en 
kilde til kunnskap og inspirasjon. Gjennom å bli kjent med og bruke hveran- 
dres tverrfaglige kompetanse åpner man for innflytelse av konsepter og lånord 
fra andre relevante fagfelt (Varto, 2009). 

Ny identitet med kunst i lokal praksis kan bidra til det som Varto (2009) 
kaller selv-identifisering både for kunstner, brukere, ledere, folk på stedet og 
andre deltakere. Gjennom materialisering og installasjon av kunst i et miljø 
kan motiver og former reflektere et bestemt konsept eller en sammenheng. For 
å jobbei deltakende prosesser i kunst er det derfor sentralt å kunne komponere 
med form, farge og taktile medier for å skape en overgang fra det idébaserte til 
det materielle og sosiale, en opplevelse av sanselig tilstedeværelse. Slik sett bør 
alle deltakerne i prosjektet etter hvert kjenne til hvordan kunst kan bli integrert 
i en sosial endringsprosess av et sted. Totalt sett kan man på denne måten bidra 
til en merverdi for mennesker ved å skape et fysisk og konseptuelt miljø som 
gir rom for fantasi og kommunikasjon. 

Studien har som konklusjon generelt vist eksempel på et forhold mel- 
lom samtidskunst og aksjonsforskning, med et spesielt fokus på hvordan 
aksjonsforskning kan bidra til kunstnerisk produksjon, og hvordan kunst kan 
utvide grensene for aksjonsforskning. Gjennom mønsterdannelser mellom 
caser og innledende teorier har det har blitt identifisert nye kunnskapsfelt som 
beskriver stadier for prosesser innen samtidskunst og aksjonsforskning. Å 
sette kunstneriske spørsmål på dagsordenen i forskningsfeltet av kunstfaglige 

utovere selv er et viktig bidrag til selv-identifisering i faget og for posisjonering 
av faget i samfunnet, ifølge kunstfilosofen Juha Varto (2009). Det handler om 
å bidra til å videreutvikle grunnleggende og avansert kunnskap i faget. Studien 
bidrar til et gryende paradigme om kunstfaglig forskning hvor kunstnerisk 
utøvelse i en tverrfaglig sammenheng kan bidra til et mer bærekraftig sam- 
funn. Artikkelen dokumenterer noen eksempler på hvordan aksjonsforskning 
kan være en passende tilnærming i kunstnerisk praksis, fordi den viser hvor- 
dan kunstfaglige metoder kan bidra til å styrke forskningskvaliteten i dialog og 
kommunikasjon. Artikkelen bidrar til å bygge et epistemologisk rammeverk 
om det å være forskende deltaker i kunstfag og dokumenterer slik en ny 
sammenheng mellom samtidskunst og aksjonsforskning. 

Bruk av foto i praktisk 
medvirkningsbasert 
aksjonsforskning 


- for a fremme meningsfulle 
aktiviteter pa sykehjem 


Liv Helene Jensen og Marthe Lyngas Eklund 


Although practical participatory action research is characterized by both actions and 
processes of change, most studies are reported only in the written word. This article 
explores how visual methods such as photo-enhanced participation in a Norwegian 
action research process contributed to the documentation of the development 
processes. Findings of the study show that photography in practical participatory 


action research: 


1) May give participants a new voice — a photo-voice, which visualizes values 
that are difficult to articulate using only words. 

2) Is useful as photographic documentation of significant actions or activities. 
3) Is useful as a starting point to describe situations — photo novellas. 

4) Both single images and image series can be the starting point for reflection — 
photoreflection, and can contribute to learning, change and new knowledge. 


Ethical issues must be constantly assessed in relation to the use of photography in the 


research process, and when publishing. 

Innledning 


Praktisk medvirkningsbasert aksjonsforskning anvendes innen et bredt spekter 
av faglige tradisjoner, og en rekke metoder kan brukes. Forskningstilnærmingen 
kjennetegnes av både aktive handlinger og endringsprosesser, men rapporteres 
ofte kun i skrevne ord. Det finnes imidlertid alternativer til tekst der en anvender 
visuelle uttrykksformer som film og video, fotografier, symboler, kunst, monta- 
sje og tegninger som kilder til data. Materialet kan være fra arkiv eller laget for 
eller som en del av forskningsprosessen. Materialet kan være generert av delta- 
gerne, av forskeren eller av andre som ikke er tilknyttet direkte (Pain, 2011). 
Visuelle uttrykksformer har vært anvendt innen antropologisk forskning og 
sosiologi i mange år, som dokumentasjon på verden eller kulturen slik den er 
(Knowles & Sweetman, 2004). I naturvitenskapelige forskningstradisjoner og 
medisinsk behandling har fotografiet vært anvendt som en nøytral gjengivelse 
og brukes også for å dokumentere for eksempel sårbehandling (Houghton et 
al., 2000). Fotografering har bidratt til avdekking av misforståelser og realitets- 
nær forståelse av ulike fenomener. Bruk av foto har i liten grad vært beskrevet 
i sykepleieforskningen (Foss, 2011; Riley & Manias, 2004). Med bakgrunn i 
egen forskning i samarbeid med ledere og personale i sykehjem (videre kalt 
deltagere), vil vi i denne artikkelen ha fokus på hvordan fotografering og bruk 
av foto kan bidra til dokumentasjon av utviklingsprosesser og lokal kunnskap 
og styrke deltagernes stemme (voice) og medvirkning i aksjonsforskningspro- 
sessen. Opprinnelsen til photovoice i helseforskning er kreditert Wang og 
Burris (1997). Deres forskning var knyttet til feministisk teori, utdanning for 
kritisk bevissthet og ikke-tradisjonell dokumentarfotografering. Wang og 
Burris var opptatt av teorier om makt og hierarki i utvikling av kunnskap, og 
de var kritiske til tradisjonell forskning der forskeren avgjør valg av data. 
Inspirert av feministisk teori la de vekt på verdien av kroppslig, subjektiv kunn- 
skap hos både deltagere og forskere, og tok sikte på å forske med deltagere på 
en måte som ikke privilegerer forskeren fremfor deltagerne. Forskningen kjen- 
netegnes med andre ord av samarbeid. Bruk av foto som visuell metode er en 
måte å inkludere flere perspektiver på i forskningsprosessen og ikke kun lese- 
eller muntlige ferdigheter. Denne metoden åpner for kreative uttrykksformer 
og på flere nivåer til ulike interessenter (Higginbottom & Liamputtong, 2015). 
Først presenteres «Trivselsprosjektet». Her beskrives bakgrunnen for pro- 
sjektet, målsettingen og de ulike fasene som ble gjennomført i samarbeid med 
høgskoleforskere innen sykepleievitenskap og personalet og ledere på sykehjem 

i to kommuner fra 2009 til 2013. Prosjektet ble organisert i samarbeid med 
Utviklingssenteret for sykehjem (USH) i fylket og finansiert med FoU-tid for 
forskerne fra høgskolen, lokale midler fra kommunene samt tilskudd fra 
Helsedirektoratet. Deretter beskrives valget av praktisk medvirkningsbasert 
aksjonsforskning i et teoretisk perspektiv og utfordringer helsetjenesten kan ha 
som kontekst, forskerrollen og interaksjonen mellom forsker og deltagere. 
Videre beskrives analyseprosessen og empiriske eksempler på bruk av foto i 
forskningstilnærmingen. Dette drøftes også mot forskerrollens betydning og 
teori. Diskusjonen belyser hvilken betydning fotografering og bruk av foto kan 
ha i praktisk medvirkningsbasert forskning, og hva som er viktig å ta hensyn til. 


Trivselsprosjektet 


Helse- og omsorgsledelsen i vertskommunen til Utviklingssenteret for sykehjem 
i fylket og ledelsen ved høgskolen inngikk en forpliktende samarbeidsavtale i 
2008. To vitenskapelig ansatte ved høgskolen, hver med 20 % stilling, ble tilknyt- 
tet samarbeidet med USH fra høgskolen. Med bakgrunn i tidligere erfaringer fra 
medvirkningsbasert forskning foreslo vi at ledere og personalet identifiserte 
hvilke områder USH og høgskoleforskerne skulle prioritere (Jensen, 2009). 
Ideen og initiativet til trivselsprosjektet kom fra en av avdelingslederne ved 
sykehjemmet som ønsket å utbedre uteområdene slik at personer med alvorlig 
grad av demens kunne tilbringe tid ute med tilpassede aktiviteter. Området rundt 
sykehjemmet var bratt og utilgjengelig for personer med bevegelseshindringer og 
i liten grad avskjermet fra parkeringsplassen. Personalet i sykehjemmet hadde i 
flere år snakket om at beboerne i for liten grad fikk anledning til å være ute slik de 
ønsket. De hadde lest om tilrettelegging av sansehager (Aakre, Aas, Augunsrud & 
Rugås, 2004) og besøkt sykehjem med tilrettelagte sansehager for personer med 
demens. Den lokale demensforeningen i kommunen hadde også i flere år uttrykt 
ønske om det samme, uten at det hadde medført endringer. I samarbeid med høg- 
skoleforskerne ble det etablert en arbeidsgruppe med representanter fra personalet 
og leder. Det ble holdt personalmøter hvor ideen ble grundig diskutert. I tillegg ble 
en landskapsarkitekt med lokalkunnskap en viktig samarbeidspartner. 
Avdelingslederen rapporterte om prosessen i ledergruppen i kommunen, mens 
høgskoleforskerne rapporterte til medarbeidere og leder ved USH underveis. 
Prosjektets målsetting ble rettet mot aktiv omsorg og hvordan leder og perso- 
nalet i sykehjemmet kunne utvikle tilrettelagte meningsfulle aktiviteter ute for 

personer med alvorlig grad av demens. Gjennom manedlige moter i arbeids- 
gruppen med demokratiske dialoger identifiserte deltagerne ressurser og utfor- 
dringer, la planer og gjennomførte endringer som forte til at de nære uteområdene 
ble endret til en sansehage. Sansehagen ble åpnet sommeren 2010 med opphøyde 
bed, kjente lokale planter, stier tilpasset bevegelseshemmede, hønsegård og en 
liten stue å gå til. Prosjektet var så langt en suksess. Spørsmålene fra personalet 
var hvordan sansehagen skulle vedlikeholdes, og hvordan de skulle dokumen- 
tere nytten av å være ute for personer med demens. Arbeidsgruppen diskuterte 
ulike alternativer. De kom frem til at de ville bruke dokumentasjonssystemet i 
den elektroniske pasientjournalen til kartlegging av den enkelte beboers ønsker 
om å være ute, utarbeide tiltaksplan og daglig rapportere og evaluere. I tillegg 
skulle pasientens primærkontakt oppsummere hver måned hvilke aktiviteter 
personen med demens var med på ute, og hvilken betydning dette hadde for den 
enkelte. I tillegg ble det gjennomført en systematisk kartlegging av beboernes 
trivsel med observasjoner og registrering av døgnrytme og bruk av standardi- 
serte kartleggingsskjemaer (Neuropsychiatric Inventory, NPI) hvert halvår. I 
løpet av to år ble totalt 13 beboere fulgt opp systematisk med skriftlig dokumen- 
tasjon. Resultatene antydet en positiv effekt av å ha tilrettelagte uteområder. 
Variasjonen mellom beboerne og beboernes reduserte helse på grunn av langt- 
kommen demens gjorde det imidlertid vanskelig å tyde resultatene. På grunn av 
kognitiv svikt kunne beboerne ikke svare på ordinære spørreskjemaer. 

Deltagerne i arbeidsgruppen beskrev situasjoner hvor de var sammen med 
beboerne ute og observerte trivsel. En deltager fortalte: 


En ettermiddag tok jeg med meg en vannkanne og spurte om en av pasientene ville 
hjelpe meg, men nei, «det kan du gjøre». Vi har to kanner, og jeg begynte å vanne. 


Etter litt kom hun og kjente på vannet, om det var lunkent, og hjalp til videre. 


For å fange opp slike daglige situasjoner med gode opplevelser valgte arbeids- 
gruppen derfor å prøve ut foto som dokumentasjon. Forskerne oppfordret per- 
sonalet ved dagsenteret for personer med demens og spesialenheten for 
personer med demens (skjermet enhet) på sykehjemmet til gjennom hele året 
å fotografere daglige aktiviteter ute som de mente var betydningsfulle for per- 
soner med demens og uttrykte trivsel. Deltagerne valgte selv hvilke situasjoner 
de ville fotografere og presentere i arbeidsgruppen, og de søkte etter hvert etter 
oppdatert litteratur om sansehager for personer med demens (Kirkevold & 
Gonzalez, 2012). 

Parallelt med utviklingsarbeidet ved det første sykehjemmet spredte nyhe- 
ten om bruk av sansehage seg til fagpersonalet i en nabokommune. De ønsket 
å delta i utviklingsarbeidet med bruk av fotodokumentasjon. Avdelingsleder 
og en representant fra den første arbeidsgruppen delte sine erfaringer, og det 
ble etablert en ny felles gruppe med representanter fra begge sykehjemmene 
og de to høgskoleforskerne tilknyttet USH. Denne arbeidsgruppen videreutvi- 
klet ideen med bruk av foto for «å fange opp» tegn på trivsel og glede hos bebo- 
ere med alvorlig grad av demens ute gjennom hele året. Gruppen møttes til 
oppsummeringer med deling av bilder og erfaringer og reflekterte over nytten 
av bruk av bilder som dokumentasjon av å være ute. Fotograferingen stimu- 
lerte deltagerne til å gjennomføre nye aktiviteter ute gjennom alle årstidene. 
Bilder fra våren med planting i blomsterkasser, fra sommeren med vanning av 
blomster, fra sankthansfest, jordbærplukking og hesjing gjorde personalet 
oppmerksomme på personens gjenværende ressurser, øyeblikk av kontakt og 
hyggelig samvær. Bildene fanget inn og gjorde deltagerne oppmerksomme på 
nye muligheter til aktiviteter ute på vinteren og verdien ulike aktiviteter kan ha 
for personer med demens på sykehjem. Bildene synliggjorde også de lokale 
omgivelsene som ikke var tilpasset beboerne og som ikke skapte trivsel, som 
for eksempel rot på veranda og uegnede utemøbler, som deltagerne umiddel- 
bart tok initiativ til å endre. 

For å synliggjøre ulike aktiviteter som kan skape trivsel for personer med 
demens ute og inspirere pårørende og andre, valgte arbeidsgruppen ved de to 
sykehjemmene og høgskoleforskerne å utarbeide et hefte med bildematerialet og 
tekst. Bildene ble nøye vurdert og kommentert, og det ble innhentet tillatelse fra 
pårørende til bruk av fotoene der personen med demens ikke var samtykkekom- 
petent. Heftet er også publisert som vitenskapelig rapport (Jensen, 2014). 


Praktisk medvirkningsbasert aksjonsforskning 


Praktisk medvirkningsbasert aksjonsforskning er egnet når målsettingen er aktivt 
samarbeid med demokratisk deltagelse i forskningsprosessen og ønske om end- 
ringer (Coghlan & Brannick, 2014). Tilnærmingen er praksisnær, og spørsmåls- 
stillingene fremkommer gjennom samarbeidet (Reason & Bradbury, 2006). Med 
ønske om endringer, søker man aktivt å skape nye muligheter, engasjement og 
nysgjerrighet. Denne intervenerende tilnærmingen har en dobbel hensikt. Den 
gir muligheter for enkeltpersoner, grupper i og på tvers av avdelinger og sektorer 

til å delta aktivt i lærings- og endringsprosesser, og samtidig bidra til generering av 
kunnskap om utviklingsprosessene (Jensen, 2009). I engelskspråklig litteratur 
omtales medvirkningsbaserte forskningstilnærminger under paraplyen participa- 
tory research, PR (Higginbottom & Liamputtong, 2015) og i aksjonsforskning som 
participatory action research, PAR (Reason & Bradbury, 2006). 

Medvirkningsbasert aksjonsforskning i helsetjenestene innebærer en rekke 
utfordringer. Det er viktig å ta hensyn til kompleksiteten i pasientenes helseutfor- 
dringer og samtidig skape rom for samarbeid innenfor helsetjenestenes struktur 
og organisering. Samarbeidet mellom forskere og deltagere kjennetegnes av kom- 
plementære funksjoner. Ledere og helsepersonell har alltid ansvaret for gjennom- 
føring av tjenestene, de har kjennskap til pasientene og rammefaktorene. I 
medvirkningsbasert forskningssamarbeid velger ledere og personalet situasjoner 
som kan bringes inn i dialogen med forskerne, og har kontroll i datainnsamlingen. 
De har frihet til å velge situasjoner de ønsker å vise frem med bilder og erfaringer. 
Ledere som deltar aktivt sammen med personalet, får eierskap til utviklingsproses- 
sene og kan støtte gjennomføringen. Når målet er forbedring av tjenestene, må 
ledere og personalet på alle nivåer inkluderes. Tidligere studier har vist at man- 
glende deltagelse fra ledere kan føre til at personalet må overbevise lederne om de 
tiltakene de vil gjennomføre i endringsarbeidet (Jensen, 2009). Det kan være en 
hindring i utviklingsprosesser. Det er på den annen side viktig å erkjenne lederes 
autoritative rolle i praksisfellesskap, slik at lederens stemme ikke blir for sterk, og 
de øvrige deltagere ikke utilsiktet blir brakt til taushet (Jensen, 2009). 

Pasientene og de pårørende er en viktig part i medvirkningsbasert aksjons- 
forskning i helsetjenestene. Pasientenes forutsetning for deltagelse varierer og 
er avhengig av helse og funksjonsnivå. De ansatte i helsetjenesten må derfor ta 
ansvar for å vurdere i hvilken grad pasienter kan involveres i forskningsproses- 
sen og ulike aktiviteter underveis (Dewing, 2007). For personer med alvorlig 
grad av demens uten samtykkekompetanse er de pårørende en viktig samar- 
beidspart (pasient- og brukerrettighetsloven, 1999). Tillatelse til fotografering 
gis presumptivt og tas opp med den enkelte underveis og før publisering. I 
dialogen om bruk av enkeltbilder gis samtidig pasienten og eventuelle pårø- 
rende en stemme, en stemme til å si ifra og uttrykke sine opplevelser knyttet til 
situasjonen. I trivselsprosjektet sørget avdelingsleder, som kjente pasientene 
godt, for å informere de pårørende skriftlig om hensikten med fotografering. 
Tillatelse til publisering av enkeltbilder ble innhentet etter analysen i 
arbeidsgruppen. 

Sammensetningen av deltagere, graden av involvering fra forskere, fra ledere og 
personale i helsetjenesten og fra pasienter og pårørende og relasjonene mellom 
dem er forutsetninger av betydning for kunnskapsdannelsen (Jensen, 2009). 
Higginbottom og Liamputtong (2015, s. 9) klassifiserer grad av forskerdeltagelse i 
PR fra sterk styring (contractual) til rådgivende (consultative) og samarbeidspre- 
get (collaborative) der forskeren beholder autoritet, og til likestilling i roller og 
ansvar med gjensidig nytte der forskere og deltagere tar et felles ansvar i utviklings- 
arbeidet (Higginbottom & Liamputtong, 2015). Klassifiseringen kan oppfattes 
som statisk. En mer dynamisk forståelse kan innebære at deltagelse i forsknings- 
prosessen endrer karakter underveis (Jensen, 2009). Initiativet til samarbeidende 
forskning kan komme fra ledere og helsepersonell eller fra forskere som ønsker å 
delta i aktuelle utviklingsprosjekter. Derfra kan man søke etter gjensidig samar- 
beid og forståelse av praksis som grunnlag for forbedringsarbeid og sammen 
arbeide mot en praktisk og frigjørende prosess der deltagerne gradvis tar ansvar 
for å utvikle arbeidet (Tiller, 2004; Jensen 2009, 2014; Eklund et al., 2015). 

Forskernes kjennskap til helsetjenestenes overordnede rammer og politiske 
mål er av betydning. Like viktig er det å ha kunnskap om pasientgruppen og 
tjenestenes struktur og organisering for å kunne bidra aktivt i planlegging og 
kritisk refleksjon. Kunnskap om det spesielle forskningsfeltet øker sannsynlig- 
heten for tilgang til de interne kodene. På den annen side kan for sterk identi- 
fikasjon medføre at forskeren går blind (Jensen, 2009). I trivselsprosjektet 
hadde forskerne en mellomposisjon: med pedagogisk kompetanse og syke- 
pleiefaglig erfaring fra sykehjem, men uten å være insidere i de aktuelle syke- 
hjemmene. Forskerens posisjon innebærer med andre ord en dobbel rolle som 
en pådriver med ansvar for systematisering i datasamlingen som samtidig skal 
bidra med egen kunnskap i de kritiske refleksjonene i utviklingsarbeidet. 
Kjennskap til tilsvarende tjenester skaper muligheter til å stille kritiske spørs- 
mål til det som tas for gitt, og til å bringe inn forskningsbasert kunnskap i 
demokratiske dialoger. Nøkkelen her er læring og verdsetting av hverandres 
kunnskap og kompetanse. Forskeren oppfordrer deltagerne til å gi uttrykk for 
egne erfaringer. Målet er å bidra til forståelse og endring gjennom selvreflek- 
sive prosesser som i sin tur kan føre til bemyndigelse til å iverksette tiltak. 
Gjennom demokratiske dialoger er det betydningsfullt at alle stemmer høres: 
«give voice to everybody» (Jensen, 2009; Coghlan & Brannick, 2014). Valg av 
metoder vil derfor være formet av verdien inkludering, oppmuntring til sam- 
arbeid og refleksiv aktivitet. 

Parallelle prosesser i datasamling og analyse 


I medvirkningsbasert aksjonsforskning kjennetegnes datasamlingen og 
analysene av to prosesser som fungerer parallelt (Coghlan & Brannick, 
2014). Den ene omtales ofte som kjerneaktiviteten med systematisk data- 
samling, erfaringsdeling, vurderinger og gjennomføring av planer, og eva- 
luering som grunnlag for nye planer. I trivselsprosjektet ble data samlet og 
analysert med ulike metoder i ulike faser av prosjektet, med muntlig erfa- 
ringsdeling, loggskriving, bruk av standardiserte spørreskjemaer og foto- 
dokumentasjon. Deltagerne gjorde oppsummeringer månedlig i pasientenes 
elektroniske pasientjournal. Forskerne skrev utfyllende referater fra 
arbeidsgruppemøter som ble validert av deltagerne ved neste møte, såkalt 
deltagervalidering (Kvale & Brinkmann, 2009). Referatene bidro til at 
ansatte som arbeidet i turnus var orientert, og til kontinuitet i 
utviklingsarbeidet. 

Den andre prosessen omfatter en meta-refleksiv læringsprosess, som gjør 
forskningen til noe mer enn daglig problemløsning (Coghlan & Brannick, 
2014, S. 13). Denne meta-refleksive analysen omhandler både innholdet, pro- 
sessen og rammefaktorer og underliggende antagelser som påvirker. I trivsels- 
prosjektet gjorde arbeidsgruppen en foreløpig analyse med oppsummering av 
resultater og justering av planer om lag hvert halvår. Det styrket eierskapet til 
utviklingsarbeidet hos deltagerne og var viktig i rapporteringen til ledere som 
fulgte prosessen i kommunen og ved USH. 

I ettertid har forskerne i prosjektet valgt i denne artikkelen å utforske bruk 
av fotografering og bildematerialet deltagerne skapte, og hvilken betydning det 
hadde for kunnskapsdannelsen og endringene i praksis. Det empiriske mate- 
rialet til denne analysen består av fotografier og referater fra arbeidsgruppe- 
møter, samt forskernes loggnotater. 

Denne kvalitative analysen av datamaterialet er inspirert av Kvale og 
Brinkmanns (2009) beskrivelse av bricolage. I motsetning til systematisk inn- 
holdsanalyse med tekstkategorisering er bricolage en eklektisk form for ana- 
lyse hvor forskeren først arbeider med hele materialet og danner seg et 
overordnet bilde, og så går tilbake til særlig interessante deler eller ulike hold- 
ninger til et fenomen. Tilnærmingen innebærer å legge merke til mønstre og 
se etter kontrasteringer og innbyrdes relasjoner, og dermed nå frem til en 
dypere forståelse (Kvale & Brinkmann, 2009, s. 239). I analyseprosessen 

arbeidet vi frem og tilbake med referater og forskerloggene og identifiserte fire 
ulike tilnærminger av betydningen i bruk av foto: 

1) prosessen med fotograferingen gav personalet i sykehjemmene en ny 
uttrykksform, kalt fotostemme (engelsk litteratur: photovoice), 2) fotoene var 
samtidig en dokumentasjon på aktiviteter de mente var betydningsfulle i deres 
praksis, fotodokumentasjon og 3) enkeltbilder og sammensetning av bildese- 
rier, kalt fotonoveller, var utgangspunkt for 4) fotorefleksjon og utvikling av ny 
kunnskap og praksis. Fotorefleksjonen der verdien av øyeblikket i situasjonen, 
ansiktsuttrykk og relasjonene løftes frem og fortolkes i lys av deltagernes erfa- 
ringer, skaper rom for fordypning og annerkjennelse som var en viktig del av 
den lokale kunnskapsdannelsen og endringsprosessene i praksis. 


Foto-stemme 


Ved bruk av fotografering i datasamling ble deltagerne ekspertene. De hadde 
kontrollen i datainnsamlingen. De valgte selv hvilke situasjoner de ville foto- 
grafere, og fikk dermed eierskap til utviklingsarbeidet. Å bruke kamera gir 
muligheter til å fokusere på hverdagssituasjoner og kommunisere det man er 
opptatt av og stolt av. I trivselsprosjektet gjorde kameraet det mulig for perso- 
nalet å ta bilder av situasjoner de mente var betydningsfulle for personer med 
demens. Personalet gav uttrykk for at det å fotografere, å ta med seg fotoap- 
paratet ut, gav dem en ny mulighet til å fange inn spontane og gode øyeblikk 
som det ikke er lett å beskrive med ord, slik som stemninger, følelser og 
samhandling. 

Ved bruk av visuelle uttrykksformer kan enkeltpersoner gi uttrykk for sin 
erfaringskunnskap gjennom uttrykksfulle bilder (Higginbottom & Liamputtong, 
2015). Bilder som er meningsfulle for dem, kan hjelpe de ansatte til å sette ord på 
verdier og stemninger som skapes ved å være den gode hjelper. Bilder kan belyse 
hva hjelperen ser etter for å forstå pasienten, for å bygge relasjoner og tillit som 
brukes målrettet og terapeutisk i miljøet hver dag, som ofte er vanskelig å for- 
klare og fungerer som taus kunnskap (Karoliussen, 2002). Bildene kan vise sam- 
handling med personer med demens. Hva er det som skjer i dette samspillet som 
lykkes? Foto kan få frem stemninger eller måter å handle på som kan skape for- 
ståelse og sammen med refleksjon lære personalet nye handlingsrepertoar som 
utføres sammen med pasientene. Foto kan synliggjøre praktisk kunnskap. Målet 
er å gjøre mer av det som viser seg å fungere godt. 

Forskerens funksjon er å oppmuntre deltagerne til selv å velge situasjoner de 
vil fotografere, og å understreke at alle deltagerne er like viktige. Forskerens 
rolle er å gi alle en stemme. 


Fotodokumentasjon 


Fotografiet som verdifri dokumentasjon kan være vanskelig å forsvare i en 
forskningssammenheng. Foss (2011) peker på forskjellen mellom det synlige, 
i betydningen det øyet er i stand til å oppfatte, og det å se, som er sosialt og 
kulturelt betinget. I dette perspektivet er bilder noe mer enn dokumentasjon, 
fotografiet er meningsbærende, og analyseprosessen er følgelig en prosess der 
man skaper mening (Harper, 2005). 

I trivselsprosjektet ble fotodokumentasjon valgt for å illustrere aktiviteter 
ute tilpasset personer med demens. Hensikten var å formidle grunnleggende 
verdier som vanskelig kan uttrykkes i ord, som for eksempel kontakt og 
samhandling. 


Foto 19.1 Kontakt. 

Fotografier fra trivelige utesituasjoner ble lagret på minnepenn, brukt i sam- 
taler med pasienten på fotobrett og vist til pårørende som dokumentasjon på 
tilpassedeaktiviteter for denenkeltepersonmed demens. Fotodokumentasjonen 
ble også anvendt som læringsmateriell i intern opplæring av nye ansatte og 
studenter, elever og lærlinger i deres praksisperioder. Bildene ble i den interne 
opplæringen anvendt som illustrasjoner for hvordan man kan legge til rette for 
god omsorg ved ulike aktiviteter. Det ble påpekt at fotografier er noe man kan 
dele med andre. Ettersom det ikke krever så mye planlegging å ta med seg 
kameraet ut, er det mulig å bruke i hverdagen for å dokumentere hva man gjør 
ute. Deltagerne understrekte at: «Poenget er å være bevisst på det man har rett 
fremfor seg, og så sørge for at de gode ideene blir spredd til andre.» Noen del- 
tagere brukte tid før de fant ut hvordan kameraet kunne brukes i hverdagen, 
men etter hvert fant at det var nyttig: «Jeg brukte tid på å finne ut hva tanken 
var med dette. Dette med bilder var fint — ser nytten av at det ble brukt.» 

Forskerens funksjon ved fotodokumentasjonen er å ta ansvaret for systema- 
tiseringen av data: fotografiene som deltagerne har tatt og tilhørende notater, 
mens deltagere og forskere samarbeider i fortolkningene og med utvalg av sen- 
trale temaer i fotorefleksjonen. 


Fotonovellen 


Den som fotograferer øyeblikksbilder, har ofte tilknyttede fortellinger om det 
som skjedde i situasjonen. Slike fortellinger, kalt fotonoveller, kan også skapes 
fra planlagt fotografering av aktiviteter ved fotorefleksjon over tid. 

I analysen av bildene oppdaget deltagerne i trivselsprosjektet hvilken betyd- 
ning årstidsvariasjonene har for personene med demens på sykehjem, som 
historien om kirsebærene viser (foto 2). 


Utenfor sansehagen ved sykehjemmet sto det to kirsebærtrær. De vakre blomstene 
ble ofte kommentert på våren når beboerne med demens gikk turer sammen med 
personalet. Dette året ble det tatt bilder av turer forbi trærne. Da sommeren kom og 
kirsebærene var modne, ønsket en av beboerne spontant å smake på bærene som de 


hadde kommentert når de gikk forbi. 


På neste tur var flere beboere med og ville smake. Noen hadde tatt med en plastbøtte 


i rullatoren for å plukke kirsebærene. Sanking av bær er mange eldre kvinner 

Foto 19.2 Kirsebærene. 

vant med. Pa tross av langt fremskredet demenslidelse ble kirsebærene plukket, og 
mange deltok etterpå i arbeidet med å fjerne steiner og lage syltetøy. Bær ble lagt på 
glass til likør. Å ta vare på kirsebærene til julelikør utfordret den vanlige praksisen i 
sykehjemmet, men prosessen ble fulgt opp av både personalet og beboere slik at 


hjemmelaget kirsebærlikør kunne serveres til beboere og besøkende til jul. 


Dette utviklingsarbeidet ble en spennende prosess som gav nye mulighe- 
ter der enkelthendelser som å gå tur ute og sylting ble sett i en ny og betyd- 
ningsfull sammenheng. Personer med demens fikk anledning til å delta i 
aktiviteter som var meningsskapende. Refleksjonen i fotonovellearbeidet 
hvor enkelthandlinger ble satt sammen i en systematisk rekkefølge, inspi- 
rerte personalet til å gjøre mer av dette. En annen aktivitet var dyrking av 
poteter: 


Neste vår ble det satt poteter og sådd gras i en del av sansehagen. Beboerne fulgte 
med på blomstringen og veksten. De deltok aktivt når det var tid for hesjing. Flere 
beboere var opptatt av at potetene måtte tas opp før frosten kom, og gikk daglige 
turer for å sjekke. Når det ble tid for potetopptak, var beboerne aktivt med. Og pote- 
tene skapte ekstra glede når de ble servert sammen med fårikål i bofellesskapet på 


demensenheten samme dag. 


Fotonoveller kan også skapes ved i ettertid å fange inn det umiddelbare og 
spontane i samhandlingssituasjoner gjennom bildeserier fra hendelser. 
Bildeserien «Kontakt med barn» viser hvordan den eldre kommuniserer i sam- 
handling med barnet (foto 3). Samhandlingen er spontan og gjensidig. 
Bildeserien fanger inn gode øyeblikk for begge og er uttrykk for kommunika- 
sjon som senere kan studeres mer detaljert som grunnlag for analytiske disku- 
sjoner, for eksempel om hvordan personen med demens opprettholder evnen 
til samhandling. 

I medvirkningsbasert forskning er det deltagerne som tar bilder enten de er 
spontane eller planlagte bildeserier. De velger selv handlinger de mener er 
betydningsfulle å dokumentere med foto. I refleksjonen med forskerne med 
utgangspunkt i bildene beskrev de både handlingene og betydningen de hadde 
for beboerne. Forskeren bidro med spørsmål som: Hva ser vi her? Hvilke andre 
fortolkninger kan være aktuelle? Er det sammenheng mellom noen bilder? 
Hvilken betydning har bildet for deg? På denne måten kunne deltagerne sor- 
tere enkeltbilder og se nye sammenhenger, som i eksempelet over med 
årstidsvariasjoner. 

Foto 19.3 Kontakt med barn. 


Fotorefleksjon 

Foto kan uttrykke stemninger og opplevelser annerledes enn ord, men bruk av 
kun foto i medvirkningsbasert forskning vil vere utilstrekkelig. Foto kan, som 
andre kunstformer, fortolkes pa ulike mater. Bildet kan tolkes individuelt og 
bringe frem den enkeltes forstaelse. 

For a bidra i forskningsprosessen hevder Higginbottom og Liamputtong 
(2015) at bruken av fotografier bør være forankret i den interaktive sammen- 
hengen der fotografier tillegges mening. En kombinasjon av foto og tilhørende 
refleksjoner er derfor nødvendig for å tilføre dybde i data i medvirkningsba- 
serte kvalitative studier. 

I de demokratiske dialogene i trivselsprosjektet hvor deltagerne viste frem 
bilder de hadde tatt fra ulike aktiviteter, ble situasjoner og hvilken mening de 
ulike situasjonene hadde hatt for personen med demens, beskrevet. Vi erfarte 
at foto som viste ansikter og samhandlingssituasjoner, i særlig grad fremmet 
refleksjon hos helsepersonell og deltagernes evne til å beskrive faktiske hendel- 
ser som i tillegg uttrykkes med følelser og holdninger (Jensen, 2014). 
Fotorefleksjon gav på denne måten stemme til ikke målbare verdier som kon- 
takt og tillit (foto 1). I fotorefleksjonen oppdaget deltagerne betydningen av 

fysiske omgivelser, som for eksempel betydningen av 4 gjore uteplassen 
hyggelig: «Kanskje gå inn for å lage det veldig koselig i nærområdet, på veran- 
daen - skape stemning, ikke bare stoler og bord, men gode puter, så blir det 
triveligere å komme ut.» I stedet for å ha fokus på det som ikke fungerer, preget 
av mangelfullhet og motstand, oppdaget deltagerne at fotorefleksjon kunne 
bidra til å snu oppmerksomheten og til å se løsninger. 

I refleksjonen beskrev deltagerne bruk av foto som lærerikt: «Jeg synes det 
har vært veldig lærerikt.» En beskrev effekten av fotograferingen som overras- 
kende: «Fått helt annen innsikt. Det var en smekk i ansiktet å se at det å være 
ute, gir så mye glede. De kommer seg ut og er frie.» 

I fotorefleksjonen er forskerens rolle å gi alle en stemme, men samtidig å 
løfte frem stemmer som fører frem mot målsettingen i endringsarbeidet. Dette 
er en iterativ prosess som krever tid (Jensen, 2009). Temaene ble valgt ut fra 
det overordnede målet å styrke tjenestene og personalets kompetanse. 

Fotorefleksjon omtales i forskningslitteraturen som reflexive photography 
og anvendes når man ønsker å fremkalle refleksjoner fra deltagerne (Lehna & 
Tholcken, 2001). Vi erfarte at bruk av fotorefleksjon stimulerte deltagerne i 
arbeidsgruppen til å dele fotografier og historier. Forskerens positive respons 
til deltagernes initiativ, ideer og erfaringer bidro til at de gav hverandre aner- 
kjennelse. Fotorefleksjon bidro til gjenkjennelse av kjente situasjoner, og felles- 
skap styrket deltagernes opplevelse av å stå sammen om arbeidsmåter som 
fremmer gode aktiviteter for personer med demens. Refleksjonen styrket på 
denne måten deltagernes bevissthet om egne ressurser og ferdigheter, og gav 
grunnlag for utvikling av praksiskunnskap. 

Fotografering kan og skape grunnlag for kritiske og frigjørende prosesser 
(Higginbottom & Liamputtong, 2015). Bruk av bilder løftet frem det hverdags- 
lige, det som blir tatt for gitt og som sannsynligvis ville forblitt ubeskrevet om 
man bare hadde benyttet intervju. Vi erfarte at å ta bilder fra kjente situasjoner 
bidro til å løfte frem stemninger i kommunikasjon og kritisk tenkning i delta- 
gergruppen. Bruk av kameraet stimulerte også deltagernes faglige bevissthet 
og motivasjon til å tenke kreativt. En deltager i trivselsprosjektet understreket 
at bruk av bildene gjorde at hun tenkte litt mer på det hun vanligvis gjør. Andre 
mente at fotograferingen bidro til at de gjorde mer av det positive de ble opp- 
merksomme på, det som er god praksis. Deltagerne gav uttrykk for at de hadde 
«vært mer ute enn før og prøvd å få til flere uteaktiviteter for beboerne» 
(Jensen, 2014). 

Gjennom den demokratiske tilnærmingen der deltagere og forskere reflek- 
terte og identifiserte fotografier av særlig betydning for det aktuelle temaet (å 
styrke uteaktivitet for personer med demens), tok man i fellesskap ansvar for 
systematiske analyser og vurderinger underveis. I motsetning til i andre fors- 
kningstilnærminger må aksjonsforskere i medvirkningsbaserte tilnærminger 
være forberedt på å ha mindre kontroll og kontinuerlig bidra til dialoger og 
forhandlinger gjennom hele datainnsamlingsprosessen (Jensen, 2009, 2014). 

Gjennom denne forskningsprosessen gav deltagerne uttrykk for at de opp- 
levde å bli sett, anerkjent og stimulert til å endre egen praksis. Uavhengig av 
forskerne inspirerte deltagere andre kolleger til å delta i aktiviteter som de 
kunne gjennomføre innenfor egen praksis, som å stelle planter, fore høner, 
hente egg, følge med i hønsegården og gå små turer på stiene i sansehagen og 
snakke om gamle, kjente planter. De overførte erfaringene, fant nye aktiviteter 
og måter å endre egen praksis på, noe som er kjennetegn på bemyndigelse 
(empowerment) (Higginbottom & Liamputtong, 2015). 


Diskusjon 
Nytteverdien av fotodokumentasjon 


Systematisk bruk av foto som dokumentasjon og fotorefleksjon skaper rom 
for anerkjennelse hos deltagerne og synliggjøring av grunnleggende ver- 
dier. Bilder blir tydelige eksempler på det deltagerne i helsetjenesten ønsker 
å gjøre mer av, «det gode». I motsetning til retningslinjer og ideer som 
presenteres «top-down», gis deltagerne mulighet for å uttrykke det verdi- 
fulle i egen praksis. Det dreier seg om å gjøre det usynlige synlig. Med bruk 
av visuelle metoder får deltagerne eierskap til data. Noen deltagere velger å 
ha med kamera og tar daglige bilder av hverdagssituasjoner uten å plan- 
legge dette nøyaktig på forhånd. Andre planlegger nøye. I planlegging og 
utforming av medvirkningsbaserte aksjonsforskningsprosesser i helsetje- 
nestene mener vi det er viktig å erkjenne at deltagerne og forskerne har 
komplementære funksjoner: Helsepersonell gjennomfører planlagte akti- 
viteter sammen med pasientene og dokumenterer dem, mens forskerne har 
ansvar for arkivering og systematisering av data i samsvar med forsknings- 
etiske prinsipper. Forskernes funksjon kan da være å legge til rette 
for refleksjon med utgangspunkt i bildene, som stimulerer og verdsetter 
deltagernes initiativ og erfaringer, og å skape fellesskap preget av tillit. 

Samtidig bidrar forskeren til at det i fotorefleksjonen kan komme frem kri- 
tiske spørsmål som kan fremme god praksis. Poenget med fotorefleksjon er 
å styrke deltagernes eierskap til aktivitetene i forskningsprosessen og vik- 
tigst av alt: frigjøring til endring. 

Fotonovellene gav det nære og synlige ny betydning. Ved å ta vare på bil- 
der i fotomontasjer som ble presentert i avdelingen, kunne personalet sam- 
tale med beboerne om hendelser som kunne gjenskape gode stemninger og 
være gode samtaleemner, for eksempel bærplukking eller hesjing. Fotoseriene 
i lokale utstillinger er viktige for alt personalet, ikke bare arbeidsgruppen, og 
for alle som er på besøk i sykehjemmet. Bildeseriene er en synlig bekreftelse 
for personalet som viser at de klarer å skape trivsel, og en påminnelse som 
motiverer for gjentagelse. Bildene fungerer som dokumentasjon på en lokal 
kollektiv praksis personalet ønsker å opprettholde og vise frem. De gir aner- 
kjennelse for arbeid som personalet kan ha vansker med å formidle. Bildene 
kan på den annen side ikke stå alene. Faren er da at aktiviteter blir enestå- 
ende hendelser. For å videreføre de gode øyeblikkene bildene uttrykker, er 
det nødvendig med vedvarende faglig etisk refleksjon i kollegafellesskapet. I 
trivselsprosjektet ble foto av enkeltpersoner lagret på minnepinner slik at 
personen selv og pårørende kunne se aktiviteter beboeren hadde glede av å 
delta i. I opplæring av nytt personale var fotodokumentasjonen en inspira- 
sjon og en kilde til forståelse av hvordan man kan oppdage trivsel hos bebo- 
ere med alvorlig kognitiv svikt. 

Funn i studien viser at fotorefleksjonen styrker kritisk bevissthet og frem- 
mer ulike tolkninger og dermed mulige løsninger gjennom gruppediskusjo- 
ner. Disse funnene samsvarer med internasjonal forskning som har vist at å 
diskutere egne tegninger eller fotografier kan bringe frem ny forståelse hos 
deltagerne (Lykes, 2001; Frith & Harcourt, 2007). Litteraturen indikerer at 
kreative og visuelle metoder kan være en mer effektiv måte å få tilgang til de 
følelsesmessige aspektene ved et emne på enn verbale tilnærminger alene 
(Paine, 2011). Bilder, og særlig de som deltagerne har tatt selv, kan fremkalle 
følelser og potensielt styrke uttrykk for følelser eller holdninger. Visuelle meto- 
der er derfor fruktbare for å utforske vanskelige temaer, som enten er vanske- 
lige å uttrykke verbalt eller er vanskelige å fange inn eller oppdage. Ettersom 
språket bearbeides i andre områder av hjernen enn der visuell informasjons- 
behandling foregår, kan visuelle metoder åpne opp for andre kunnskapsformer 
(Prosse & Loxeley, 2007). 

Kan foto oppleves konfronterende? 


A bruke foto i medvirkningsbasert forskningssamarbeid i helsetjenesten kre- 
ver spesiell oppmerksomhet. Personalet er palagt taushetsplikt, og det er der- 
for ikke vanlig å presentere fotografier hvor ansikter eller personer kan 
gjenkjennes (Riley & Manias, 2004). På den annen side kan det hevdes, slik vi 
gjør i denne artikkelen, at nettopp fotografiet får frem det betydningsfulle som 
vanskelig kan uttrykkes bare med ord. I trivselsprosjektet gav avdelingsleder, 
som var godt kjent med alle beboerne, informasjon til de pårørende om at 
beboerne kunne være ute når de ønsket det, og at personalet ønsket å fotogra- 
fere trivelige situasjoner. Primærkontaktene, som kjente pasienten og de pårø- 
rende godt, var oppmerksomme på situasjoner hvor pasienten ikke ønsket å bli 
inkludert i fotografering. Sykehjemslegen vurderte beboernes samtykkekom- 
petanse. Alle pårørende samtykket. 

Både pasienter, pårørende og personalet uttrykte at de hadde glede av å se 
på fotografiene som ble tatt underveis i trivselsprosjektet. En pårørende gav 
imidlertid uttrykk for at enkelte bilder ble opplevd som konfronterende, fordi 
bildene så tydelig viste det fysiske funksjonsfallet demenssykdommen hadde 
medført. Personalet mente på sin side at det var viktig å legge merke til ansiktet 
og personens holdning, som de fortolket som trivsel. I samtale med personalet 
fikk de pårørende hjelp til å se at situasjonen også fanget inn et godt øyeblikk 
for pasienten. Det gav de pårørende en ny mening med aktiviteten og bruk av 
foto som dokumentasjon på god praksis, og ikke av noe som måtte gjemmes. 
Fotografiet virket først avslørende, og forfallet ble fremtredende. I fotoreflek- 
sjonen fikk de pårørende hjelp til å forstå og skape en ny mening. Foto anvendt 
på denne måten har følgelig en terapeutisk betydning. Det overordnede målet 
med bruk av foto er å involvere pasienter og pårørende på en hensynsfull måte. 
Å fotografere trivelige utesituasjoner er videre begrunnet i at personer med 
demens ikke vil kunne huske situasjonene, men kan minnes om dem ved å se 
bilder. 

Etiske problemstillinger må hele tiden vurderes i forhold til bruk av foto i 
medvirkningsbasert forskning. Ved publisering vil det være mulig å kjenne 
igjen situasjoner og personer. Forskerne og deltagerne vet heller ikke på for- 
hånd hva prosessen innebærer. Derfor kan det være vanskelig å vite hva de 
samtykker til. Dette fordrer at man hele tiden er åpen for å vurdere om per- 
sonen ønsker å delta på fotografier som vises til andre. 

Visuelle metoder anvendes ut fra ulike antagelser om vår evne til å se og 
hvordan vi behandler visuell informasjon, om hvordan vi oppfatter og tenker 
(Pain, 2011). Vår evne til å se kan beskrives som en trinnvis utvikling av 
mening, som hos barn når hjernen bearbeider informasjon. Andre hevder at å 
forstå visuelle uttrykksformer er en del av sosiokulturell læring og miljøet 
(Pain, 2011). Det er derfor ulike meninger om i hvilken grad bilder som delta- 
gere utarbeider har en bestemt fortolkning. Noen forfattere som skriver om 
dette legger vekt på slike forhold som posisjon, størrelse, farge og grupperinger 
(Kress & van Leeuwen, 2006), mens andre legger vekt på fortolkning som noe 
særegent og individuelt (Pain, 2011) og noe som forandrer seg over tid og mel- 
lom ulike grupper (Banks, 2001; Rose, 2001). Forskere må være på vakt og 
utfordre egne forventninger når bilder anvendes i forskning. Det er derfor god 
praksis å spørre deltagerne hva de hadde til hensikt (intensjon) da de tok foto- 
grafiet (Morrow, 2001). Det vil sikre at deltagernes meninger får forrang, og 
ikke kun forskerens. 


Avslutning 


Fotografering og systematisk bruk av foto styrker medvirkning og bidrar til 
eierskap i forskningsprosessen. Bruk av foto i aksjonsforskning er samtidig 
noe mer enn dokumentasjon av data. Anvendelse av fotorefleksjon bidrar til 
å løfte frem hverdagssituasjoner, hente frem ressurser og gjøre grunnleg- 
gende verdier i omsorgsarbeidet synlig. Systematisk bruk av foto i fors- 
kningsprosessen kan følgelig være nyttig for å artikulere taus kunnskap og 
verdier. Dette er viktig kunnskap som ellers kunne vært usynlig. Funn i stu- 
dien har vist at både enkeltbilder og bildeserier er meningsbærende for den 
enkelte. De kan være gjenkjennbare i praksisfellesskap og bidra til styrking 
av praksis, hvor man stimuleres til å «gjøre mer av det gode». Kunnskapen 
som utvikles gjennom fotorefleksjon og i fotonoveller, er egnet til å bringes 
videre i opplæringsprogrammer og dermed til å styrke kompetansen i 
tjenestene. 

Selv om funn i denne studien er både personlige og lokale, vil trolig ideen 
med bruk av foto, fotorefleksjon og analyser med fotonoveller kunne anvendes 
i annen forskning og bidra til ny praksisbasert kunnskap. De viktigste funnene 
ved bruk av foto i aksjonsforskningsprosessen var: 

1. Fotografering kan gi en ny stemme, foto-stemme, til personer, som synlig- 
gjor verdier i arbeidet som vanskelig kan artikuleres. Man lofter frem 
betydningsfulle stemninger og handlinger som bidrar til anerkjennelse. 

2. Foto kan anvendes som fotodokumentasjon av betydningsfulle handlinger 
og aktiviteter. Den viser det som skjedde, det konkrete i situasjon, men 
ogsa samhandling og stemninger. 

3. Foto er visuelle uttrykk som kan anvendes som utgangspunkt for å beskrive 
situasjoner i fortellinger, fotonoveller. 

4. Både enkeltbilder og bildeserier kan være utgangspunkt for refleksjon, 
fotorefleksjon, og kan bidra til læring, endring og ny kunnskap 


Rasjonalet for bruk av foto i praktisk medvirkningsbasert aksjonsforskning 
er at bruk av det visuelle fremmer deltagernes evne til å uttrykke sine tanker og 
artikulere dem verbalt. Å gi deltagerne en foto-stemme gir dem anledning til å 
beskrive praktisk kunnskap som de selv mener er av betydning. Forskerens 
oppgave er å ta vare på, lytte til, akseptere og anerkjenne den praktiske kunn- 
skapen som ofte er innvevd i små historier knyttet til handlingene i bildet. 
Funn i studien har vist at bruk av foto kan være nyttig i kontekster der det 
språklige alene ikke gir en helhetlig tilgang til det som foregår. Dette er et vik- 
tig perspektiv som det bør forskes videre på. I en forskningssammenheng kan 
foto for eksempel trolig brukes som utgangspunkt i et intervju eller i fokus- 
gruppeintervjuer der fotografiene kan være tatt av deltagerne. 

Validitet i aksjonsforskning 


Ann Lisa Sylte 


This article discusses challenges concerning validity within action research. The rese- 
arch project demanded that the four researchers, who were also teacher educators, 
assisted teachers from vocational education programs in researching their own prac- 
tice in relation to didactical development of knowledge and implementation of cur- 
riculums. Developmental research projects were conducted at 13 different schools for 
upper secondary education (VGS) and 6 conducted in programs for vocational edu- 
cation, in Norway. Simultaneously the teachers involved were part time students at a 
continuing education program within vocational development work. Validity is clari- 
fied by empirical examples from the collected data, and challenges linked to 
trustworthy documentation and the role of the researcher. This article discusses and 
summarizes how validity was addressed in the action research project, and concludes 


with important factors to take into consideration. 


Innledning 


Med bakgrunn i egen forskning i et aksjonsforskningssamarbeid med lerere i 
yrkesfagopplæringen i videregående skole, vil jeg i denne artikkelen ha fokus 
på validitet i aksjonsforskning. I praktisk pedagogisk aksjonsforskning som 
prosjektet var mest preget av, blir læreplanprosesser utviklet gjennom samar- 
beid og demokrati ved at planlegging, gjennomføring og kritisk analyse av 
undervisning og læring blir strukturert som sirkulære og sekvensielle proses- 
ser (Carr & Kemmis; 1986; Hiim, 2016; McNiff, 2002; Stenhouse, 1975; 
Whitehead & McNiff, 2006). Data fra hver sekvens får da betydning for hva 
som velges å gjøre videre. Imidlertid er det kritiske røster om aksjonsforsknin- 
gens validitet. Det hevdes at spillerommet til forskerens dømmekraft 

og vurderingsevne kan bli for stort (Grimen, 2004). Det hevdes også at det er 
vanlig at vi mennesker fremstiller det vi har gjort pa en slik mate at vi dekker 
over og/eller pynter på fremstillingene våre for å fa dem til å se bedre ut, mer 
innovative, politisk korrekte og lignende, enn de i realiteten er (Eikeland, 
2006). Av samme grunn er det relevant å belyse utfordringer rundt validitet i 
aksjonsforskning og drøfte hvordan man kan ivareta validiteten. 

Prosjektet innebar at forskere som også var lærerutdannere bistod lærere i å 
forske i egen praksis med didaktisk kunnskapsutvikling og implementering av 
Læreplanen Kunnskapsløftet 06 (LKo6) (Dahlback, Hansen, Haaland & Sylte, 
2011; Kunnskapsdepartementet, 2006). Lærerne deltok samtidig på en deltids- 
basert videreutdanningsstudie i yrkespedagogisk utviklingsarbeid (YPU) ved 
Høgskolen i Oslo og Akershus, hvor de utviklet innhold, arbeidsformer og 
vurderingsmåter gjennom systematiske utviklingsforsøk i sin praksis. Et 
hovedanliggende var å oppnå best mulig læring for alle som deltok, og sluttdo- 
kumentasjon som andre lærere, opplæringsansvarlige og utdanningsmyndig- 
heter kan lære av. Utdanning og læring i pedagogisk aksjonsforskning er ansett 
som en erfaringsbasert, sosial og verdiforankret virksomhet (Hiim, 2016). 
Hensikten med forskningen var ikke å utvikle teori i form av foreskrivende 
prosedyrer, men snarere å utvikle kontekstbaserte eksempler og prinsipper for 
yrkesrelevant opplæring som viser hvordan sentrale utfordringer i utdan- 
ningsarbeidet kan møtes. 

Utfordringer i prosjektet med dokumentasjon, analyse av data og diskusjo- 
ner knyttet til validitet, er grunnlaget for problemstillingen i artikkelen. 
Validitet kan også berøres av interaksjonsprosessen og dermed forskerrollen i 
aksjonsforskningen. Hvordan dokumentasjonen synliggjør aksjonsforsknin- 
gen på en troverdig måte, kan også påvirke validitet. Validitet vil her drøftes 
med bakgrunn i aksjonsforskningsprosjektet i yrkesutdanningen. Prosjektet er 
ett av to delprosjekter i forfatterens ph.d.-avhandling om didaktiske prinsipper 
for relevant yrkes- og profesjonsutdanning i Norge. Validitet belyses ut fra 
empiriske eksempler fra aksjonsforskningens datainnsamling og utfordringer 
knyttet til forskerrollen. I artikkelen rettes oppmerksomheten mot hvordan 
validitet i aksjonsforskning kan ivaretas. 

Først belyses validitet i aksjonsforskning ut fra et teoretisk perspektiv knyt- 
tet til prosjektet. Så presenteres prosjektet. Her beskrives forskningstilnærmin- 
gen og grunnlaget for de empiriske eksemplene. Deretter belyses validitet ut 
fra empiriske eksempler. Videre drøftes validitet knyttet til de empiriske 

eksemplene og forskerrollen i lys av teori. I konklusjonen oppsummeres hvor- 
dan vi ivaretok validiteten i aksjonsforskningsprosjektet, og hva som var viktig 
å ta hensyn til. 


Aksjonsforskning og validitet 


Aksjonsforskning har utgangspunkt i en hermeneutisk-fenomenologisk viten- 
skapelig retning og kjennetegnes ved sitt empiriske utgangspunkt i motsetning 
til konvensjonell deduktiv forskning fra den naturvitenskapelige positivistiske 
retningen (Amble, 2012). I aksjonsforskning er en felles læringsprosess mel- 
lom felt og forsker vektlagt, hvor ny kunnskap både skal være relevant i feltet 
og ha en vitenskapelig standard (Svensson & Nielsen, 2006). Demokratiske 
prosesser vektlegges sterkt. Aksjonsforskning kan betegnes som en deltakero- 
rientert og demokratisk prosess som har til hensikt å utvikle kunnskap som 
deltakerne selv og andre kan lære av. Det er en vitenskapelig metode som 
bidrar til å produsere anvendelsesorientert, gyldig, normativ og relevant kunn- 
skap (Kildedal, 2005; Reason & Bradbury, 2008). Aksjonsforskning i pedago- 
giske kontekster «(..) innebærer systematisk samarbeid om planlegging, 
gjennomføring, vurdering og kritisk analyse av utdannings-, undervisnings- 
og læringsprosesser, samt å dokumentere kunnskap om slike prosesser i skole 
og arbeidsliv» (Hiim, 2010, s. 18). 

Eikeland (2006) tar opp flere utfordringer knyttet til validitet i aksjonsfors- 
kning og forskning basert på menneskelig aktivitet generelt. For å skape ny 
kunnskap, er det viktig å sikre at det er det som deltakerne har sagt, som for- 
skeren tolker og fortetter. Han poengterer at validiteten er avhengig av at alle 
deltakerne dokumenterer det som konkret er gjort, og ikke hva de skulle ønske 
at de hadde gjort, eller eksempelvis at de bevisst utelater ting fra beskrivelsene 
som ikke helt ble som de hadde tenkt. 

Sentrale utfordringer rundt validitet som gyldighet og pålitelighet i prosjek- 
tet kunne handle om dokumentasjonsprosessen, om hvordan ulike former for 
kunnskap ble dokumentert og presentert. Det kunne dreie seg om hvordan 
deltakerne dokumenterte på sitt nivå og forskerne på sitt nivå, og om hvorvidt 
vi hadde klart å dokumentere det som deltakerne hadde sagt, i vår analyse, 
tolkning og fortetting. Om problemstillingene i prosjektet var nyttige for delta- 
kerne, kunne også være en sentral utfordring. Å holde motivasjonen til delta- 
kerne oppe og at forskningsspørsmålene var relevante for deres praksis, kunne 

også være en utfordring. Samtidig kunne forskerrollen som samtidig innebar 
lærerrollen, være en utfordring som det var viktig å være bevisst på. Her kunne 
det dreie seg om makt og påvirkning av forsker og samtidig lærerutdanner, 
avhengighet og myndighetsgjøring av deltakerne i prosjektene. I forlengelsen 
av det kunne de demokratiske prosessene med deltakerne også være en utfor- 
dring. Det var slike utfordringer som eventuelt kunne medføre at vi ikke fikk 
belyst problemstillingen og forskningsspørsmålene på en tilstrekkelig måte. 
Reason og Bradbury (2008) betrakter aksjonsforskning som systematisk 
utvikling av kunnskap og kunnskapsproduksjon basert på en annen form enn 
konvensjonell forskning, en form som arbeider mot praktiske resultater og ny 
forståelse. De peker på felles validitetsstrategier på tre nivåer som vil hjelpe 
forskeren i den praktiske aksjonsforskningen. Nivåene defineres som first-, 
second- og third-person action research / practice (Reason & Bradbury, 2008, 
s. 6). Begrepene har sammenheng med diskusjoner omkring forholdet mellom 
forsker og deltaker på første-, andre- og tredje-ordensnivå i aksjonsforsknin- 
gen. På first-person-nivaet i prosjektet var det viktig å få frem deltakernes 
empiriske beskrivelser som kunne bearbeides og systematiseres forankret i 
prosjektets teoretiske ramme. På second-person-nivået var oppfølgingen, vei- 
ledningen og interaksjonen mellom forskeren og deltakerne viktig. Mens på 
third-person-nivået ble analysen og forskerens tolkninger av deltakernes 
beskrivelser fra eksempelvis rapporter kritisk drøftet i dialog med deltakerne. 
Reason og Bradbury (2008) peker også på fem validitetskriterier for aksjons- 
forskning som var sentrale i prosjektet. De defineres av Hiim' (2010) som kva- 
litetskriterier. 1). Kvalitet i relasjonell praksis. I prosjektet dreide det seg om 
prosjektets hensikt og viktigheten av å involvere deltakerne i utviklingsproses- 
sen. Her ble interaksjonen med og tilbakemeldinger fra deltakerne en viktig del 
av endringsprosessen underveis i aksjonsforskningen. 2). Kvalitet som refleksivt- 
praktisk utbytte. Deltakernes læringsutbytte var en sentral del av prosjektets 
strategi. Her var det viktig at kunnskapen var nyttig og relevant for både delta- 
kernes egen praksis og deres elever. I tillegg ble fokus rettet mot det deltakerne 
var opptatt av, for å motivere og frigjøre deres erfaringer som ressurs for egen og 
felles refleksjon. 3) Kvalitet som pluralitet i kunnskapsformer. I prosjektet var vi 
opptatt av at innholdet/teorien som ble vektlagt var tett knyttet til deltakernes 
praksis. Det innebar at utvikling av begreper underveis i utviklingsprosessen 


1 Her brukes Hiims (2010) norske oversettelse av Reason og Bradburys (2008) validitetskriterier. 

tok utgangspunkt i deres pedagogiske praksis og omvendt. Det handlet også om 
deltakernes medinnflytelse, slik at prosjektets forskningsspørsmål og deltaker- 
nes problemstillinger var relevante for å utvikle didaktisk kunnskap. 4) Kvalitet 
som deltakelse i betydningsfullt arbeid. Det handlet om forskernes fokus på del- 
takernes opplevelse av nytteverdi av underprosjektene med utviklingsforsø- 
kene. Vi var opptatt av at det var deres didaktiske behov for ny kunnskap i egen 
lærervirksomhet som lå til grunn for utviklingsprosessen i deres utviklingspro- 
sjekter. Dette for å holde motivasjonen deres oppe og for å få til endringsproses- 
ser som ble varige, som innebærer det 5. kriteriet om kvalitet som fremvoksende 
utviklings- og undersøkelsesprosesser med varige konsekvenser. Ifølge Hiim 
(2010) henger kriteriene nøye sammen og er overlappende. 

Whitehead og McNiffs (2006) råd i tolkninger av data innebærer at vi sorte- 
rer og kategoriserer data og analyserer dataenes mening, for så å identifisere og 
etablere standarder for analysekriterier og generering av belegg: 


e «Generating evidence and establishing standards of judgement 

e Deciding which kinds of standards are appropriate for judgement of the 
quality of practitioners’ action research accounts» (Whitehead & McNiff, 
2006, $. 80). 


I tillegg var disse prinsippene sentrale i forskningen basert på Hiims (2010) 
prinsipper for validitet: 


1. At dataene viser lærernes praksis - hva som konkret ble gjort for å utvikle 
relevant yrkesutdanning, hvilke muligheter vi så og hvilke hindringer vi 
opplevde. 

2. At dataene viser konkret hvordan vi har arbeidet for å sikre medinnflytelse 
og medvirkning fra de involverte i prosessen og at alles stemmer ble hørt. 


Presentasjon av prosjektet 


Bakgrunnen for prosjektet var at mange av dagens yrkes- og profesjonsutdan- 
ninger ikke oppleves relevante for yrket det utdannes til (Dahlback et al., 2011; 
Hiim, 2013, 2015; Molander & Terum, 2008; Smeby, 2008; Statistisk sentral- 
byrå, 2016). Valg av aksjonsforskning henger sammen med forskernes forstå- 
else av lærings- og kunnskapsbegrepet. Et pragmatisk og kritisk perspektiv på 
lærerforskning og lærerkunnskap påvirket valg av metode og arbeidsmåter i 

prosjektet (Sylte, 2015b). Det pragmatiske læringsperspektivet er kontekstuelt 
og praksisbasert (Dewey, 1910; Dreyfus & Dreyfus, 1986; Schön, 1983). Den 
viktigste forskjellen på pragmatisk pedagogisk tenkning og konvensjonell 
pedagogisk tekning er at utdanningen med læreplaner, innhold, undervisning 
og vurdering er basert på analyse av kjerneoppgaver i yrket og yrkesutøvelsen, 
i stedet for kontekstfri abstrakt teori (Hiim, 2013; Sylte, 2016). 


Prosjektets empirigrunnlag 


Prosjektet var studier av didaktisk læring i yrkesutdanningens to første år 
(Dahlback et al., 2011; Sylte, 2014, 2015b). Vi var fire aksjonsforskere som for- 
sket i samarbeid med 37 deltakere (lærere) i videregående skole fra 13 ulike 
deltakerskoler og seks utdanningsprogram fra fem fylker i Norge. Først gjen- 
nomførte vi en analyse av læreplanverket LKo6 som grunnlag for implemente- 
ringen av læreplanen. Forskerne samarbeidet gjennom interaksjon med 
deltakerne og skoleledere om å utvikle deltakernes yrkesdidaktiske kompe- 
tanse. Deltakerne utviklet didaktiske metoder for yrkesrelevant opplæring 
gjennom yrkesretting, yrkesdifferensiering og vurderingsverktøy i 37 utvi- 
klingsprosjekter ved deltakerskolene. Prosjektet var organisert med pedago- 
giske verksteder knyttet til deltidsutdanningen, YPU. Forskerne gjennomførte 
3-4 samlinger hvert semester sammen med deltakerne. Forskerne veiledet i 
tillegg deltakerne lokalt mellom samlingene. Temaene for samlingene var del- 
vis bestemt av forskerne, med utgangspunkt i deltakernes uttrykte behov for 
faglig innhold. Pedagogiske verksteder og veiledning hadde til hensikt å utvi- 
kle kunnskap som både deltakerne og andre kan lære av, slik at kunnskapen ble 
varig, i tråd med Reason og Bradburys (2008) femte kriterium. En sentral stra- 
tegi var at deltakerne skulle lære å forske i egen praksis for systematisk å vide- 
reutvikle eget didaktisk arbeid i samarbeid med elever, kolleger og andre i 
skoleorganisasjonen (Dahlback et al., 2011; Hiim, 2007; McNiff, 2002; McNiff 
& Whitehead, 2006). Prosjektet gikk over fire år og hadde systematiske og 
grundige endringsprosesser som ble dokumentert underveis av både delta- 
kerne og forskerne. To eksempler på utviklingsforsøk som deltakerne gjorde: 


Noen deltakere gjorde forsøk med yrkesdifferensiering hvor de laget åpne praktisk- 
teoretiske oppgaver på brede utdanningsprogram trinn 1 (Vg1). I første fase innledet 


de med felles mål om temaet som eksempelvis kunne være teori om kundebehandling. 

Temaet var fellestrekk om kundebehandling som var relevante for mange yrker i 
Design og handverksfag. I andre fase var det innledende ovelser hvor elevene valgte 
individuelle mål knyttet til sitt yrkesvalg. I tredje fase fordypet elevene seg i sitt valgte 
yrke. I fjerde fase var det erfaringsdeling hvor gruppene presenterte fra hvert sitt yrkes- 
fag. Her ble det synliggjøring av temaet knyttet til ulike yrker med felles oppsumme- 


ring og vurdering. 


Andre deltakere gjorde forsøk med vurdering for læring hvor de utarbeidet kjenne- 
tegn på kvaliteten av måloppnåelse. Kjennetegnene tok utgangspunkt i analyse av 
kjerneoppgaver i yrkene og læreplananalyse. De utarbeidet praktisk-teoretiske opp- 
gaver med beskrivelser av kvaliteten på oppnåelse av kompetansemålene beskrevet 
som lav, middels og høy måloppnåelse. Nøkkelkompetanse var en viktig del av 
yrkeskompetansen som var inkludert i kjennetegnene. Helhetlig yrkeskompetanse 
var vektlagt i både kjennetegnene, underveisvurderingen som fremovermelding og 


sluttvurderingen. 


Empirien fremkom på grunnlag av forskernes og deltakernes logger, delta- 
kernes undervisningsplaner, oppgavetekster, elevbesvarelser og arbeidslogger. 
Deltakende uformell observasjon ble til dels brukt ved en skole. Deltakernes 
kvantitative og kvalitative undersøkelser, logger, planer og elevers oppgavetek- 
ster hvor elevenes stemme ble synliggjort i 37 rapporter fra deres delprosjekter, 
var en viktig del av datagrunnlaget. Rapportene innebar resultater fra deltaker- 
nes delprosjekter. I tillegg dokumenterte forskerne gjennom halvstrukturerte 
logger og referater fra verkstedsamlinger og lokale veiledningsøkter mellom 
samlingene. For å få ytterligere kvalitativ innsikt i kontekst og funn fra delta- 
kernes utviklingsprosjekter, valgte forskerne å gjennomføre kvalitative inter- 
vjuer med deltakerne bak de didaktiske eksemplene som ble presentert i 
forskningsrapporten (Dahlback, et al., 2011). 


Forskningstilnærmingen i prosjektet knyttet til 
validitet 


Det finnes ulike metodiske tilnærminger innenfor aksjonsforskning, og for- 
skeren kan innta ulike roller (Pålshaugen, 2007). En tilnærming bygger på en 
forståelse av at alle prosjektdeltakerne besitter ulik, men relevant kompetanse 
for forskningen. Her bygges for eksempel datainnsamlingen i stor grad på 

«likemannsprinsippet», hvor deltakerne dokumenterer samhandling med 
andre deltakere. Da har forskeren det koordinerende ansvaret som prosjektle- 
der og er ansvarlig for prosjektets vitenskapelige legitimitet. Denne aksjons- 
forskningstilnærmingen medfører noen utfordringer knyttet til tradisjonelle 
vitenskapelige forskningsprinsipper som objektivitet og forskningens validitet 
(Swant, 2001). Det innebærer en svært stor grad av likestilling i forskningspro- 
sessen uavhengig av kompetanse og kan betraktes som et ytterpunkt innenfor 
aksjonsforskning (Heron, 1996). Denne frigjørende aksjonsforskningen, hvor 
forsker og aktør har felles ansvar, preget deler av den metodiske tilnærmingen 
i prosjektet. Deltakerne hadde selv ansvar for sine underprosjekter hvor de 
planla, gjennomførte og vurderte ulike didaktiske eksempler på yrkesretting 
og -relevans. Her var Reason og Bradburys (2008) første kriterium om kvalitet 
i relasjonell praksis sentralt. Selv om forskerne veiledet i prosessen, var det del- 
takernes didaktiske utfordringer som lå til grunn for hvordan de prøvde ut 
ulike didaktiske løsningsforslag. Forskerne la stor vekt på demokratiske pro- 
sesser hvor vi la opp til refleksjon og diskusjon rundt den erfarte utviklings- 
praksisen. Her var det viktig at deltakerne opplevde problemstillingen relevant, 
og at de så nytteverdien av utviklingen i prosjektet. Reason og Bradburys tredje 
og fjerde kriterium om kvalitet som pluralitet i kunnskapsformer og kvalitet som 
deltakelse i betydningsfullt arbeid, var også sentrale i delen som bar preg av den 
frigjørende tilnærmingen. Her var fokuset å utvikle kunnskap i en samhand- 
lingsprosess med deltakerne. Carr og Kemmis (2005) aksepterer bare den fri- 
gjørende forskningen, initiert og styrt innenfra, som ekte aksjonsforskning. 
Bjørnsrud (2005, s. 40) synes imidlertid denne formen for aksjonsforskning 
er: «(..) problematisk ved at forskeren nærmest får en slags konsulentrolle. Det 
er heller ikke noe krav om at det med bakgrunn i erfaringsmaterialet skal utvi- 
kles forskningsrapporter eller andre tekster som kan publiseres». Carr og 
Kemmis (1986, 2005) er opptatt av at kunnskapen kan og bør utvikles mellom 
konstruksjon og rekonstruksjon, i en sosial og kulturell kontekst. Mens i vårt 
prosjekt var det krav om forskningsrapport fra deltakerne. 

Praktisk aksjonsforskning innebærer et bytteforhold mellom forsker og 
aktør. Her vil lærere som deltar kunne utvikle forståelse for egen praksis 
(Bjørnsrud, 2005). Etter hvert som deltakernes erfaringer ble akkumulert, 
kunne forskerne systematisere disse erfaringene samt utvikle ny teori. 
Stenhouse (1975) er imidlertid skeptisk til et skille mellom lærere eller prak- 
tikere og forskere. Utfordringen var om disse erfaringene var beskrevet så 

tydelig og konkret av deltakerne, altså om de var valide nok, til at dette kunne 
systematiseres og utvikles til ny didaktisk teori om undervisning og vurde- 
ring, og om forskerne klarte å fremstille det troverdig. Kalleberg (1992, s. 34) 
mener: «Aksjonsforskning bør defineres tosidig, som virksomhet som ikke 
bare skal a) produsere ny vitenskapelig kunnskap, men også b) bidra til forbe- 
dring i det felt som studeres gjennom aktiv deltakelse fra forskeren.» Her 
deltar forskeren aktivt i endringsprosesser i feltet. Det etableres dermed et 
bytteforhold mellom de som er i praksis og de som forsker. Men dette skillet 
mellom praktiker og forsker er ikke like klart eller absolutt i ulike tilnærmin- 
ger til aksjonsforskning. 

Tilnærmingen i prosjektet var mest inspirert av den praktiske pedagogiske 
aksjonsforskningstradisjonen (Carr & Kemmis, 1986; Dahlback et al., 2011; 
Elliott, 1991, 1998; Hiim, 2010, 2013, 2016; Kemmis, 2001, 2010; McNiff & 
Whitehead, 2006; Stenhouse, 1975). En sentral strategi i forskningsarbeidet 
innebar Reason og Bradburys (2008) andre kriterium. Her ble endringsproses- 
sen utviklet som en samarbeidende, demokratisk aksjonsforskningsprosess, 
hvor hensikten hadde forankring i Reason og Bradburys (2008) femte krite- 
rium om kvalitet som refleksivt-praktisk utbytte og kvalitet som fremvoksende 
utviklings- og undersokelsesprosesser med varige konsekvenser. Hensikten var 
altsa a utvikle eksempler og prinsipper for relevant yrkesutdanning for a vise 
hvordan sentrale utfordringer i utdanningsarbeidet kunne motes for 4 gi 
grunnlag for videre inspirasjon og kunnskapsutvikling til nytte for andre. 

Imidlertid var det også noen trekk fra Zuber-Skerritts (1996) tenkning, hvor 
man starter med en teknisk tilnærming hvor forskeren er den mest aktive og 
styrende, for å gå over i en prosess med økt grad av deltakerinnflytelse på ret- 
ning og utvikling av tema og prosess. Den tekniske tilnærmingen ga rom for 
styring av retningen for forskningen og for innføringen av arbeidsformen, slik 
at prosessen fikk struktur og fremdrift. I fortsettelsen ga den praktisk- pedago- 
giske tilnærmingen muligheter for at deltakerne fikk økt eierforhold til sine 
underprosjekter i tråd med Reason og Bradburys (2008) første og andre krite- 
rium. Fokuset ble rettet mot det deltakerne var opptatt av, for å motivere og 
frigjøre deres erfaringer som ressurs for egen og felles refleksjon. Forskernes 
oppgave var å hjelpe den enkelte og gruppen med å få til den frigjørende og 
kritiske refleksjonen. Gjennom denne refleksjonen kunne ny kunnskap kon- 
strueres og føyes sammen med den deltakerne hadde, fordi problemstillin- 
gene, forskningsspørsmålene og innholdet var knyttet til deres egen hverdag. 

Her var Reason og Bradburys tredje og fjerde kriterium sentralt. Samtidig 
kunne forskerne fa dypere innsikt og bedre forstaelse av deres erfaringer, 
kunnskap og refleksjon og dermed igjen utvikle ny kunnskap til var forskning. 
Det ble lagt vekt på å utvikle begreper og forståelse med grunnlag i deltakernes 
oppgaver. Det var deltakerne selv som prøvde ut arbeidet i praksis med sine 
elever, og det var kun de som så og forstod arbeidet fra innsiden, og som i 
utgangspunktet var nærmest til å utvikle relevante profesjonelle begreper. 
Samtidig kan man også se at de tre aksjonsforskningstypene må ses på som 
sammenhengende og avhengige utviklingsstadier, mer enn som gjensidig eks- 
kluderende (Zuber-Skerritt, 1996), fordi forskerne systematiserte deltakernes 
erfaringer etter at de ble akkumulert, men i samarbeid og dialog med 
deltakerne. 


Analyse og validitet i prosjektet 

Forskerne var meget opptatt av den demokratiske prosessen i prosjektet. 
Gjennom kritisk refleksjon i dialog med deltakerne ble deres behov for didak- 
tisk kompetanseutvikling hørt, sett og tatt hensyn til. I analyseprosessen fikk 
deltakerne lese og korrigere forskernes fremstilling fra deltakernes delprosjek- 
ter. Faren med denne typen samhandling kan selvsagt være at deltakerne ikke 
vil offentliggjøre det de ikke fikk til. Derfor var vi også meget bevisst på å utvi- 
kle faglig, didaktisk og sosial trygghet i gruppene. 

Forskningen handlet om å dokumentere didaktiske og faglige utviklings- 
prosesser på en slik måte at de kunne generere ny teori og kunnskap (Hiim, 
2010). For å få høy kvalitet i aksjonsforskningen var det viktig å identifisere 
kriterier og standarder for analysen av empirien. Reason og Bradburys (2008) 
validitetskriterier preget strukturen og fremdriften i prosjektet. Det var viktig 
å artikulere standardene og produsere teorier som fremstod som originale, 
valide og betydningsfulle for feltet (McNiff & Whitehead, 2006). Forskerne 
analyserte kritisk og systematiserte empirien i tråd med Kvale og Brinkmanns 
(2009) tre analysenivåer — selvforståelse, kritisk forståelse basert på sunn for- 
nuft og teoretisk forståelse. For å ivareta validiteten i analysedelen av aksjons- 
forskningen ble det stilt flere spørsmål inspirert av Whitehead og McNiff 
(2006) og Hiim (2010): Hvilke erfaringer/opplevelser bør beskrives for å vise 
hva som har skjedd? Hvilke typer data vil vise den utviklingen som har skjedd? 
Hvordan kan en beskrive og evaluere funnene i og av læringsprosessen? 

Hvordan kan en modifisere forskerens deltakelse, pavirkning, ideer og praksis, 
altså forskerrollen, i lys av denne evalueringen? Forskernes refleksjoner rundt 
spørsmålene førte til utvikling av en analysemodell (Figur 20.1). 

Modellen ble utarbeidet som et analyseverktøy til bruk for både forskerne 
og deltakerne med tanke på å kvalitetssikre arbeidet. Et hovedanliggende i 
analyseprosessen var å utvikle teori i form av begreper og generaliseringer ut 
fra deltakernes praksis i tråd med Reason og Bradburys (2008) tredje krite- 
rium. Modellen tok utgangspunkt i den didaktiske relasjonsmodellen 
(Hiim & Hippe, 2001) og ivaretok deltakernes og elevenes nivå for analyse av 
meningsfull og yrkesrelevant opplæring preget av elevmedvirkning. Analysen 
ble kategorisert etter didaktisk relasjonstenkning gjennom kategoriene lære- 
forutsetninger, mål, rammefaktorer, innhold, arbeidsmåter/læreprosess og 
vurdering (Hiim & Hippe, 2001; Sylte, 2016). Underkategoriene var relevans, 
mening og demokratisk medvirkning på lærer- og elevnivå. Forskerne ana- 
lyserte deltakernes dokumenterte utviklingsarbeider i deres rapporter, men 
så dem i sammenheng med samhandlingsprosessene som hadde foregått. 

I analysen av deltakernes rapporter utarbeidet vi spørsmål som for eksem- 
pel om hvordan deltakernes planlegging viser at det faglige innholdet som ble 


Figur 20.1 Analysemodell basert på didaktiske kategorier (Dahlback et al., 2011 s. 125). 

vektlagt opplevdes meningsfullt og relevant for elevene, om hvordan elevar- 
beidene viser at undervisningen var meningsfull og yrkesrelevant, og om 
hvordan vurderingsverktoyene med kjennetegn var kjent for elevene og var 
yrkesrelevante. Som forsker klipte jeg eksempelvis tekst fra deltakernes rap- 
porter som inkluderte elevenes arbeider, inn under hvert analysesporsmal. I 
tillegg brukte jeg fargekoder for 4 fa frem monstre. Deltakerne fikk lese og 
drofte forskernes analyser og eventuelt korrigere. Pa den maten sorterte vi og 
kategoriserte data for mening, identifiserte standarder for analysekriterier og 
frembrakte belegg (Whitehead & McNiff, 2006). Likedan viser teksten og var 
tolkning at det var det som hadde skjedd i deltakernes undersokelser, det vil si 
det som deltakerne hadde skrevet i sine rapporter, som ble dokumentert som 
resultat av oss forskerne (Eikeland, 2006). 

Deltakerne ble invitert til 4 bruke modellen i sine analyser eksempelvis 
knyttet til egen planlegging og innhold i en konkret oppgavetekst opp mot 
elevbesvarelsene. De som brukte modellen opplevde at den var til stor hjelp i 
analysearbeidet: «Et veldig godt analyseverktoy» (deltakersitat). Eksempel pa 
analyse av elevmedvirkning, relevans og meningsfullt: 


Hvis en oppgavetekst viste en åpen oppgave hvor elevene hadde mulighet til å velge 
individuelle mål og ulike måter å lose oppgaven på, mens elevbesvarelsene viste nes- 
ten identiske måter å løse oppgaven på, så kunne det være lagt muntlige føringer fra 
deltakerne som begrenset elevmedvirkningen, relevansen og meningsopplevelsen 


for eleven. 


Imidlertid var det flere av deltakerne som i ettertid uttrykte at det var van- 
skelig å finne tid til å fordype seg i analysearbeidet. De uttrykte at de hadde 
nok med å dokumentere det de konkret hadde gjort. Her kunne det være 
utfordringer knyttet til Reason og Bradburys (2008) tredje og til dels fjerde og 
femte kriterium. Forskerne drøftet om vi ga den nødvendige støtten deltakerne 
trengte til å gjøre analysearbeidet, selv om vi systematisk veiledet i prosessen. 
Vi kom frem til at deltakernes tidsramme var en utfordrende og til dels hin- 
drende faktor i analysearbeidet. 

I tillegg til prosjektbeskrivelsene fra deltakerne hadde forskerne samlin- 
ger og veiledning med deltakerne underveis i utviklingsprosessen på sko- 
lene. Dette ble dokumentert gjennom logger og rapporter, som ble lest 
og respondert på av deltakerne fortløpende. Elevstemmene ble synlig- 
gjort gjennom det deltakerne skrev i sine rapporter, der noen refererte til 

elevsitater, mens andre refererte til det elevene hadde sagt i en mer opp- 
summerende tekst. Et tilbakevendende spørsmål var i hvilken grad det var 
det som elevene hadde sagt som ble gjengitt, eller om det var deltakernes 
tolkninger av det elevene opplevde som ble referert i deltakernes rapporter. 
De samme spørsmålene stilte vi om vår fremstilling av deltakernes utsagn 
og rapporter. Eller kunne det være som Eikeland (2006) er opptatt av, at det 
er mer vanlig enn motsatt at vi mennesker fremstiller det vi har gjort på en 
slik måte at vi dekker over og/eller pynter på fremstillingene våre, for å få 
dem til å se bedre ut? I tillegg til det som er nevnt her, hadde forskerrollen 
betydning for validiteten. 


Hvordan kan validitet i aksjonsforskning ivaretas? 


Hva var de sentrale utfordringene når det gjaldt validitet som gyldighet og 
pålitelighet i prosjektet? I en aksjonsforberedende fase kan det være en fordel 
at man fra før kjenner til hvordan det undervises i yrkesfagfeltet. Dette kan 
lette arbeidet med å komme på «innsiden» av lærernes kultur, for å bli kjent 
med og forstå det de forstår og tar for gitt (Høie, 2005). Alle de fire forskerne 
hadde bakgrunn som lektorer i yrkesutdanningen. Dermed måtte vi samtidig 
være bevisst de mulige utfordringene det er å komme allerede kjente relasjoner 
tettere inn på livet enn man gjør i andre typer forskning. Det ligger også en 
utfordring i en form for nærsynthet som kan vanskeliggjøre den nødvendige 
distansen en må ha som aksjonsforsker. I de fleste tilfeller er det forskeren som 
har initiativet og pedagogisk autoritet i relasjonen. Det er derfor viktig at for- 
skeren er spørrende og profesjonelt distansert i forskerrollen for å skape sub- 
jektrelasjoner (Svensson, 2002). Samtidig var det viktig å synliggjøre 
handlingsrommet deltakerne hadde til utvikling av didaktisk kunnskap om 
yrkesrelevant og helhetlig yrkesfagopplæring. 

En stor utfordring var om forskerne tilrettela for at deltakerne beskrev sine 
erfaringer tydelig og konkret nok — om det var så valid at dette kunne systema- 
tiseres og utvikles til ny didaktisk teori. For å ivareta validiteten var hovedprin- 
sippet at alle ut fra sitt mandat forsket i og dokumenterte sin praksis på first-, 
second- og third-person-nivå hvor validitetskriteriene var sentrale på alle nivå- 
ene (Reason & Bradbury, 2008). Vi forsket i vårt arbeid og deltakerne i sitt. I 
prosjektet var det nødvendigvis sammenheng og overlapping mellom de ulike 
nivåene på en måte som ble klargjort i hvert enkelt underprosjekt. En viktig 

oppgave for oss var 4 sammenligne flere ulike deltakeres dokumentasjon fra 
sin praksis pa third-person-nivaet. 

For å ivareta validitet og forebygge Grimens (2004) kritikk om forskerens 
dømmekraft og vurderingsevne i valg av data og hvordan de står i forhold til 
hverandre, analyserte vi gjennom analysemodellen (Figur 20.1) hvor delta- 
kerne fikk lese og korrigere vår analyse. Resultatene etter å ha brukt modellen 
systematisk, viste mange fasetter vi ikke så ved bare å lese rapportene fra delta- 
kerne. Imidlertid så vi i etterkant at noen av spørsmålsstillingene i modellen 
kunne virke både ledende og kontrollerende. Her kunne vi muligens hatt mer 
åpne spørsmål i analysemodellen, som for eksempel: Hva betyr yrkesrelevans i 
forhold til undervisnings- og vurderingsformer, og hvordan kan det utvikles? 
Samtidig var vi opptatt av om forskerens analyse sa det samme som deltakerne 
sa i sine rapporter, og hva med elevenes stemme? Var det det som elevene opp- 
levde, som kom frem? Forskerteamet diskuterte om vi burde ha fulgt opp og 
spurt elevene mer direkte, kanskje gjennom gruppeintervjuer. Samtidig så vi 
dilemmaet med at deltakerne kunne oppleve at de ble forsket på i stedet for at 
de forsket med, og at det kunne oppleves nesten som en kontroll. Derfor ble det 
bevisst valgt bort. 

Bør forskere la være å «blande» seg i deltakernes data? Hiim (2007) reiser 
et viktig spørsmål om forholdet mellom forskere, lærere og elever. En har 
vært opptatt av å unngå at forskere «overtar» forskningen og forsker i lære- 
res praksis, noe som vil medføre en splittelse mellom praksis og teori, lite 
relevante resultater og deprofesjonalisering og umyndiggjøring av lærere. 
Dermed kunne det være en fare hvis forskerne skulle spørre elevene, og ikke 
ha en så distansert rolle at vi stolte på at vi hadde tilrettelagt for at deltakerne 
hadde klart å beskrive dette så tydelig og konkret at det ble valid. Grimen 
(2004) hevder at kvalitative forskningsopplegg ofte ikke er reproduserbare 
og at fenomenene kan forandre seg fort, og ofte er det bare forskeren selv 
som kjenner fenomenene, gjennom personlige erfaringer. Spørsmålet ble da 
om resultatene av slik forskning kan være objektive og overførbare til nye 
situasjoner, eller om resultatene er skapt av forskere og dermed er subjektive 
konstruksjoner. Forskernes rolle var også definert som lærerutdanner, 
som handlet om å komme med veiledning og input til faglige spørsmål 
og forhold som gjaldt deltakernes utvikling og dokumentasjon av sin prak- 
sis, samtidig som det ga empirigrunnlag for vår forskning - det doble 
praksisfeltet. 

Hvordan kunne forskerrollens betydning pavirke validiteten? En utviklings- 
prosess som frigir læringsenergi, krever en dynamisk prosess gjennom dialog 
og at en er bevisst sin distanse i forskerrollen. Samtidig ønsket vi at påføringen 
i form av undervisning og veiledning til deltakerne skulle være varig, det vil si 
kunne være bærekraftig og vare lenger enn selve påføringen varte. Hvilke 
muligheter og begrensninger ga dette i forskerrollen? I noen av Bourdieus 
underteser beskrives varighet, overførbarhet og det å være uttømmende som 
mål på virkningen av reproduksjonene (Bourdieu & Passeron, 1990, s. 60). Slik 
det kan tolkes, betyr det at vårt mål for YPU-studiet og forskningsprosjektet 
var at deltakerne utviklet sin praksis gjennom en utvidet forståelse av nye 
læringskonsept. Det var viktig at deltakerne så denne kunnskapen som over- 
førbar til sin praksis, slik at den ble varig på en slik måte at den ble etablert som 
en praksis som også gjaldt etter YPU-studiet, og at denne praksisen var så 
uttømmende, altså så tilstrekkelig, at den fanget de vesentlige sidene i utdan- 
ningen. Det beste for deltakerne var jo å lære, jamfør studiets mål (Sylte, 
2015a). Studier har alltid en reproduserende side, og dermed en instrumentell 
side. Dette trekket ved studiet var positivt for å ta vare på det som er verdifullt 
i en yrkesdidaktisk kultur. Imidlertid kan det være begrensende for å være 
spørrende i forskerrollen. Derfor var det til dels utfordrende i aksjonsfors- 
kningsrollen som både forsker og lærerutdanner hvor det skulle settes karak- 
terer på deltakernes rapporter, ikke samtidig å falle for fristelsen til å «blande» 
seg i deltakerne data. 

Det ble vektlagt å utvikle begreper og forståelse med grunnlag i deltakernes 
rapporter. Det var deltakerne selv som prøvde ut arbeidet i praksis med elev- 
ene, og det var kun de som så og forstod arbeidet fra innsiden, og som i 
utgangspunktet var nærmest til å utvikle relevante profesjonelle begreper 
(Stenhouse, 1975). Å relatere relevant teori til deltakernes arbeid med under- 
visning og vurdering krevde kompetanse og erfaring fra forskerne som veile- 
dere i prosessen, og fra deltakerne selv. Dette innebar en del utfordringer for 
forskerne som skulle være distanserte for ikke å påvirke prosessen for mye, 
samtidig som vi sammen med deltakerne var ansvarlige for å drive utviklings- 
prosessen fremover for å utvikle didaktisk kunnskap. 

Prosjektet inkludert YPU-studiet tok sikte på å utvikle metoder som gjorde 
deltakerne i stand til å beskrive, vurdere og forbedre egne opplæringsstrate- 
gier. Imidlertid kan makt og forskerrollen også påvirke forskeren i analysen av 
dokumentasjonen. Dermed kan man spørre om hvordan man kan ivareta 

validiteten i aksjonsforskningen. Et forsøk pa å ivareta validiteten og forebygge 
Grimens (2004) kritikk, var at vi ikke var ute etter en «objektiv sannhet» eller 
målbare resultater. Vi anvendte egen førforståelse, LKo6s føringer og profe- 
sjonspedagogisk og -didaktisk teori om yrkesrelevant læring og vurdering som 
verktøy i tolkningen av dataene. Begreper, teorier og forskningsresultater ble 
tolket og forstått i forhold til de praktiske utfordringene. Utfordringen var å 
relatere litteratur og forskningsresultater til de praktisk-pedagogiske problem- 
stillingene som var i fokus. Deltakerne deltok på YPU-studiet hvor de planla 
og gjennomførte utviklingsprosjekter ved egen skole. Forskerne var prosess- 
veiledere. Prosessen var avhengig av at forskerne kunne stille de kritiske spørs- 
målene som bidro til at aktørene fikk økt refleksjon omkring egen praksis, at vi 
stilte krav om begrunnelser og bidro i debattene ved å trekke inn teoretiske 
perspektiver, nye ideer og råd og samtidig ga støtte og oppmuntring, jamfør 
validitetskriteriene til Reason og Bradbury (2008). 

I forskerrollen var vi bevisste på å gi tillit, trygghet og entusiasme. Vi var 
også bevisste på å bidra til en læreprosess om hvordan deltakerne skulle 
gjennomføre differensiert og yrkesrelevant opplæring, i stedet for nærmest 
å kontrollere om de hadde gjort det, ved å «kikke» på hva elevene deres 
hadde svart eller opplevd. Forskernes rolle ble å legge til rette for at delta- 
kerne gjennomførte dette med oppmuntring og støtte, samt at de greide å 
beskrive disse erfaringene så godt og tydelig, og konkret, at andre også 
kunne lære av det. 

Analysemodellen ivaretok både forskernes, deltakernes og elevenes nivå i 
analysen av relevans, mening og demokratiske prosesser i prosjektet. 
Sortering og kategorisering av data samt analyse av dataene for mening, 
identifisering av analysekriterier og frembringing av belegg ble forsøkt iva- 
retatt gjennom analysemodellen (Whitehead & McNiff, 2006). Forskerne 
analyserte kritisk og drøftet resultatene for å se om analysen gjennom model- 
len sa det samme som deltakerne hadde sagt i sine rapporter eller i interak- 
sjonen underveis dokumentert som logger. Modellen hjalp oss til å 
dokumentere det som konkret ble gjort, og ikke hva vi skulle ønske at delta- 
kerne skulle ha gjort, eller eksempelvis at vi bevisst utelot ting fra beskrivel- 
sene som ikke helt ble som vi hadde tenkt (Eikeland, 2006). Siden vi var 
bevisst på validitetskriterier og kontinuerlig drøftet resultatene med delta- 
kerne som fikk lese og korrigere vår analyse, vil jeg argumentere for at 

resultatene ikke er skapt av forskerne eller er subjektive konstruksjoner. 
Imidlertid kan man spørre om vi var distanserte nok i var forskerrolle. Hvor 
gikk de subtile skillene mellom det å være forsker og det å være påvirker? 
Imidlertid behøver ikke påvirkning og makt i utdanningssystemet, forstått 
som pedagogisk handling med pedagogisk autoritet, utført gjennom peda- 
gogisk arbeid nødvendigvis å være negativt. Slik jeg ser det, kan det også 
bidra til å utvikle profesjonspedagogisk og -didaktisk kunnskap gjennom 
aksjonsforskningens utviklingsprosesser. 


Avslutning 


Hvordan ble validiteten ivaretatt i prosjektet? Analysemodellen ble et godt 
verktøy for oss forskerne for å ivareta validiteten i prosjektet. Troverdig 
dokumentasjon er viktig for å ivareta validiteten. Artikkelen belyser også 
hvordan bevissthet rundt forskerrollen og dokumentasjon av forskningspro- 
sessen i aksjonsforskningen kan bidra til å ivareta validitet knyttet til Reason 
og Bradburys (2008) validitetskriterier. Imidlertid ser jeg også begrensnin- 
ger og utfordringer aksjonsforskerrollen har. Mens vi var opptatt av i hvilken 
grad aksjonsforskningsrollen ga handlingsrom for et profesjonelt distansert 
blikk på egen forskerrolle, erfarte vi at det var spesielt i analysedelen at dis- 
tanse var viktig. De viktigste funnene for å ivareta validitet i aksjonsfors- 
kningsprosjektet var: 


e Troverdig dokumentasjon som viser deltakernes praksis, opplevelser og 
erfaringer på en slik måte at andre kan lære av det. 

e Å sikre demokratiske prosesser og medinnflytelse gjennom 
validitetskriterier. 

e Analyse gjennom sortering og kategorisering av data, identifisering av 
analysekriterier for frembringing av mønstre og belegg. 

e A være profesjonelt distansert i aksjonsforskerrollen i analysedelen. 


Et hovedanliggende med artikkelen er å belyse hvordan et aksjonsfors- 
kningssamarbeid mellom forskere/lærerutdannere og deltakere kan gjennom- 
føres og dokumenteres på en valid måte gjennom disse empiriske eksemplene. 
Dette er et viktig perspektiv som det bør forskes videre på, siden praktisk 
pedagogisk aksjonsforskning har en relativt liten tradisjon i Norge. 

vært opptatt av aksjonsforskning de siste 15 årene. 


Geir Skeie er professor i religionsdidaktikk ved Stockholms Universitet og 
Universitetet i Stavanger. Hans forskning har fokus på empiriske og teoretiske 
perspektiver på religion og skole og med en særlig interesse for den rollen som 
religiøst og livssynsmessig mangfold spiller. Skeie har ledet flere større forsk- 
ningsprosjekter og er aktiv i internasjonale forskernettverk. 


Kari Smith er professor i pedagogikk ved Institutt for lærerutdanning ved NTNU 
hvor hun er leder for Den nasjonale forskerskole i lærerutdanning (NAFOL). 

Hun har vert leder for lererutdanningen ved Universitetet i Bergen og 
har selv bakgrunn som lerer. Forskningsfeltene hennes er vurdering, 
med fokus på vurdering som fremmer læring på individuelt og skolenivå, 
lærerutdanning og profesjonell utvikling hos lærere og lærerutdannere. Smith 
arbeider mye internasjonalt og er involvert i flere nasjonale og internasjonale 
forsknings- og utviklingsprosjekter med hovedfokus på vurdering og profesjo- 
nell læring. 


Tove Steen-Olsen er professor i pedagogikk ved Institutt for lærerutdanning 
ved NTNU. Hun har ledet og deltatt i flere tverrfaglige forsknings- og utvi- 
klingsprosjekter. Hennes arbeider har hatt fokus på mangfold, motivasjon 
og mestring og på skoleutvikling, kompetanseutvikling og livslang læring i 
skole- og arbeidsliv. Hun har publisert bøker, bokkapitler og artikler for et 
nasjonalt og internasjonalt publikum. Hun har deltatt i nasjonale og interna- 
sjonale forskernettverk. 


Else Stjernstrøm er dosent ved UiT, Norges arktiske universitet. Hun har 
lang erfaring fra lærer- og lederutdanning, og hennes forskningsinteresser er 
utdanningsledelse, leder- og lærerprofesjonalitet og aksjonsforskning. Hun 
har publisert nasjonalt og internasjonalt og har deltatt i flere forsknings- og 
utviklingsprosjekter. Hun er medlem i aksjonsforskningsnettverk både nasjo- 
nalt og internasjonalt. 


Anne-Lise Strande er høgskolelektor ved Institutt for matematikk og naturfag 
ved Høgskolen i Sørøst-Norge. Hun har mangeårig undervisningserfaring fra 
videregående skole, lærerutdanning og videreutdanning av lærere og har som 
forlagsredaktør mye erfaring med utvikling av læremidler i realfag. De siste 
årene har Strande forsket på undervisning i naturfag. Hun ser på aksjonsfors- 
kning som en fruktbar tilnærming når lærer og forsker samarbeider om å 
finne verktøy for å øke elevens deltakelse og læringsutbytte. Forsker- og lærer- 
stemmen vil kunne utfylle hverandre og bygge bro mellom forskning og 
praksis. 


Solveig Strangstadstuen er amanuensis ved Norges miljø- og biovitenskape- 


lige universitet (NMBU) i Seksjon for læring og lærerutdanning og er studiele- 
der i pedagogikk i NMBUs lærerutdanninger. Temaer som nettbaserte 

studentdialoger, skrive- og responsgrupper tar utgangspunkt i veiledning og 
mangfold i lærerutdanning er belyst i form av aksjonsforskning i samarbeid 
med kolleger internt og eksternt. Hun har vært og er engasjert i skoleutvikling 
både i studieretning naturbruk i videregående utdanning og i satsingen 
Ungdomstrinn i utvikling. 


Dagny Stuedahl er professor i kunnskapskulturer ved Norges miljø- og biovi- 
tenskapelige universitet knyttet til prosjektet Utforsk Vitensentre, UtVite 
2012-2017. Hennes forskningsinteresser er knyttet til hvordan digitale medier 
endrer kommunikasjonsformer og læring i museer, og hvordan aksjonsfors- 
kningsmetoder kan benyttes for å støtte praksisbasert videreutvikling av 
læringsaktiviteter og design av læringsomgivelser i vitensentre. 


Ann Lisa Sylte er førstelektor og ph.d. -kandidat ved Høgskolen i Oslo og 
Akershus, Fakultet for lærerutdanning og internasjonale studier, og ved Senter 
for profesjonsstudier. Hun underviser ved studiene Universitets- og høgskole- 
pedagogisk basiskompetanse, yrkesfaglærerutdanning og master i yrkespeda- 
gogikk. Hennes forskningsarbeid er preget av aksjonsforskning knyttet til 
relevant yrkes- og profesjonsutdanning. Hun ser det som viktig at forskningen 
ikke bare peker på utfordringer i skoleverket, men også utforsker tiltak til for- 
bedring, slik at eksemplene kan være til nytte for andre. 


Inger Vagle er førsteamanuensis ved Institutt for yrkesfaglærerutdanning ved 
Høgskolen i Oslo og Akershus. Hun er elektroinstallatør og har hovedfag i 
yrkespedagogikk og ph.d. fra Roskilde Universitet i Danmark. Hun er aksjons- 
forsker med særlig kompetanse på det yrkesfaglige feltet i et kjønnsperspektiv. 
Interessen for aksjonsforskning er en naturlig konsekvens av utviklingen av 
yrkesdidaktikk, deltakelsen i Kvinner i «mannsyrker» på 1980-tallet og en 
politisk interesse for yrkesfag og likestilling. 

